
other:: 雜阿含經卷第四十九
translator:: 宋天竺三藏求那跋陀羅譯

# 四九

jing:: 
##  1294
（一二九四）
如是我聞：
一時，佛住舍衛國祇樹給孤獨園。 ^356b18

時，有天子容色絕妙，於後夜時來詣佛所，
稽首佛足，退坐一面。
其身光明遍照祇樹給孤獨園。 ^356b19

時，彼天子說偈問佛：
　　「大力自在樂，所求無不得，
　　何復勝於彼，一切所欲備？」 ^356b21

爾時，世尊說偈答言：
　　「大力自在樂，彼則無所求，
　　若有求欲者，是苦非為樂，
　　於求已過去，是則樂於彼。」 ^356b24

時，彼天子復說偈言：
　　「久見婆羅門，逮得般涅槃，
　　一切怖已過，永超世恩愛。」 ^356b28

於是，天子聞佛所說，歡喜隨喜，稽首佛足，即沒不現。
jing:: 
##  1295
（一二九五） ^356c2

如是我聞：
一時，佛住舍衛國祇樹給孤獨園。 ^356c4

時，有天子容色絕妙，於後夜時來詣佛所，
稽首佛足，退坐一面。
其身光明遍照祇樹給孤獨園。 ^356c5

時，彼天子說偈問佛：
　　「車從何處起？　誰能轉於車？
　　車轉至何所，何故壞磨滅？」 ^356c7

爾時，世尊說偈答言：
　　「車從諸業起，心識能於車，
　　隨因而轉至，因壞車則亡。」 ^356c10

時，彼天子復說偈言：
　　「久見婆羅門，逮得般涅槃，
　　一切怖已過，永超世恩愛。」 ^356c13

於是，天子聞佛所說，歡喜隨喜，稽首佛足，即沒不現。
jing:: 
##  1296
（一二九六） ^356c16

如是我聞：
一時，佛住舍衛國祇樹給孤獨園。 ^356c18

時，有天子容色絕妙，於後夜時來詣佛所，
稽首佛足，退坐一面。
其身光明遍照祇樹給孤獨園。 ^356c19

時，彼天子白佛言：「世尊！
拘屢陀王女修波羅提沙今日生子。」 ^356c21

佛告天子：「此則不善，非是善。」 ^356c22

時，彼天子即說偈言：
　　「人生子為樂，世間有子歡，
　　父母年老衰，子則能奉養，
　　瞿曇何故說，生子為不善。」 ^356c23

爾時，世尊說偈答言：
　　「當知恒無常，純空陰非子，
　　生子常得苦，愚者說言樂。
　　是故我說言，生子非為善，
　　非善為善像，念像不可念。
　　實苦貌似樂，放逸所踐蹈。」 ^356c27

時，彼天子復說偈言：
　　「久見婆羅門，逮得般涅槃，
　　一切怖已過，永超世恩愛。」 ^357a4

於是，天子聞佛所說，歡喜隨喜，稽首佛足，即沒不現。
jing:: 
##  1297
（一二九七） ^357a7

如是我聞：
一時，佛住舍衛國祇樹給孤獨園。 ^357a9

時，有天子容色絕妙，於後夜時來詣佛所，
稽首佛足，退坐一面。
其身光明遍照祇樹給孤獨園。 ^357a10

時，彼天子說偈問佛：
　　「云何數所數？　云何數不隱？
　　云何數中數？　云何說言說？」 ^357a12

爾時，世尊說偈答言：
　　「佛法難測量，二流不顯現，
　　若彼名及色，滅盡悉無餘，
　　是名數所數，彼數不隱藏，
　　是彼數中數，是則說名數。」 ^357a15

時，彼天子復說偈言：
　　「久見婆羅門，逮得般涅槃，
　　一切怖已過，永超世恩愛。」 ^357a20

於時，天子聞佛所說，歡喜隨喜，稽首佛足，即沒不現。
jing:: 
##  1298
（一二九八） ^357a23

如是我聞：
一時，佛住舍衛國祇樹給孤獨園。 ^357a25

時，有天子容色絕妙，於後夜時來詣佛所，
稽首佛足，退坐一面。
其身光明遍照祇樹給孤獨園。 ^357a26

時，彼天子說偈問佛：
　　「何物重於地？　何物高於空？
　　何物疾於風？　何物多於草？」 ^357a28

爾時，世尊說偈答言：
　　「戒德重於地，慢高於虛空，
　　憶念疾於風，思想多於草。」 ^357b2

時，彼天子復說偈言：
　　「久見婆羅門，逮得般涅槃，
　　一切怖已過，永超世恩愛。」 ^357b5

於是，天子聞佛所說，歡喜隨喜，稽首佛足，即沒不現。
jing:: 
##  1299
（一二九九） ^357b8

如是我聞：
一時，佛住舍衛國祇樹給孤獨園。 ^357b10

時，彼天子容色絕妙，於後夜時來詣佛所，
稽首佛足，退坐一面。
其身光明遍照祇樹給孤獨園。 ^357b11

時，彼天子說偈問佛：
　　「何戒何威儀？　何得何為業？
　　慧者云何住？　云何往生天？」 ^357b13

爾時，世尊說偈答言：
　　「遠離於殺生，持戒自防樂，
　　害心不加生，是則生天路。
　　遠離不與取，與取心欣樂，
　　斷除賊盜心，是則生天路。
　　不行他所受，遠離於邪婬，
　　自受知止足，是則生天路。
　　自為己及他，為財及戲笑，
　　妄語而不為，是則生天路。
　　斷除於兩舌，不離他親友，
　　常念和彼此，是則生天路。
　　遠離不愛言，軟語不傷人，
　　常說淳美言，是則生天路。
　　不為不誠說，無義不饒益，
　　常順於法言，是則生天路。
　　聚落若空地，見利言我有，
　　不行此貪想，是則生天路。
　　慈心無害想，不害於眾生，
　　心常無怨結，是則生天路。
　　苦業及果報，二俱生淨信，
　　受持於正見，是則生天路。
　　如是諸善法，十種淨業跡，
　　等受堅固持，是則生天路。」 ^357b16

時，彼天子復說偈言：
　　「久見婆羅門，逮得般涅槃，
　　一切怖已過，永超世恩愛。」 ^357c10

於時，天子聞佛所說，歡喜隨喜，稽首佛足，即沒不現。
jing:: 
##  1300
（一三〇〇） ^357c13

如是我聞：
一時，佛住舍衛國祇樹給孤獨園。 ^357c15

爾時，釋提桓因於後夜時來詣佛所，稽首佛足，退坐一面。
其身光明遍照祇樹給孤獨園。 ^357c16

時，釋提桓因說偈問佛：
　　「何法命不知？　何法命不覺？
　　何法鏁於命？　何法為命縛？」 ^357c18

爾時，世尊說偈答言：
　　「色者命不知，諸行命不覺，
　　身鏁於其命，受縛於命者。」 ^357c21

釋提桓因復說偈言：
　　「色者非為命，諸佛之所說，
　　云何而得熟？　於彼甚深藏，
　　云何段肉住？　云何知命身？」 ^357c24

爾時，世尊說偈答言：
　　「迦羅邏為初，迦羅邏生胞，
　　胞生於肉段，肉段生堅厚，
　　堅厚生肢節，及諸毛髮等，
　　色等諸情根，漸次成形體，
　　因母飲食等，長養彼胎身。」 ^357c28

爾時，釋提桓因聞佛所說，歡喜隨喜，稽首佛足，即沒不現。
jing:: 
##  1301
（一三〇一） ^358a5

如是我聞：
一時，佛住舍衛國祇樹給孤獨園。 ^358a7

時，有長勝天子，容色絕妙，於後夜時來詣佛所，
稽首佛足，退坐一面。
身諸光明遍照祇樹給孤獨園。 ^358a8

時，彼長勝天子而說偈言：
　　「善學微妙說，習近諸沙門，
　　獨一無等侶，正思惟靜默。」 ^358a10

爾時，世尊說偈答言：
　　「善學微妙說，習近諸沙門，
　　獨一無等侶，寂默靜諸根。」 ^358a14

時，長勝天子聞佛所說，歡喜隨喜，稽首佛足，即沒不現。
jing:: 
##  1302
（一三〇二） ^358a17

如是我聞：
一時，佛住舍衛國祇樹給孤獨園。 ^358a19

時，有尸毘天子，容色絕妙，於後夜時來詣佛所，
稽首佛足，退坐一面。
其身光明遍照祇樹給孤獨園。 ^358a20

時，彼尸毘天子說偈問佛：
　　「何人應同止？　何等人共事？
　　應知何等法，是轉勝非惡？」 ^358a22

爾時，世尊說偈答言：
　　「與正士同止，正士共其事，
　　應知正士法，是轉勝非惡。」 ^358a26

時，彼尸毘天子聞佛所說，歡喜隨喜，稽首佛足，即沒不現。
jing:: 
##  1303
（一三〇三） ^358a29

如是我聞：
一時，佛住舍衛國祇樹給孤獨園。 ^358b2

時，有月自在天子，容色絕妙，於後夜時來詣佛所，
稽首佛足，退坐一面。
身諸光明遍照祇樹給孤獨園。 ^358b3

時，彼月自在天子而說偈言：
　　「彼當至究竟，如蚊依從草，
　　若得正繫念，一心善正受。」 ^358b5

爾時，世尊說偈答言：
　　「彼當到彼岸，如魚決其網，
　　禪定具足住，心常致喜樂。」 ^358b9

時，彼月自在天子聞佛所說，歡喜隨喜，
稽首佛足，即沒不現。
jing:: 
##  1304
（一三〇四） ^358b12

如是我聞：
一時，佛住舍衛國祇樹給孤獨園。 ^358b14

時，有毘瘦紐天子，容色絕妙，於後夜時來詣佛所，
稽首佛足，退坐一面。
身諸光明遍照祇樹給孤獨園。 ^358b15

時，彼毘瘦紐天子而說偈言：
　　「供養於如來，歡喜常增長，
　　欣樂正法律，不放逸隨學。」 ^358b17

爾時，世尊說偈答言：
　　「若如是說法，防護不放逸，
　　以不放逸故，不隨魔自在。」 ^358b21

於是，毘瘦紐天子聞佛所說，歡喜隨喜，
稽首佛足，即沒不現。
jing:: 
##  1305
（一三〇五） ^358b24

如是我聞：
一時，佛住舍衛國祇樹給孤獨園。 ^358b26

時，有般闍羅健天子，容色絕妙，於後夜時來詣佛所，
稽首佛足，退坐一面。
身諸光明遍照祇樹給孤獨園。 ^358b27

時，般闍羅揵天子而說偈言：
　　「憒亂之處所，黠慧者能覺，
　　禪思覺所覺，牟尼思惟力。」 ^358b29

爾時，世尊說偈答言：
　　「了知憒亂法，正覺得涅槃，
　　若得正繫念，一心善正受。」 ^358c4

時，般闍羅健天子聞佛所說，歡喜隨喜，
稽首佛足，即沒不現。
jing:: 
##  1306
（一三〇六） ^358c7

如是我聞：
一時，佛住舍衛國祇樹給孤獨園。 ^358c9

時，有須深天子與五百眷屬，容色絕妙，
於後夜時來詣佛所，稽首佛足，退坐一面。
其身光明遍照祇樹給孤獨園。 ^358c10

爾時，世尊告尊者阿難：「汝何難於尊者舍利弗善說法，心喜樂不？」
阿難白佛：「如是，世尊！
何等人不愚、不癡、有智慧，於尊者舍利弗善說法中，心不欣樂。
所以者何？彼尊者舍利弗持戒多聞，少欲知足，
精勤遠離，正念堅住，智慧正受，捷疾智慧、
利智慧、出離智慧、決定智慧、大智慧、廣智慧、
深智慧、無等智慧，智寶成就，善能教化，
示、教、照、喜，亦常讚歎示、教、照、喜，常為四眾說法不惓。」 ^358c12

佛告阿難：「如是，如是，如汝所說。
阿難！為何等人不愚、不癡、有智慧，聞尊者舍利弗善說諸法而不歡喜？
所以者何？舍利弗比丘持戒多聞，少欲知足，
精勤正念，智慧正受，超智、捷智、利智、出智、
決定智、大智、廣智、深智、無等智，智寶成就，
善能教化，示、教、照、喜，亦常讚歎示、教、照、
喜，常為四眾說法不惓。」 ^358c21

世尊如是如是向尊者阿難，如是如是稱嘆舍利弗所說，
如是如是須深天子眷屬內心歡喜，身光增明，清淨照耀。 ^358c29

爾時，須深天子內懷歡喜，發身淨光照耀已，
而說偈言：
　　「舍利弗多聞，明智平等慧，
　　持戒善調伏，得不起涅槃，
　　持此後邊身，降伏於魔軍。」 ^359a2

時，彼須深天子及五百眷屬聞佛所說，
歡喜隨喜，稽首佛足，即沒不現。
jing:: 
##  1307
（一三〇七） ^359a8

如是我聞：
一時，佛住舍衛國祇樹給孤獨園。 ^359a10

時，有赤馬天子，容色絕妙，於後夜時來詣佛所，
稽首佛足，退坐一面。
其身光明遍照祇樹給孤獨園。 ^359a11

時，彼赤馬天子白佛言：「世尊！
頗有能行過世界邊，至不生、不老、不死處不？」 ^359a13

佛告赤馬：「無有能過世界邊，至不生、不老、不死處者。」 ^359a15

赤馬天子白佛言：「奇哉！
世尊！善說斯義。如世尊說言：『無過世界邊，
至不生、不老、不死處者。』
所以者何？世尊！我自憶宿命，名曰赤馬，
作外道仙人，得神通，離諸愛欲。
我時，作是念：『我有如是捷疾神足，如健士夫，
以利箭橫射過多羅樹影之頃，能登一須彌，
至一須彌，足躡東海，超至西海。』
我時，作是念：『我今成就如是捷疾神力，今日寧可求世界邊。』
作是念已，即便發行，唯除食息便利，減節睡眠，
常行百歲，於彼命終，竟不能得過世界邊，
至不生、不老、不死之處。」 ^359a16

佛告赤馬：「我今但以一尋之身，說於世界、
世界集、世界滅、世界滅道跡。
赤馬天子！何等為世間？
謂五受陰。何等為五？
色受陰、受受陰、想受陰、行受陰、識受陰，是名世間。
何等為色集？謂當來有愛，貪、喜俱，彼彼染著，是名世間集。
云何為世間滅？若彼當來有愛，貪、喜俱，
彼彼染著無餘斷、捨、離、盡、無欲、滅、息、沒，是名世間滅。
何等為世間滅道跡？
謂八聖道，正見、正志、正語、正業、正命、正方便、
正念、正定，是名世間滅道跡。 ^359a27

「赤馬！了知世間，斷世間；了知世間集，斷世間集；
了知世間滅，證世間滅；了知世間滅道跡，修彼滅道跡。
赤馬！若比丘於世間苦若知、若斷，世間集若知、
若斷，世間滅若知、若證，世間滅道跡若知、若修。
赤馬！是名得世界邊，度世間愛。」 ^359b7

爾時，世尊重說偈言：
　　「未曾遠遊行，而得世界邊，
　　無得世界邊，終不盡苦邊。
　　以是故牟尼，能知世界邊，
　　善解世界邊，諸梵行已立。
　　於彼世界邊，平等覺知者，
　　是名賢聖行，度世間彼岸。」 ^359b13

是時，赤馬天子聞佛所說，歡喜隨喜，稽首佛足，即沒不現。
jing:: 
##  1308
（一三〇八） ^359b20

如是我聞：
一時，佛住王舍城毘富羅山側。
有六天子，本為外道出家，一名阿毘浮、
二名增上阿毘浮、三名能求、四名毘藍婆、
五名阿俱吒、六名迦藍，來詣佛所。 ^359b22

阿毘浮天子即說偈言：
　　「比丘專至心，常修行厭離，
　　於初夜後夜，思惟善自攝，
　　見聞其所說，不墮於地獄。」 ^359b26

增上阿毘浮天子復說偈言：
　　「厭離於黑闇，心常自攝護，
　　永離於世間，言語諍論法。
　　從如來大師，稟受沙門法，
　　善攝護世間，不令造眾惡。」 ^359c1

能求天子復說偈言：
　　「斷截椎打殺，供養施迦葉，
　　不見其為惡，亦不見為福。」 ^359c6

毘藍婆天子復說偈言：
　　「我說彼尼乾，外道若提子，
　　出家行學道，長夜修難行。
　　於大師徒眾，遠離於妄語，
　　我說如是人，不遠於羅漢。」 ^359c9

爾時世尊說偈答言：
　　「死瘦之野狐，常共師子遊，
　　終日小羸劣，不能為師子。
　　尼乾大師眾，虛妄自稱嘆，
　　是惡心妄語，去羅漢甚遠。」 ^359c14

爾時天魔波旬著阿俱吒天子而說偈言：
　　「精勤棄闇冥，常守護遠離，
　　深著微妙色，貪樂於梵世。
　　我教化斯等，令得生梵天。」 ^359c19

爾時，世尊作是念：「若此阿俱吒天子所說偈，
此是天魔波旬加其力故，非彼阿俱吒天子自心所說，
作是說言：
　　「『精勤棄闇冥，守護於遠離，
　　深著微妙色，貪樂於梵世。』
　　當教化斯等，令得生梵天。」 ^359c23

爾時，世尊復說偈言：
　　「若諸所有色，於此及與彼，
　　或復虛空中，各別光照耀。
　　當知彼一切，不離魔魔縛，
　　猶如垂鈎餌，鉤釣於遊魚。」 ^359c29

時，彼天子咸各念言：「今日阿俱吒天子所說偈，沙門瞿曇言是魔所說。
何故沙門瞿曇言是魔說？」 ^360a5

爾時，世尊知諸天子心中所念，而告之言：
「今阿俱吒天子所說偈，非彼天子自心所說，時魔波旬加其力故。」
作是說言：
　　「精勤棄闇冥，守護於遠離，
　　深著微妙色，貪樂於梵天。
　　當教化斯等，令得生梵天。
　　是故我說偈：
　　「『若諸所有色，於此及與彼，
　　或復虛空中，各別光照耀。
　　當知彼一切，不離魔魔縛，
　　猶如垂鈎餌，鈎釣於遊魚。』」 ^360a7

時，諸天子復作是念：「奇哉！
沙門瞿曇！神力大德，能見天魔波旬，而我等不見，我等當復各各說偈讚歎沙門瞿曇。」
即說偈言：
　　「斷除於一切，有身愛貪想，
　　令此善護者，除一切妄語。
　　若欲斷欲愛，應供養大師。
　　斷除三有愛，破壞於妄語。
　　已斷於見貪，應供養大師。
　　王舍城第一，名毘富羅山。
　　雪山諸山最，金翅鳥中名。
　　八方及上下，一切眾生界，
　　於諸天人中，等正覺最上。」 ^360a18

時，諸天子說偈讚佛已，聞佛所說，歡喜隨喜，
稽首佛足，即沒不現。
jing:: 
##  1309
（一三〇九） ^360b1

如是我聞：
一時，佛住舍衛國祇樹給孤獨園。 ^360b3

時，有摩伽天子，容色絕妙，於後夜時來詣佛所，
稽首佛足，退坐一面。
其身光明遍照祇樹給孤獨園。 ^360b4

時，有摩伽天子說偈問佛：
　　「殺何得安眠？　殺何得善樂？
　　為殺何等人，瞿曇所讚嘆？」 ^360b6

爾時，世尊說偈答言：
　　「若殺於瞋恚，而得安隱眠，
　　殺於瞋恚者，令人得歡喜。
　　瞋恚為毒本，殺者我所歎，
　　殺彼瞋恚已，長夜無憂患。」 ^360b10

於時，摩伽天子聞佛所說，歡喜隨喜，稽首佛足，即沒不現。
jing:: 
##  1310
（一三一〇） ^360b15

如是我聞：
一時，佛在舍衛國祇樹給孤獨園。 ^360b17

爾時，有彌耆迦天子，容色絕妙，於後夜時來詣佛所，
稽首佛足，退坐一面。
其身光明遍照祇樹給孤獨園。 ^360b18

時，彌耆迦天子說偈問佛：
　　「明照有幾種，能照明世間，
　　唯願世尊說，何等明最上？」 ^360b20

爾時，世尊說偈答言：
　　「有三種光明，能照耀世間：
　　晝以日為照，月以照其夜，
　　燈火晝夜照，照彼彼色像。
　　上下及諸方，眾生悉蒙照；
　　人天光明中，佛光明為上。」 ^360b24

佛說此經已，彌耆迦天子聞佛所說，歡喜隨喜，
稽首佛足，即沒不現。
jing:: 
##  1311
（一三一一） ^360c1

如是我聞：
一時，佛住舍衛國祇樹給孤獨園。 ^360c3

時，有陀摩尼天子，容色絕妙，於後夜時來詣佛所，
稽首佛足，退坐一面。
身諸光明遍照祇樹給孤獨園。 ^360c4

時，彼陀摩尼天子而說偈言：
　　「為婆羅門事，學斷莫疲惓，
　　斷除諸愛欲，不求受後身。」 ^360c6

爾時，世尊說偈答言：
　　「婆羅門無事，所作事已作，
　　乃至不得岸，晝夜常勤跪。
　　已到彼岸住，於岸復何跪，
　　此是婆羅門，專精漏盡禪。
　　一切諸憂惱，熾然永已斷，
　　是則到彼岸，涅槃無所求。」 ^360c10

時，陀摩尼天子聞佛所說，歡喜隨喜，稽首佛足，即沒不現。
jing:: 
##  1312
（一三一二） ^360c17

如是我聞：
一時，佛住舍衛國祇樹給孤獨園。 ^360c19

時，有多羅揵陀天子，容色絕妙，於後夜時來詣佛所，
稽首佛足，身諸光明遍照祇樹給孤獨園。 ^360c20

時，彼天子說偈問佛：
　　「斷幾捨幾法？　幾法上增修？
　　超越幾積聚，名比丘度流？」 ^360c22

爾時，世尊說偈答言：
　　「斷五捨於五，五法上增修，
　　超五種積聚，名比丘度流。」 ^360c25

時，彼多羅揵陀天子聞佛所說，歡喜隨喜，
稽首佛足，即沒不現。
jing:: 
##  1313
（一三一三） ^360c28

如是我聞：
一時，佛住舍衛國祇樹給孤獨園。 ^361a1

時，有迦摩天子，容色絕妙，於後夜時來詣佛所，
稽首佛足，身諸光明遍照祇樹給孤獨園。 ^361a2

時，迦摩天子白佛言：「甚難！
世尊！甚難！善逝！」 ^361a4

爾時，世尊說偈答言：
　　「所學為甚難，具足戒三昧，
　　遠離於非家，閑居寂靜樂。」 ^361a5

迦摩天子白佛言：「世尊！
靜默甚難得！」
爾時，世尊說偈答言：
　　「得所難得學，具足戒三昧，
　　晝夜常專精，修習意所樂。」 ^361a8

迦摩天子白佛言：「世尊！
正受心難得！」
爾時，世尊說偈答言：
　　「難住正受住，諸根心決定，
　　能斷死魔縻，聖者隨欲進。」 ^361a12

迦摩天子復白佛言：「世尊！
嶮道甚難行！」
爾時，世尊說偈答言：
　　「難涉之嶮道，當行安樂進，
　　非聖墮於彼，足上頭向下。
　　賢聖乘正直，嶮路自然平。」 ^361a16

佛說此經已，迦摩天子聞佛所說，歡喜隨喜，
稽首佛足，即沒不現。
jing:: 
##  1314
（一三一四） ^361a21

如是我聞：
一時，佛住舍衛國祇樹給孤獨園。 ^361a23

時，有迦摩天子，容色絕妙，於後夜時來詣佛所，
稽首佛足，退坐一面。
其身光明遍照祇樹給孤獨園。 ^361a24

時，彼迦摩天子說偈問佛：
　　「貪恚何所因，不樂身毛竪，
　　恐怖從何起，覺想由何生？
　　猶如鳩摩羅，依倚於乳母。」 ^361a26

爾時，世尊說偈答言：
　　「愛生自身長，如尼拘律樹，
　　處處隨所著，如榛綿叢林。
　　若知彼因者，發悟令開覺，
　　度生死海流，不復更受有。」 ^361b2

時，迦摩天子聞佛所說，歡喜隨喜，稽首佛足，即沒不現。
jing:: 
##  1315
（一三一五） ^361b7

如是我聞：
一時，佛住舍衛國祇樹給孤獨園。 ^361b9

時，有栴檀天子，容色絕妙，於後夜時來詣佛所，
稽首佛足，退坐一面。
其身光明遍照祇樹給孤獨園。 ^361b10

時，彼栴檀天子說偈問佛：
　　「聞瞿曇大智，無障礙知見，
　　何所住何學，不遭他世惡？」 ^361b12

爾時，世尊說偈答曰：
　　「攝持身口意，不造三惡法，
　　處在於居家，廣集於群賓。
　　信惠財法施，以法立一切，
　　住彼學彼法，則無他世畏。」 ^361b16

佛說是經已，栴檀天子聞佛所說，歡喜隨喜，
稽首佛足，即沒不現。
jing:: 
##  1316
（一三一六） ^361b21

如是我聞：
一時，佛住舍衛國祇樹給孤獨園。 ^361b23

時，有栴檀天子，容色絕妙，於後夜時來詣佛所，
稽首佛足，退坐一面。
其身光明遍照祇樹給孤獨園。 ^361b24

時，彼天子說偈問佛：
　　「誰度於諸流，晝夜勤不懈，
　　不攀無住處，云何不沒溺？」 ^361b26

爾時，世尊說偈答言：
　　「一切戒具足，智慧善正受，
　　內思惟正念，能度難度流，
　　不染此欲想，超度彼色愛，
　　貪喜悉已盡，不入於難測。」 ^361b29

時，彼栴檀天子聞佛所說，歡喜隨喜，稽首佛足，即沒不現。
jing:: 
##  1317
（一三一七） ^361c5

如是我聞：
一時，佛住舍衛國祇樹給孤獨園。 ^361c7

時，有迦葉天子，容色絕妙，於後夜時來詣佛所，
稽首佛足，退坐一面。
其身光明遍照祇樹給孤獨園。 ^361c8

時，彼迦葉天子白佛言：「世尊！
我今當說比丘及比丘功德。」 ^361c10

佛告天子：「隨汝所說。」 ^361c11

時，迦葉天子而說偈言：
　　「比丘修正念，其心善解脫，
　　晝夜常勤求，懷有諸功德。
　　了知於世間，滅除一切有，
　　比丘得無憂，心無所染著。 ^361c12

「世尊！是名比丘，是名比丘功德。」
佛告迦葉：「善哉！善哉！
如汝所說。」 ^361c17

迦葉天子聞佛所說，歡喜隨喜，稽首佛足，即沒不現。
jing:: 
##  1318
（一三一八） ^361c18

如是我聞：
一時，佛住舍衛國祇樹給孤獨園。 ^361c20

時，有迦葉天子，容色絕妙，於後夜時來詣佛所，
稽首佛足，退坐一面。
其身光明遍照祇樹給孤獨園。 ^361c21

時，彼迦葉天子白佛言：「世尊！
我今當說比丘及比丘所說。」 ^361c23

佛告迦葉天子：「隨所樂說！」 ^361c24

時，彼迦葉天子而說偈言：
　　「比丘守正念，其心善解脫，
　　晝夜常勤求，逮得離塵垢。
　　曉了知世間，於塵離塵垢，
　　比丘無憂患，心無所染著。 ^361c25

「世尊！是名比丘，是名比丘所說。」
佛告迦葉：「如是，如是，如汝所說。」 ^362a2

迦葉天子聞佛所說，歡喜隨喜，稽首佛足，即沒不現。
jing:: 
##  1319
（一三一九） ^362a3

如是我聞：
一時，佛在摩竭提國人間遊行，日暮與五百比丘於屈摩夜叉鬼住處宿。
時，屈摩夜叉鬼來詣佛所，稽首佛足，退住一面。 ^362a5

時，屈摩夜叉鬼白佛言：「世尊！
今請世尊與諸大眾於此夜宿。」 ^362a8

爾時，世尊默然受請。 ^362a9

是時，屈摩夜叉鬼知世尊默然受請已，
化作五百重閣房舍，臥床、坐床、踞床，俱襵褥枕，
各五百具，悉皆化成。
化作五百燈明，無諸烟炎。
悉化現已，往詣佛所，稽首佛足，勸請世尊令入其舍，令諸比丘次受房舍及諸臥具。
周遍受已，還至佛所，稽首佛足，退坐一面。
而說偈言：
　　「賢德有正念，賢德常正念，
　　正念安隱眠，此世及他世。
　　賢德有正念，賢德常正念，
　　正念安隱眠，其心常寂止。
　　賢德有正念，賢德常正念，
　　正念安隱眠，捨降伏他軍。
　　賢德有正念，賢德常正念，
　　不殺不教殺，不伏不教伏。
　　慈心於一切，心不懷怨結。」 ^362a10

爾時，世尊告屈摩夜叉鬼：「如是，如是，如汝所說。」 ^362a26

時，屈摩夜叉鬼聞佛所說，歡喜隨喜，稽首佛足，還自所住處。
jing:: 
##  1320
（一三二〇） ^362a27

如是我聞：
一時，佛住摩鳩羅山，尊者那伽波羅為親侍者。 ^362a29

爾時，世尊於夜闇時，天小微雨，電光睒現，
出於房外，露地經行。 ^362b1

是時，天帝釋作是念：「今日世尊住摩鳩羅山，
尊者那伽波羅親侍供養，其夜闇冥，天時微雨，
電光睒現，世尊出房，露地經行，我當化作毘琉璃重閣，
執持重閣，隨佛經行。」
作是念已，即便化作鞞琉璃重閣，持詣佛所，
稽首佛足，隨佛經行。 ^362b2

爾時，摩竭提國人若男若女，夜啼之時，
以摩鳩羅鬼恐之即止，親侍供養弟子之法，
待師禪覺，然後乃眠。
爾時，世尊為天帝釋夜經行久。 ^362b8

爾時，尊者那伽波羅作是念：「世尊今夜經行至久，我今當作摩鳩羅鬼形而恐怖之！」
時，那伽波羅比丘即反被俱執，長毛在外，
往在世尊經行道頭，白佛言：「摩鳩羅鬼來！
摩鳩羅鬼來！」 ^362b11

爾時，世尊告那伽波羅比丘：「汝那伽波羅愚癡人，以摩鳩羅鬼神像恐怖佛耶？
不能動如來、應、等正覺一毛髮也，如來、
應、等正覺久離恐怖！」 ^362b15

爾時，天帝釋白佛言：「世尊！
世尊正法、律中亦復有此人耶？」 ^362b18

佛言：「憍尸迦！瞿曇家中極大廣闊，斯等於未來世亦當使得清淨之法。」 ^362b20

爾時，世尊即說偈言：
　　「若復婆羅門，於自所得法，
　　得到於彼岸。　若一毘舍遮，
　　及與摩鳩羅，皆悉超過去。
　　若復婆羅門，於自所行法，
　　一切諸受覺，觀察皆已滅。
　　若復婆羅門，自法度彼岸，
　　一切諸因緣，皆悉已滅盡。
　　若復婆羅門，自法度彼岸，
　　一切諸人我，皆悉已滅盡。
　　若復婆羅門，自法度彼岸，
　　於生老病死，皆悉已超過。」 ^362b21

佛說此經已，釋提桓因聞佛所說，歡喜隨喜，
稽首佛足，即沒不現。
jing:: 
##  1321
（一三二一） ^362c5

如是我聞：
一時，佛住王舍城迦蘭陀竹園。 ^362c7

時，尊者阿那律陀於摩竭提國人間遊行，到畢陵伽鬼子母住處宿。
時，尊者阿那律陀夜後分時，端身正坐，
誦憂陀那、波羅延那、見真諦、諸上座所說偈、
比丘尼所說偈、尸路偈、義品、牟尼偈、修多羅，悉皆廣誦。 ^362c8

爾時，畢陵伽鬼子夜啼，畢陵伽鬼子母為其子說偈呵止言：
　　「畢陵伽鬼子，汝今莫得啼，
　　當聽彼比丘，誦習法句偈。
　　若知法句者，能自護持戒，
　　遠離於殺生，實言不妄語，
　　能自捨非義，解脫鬼神道。」 ^362c13

畢陵伽鬼子母說是偈時，畢陵伽鬼子啼聲即止。
jing:: 
##  1322
（一三二二） ^362c20

如是我聞：
一時，佛在摩竭提國人間遊行，與大眾俱，到富那婆藪鬼子母住處宿。 ^362c22

爾時，世尊為諸比丘說四聖諦相應法，
所謂苦聖諦、苦集聖諦、苦滅聖諦、苦滅道跡聖諦。 ^362c24

爾時，富那婆藪鬼母，兒富那婆藪及鬼女欝多羅，二鬼小兒夜啼。
時，富那婆藪鬼母教其男女故，而說偈言：
　　「汝富那婆藪，欝多羅莫啼，
　　令我得聽聞，如來所說法。
　　非父母能令，其子解脫苦，
　　聞如來說法，其苦得解脫。
　　世人隨愛欲，為眾苦所迫，
　　如來為說法，令破壞生死。
　　我今欲聞法，汝等當默然，
　　時富那婆藪，鬼女欝多羅。
　　悉受其母語，默然而靜聽，
　　語母言善哉，我亦樂聞法。
　　此正覺世尊，於摩竭勝山，
　　為諸眾生類，演說脫苦法。
　　說苦及苦因，苦滅滅苦道，
　　從此四聖諦，安隱趣涅槃。
　　母今但善聽，世尊所說法。」 ^362c26

時，富那婆藪鬼母即說偈言：
　　「奇哉智慧子，善能隨我心，
　　汝富那婆藪，善歎佛導師。
　　汝富那婆藪，及汝欝多羅，
　　當生隨喜心，我已見聖諦。」 ^363a15

時，富那婆藪鬼母說是偈時，鬼子男女隨喜默然。
jing:: 
##  1323
（一三二三） ^363a20

如是我聞：
一時，佛在摩竭提國人間遊行，與諸大眾至摩尼遮羅鬼住處夜宿。 ^363a22

爾時，摩尼遮羅鬼會諸鬼神，集在一處。
時，有一女人，持香花鬘飾、飲食，至彼摩尼遮羅鬼神住處。
彼女人遙見世尊在摩尼遮羅鬼神住處坐，
見已，作是念：「我今現見摩尼遮羅鬼神。」
即說偈言：
　　「善哉摩尼遮，住摩伽陀國，
　　摩伽陀國人，所求悉如願。
　　云何於此世，常得安樂住？
　　後世復云何，而得生天樂？」 ^363a24

爾時，世尊說偈答言：
　　「莫放逸慢恣，用摩尼鬼為，
　　若自修所作，能得生天樂。」 ^363b4

時，彼女人作是念：「此非摩尼遮羅鬼，是沙門瞿曇。」
如是知已，即以香花鬘飾供養世尊，稽首禮足，退坐一面。
而說偈言：
　　「何道趣安樂？　當修何等行，
　　此世常安隱，後世生天樂？」 ^363b7

爾時，世尊說偈答言：
　　「布施善調心，樂執護諸根，
　　正見修賢行，親近於沙門。
　　以正命自活，他世生天樂，
　　何用三十三，諸天之苦網。
　　但當一其心，斷除於愛欲，
　　我當說離垢，甘露法善聽。」 ^363b12

時，彼女人聞世尊說法，示、教、照、喜。
如佛常法，謂布施、持戒，生天之福，欲味欲患煩惱，
清淨、出要、遠離，功德福利，次第演說清淨佛法。
譬如鮮淨白 #CB00626;，易染其色。
時，彼女人亦復如是。
即於坐上，於四聖諦得平等觀苦、集、滅、道。 ^363b19

時，彼女人見法、得法、知法、入法，度諸疑惑，
不由於他，於正法、律得無所畏。
即從座起，整衣服，合掌白佛：「已度，世尊！
已度，善逝！我從今日，盡壽命，歸佛、歸法、歸比丘僧。」 ^363b24

時，彼女人聞佛所說，歡喜隨喜，禮佛而去。
jing:: 
##  1324
（一三二四） ^363b28

如是我聞：
一時，佛在摩竭提國人間遊行，到針毛鬼住處夜宿。
爾時，針毛鬼會諸鬼神，集在一處。 ^363b29

時，有炎鬼見世尊在針毛鬼住處夜宿。
見已，往詣針毛鬼所，語針毛鬼言：「聚落主！
汝今大得善利，今如來、應、等正覺於汝室宿。」 ^363c2

針毛鬼言：「今當試看，為是如來、為非？」 ^363c5

時，針毛鬼與諸鬼神集會已，還歸自舍，束身衝佛。
爾時，世尊却身避之。
如是再三，束身衝佛，佛亦再三却身避之。 ^363c6

爾時，針毛鬼言：「沙門怖耶？」
佛言：「聚落主！我不怖也，但汝觸惡。」 ^363c9

針毛鬼言：「今有所問，當為我說，能令我喜者善，
不能令我喜者，當壞汝心，裂汝胸，令汝熱血從其面出，捉汝兩手擲恒水彼岸。」 ^363c10

佛告針毛鬼：「聚落主！
我不見諸天、魔、梵、沙門、婆羅門、天神、世人能壞如來、
應、等正覺心者，能裂其胸者，能令熱血從面出者，執其兩臂擲著恒水彼岸者。
汝今但問，當為汝說。
令汝歡喜。」 ^363c13

時，針毛鬼說偈問佛：
　　「一切貪恚心，以何為其因，
　　不樂身毛竪，恐怖從何起？
　　意念諸覺想，為從何所起，
　　猶如新生兒，依倚於乳母。」 ^363c18

爾時，世尊說偈答言：
　　「愛生自身長，如尼拘律樹，
　　展轉相拘引，如籐綿叢林，
　　若知彼所因，當令鬼覺悟，
　　度生死海流，不復重增有。」 ^363c23

爾時，針毛鬼聞世尊說偈，心得歡喜，向佛悔過，受持三歸。 ^363c28

佛說此經已，針毛鬼聞佛所說，歡喜奉行。
雜阿含經卷第四十九
 ^363c29
