中三仁王般若經疏卷中三
author:: 吉藏法師撰
pin:: 
#  3 菩薩教化品
仁王護國般若波羅蜜經菩薩教化品第三
前品依空護佛果，即方便智實智；此品依五忍十地化眾生，
即實智方便，故言教化品。
前品非無因，為成其果；此品非無果，為成其因。
又起如幻教迹，化如幻眾生，故云教化品。
就此品中分為二段：初問、二答。
初問中三：初問十地自利行相、二問利他行化相、三問所化眾生德行相貌。
orig::  ^328c7

白佛言：「世尊！護十地行菩薩，云何行可行？
云何行化眾生？以何相眾生可化？」
commentary::  ^328c14

初段中護十地者，牒所修十地位也。
言云何行可行者，問何等行法可依之修行，成十地得自行。
第二問云何行化眾生者，問菩薩行化用何等法化眾生。
第三問言以何相眾生可化者，問所化眾生之體相。
orig::  ^328c15

佛言：「大王！五忍是菩薩法：伏忍上中下、
信忍上中下、順忍上中下、無生忍上中下、
寂滅忍上下，名為諸佛菩薩修般若波羅蜜。」
commentary::  ^328c21

佛言下，第二答前三問，即為三段：初從五忍是菩薩法下，
說十四忍具足，答初問自行；從白佛言云何菩薩本業清淨乃至諸鬼神現身修行般若，
答前第二外化行問；從佛告大王汝先言下竟品，
答第三問，就前自行中有二：初略說五忍，
明自行體；善男子下，第二廣分別十四忍，顯自行相。
就前略中有二意：初生起、二立五忍意。
初生起者，伏忍上中下即是得聖方便行；
二信忍上中下即是入聖之初門；三順忍上中下即是順無生果之近緣；
四無生忍上中下即是向果之功能；五寂滅忍上下即是因果合說。
就立五忍意有三段：初五忍是菩薩法，
表五忍屬人；二伏忍上中下，出五忍位；
名為諸佛菩薩下，第三結釋。
初文可知。第二出位中伏忍上中下者，
習忍下、性忍中、道種忍上，在三賢位；信忍上中下，
初地下、二地中、三地上；順忍上中下，四地下、
五地中、六地上；無生忍上中下，七地下、
八地中、九地上；寂滅忍上下，十地下、佛地上。
orig::  ^328c23

「善男子！初發相信恒河沙眾生修行伏忍，
於三寶中生習種性十心：信心、精進心、
念心、慧心、定心、施心、戒心、護心、願心、迴向心，是為菩薩能少分化眾生。」
commentary::  ^329a14

善男子下，第二廣分別十四忍。
開五忍為十四忍。
初明習種性名習忍，即有三段：初標修忍人；
二別列十種心；三是為菩薩下，明化眾生功能。
文言初發相信恒河沙眾生修行伏忍者，
解云：無量恒河沙世界人天二乘修行種種功德聚集作一分，
正與信心菩薩等也。
文言於三寶中生習種性，三寶道理即是果報，
立志遠大故不怯弱，於三寶懃策勵，即是信習一切種智之本性十信。
orig::  ^329a17

「已超過二乘一切善地，一切諸佛菩薩長養十心，為聖胎也。
次第起於乾慧性種性，有十種心，所謂四意止，
身、受、心、法，不淨、苦、無常、無我也；三意止；
三善根，慈、施、慧也。
三意止，所謂三世，過去因忍、現在因果忍、未來果忍也。」
commentary::  ^329a26

超過二乘地者，此是大乘之解，故過二乘。
成大乘法身種子，名為聖胎也。
次第二明中忍性種性。
文有三：初總舉性種十心；二所謂下，別列十心；
三是菩薩下，明中忍功能。
云次第起於乾慧者，小乘法中習種之外前別有乾慧地，未得理解潤心故。
今此對初地真解名種性為乾慧地也。
第二別列十心中四意止是四念處。
三意止即三善根，不貪善根即是施、不瞋善根即是慈、
不癡善根即是慧，下文釋謂慈施慧。
三意止者，過去無明行名因忍，三因五果現在名因果忍，未來生老死名為果忍。
orig::  ^329b1

「是菩薩亦能化一切眾生，已能過我人知見眾生等想，及外道倒想所不能壞。
復有十道種性地，所謂觀色識想受行，
得戒忍、知見忍、定忍、慧忍、解脫忍，觀三界因果，
空忍、無願忍、無想忍，觀二諦虛實一切法無常名無常忍、一切法空得無生忍。」
commentary::  ^329b13

是菩薩亦能化一切眾生者，第三明中忍功能。
觀五陰無我，故已過我人等想。
觀三世因果非常非斷，故外道等不能破壞。
此經性種性在十解、十行，依《華嚴》十住為習種、十行為性種。
依《華嚴》十解為十住，一名發心住〔乃至〕十灌頂住。
十行者，一名歡喜行〔乃至〕十名真實行。
第三道種性明上忍，有三：初總明五陰觀；
二別明十堅心；三是菩薩下，結上忍功能化眾生。
十堅者，五分法身、三空忍、觀二諦虛實一切無常忍、一切法空得無生忍。
orig::  ^329b18

「是菩薩十堅心作轉輪王，亦能化四天下，生一切眾生善根。
又信忍菩薩，所謂善達明中行者，斷三界色煩惱縛，
能化百佛千佛萬佛國中現百身千身萬身，
神通無量功德，常以十五心為首，四攝法、
四無量心、四弘願、三解脫門。
是菩薩從善覺地至於薩婆若，以此十五心為一切行根本種子。
又順忍菩薩，所謂見勝現法。」
commentary::  ^329b28

是菩薩下，結上忍功能化眾生德。
十堅心，結自利德。
作轉輪王下，結化他德。
此經明名道種性，華嚴名十迴向，一名救護一切眾生離眾生相迴向
〔乃至〕十名法界無量迴向。
此經作金輪王，故化四天下。
依下文，上品十善鐵輪王化一閻浮提；
習種銅輪王化二天下，除東北二方；性種性銀輪王化三天下，
除北方。此處經文略耳。
又此四王在閻浮統領餘三天下，與佛相似。
又信忍下，明信忍有三種：一想信，輕毛菩薩；
二久信，三賢是；三證信，初地已上。
就信忍，文有四：初標信忍名德。
又信忍菩薩，出名；所謂善達明中行者，出信忍德。
斷三界下，第二斷障。
能化百佛下，第三明所化國土，初地現百身、
二地現千身、三地現萬身。
常以十五心為首下，第四起勝修。
初出德內，善達明中行者，總標信忍等三位。
善者，善覺忍，此在初地。
達者，是觀達忍，在二地。
明者，是明慧忍，在三地。
三昧照明，名為明慧。
斷三界色煩惱縛者，初二三地觀色諦無相，不取著色法故離色縛。
道理亦觀心諦無生，文隱顯從多說耳。
第三所化國土中〔乃至〕萬佛世界，此明神通化益。
依他經攝報果中初地化百佛世界、二地化千佛世界、
三地化萬佛世界，現身等亦爾。
依願智果，皆言不可數。
第四起勝修行者，初地行布施攝令生信、
愛語攝令生解、利行攝令起因、同事攝令得果。
亦名同事，謂苦樂事同也。
言四無量心者，是利他心，此具三緣：一眾生緣，緣假名眾生與樂。
二法緣，緣五陰法數。
三名無緣，緣諸眾生五陰無所得。
一慈是與樂心也、二悲是拔苦心、三喜是慶物心、
四捨是平等心，緣境無限，故名無量。
四弘誓願者，是利他願。
未度苦令度苦、未解集令解集、未得安道令得安道、未得涅槃令得涅槃。
三解脫門者，是無漏三三昧，離縛名解脫，通人至果名之為門。
《婆娑》云「一名無願，能厭生死。
二名無相，能樂涅槃。
三名空定，觀生死涅槃二俱無相。」
如《地持．菩薩分品》說。
依下偈文，初地作四天王，二地作忉利天王，三地作夜摩天王。
初地名歡喜，二地名離垢，三地名明地，此三地同在信忍位。
第三解順忍，文有四：初總標順忍菩薩名；
二見勝下，舉順等三位；三能斷下，明離障分齊；
四現一身下，明現土起用化生。
初總標可知等。二明位者，見者是第四炎地，下文云名炎慧地。
勝者是第五難勝地，下文云名勝慧忍。
現法者是第六現前地，下文云名現法忍。
第三明離障分齊。
orig::  ^329c5

「能斷三界心等煩惱縛故，現一身於十方佛國中，無量不可說神通化眾生。
又無生忍菩薩，所謂遠不動觀慧，亦斷三界心色等習煩惱故，
現不可說不可說功德神通。」
commentary::  ^330a23

文云斷三界心煩惱縛者，此之三位能觀三界心諦無生無所得，
不取心相，知心無生，故能斷迷心煩惱。
通論亦斷迷色惑，今從多故，但斷迷心耳。
此是無名相中說，不可定以一文為執，而講者須深知此意。
第四現土中，文云現一身於十方國化眾生者，
依《地經》攝報果炎地菩薩能現一億身，能化一億佛國眾生等。
難勝地攝報果，能現千億身，化千億世界眾生等。
現前地攝報果，能現百千億身，化眾生亦爾。
此約階位為言，若願智果中皆不可計知。
依此經，四地為兜率天王，五地為他化樂天王，六地為化樂天王。
若依六天次第，應五地為化樂天王，六地為他化天王，此文誤也。
第四明無生忍。就文有四：初總標忍名；
二所謂下，出位；三亦斷下，治障；四現不可說下，現土。
初文可知。第二出位中言遠者，遠行地。
不動者，不動地。觀慧者，善慧地。
七地，下文遠達忍。
八地，下文等觀忍。
九地，下文慧光忍。
三明治障。云亦斷三界心色等習煩惱等者，
此三位深證心色無生，故能斷色心等習。
依《地論》七地斷細相習障，八地斷無相行障，九地斷不能利益眾生障。
四明現土。經云現不可說神通者，依《地論》
七地攝報果中，現百千億那由他身，化眾生亦爾。
八地攝報果，現百萬三千大千世界微塵身，化眾生等亦爾。
九地現十阿僧祇百千佛土微塵數身，化眾生亦爾。
依經下文，七地為初禪王，八地為二禪王，九地為三禪王。
此等皆是菩薩無生自在，不可定執也。
orig::  ^330a26

「復次寂滅忍，佛與菩薩同用此忍，入金剛三昧下忍中行名為菩薩。」
commentary::  ^330b26

第五明寂滅忍。寂者是定，滅者是慧。
寂而常照、照而常寂，故名寂滅忍。
文有五：初明位地分齊；二入金剛三昧下，
明行差別；三共觀下，明因異果；四盡相無相下，
彰果異因；五善男子一切眾生下，歎果殊勝。
初文云佛與菩薩同用此忍者，是法雲地菩薩。
依《地論》斷於諸法中不得自在障，為無礙道。
佛者，一切智、一切種智依止，智體圓滿，名解脫道。
前之四忍，斷生死未盡，不得寂滅之名。
第二明行差別。入金剛三昧下忍中行名菩薩者，
此定堅固永不退，名金剛三昧。
無礙道因位所攝，名下忍。
依《地經》攝報果得十不可說佛土微塵三昧等。
orig::  ^330b27

「上忍中行名為薩婆若，共觀第一義諦，
斷三界心習無明，盡相為金剛，盡相無相為薩婆若，
超度世諦第一義諦之外為第十一地，
薩云若覺非有非無湛然清淨常住不變，
同真際、等法性，無緣大悲教化一切眾生。」
commentary::  ^330c11

上忍中行名為薩婆若者，解脫道果位所攝名為上忍位。
薩婆若者，此云一切智。
此忍因果位別，唯分上下二品；前之四忍同是因位，故各分三品。
此無差別中作差別名，豈可定執？
此處五忍是通，因果無礙解脫皆名為忍，不同小乘唯見道無礙八忍。
第三明因異果中，共觀第一義者，與佛同觀實諦，名共觀也。
斷三界心習無明者，依《地論》此斷微智障，名心習無明。
觀空諦究竟無礙道中，斷心習無明盡亦斷色習，文略不論耳。
言盡相為金剛者，能破生死因果究竟名為盡也。
第四明果異因。文云盡相無相為薩婆若者，
非但盡相亦盡無相，所謂緣觀並#CB04452;、
境智俱寂始是圓滿顯現，故名盡相無相。
薩婆若者，云一切智，證中道一實諦，故云出二諦之外。
十地是學果，佛十一地是無學果，絕相非有、
備德非無，離染故清淨、離苦故常樂，會於無德絕妄名法身也，
故云同真際、等法性。
無緣大悲教化一切眾生者，是應身。
orig::  ^330c15

「乘薩婆若乘來化三界。
善男子！一切眾生煩惱不出三界藏，一切眾生果報二十二根不出三界，
諸佛應化法身亦不出三界，三界外無眾生，佛何所化？
是故我言：三界外別有一眾生界藏者，
外道大有經中說，非七佛之所說。
大王！我常語：一切眾生斷三界煩惱果報盡者名為佛。」
commentary::  ^331a6

乘薩婆若乘來化三界者，是化身。
又前是化他心，後是化他身。
第五歎德殊勝。文有六：一明所化三界；
二諸佛應身下，明能化應身；三從三界外下，
明三界攝生周盡；四我言三界外別有一眾生界藏下，
明非邪顯正；五大王下，歎果異因；六眾生本業下，舉因顯果。
初明所化三界。文言煩惱不出三界者，是集諦。
三界有二種：一分段、二變易。
文言果報二十二根不出三界者，此明苦諦。
二十二根者，眼等六根，苦、樂、憂、喜、捨五，合為十一。
男、女、命三，為十四。
信、進、念、定、慧五，為十九。
三無漏根，未知根、已知根、無知根，為二十二根。
二十一根不出分段，三界無知根在無學出分段三界。
不出者，不出四住習氣。
三界二十二根義如別章。
第二明能化。文言諸佛應化法身亦不出三界者，
謂所化眾生，故言不出三界。
若舉實而言，三界本來清淨，何出不出？
第三明三界攝生周盡。
文云三界外無眾生者，分段、變易二種三界外，更無生死眾生可化也。
第四非邪顯正。文言三界外別有一眾生界者，
外道大有經中說非七佛之所說者，若依舊說流來義，即同外道大有所說。
二種生死外別有生死眾生藏者，即是舊說無明義也，
是外道邪說，非佛正說。
第五歎果異因中，言我常語一切眾生斷三界煩惱果報盡名為佛者，
斷盡分段、變易二種也。
orig::  ^331a12

「自性清淨名覺薩云若性，是眾生本業、是諸佛菩薩本所修行五忍中十四忍具足。」
commentary::  ^331b8

自性清淨者，煩惱既盡，體無暇摷也，此是斷德也。
名覺薩云若者，此云一切智，是其智德也。
第六舉因顯果。文云眾生本業是諸佛菩薩本所修行，
十三忍是菩薩修，名因行；第十四忍是佛德，名顯果。
上來至此，答自利行竟。
orig::  ^331b9

白佛言：「云何菩薩本業清淨化眾生？」
佛言：「從一地乃至後一地，自所行處及佛行處一切知見故。
本業者，若菩薩住百佛國中，作閻浮四天王，
修百法門，二諦平等心化一切眾生。
若菩薩住千佛國中，作忉利天王，修千法門，十善道化一切眾生。
若菩薩住十萬佛國中作炎天王，修十萬法門，四禪定化一切眾生。」
commentary::  ^331b15

白佛言下，答第二利他行相。
問文有二：初騰前問。
月光去前問既遠，今更重發起。
云何菩薩本業清淨者，十地是菩薩本業。
菩薩以慈悲智慧於生死涅槃二處無染，名本業清淨也。
佛言下，正答問，以顯利他行相。
有三：初略答前問；二若菩薩住百佛下，
廣答；三散無量下，慶蒙法利供養讚歎。
初文言從一地至後一地，謂從初地至佛地也。
言自所行處者，謂是因地。
及佛行處，謂果地也。
無緣之照，因果並#CB04452;，故云一切智見也。
若菩薩住百佛下，第二廣答十地，為十別。
就初地，文有五句：一住百佛下，明所化國土。
二作閻浮王下，明攝位，謂作人中四種輪王及四天王。
依《地經》初地作鐵輪王，《瓔珞經》云「修行十信，
一劫二劫三劫修十信善，有三品：上品善，
鐵輪王，化一天下；中品善，粟散王；下品善，人中王。
十住銅輪王，十行銀輪王，十迴向金輪王，初地已上瑠璃寶瓔珞。」
初地百寶瓔珞七寶相輪、四天王萬子為眷族，十住為銅輪王。
若爾，十住位已過初地，豈可以一經執為定解？
故彼經云「是諸地無名無相，但應化故言有。」
三從百法門下，辨所解法門，此乃一念解百法門也。
四二諦已下，明自行證理，真俗無相，名平等心。
五化一切眾生，明利他行相。
二地至十地，例有四句。
二地四者，初若菩薩住千佛下，明所化土。
二作忉利天王下，明增上生相。
《地經》云「二地作金輪王」，《瓔珞》與此經同作忉利王。
修千法門下，明所解法門。
四十善道化一切眾生下，明利他行相。
三地四者，初若菩薩住十萬下，明所化土。
二作琰魔天王下，明增上生相。
故《地經》云「作忉利王」，《瓔珞經》同此經作琰魔天王。
三修十萬法門下，明所解法門。
四禪定化一切眾生下，明利他行相，以禪定益物也。
orig::  ^331b21

「若菩薩住百億佛國中，作兜率天王，修百億法門，行道品化一切眾生。」
commentary::  ^331c26

四地四者，初若菩薩住百億下，明所化土。
二作兜率下，明增上生相。
故《地經》云「作琰魔天王」，《瓔珞經》同此經為兜率天王。
三修百億法門下，明所解法門。
四道品化一切眾生下，明利他行相，以道品化眾生也。
orig::  ^331c27

「若菩薩住千億佛國中，作化樂天王，修千億法門，二諦四諦八諦化一切眾生。」
commentary::  ^332a4

五地四者，初若菩薩住千億下，明所化土。
二作化樂天王下，明增上生相。
故《地經》作兜率天王，《瓔珞經》亦同此經為化樂天王。
三修千億法門下，明所解法門。
四二諦下，明利他行相，真俗二諦。
又有作四諦、無作四諦為八諦。
亦可修八法為八諦，謂無常苦空無我為四，
常樂我淨為四，故有八也。
又云八諦者，相諦、差別諦、說諦、成諦、事諦、
生諦、盡無生智諦、令入道智諦、菩薩及成就如來智諦。
覺有為法相續，故善知生諦。
覺煩惱滅，故善知盡無生諦。
此之八名與《瓔珞經》十六諦中八名相似，未詳所出。
orig::  ^332a5

「若菩薩住十萬億佛國中，作他化天王，
修十萬億法門，十二因緣智化一切眾生。」
commentary::  ^332a17

六地四者，初住十萬億佛國下，明所化土。
二作他化天王下，明增上生相。
《地經》云「作化樂天王」，瓔珞經同此經云「作他化天王」。
三修十萬億法下，明所知法門。
四十二緣下，明利他行相，自知十二教化令知。
orig::  ^332a18

「若菩薩住百萬億佛國中，作初禪王，修百萬億法門，方便智願智化一切眾生。」
commentary::  ^332a24

七地四者，初住百萬億下，明所化土。
二作初禪王下，明增上生相。
《地經》作他化天王，《瓔珞經》千色光慧瓔珞作梵天王。
三修百萬億法門下，明所知法門。
四方便智下，明利他行相，以二智化眾生。
orig::  ^332a25

「若菩薩住百萬微塵數佛國中，作二禪梵王，
修百萬微塵數法門，雙照方便禪通智化一切眾生。」
commentary::  ^332b2

八地四者，初住百萬下，明所化土。
二作二禪梵王下，明增上生相。
《地經》云「作梵王，王一千界」，《瓔珞經》梵師子瓔珞光光天王。
三修百萬下，明所知法門。
四雙照方便下，明利他行相，以神通化眾生也。
orig::  ^332b4

「若菩薩住百萬億阿僧祇微塵數佛國中，
作三禪大梵王，修百萬億阿僧祇微塵數法門，四無閡智化一切眾生。」
commentary::  ^332b9

九地四者，初住百萬億下，明所化土。
二作三禪王下，明增上生相。
《地經》作梵王，王二千界，《瓔珞》云「作淨居天王」。
三修百萬億下，明所知法門。
四四無礙智下，明利他行相，以四辨化眾生也。
orig::  ^332b11

「若菩薩住不可說不可說佛國中，作第四禪大靜天王，
三界主，修不可說不可說法門，得理盡三昧，
同佛行處，盡三界源，教化一切眾生如佛境界。
是故一切菩薩本業行淨。
若十方諸如來，亦修是業登薩婆若果，
作三界王，化一切眾生。」
commentary::  ^332b16

十地四者，初住不可說下，明所化土。
二作第四禪王下，明增上生相。
《地經》云「作大自在天王，王三千界」，《瓔珞經》作大淨居天王。
三修不可說下，明所知法門。
四得理盡三昧下，明利他行相。
以三昧化眾生，以金剛定照窮佛性，名理盡。
同佛眼見，名同佛地。
又同寂滅忍，名同佛行處。
善斷有頂種，名盡三界源。
佛地有三：初十方諸如來下，明自得薩婆若果。
二三界王下，明增上生相。
三化一切下，明化益行相。
第二廣答利他問竟。
orig::  ^332b21

爾時百萬億恒河沙大眾各從座起，散無量不可思議華，
燒無量不可思議香，供養釋迦牟尼佛及無量大菩薩，
合掌聽波斯匿王說般若波羅蜜，今於佛前以偈讚曰：
commentary::  ^332c2

爾時百萬億下，大段第三大眾慶蒙法利供養。
文五：初設供養；二今於佛前下，明月光讚佛所說十一地行相能利眾生；
三時諸大眾聞月光下，明眾聞月光所讚獲益無量；
四佛告諸得道下，明佛讚月光起行長久所說不虛，
亦云發月光本行；五是十四法門下，牒上法門結歡修學，亦云三世凡聖同修。
初供養，先華後香，讚十四婆若。
就行門是菩提心華、大乘戒香。
第二讚中先經家序列，後正偈讚，合五十九偈以讚誦上事。
就五十九偈大分有三：初有六行，總頌上義；
二十善下四十五行，別頌十四忍功德；
三從三賢下八行，重結歎上五忍等功德也。
就六行總頌中有四：初三句歎佛三業，
初一句歎身業、次一句歎意業、後一句歎口業。
orig::  ^332c5

「世尊導師金剛體，心行寂滅轉法輪，八辯洪音為眾說，時眾得道百萬億。
時六天人出家道，成比丘眾菩薩行，五忍功德妙法門，十四正士能諦了。
三賢十聖忍中行，唯佛一人能盡源，佛眾法海三寶藏，無量功德攝在中。」
commentary::  ^332c20

八辯者，依《梵摩喻經》，一最好、二易了、三調和、
四柔濡、五不誤、六不妄、七尊慧、八深遠。
洪者，大音也。第二從時眾下一行半，明眾獲益無量。
天無出家法，今言出家者，必依佛出生死家。
人有剃除鬚髮出家成比丘眾，天有捨俗入道成菩薩僧。
第三從五忍下兩行，總歎五忍功德。
五忍行深妙法門，十四聖人窮證不虛，名諦了。
習性道種調心學觀，名三賢。
十聖者，十地也，等覺以下會真名聖。
此十三人同在因位，為造修未息，名忍中行。
佛居果位，窮證實相，名盡源。
第四佛眾下一行，歎一體三寶。
佛是佛寶、眾是僧寶、法是法寶，一體三寶包含蘊蓄稱之為藏，
無德不備故云攝在其中。
又分前六行為二：初五行歎三寶，後一行結歎也。
前五行為三：初三句歎佛，次三句歎僧，次兩行歎法。
十善菩薩下，第二有四十五行，別頌上十四忍。
就中分六段：初二行，頌上伏忍前方便。
第二習種下有七行，頌伏忍上中下功德。
第三從善覺下有十行，頌信忍上中下功德。
第四從炎慧下八行，頌順忍上中下功德。
第五從遠達下十行，頌無生忍上中下功德。
第六從灌頂下八行，頌寂滅忍上下功德。
orig::  ^332c24

「十善菩薩發大心，長別三界苦輪海，中下品善粟散王，上品十善鐵輪王。
習種銅輪二天下，銀輪三天性種性，道種堅德轉輪王，七寶金光四天下。」
commentary::  ^333a18

十善菩薩即是第一頌外凡夫。
發一念菩提心故，破無始有輪，故云長別三界苦輪海也。
十信雖未出三界，已發大心求出三界，
已能離三惡道，文總言長別也。
《瓔珞經》爾時住前名信根菩薩，亦名假名菩薩，亦名名字菩薩。
若一劫二劫三劫修十信，上品善鐵輪王，
中品粟散王，下品人王中，具足一切煩惱。
此經中下品善粟散王，此明其勝王也。
習種下七行，第二頌上地前伏忍三十心，
為二：前兩行別歎三品為三種輪王。
orig::  ^333a21

「伏忍聖胎三十人，十信十心十堅心，三世諸佛於中行，無不由此伏忍生。
一切菩薩行本源，是故發心信心難，若得信心必不退，進入無生初地道。
教化眾生覺中行，是名菩薩初發心。
善覺菩薩四天王，雙照二諦平等道，權化眾生遊百國，始登一乘無相道。
入理般若名為住，住生德行名為地。
初住一心足德行，於第一義而不動。」
commentary::  ^333b2

伏忍下，第二五行總歎三品。
三十心為二：初一行，列伏忍三十心；三世諸佛下四行，歎伏忍功能。
聖胎者，與十聖為胎也。
十信十心十堅心，誦上三十心也。
第二歎伏忍功能中四行，分為三：初三句明伏忍能生一切諸佛賢聖，
次三句明發心功能，次一行總結。
前三句為二：初句明三世諸佛，此舉所生人；下二句出能生之本。
次三句即為三：初句明發心難，次句明第七住不退，次句明不退方便所證道。
第三教化眾生下兩句，通結因果化行。
善覺下十行，第三誦信忍，分為二：前八行，
誦上三地；三忍下二行，結歎。
前八行為三：初四行誦上初地信忍下品，
次二行誦上二地信忍中品，次兩行誦上三地信忍上品。
前四行為二：前一行半，歎初地菩薩能統化之功德；
第二有兩行半，明入地功能。
前二句歎其智慧，即為三別：初句明攝報果增上生；
次明地中觀行，證會無生達真化俗為雙照，
悲智並行故云平等；次明地中化國土廣狹。
第二功能中有五句即為五別：初句越凡得聖入一乘無相道；
次句明入地心所入勝利名為住；次句明生成佛智名為地；
次句結滿地心；次句明心相無生、悟理不動，故云於第一義而不動。
第二段，有兩行，誦上二地，即為四：初句釋地名。
orig::  ^333b9

「離達開士忉利王，現形六道千國土，無緣無相第三諦，無無無生無二照。
明慧空照炎天王，應形萬國導群生，忍心無二三諦中，出有入無變化生。
善覺離明三道人，能滅三界色煩惱。」
commentary::  ^333c4

開士者，菩薩大士也。
忉利者，地中王。次句明所化土廣狹。
次句無緣者，無有內心緣也。
無相者，無有二諦相，離此緣相名第三諦。
又云無緣，知心無緣；無相者，色無相。
此二體空，名第三諦。
此次句無無者，即無真俗二諦，故云無無也。
無生者，即是初地無生。
無二照者，無有真俗二見，故云無二照也。
第三明慧下兩行，頌上三地信忍上品，
即為四別：初句釋地名，出地中王；次句明所化土；
次句明信忍上品入三諦，照境窮盡色心空諦，名三諦中。
次句出有入無者，明三地菩薩緣有化生而不執即是出有，
即有知空名入無。
神通改易，故云變化生也。
善覺離明下兩偈，總誦上信忍。
初句誦前三位，覺是初地，離是二地，明是三地也，故云三道人。
第二句歎斷德。能滅三界色煩惱者，明地斷障，此處是變化色煩惱也。
orig::  ^333c7

「還觀三界身口色，法性第一無遺照。
炎慧妙光大精進，兜率天王遊億國，實智緣寂方便道，達無生照空有了。
勝慧三諦自達明，化樂天王百億國，空空諦觀無二相，變化六道入無間。
法現開士自在王，無二無照達理空。」
commentary::  ^333c24

身口色者，變化色也。
觀色同法性，故無遺照。
炎慧下，第四段，八行，誦上四地已上順忍。
就八行有二段：前六行頌上順忍，後兩行總頌結止。
前六行有三：兩行誦下品，次兩行頌中品，次兩行頌上品。
前兩行即為四句：初句名精進者，四地精進增上。
次句明地中王所化土也。
次明實智者，四地化令證他故名實智也，清淨不著即是方便道也。
此之實智是方便實，地稱實，故言緣實也。
實智觀空、方便智照有，故言達無生照空有了。
勝慧下，二行四句，即為四別：初句地名，自達三明也。
次句明地中王所化土也。
次句空空者，以空遣空，故言空空也。
無二相者，無二諦相也。
次句明六道化生也。
法現下，頌六地四句，即為四別。
法現，即是現前地。
開士，即是地中人，名為大士，亦名開士。
自在王，即攝報果。
無二無照，即理空也。
orig::  ^333c28

「三諦現前大智光，照千億土教一切。
炎勝法現無相定，能洗三界迷心惑，空慧寂然無緣觀，還觀心空無量報。」
commentary::  ^334a17

三諦者，即是第三諦。
現前者，即是大智現前也。
照千億土下，即是所化土。
炎勝下二行四句，即總誦上結句。
初句四字頌上三地名，炎是四地，勝是五地，
現是六地；下三字難勝地功能。
次句斷障，故云能洗，洗迷心惑。
次句明實智息緣，緣觀並#CB04452;，故云寂然無緣觀。
次句還觀心空，非不觀色，從多分言觀心空。
無量報者，方便智無量功德報也。
orig::  ^334a19

「遠達無生初禪王，常萬億土教眾生，未度報身一生在，
進入等觀法流地，始入無緣金剛忍，三界報形永不受。
觀第三義無二照，二十一生空寂行，三界愛習順道定，遠達正士獨諦了。」
commentary::  ^334a27

遠達下，第五段，有十行偈，頌上七地已上無生忍。
分為三段：前五行頌上七地無生忍下品，
次三行頌上八地無生忍中品，次兩行頌上九地無生忍上品。
前五行中即為十句。
初遠達者，七地名遠達地。
《大品》名深入無生即是地中行。
初禪王，即是地中王，借相解義初禪王也。
次句萬億者，明所化土分齊，故言萬億土。
一生在者，地前有分段生，初地已上但有變易生。
今言七地一生在者，借相解義，故言報身一生在。
又解七地功用，生，即是變易生，故云一生在；
八地已上無有功用生，但有無功用變易生也。
雙觀故言等。無功用水，故言法流。
始入者，背功用相生，故言始入。
息相堅固，故言無緣金剛忍。
離三界習，故言不受。
又云不受未來分段報，故云界報形永不受。
八地已上更受二禪身者，是變易也。
得中道第一義，故云無二照。
從初地至七地已來，地別三生，故云二十一生。
達法無所有，故言空寂行。
三界愛習者，三界無明習也。
獨諦了者，七地菩薩了功用無相，故言獨諦了。
orig::  ^334b1

「等觀菩薩二禪王，變生法身無量光，入百恒土化一切，
圓照三世恒劫事，返照樂虛無盡源，於第三諦常寂然。」
commentary::  ^334b22

等觀下，三行六句，頌上八地，即為六別。
初句明二禪王者，明利他人。
八地菩薩忘功息相，雙觀二諦遍修萬行，
入大法流水齊觀空有，故云等觀。
第二句明八地已上得大法身，名利他身也。
第三句名入百恒土者，是利他行。
第四句圓照恒劫者，明利他智。
第五句八地已上得反照智，苦樂並虛，
而世間人多以苦實樂虛，今此八地菩薩觀虛實平等，盡於無盡源也。
又解反照樂受性苦名為虛，無始皆苦名無盡源。
第六句中道第一義諦不遷，故云常寂然也。
orig::  ^334b24

「慧光開士三禪王，能於千恒一時現，常在無為空寂行，恒沙佛藏一念了。」
commentary::  ^334c6

慧光開士下，二行偈四句頌上九地。
初句三禪王者，明利他人。
第二句一時者，明利他身。
第三句歎無功用行。
第四句歎無功用智教，故云一念了。
orig::  ^334c7

「灌頂菩薩四禪王，於億恒土化群生，始入金剛一切了，二十九生永已度。
寂滅忍中下忍觀，一轉妙覺常湛然，等慧灌頂三品士，
除前餘習無明緣，無明習相故煩惱，二諦理窮一切盡。」
commentary::  ^334c11

灌頂菩薩下，第六段有八行，頌上寂滅忍。
有兩段：初五行頌十地寂滅忍下品，後三行頌寂滅忍上品。
前五行十句。灌頂者，在十三法師上，即是諸師頂蓋，故名灌頂。
言五地王者，欲界及四禪王也，亦可是五淨居王也，此是明利他人。
第二句於億恒土者，明益他行。
第三句明金剛心初達堅固，故云始入金剛一切了。
第四句明二十九生者，十地應三十生，
何故但說二十九生者，留一生佛地方盡。
第五句言下忍觀者，結十地菩薩，明因分齊。
第六句一轉妙覺者，明得果分齊。
第七句等慧灌頂三品士者，總頌結前八九十地同得淨土，
故云三品士。等即八地，慧即九地，灌頂是十地。
第八句下三句，明離障分齊。
除前餘習無明緣者，八地已上唯斷無明色心等習煩惱，故云除前餘習無明緣也。
無明習相故煩惱者，是諸舊煩惱，四住地是客煩惱。
能所並#CB04452;、境智俱寂，故云理窮一切盡。
orig::  ^334c14

「圓智無相三界王，三十生盡等大覺，大寂無為金剛藏，一切報盡無極悲。
第一義諦常安穩，窮源盡性妙智存。」
commentary::  ^335a4

圓智無相下，第二三行頌佛地上忍，即為六別。
圓智者，境盡智無名圓智，即是一切種智。
三界王者，無上法王亦十三王外，佛是法輪王。
三十生盡者，十地各三生盡也。
因成果熟，故言等大覺。
大寂無為，即上忍。
言金剛者，無惑之金剛也。
言一切報盡者，分段、變易俱盡也。
言無極悲者，明其恩德，即是無緣大悲。
第一義諦常安穩者，涅槃佛性理中精，最名為第一。
深有所以名為義。
知一切法不二之相，故言常安穩。
窮源盡性者，因盡名窮源，見終名盡性。
種智常凝，故名云妙智存。
上來四十五行，別頌五忍竟。
orig::  ^335a6

「三賢十聖住果報，唯佛一人居淨土。
一切眾生暫住報，登金剛源居淨土。
如來三業德無極，我今月光禮三寶。
法王無上人中樹，覆蓋大眾無量光，常口說法非無義，心智寂滅無緣照。
人中師子為眾說，大眾歡喜散金華，百億萬土六大動，含生之生受妙報。
天尊快說十四王，是故我今略歎佛。」
commentary::  ^335a18

三賢十聖下，大段第三，八行，總結五忍中有三：
初兩行明淨土分齊，第二一行歎如來三業功德，後之五行歎三業益物。
初句云三賢十聖住果報者，住分段、變易報土也。
又三賢住分段同居報土，十聖住實報無障礙報土。
第二句云唯佛者，無一人住常寂光土。
第三句云暫住報者，前二士皆是生滅無常。
第四句云金剛源者，唯佛一人居純清淨土。
第三一行歎三業功德中，上半口業歎、
下半身業歎，文相顯可知。
就後五行歎三業利益中，初行言法王無上人中樹者，明身光益物。
如來無上法王道王大千陰覆一切，喻如世間樹，故云覆蓋大眾。
第二行初句歎口說。
如來說常無常一切法皆深有所以，故云非無義。
下句歎意業寂，如來大寂三昧，不緣而照，
因緣相絕，故云無緣照。
第三行明師子吼說除疑，令眾生歡喜。
第四行身通六動，令眾生得果。
第五行結歎。天尊快說者，佛出世人天之表，故云天尊快說。
十四王者，習種銅輪、性種銀輪、道種金輪王，
十地名十，即為十三，佛為三界王，合前十三為十四王也。
是故我今略歎者，月光自謙慧光微薄，
不能廣歎如來智，故云略歎佛也。
orig::  ^335a24

時諸大眾聞月光王歎十四王無量功德藏，得大法利。
即於座中有十恒河沙天王、十恒河沙梵王、
十恒河沙鬼神王，乃至三趣，得無生法忍；
八部阿須輪王，現轉鬼身，天上受道，三生入正位者，
或四生五生乃至十生得入正位證聖人性，得一切無量果報。
commentary::  ^335b18

時諸大眾下，第三明大眾聞法得益。
長行有三段：初明諸天人得益；乃至下，
第二三趣獲利；三生下，第三得道延促不同、獲益遲疾。
初明天王得無生忍。
就別，七地已上名無生忍；就通，初地已上名無生忍。
三趣得益生者，無生通上下。
三趣者，人、天、神三趣也；非三途，三途不堪不受道故。
八部者，四天王住下有四修羅王：一羅睺阿修羅王、
二毘摩質多羅阿修羅王、三般利阿修羅王、
四毘樓闍阿修羅王，須彌山下復有四大阿修羅：
一恐#CB00145;、二富樓摩、
三婆羅呵、四兜牟樓，故云八部阿修羅也。
出《三藏記》也。三生下，第三明入道延促，
有四句：三生四生五生十生，經歷不同，
延促有異，聞法已後更經三四等生得入也。
所言正位者，有二義：一人空正位，十解已上得人空；
二法空正位，初地已上得無生正位。
仁王般若經疏卷中三終中四仁王般若經疏卷中四
author:: 吉藏法師撰
orig::  ^335b23

佛告諸得道果實天眾：「善男子！
是月光王已於過去十千劫中龍光王佛法中為四住開士，
我為八住菩薩；今於我前大師子吼。
如是如是。」
commentary::  ^335c17

佛告諸得道果實天眾下，第四佛述讚月光久供多佛。
文有五段：第一發月光本迹；如是如是下，
第二略述；第三從善男子下訖有心得無心得，
廣述；第四從是以波若功德下訖不可思議，
歎波若忘言離著，如風空中行；第五從善男子此功德藏訖功德，
校量月光所說與十三法師所說勝劣。
第一發迹中有二：初告天上得道賢聖眾；
二善男子下，發月光迹。
四住者，十地明義即第四炎地，八住即第八不動地。
師子吼者，歎教是了義決定之說。
如是下，第二略述中二句：初述月光所說；第二引佛證誠。
如是如是者，述可之言。
orig::  ^335c20

「如汝所解得真義說，不可思議、不可度量，唯佛與佛乃知斯事。
善男子！其所說十四般若波羅蜜，三忍地地上中下三十忍，
一切行藏、一切佛藏不可思議。」
commentary::  ^336a3

如汝所解者，稱其義也。
不可思議者，無得正觀異名也。
不可度量者，非二乘下位之境界也。
唯佛與佛者，第二引佛證誠月光所說。
善男子下，第三廣述，文有四：初略述十四忍；
二何以故下，廣述十四忍功能；三一切眾生下，
舉空釋成；四結無心得。
初略述十四忍中，所說十四波若者，總牒前所說十四忍名十四波若，
名異體同。下別明十四。
言三忍者，伏忍中三忍，一信、二止、三堅忍。
言地地上中下為三十忍者，釋有二義：
一就十地各有上中下為三十忍；二就伏忍中習種為下、
性種名中、道種名上，三位各十，故成三十忍。
前解為正。一切行藏者，即是名因藏。
一切佛藏，是名果藏，辨佛果地功德蘊積名藏。
即是佛圓覺忍，通前十三為十四波若。
因果俱證無所得，名不可思議。
orig::  ^336a6

「何以故？一切諸佛是中生、是中滅、是中化，
而無生無滅無化；無自無他、第一無二、
非化非不化、非相非無相、無來無去，如虛空故。」
commentary::  ^336a22

何以故下，第二廣述十四忍功能。
文有二：初約出用、次約悟入。
初約出用者，諸法本自不生、今亦不滅，
以因緣故，於無分別中為眾生說有生滅。
文云一切諸佛是中生者，依忍化現成佛名生。
是中滅者，滅惑化隱名滅。
是中化者，依忍化眾生也。
次約悟入明無生滅等，文云無生無滅無化者，
上來為緣出用說生滅化等諸事，若知生等即無生滅，
故不假言，恐眾生隨名著相，故還點向所說生者名無生，無滅無化等例然。
亦得用無生破前生，無滅故破前滅，無化破前化生也。
無自無他者，自心不生名不自，不見前境故云無他。
亦云不見自名滅我，不見他名滅我所。
第一無二者，境智俱寂故云第一無二也。
非化非不化者，無得正觀居心，有時說化為不化，
有時說不化為化，故云非化非不化，豈得以常人定執消文也。
非無相者，恐眾生聞悟入之言，謂皆無所有，故云非無相。
如《大品》云「無所得得」，如是得無所得義耳。
無來無去者，來無所從、去無所至〔乃至〕
無依無得，故云如虛空。
orig::  ^336a24

「一切眾生無生滅、無縛解、非因非果非不因果，
煩惱我人知見、受者我所者、一切苦受行空故，
一切法集幻化五陰，無含無散，法同法性寂然空故，
法境界空，空無相不轉不顛倒，不順幻化。」
commentary::  ^336b16

一切眾生下，第三舉空釋成。
就中有五子段：一明眾生空；從一切苦受下，
二明法空；從法境界空下，三明境空；從無三寶下，
四明凡聖空；波若無知下，五明知空。
初明生空，文云眾生無生滅，眾生本無所得離苦，故云無生無滅。
離集故無縛無解，無集故非因，無苦故非果。
以因緣隨俗，非不因果。
眾生假名，非無佛性因、非無涅槃果。
眾生生死名煩惱，五陰中生名我，假名行者名人。
意識名知者，眼識為見者，命根不斷名壽者。
文云受者，即領違順名受者。
於五陰中見我所者，明生空竟。
第二明法空，文云一切苦受行空故者，觀五陰內一切苦皆空。
五陰和合名法集，以無其實名幻化，五陰本來清淨故云無含無散。
體知五陰即是真如，故云法同法性寂然空故。
第三明境空，文云法境界空，能觀之心既淨，
所觀之境亦空，故云境界空。
實相門中無相不相，故云空無相。
相不能動故云不轉，離惑故以名不顛倒，
離解故名不順，知諸法空故名幻化。
orig::  ^336b20

「無三寶、無聖人、無六道，如虛空故。
般若無知無見、不行不緣、不因不受、不得一切照相故行道相，
斯行道相如虛空故。
法相如是，何可有心得無心得？」
commentary::  ^336c10

第四段明凡聖空。
無三寶無聖人名聖空，無六道名凡空。
第五段明智空，文云波若無知，波若名智慧，
今言無知者，絕於知相，故言無知，不可定智慧。
審波若下諸句例然。
無知無見，忘於見知也。
緣觀並寂，故云不行。
不緣不受波若名，故云不因不受。
內證真如，故云不得一切照相。
諸法無所有，故云斯行道相如虛空故，亦云無分別故同虛空。
第四結。法相如是盡皆空者，何可有心得無心得也。
又云以離有相故不可有心得，以離無相故不可無心得。
orig::  ^336c13

「是以般若功德，不可眾生中行而行，不可五陰法中行而行，
不可境中行而行，不可解中行而行，是故般若不可思議。
而一切諸佛菩薩於中行，故亦不可思議。
一切諸如來於幻化無住法中化，亦不可思議。」
commentary::  ^336c24

是以波若下，大段第四明波若忘言離著。
就中有二：初依空起行、第二歎說。
就起行中有四句：初明不可得眾生中行而行，
以生空無所有故；二不可得五陰中行而行，
以法空無所有故；三不可得境中行而行，
以境空無所有故；四不可得解中行以而行，以知空無所有故。
第二歎說中有三：第一是故波若不可思議，
歎十四波若；二出生三世諸佛不可思議；三知俗虛幻而能化益。
orig::  ^336c28

「善男子！此功德藏，假使無量恒河沙第十三灌頂開士說是功德，
百千億分中如王所說、如海一渧。
我今略述分義功德，有大利益一切眾生，
亦為過去來今無量諸如來之所述可，三賢十聖讚歎無量是月光王分義功德。」
commentary::  ^337a8

善男子下，大段第五校量說中有二。
一正校量第二我今下歎說利益。
初就校量中歎月光所說功德如大海水，十地菩薩說如海一滴。
又解：不然，月光所說如海一滴，十地菩薩說如大海水，
以是勝故，經言灌頂開士說是功德百千億分中，
王所說如海一滴，不及十地菩薩說如大海。
第二利益中有三：初我今下，約釋迦所說以明月光說真能益眾生；
二去來今下，約三世佛述印可；三三賢下，約四十賢聖歎月光分義功德挍量竟。
orig::  ^337a12

「善男子！是十四法門，三世一切眾生、一切三乘、
一切諸佛之所修習，未來諸佛亦復如是。
若一切諸佛菩薩不由此門得薩婆若者，無有是處。
何以故？一切諸佛及菩薩無異路故。
是故一切諸善男子，若有人聞諸忍法門，
信忍、止忍、堅忍、善覺忍、離達忍、明慧忍、
炎慧忍、勝慧忍、法現忍、遠達忍、等覺忍、
慧光忍、灌頂忍、圓覺忍者。」
commentary::  ^337a23

善男子是十四法門下，大段第五，牒上所說結勸修學。
就中有三：第一明三世同修，顯行要勝；
第二若有人聞下，歎益勸修；第三時諸眾中有十億下，明聞說獲益。
就初顯行要勝中文有三：初正明三世同修同說；
二若一切諸佛菩薩不由下，明上同修同說所以；
三何以故下，傳釋上同修意，以無異道故。
若有人聞下，第二歎益勸修。
就中有二：初更列十四忍名；二是人超過下，歎經功能。
初列十四忍名，一信忍，謂習種性；二止忍，
謂性種性；三堅忍，謂道種性；四善覺忍，
謂初地；五離達忍，謂二地；六明慧忍，謂三地；
七炎慧忍，謂四地；八勝慧忍，謂五地；九法現忍，
謂六地；十遠達忍，謂七地；十一等覺忍，
謂八地；十二慧光忍，謂九地；十三灌頂忍，
謂第十地；十四圓覺忍，謂佛地如來萬德。
orig::  ^337a29

「是人超過百劫千劫無量恒河沙生生苦難，入此法門現身得報。」
時諸眾中有十億同名虛空藏海菩薩，
歡喜法樂，各各散華於虛空中，變成無量華臺，上有無量大眾說十四正行。
十八梵、六欲天王亦散寶華，各坐虛空臺上說十四正行，
受持讀誦解其義理，無量諸鬼神現身修行般若波羅蜜。
commentary::  ^337b16

是人超過下，第二明歎經功能。
第二歎益勸修訖。
第三時諸下，大眾聞法獲益散華供養。
文有三：初菩薩歡喜供養。
十四忍，名十四正行；二十八梵天歡喜供養；
三無量諸鬼神下，明鬼神供養，略不明餘眾供養。
言十八梵者，初禪有三，謂一梵眾、二梵輔、三大梵。
二禪有三：一小光、二無量光、三光音。
三禪有三：一小淨、二遍淨、三無量淨。
第四禪有九：一福生、二福愛、三廣果，此三天凡聖共住；
四無想天，唯外道凡夫住；五無煩、六無熱、
七善現、八善可見、九色究竟，此五唯那含等聖人住。
唯第四禪有色地，故云十八梵，不說無色界。
言鬼神現身修行者，以其過去修敬，故令得修行波若，以其毀戒故墮鬼中。
答第二問明利他行相竟。
orig::  ^337b22

佛告大王：「汝先言云何眾生相可化？
若以幻化身見幻化者，是菩薩真行化眾生。
眾生識初一念識異木石，生得善、生得惡，
惡為無量惡識本，善為無量善識本。」
commentary::  ^337c8

第三佛告大王汝先言下，答前所化眾生問。
文有三：第一欲答故牒其問，故云何眾生相可化；
第二若以幻化下，正答；第三時眾下，明得益。
就正答中有二：初就悟入以答，亦名略答，亦名為無所得以答。
文云若以幻化身見幻化者，是菩薩真行化眾生者，
知身相本自不生，為化眾生，故名幻化身。
眾生本來不有，而今言化者，以不有而有，故云見幻化也。
知能化所化本來清淨，故云真行化眾生也。
眾生識初一念下，第二廣答，亦云約出用答，亦云約俗諦幻有答。
文有五：初定是善惡心異木石；第二色名色蓋下，
出五陰名；第三蓋者下，釋名廣解；第四大王下，
簡凡聖色麁細不同；第五眾生者下，明一切法結屬世諦。
初云眾生識初一念識異木石，生得善生得惡，
惡為無量惡識本，善為無量善識本，乃至金剛菩薩者，
解者不同，不能具出。
今且依經以釋。《涅槃經》云「如雪山藥，如是一味，隨其流處有種種味。」
其藥真味停留在山，猶如滿月。
合譬云一味者，譬佛性。
以煩惱故出種種味，所謂地獄畜生等。
今謂一味者，即是無所得不二之真性也。
復云如是一味隨其流處有種種味異者，
依無所得真性起有所得妄想，即成無明煩惱起業成六道報也。
又《大品》云「諸法無所有如是有，如是有如無所有，是事不知名為無明。」
實相與無明住地本來無前後，但眾生於無所有中橫起憶想分別長流六道。
變迷得解，知煩惱本來是涅槃，有何初後。
故此經云初一念識支本識解性故異木石耳。
文云生得善生得惡者，緣善境界起於識善，
此識善則從自性真實善正因所生，復緣善事而起，此識則善也。
若緣惡境界起於識惡，此識惡則從無明熏習生因所生，
復緣惡事而起，此識則名惡也。
惡為無量惡識本善為無量善識本者，
此初一念善惡之識熏習之功，各生無量善惡習果也。
orig::  ^337c11

「初一念、金剛終一念於中生不可說、不可說識，
成眾生色心，是眾生根本，色名色蓋，心名識蓋、
想蓋、受蓋、行蓋，蓋者陰覆為用。
身名積聚。」
commentary::  ^338a18

初一念金剛終一念於中生不可說不可說識，
此意於生死內既無明緣念，念起生滅心也，
故云不可說識，此明成眾生因也。
成眾生色心者，辨果。
文云眾生根本者，結初一念識是成眾生本。
又解初一念者，此明相續之始，此乃無始為始。
金剛終一念者，若小乘分段終，大乘變易終也。
色名色蓋下，第二略出五陰名。
蓋者下，第三釋名廣解。
蓋者陰覆為用，身名積聚，假名之身為五陰所成，故云積聚。
orig::  ^338a20

「大王！此一色法生無量色，眼所得為色、
耳所得為聲、鼻所得為香、舌所得為味、身所得為觸。
堅持名地、水名潤、火名熱、輕動名風。
生五識處名根。如是一色一心有不可思議色心。」
commentary::  ^338b1

此一色法生無量色者，依《成實》十四種色為色陰，陰蓋眾生不能得出離生死。
初明五塵色，次明四大色，次明五根色，文相甚顯。
如是一色下，總結色心有不可思議色心。
orig::  ^338b4

「大王！凡夫六識麁，故得假名，青黃方圓等無量假色法；
聖人六識淨，故得實法，色香味觸一切實色法。
眾生者，世諦之名也，若有若無，但生眾生憶念，名為世諦。」
commentary::  ^338b9

大王凡夫六識下，第四簡凡聖色麁細分別。
凡夫六識總相聚法，故言得假名上青黃。
聖人分別四微等，故言得實。
又云：聖人緣法界六識得真實法也。
眾生者世諦之名下，第五明眾生一切法屬世諦。
文有三：初總標一切屬世諦；第二相續假下，
明三假屬世諦；第三大王下，明諸佛賢聖稱境而知，
皆如幻有，結屬世諦。
前總中有二：初明一切法皆如空花，悉屬世諦；
二無佛出世前下，明立因緣名字。
就前有二：初明眾生若有若無皆如幻化，名為因。
orig::  ^338b12

「世諦假誑，幻化故有，乃至六道幻化，眾生見幻化，幻化見幻化。
婆羅門、剎利、毘舍、首陀、神我等色心，名為幻諦。
幻諦法，無佛出世前無名字無義名幻法。
幻化無名字、無體相、無三界名字、無善惡果報六道名字。」
commentary::  ^338b23

假誑幻化故有乃至六道亦如幻化，名為無果。
以眾生虛妄憶想為假誑所成，故有人天六道之名。
若達此妄本來不有，故云幻化見幻化也。
二婆羅門下，明貴賤皆如幻化，悉入世諦。
又解：前明凡夫取假色為實；次幻化見幻化下，明聖人知假色是虛。
此文應言幻師見幻，而言眾生者，此是佛眾生也。
第二立因緣名字中有二：初明無佛出世，無一切因緣名字。
orig::  ^338b27

「大王！是故諸佛出現於世，為眾生故說，
作三界六道名字，是名無量名字，如空法、
四大法、心法、色法、相續假法，非一非異，
一亦不續、異亦不續，非一非異，故名續諦。」
commentary::  ^338c7

二大王下，明佛出世為眾生立一切世界六道無量種種色心等名字，
可知。第二明三假屬世諦。
一相續假者，與成實師異。
若見諸法是一，是常見；若見諸法念念異，是斷見。
離此二見，知前法生後後法，法次第生法，
此明因緣續義，故文云一亦不續、異亦不續，
絕於前後故，故不相續也。
orig::  ^338c10

「相待假法，一切名相待，亦名不定相待，
如五色等法、有無一切等法，一切法皆緣成假成，
眾生俱時因果、異時因果，三世善惡一切幻化，是幻諦眾生。」
commentary::  ^338c17

相待假者有二，亦名別待，亦名通待。
如長短老少好惡，名為別待，如長待不長。
一切萬物皆不定，不長外隨待一物，故云不定，亦名通待。
緣成假者，即因成假，四塵成四大，四大成五根，五根成眾生故緣成。
文云五色者，云五根為五色，亦云青黃赤白雜色為五色。
文云俱時因果，現在五果三因名俱時因果。
異時因果者，過去二因望現在五果名異時。
又云：俱時因是緣因，異時因是生因，若約外法梁椽成舍名俱時，
十二時成日名異時因果。
orig::  ^338c20

「大王！若菩薩如上所見眾生幻化，皆以假誑如空中華，
十住菩薩諸佛五眼如幻諦而見，菩薩化眾生為若此。」
時諸有無量天子及諸大眾，得伏忍者、
得空無生忍，乃至一地十地不可思議德行。
commentary::  ^339a2

第三大王下，明諸佛菩薩五眼，亦名世諦。
文云若菩薩如上所見眾生幻化，如空中花，
眾生本來無所有，以虛妄而有，譬如空花。
諸佛五眼如幻諦而見，如境而知、如理而知照，
緣觀並#CB04492;，故云為若此也。
時諸有無量下，答問中大段第三聞法獲益。
初諸天子下，明得道人。
伏忍下，明得益差別。
地前三賢名伏忍，空忍者四地已上順無相空，
以七地已上名無生忍，初三地信忍略不說之。
初地名一地，至法雲名十地。
廣大如虛空，名不可思議德行也。
pin:: 
#  4 二諦品
仁王護國般若波羅蜜經二諦品第四 ^339a6

此品所以而來者，上觀空教化，明實智方便皆空不二，亦可了護因護果畢竟無差。
起如幻化以化眾生，化不孤起必有所觀境界教。
境界教是何？所謂二諦。
二諦者，真俗非一名為二，即不虛名諦，故云二諦品。
二諦之義，佛法大宗，若欲委論境之與教，
諸解非一，不能具述。
今言二諦者，以因緣空有為世諦，因緣有空為真諦。
至論諸法本來不二為因緣，故說言二耳。
就此中一品有三番問答論辨二諦不二，
即為三別：第一問答正辨二諦不二；第二問答明說法不二；
第三問答正辨法門不二。
就前問答中有二：初問、後答。
就初問中有三：一問、二難、三結問，正辨二諦有無。
文言第一義諦中有世諦不，此正是問也。
orig::  ^339a18

爾時波斯匿王白佛言：「第一義諦中有世諦不？
若言無者，智不應二；若言有者；智不應一。
一二之義，其事云何？」
commentary::  ^339b3

若言無者智不應二，方便智、實智。
若言有者聖人智不應一。
若論其理不一不二，若定為一，凡夫見俗而應見真。
若定有者，智不應。
一此正難也。一二之義其事云何，此正結問也。
但一二之言既難，所以月光有問，故言一二之其事云何。
orig::  ^339b5

佛告大王：「汝於過去七佛已問一義二義，
汝今無聽我今無說，無聽無說即為一義二義故。
諦聽諦聽，善思念之，如法修行，七佛偈如是。」
commentary::  ^339b11

佛告下，第二佛答也。
就答中有三：初長行歎問；二引七佛偈為證；
第三大王下長行，正報其難。
初長行歎問有三：初歎問、二略示義宗、三誡勅。
初歎問出王本行願，先已於過去論一二義竟，今何故更問此事？
汝今下，第二略示義宗。
汝今無聽我今無說者，如幻無所說，何須汝聞，
故言無聽；聽者如幻人無所聽，何須我說？
如是無聽無說而不防聽說宛然，一二之義亦爾。
故《淨名云》「夫說法者無說，聽法者無聞。」
若心存聽說即是二見，豈得與此經相應？
諦聽諦聽下，第三誡勅勸修。
依三慧而修行，方能達解一二之義也。
諦聽諦聽者，即是聞慧。
善思念之，即是思慧。
如法修行，即是修慧。
第二引七佛偈，有八行半，分為四別：第一三偈，
約因緣空有以明二諦不二；第二有三行，
約情解見一二，以明二諦不二；第三有兩行，
就譬以明二諦不二；第四半行，結勸屬人。
初三偈即為三別：初偈標因緣空有二諦章門；
次偈解釋；第三偈結。
初偈上半約有空以明真諦，下半偈約空有以明世諦。
orig::  ^339b13

「無相第一義，無自無他作，因緣本自有，無自無他作。
法性本無性，第一義空如，諸有本有法，三假集假有。
無無諦實無，寂滅第一空，諸法因緣有，有無義如是。」
commentary::  ^339c5

無相第一義者，此辨真諦也。
如來說法前後不同，先說世諦後明真諦，此明從淺入深。
自有先說真諦後明俗諦，此明宗歸有本。
無相者，實相之理絕於有無，名為無相。
物莫能測，名第一。
仲#CB04458;所以，名之為義。
無自無他作者，本來無相，豈是今無？
既言本無相，何忽有造作？
故云無自無他作。
依如西域九十五種外道，以四作往收，義無不盡。
故《涅槃》云「非自作，非他之所作，亦非共作，
非無因作，是故勝出諸外道。」
此經只有二種，存略故耳。
因緣本自有者，明因緣空有為世諦。
因緣本自有，豈是今有？
既言本有，故言無自無他作。
故《大智論》云「十二因緣是誰所作？
佛言：非佛作，非菩薩作，〔乃至〕非一切聖人所作。」
故云無自無他作也。
法性下一偈，為二：上半釋前上半、下半釋前下半。
法性本無性者，即是前無相第一義。
諸法實相名為法性，法性以無性為法性，
此是對性說無性，若無有性亦無無性。
第一義空如者，即是第一義空。
以無依無得故名空如。
諸有本有法者，釋前因緣本自有。
三假集假有者，此明無體，藉他故有也。
第三偈無無諦實無，還結前無相第一義。
寂滅第一空，結無自無他作。
諸法因緣有，結前因緣本自有。
有無義如是，總結前十一句也。
有者，結前三偈下半明有，無者結前三偈上半明無，故云有無義如是也。
又釋無無諦實無者，二無遣二實，故云無無諦實無。
寂滅第一空者，有自體本無，故云寂滅第一空。
一切有為法皆依六因四緣生，故言諸法因緣有。
又解：無無諦實無者，一無去於上諸有，
一無去於上無，故云無無也。
諦實無，智照如實智，故云諦實無。
寂滅第一空者，寂滅法中最精，絕四句、
離百非，不同二乘斷空，故云第一空。
諸法因緣有有無義如是者，總結上也。
又解：無無者，一無無世諦，一無無真諦也。
orig::  ^339c8

「有無本自二，譬如牛二角，照解見無二，二諦常不即。
解心見不二，求二不可得，非謂二諦一，非二何可得？
於解常自一，於諦常自二，通達此無二，真入第一義。」
commentary::  ^340a14

有無本自二下，第二有三偈，就一異約情解以辨二諦不二。
初偈略明一二，第二偈解釋，第三偈結歎。
初偈為二：上半約二情明二諦，下半約觀解明不二。
上半初句法說，次句譬說。
有無本自二者，有即非無，無即非有，故言本自二。
何以得知有無？下句譬云如似牛二角。
二角相別，似於有無義不相即，同在一頭似有無體一。
照解見不二下，下半約觀解。
佛菩薩心內達照諸法畢竟清淨，何曾二不二？
為對於二，故云照解見不二。
有人云：見不二即是一。
此是一異之見，豈是照解？
二諦常不即者，還約二情，故云不即。
第二偈約達解之心以釋前偈於緣見一二。
解心見不二者，釋前偈上句。
前即於緣見有無，今辨了悟此有無之二。
於解即不二，求二不可得者，釋第二句譬說。
但迷故說二，譬之二角。
變迷成解，此二本來不二，求二畢竟無從，故云不可得。
非謂二諦一者，釋前下半初句照解見無二。
本對二說無二，其二既無，豈得存一？
故云非謂二諦一。
以此而推無二，豈得還同一見？
非二何可得者，一既不可得，何況二耶？
第三行結歎。上半結前。
於解常自一者，結前解心見不二。
此一對二說，一莫作一解。
於諦常自二者，結前有無本自二。
又解：於解常自一者，二諦體一。
於諦常自二者，結其義異。
通達此無二者，下半歎益，明內外並#CB04492;、
有無雙寂，無依無得平等清淨，故云通達此無二真入第一義。
orig::  ^340a17

「世諦幻化起，譬如虛空華，如影三手無，因緣故誑有。
幻化見幻化，眾生名幻諦，幻師見幻法，諦實則皆無。
名為諸佛觀，菩薩觀亦然。」
commentary::  ^340b16

世諦幻化起下，第三有兩偈，約譬明二諦為二。
初一行半，明世諦人法同於幻化；後幻師下半行，約譬明真諦。
世諦幻化起譬如虛空華者，明世諦虛誑不實，
喻若空華，但誑肉眼妄見為有，如浮雲電、
如風送火，譬如空華無所有。
如影三手無因緣故誑有者，此是無因緣，但有虛假之名而無其實也。
幻化見幻化者，眾生體是其幻，復染幻塵，名幻見幻也。
眾生名幻諦者，世諦也。
上明法幻，今明人化也。
幻師見幻法者，下半明真諦。
諸佛菩薩譬幻師，三界虛妄是幻法。
諦實則皆無者，迷故見有，變迷實照則知皆無。
對有說無，有息無消，緣觀俱寂也。
名為諸佛觀下，第四半偈舉觀結屬人。
初句就果人知於二諦，故云名為諸佛觀。
第二句就因人知於二諦，故云菩薩觀亦然也。
orig::  ^340b18

「大王！菩薩摩訶薩於第一義中常照二諦化眾生，佛及眾生一而無二。
何以故？以眾生空故得置菩提空，以菩提空故得置眾生空，
以一切法空故空空。
何以故？般若無相，二諦虛空。
般若空於無明乃至薩婆若，無自相無他相故。」
commentary::  ^340c5

大王下，第三正釋其所難，明二諦不二。
於中有三：初舉果對因以明二諦不二；
第二五眼下，偏就果以釋不二；第三菩薩未成佛下，雙結因果以釋不二。
就初舉果對因中有二：初約菩薩能化見不二，照凡夫二乘所見二諦。
佛及下，廣明所化眾生及法悉空不二。
初能化文云菩薩於第一義中常照二諦化眾生者，於中道一實諦內常照空有二諦化眾生。
所言常照二諦者，即大悲般若，化眾生以波若，
故在生死而不著，則異於凡夫；以大悲故不住涅槃，異於二乘。
不捨生死，異於二乘；不捨涅槃，異於凡夫。
故言常照二諦化眾生。
舊云第一義不說俗，是何言哉？
佛及下，二廣明所化眾生及法悉空不二。
就中有二：初明生空、後辨法空。
生空文言佛及眾生一而無二者，佛及眾生本來寂滅，
同無所得，故云一而無二。
虛妄分別見眾生為因地、佛為果地；達觀之上體知佛及眾生本來寂滅，
故云一而無二。此無二者，是因緣假名，
對破二見言一，二息一消。
一藥病俱遣，亦是遣無遣有。
何以故下釋，以眾生空故得置菩提空，
眾生與菩提同無所得，眾生如與菩薩如無異，
故言置，非是兩物相置也。
次明法空，文言以一切法空故空空。
一切法空者，總標諸法空也。
法門無量不可具出，今總標一切攝無盡，故云一切法空故。
為眾生無始已來滯有情深，今借空智以遣有。
復滯於空，今以空治空，故名空空。
故《智論》十八空中破內空外空內外空竟，次明空空。
以空治前三種空，故云空空。
又解：一空空於智，一空空二諦法也。
何以故下，釋二空。
文言般若無相者，釋其智空。
以智無生相，名之為空。
文言二諦虛空者，釋其二諦法空。
以一切畢竟清淨，故言虛空。
文言波若空於無明者，因緣之法本性自空，不須智推然後明空。
但眾生虛妄不知，故復假智照得空。
故《涅槃》云「諸法雖空，要因菩薩修空見空也。」
乃至薩波若無自相無他相者，內盡於觀，
名為無自；外清諸緣，名為無他也。
orig::  ^340c9

「五眼成就，時見無所見，行亦不受、不行亦不受、
非行非不行亦不受，乃至一切法亦不受。
菩薩未成佛時，以菩提為煩惱；菩薩成佛時，以煩惱為菩提。
何以故？於第一義而不二故，諸佛如來乃至一切法如故。」
commentary::  ^341a19

五眼下，第二偏就果地以明能見所見不二。
文言見無所見者，此見是無見之見，言無所見者，
諸法本來清淨，何所見耶？
而言見者，隨俗故無過。
《法華》明佛眼見六道眾生，《大品》明五眼不見眾生，
《法華》即無見之見，《大品》即見之無見。
此經舉所見之非無，以顯能見非有。
行亦不受者，《大品》無受三昧具有五句，
此中正有四句，若將乃至一切亦不受，即是第五句。
行亦不受者，《大智論》云「行亦不受者，治其有見。
不行亦不受者，除其無見。」
說無為治有，非謂有此無；說有以除無，非謂有此有。
談無未曾無、說有未曾有，對治因緣故有此說。
欲使兩見之徒俱詣正觀、夷有無、均生滅、
亡道俗、泯二際，故云行不行等皆不受。
亦不受有亦不同無，無二過故。
非行非不行者，有因尚不得，何況無因。
一切法亦不受者，依《大智論》即是不受亦不受也。
菩薩未成佛下，第三雙結因果不二。
文言菩薩未成佛時以菩提為煩惱者，
譬如結巾為#CB00145;，解者見巾，妄者見#CB00145;。
亦如病者食甜為苦，病差以向苦為甜，更無別異法。
由妄故見不生死為生死，煩惱亦爾。
迷故菩提即是煩惱，悟之煩惱即是菩提，
迷故則四方易位，悟也則廓爾無遺。
何以故下，釋上煩惱即菩提。
於第一義而不二者，煩惱與菩提同無所有，云不二。
諸佛乃至一切法皆絕心行，故稱為如。
第一問答竟。
orig::  ^341a23

白佛言：「云何十方諸如來、一切菩薩不離文字而行諸法相？」
「大王！法輪者法本如，重誦如，受記如，不誦偈如，
無問而自說如，戒經如，譬喻如，法界如，
本事如，方廣如，未曾有如，論義如，是名味句音聲果文字記句一切如，
若取文字者不行空也。」
commentary::  ^341b21

二白佛言下，第二問答，明說法不二。
有二：初問、後答。就初問中有二意：初問意言云何上說菩薩於第一義諦中常照二諦化眾生。
第一義諦中有何所化，而言佛菩薩常說十二部經化眾生，
不離文字而得解脫？
文字即寂，若為行諸法相？
云何第一義中化眾生？
二遠取上問，前〈空品〉明護佛果、護十地，
第一義中無能護所護，云何護佛果護十地化眾生也？
第二答中有四：初明所說十二部經如；
第二大王如如下，明三種佛性；若菩薩下，
第三出修之方法；大王若菩薩護佛下，第四結。
就初有二：前約十二部經明二諦教如；
是名味句下，次勸依文字取如，莫取名字。
十二部經者，法輪即法本如，西土名修多羅此名法本，
謂詮理之本，亦可與十二部經為本。
言法本如者，明諸法本來是如。
如者不一不二之異名，非但真諦是如，只世諦亦如。
今文正爾，以隨俗方便故名世諦，即此世諦體本來不可得名之為如。
餘十一部例然。不同舊說：法本是世諦，如是真諦。
此是真俗二見耳，豈是約二諦以明如？
重誦如者，此間語，梵本名祇夜，以偈重誦前長行中義。
受記如者，此間語，外國名和伽羅那，以記說未來世得佛果故。
《成實論》明解義經，以其問答解釋明因得果故。
不頌偈如者，此間語，梵本名伽陀，以汎爾偈說不頌長行故。
無問而自說如者，此間語，西土名優陀那，以不待請說故。
戒經如者，此間語，梵本名尼陀那，此是因緣經，以因事制戒故。
譬喻如者，外國名阿波陀那，以藉事說法故。
法界如者，西土名伊帝曰多伽，此間應云本事，
佛說法界畔，亦云以說過去十八界事故。
本事如者，外國名闍陀伽，此間名本生經，以說自身本生事故。
前本事經，說自他十八界故。
方廣如者，外國名毘佛略，以說法空方廣理故。
未曾有如者，外國名阿浮陀達摩，以說神通變化事故。
論議如者，外國名憂婆提舍，以問答辨理故。
是名味句下，大段第二，明依文字取如不取名字也。
就中有五：一名味句，是應說。
二音聲，是正說。音聲者，一胸、二喉、三咽、
四舌根、五齒、六脣、七鼻、八頂，由此動方有音聲說也。
三果報，是能說。四一切如，即是所說，依此說實無法可說。
故《金剛波若》云「無法可說是名說法」。
五若取文字者，舉失顯得。
以執文字作解，不達文字性離，故名不行空也。
orig::  ^341b26

「大王！如如文字修諸佛智母，一切眾生性根本智母，
即為薩婆若體；諸佛未成佛，以當佛為智母，
未得為性；已得薩婆若。
三乘般若不生不滅，自性常住，一切眾生以此為覺性故。」
commentary::  ^342a13

大王如如文字下，答問中第二，明三種佛性：
初現常佛性、二當常佛性、三了因佛性。
佛性非當現，而約緣當現不同，故有三種之說。
若無依無得隨緣說者，無過；若執當現是定實者，即成諍論。
初現常，文言如如文字修諸佛智母一切眾生性根本智母即為薩婆若體者，
以前聞十二部經如，故知文字即是如。
如即是波若，波若為佛母，故云智母。
言一切眾生性根本智母者，知眾生性不可得即如，故云即為薩婆若體。
達解眾生與薩婆若不一不二，何當何現？
破當故說現耳。諸佛未成佛下，第二明當果佛性。
何以得知？文云諸佛未成佛，當佛以為智母，未得為性。
故知當有非現有。
現有者有隱性，當無者無當性，故知顯故名當、隱故名現。
論其實性，體絕諸非。
當非現，現以因緣，故說當說現耳。
已得下，第三明了因佛性。
明三乘波若了出不生不滅，以得波若正觀體知生者不生、
滅者不滅，故云自性常住。
一切眾生虛妄因緣輪迴六趣，體知虛妄無從，
即是不生不滅，故云以此自性常住為覺性也。
orig::  ^342a16

「若菩薩無受無文字，離文字非非文字修，
無修為修文字者，得般若真性般若波羅蜜。
大王！若菩薩護佛護化眾生護十地行為若此。」
commentary::  ^342b9

若菩薩下，答問中第三，出修之方法。
有二：初出修方法，文言無受無文字離文字非非文字修，
無修為修文字者者，以知文字性離，心無所依，
文理並#CB04452;，修不修俱寂，故云非非文字修文字也。
二為修文字者下，明體知上修之方法。
體知波若修，故得名性波若。
以無得為得，實無所得也。
大王若菩薩護佛果下，答問中第四，結上護化眾生、
護十地行，能護所護亦同修之方法也。
護佛者，護果。護十地行者，護因。
護化眾生者，利他行也。
orig::  ^342b11

白佛言：「無量品眾生根，亦無量行，亦無量法門，為一為二？
為無量耶？」「大王！一切法觀門非一非二，
乃至無量一切法，亦非有相非非無相。
若菩薩見眾生見一見二即不見一不見二。
一二者，第一義諦也。」
commentary::  ^342b22

白佛言無量品眾生下，第三問答，明法門不二。
就中有二：初問、次答。
初月光舉所化眾生無量品，明其人別。
根亦無量，明其根別。
行亦無量，明其行別。
此三既異，未知能化法門為一為二為無量也。
大王一切法觀門下，第二佛答中有三：
第一正答法門不二；大王七佛說下，第二歎教勸修明經功德；
大王此經下，第三定經名字勸令受持。
就初正答法門不二中有四：初正答前問，明法門不二。
從若菩薩下，二舉非顯是，以釋前問。
從大王若有若無下，第三明諸諦教門攝一切法皆歸於空。
從眾生品品下，第四結酬前問。
初正答問中，文云大王一切法觀門下，
答前三句：非一答初問，非二答前第二問，乃至無量答第三問。
應云非無量而言乃至無量者，欲顯非無量之無量。
一二義既非，無量亦爾，互文現意耳。
一切法亦非有相下，重舉絕四句，釋前一切法觀門。
經家存略，直標破有無二句，餘句可知。
亦非有相者，破有相。
非非無相者，即是第四句，破非無相，故言非非無相。
有人言：非非者是誤，應云非無相。
此是不識經耳。第二若菩薩下，舉非顯是。
先舉非，文云若菩薩見眾生者，即著我人也。
見一見二者，即同僧佉、衛世師一異之見也。
次明顯是，文云一二者，第一義諦也，以知正因緣之一二畢竟清淨，
無依無得，知此一二相寂滅，故云第一義諦也。
orig::  ^342b26

「大王！若有若無者，即世諦也。
以三諦攝一切法，空諦、色諦、心諦，故我說一切法不出三諦。
我人知見、五受陰空，乃至一切法空。
眾生品品根行不同，故非一非二法門。」
commentary::  ^342c24

第三大王下，明諸諦空中有三：初明世諦、
次明三諦攝法、三明世諦終歸空也。
初世諦，文云若有若無者，此意明凡夫定執有無，故名世諦也。
次明三諦攝法，文云一切法空諦者，三藏師云：諸法本性為空諦也。
凡夫色麁顯，據色為端，名為色諦。
三乘人修道無漏心，名為心諦。
若義論，生死涅槃各有三諦。
生死三者，天人四大色是色諦，八識心是心諦，於生死上無涅槃是空諦。
涅槃三者，天人真實色是色諦，二真實心名心諦，無生死四顛倒名空諦也。
教雖說三，理非三也。
我人知見下，第三明世諦還歸於空。
眾生品品下，第四總結，酬上問。
眾生品品者，酬前無量品眾生。
根者，酬上根亦無量。
行者，酬上行亦無量。
非一非二法門者，酬上能化法門為一為二為無量。
orig::  ^342c27

「大王！七佛說摩訶般若波羅蜜，我今說般若波羅蜜，無二無別。
汝等大眾受持、讀誦、解說，是經功德有無量不可說不可說諸佛，
一一佛教化無量不可說眾生，一一眾生皆得成佛，是佛復教化無量不可說眾生皆得成佛。」
commentary::  ^343a14

大王七佛下，答中第二段，歎教勸修明經功德。
文有六別：初明諸佛道同；汝等下，第二勸持；
有無量下，第三別列三番佛；是上三佛下，
第四總牒上三佛，明說波若分教多少；
況復下，第五校量；時諸下，第六聞法獲益。
第一諸佛道同，文云七佛所說我今說波若無二無別者，
通釋釋迦為七佛，明己所說同於六佛，顯法真正。
同無所得，故無二無別。
第二勸持，文云汝等大眾受持。
《大智論》解受持云「聞而奉行為受，久久不失為持。」
故云受持。讀誦解義，可解。
第三舉三番佛化眾生：從無量不可說諸佛，是第一。
二從一一佛教化無量不可說眾生一一眾生皆得成佛已來，
為第二番佛。從是佛復教化無量不可說眾生下，第三番佛也。
orig::  ^343a18

「是上三佛說般若波羅蜜經八百萬億偈，
於一偈中復分為千分，於一分中說一分句義不可窮盡。
況復於此經中起一念信，是諸眾生超百劫千劫十地等功德，
何況受持讀誦解說者功德，即十方諸佛等無有異。
當知是人即是如來，得佛不久。」
時諸大眾聞說是經，十億人得三空忍，百萬億人得大空忍十地性。
commentary::  ^343b4

第四是上三佛下，總牒上三種多佛。
一一佛各說八百萬億偈，顯所說既廣，今分教少多。
有三句：初分經作八百萬億偈；二於一偈中分為千分；三於一分中說一分句義不可窮盡。
第五況復下，況信校量。
文言一念信超十地者，一念無所得波若信，勝有所得百千劫修行十地功德也。
文云諸佛等無有異，當知是人即是如來，
得佛不久者，佛非當非現，破當故云即是如來，破現故云得佛不久。
豈可執當現等當以為諍論耶？
第六時諸大眾下，聞法獲益。
文云十億人得三空忍者，謂空、無相、無作也。
言大空忍者，在十地內本智證如，名大空忍。
亦云無所得空，故云大空忍。
言十地性者，在初地已上聖種性也。
orig::  ^343b10

「大王！此經名為仁王問般若波羅蜜經，
汝等受持般若波羅蜜經，是經復有無量功德，
名為護國土功德，亦名一切國王法藥服行無不大用護舍宅功德，
亦護一切眾生身，即此般若波羅蜜是護國土，如城塹牆壁刀劍鉾楯。
汝應受持，般若波羅蜜亦復如是。」
commentary::  ^343b25

大王下，答問內第三段，定經名字勸持。
文有三：初總列經名勸人受持；復有無量下，
第二顯經功能；從汝應下，第三結勸受持。
第一列名內云此經名仁王問波若者，
此經有二名，若從能請人為名，名為仁王問經；
二從功能立目，名護國經。
道理通護一切衰惱等事，但護國為宗，故偏名護國也。
第二顯經功能令人樂持。
云復有無量功德者，總顯功德廣多。
下別顯功能有四：初護國亦護王身；二明護舍亦護人身；
三即此下，結波若是護國；四如城下，喻顯護國。
城塹如戒，城高顯譬大乘。
塹在城下外而復小，譬小乘。
皆有防非止惡義。
牆壁如定，安身之用。
牆廣譬大乘，壁小譬小乘。
刀劍如智慧，鉾楯如戒定。
第三汝應下，結勸受持也。
仁王般若經疏卷中四終
 ^343c1
