
jing:: 佛說法印經
translator:: 西天譯經三藏朝奉大夫試鴻臚卿傳法大師臣施護奉　詔譯
爾時，佛在舍衛國，與苾芻眾俱。
是時，佛告苾芻眾言：「汝等當知，有聖法印，我今為汝分別演說。
汝等應起清淨知見，諦聽諦受，如善作意，記念思惟。」
時，諸苾芻即白佛言：「善哉！
世尊！願為宣說，我等樂聞。」 ^500b21

佛言：「苾芻！空性無所有，無妄想，無所生，
無所滅，離諸知見。
何以故？空性無處所，無色相，非有想，本無所生，
非知見所及，離諸有著。
由離著故，攝一切法，住平等見，是真實見。
苾芻當知，空性如是，諸法亦然，是名法印。 ^500b25

「復次，諸苾芻！此法印者，即是三解脫門，
是諸佛根本法，為諸佛眼，是即諸佛所歸趣故。
是故汝等，諦聽諦受，記念思惟，如實觀察。 ^500c2

「復次，苾芻！若有修行者，當往林間，或居樹下諸寂靜處，
如實觀察，色是苦，是空，是無常，當生厭離，住平等見。
如是觀察受、想、行、識，是苦、是空、是無常，
當生厭離，住平等見。
諸苾芻！諸蘊本空，由心所生，心法滅已，諸蘊無作。
如是了知，即正解脫，正解脫已，離諸知見，是名空解脫門。 ^500c6

「復次，住三摩地，觀諸色境，皆悉滅盡，離諸有想，
如是聲、香、味、觸、法，亦皆滅盡離諸有想，如是觀察名為無想解脫門。
入是解脫門已，即得知見清淨。
由是清淨故，即貪瞋癡皆悉滅盡。
彼滅盡已，住平等見。
住是見者，即離我見及我所見，即了諸見，
無所生起，無所依止。 ^500c13

「復次，離我見已，即無見無聞，無覺無知。
何以故？由因緣故，而生諸識，即彼因緣，
及所生識，皆悉無常，以無常故，識不可得。
識蘊既空，無所造作，是名無作解脫門。
入是解脫門已，知法究竟，於法無著，證法寂滅。」 ^500c20

佛告諸苾芻：「如是名為聖法印，即是三解脫門。
汝諸苾芻，若修學者，即得知見清淨。」 ^500c25

時，諸苾芻，聞是法已，皆大歡喜，頂禮信受。
佛說法印經
 ^500c26
