
other:: 法華玄義釋籤卷第十
author:: 天台沙門湛然述
第四位妙為四：初明來意，次「但位」下略敘諸位權實，
三「今經」下略述今經，四「小草」下依經廣解。
初文中言「體宗用足」者，境，體也；行，宗也；
智，用也。次文中言「地攝等論別敘一途」
者，此等多是別教一門，義不兼於大小，
方等諸經明位委悉不及《瓔珞》，般若諸經明位委悉不及
《仁王》，然《瓔珞》偏存別門，《仁王》多在圓別及含通意，
而並不明辨位之意，尚不辨麁妙，何況論開？
故知但是當味明義而不辨於始終位意。
所言「意」者，諸教何故權實不同？
諸味何故增減差異？
謂施開廢等即其意也。
三今經者，先略敘意，次略屬對。
初中今經明位雖即不及彼之二經明位似細，
而今經義兼大小及開判等，則諸經未明。
何者？如〈序〉天雨四華，〈方便〉開示悟入，〈譬喻〉
遊於四方，〈化城〉五百由旬，並迹門實位也；
草菴、化城、三草二木並迹門權位也。
分別功德始從無生即初住也，乃至一生即等覺也，此亦本實位也。
菴城被廢唯存渚宅，草木並依一地一雨，
此是會諸權位，咸歸一實，故云麁判權實。
「文不盡度」者，相傳云：西方《法華》布一由旬。
次屬對中二：初引經，次屬對。
四廣釋者，文中自分三草二木及以一實以為六位。 ^883b23

初小草中三：初略引經以立，次辨其因果，
三「人位」下正釋。釋中二：謂人、天。
人中三：初辨其因，次「下品」下略明其果，
三「皆是」下重明人主。
初如文。次文中人位四輪者，《俱舍》云「金銀銅鐵輪，
一二三四洲」，鐵輪王一洲，乃至金輪王四洲。
夫輪王者先行七法：一給施貧乏，二敬民孝養，
三四時八節以祭四海，四時修忍辱，五六七除三毒，
然後沐浴受齋發誓等，次神寶自應等。
人主秖是福中之最，為福之最故報為人主。
次明天位，自分三界諸天不同，於中先略敘三界天因，次正釋。
釋中初四王有四十住處，略依《正法念》明四王住處。
「持鬘天」者，《俱舍》云：「堅守及持鬘，恒憍大王眾，
如次居四級，亦住餘七山」，身量壽命具如
《俱舍．世品》。「四天王」者，《大論》云：「東方提頭賴吒，
秦言持國主，南方毘留離，秦言增長主，
西方毘留波叉，秦言雜主，北方毘沙門，秦言多聞主。」
此四為王主四天下，四級各有十住處，此四十天名皆從因行而立。
「三歸」者，準《希有經》中廣校量三歸功德，
云「教四天下及六欲天得四果，不如三歸依功德多。」
又如《增一》中有忉利天子五衰相現當生猪中，愁憂之聲聞於天帝。
天帝聞之喚來告曰：汝可三歸。
即時如教便免生猪。
佛說偈云，諸有歸依佛，不墜三惡趣，盡漏處人天，便當至涅槃。
三自歸已生長者家，還得出家成於無學。
文云「十拍手」者，恐是先持性戒，加爾所時受三歸依，
尋即命終故得此報，依心不雜故得白名，天勝輪王理數然耳。
言「十六倍」者，從勝歸故。
「山河流出」者，經中一切皆云流河，乃至亦有酒河等，
此四十天並須委悉以其因行而消果名〔云云〕。
「峻崕」者，河濟難度故。
「果命」者，淨戒如果。
又種果樹，塔福最多，白為色本，如華見者皆生歡喜，
以水滅火行慈悲道，和瞋諍故愛欲，說法會生善境故，
見淨田故動信心意，令他歡喜如樂遊戲，
比因釋名，準此可知。
「日行天外道說為日曜」等者，外人又計北方星不沒者，
又《立世阿毘曇》有外道計大地恒去不息，佛破云擲物向前物應向後。
又有計云地恒墜下，佛言擲物向上應不至地。
有計星不移地自動轉，佛言射應不至堋。
六欲天因應具十善，今云不殺乃至七戒者，
具受分持，所持增上故得名耳。
「世間戒」者，譏嫌戒也。
餘有諸天壽命身量等，具如《俱舍》、《婆沙》，
此為略知次位，不事廣論。 ^883c17

中草位中二：先定人以判因果，次正釋。
釋中三：先破古，次略示二論，三廣釋有門。
「二十七賢聖」者，《中阿含．三十福田經》「長者問佛：福田有幾？
佛言：學人有十八，無學有九。
學十八者，謂信行、法行、信解、見得、身證、
家家、一種子、向初果、得初果、向二果、二果、
向三果、三果，及五種含，謂中、生、行、不行、上流。
九無學者，思、進、退、不退、不動、住、護、慧、俱。」
《俱舍》文同，應更檢《成論》。
正釋中二：先標，次釋。
釋中即二乘也。初聲聞中先賢、次聖。
初賢中二：先列，次釋。
釋中三：先釋名，次功能，三正釋。
功能中七賢位已於智妙中略辨。
今云「愛見四諦」者，秖是愛見二惑所依，
雖有愛見皆屬於見，具如八十八使中說。
正釋中文自為七：初五停治五障，具如
《止觀》第七對治中。
言「苦諦為初門」者，後文以支佛集諦為初門，
聲聞苦諦在初，復初觀四念處故，支佛無明居因緣首，初破愛取有故。
「境總觀總」者，以四觀通觀四境。
「境別觀總」者，於一一境四觀觀之。
「境總觀別」者，以一一觀總觀四境。
三二類知。「煖」等諸文智中已辨。
今明次位略知深淺，仍略於彼，若欲廣知，應尋諸論。 ^884b5

七聖者又三：列位，釋名，正釋。
廣開具如《婆沙》、《俱舍》，今文極略足判淺深。
釋名中云「苦忍明發捨凡入聖」者，至苦忍已次第無間必入初果，
今從後說通云「聖人」。
三結、八十八使、七生，如《止觀》第六記。
中般為三者，謂速、非速、久住，準《俱舍論》
總為九種，謂三各分三，謂中、生、上流也。
有行、無行生色界已方般涅槃，並生般攝。
言中三者，謂速非速經久，如迸火星以喻三義，思之可知。
並於中陰論速非速等。
生有三者，一生約速立，二有行約非速立，三無行約經久立。
並生色界，已論速等也。
上流三者，一全超約速立，二半超約非速立，三遍沒約經久立。
從初色至色末始終有此三人不同，如是三九由業惑根異。
言業異者，造順現業成中般，造順生業成生般，造順後業成上流般。
言惑三者，下品惑成中般，中品惑成生般，上品惑成上流般。
言根別者，上根中般，中根生般，下根上流般。
斷上下分結者，言五上分者，謂掉、慢、無明、
色染、無色染。言五下分者，謂身見、戒取、
疑、貪、瞋，故《俱舍》云「由二不超欲」謂貪、瞋，
「由三復還下」謂身見、戒取、疑。
滅盡定如《止觀》第九記。
《釋論》二十二釋四雙八輩中攝十七，但云那含有十一種，五種正是阿那含。
六種阿羅漢向攝那含五種者，恐是現般一；
中般三，速、非速、久住；生般一。
六種阿羅漢向者，謂有行、無行、全超、半超、
遍沒、無色〔此私對之〕，更加初果向、初果、
二果向、二果、三果向、三果為十七。
「毘曇一萬二千九百六十種」者，《雜阿毘曇》
云：「阿那含者或五及七八，五謂中、生、有行、
無行、上流。七謂於中般更分三，如迸火星喻。
八者謂五上加現、無色及不定，且從五種說謂色五種，
從根分十五，謂上中下各五故。
約地成二十，四禪各五。
故約性有三十，謂退、思、護、住、進、不動，謂種性各五故。
處有八十，梵眾至尼吒，十六處各五故。
每一種那含有二千五百九十二。
何者？約十六處成十六人，約種性六成六倍增之合九十六。
約根有三，三倍增之成二百八十八，更以九離欲人，九倍增之成二千五百九十二人。
一人既爾，五種那含又五倍增之，成一萬二千九百六十種
〔論文難見故今略出〕。」
言九離欲者，謂離欲界九品惑以為九人也。 ^884b27

羅漢有五種者，依《婆沙》略釋云言退法者，謂退思法心生厭故。
言思法者，持刀欲自害故。
言護法者，於己解脫心生愛樂善守護故。
言住法者，不退不進故。
言進法者，能進至不動故。
言不動者，住本不動故。 ^885a12

問：
退法必退耶？乃至進法必進耶？ ^885a17

答：
或有說者不必退乃至不必進，以是事故羅漢有五種，故作是說退不必退乃至進不必進。 ^885a18

問：
若然何故名退乃至進？ ^885a20

答：
退者是退性，乃至進者是進性，以有五種性故羅漢有五種，
并法行一人名不動，故有六種阿羅漢也。
若退果者，牽於斯那二果亦失，至初果住，法爾然也。 ^885a21

此生之中必得不疑，猶如勝人平地顛墜，
四顧遠望不有他人見我倒不即能自起，極至臨終亦得無學故也。
得滅定人因中既修性共念處，至果時但名俱解脫人，以未修緣念終非無疑解脫也。
「盡智」者，謂見苦已斷乃至道亦如是。
「無生智」者，不復更斷。
「無學等見」者，得世智亦名等智。
《婆沙》云「所作已辦名盡智，從無學因生，名無生智。
又曾得而得名為盡智，未曾得而得名無生智。」
又云「解脫道所攝名為盡智，勝進道所攝名為無生智。」
又云「盡智有五種羅漢，無生智唯一種謂不動。」
此即從根，不論解脫道等。
又「無學等見」者，一切羅漢等有此見，自知我是阿羅漢果等有此見，
故名等見。「重空三昧」者，謂空空三昧，無相無相三昧，
無作無作三昧，空是聖法復修於空擊前聖法，
故名為「重」。「沙門那」者，沙門此云乏，那者此云道。 ^885a25

支佛「集諦為初門」者，三乘之人通緣四諦，
但有總別之異，以隨義便故初門不同，
順四諦義故苦諦為初門，順十二緣義故集諦為初門，
順六度義故道諦為初門，並三藏義也。
通教三乘以界內滅諦為初門，別教菩薩以界外道諦為初門，
圓教菩薩以界外滅諦為初門。
三藏六度緣起及衍人斥小，具如《止觀》第三記。
於三藏菩薩為二：初立門，次明位為三：
初三祇位，次百劫位，三佛果位。
於中分凡聖位，如文，具如《止觀》記。 ^885b13

次通教三乘共位為二：初明三乘同異，
次正明位文自分二：初共位如前，次義者文自為二：
初二中二：初明立位意，次「乾慧」下正釋初文，
又二：先指文，次立意。
次正釋者，文相稍廣，於《止觀》中若讀彼文須知此意。
於中二：先釋，次結判。
釋中自為十：初乾慧地為四：初通立共意，
次「而菩薩」下立別意，三釋四弘相，四從
「是為」下辨異。釋四弘中，初誓廣，次三誓略。
初誓又二：初釋，次引證。
次性地中三：初立共意，次「而菩薩」下釋行相立別意，
三「如三藏」下判位辨異。
次八人見地為三：初立共意，次「而菩薩」
下正釋，三「何者」下明立忍所以。
次「復次」下明薄地為三：初立共意，次「而二乘」
下斥二乘，三「菩薩」下正釋。
言遊戲神通，具如《止觀》第五記。
次「阿那含」下明離欲地，為四：初立共意，
次斥二乘，三「菩薩能」下正釋，四「所以」下明立地所以，辨不同之相。
初三如文。辨不同中二：初明觀諦用智不同，
次「故大論」下引論證菩薩立名。
次「阿羅漢地」去明已辦地，為二：初辨異，次引證。
次「支佛」下明支佛地，指同羅漢，故云「亦如是」。
次明菩薩地為四：初略立；次略辨；三「是則」
下略釋，十地猶受菩薩之名，復名為佛地者，
以佛地邊有菩薩地名，故知始終皆有菩薩位，
故云「別為菩薩」；四「齊此」下辨盡不盡。
次「過菩薩」下釋佛地，為二：初略立，次「五相」下辨異。
於中三異，涅槃異中言「留舍利」者，若下本門中通佛亦言同入灰斷者，
當教二義不定故，利鈍菩薩所見不同故。
次簡名別義通及為菩薩立忍名等，具如
《止觀》第六記。 ^885b23

今文為二：初釋，次料簡。
初文為四：初來意，次列別位，三對位，四
「是則」下結。初二如文。
三對位中前九地如文，至佛地中先指前文，通教十地於別但名菩薩地也。
次「此佛」下與三藏辨同異，言「三藏佛一日三時照機」
者，諸部《阿含》及《大論》皆有此說，云佛一日三時入定求可度機，
以約教門不能常見故也。
亦如《摩耶經》阿難近在於後，而便問言阿難今者為在何許？
又問祇洹何故多烏？
小近尚自不知，豈能任運常照？
次料簡中初問可解。
答中明此通位教相多異，致使人師各據一途。
於中二：先見，次思。
初中三：先出同異，次「但通教」下難，三「若斷」下縱。
次思惑中二：先出異，次兼前總判。
略云「不可定執」者，通義不可定判，教門利他時長機雜故令爾也。
次問答中三：先略判，次「何者」下釋，三「此乃」下正判。
次問者，「問大論三處明燋炷」等者，謂乾慧地，
初地，初住。《大論》四十八明四十二字門，即初住已上也。
第四十九明菩薩初歡喜地乃至法雲地，
廣明修治地業，續此文後即云復次地有二種：
一者但菩薩地，二者共菩薩地，所謂乾慧地乃至佛地。
故知三教明矣。故知此中問意與《止觀》
稍似有殊，此以三教為問，見地燋炷置而不論，
若得此意則《止觀》文宛然自別。
次問「利人應無十地」者，問意利人既於初地斷見，
應二地乃至四地斷思，六七地成佛，是則無十地耶？
答意者教門具有，於利人不制，秖如超果得阿羅漢，可令餘三果亦無人耶？
次問意者，別圓若有利人，應在地前住前燋炷耶？
答意者，雖有利鈍，斷位必定。 ^885c24

次別位為大樹者，為三：標章，列門，正釋。
初二如文。釋中有三：初又為六：初得名，
次位法所依，三「無量」下通列，四「別教」下判，
五「然」下判傍正，六「既有」下結示不同。
前二可知。三通列中三：先舉四數，次「有無量」
下列四法，三「云何」下釋四法。
初二如文。釋意者，所以四教斷伏皆名無量，若斷若伏相狀非一故通名之。
此中皆約菩薩故也。
初如三藏云伏見思即指菩薩，今明無量多在出假故，
且置二乘故；通教中亦指出假，助謂助別。
別教中云「內外四諦」者，當知別人具四四諦。
言「乃有斷無明義」者，若據始終雖登地斷，既證道同圓當知教道有斷義耳。
故今從事且判地前屬於別教，則迴向中伏望於圓理，故得事名。
圓人破無明位長，故指初住去以為無量四判。
五傍正者，約別教始終以判，可知。
六結示同異，中二：初略示，次「若華嚴」下示教不同，
於中為三：先列教，次「又斷」下明教相不同，
三「所以然者」下明不同意。
初又二：先經，次論。
《十地論》唯釋《華嚴．十地品》，《攝大乘》第七釋第四因果勝相中，
亦但明歡喜等十地而已，《地持》中明種性等六位，
如《止觀》第五所引論文，《十住婆沙》，初文但明十地而已。
次釋地相亦無諸位，《大論》略出通別，文但引例，故知諸論明位麁略。
次明教相斷伏不同，如文。
三明意中二：先明聖教大意，次「今若」下明今家用聖教意。
又四：初總列大意，意在為成初心行人入道正意，
若無位次，將何以為聞賢思齊？
將何以越增上慢罪？
若赴機異轍任彼所忻，故使如上參差不等。
若為成初心教觀，故且用三經。
次「諸聖」下誡勸修行。
三「今判」下正示用三經意。
是故今家不同世人解釋經論，但依法相列位而已。
今一家別位若不依《纓珞》則位無始終，
若不依《大品》則諸位全無斷惑高下用觀分齊，
若不依《涅槃》則菩薩願行淺深相狀遠近莫知，三經相成佛旨無失。
四釋三文，自為三：初依《纓珞》、《仁王》中言
「前四時般若」者，古判般若總有五時：一
《摩訶》，二《金剛》，三《天王》，四《光讚》，五《仁王》。
此亦未可全用，雖然，《摩訶》定在《仁王》之前。
何以知然？《仁王》云：「如來成道二十九年，
先已為我說《摩訶般若》」，故知《仁王》在後明矣。
若《光讚經》準諸經目錄，弘始五年四月二十三日譯
《大品》竟，二十七卷成者是也。
後竺法護晉太康元年譯上帙為《光讚》，
又朱仕衡譯為二十卷，名《放光般若》，羅什又重譯為十卷，
名「小品」，支讖又譯為十卷，名「道行」。
又有人譯為五卷，名「大明度」。
又有人譯略《光讚》，名「大明度」。
又有人譯略《光讚》，名「大智無極」。
又有人譯，名「大品」，當知《光讚》秖是《大品》
上帙，在後譯之，故不可以為別時義也。
為是義故，與《仁王》、《天王》而為次第者，未可全用。
《法華》意雖該攝且名位不彰，故但用二經。
言「地持九種戒定慧」者，論文既云六度皆九，
今但云三者或以三攝六，或略舉三要，
然諸位功用、願行法相、斷惑品類、被物廣狹、
依土淨穢、示迹多少、真應優劣、對當法門等，
非可具列，是故今文但明一轍，所以不暇廣明法相，
今順文體亦不委曲，廣尋經論恐添雜本文，故知依此文相足辨權實也。 ^886a26

次總明位中亦約三經，先標，次釋。
釋中二：初約《纓珞》者列釋，次依《大品》明三觀者。 ^887a1

問：
今此文中，將此四義以對三觀，與大論中釋因中總別果上總別等，
有何差別？ ^887a3

答：
言異義同。何者？空假為因，中道為果，從假入空為因中總相，
從空入假為因中別相，別人修中初但總相為果上總，
若入初地雙照二諦為果上別，當知四義與三不殊。 ^887a5

別解七位者，如《纓珞》中明六種性，兼於住前信位為七。
「纓珞六位」者，謂十住習種性，十行性種性，
十向道種性，十地聖種性，等覺性，妙覺性，應往四教本中尋。 ^887a8

三草二木位竟。次明最實位，即一地所生之次位也。
故前立三教及以人天，今唯在圓，若不至
《法華》開顯，安知一地所生？
于一佛乘，分別說三，此之謂也。
故知三草二木各謂自立，蒙一味雨方知一地所生；
如彼窮子至臨終時乃識其父，是故須明一實位也。
為令識父，是故須明前諸權位。
於中先標、次釋。釋中文自開為十意。
初列十意者，雖同釋圓門不無小異，初之四意及第十意正釋圓位，
餘之五意因此便明。
何者？此既唯明一實之位，不合即明麁妙等文，
故此等文應合在妙行文後、位妙章初列之。
應云一明諸位，次明麁妙及以興廢開顯等也。
今來此者，欲更重與權位比決及開顯彼麁位故也。
故先釋竟，重判麁妙及開顯等。 ^887a13

問：
今此初約通別圓三，三句料簡，至下結文既云與藏通同，初料簡中何故不對三藏簡耶？ ^887a28

答：
一者通是大乘初門，堪入後故；二者二處羅漢名同，故初對通而後兼藏。 ^887a30

此十章次第者，理雖無名，理藉名顯，名下有義，
方顯所詮，義上有名，方知詮異，故名義一章最居於首。
既知圓門名義，次辨所詮位數，乃識圓位開合不同。
雖知位數，位數本為分別斷伏，若不識者徒設何為？
故次明斷伏。既知斷伏，應明斷伏功用不同，
既知圓門斷伏功用，若不望前諸位皆麁，焉知此位諸位中最？
既知麁妙，何不純說一實之位，何用前來諸麁位耶？
應知麁妙皆為緣興，緣既迭興，事須迭廢，
《法華》前教迭興迭廢，約人雖廢，其法仍存，況大小並興受益不等？
若顯若密當座殊源，若橫若竪法味差降，
時熟化畢咸會《法華》，根緣既同應無異迹，
諸麁至此妙理斯均，是故須有開顯相也。
雖始立名義終至開權，權實諸位理須憑據，
雖不孟浪有始有卒，其唯聖人。
既是佛之本意，不得不委辨其大體，故以十門括於一化，
方了《法華》妙位之意。
於中先釋名義，中二：先指下文，次辨今意又二：
先標列三意，次釋。
釋中自三，今釋初意中二：先述，次釋。
述中先述二名與小教同，次結。
次「何者」下釋，釋中先釋初名中經，但述應供之名，
今具以羅漢果上三義釋之，一一文中皆以偏顯圓。
言「三種意陰」者，二乘在彼三中之一，今通言之，
故云「三種」，非謂二乘盡具三也。
言「意陰」者，由意生陰名為意陰，又作意生陰名為意陰，又意即是陰名為意陰。
前之兩釋從因得名，後之一釋從果得名。
又雖名意陰，亦可具五。
何者？佛尚具足常色等五，況復因人？
但小教中不云界外更有生處。
然不了教尚云滅心，何況於色？
「淨名曰其供汝」者，此借《淨名》折挫之言。
彼經挫其同於悲境，當知聲聞應供義偏。
次釋後名，可知。次釋名別義圓，五十二名不異於別，
從初至後觀圓證圓，《止觀》第六卷末云
「借下成高」，此之謂也。
次名義俱圓者，從始至終無非佛眼佛智。
言「入室」等者，皆云「如來」，故知名圓。
既云諸法空座，大慈悲室如來莊嚴，故知義圓。 ^887b2

次明位數，如名義俱圓中雖並以佛知見之言謂之為俱，然諸教大量須曉位數方能引於行者心期。
於中二：標列，次釋。
釋自三：先釋數中四，先列古師，次「今謂」
下斥舊，三「又有」下重述破，四「論諸」下正明今意。
初師意者，並列無位之文，或生臆見未當大途，
或引經文不曉聖者意別，是故須破。
「頓悟初心即究竟」者，然《華嚴》中位兼圓別，
人不通曉兩教位意，又復不達圓位始終，
直指初心以為妙覺，唯尚頓門成佛速疾，
乃成圓教後位徒施，兼成出佛煩重之過，故依舊判誠為未可。
次斥中三：初總斥中云「悉是偏」者，約理則證法無名，
約事則不無諸位，故知諸師偏從理說。
次「然」下別述難意。
前之三師並云頓悟，故總以一頓悟斥之，
引經失旨其理自虧，故知悟即初住，未悟即住前。
既許有悟與不悟，何妨兩位俱有淺深，乃成五十二位耶？
三「究竟」下引經部所明皆有兩意，如何獨以無位為語？
次重述中二：先述、次難。
初文者，此師意者，兼斥前之三師，故立定言。
次「今例」下以見證為難，又三：先正舉權實兩證，
次引《大論》譬，三引《普賢觀》證。
初如文。引《大論》中二：先引論，次例論意，謂江海淺深。
引《普賢觀》云：「大乘因有」等者，雖俱實相因果灼然，
若有因果即有深淺，如《止觀》中及此下文圓漸漸圓四句料簡，
則圓家之漸，冷然可知。
次正明今意為三：初總述用位意，次「還約」
下列位數，三「今於」下釋。
初文言「隨順契經」等者，是佛所說契教根理，
乃如符契，故名為「契」。
佛尚赴機以說諸位，末代弘教應順聖言；
若不爾者，如來何故為此凡下遍說諸位？
故知皆為令物聞位，歡喜生善破惡發真，即是明位利益意也。
故今依諸教如下所引是也。
次列，可見。三釋中二：先述今文所立，次廣釋諸位。
初文者，先述、次釋。
釋中先大師，次私釋。
前文為三：先正釋，次「如此」下結歎，三「若欲」下決位。
初自為五，初品文者，又二：先述境，即圓聞而起信也。
一塵中有大千經卷，如《止觀》第三記。
次「欲開」下依信起行，又二：先正明十乘行法，
次「舉」下結束示位。
初文者又三：初總明行意，次「圓行者」下總示行相，
三「略言」下別示行相。
先舉數，次列圓行為十者，即十法成乘，
廣論具如《止觀》第五初至第七末。
今此正意論於教門，是故觀法文相稍略，
故但略列與前三教以為比決，顯經圓意。 ^887c11

次「行者」下明第二品，於中為四：初正明第二品相，
次「內外」下明第二品中十觀，三「金剛」下引證，
四「聞有」下結位。初二如文。
引證文三：初引《金剛》以證能資，次舉次品資於前品，三引彌勒論以證能資力大。
「論云於實名了因」等者，頌意正明讀誦
《般若》資於實相，是故持誦名為了因，故云
「於實」，降斯已外，但名生因，生因者有漏因也，
故云「於餘福不趣菩提二能趣菩提」者，
布施七寶如須彌山，福也。
受持及讀誦此二，趣菩提，是故此二名為了因。
論文「福不趣菩提」二句在前，「於實名了因」
二句在後，今從義便，於理不違。
又準五種法師，於論二文各開為兩，更加說法名五法師。
今引論文，且存自行，故無說法又不名師。
安樂行疏廣釋五種法師。 ^888a27

次「行者」下明第三品，為三：初明第三品相，
次「安樂行」下引證，三「說法」下結位。
初如文。次引三文者，〈安樂行〉，可見。
次《淨名》文云「說法淨」等者，唯說圓常內心無著故名為淨，
如引〈安樂行〉云「但以大乘法答」等，故知以說法力內熏自智，
令倍清淨化功歸己，意在於斯。
大小同然，故引毘曇以為類例。
若言「聽法得解脫」者，在隨喜位初，文意各別相從來耳。 ^888b12

次「上來」下明第四品，為四：初明位相，次
「大品」下引證，三「此則」下明位意，四「事福」下結位。 ^888b20

次「行人」下明第五品，中二：亦先明位相，
次「具足」下結位。初文二：先總明，次「若布施」下別示六度之相。
故知正行六度文中，為欲略明圓境故，
云「十界依正俱捨」。
廣明行相，應如隨自意及《止觀》，正助合行、事理不二方名正行。
若取其意，但用三藏事、六度相，皆以實相融令不二無非法界，
即是其相。「無畏等施」者，論有三施，謂資生、
無畏、法。捨於依正名施資生，略不言法故云
「等」也。次結歎，可知。
三決位中「類如三藏念處位」等者，但大小相望俱是外凡，
不論內觀及境優劣，下去格位一切皆然，
一一品中皆應具十更倍增明，文無者略。
故十信初復重牒云「令五倍深明」也。 ^888b22

私釋中因向決位，故以五品對於五停。
於中為二：初總對，次別對。
言「文字是法身氣命」者，例如欲界有漏色身，
息住命住、息盡命盡。
法身亦爾，有能詮教法身則住，大乘教沒法身豈存？
故隨喜位內觀法身，無讀誦息持於慧命，則被覺觀破壞法身。
正行六度中云「即事而理」等者，理即是佛，
事妨於道，於事會理使事無妨，妨即是障，即事而理無障可論。 ^888c5

「十信位」者，又為五：初牒五品為十信因，
次正明十法橫竪對十信，三「普賢」下引證，
四「入此」下功能，五「此位」下指廣所明。
初文者，然此中先重牒前五品之初，聞圓起信能習十法，
成於圓行，入隨喜品；品品漸進入十信位，名為圓位。
次「以善」下正明十法，既由十乘入於十信，
故今文義理須具對橫竪二意，故先竪對，
次引《纓珞》十信有百以對橫文，故知十信與十乘義義同名異，
須善會通令不失旨。
今比望豎出其橫相，一一信中言「善修」
者，由緣實相行於五悔，策勤精進，至第五品得入十信，名為善修。
由善修故相似解起，是故十法在相似位，
轉名信心，乃至願心亦復如是。
何者？不思議境以信為本，慈悲弘誓藉念力持，
心安止觀功由精進，破於三惑妙慧方遍，
於通無塞由決定力，元修道品為求不退，
正助無闕迴因向果，不濫次位方能護法，
內外不動由善防非，於法無愛由大願力，故得至此名為信心乃至願心。
十法既許初心具修，當知信信皆具十法，是則十信有百明矣。
三引二經證，可見。
四功能中二：先正敘功能，次引《仁王》。
證云「十善菩薩發大心」者，亦有人云：六根清淨名為頓義，十善菩薩此是漸義。
今文所引十善菩薩以證六根，豈應引漸而證於頓？
故知二文俱頓明矣。
但《仁王經》語其初後，《法華經》意論其中間，人不見之徒生異見。
五指廣教，中二：先總舉，次「華嚴」下引眾多文。
初云「華嚴法慧」等者，彼經不列十信之名，
唯於住前觀十梵行，自古講者判為十信，故今引之以為信位。
十梵行空，具如《止觀》第七記。
「譬如入海先見平相」者，《大論》六十六云：
「聞深般若乃至正憶念，當知是人不久授記。
如欲見海，發心欲趣，不見樹相山林等相，
當知是人雖不見海，知海不遠。
何以故？大海處平無樹等相故。」
菩薩受持般若正憶念等，雖未佛前聞劫數記，自知近於菩提不久。
樹山等者，生死也。
又如春樹陳葉若落，當知是時新葉不久；
聞深般若，觀行成就亦復如是。
「仁王、普賢觀如前引」者，《仁王》偈云：「十善菩薩發大心，長別三界苦輪海。」
次文即云「習種銅輪二天下」，故知十善是鐵輪位。
《普賢觀》云「十境界」等，又云「三昧力故六根漸淨」，具如經說。
六根淨已，為諸如來摩頭授記，授記即是入初住也。
故知六根即是住前十信位也。
引今經意者，既云安樂之行，安樂名涅槃，即指初住已上。
前通望位，雖以五品為行；今此望證為行，故知明行必在住前。
行處則通，通於五品十信，近名有通有別，
如疏釋云「約遠而論近，即離十惱亂，約近而論近，
即指在空間處修攝其心，約非遠非近而論近，即指不動不退等一十八空。」
菩薩應須觀察如是三法，故俱名近。
是則所近之法有親有疎，故云「通別」。
通疎、別深故也。引《涅槃》意亦與安樂義同。
《大論》意者，即涅槃為所觀所證，故知行道亦在住前，亦是如來之行。 ^888c14

次明「十住位」者，為五：初總牒信為入住之因，
次「初發」下明三法開發，三「舉要」下明十法分成，
四「仁王」下略引證，五「此位」下指廣教法。
初二如文。三從「舉要言之」去十文，即是初住十法，
從證受名，故名為「住」。
故《仁王》云：「入理般若名為住」，住於三德一切佛法，
乃至能生後後諸位，位位無不皆具十法故也。
故今十法從住為名，後去諸位用此初住十法為因。
於中為二：初大師釋出初住十法，次私會釋。
初又二：先正釋，次「華嚴」下稱歎。
初文中意言從證者，證不思議名住一切佛法，
證三種菩提名住慈悲普覆，證寂照止觀名住成就萬行，
證破三惑遍名住一心三智，證於通無塞名住佛眼圓見，
證無作道滅名住法身冥益，證助道萬行名住神通顯益，
證圓門實位名住開顯一乘，證安忍內外名住嚴淨佛土，
證無諸法愛名住諸地功德，此初住證轉似為真故也。
四引證，可知。人見淺深之言，多不曉於圓別之意，
具如下辨，亦如《止觀》中文。
五指廣教者，並是證一分無生，能八相作佛，
故云「坐道場」等。《大經》云「發心畢竟二不別」
等者，此並迦葉歎初住文也。
《華嚴》釋初住中讚文甚廣不能具記，行向地文多是
《華嚴》、《纓珞》文意，《纓珞》文雖次第，亦可借用念念進入之言。
妙覺位中名大涅槃，十法至此俱名為大，
是故文云御車達到猶名為車，自爾已前雖具諸法，未究竟顯不名為大。
雖有慈悲為無明隔，故不名大。
雖常寂照所嚴未窮，能嚴非大。
雖破三惑智未周窮，故智非大。
雖知通塞，塞仍未盡，故知非大。
雖得道品道未至極，故道非大。
雖用正助正行未滿，故用非大。
雖復開權理未窮終，故開非大。
雖忍二邊猶有餘惑，故益非大。
雖不著位，位未至極，故位非大。
是故妙覺十皆名大，名究竟乘。
十法成乘對大車喻，如《止觀》第七。
乃至分別此十法中或七或一等。 ^889b11

次引證中三：初總標，次廣引，三「如上」下結酬。
初如文。次文者又二：初引諸經，次引此經。
初引諸經中二：先《大經》，次《大品》。
初引《大經》中二：先正引釋，次「問」下釋疑。
初文又二：先引月愛三昧以證位中智斷，次引第二經以證三德。
初文又二：初「大涅槃」下證約智斷論法身，
次「大經」下證約法身論智斷，合前智斷等共顯三德。
二文各有譬、合。月愛三昧，〈梵行品〉文。
次文者，合前三德秖是祕藏。
次釋疑中先問、次答，問意者，經中耆婆為闍王說，
總有六喻：初喻善心開敷，次喻行者心喜，
三四二喻善根增煩惱減，五喻除貪，六喻愛樂，云何得知此喻智斷？
此是通問。答中以《仁王》、《勝天》兩般若助證
《大經》，驗《大經》文義當智斷。
「仁王十四忍」者，忍是因義，至果名智，今欲通論智斷，故以智名替忍。
《勝天王》中亦以般若為十四，般若即是智德。
彼二經中既有十四智斷，何妨《大經》十四智斷，十四義成十五可例。
次引《大品》者又二：先引經，次「諸學人」下釋疑。
初文中云「四十二字門」云「語等」等者，南嶽釋云言
「字等」者，謂法慧說十住，十方說十住者皆名法慧，乃至金剛藏亦復如是。
言「語等」者，十方諸佛說十住與法慧說等，乃至十地亦復如是。
又一切字皆是無字，能作一切字，是名
「字等」，發言無二，是名「語等」。
一切諸法皆互相在，是名諸字入門等也。
前是事解，次是理解。
次釋疑中二：先出疑，次「但論文」下釋。
釋中二：先引論文略釋意，次「今謂」下以字義意釋。
釋中又四：初略引字義；次引《華嚴》與字義同，
同是圓意；三「經云」下引經釋四十二字為證；
四「廣乘」下引經文次第以證字義。
初二文可見。三引經者，經中具釋四十二字功德互足，
具如南嶽兩卷中釋，釋兼三教，今意在圓。
四引經文次第為二：先正引，次結酬。
初文者，《大品》第五釋廣乘中，彼廣明三十七品乃至十八不共法已，
廣釋四十二字門，次第六卷。
〈發趣品〉中明菩薩摩訶薩發趣者，從初歡喜地乃至法雲地，
法雲中明修治地業，次〈發趣〉後〈出到品〉
中「須菩提問：是乘從何處出？
到何處住？佛言：無人乘而到乾慧等地。」
是故結云「經文次比」。 ^889c18

次正引此經為二：初引〈分別功德〉、〈法師方便品〉，
通證始終圓位；次引〈譬喻〉及〈序〉，別證四十二因果之位。
初文者，初明因位，次「又云」下證果位。
初因位中二：先引兩品證內外凡，次引
〈方便〉以證聖位。又二：初正引，次引南嶽釋證。
證中又二：先以事證謂開等，次引理證同證實故。
次果位，可知。次引兩品中初〈譬喻〉意者，
寶乘是諸子所乘，乘必從因至果，果必究竟道場，
既先遊四方，非因何謂？
諸聲聞等既得記已即入初住，驗知即是真因位也。
此因無易，故云「直至」。
次〈序品〉意者，凡為序者作正弄引，覩引知正應不徒施，以正宗中譚實相因果故也。
用正驗序始末炳然，是故四華從天然理，
畢竟因空而雨果佛，使見聞者莫不修一乘因、
感一乘果，故復及諸大眾，故知表因真位明矣。
言結酬者如文。「炳」明也。
故知前以無位難者，不然。 ^890a30

三料簡中二：初料簡品位，次以四句料簡開合。
初文又二：初料簡品位，次「末代」下勸誡。
初又二：先料簡品，次「此諸」下料簡位。
前是《纓珞》，次是料簡《涅槃》、《大品》。
品位相成共顯一義，觀心不須料簡。
初問如文。答中言「法愛」者，即真道法愛也。
次文中意者，雖用涅槃不可定執。
何以故？非證不知。
凡明位者，但是為接凡下等耳。
於中二：初恐失佛旨，次「如此」下明諸位非聖莫測。
初文中云「若專對當法門」乃至「別解別執」
等者，如是圓位，若不以四十二字門譬之，
不以一心三觀為行，不以無明重數意消，
但專對當《大經》次第五行十德法門，尋者多生次第別見。 ^890b18

次明難測中三：初總明難測，次引《華嚴》
證，三「且置」下引例。
又二：初引大師舉極淺位以明難測，次
「又且」下展轉比決。
初文二：先敘事，次章安述。
初文中云「一旋陀羅尼」者，此經列三陀羅尼，
下文釋云「旋假入空名之為旋，旋空入假名百千萬億，
中道實相名為法音」，今舉三中之初，以劣況勝，故云一旋。
約位竪明雖在六根七信已前，今通明之乃在初心。
次文中言「此語有意」者，如智者大師，初見南嶽，
所證之法，即此初陀羅尼也。
何由可向下類人說，令他解己所證法耶？
此即章安述大師己證，可知。
次比決中二：先約內法，次約外事。
內法又二：無漏方便及以事禪。
言「斲輪人」等者，《莊子》云：「知者不言，言者不知。
如齊桓公讀書於堂上，輪扁斲輪於堂下，
釋搥鑿而上〔去聲〕問桓公曰：公之所讀者何耶？
公曰：聖人之言。曰：聖人在乎？
公曰：死矣。然則公之所讀者，古人之糟粕也。
公曰：寡人讀書，輪人何得議乎？
有說則可，無說則死。
輪人曰：以臣之事觀之，斲輪徐則甘而不固，
疾則苦而不入，不徐不疾，得之於手而應於心，
口不能言，有教存焉。
於其中間，臣不能喻臣之子，臣之子亦不能受之於臣，
是以行年七十而斲輪，古人之意不可傳者死矣。
故知公之所讀者古人之糟粕矣。」
此則人間之事亦不可說。 ^890c1

次四句又二：先正明四句，次明開合意。
法華玄義釋籤卷第十
 ^890c27
