
other:: 雜阿含經卷第十一
translator:: 宋天竺三藏求那跋陀羅譯

# 一一

jing:: 
##  273
（二七三）
如是我聞：
一時，佛住舍衛國祇樹給孤獨園。 ^72b20

時，有異比丘獨靜思惟：「云何為我？
我何所為？何等是我？
我何所住？」從禪覺已，往詣佛所，稽首禮足，
退住一面，白佛言：「世尊！
我獨一靜處，作是思惟：『云何為我？
我何所為？何法是我？
我於何住？』」 ^72b21

佛告比丘：「今當為汝說於二法。
諦聽，善思，云何為二？
眼色為二。耳聲、鼻香、舌味、身觸、意法為二，是名二法。
比丘！若有說言：『沙門瞿曇所說二法，此非為二，
我今捨此，更立二法。』
彼但有言數，問已不知，增其疑惑，以非境界故。
所以者何？緣眼、色，生眼識。 ^72b25

「比丘！彼眼者，是肉形、是內、是因緣、是堅、
是受，是名眼肉形內地界。
比丘！若眼肉形，若內、若因緣、津澤、是受，是名眼肉形內水界。
比丘！若彼眼肉形，若內、若因緣、明暖、是受，是名眼肉形內火界。
比丘！若彼眼肉形，若內、若因緣、輕飄動搖、
是受，是名眼肉形內風界。 ^72c2

「比丘！譬如兩手和合相對作聲。
如是緣眼、色，生眼識，三事和合觸，觸俱生受、
想、思。此等諸法非我、非常，是無常之我，
非恒、非安隱、變易之我。
所以者何？比丘！謂生、老、死、沒、受生之法。 ^72c8

「比丘！諸行如幻、如炎，剎那時頃盡朽，不實來實去。
是故，比丘！於空諸行當知、當喜、當念：『空諸行常、
恒、住、不變易法空，無我、我所。』
譬如明目士夫，手執明燈，入於空室，彼空室觀察。 ^72c12

「如是，比丘！於一切空行， " resp=心觀察歡喜，
於空法行，常、恒、住、不變易法，空我、我所。
如眼，耳、鼻、舌、身、意法因緣生意識，三事和合觸，
觸俱生受、想、思，此諸法無我、無常，乃至空我、我所。
比丘！於意云何？眼是常、為非常耶？」 ^72c16

答言：「非常。世尊！」
復問：「若無常者，是苦耶？」 ^72c21

答言：「是苦。世尊！」
復問：「若無常、苦，是變易法，多聞聖弟子寧於中見我、
異我、相在不？」 ^72c22

答言：「不也，世尊！」
「耳、鼻、舌、身、意亦復如是。
如是多聞聖弟子於眼生厭，厭故不樂，
不樂故解脫，解脫知見：『我生已盡，梵行已立，
所作已作，自知不受後有。』
耳、鼻、舌、身、意亦復如是。」 ^72c24

時，彼比丘聞世尊說合手聲譬經教已，
獨一靜處，專精思惟，不放逸住，乃至自知不受後有。
成阿羅漢。
jing:: 
##  274
（二七四） ^72c28

如是我聞：
一時，佛住舍衛國祇樹給孤獨園。 ^73a2

爾時，世尊告諸比丘：「非汝有者，當棄捨，
捨彼法已，長夜安樂。
諸比丘！於意云何？
於此祇桓中，諸草木枝葉，有人持去，汝等頗有念言：
『此諸物是我所，彼人何故輒持去？』」 ^73a3

答言：「不也，世尊！」
「所以者何？彼亦非我、非我所故，汝諸比丘亦復如是。
於非所有物當盡棄捨，棄捨彼法已，長夜安樂。
何等為非汝所有？
謂眼，眼非汝所有，彼應棄捨，捨彼法已，長夜安樂。
耳、鼻、舌、身、意亦復如是。
云何？比丘！眼是常耶？
為非常耶？」 ^73a7

答言：「無常。」 ^73a12

世尊復問：「若無常者，是苦耶？」
答言：「是苦。世尊！」 ^73a13

復問：「若無常、苦者，是變易法，多聞聖弟子寧於中見我、
異我、相在不？」 ^73a14

答言：「不也，世尊！」 ^73a15

「耳、鼻、舌、身、意亦復如是。
多聞聖弟子於此六入處觀察非我、非我所，
觀察已，於諸世間都無所取，無所取故無所著，
無所著故自覺涅槃：『我生已盡，梵行已立，
所作已作，自知不受後有。』」 ^73a16

佛說此經已，諸比丘聞佛所說，歡喜奉行。
jing:: 
##  275
（二七五） ^73a20

如是我聞：
一時，佛住舍衛國祇樹給孤獨園。 ^73a22

爾時，世尊告諸比丘：「其有說言大力者，其唯難陀！
此是正說。其有說言最端政者，其唯難陀！
是則正說。其有說言愛欲重者，其唯難陀！
是則正說。 ^73a23

「諸比丘！而今難陀關閉根門，飲食知量，
初夜、後夜精勤修習，正智成就，堪能盡壽純一滿淨，梵行清白。
彼難陀比丘關閉根門故，若眼見色，不取色相，不取隨形好。
若諸眼根增不律儀、無明闇障、世間貪、
愛、惡不善法不漏其心，生諸律儀；防護於眼、
耳、鼻、舌、身、意根，生諸律儀，是名難陀比丘關閉根門。 ^73a26

「飲食知量者，難陀比丘於食繫數：『不自高、
不放逸、不著色、不著莊嚴，支身而已。
任其所得，為止飢渴，修梵行故。
故起苦覺令息滅，未起苦覺令不起故，成其崇向故。
氣力安樂，無罪觸住故。
如人乘車，塗以膏油，不為自高，乃至莊嚴，為載運故。
又如塗瘡，不貪其味，為息苦故。』
如是，善男子難陀知量而食，乃至無罪觸住，是名難陀知量而食。 ^73b5

「彼善男子難陀初夜、後夜精勤修業者，
彼難陀晝則經行、坐禪，除去陰障，以淨其身。
於初夜時，經行、坐禪，除去陰障，以淨其身。
於中夜時，房外洗足，入於室中，右脇而臥，
屈膝累足，係念明相，作起覺想。
於後夜時，徐覺徐起，經行、坐禪，是名善男子難陀初夜、後夜精勤修習。 ^73b13

「彼善男子難陀勝念正知者，是善男子難陀觀察東方，
一心正念，安住觀察；觀察南、西、北方，亦復如是。
一心正念，安住觀察。
如是觀者，世間貪、愛、惡不善法不漏其心。
彼善男子難陀覺諸受起，覺諸受住，覺諸受滅，
正念而住，不令散亂；覺諸想起，覺諸想住，
覺諸想滅，覺諸覺起，覺諸覺住，覺諸覺滅，
正念而住，不令散亂，是名善男子難陀正念正智成就。 ^73b20

「是故，諸比丘！當作是學：『關閉根門，如善男子難陀；
飲食知量，如善男子難陀；初夜、後夜精勤修業，
如善男子難陀；正念正智成就，如善男子難陀。』
如教授難陀法，亦當持是為其餘人說。」 ^73b28

時，有異比丘而說偈言：
　　「善關閉根門，正念攝心住，
　　飲食知節量，覺知諸心相，
　　善男子難陀，世尊之所歎。」 ^73c4

佛說此經已，諸比丘聞佛所說，歡喜奉行。
jing:: 
##  276
（二七六） ^73c8

如是我聞：
一時，佛住舍衛國祇樹給孤獨園。 ^73c9

爾時，有如是像類大聲聞尼眾住舍衛國王園中。
比丘尼眾其名曰：純陀比丘尼、民陀比丘尼、
摩羅婆比丘尼、波羅遮羅比丘尼、阿羅毘迦比丘尼、
差摩比丘尼、難摩比丘尼、吉離舍瞿曇彌比丘尼、
優鉢羅色比丘尼、摩訶波闍波提比丘尼，此等及餘比丘尼住王園中。 ^73c10

爾時，摩訶波闍波提比丘尼與五百比丘尼前後圍遶，
來詣佛所，稽首禮足，退坐一面。
爾時，世尊為摩訶波闍波提比丘尼說法，
示、教、照、喜；種種說法，示、教、照、喜已，發遣令還。
言：「比丘尼！應時宜去。」 ^73c16

摩訶波闍波提比丘尼聞佛所說，歡喜隨喜，作禮而去。 ^73c20

爾時，世尊知摩訶波闍波提比丘尼去已，
告諸比丘：「我年已老邁，不復堪能為諸比丘尼說法，
汝等諸比丘僧，今日諸宿德上座，當教授諸比丘尼。」 ^73c23

時，諸比丘受世尊教，次第教授比丘尼，次至難陀。
爾時，難陀次第應至而不欲教授。 ^73c26

爾時，摩訶波闍波提比丘尼與五百比丘尼前後圍遶，
詣世尊所，稽首禮足，乃至聞法，歡喜隨喜，作禮而去。 ^73c28

爾時，世尊知摩訶波闍波提比丘尼去已，
問尊者阿難：「誰應次至教授諸比丘尼？」 ^74a2

尊者阿難白佛言：「世尊！
諸上座次第教授比丘尼，次至難陀，而難陀不欲教授。」 ^74a4

爾時，世尊告難陀言：「汝當教授諸比丘尼，為諸比丘尼說法。
所以者何？我自教授比丘尼，汝亦應爾；
我為比丘尼說法，汝亦應爾。」 ^74a5

爾時，難陀默然受教。
時，難陀夜過晨朝，著衣持鉢，入舍衛城乞食。
食已，還精舍，舉衣鉢，洗足已，入室坐禪。
從禪覺，著僧伽梨將一比丘往詣王園，
諸比丘尼遙見尊者難陀來，疾敷床座，
請令就坐，尊者難陀坐已，諸比丘尼稽首敬禮，退坐一面。
尊者難陀語諸比丘尼：「諸姊妹！
汝等當問我，今當為汝等說法。
汝等解者，當說言解；若不解者，當說不解。
於我所說義，若當解者，當善受持；若不解者，
汝當更問，當為汝說。」 ^74a9

諸比丘尼白尊者難陀言：「我等今日聞尊者教，
令我等問，告我等言：『汝等若未解者，今悉當問；
已解者當言解，未解者當言不解。
於我所說義，已解者當奉持，未解者當復更問。』
我等聞此，心大歡喜，未解義者，今日當問。」 ^74a19

爾時，尊者難陀告諸比丘尼：「云何？
姊妹！於眼內入處觀察，是我、異我、相在不？」 ^74a24

答言：「不也，尊者難陀！」
「耳、鼻、舌、身、意內入處觀察，是我、異我、相在不？」 ^74a26

答言：「不也，尊者難陀！
所以者何？尊者難陀！
我等已曾於此法如實知見，於六內入處觀察無我，
我等已曾作如是意解：『六內入處無我。』」 ^74a27

尊者難陀告諸比丘尼：「善哉！
善哉！姊妹！應如是解：『六內入處觀察無我。』
諸比丘尼！色外入處是我、異我、相在不？」 ^74b1

答言：「不也，尊者難陀！」 ^74b4

「聲、香、味、觸、法外入處，是我、異我、相在不？」 ^74b5

答言：「不也，尊者難陀！
所以者何？尊者難陀！
我已曾於六外入處如實觀察無我，我常作此意解，六外入處如實無我。」 ^74b6

尊者難陀讚諸比丘尼：「善哉！
善哉！汝於此義應如是觀：『六外入處無我。』
若緣眼、色，生眼識，彼眼識是我、異我、相在不？」 ^74b8

答言：「不也，尊者難陀！」 ^74b11

「耳、鼻、舌、身、意法緣生意識，彼意識是我、
異我、相在不？」 ^74b12

答言：「不也，尊者難陀！
所以者何？我已曾於此六識身如實觀察無我，
我亦常作是意解，六識身如實無我。」 ^74b13

尊者難陀告諸比丘尼：「善哉！
善哉！姊妹！汝於此義應如是觀察：『六識身如實無我。』
緣眼、色，生眼識，三事和合生觸，彼觸是我、
異我、相在不？」 ^74b16

答言：「不也，尊者難陀！」
「耳、鼻、舌、身、意法緣生意識，三事和合生觸，
彼觸是我、異我、相在不？」 ^74b19

答言：「不也，尊者難陀！
所以者何？我已曾於此六觸觀察如實無我，
我亦常如是意解，六觸如實無我。」 ^74b21

尊者難陀告諸比丘尼：「善哉！
善哉！當如實觀察：『於六觸身如實無我。』
緣眼、色，生眼識，三事和合觸，觸緣受，彼觸緣受是我、
異我、相在不？」 ^74b23

答言：「不也，尊者難陀！」 ^74b26

「耳、鼻、舌、身、意法緣生意識，三事和合觸，
觸緣受，彼受是我、異我、相在不？」 ^74b27

答言：「不也，尊者難陀！
所以者何？我等曾於此六受身如實觀察無我，
我亦常作此意解，六受身如實無我。」 ^74b28

尊者難陀告諸比丘尼：「善哉！
善哉！汝於此義應如是觀察：『此六受身如實無我。』
緣眼、色，生眼識，三事和合生觸，觸緣想，
彼想是我、異我、相在不？」 ^74c2

答言：「不也，尊者難陀！」 ^74c5

「耳、鼻、舌、身、意法緣生意識，三事和合生觸，
觸緣想，彼想是我、異我、相在不？」 ^74c6

答言：「不也，尊者難陀！
所以者何？我曾於此六想身如實觀察無我，
我亦常作此意解，六想身如實無我。」 ^74c8

尊者難陀告諸比丘尼：「善哉！
善哉！比丘尼！汝於此義應如是觀察：『此六想身如實無我。』
緣眼、色，生眼識，三事和合觸，觸緣思，彼思是我、
異我、相在不？」 ^74c10

答言：「不也，尊者難陀！」 ^74c13

「耳、鼻、舌、身、意法緣生意識，三事和合觸，
觸緣思，彼思是我、異我、相在不？」 ^74c14

答言：「不也，尊者難陀！
所以者何？我曾於此六思身如實觀察無我，
我常作此意解：『此六思身如實無我。』」 ^74c16

尊者難陀告諸比丘尼：「善哉！
善哉！比丘尼！汝於此義應如是觀察：『此六思身如實無我。』
緣眼、色，生眼識，三事和合觸，觸緣愛，彼愛是我、
異我、相在不？」 ^74c18

答言：「不也，尊者難陀！」
「耳、鼻、舌、身、意法緣生意識，三事和合觸，
觸緣愛，彼愛是我、異我、相在不？」 ^74c22

答言：「不也，尊者難陀！
所以者何？我曾於此六愛身如實觀察無我，
我常作此意解：『此六愛身如實無我。』」 ^74c24

尊者難陀告諸比丘尼：「汝於此義應如是觀察：『此六愛身如實無我。』
姊妹！譬因膏油、因炷，燈明得然；彼油無常，
炷亦無常，火亦無常，器亦無常。
若有作是言：『無油、無炷、無火、無器，而所依起燈光，
常、恒、住、不變易。』作是說者，為等說不？」 ^74c26

答言：「不也，尊者難陀！
所以者何？緣油、炷、器然燈，彼油、炷、器悉無常；
若無油、無炷、無器，所依燈光亦復隨滅、
息、沒、清涼、真實。」 ^75a3

「如是，姊妹！此六內入處無常。
若有說言：『此六內入處因緣生喜樂，常、
恒、住、不變易、安隱。』
是為等說不？」 ^75a6

答言：「不也，尊者難陀！
所以者何？我等曾如實觀察，彼彼法緣生彼彼法；
彼彼緣法滅，彼彼生法亦復隨滅、息、沒、
清涼、真實。」 ^75a8

尊者難陀告諸比丘尼：「善哉！
善哉！比丘尼！汝於此義應如是觀察：『彼彼法緣生彼彼法，
彼彼法緣滅，彼彼生法亦復隨滅、息、沒、
寂靜、清涼、真實。』諸姊妹！
譬如大樹根、莖、枝、葉，根亦無常，莖、枝、葉皆悉無常。
若有說言：『無彼樹根、莖、枝、葉，唯有其影常、
恒、住、不變易、安隱者，為等說不？』」 ^75a11

答言：「不也，尊者難陀！
所以者何？如彼大樹根、莖、枝、葉，彼根亦無常，
莖、枝、葉亦復無常，無根、無莖、無枝、無葉，
所依樹影，一切悉無。」 ^75a17

「諸姊妹！若緣外六入處無常，若言外六入處因緣生喜樂，
常、恒、住、不變易、安隱者，此為等說不？」 ^75a20

答言：「不也，尊者難陀！
所以者何？我曾於此義如實觀察，彼彼法緣生彼彼法，
彼彼法緣滅；彼彼生法亦復隨滅、息、沒、
寂靜、清涼、真實。」 ^75a23

尊者難陀告諸比丘尼：「善哉！
善哉！姊妹！汝於此義當如實觀察：『彼彼法緣生彼彼法，
彼彼法緣滅，彼彼生法亦復隨滅、息、沒、
寂滅、清涼、真實。』諸姊妹！
聽我說譬，夫智者因譬得解。
譬如善屠牛師、屠牛弟子手執利刀，解剝其牛，
乘間而剝，不傷內肉、不傷外皮，解其枝節筋骨，然後還以皮覆其上。
若有人言：『此牛皮肉全而不離。』
為等說不？」 ^75a26

答言：「不也，尊者難陀！
所以者何？彼善屠牛師、屠牛弟子手執利刀，
乘間而剝，不傷皮肉，枝節筋骨悉皆斷截，
還以皮覆上，皮肉已離，非不離也。」 ^75b5

「姊妹！我說所譬，今當說義。
牛者譬人身麁色，如篋毒蛇經廣說。 ^75b8

「肉者謂內六入處，外皮者謂外六入處，
屠牛者謂學見跡，皮肉中間筋骨者謂貪喜俱，利刀者謂利智慧。
多聞聖弟子以智慧利刀斷截一切結、
縛、使、煩惱、上煩惱、纏。
是故，諸姊妹！當如是學：『於所可樂法，心不應著，
斷除貪故；所可瞋法，不應生瞋，斷除瞋故；
所可癡法，不應生癡，斷除癡故。
於五受陰，當觀生滅；於六觸入處，當觀集滅；
於四念處，當善繫心。
住七覺分，修七覺分已，於其欲漏，心不緣著，
心得解脫；於其有漏，心不緣著，心得解脫；
於無明漏，心不緣著，心得解脫。』
諸姊妹！當如是學。」 ^75b10

爾時，尊者難陀為諸比丘尼說法，示、教、
照、喜；示、教、照、喜已，從座起去。
時，摩訶波闍波提比丘尼與五百比丘尼眷屬圍遶，
往詣佛所，稽首禮足，退住一面，乃至為佛作禮而去。 ^75b22

爾時，世尊知摩訶波闍波提比丘尼去已，
告諸比丘：「譬如明月十四日夜，多眾觀月，為是滿耶？
為未滿耶？當知彼月未究竟滿。
如是，善男子難陀為五百比丘尼正教授、
正說法，於其解脫猶未究竟。
然此等比丘尼命終之時，不見一結不斷，能使彼還生於此世。」 ^75b26

爾時，世尊復告難陀：「更為諸比丘尼說法。」 ^75c3

爾時，尊者難陀默然奉教，夜過晨朝，持鉢入城乞食，
食已，乃至往詣王園，就座而坐，為諸比丘尼說法，
示、教、照、喜；示、教、照、喜已，從座起去。
摩訶波闍波提比丘尼復於異時與五百比丘尼前後圍遶，
往詣佛所，稽首禮足，乃至作禮而去。 ^75c4

爾時，世尊知摩訶波闍波提比丘尼去已，
告諸比丘：「譬如明月十五日夜，無有人疑月滿不滿者，然其彼月究竟圓滿。
如是，善男子難陀為諸比丘尼說如是正教授，
究竟解脫；若命終時，無有說彼道路所趣，此當知即是苦邊。」
是為世尊為五百比丘尼受第一果記。 ^75c10

佛說此經已，諸比丘聞佛所說，歡喜奉行。
jing:: 
##  277
（二七七） ^75c16

如是我聞：
一時，佛住舍衛國祇樹給孤獨園。 ^75c18

爾時，世尊告諸比丘：「有不律儀、律儀。
諦聽，善思，當為汝說。 ^75c19

「云何不律儀？眼根不律儀所攝護。
眼識著色，緣著故，以生苦受；苦受故，不一其心；
不一心故，不得如實知見；不得如實知見故，
不離疑惑；不離疑惑故，由他所誤，而常苦住。
耳、鼻、舌、身、意亦復如是。
是名不律儀。 ^75c20

「云何律儀？眼根律儀所攝護。
眼識識色，心不染著；心不染著已，常樂更住；
心樂住已，常一其心；一其心已，如實知見；
如實知見已，離諸疑惑；離諸疑惑已，不由他誤，常安樂住。
耳、鼻、舌、身、意亦復如是。
是名律儀。」 ^75c25

佛說此經已，諸比丘聞佛所說，歡喜奉行。
jing:: 
##  278
（二七八） ^76a1

如是我聞：
一時，佛住舍衛國祇樹給孤獨園。 ^76a3

爾時，世尊告諸比丘：「有退、不退法、六勝入處。
諦聽，善思，當為汝說。 ^76a4

「云何退法？謂眼識色生欲覺，彼比丘歡喜讚歎，
執取繫著，隨順彼法迴轉，當知是比丘退諸善法，
世尊所說，是名退法。
耳、鼻、舌、身、意亦復如是。 ^76a5

「云何名不退法？眼識色緣， " resp=生欲覺結，
彼比丘不喜、不讚歎、不執取、不繫著，於彼法不隨順迴轉，
當知是比丘不退轉諸善法，世尊說是不退法。
耳、鼻、舌、身、意亦復如是。 ^76a9

「云何六勝入處？眼識色緣，不生欲覺、結染著，當知是比丘勝彼入處。
勝彼入處，是世尊所說。
耳、鼻、舌、身、意、亦復如是。
若彼比丘於六勝入處勝已，貪欲結斷，
瞋恚、愚癡結斷。譬如王者，摧敵勝怨，名曰勝王；
斷除眾結，名勝婆羅門。」 ^76a13

佛說此經已，諸比丘聞佛所說，歡喜奉行。
jing:: 
##  279
（二七九） ^76a18

如是我聞：
一時，佛住舍衛國祇樹給孤獨園。 ^76a20

爾時，世尊告諸比丘：「於此六根不調伏、
不關閉、不守護、不執持、不修習，於未來世必受苦報。 ^76a21

「何等為六根？眼根不調伏、不關閉、不守護、
不修習、不執持，於未來世必受苦報；耳、
鼻、舌、身、意根亦復如是。
愚癡無聞凡夫眼根見色，執受相，執受隨形好，
任彼眼根趣向，不律儀執受，住世間貪、
愛、惡不善法，以漏其心，此等不能執持律儀，防護眼根。
耳、鼻、舌、身、意根，亦復如是。
如是於六根不調伏、不關閉、不守護、不執持、
不修習，於未來世必受苦報。 ^76a23

「云何六根善調伏、善關閉、善守護、善執持、
善修習，於未來世必受樂報？
多聞聖弟子眼見色，不取色相，不取隨形好，
任其眼根之所趣向，常住律儀，世間貪、
愛、惡不善法不漏其心，能生律儀，善護眼根。
耳、鼻、舌、身、意根，亦復如是。
如是六根善調伏、善關閉、善守護、善執持、
善修習，於未來世必受樂報。」 ^76b2

即說偈言：
　　「於六觸入處，住於不律儀，
　　是等諸比丘，長夜受大苦。
　　斯等於律儀，常當勤修習，
　　正信心不二，諸漏不漏心。
　　眼見於彼色，可意不可意，
　　可意不生欲，不可不憎惡。
　　耳聞彼諸聲，亦有念不念，
　　於念不樂著，不念不起惡。
　　鼻根之所嚊，若香若臭物，
　　等心於香臭，無欲亦無違。
　　所食於眾味，彼亦有美惡，
　　美味不起貪，惡味亦不擇。
　　樂觸以觸身，不生於放逸，
　　為苦觸所觸，不生過惡想。
　　平等捨苦樂，不滅者令滅，
　　心意所觀察，彼種彼種相。
　　虛偽而分別，欲貪轉增廣，
　　覺悟彼諸惡，安住離欲心。
　　善攝此六根，六境觸不動，
　　摧伏眾魔怨，度生死彼岸。」 ^76b9

佛說此經已，諸比丘聞佛所說，歡喜奉行。
jing:: 
##  280
（二八〇） ^76c2

如是我聞：
一時，世尊在拘薩羅國人間遊行，到頻頭城北申恕林中。 ^76c3

爾時，頻頭城中，婆羅門長者皆聞世尊於拘薩羅國人間遊行，
住頻頭城申恕林中。
聞已，悉共出城，至申恕林，詣世尊所，稽首禮足，退坐一面。 ^76c4

爾時，世尊告頻頭城婆羅門長者：「若人問汝言：
『何等像類沙門、婆羅門不應恭敬、尊重、
禮事、供養？』汝當答言：『若沙門、婆羅門眼見色，
未離貪、未離欲、未離愛、未離渴、未離念，
內心不寂靜，所行非法，所行踈澁行。
耳、鼻、舌、身、意法亦復如是。
如是像類比丘，不應恭敬、尊重、禮事、供養。』 ^76c8

「作是說已，當復問言：『何故如此像類沙門、
婆羅門，不應恭敬、尊重、禮事、供養？』
汝應答言：『我等眼見色，不離欲、不離愛、
不離渴、不離念，內心不寂靜。
耳、鼻、舌、身、意法亦復如是。
彼沙門、婆羅門眼見色，亦不離貪、不離欲、
不離愛、不離渴、不離念，內心不寂靜，行非法，行踈澁行。
耳、鼻、舌、身、意法亦復如是。
我於斯等求其差別，不見差別之行。
是故我於斯等像類沙門、婆羅門不應恭敬、
尊重、禮事、供養。』 ^76c14

「若復問言：『何等像類沙門、婆羅門所應恭敬、
尊重、禮事、供養？』汝應答言：『若彼眼見色，
離貪、離欲、離愛、離渴、離念，內心寂靜，不行非法行，
行等行，不踈澁行。
耳、鼻、舌、身、意法亦復如是。
如是像類沙門、婆羅門所應恭敬、尊重、
禮事、供養。』 ^76c24

「若復問言：『何故於此像類沙門、婆羅門恭敬、
尊重、禮事、供養？』汝應答言：『我等眼見色，
不離貪、不離欲、不離愛、不離渴、不離念，
內心不寂靜，行非法行，行踈澁行。
耳、鼻、舌、身、意法亦復如是。』
斯等像類沙門、婆羅門離貪、離欲、離渴、
離念，內心寂靜，行如法行，不行踈澁行。
耳、鼻、舌、身、意法亦復如是。
我等於彼，求其差別，見差別故，於彼像類沙門、
婆羅門所應恭敬、尊重、禮事、供養。 ^77a1

「如是說已，若復問言：『彼沙門、婆羅門有何行？
有何形貌？有何相？
汝等知是沙門、婆羅門離貪、向調伏貪，
離恚、向調伏恚，離癡、向調伏癡？』
汝應答言：『我見彼沙門、婆羅門有如是像類，
在空閑處、林中樹下、卑床草蓐，修行遠離，
離諸女人，近樂獨人，同禪思者；若於彼處，
無眼見色可生樂著，無耳聲、鼻香、舌味、
身觸可生樂著，若彼沙門、婆羅門有如是行、
如是形貌、如是相，令我等知是沙門，婆羅門離貪、
向調伏貪，離恚、向調伏恚，離癡、向調伏癡。』」 ^77a10

時，諸沙門、婆羅門長者白佛言：「奇哉！
世尊！不自譽、不毀他，正說其義，各各自於諸入處，
分別染污清淨，廣說緣起，如如來、應、等正覺說。
譬如士夫，溺者能救，閉者能開，迷者示路，闇處然燈。
世尊亦復如是。不自譽、不毀他，正說其義，
乃至如如來、應、等正覺說。」 ^77a20

爾時，頻頭城婆羅門長者聞佛所說，歡喜作禮而去。
jing:: 
##  281
（二八一） ^77a26

如是我聞：
一時，佛住王舍城迦蘭陀竹園。 ^77a29

時，有縈髮目揵連出家來詣佛所，共相問訊，
問訊已，退坐一面。 ^77b1

爾時，世尊告縈髮目揵連：「汝從何來？」 ^77b2

縈髮目揵連白佛言：「我從彼眾多種種異道沙門、
婆羅門、遮羅迦出家，集會未曾講堂聽法，從彼林來。」 ^77b3

佛告縈髮目揵連：「汝為何等福力故，從彼眾多種種異道沙門、
婆羅門、遮羅迦出家所聽其說法？」 ^77b5

縈髮目揵連言：「我試聽其競勝論義福利，聽其相違反論議福利故。」 ^77b8

佛告目揵連：「長夜久遠，種種異道沙門、
婆羅門、遮羅迦出家競勝論議，相違反論議福利，迭相破壞。」 ^77b9

縈髮目揵連白佛言：「瞿曇！
為諸弟子說何等法福利，令彼轉為人說，
不謗如來，不增不減，誠說、法說、法次法說，
無有餘人能來比挍、難詰、訶責？」 ^77b12

佛告目揵連：「明、解脫果報福利，為人轉說者，
不謗如來，不乖其理，法次法說，無有能來比挍、
難詰、嫌責。」 ^77b15

縈髮目揵連白佛言：「瞿曇！
諸弟子有法，修習多修習，令明、解脫福利滿足者不？」 ^77b17

佛告縈髮目犍連：「有七覺分，修習多修習，
明、解脫福利滿足。」 ^77b19

縈髮目揵連白佛言：「有法修習，能令七覺分滿足不？」 ^77b21

佛告縈髮目揵連：「有四念處，修習多修習，能令七覺分滿足。」 ^77b22

縈髮目揵連白佛：「復有法修習多修習，令四念處滿足不？」 ^77b23

佛告縈髮目揵連：「有三妙行，修習多修習，能令四念處滿足。」 ^77b25

縈髮目揵連白佛言：「復有法修習多修習，令三妙行滿足不？」 ^77b26

佛告目揵連：「有六觸入處律儀，修習多修習，令三妙行滿足。」 ^77b28

縈髮目揵連白佛言：「云何六觸入處律儀，
修習多修習，令三妙行滿足？」 ^77b29

佛告目揵連：「若眼見適意、可愛念、能長養欲樂、
令人緣著之色，彼比丘見已，不喜、不讚歎、
不緣、不著、不住；若眼見不適意、不可愛念、
順於苦覺之色，諸比丘見已，不畏、不惡、
不嫌、不恚。於彼好色，起眼見已，永不緣著；
不好色，起眼見已，永不緣著；內心安住不動，
善修解脫，心不懈勌。
耳、鼻、舌、身、意識法亦復如是。
如是於六觸入修習多修習，滿足三妙行。 ^77c2

「云何修三妙行，滿足四念處？
多聞聖弟子於空閑處、林中、樹下，作如是學、
如是思惟：『此身惡行，現世、後世必得惡報。
我若行身惡行者，必當自生厭悔，他亦嫌薄，
大師亦責，諸梵行者亦復以法而嫌我；
惡名流布，遍於諸方，身壞命終，當墮地獄。
於身惡行，見現世、後世如是果報，是故除身惡行，
修身妙行，口、意惡行亦復如是。』
是名修習三妙行已，得四念處清淨滿足。 ^77c10

「云何修四念處得七覺分滿足？
目揵連！比丘如是順身身觀住，彼順身身觀住時，攝念安住不忘。
爾時，方便修習念覺分。
方便修習念覺分已，得念覺分滿足，於彼心念選擇於法，覺想思量。
爾時，方便修習擇法覺分。
方便修習擇法覺分已，逮得擇法覺分滿足，
選擇彼法，覺想思量，方便修習精進覺分。
方便修習精進覺分已，逮得精進覺分滿足，
勤精進已，生歡喜心。
爾時，修習方便歡喜覺分。
修習歡喜覺分已，逮得歡喜覺分滿足，
心歡喜已，身心止息。
爾時，修習猗息覺分。
修習猗息覺分已，逮得猗息覺分滿足，
身心息已，得三摩提。
爾時，修習定覺分。
修習定覺分已，定覺分滿足，謂一其心，
貪憂滅息，內心行捨，方便修習捨覺分。
方便修習捨覺分已，逮得捨覺分清淨滿足。
受、心、法念處，亦如是說。
如是修習四念處，七覺分滿足。 ^77c19

「云何修習七覺分，明、解脫滿足？
目揵連！若比丘修念覺分，依遠離、依離欲、
依滅捨，於進趣修念覺分，逮得明、解脫清淨滿足。
乃至修習捨覺分，亦如是說。
是名修習七覺分已，明、解脫清淨滿足。
如是，目揵連！法法相依，從此岸而到彼岸。」 ^78a8

說是法時，縈髮目揵連遠塵離垢，得法眼淨。
時，縈髮目揵連見法、得法、知法、入法，度諸疑惑，
不由於他，於諸法、律得無所畏。
從座起，整衣服，為佛作禮，合掌白佛言：
「我今寧得於正法、律出家，得具足比丘分不？」 ^78a13

佛告目揵連：「汝今已得於正法、律出家，
具足得比丘分，得出家已，專精思惟，不放逸住，乃至成阿羅漢。」
jing:: 
##  282
（二八二） ^78a18

如是我聞：
一時，佛住迦微伽羅牟真隣陀林中。 ^78a22

時，有年少名欝多羅，是波羅奢那弟子，
來詣佛所，恭敬問訊已，退坐一面。 ^78a23

爾時，世尊告欝多羅：「汝師波羅奢那為汝等說修諸根不？」 ^78a25

欝多羅言：「說已，瞿曇！」 ^78a26

佛告欝多羅：「汝師波羅奢那云何說修諸根？」 ^78a27

欝多羅白佛言：「我師波羅奢那說，眼不見色，
耳不聽聲，是名修根。」 ^78a28

佛告欝多羅：「若如汝波羅奢那說，盲者是修根不？
所以者何？如唯盲者眼不見色。」 ^78a29

爾時，尊者阿難在世尊後，執扇扇佛，尊者阿難語欝多羅言：
「如波羅奢那所說，聾者是修根不？
所以者何？如唯聾者耳不聞聲。」 ^78b2

爾時，世尊告尊者阿難：「異於賢聖法、律無上修諸根。」 ^78b5

阿難白佛言：「唯願世尊為諸比丘說賢聖法、
律無上修根，諸比丘聞已，當受奉行。」 ^78b6

佛告阿難：「諦聽，善思，當為汝說。
緣眼、色，生眼識，見可意色，欲修如來厭離正念正智。
眼、色緣生眼識，不可意，欲修如來不厭離正念正智，
眼、色緣生眼識，可意、不可意，欲修如來厭離、不厭離正念正智。
眼、色緣生眼識，不可意、可意，欲修如來不厭離、厭離正念正智。
眼、色緣生眼識，可意、不可意、可不可意，
欲修如來厭、不厭俱離捨心住正念正智。 ^78b9

「如是，阿難！若有於此五句，心善調伏、善關閉、
善守護、善攝持、善修習，是則於眼、色無上修根。
耳、鼻、舌、身、意法亦如是說。
阿難！是名賢聖法、律無上修根。」 ^78b17

尊者阿難白佛言：「世尊！
云何賢聖法、律為賢聖修根？」 ^78b20

佛告阿難：「眼、色緣生眼識，生可意，生不可意，生可意不可意。
彼聖弟子如是如實知：『我眼、色緣生眼識，
生可意，生不可意，生可意不可意，此則寂滅，
此則勝妙，所謂俱捨；得彼捨已，離厭、不厭。
譬如力士頃。如是眼、色緣生眼識生可意，
生不可意，生可意不可意，俄爾盡滅，得離厭、
不厭，捨。』 ^78b21

「如是耳、聲緣生耳識，生可意，生不可意，生可意不可意。
聖弟子如是如實知：『我耳識聞聲，生可意，
生不可意，生可意不可意，此則寂滅、勝妙，
所謂為捨；得捨已，離厭、不厭。
譬如大力士夫彈指，發聲即滅。
如是耳、聲緣生耳識，生可意，生不可意，
生可意不可意，生已盡滅，是則為捨，得彼捨已，
離厭、不厭。』 ^78b28

「鼻、香緣生鼻識，生可意，生不可意，生可意不可意。
聖弟子如是如實知：『鼻、香緣生鼻識，生可意，
生不可意，生可意不可意，此則寂滅，此則勝妙，
所謂為捨；得彼捨已，離厭、不厭。
譬如蓮荷，水所不染。
如是鼻、香緣生鼻識，生可意，生不可意，
生可意不可意，生已盡滅，所謂為捨；得彼捨已，
離厭、不厭。』 ^78c6

「舌、味緣生舌識，生可意，生不可意，生可意不可意。
彼聖弟子如是如實知：『舌、味緣生舌識，
生可意，生不可意，生可意不可意，生已盡滅、
寂滅、勝妙，所謂為捨；得彼捨已，離厭、不厭。
譬如力士舌端唾沫，盡唾令滅。
如是舌、味緣生舌識，生可意，生不可意，
生可意不可意，生已盡滅，所謂為捨，得彼捨已，
離厭、不厭。』 ^78c14

「身、觸緣生身識，生可意，生不可意，生可意不可意，生已盡滅。
聖弟子如是如實知：『身、觸緣生身識，生可意，
生不可意，生可意不可意，生已盡滅、寂滅、
勝妙，所謂為捨；得彼捨已，離厭、不厭。
譬如鐵丸燒令極熱，小渧水灑，尋即消滅。
如是身、觸緣生身識，生可意，生不可意，
生可意不可意，生已盡滅，所謂為捨，得彼捨已，
離厭、不厭。』 ^78c21

「意、法緣生意識，生可意，生不可意，生可意不可意，生已速滅。
聖弟子如是如實知：『意、法緣生意識，生可意，
生不可意，生可意不可意，生已盡滅，是則寂滅，
是則勝妙，所謂為捨；得彼捨已，離厭、不厭。
譬如力士斷多羅樹頭。
如是意、法緣生意識，生可意，生不可意，
生可意不可意，生已盡滅，所謂為捨，得彼捨已，
離厭、不厭。』阿難！是為賢聖法、律，為聖弟子修諸根。」 ^78c29

「云何為聖法、律學見跡？」 ^79a8

佛告阿難：「眼、色緣生眼識，生可意，生不可意，
生可意不可意，彼聖弟子慚恥厭惡。
耳、鼻、舌、身、意法緣生意識，生可意，生不可意，
生可意不可意，彼聖弟子慚恥厭惡。
阿難！是名賢聖法、律學見跡。
阿難！是名賢聖法、律無上修諸根。
已說賢聖修諸根，已說學見跡。
阿難！我為諸聲聞所作，所作已作，汝等當作所作……」廣說如篋毒蛇經。 ^79a9

佛說此經已，尊者阿難聞佛所說，歡喜奉行。
雜阿含經卷第十一
 ^79a17
