
other:: 雜阿含經卷第二十四
translator:: 宋天竺三藏求那跋陀羅譯
第五誦道品第一
# 二四

jing:: 
##  605
（六〇五）
如是我聞：
一時，佛住舍衛國祇樹給孤獨園。 ^170c28

爾時，世尊告諸比丘：「有四念處。
何等為四？謂身身觀念處，受、心、法法觀念處。」 ^170c29

佛說此經已，諸比丘聞佛所說，歡喜奉行。
jing:: 
##  606
（六〇六） ^171a1

如是我聞：
一時，佛住舍衛國祇樹給孤獨園。 ^171a3

爾時，世尊告諸比丘：「有四念處。
何等為四？謂身身觀念處，受、心、法法觀念處。
如是，比丘！於此四念處修習滿足，精勤方便，
正念正知，應當學。」 ^171a4

佛說此經已，諸比丘聞佛所說，歡喜奉行。
jing:: 
##  607
（六〇七） ^171a7

如是我聞：
一時，佛住舍衛國祇樹給孤獨園。 ^171a9

爾時，世尊告諸比丘：「有一乘道，淨諸眾生，
令越憂悲，滅惱苦，得如實法，所謂四念處。
何等為四？身身觀念處，受、心、法法觀念處。」 ^171a10

佛說此經已，諸比丘聞佛所說，歡喜奉行。
jing:: 
##  608
（六〇八） ^171a13

如是我聞：
一時，佛住舍衛國祇樹給孤獨園。 ^171a15

爾時，世尊告諸比丘：「若比丘離四念處者，
則離如實聖法；離如實聖法者，則離聖道；
離聖道者，則離甘露法；離甘露法者，不得脫生、
老、病、死、憂、悲、惱、苦，我說彼於苦不得解脫。 ^171a16

「若比丘不離四念處者，得不離聖如實法；
不離聖如實者，則不離聖道；不離聖道者，
則不離甘露法；不離甘露法者，得脫生、
老、病、死、憂、悲、惱、苦，我說彼人解脫眾苦。」 ^171a20

佛說此經已，諸比丘聞佛所說，歡喜奉行。
jing:: 
##  609
（六〇九） ^171a24

如是我聞：
一時，佛住舍衛國祇樹給孤獨園。 ^171a26

爾時，世尊告諸比丘：「我今當說四念處集、四念處沒。
諦聽，善思。何等為四念處集、四念處沒？
食集則身集、食滅則身沒。
如是隨身集觀住，隨身滅觀住，隨身集滅觀住，
則無所依住，於諸世間永無所取。 ^171a27

「如是觸集則受集，觸滅則受沒。
如是隨集法觀受住，隨滅法觀受住，隨集滅法觀受住，
則無所依住，於諸世間都無所取。 ^171b3

「名色集則心集，名色滅則心沒。
隨集法觀心住，隨滅法觀心住，隨集滅法觀心住，
則無所依住，於諸世間則無所取。 ^171b5

「憶念集則法集，憶念滅則法沒。
隨集法觀法住，隨滅法觀法住，隨集滅法觀法住，
則無所依住，於諸世間則無所取。
是名四念處集、四念處沒。」 ^171b8

佛說此經已，諸比丘聞佛所說，歡喜奉行。
jing:: 
##  610
（六一〇） ^171b12

如是我聞：
一時，佛住舍衛國祇樹給孤獨園。 ^171b14

爾時，世尊告諸比丘：「我當說修四念處。
諦聽，善思。云何修四念處？
謂內身身觀念住，精勤方便，正智正念，
調伏世間憂悲，外身、內外身觀住，精勤方便，
正念正知，調伏世間憂悲。
如是受、心、法，內法、外法、內外法觀念住，
精勤方便，正念正知，調伏世間憂悲，是名比丘修四念處。」 ^171b15

佛說此經已，諸比丘聞佛所說，歡喜奉行。 ^171b21

過去、未來修四念處亦如是說。
jing:: 
##  611
（六一一） ^171b23

如是我聞：
一時，佛住舍衛國祇樹給孤獨園。 ^171b24

爾時，世尊告諸比丘：「有善法聚、不善法聚。
云何善法聚？所謂四念處，是為正說。
所以者何？純一滿淨聚者，所謂四念處。
云何為四？謂身身觀念處，受、心、法法觀念處。
云何不善聚？不善聚者，所謂五蓋，是為正說。
所以者何？純一逸滿不善聚者，所謂五蓋。
何等為五？謂貪欲蓋、瞋恚蓋、睡眠蓋、掉悔蓋、疑蓋。」 ^171b25

佛說此經已，諸比丘聞佛所說，歡喜奉行。
jing:: 
##  612
（六一二） ^171c4

如是我聞：
一時，佛住舍衛國祇樹給孤獨園。 ^171c6

爾時，世尊告諸比丘：「如人執持四種強弓，
大力方便射多羅樹影，疾過無閡。
如是如來四種聲聞，增上方便，利根智慧，
盡百年壽，於如來所百年說法教授，唯除食息、
 #CB02697;寫、睡眠，中間常說、
常聽；智慧明利，於如來所說，盡底受持，
無諸障閡，於如來所不加再問。
如來說法無有終極，聽法盡壽，百歲命終，如來說法猶不能盡。
當知如來所說無量無邊，名、句、味身亦復無量，
無有終極，所謂四念處。
何等為四？謂身念處，受、心、法念處。」 ^171c7

佛說此經已，諸比丘聞佛所說，歡喜奉行。 ^171c17

一切四念處經，皆以此總句，所謂「是故，比丘！
於四念處修習，起增上欲，精勤方便，正念正智，應當學。」
jing:: 
##  613
（六一三） ^171c19

如是我聞：
一時，佛住舍衛國祇樹給孤獨園。 ^171c22

爾時，世尊告諸比丘：「有不善聚、善聚。
何等為不善聚？謂三不善根，是名正說。
所以者何？純不善積聚者，謂三不善根。
云何為三？謂貪不善根、恚不善根、癡不善根。
云何為善聚？謂四念處。
所以者何？純善滿具者，謂四念處，是名善說。
云何為四？謂身念處，受、心、法念處。」 ^171c23

佛說此經已，諸比丘聞佛所說，歡喜奉行。 ^171c29

如三不善根，如是三惡行——身惡行、
口惡行、意惡行，三想——欲想、恚想、害想，
三覺——欲覺、恚覺、害覺，三界——欲界、
恚界、害界。 ^172a2

佛說此經已，諸比丘聞佛所說，歡喜奉行。
jing:: 
##  614
（六一四） ^172a6

如是我聞：
一時，佛住舍衛國祇樹給孤獨園。 ^172a8

時，有異比丘來詣佛所，稽首佛足，退坐一面，
白佛言：「世尊！如所說『大丈夫』。
云何名大丈夫、非大丈夫？」 ^172a9

佛告比丘：「善哉！善哉！
比丘能問如來大丈夫義。
諦聽，善思，當為汝說。
若比丘身身觀念住，彼身身觀念住已，
心不離欲，不得解脫，盡諸有漏，我說彼非為大丈夫。
所以者何？心不解脫故。
若比丘受、心、法法觀念住，心不離欲，不得解脫，
盡諸有漏，我不說彼為大丈夫。
所以者何？心不解脫故。 ^172a11

「若比丘身身觀念住，心得離欲，心得解脫，
盡諸有漏，我說彼為大丈夫也。
所以者何？心解脫故。
若受、心、法法觀念住，受、心、法法觀念住已，
心離貪欲，心得解脫，盡諸有漏，我說彼為大丈夫也。
所以者何？心解脫故。
是名，比丘！大丈夫及非大丈夫。」 ^172a18

佛說此經已，諸比丘聞佛所說，歡喜隨喜，禮足而去。
jing:: 
##  615
（六一五） ^172a24

如是我聞：
一時，佛住舍衛國祇樹給孤獨園。 ^172a26

爾時，尊者阿難晨朝著衣持鉢，入舍衛城乞食，
於路中思惟：「我今先至比丘尼寺。」
即往比丘尼寺。 ^172a27

諸比丘尼遙見尊者阿難來，疾敷床座，請令就座。 ^172a29

時，諸比丘尼禮尊者阿難足，退坐一面，
白尊者阿難：「我等諸比丘尼修四念處繫心住，自知前後昇降。」 ^172b1

尊者阿難告諸比丘尼：「善哉！
善哉！姊妹！當如汝等所說而學，凡修習四念處善繫心住者，
應如是知前後昇降。」 ^172b4

時，尊者阿難為諸比丘尼種種說法，種種說法已，從座起去。 ^172b6

爾時，尊者阿難於舍衛城中乞食還，舉衣鉢，
洗足已，詣世尊所，稽首佛足，退坐一面。
以比丘尼所說具白世尊。 ^172b8

佛告阿難：「善哉！善哉！
應如是學四念處善繫心住，知前後昇降。
所以者何？心於外求，然後制令求其心，
散亂心、不解脫皆如實知。
若比丘於身身觀念住，於彼身身觀念住已，
若身躭睡，心法懈怠，彼比丘當起淨信，
取於淨相；起淨信心，憶念淨相已，其心則悅，
悅已生喜；其心喜已，身則猗息；身猗息已，
則受身樂；受身樂已，其心則定。
心定者，聖弟子當作是學：『我於此義，外散之心攝令休息，
不起覺想及已觀想，無覺無觀，捨念樂住；
樂住已，如實知。』受、心、法念亦如是說。」 ^172b10

佛說此經已，尊者阿難聞佛所說，歡喜奉行。
jing:: 
##  616
（六一六） ^172b21

如是我聞：
一時，佛住舍衛國祇樹給孤獨園。 ^172b23

爾時，世尊告諸比丘：「當取自心相，莫令外散。
所以者何？若彼比丘愚癡、不辨、不善，不取自心相而取外相，
然後退減，自生障閡。
譬如厨士愚癡、不辨，不善巧便調和眾味，
奉養尊主，酸醎酢淡，不適其意。
不能善取尊主所嗜，酸醎酢淡，眾味之和。
不能親侍尊主左右，司其所須，聽其所欲，
善取其心，而自用意調和眾味，以奉尊主。
若不適其意，尊主不悅，不悅故不蒙爵賞，亦不愛念。
愚癡比丘亦復如是，不辨、不善，於身身觀住，
不能除斷上煩惱，不能攝取其心，亦復不得內心寂靜，
不得勝妙正念正知，亦復不得四種增上心法、
現法樂住、本所未得安隱涅槃，是名比丘愚癡、
不辨、不善，不能善攝內心之相而取外相，自生障閡。 ^172b24

「若有比丘黠慧才辯，善巧方便，取內心已，
然後取於外相，彼於後時終不退減，自生障閡。
譬如厨士黠慧聰辯，善巧方便，供養尊主，
能調眾味，酸醎酢淡，善取尊主所嗜之相，
而和眾味，以應其心，聽其尊主所欲之味，
數以奉之，尊主悅已，必得爵祿，愛念倍重。
如是黠慧厨士善取尊主之心，比丘亦復如是。
身身觀念住，斷上煩惱，善攝其心，內心寂止，
正念正知，得四增心法，現法樂住，得所未得安隱涅槃，
是名比丘黠慧辯才，善巧方便，取內心相，
攝持外相，終無退減，自生障閡，受、心、法觀亦復如是。」 ^172c10

佛說此經已，諸比丘聞佛所說，歡喜奉行。
jing:: 
##  617
（六一七） ^172c22

如是我聞：
一時，佛住舍衛國祇樹給孤獨園。 ^172c24

爾時，世尊告諸比丘：「過去世時有一鳥，
名曰羅婆，為鷹所捉，飛騰虛空，於空鳴喚言：
『我不自覺，忽遭此難，我坐捨離父母境界而遊他處，故遭此難。
如何今日為他所困，不得自在。』
鷹語羅婆：『汝當何處自有境界而得自在？』
羅婆答言：『我於田耕壠中自有境界，足免諸難，是為我家父母境界。』 ^172c25

「鷹於羅婆起憍慢言：『放汝令去，還耕壠中，能得脫以不？』
於是羅婆得脫鷹爪，還到耕壠大塊之下，
安住止處，然後於塊上欲與鷹鬪。 ^173a3

「鷹則大怒，彼是小鳥，敢與我鬪，瞋恚極盛，
駿飛直搏，於是羅婆入於塊下，鷹鳥飛勢，
臆衝堅塊，碎身即死。 ^173a6

「時，羅婆鳥深伏塊下，仰說偈言：
　　「『鷹鳥用力來，羅婆依自界，
　　乘瞋猛盛力，致禍碎其身。
　　我具足通達，依於自境界，
　　伏怨心隨喜，自觀欣其力。
　　設汝有兇愚，百千龍象力，
　　不如我智慧，十六分之一。
　　觀我智殊勝，摧滅於蒼鷹。』 ^173a8

「如是，比丘！如彼鷹鳥，愚癡自捨所親父母境界，
遊於他處，致斯災患。
汝等比丘亦應如是，於自境界所行之處，
應善守持，離他境界，應當學。 ^173a17

「比丘！他處他境界者，謂五欲境界，眼見可意、
受、念妙色，欲心染著；耳識聲、鼻識香、舌識味、
身識觸，可意、受、念妙觸，欲心染著。
是名比丘他處他境界。
比丘！自處父母境界者，謂四念處。
云何為四？謂身身觀念處，受、心、法法觀念處。
是故，比丘！於自行處父母境界而自遊行，
遠離他處他境界，應當學。」 ^173a20

佛說此經已，諸比丘聞佛所說，歡喜奉行。
jing:: 
##  618
（六一八） ^173a27

如是我聞：
一時，佛住舍衛國祇樹給孤獨園。 ^173a29

爾時，世尊告諸比丘：「於四念處多修習，
當得四果，四種福利。
云何為四？謂須陀洹果、斯陀含果、阿那含果、阿羅漢果。」 ^173b1

佛說此經已，諸比丘聞佛所說，歡喜奉行。
jing:: 
##  619
（六一九） ^173b3

如是我聞：
一時，佛在拘薩羅人間遊行，於私伽陀聚落北身恕林中。 ^173b5

爾時，世尊告諸比丘：「過去世時有緣幢伎師，
肩上竪幢，語弟子言：『汝等於幢上下向護我，
我亦護汝，迭相護持，遊行嬉戲，多得財利。』
時，伎弟子語伎師言：『不如所言，但當各各自愛護，
遊行嬉戲，多得財利，身得無為安隱而下。』
伎師答言：『如汝所言，各自愛護，然其此義亦如我說，
己自護時即是護他，他自護時亦是護己；
心自親近，修習隨護作證，是名自護護他。
云何護他自護？不恐怖他、不違他、不害他，
慈心哀彼，是名護他自護。』
是故，比丘！當如是學。
自護者修四念處，護他者亦修四念處。」 ^173b6

佛說此經已，諸比丘聞佛所說，歡喜奉行。
jing:: 
##  620
（六二〇） ^173b18

如是我聞：
一時，佛住王舍城迦蘭陀竹園。 ^173b20

爾時，世尊告諸比丘：「大雪山中，寒氷嶮處，
尚無猨猴，況復有人。
或復有山，猨猴所居，而無有人。
或復有山，人獸共居，於猨猴行處，獵師以黐膠塗其草上，
有黠猨猴遠避而去，愚癡猨猴不能遠避，
以手小觸，即膠其手；復以二手欲解求脫，
即膠二手；以足求解，復膠其足；以口嚙草，輒復膠口。
五處同膠，聯捲臥地。
獵師既至，即以杖貫，擔負而去。 ^173b21

「比丘當知，愚癡猨猴捨自境界父母居處，
遊他境界，致斯苦惱。
如是，比丘！愚癡凡夫依聚落住，晨朝著衣持鉢，
入村乞食，不善護身，不守根門，眼見色已，
則生染著；耳聲、鼻香、舌味、身觸，皆生染著。
愚癡比丘內根外境被五縛已，隨魔所欲。
是故，比丘！當如是學，於自所行處父母境界依止而住，莫隨他處他境界行。
云何比丘自所行處父母境界？
謂四念處——身身觀念住，受、心、法法觀念住。」 ^173b29

佛說此經已，諸比丘聞佛所說，歡喜奉行。
jing:: 
##  621
（六二一） ^173c10

如是我聞：
一時，佛住舍衛國祇樹給孤獨園。
時，尊者阿難與眾多比丘詣世尊所，稽首禮足，退坐一面。 ^173c12

尊者阿難白佛言：「世尊！
此諸年少比丘當云何教授？
云何為其說法？」 ^173c14

佛告阿難：「此諸年少比丘當以四念處教令修習。
云何為四？謂身身觀念住，精勤方便，不放逸行，
正智正念，寂定於心，乃至知身；受、心、法法觀念住，
精勤方便，不放逸行，正念正智，寂靜於心，乃至知法。
所以者何？若比丘住學地者，未得進上，
志求安隱涅槃時，身身觀念住，精勤方便，
不放逸行，正念正智，寂靜於心；受、心、法法觀念住，
精勤方便，不放逸行，正念正智，寂靜於心，乃至於法遠離。
若阿羅漢諸漏已盡，所作已作，捨諸重擔，
盡諸有結，正知善解脫，當於彼時亦修身身觀念住，
精勤方便，不放逸行，正念正智，寂靜於心；
受、心、法法觀念住，乃至於法得遠離。」 ^173c16

時，尊者阿難歡喜隨喜，作禮而去。
jing:: 
##  622
（六二二） ^173c29

如是我聞：
一時，佛在跋祇人間遊行，到鞞舍離國菴羅園中住。 ^174a2

爾時，菴羅女聞世尊跋祇人間遊行至菴羅園中住，
即自莊嚴乘車，出鞞舍離城，詣世尊所，恭敬供養。
詣菴羅園門，下車步進，遙見世尊與諸大眾圍遶說法。 ^174a3

世尊遙見菴羅女來，語諸比丘：「汝等比丘勤攝心住，正念正智。
今菴羅女來，是故誡汝。
云何為比丘勤攝心住？
若比丘已生惡不善法當斷，生欲、方便，精進攝心。
未生惡不善法不令起，未生善法令生，
已生善法令住不忘，修習增滿，生欲、方便，
精勤攝心，是名比丘勤攝心住。 ^174a7

「云何名比丘正智？
若比丘去來威儀常隨正智，迴顧視瞻，
屈伸俯仰，執持衣鉢，行住坐臥，眠覺語默，
皆隨正智住，是正智。 ^174a14

「云何正念？若比丘內身身觀念住，精勤方便，
正智正念，調伏世間貪憂。
如是受、心、法法觀念住，精勤方便，正智正念，
調伏世間貪憂，是名比丘正念。
是故汝等勤攝其心，正智正念，今菴羅女來，是故誡汝。」 ^174a16

時，菴羅女詣世尊所，稽首禮足，却住一面。 ^174a21

爾時，世尊為菴羅女種種說法，示、教、照、
喜；示、教、照、喜已，默然而住。 ^174a22

爾時，菴羅女整衣服，為佛作禮，合掌白佛：「唯願世尊與諸大眾明日受我請中食。」 ^174a23

爾時，世尊默然受請。
菴羅女知世尊默然受請已，稽首禮足，
還歸自家，設種種食，布置床座，晨朝遣使白佛：「時到。」 ^174a25

爾時，世尊與諸大眾詣菴羅女舍，就座而坐。 ^174a28

時，菴羅女手自供養種種飲食。
食訖，澡漱、洗鉢竟。
時，菴羅女持一小床坐於佛前，聽佛說法。 ^174a29

爾時，世尊為菴羅女說隨喜偈：
　　「施者人愛念，多眾所隨從，
　　名稱日增高，遠近皆悉聞，
　　處眾常和雅，離慳無所畏。
　　是故智慧施，斷慳永無餘。
　　上生忉利天，長夜受快樂，
　　盡壽常修德，娛樂難陀園，
　　百種諸天樂，五欲悅其心。
　　彼於此人間，聞佛所說法，
　　為善逝弟子，樂彼受化生。」 ^174b2

爾時，世尊為菴羅女種種說法，示、教、照、
喜；示、教、照、喜已，從座起而去。
jing:: 
##  623
（六二三） ^174b13

如是我聞：
一時，佛住波羅奈仙人住處鹿野苑中。 ^174b15

爾時，世尊告諸比丘：「世間言美色，世間美色者，能令多人集聚觀看者不？」 ^174b16

諸比丘白佛：「如是，世尊！」
佛告比丘：「若世間美色，世間美色者，又能種種歌舞伎樂，復極令多眾聚集看不？」 ^174b18

比丘白佛：「如是，世尊！」 ^174b20

佛告比丘：「若有世間美色，世間美色者，
在於一處，作種種歌舞伎樂戲笑，復有大眾雲集一處，
若有士夫不愚不癡，樂樂背苦，貪生畏死，
有人語言：『士夫，汝當持滿油鉢，於世間美色者所及大眾中過，
使一能殺人者，拔刀隨汝，若失一渧油者，輒當斬汝命。』
云何？比丘！彼持油鉢士夫能不念油鉢，
不念殺人者，觀彼伎女及大眾不？」 ^174b21

比丘白佛：「不也，世尊！
所以者何？世尊！彼士夫自見其後有拔刀者，
常作是念：『我若落油一渧，彼拔刀者當截我頭。』
唯一其心，繫念油鉢，於世間美色及大眾中徐步而過，不敢顧眄。」 ^174b29

「如是，比丘！若有沙門、婆羅門正身自重，
一其心念，不顧聲色，善攝一切心法，住身念處者，
則是我弟子，隨我教者。
云何為比丘正身自重，一其心念，不顧聲色，
攝持一切心法，住身念處。
如是，比丘！身身觀念，精勤方便，正智正念，
調伏世間貪憂，受、心、法法觀念住亦復如是。
是名比丘正身自重，一其心念，不顧聲色，
善攝心法，住四念處。」 ^174c4

爾時，世尊即說偈言：
　　「專心正念，護持油鉢，
　　自心隨護，未曾至方，
　　甚難得過，勝妙微細，
　　諸佛所說，言教利劍。
　　當一其心，專精護持，
　　非彼凡人，放逸之事，
　　能入如是，不放逸教。」 ^174c12

佛說此經已，諸比丘聞佛所說，歡喜奉行。
jing:: 
##  624
（六二四） ^174c20

如是我聞：
一時，佛住舍衛國祇樹給孤獨園。 ^174c21

爾時，尊者欝低迦來詣佛所，稽首佛足，
退坐一面，白佛言：「善哉！
世尊！為我說法，我聞法已，當獨一靜處，
專精思惟，不放逸住，思惟：『所以善男子剃除鬚髮，
正信非家，出家學道……。』」
如上廣說，乃至「『不受後有。』」 ^174c22

佛告欝低迦：「如是，如是，如汝所說。
但於我所說法，不悅我心，彼所事業亦不成就，
雖隨我後，而不得利，反生障閡。」 ^174c27

欝低迦白佛：「世尊所說，我則能令世尊心悅，
自業成就，不生障閡。
唯願世尊為我說法，我當獨一靜處，專精思惟，
不放逸住……」如上廣說，乃至「不受後有。」
如是第二、第三請。 ^174c29

爾時，世尊告欝低迦：「汝當先淨其初業，然後修習梵行。」 ^175a4

欝低迦白佛：「我今云何淨其初業，修習梵行？」 ^175a6

佛告欝低迦：「汝當先淨其戒，直其見，具足三業，然後修四念處。
何等為四？內身身觀念住，專精方便，正智正念，調伏世間貪憂。
如是外身、內外身身觀念住，受、心、法法觀念住……」亦如是廣說。 ^175a7

時，欝低迦聞佛所說，歡喜隨喜，從座起而去。 ^175a11

時，欝低迦聞佛教授已，獨一靜處，專精思惟，
不放逸住，思惟：「所以善男子剃除鬚髮，
著袈裟衣，正信非家，出家學道，乃至不受後有。」 ^175a12

如欝低迦所問，如是異比丘所問亦如上說。
jing:: 
##  625
（六二五） ^175a15

如是我聞：
一時，佛住舍衛國祇樹給孤獨園。 ^175a17

時，有異比丘名婆醯迦，來詣佛所，稽首禮足，
退坐一面，白佛言：「世尊！
善哉世尊！為我說法……」如前欝低迦修多羅廣說。
差別者：「如是，婆醯迦比丘！
初業清淨，身身觀念住者，超越諸魔；受、
心、法法觀念住者，超越諸魔。」 ^175a18

時，婆醯迦比丘聞佛說法教誡已，歡喜隨喜，作禮而去。
獨一靜處，專精思惟，不放逸住，乃至不受後有。
jing:: 
##  626
（六二六） ^175a23

第二經亦如上說。
差別者：「如是，比丘！
超越生死。」
jing:: 
##  627
（六二七） ^175a26

如是我聞：
一時，佛住舍衛國祇樹給孤獨園。 ^175a28

爾時，尊者阿那律陀詣佛所，稽首禮足，
退坐一面，白佛言：「世尊！
若有比丘住於學地，未得上進安隱涅槃，
而方便求，是聖弟子當云何於正法、律修習多修習，
得盡諸漏，乃至自知不受後有？」 ^175a29

佛告阿那律：「若聖弟子住於學地，未得上進安隱涅槃，
而方便求，彼於爾時，當內身身觀念住，
精勤方便，正智正念，調伏世間貪憂。
如是受、心、法法觀念住，精勤方便，正智正念，調伏世間貪憂。
如是聖弟子多修習已，得盡諸漏，乃至自知不受後有。」 ^175b4

爾時，尊者阿那律陀聞佛所說，歡喜隨喜，作禮而去。
jing:: 
##  628
（六二八） ^175b10

如是我聞：
一時，佛住巴連弗邑鷄林精舍。
時，尊者優陀夷、尊者阿難陀亦住巴連弗邑鷄林精舍。 ^175b12

爾時，尊者優陀夷詣尊者阿難所，共相問訊慰勞已，
退坐一面，語尊者阿難：「如來、應供、等正覺所知所見，
為諸比丘說聖戒，令不斷、不缺、不擇、不離、
不戒取，善究竟、善持，智者所歎、所不憎惡。
何故如來、應、等正覺所見，為諸比丘說聖戒，
不斷、不缺，乃至智者所歎、所不憎惡？」 ^175b14

尊者阿難語優陀夷：「為修四念處故。
何等為四？謂身身觀念住，受、心、法法觀念住。」 ^175b20

時，二正士共論議已，各還本處。
jing:: 
##  629
（六二九） ^175b22

如是我聞：
一時，佛住巴連弗邑鷄林精舍。
爾時，尊者阿難、尊者跋陀羅亦在彼住。 ^175b24

時，尊者跋陀羅問尊者阿難言：「頗有法修習多修習，得不退轉耶？」 ^175b26

尊者阿難語尊者跋陀羅：「有法修習多修習，
能令行者得不退轉，謂四念處。
何等為四？身身觀念住，受、心、法法觀念住。」 ^175b27

時，二正士共論說已，各還本處。
jing:: 
##  630
（六三〇） ^175c1

如是我聞：
一時，佛住巴連弗邑鷄林精舍。
爾時，尊者阿難、尊者跋陀羅亦在彼住。 ^175c3

時，尊者跋陀羅問尊者阿難：「頗有法修習多修習，
令不淨眾生而得清淨，轉增光澤耶？」 ^175c5

尊者阿難語尊者跋陀羅：「有法修習多修習，
能令不淨眾生而得清淨，轉增光澤，謂四念處。
身身觀念住，受、心、法法觀念住。」 ^175c7

時，二正士共論議已，各還本處。
jing:: 
##  631
（六三一） ^175c9

如是我聞：
一時，佛住巴連弗邑鷄林精舍。
爾時，尊者阿難、尊者跋陀羅亦在彼住。 ^175c11

時，尊者跋陀羅問尊者阿難：「頗有法修習多修習，能令未度彼岸眾生得度彼岸？」 ^175c13

尊者阿難語尊者跋陀羅：「有法修習多修習，
能令未度彼岸眾生得度彼岸，謂四念處。
何等為四？謂身身觀念住，受、心、法法觀念住。」 ^175c14

時，二正士共論議已，各還本處。
jing:: 
##  632
（六三二） ^175c18

如是我聞：
一時，佛住巴連弗邑鷄林精舍。
爾時，尊者阿難、尊者跋陀羅亦在彼住。 ^175c19

尊者跋陀羅問尊者阿難：「頗有法修習多修習，得阿羅漢？」 ^175c21

尊者阿難語尊者跋陀羅：「有法修習多修習，
而得阿羅漢，謂四念處。
何等為四？謂身身觀念住，受、心、法法觀念住。」 ^175c22

時，二正士共論議已，各還本處。
jing:: 
##  633
（六三三） ^175c24

如是我聞：
一時，佛住巴連弗邑鷄林精舍。 ^175c26

爾時，世尊告諸比丘：「所說一切法，一切法者，
謂四念處，是名正說。
何等為四？謂身身觀念住，受、心、法法觀念住。」 ^175c27

佛說此經已，諸比丘聞佛所說，歡喜奉行。
jing:: 
##  634
（六三四） ^175c29

如是我聞：
一時，佛住巴連弗邑鷄林精舍。 ^176a2

爾時，世尊告諸比丘：「若比丘於四念處修習多修習，名賢聖出離。
何等為四？謂身身觀念住，受、心、法法觀念住。」 ^176a3

佛說此經已，諸比丘聞佛所說，歡喜奉行。 ^176a5

如出離，如是正盡苦、究竟苦邊、得大果、
得大福利、得甘露法、究竟甘露、甘露法作證，如上廣說。
jing:: 
##  635
（六三五） ^176a7

如是我聞：
一時，佛住巴連弗邑鷄林精舍。 ^176a10

爾時，世尊告諸比丘：「若比丘於四念處修習多修習，
未淨眾生令得清淨，已淨眾生令增光澤。
何等為四？謂身身觀念住，受、心、法法觀念住。」 ^176a11

佛說此經已，諸比丘聞佛所說，歡喜奉行。 ^176a14

如淨眾生，如是未度彼岸者令度、得阿羅漢、
得辟支佛、得阿耨多羅三藐三菩提，亦如上說。
jing:: 
##  636
（六三六） ^176a16

如是我聞：
一時，佛住巴連弗邑鷄林精舍。 ^176a19

爾時，世尊告諸比丘：「當為汝說修四念處。
何等為修四念處？
若比丘！如來、應、等正覺、明行足、善逝、世間解、
無上士、調御丈夫、天人師、佛世尊出興于世，
演說正法，上語亦善，中語亦善，下語亦善，
善義善味，純一滿淨，梵行顯示。
若族姓子、族姓女從佛聞法，得淨信心。
如是修學，見在家和合欲樂之過，煩惱結縛，
樂居空閑，出家學道，不樂在家，處於非家，
欲一向清淨，盡其形壽，純一滿淨，鮮白梵行：
『我當剃除鬚髮，著袈裟衣，正信非家，出家學道。』
作是思惟已，即便放捨錢財親屬，剃除鬚髮，
著袈裟衣，正信非家，出家學道，正其身行，
護口四過，正命清淨，習賢聖戒，守諸根門，護心正念。
眼見色時，不取形相，若於眼根住不律儀，
世間貪憂、惡不善法常漏於心，而今於眼起正律儀；
耳、鼻、舌、身、意起正律儀，亦復如是。 ^176a20

「彼以賢聖戒律成就，善攝根門，來往周旋，
顧視屈伸，坐臥眠覺語默，住智正智。
彼成就如此聖戒，守護根門，正智正念，
寂靜遠離，空處、樹下、閑房獨坐，正身正念，繫心安住。
斷世貪憂，離貪欲，淨除貪欲；斷世瞋恚、
睡眠、掉悔、疑蓋，離瞋恚、睡眠、掉悔、疑蓋，
淨除瞋恚、睡眠、掉悔、疑蓋。
斷除五蓋——惱心、慧力羸、諸障閡分、
不趣涅槃者，是故，內身身觀念住，精勤方便，
正智正念，調伏世間貪憂；如是外身、內外身，
受、心、法法觀念住，亦如是說。
是名比丘修四念處。」 ^176b7

佛說此經已，諸比丘聞佛所說，歡喜奉行。
jing:: 
##  637
（六三七） ^176b18

如是我聞：
一時，佛住舍衛國祇樹給孤獨園。 ^176b20

爾時，世尊告諸比丘：「當修四念處……」如上廣說。
差別者，乃至「如是出家已，住於靜處，攝受波羅提木叉律儀，
行處具足，於細微罪生大怖畏，受持學戒，
離殺、斷殺、不樂殺生，乃至一切業跡如前說，
衣鉢隨身，如鳥兩翼。
如是學戒成就，修四念處。」 ^176b21

佛說此經已，諸比丘聞佛所說，歡喜奉行。
jing:: 
##  638
（六三八） ^176b26

如是我聞：
一時，佛在王舍城迦蘭陀竹園。
爾時，尊者舍利弗住摩竭提那羅聚落，
疾病涅槃，純陀沙彌瞻視供養。 ^176b28

爾時，尊者舍利弗因病涅槃。 ^176c1

時，純陀沙彌供養尊者舍利弗已，取餘舍利，
擔持衣鉢，到王舍城，舉衣鉢，洗足已，詣尊者阿難所。
禮尊者阿難足已，却住一面，白尊者阿難：
「尊者當知，我和上尊者舍利弗已涅槃，我持舍利及衣鉢來。」 ^176c2

於是尊者阿難聞純陀沙彌語已，往詣佛所，
白佛言：「世尊！我今舉體離解，四方易韻，
持辯閉塞，純陀沙彌來語我言：『和上舍利弗已涅槃，持餘舍利及衣鉢來。』」 ^176c7

佛言：「云何？阿難！彼舍利弗持所受戒身涅槃耶？
定身、慧身、解脫身、解脫知見身涅槃耶？」 ^176c11

阿難白佛言：「不也，世尊！」
佛告阿難：「若法我自知，成等正覺所說，
謂四念處、四正斷、四如意足、五根、五力、
七覺支、八道支涅槃耶？」 ^176c13

阿難白佛：「不也，世尊！
雖不持所受戒身乃至道品法而涅槃，
然尊者舍利弗持戒多聞，少欲知足，常行遠離，
精勤方便，攝念安住，一心正受捷疾智慧、
深利智慧、超出智慧、分別智慧、大智慧、
廣智慧、甚深智慧、無等智慧，智寶成就，
能示、能教、能照、能喜，善能讚歎，為眾說法。
是故，世尊！我為法故，為受法者故，愁憂苦惱。」 ^176c16

佛告阿難：「汝莫愁憂苦惱。
所以者何？若坐、若起、若作，有為敗壞之法，
何得不壞，欲令不壞者，無有是處，我先已說，
一切所愛念種種諸物、適意之事，一切皆是乖離之法，不可常保。
譬如大樹，根、莖、枝、葉、華、果茂盛，大枝先折，
如大寶山，大巖先崩。
如是，如來大眾眷屬，其大聲聞先般涅槃，
若彼方有舍利弗住者，於彼方我則無事，
然其彼方，我則不空，以有舍利弗故，我先已說故。
汝今，阿難！如我先說，所可愛念種種適意之事，
皆是別離之法，是故汝今莫大愁毒。
阿難！當知，如來不久亦當過去。
是故，阿難！當作自洲而自依，當作法洲而法依，當作不異洲不異依。」 ^176c23

阿難白佛：「世尊！云何自洲以自依？
云何法洲以法依？
云何不異洲不異依？」 ^177a7

佛告阿難：「若比丘身身觀念處，精勤方便，
正智正念，調伏世間貪憂。
如是外身、內外身，受、心、法法觀念處，亦如是說。
阿難！是名自洲以自依、法洲以法依、不異洲不異洲依。」 ^177a9

佛說此經已，諸比丘聞佛所說，歡喜奉行。
jing:: 
##  639
（六三九） ^177a13

如是我聞：
一時，佛住摩偷羅國跋陀羅河側傘蓋菴羅樹林中，
尊者舍利弗、目揵連涅槃未久。
爾時，世尊月十五日布薩時，於大眾前敷座而坐。 ^177a15

爾時，世尊觀察眾會已，告諸比丘：「我觀大眾，
見已虛空，以舍利弗、大目揵連般涅槃故。
我聲聞唯此二人善能說法，教誡、教授，辯說滿足。
有二種財，錢財及法財，錢財者從世人求，
法財者從舍利弗、大目揵連求，如來已離施財及法財。 ^177a18

「汝等莫以舍利弗、目揵連涅槃故愁憂苦惱。
譬如大樹，根、莖、枝、葉、華、果茂盛，大枝先折，
亦如寶山，大巖先崩。
如是，如來大眾之中，舍利弗、目揵連二大聲聞先般涅槃。
是故，比丘！汝等勿生愁憂苦惱，何有生法、
起法、作法、為法、壞敗之法而不磨滅？
欲令不壞，無有是處，我先已說，一切可愛之物皆歸離散，我今不久亦當過去。
是故汝等當知，自洲以自依、法洲以法依、
不異洲不異依，謂內身身觀念住，精勤方便，
正智正念，調伏世間貪憂。
如是外身、內外身、受、心、法法觀念住，精勤方便，
正智正念，調伏世間貪憂，是名自洲以自依，
法洲以法依，不異洲不異依。」 ^177a23

佛說此經已，諸比丘聞佛所說，歡喜奉行。
雜阿含經卷第二十四
 ^177b7
