
pin:: 大智度論釋歎淨品第四十二之餘〔卷六十四〕
author:: 聖者龍樹造
translator:: 後秦龜茲國三藏鳩摩羅什譯
【經】
爾時，釋提桓因問須菩提：「云何是求菩薩道善男子礙法？」 ^509a13

須菩提報釋提桓因言：「憍尸迦！
有求菩薩道善男子、善女人取心相，所謂取檀波羅蜜相，
取尸羅波羅蜜相、羼提波羅蜜相、毘梨耶波羅蜜相、
禪波羅蜜相、般若波羅蜜相；取內空相、
外空相、內外空相乃至無法有法空相；
取四念處相乃至八聖道分相；取佛十力相乃至十八不共法相；
取諸佛相，取於諸佛種善根相；是一切福德和合，取相迴向阿耨多羅三藐三菩提。
憍尸迦！是名求菩薩道善男子、善女人礙法。
用是法故，不能無礙行般若波羅蜜。
何以故？憍尸迦！是色相不可迴向，受、想、
行、識相不可迴向，乃至一切智相不可迴向。 ^509a14

「復次，憍尸迦！若菩薩摩訶薩示、教、利、喜他人阿耨多羅三藐三菩提，
應示、教、利、喜一切諸法實相。
若求菩薩道善男子、善女人行檀波羅蜜時，
不應作是分別言：『我施與，我持戒，我忍辱，
我精進，我入禪，我修智慧；我行內空、外空、
內外空，乃至我行無法有法空；我修四念處，乃至我行阿耨多羅三藐三菩提。』
善男子、善女人應如是示、教、利、喜他人阿耨多羅三藐三菩提。
若如是示、教、利、喜阿耨多羅三藐三菩提，
自無錯謬，亦如佛所許法示、教、利、喜，令是善男子、善女人遠離一切礙法。」 ^509a26

爾時，佛讚須菩提：「善哉！
善哉！如汝為諸菩薩說諸礙法。
須菩提！汝今更聽我說微細礙相。
汝須菩提！一心好聽！」 ^509b8

佛告須菩提：「有善男子、善女人發阿耨多羅三藐三菩提心，
取相念諸佛。須菩提！
所可有相，皆是礙相。
又於諸佛從初發意乃至法住，於其中間所有善根取相憶念；
取相憶念已，迴向阿耨多羅三藐三菩提。
須菩提！所可有相，皆是礙相。
又於諸佛及弟子所有善根及餘眾生善根，取相迴向阿耨多羅三藐三菩提。
須菩提！所可有相，皆是礙相。
何以故？不應取相憶念諸佛，亦不應取相念諸佛善根。」 ^509b11

須菩提白佛言：「世尊！
是般若波羅蜜甚深！」 ^509b20

佛言：「一切法常離故。」
須菩提言：「世尊！我當禮般若波羅蜜！」 ^509b21

佛告須菩提：「是般若波羅蜜無起無作故，無有能得者。」 ^509b22

須菩提言：「世尊！一切諸法亦不可得。」 ^509b23

佛言：「一切法一性，非二性。
須菩提！是一法性，是亦無性；是無性即是性，是性不起不作。
如是，須菩提！菩薩摩訶薩若知諸法一性，
所謂無性，無起無作，則遠離一切礙相。」 ^509b24

須菩提白佛言：「世尊！
是般若波羅蜜，難知難解！」 ^509b28

佛言：「如所言。是般若波羅蜜，無見者、無聞者、
無知者、無識者、無得者。」 ^509b29

「世尊！是般若波羅蜜，不可思議！」
佛言：「如所言。是般若波羅蜜不從心生，
不從色、受、想、行、識生，乃至不從十八不共法生。」 ^509c2

【論】
問曰：
若與無礙相違，是名為礙，帝釋何以更問礙？ ^509c4

答曰：
菩薩礙法微妙，入諸善法和合，利根者所覺，鈍根者不覺。
以難解故，於佛前更問。 ^509c6

礙法，何者是？所謂菩薩分別慳心、施心，
捨慳心、取施心，是名「取心相」。
知布施物貴賤，知修集布施能一切與，
是檀波羅蜜乃至隨喜福德取相諸善法，
雖為是妙，內著我，外著法，墮礙法中；譬如食雖香美，過噉則病。 ^509c8

此中須菩提自說因緣：「色等諸法相畢竟空故，不可得迴向無上道。」 ^509c13

上說礙相，今說無礙相，所謂菩薩若欲教他無上道，
應以實法示、教、利、喜。
示、教、利、喜義，如先說。
實法者，所謂滅諸憶想分別，是故說「行檀時，
不分別我與」等。若能如是教化，得二種利：
一者、自無錯謬，二者、亦如佛所得法以化他人。
如是等無量礙相相違，是名「無礙相」。 ^509c14

問曰：
佛以讚須菩提說「無礙相」，今何以故，復更自說「微細礙相」？ ^509c21

答曰：
佛就須菩提力中讚歎：「汝是捨眾生人，而能說菩薩礙相。」
微細礙相，須菩提力所不及，是故佛自說。 ^509c22

是礙相微細故，汝一心好聽！
何者是？所謂菩薩用取相念諸佛等，皆是礙。
無相相是般若波羅蜜；佛從般若中出，
亦是「無相相」。諸善根著心取相迴向，是世間果報；
有盡、雜毒故，不能得無上道。 ^509c24

問曰：
上說麁礙言「取相」，今微細礙中亦言「取相」，有何差別？ ^509c29

答曰：
上說「我是與者、彼是受者」，如是等，今但說「取相」。 ^510a2

復次，今說「諸菩薩念佛三昧」故微細相，
微細心人中礙，是故名「微細礙」。 ^510a3

須菩提知佛所說深妙，非己所及，是故讚言「甚深」。 ^510a4

佛答：「一切法常遠離相故。」
佛說是般若遠一切法，遠一切法故，微細相不得入般若中。 ^510a6

須菩提歡喜言：「我當為般若作禮！」
須菩提意作是念：「我得解是般若波羅蜜甚深相故發心，我應作禮。」 ^510a8

佛言：「是般若波羅蜜無起無作故，十方如恒河沙佛無能得者，
汝聲聞人云何言得？」 ^510a10

須菩提言：「世尊！非但般若，一切法皆無知無得。」 ^510a12

佛言：「諸法一性無二。」
一性，所謂畢竟空；無二者，無「畢竟、不畢竟」。
一法性即是無性。
畢竟空不應著、不應取相。
所以者何？從因緣和合生故。 ^510a13

須菩提作是念：「若無性即是性，以不起不作故，後世苦不相續。
能如是知般若波羅蜜，一切諸礙皆遠離；
若遠離諸礙，則自在得無上道。」
須菩提聞是說，作是念：「我以為得，佛謂不得；
是般若波羅蜜，難解難知。」 ^510a16

佛答：「非獨汝難！一切眾生無見者、無聞者、
無知者、無識者、無得者。」
耳、鼻、舌、身所不知，意所不識不得；是般若出過六種知，
故言「難解」。 ^510a21

須菩提入深般若中，智力窮極，故言「不可思議」。 ^510a24

佛言：「是般若非心生、非五眾生，乃至不從十八不共法生，無生相故。」 ^510a25

問曰：
若說「不從心生」，何以復說「五眾」？
五眾中識眾即是心。 ^510a27

答曰： ^510a28

先說心，是略說；後說五眾等，是廣說。
五眾乃至十八不共法可與般若作因緣，
不能生般若；譬如猛風除雲能令日月出現，而不能作日月也。
pin:: 
#  43 無作實相品
大智度論釋無作實相品第四十三 ^510a29

【經】
須菩提白佛言：「是般若波羅蜜無所作。」
佛言：「作者不可得故，色不可得，乃至一切法不可得故。」 ^510b5

「世尊！若菩薩摩訶薩欲行般若波羅蜜，應云何行？」 ^510b7

佛告須菩提：「菩薩摩訶薩欲行般若波羅蜜，
不行色，是行般若波羅蜜；不行受、想、行、
識，是行般若波羅蜜；乃至不行一切種智，是行般若波羅蜜。
不行色常、無常，是行般若波羅蜜；乃至一切種智不行常、
無常，是行般若波羅蜜。
不行色若苦、若樂，是行般若波羅蜜；乃至不行一切種智若苦、
若樂，是行般若波羅蜜。
不行色是我、非我，是行般若波羅蜜；乃至不行一切種智是我、
非我，是行般若波羅蜜。
不行色淨、不淨，是行般若波羅蜜；乃至不行一切種智淨、
不淨，是行般若波羅蜜。
何以故？是色無所有性，云何有常無常、
苦樂、我無我、淨不淨？
受、想、行、識亦無所有性，云何有常無常乃至淨不淨？
乃至一切種智無所有性，云何有常無常乃至淨不淨？ ^510b8

「復次，須菩提！菩薩摩訶薩行般若波羅蜜時，
不行色不具足，是行般若波羅蜜；不行受、
想、行、識不具足，是行般若波羅蜜；乃至不行一切種智不具足，
是行般若波羅蜜。
何以故？色不具足者，是不名色；如是亦不行，是行般若波羅蜜。
受、想、行、識不具足者，是不名識；如是亦不行，是行般若波羅蜜。
乃至不行一切種智不具足者，是不名一切種智；
如是亦不行，是行般若波羅蜜。」 ^510b23

須菩提白佛言：「未曾有也！
世尊善說求菩薩道善男子、善女人礙不礙相。」 ^510c2

佛言：「如是！如是！須菩提！
佛善說求菩薩道善男子、善女人礙不礙相。
復次，須菩提！若菩薩摩訶薩行般若波羅蜜時，
不行色不礙，是行般若波羅蜜；不行受、
想、行、識不礙，是行般若波羅蜜。
不行眼不礙，是行般若波羅蜜；不行耳、
鼻、舌、身不礙，是行般若波羅蜜；不行意不礙，是行般若波羅蜜。
不行檀波羅蜜不礙，是行般若波羅蜜；
不行尸羅波羅蜜不礙，是行般若波羅蜜；
不行羼提波羅蜜不礙，是行般若波羅蜜；
不行毘梨耶波羅蜜不礙，是行般若波羅蜜；
不行禪波羅蜜不礙，是行般若波羅蜜；
不行般若波羅蜜不礙，是行般若波羅蜜；
乃至不行一切種智不礙，是行般若波羅蜜。
須菩提！菩薩摩訶薩如是行般若波羅蜜時，
知色是不礙，知受、想、行、識是不礙，乃至知一切種智是不礙；
知須陀洹果不礙，知斯陀含果不礙，知阿那含果不礙，
知阿羅漢果不礙，知辟支佛道不礙，知阿耨多羅三藐三菩提道不礙。」 ^510c4

爾時，慧命須菩提白佛言：「未曾有也！
世尊！是甚深法，若說亦不增不減，若不說亦不增不減。」 ^510c22

佛語須菩提：「如是！
如是！是甚深法若說亦不增不減，若不說亦不增不減。
譬如佛盡形壽，若讚、若毀虛空，讚時亦不增不減，毀時亦不增不減。
須菩提！如幻人，若讚時不增不減，毀時亦不增不減；
讚時不喜，毀時不憂。
須菩提！諸法相亦如是，若說亦如本不異，若不說亦如本不異。」 ^510c24

須菩提白佛言：「世尊！
諸菩薩摩訶薩所為甚難！
修行是般若波羅蜜時，不憂不喜，而能習行般若波羅蜜，於阿耨多羅三藐三菩提亦不轉還。
何以故？世尊！修般若波羅蜜，如修虛空。
如虛空中無般若波羅蜜，無禪、無毘梨耶、
無羼提、無尸羅、無檀波羅蜜；如虛空中無色，
無受、想、行、識，亦無內空、外空、內外空乃至無法有法空，
無四念處乃至無八聖道分，無佛十力乃至無十八不共法，
無須陀洹果、斯陀含果、阿那含果、阿羅漢果，
無辟支佛道，無阿耨多羅三藐三菩提。
修般若波羅蜜，亦如是。
世尊！應禮是諸菩薩摩訶薩，能大莊嚴。 ^511a2

「世尊！是人為眾生大莊嚴、勤精進，如為虛空大莊嚴、勤精進。
世尊！是人欲度眾生，如欲度虛空。
世尊！是諸菩薩摩訶薩大莊嚴，為虛空等眾生大莊嚴。
世尊！是人大莊嚴欲度眾生，為如舉虛空。 ^511a14

「世尊！諸菩薩摩訶薩大精進力，欲度眾生故，發阿耨多羅三藐三菩提心。
世尊！諸菩薩摩訶薩大莊嚴，欲度眾生故，發阿耨多羅三藐三菩提心。
世尊！諸菩薩摩訶薩大勇猛，為度如虛空等眾生故，發阿耨多羅三藐三菩提心。
何以故？世尊！若三千大千世界滿中諸佛，
譬如竹葦、甘蔗、稻麻、叢林，諸佛若一劫、
若減一劫說法，一一佛度無量無邊阿僧祇眾生令入涅槃。
世尊！是眾生性亦不減、亦不增。
何以故？眾生無所有故、眾生離故。
乃至十方世界中諸佛所度眾生，亦如是。
世尊！以是因緣故，我如是說：『是人欲度眾生故，
發阿耨多羅三藐三菩提心，為欲度虛空。』」 ^511a19

是時，有一比丘作是言：「我當禮般若波羅蜜！
般若波羅蜜中，雖無法生、無法滅，而有戒眾、
定眾、慧眾、解脫眾、解脫知見眾，而有諸須陀洹、
諸斯陀含、諸阿那含、諸阿羅漢、諸辟支佛，
有諸佛，而有佛寶、法寶、比丘僧寶，而有轉法輪。」 ^511b3

【論】
釋曰：
須菩提聞佛說般若波羅蜜無起無作相，
是故今在佛前說：「般若波羅蜜無所作。」
若無作者，不能斷諸煩惱，不能修集諸善法。
此中佛說因緣：「從作者乃至一切法不可得故。」
知者尚無，何況作者？ ^511b8

須菩提言：「若無作者，般若波羅蜜無所能作，
應云何行、云何得般若波羅蜜？」 ^511b13

佛言：「若菩薩不行一切法、不得一切法——所謂若常、
若無常，乃至若淨、若不淨，是名行般若波羅蜜。」
一切法者，從色乃至一切種智，是菩薩行法。
是法中，無智人行諸法常等，智人行諸法無常等。
是般若波羅蜜示諸法畢竟實相故，不說諸法常、無常。
無常等雖能破常等顛倒，般若中不受是法，以能生著心故。
思惟籌量，求常、無常相不可得定實。 ^511b14

問曰：
色等罪法可觀不淨、苦，餘善法云何觀不淨、苦？ ^511b23

答曰：
是名字不淨、苦。如隨意安穩好法，名清淨、
快樂；不隨意非安穩法，名不淨、苦。
於善法中愛樂悅可者，以為淨、樂；厭惡不喜者，
以為不淨、苦。 ^511b24

須菩提作是念：「若離諸觀法者，將無不具足菩薩道耶？」 ^511b27

是故佛說：「若不行色等不具足，是行般若波羅蜜。」 ^511b29

「色具足」者，有人言：色等法中常、無常等憶想分別，
是名「具足」。「不具足」者，是中用無常等觀破常等，
是名「不具足」，少常等故。
今於色中亦不行無常等，是故言：「不行色不具足，是為行般若波羅蜜。」 ^511c1

復次，有人言：具足者，謂補處菩薩能如色實觀，
乃至一切種智，是名具足；餘者是不具足。 ^511c5

若菩薩不行色等不具足者，即是行具足般若波羅蜜。
何以故？色不具足則非色，色非無常相故。 ^511c7

佛言：出眾生於常中，著無所有中，隨語言音聲故，
是故說：「如是實清淨亦不行，是為行般若波羅蜜。」 ^511c10

善說道、非道故，須菩提言：「希有！」
礙者是非道，無礙者是道。 ^511c12

佛觀會眾心多迴向空，知般若波羅蜜無礙相，
是故說：「不行色等無礙，是行般若波羅蜜。
能如是行者，於色等法無礙。」 ^511c13

須菩提雖不能究盡知畢竟空理，而常樂說；
是空法希有，與一切世間法相違。 ^511c16

佛可須菩提所說：若說、不說，無增無減。
是諸法實相，若以身業毀壞，亦不能令異，何況口說！
常不生相故。 ^511c18

譬如虛空，虛空是般若波羅蜜。
幻人是行者。行者雖罪業因緣生、是虛誑法，
般若波羅蜜合故無有異；如種種諸色到須彌山邊，同為金色。
是諸法實相，不可知、不可說；故若說、不說，如本不異。 ^511c21

爾時，須菩提作是念：「若諸法畢竟空、無所有，
如虛空，乃至無有微細相；而菩薩能修集善法，
得無上道，是事難信難受！」
作是念已，白佛言：「諸菩薩所為甚難！
能為難事，故應禮拜，謂能大莊嚴故。」
須菩提希有心說：「是菩薩摩訶薩為阿耨多羅三藐三菩提大莊嚴，
一切天人皆應禮拜。」 ^511c25

問曰：
云何知是大莊嚴？
答曰：
須菩提此中自說譬喻：「如有人為虛空故，
勤行精進，利益故大莊嚴；菩薩為利益眾生，勤精進亦如是。
世尊！若有人欲度虛空，菩薩摩訶薩欲度眾生亦如是。」 ^512a3

問曰：
一事何以再說？ ^512a7

答曰：
利益者，未得涅槃，但令得智慧、禪定等今世、後世樂。
欲度者，令得漏盡，成三乘道，入無餘涅槃。 ^512a8

如虛空無生無滅、無苦無樂、無縛無脫，
無所有故，眾生亦如是。
是故說：「世尊！為度虛空等眾生故大莊嚴。」 ^512a10

如虛空無色無形，若有欲舉虛空，是為難；
眾生法亦如是畢竟空，而菩薩欲舉三界眾生著涅槃中，是故名大莊嚴。 ^512a12

須菩提復讚：是菩薩大精進力、不隨邪疑心故，
雖未得佛道、未滅諸結，而能大勇猛，能如是行菩薩道為眾生，
眾生亦空。譬如以種種彩色，欲畫虛空。 ^512a15

此中佛說眾生空因緣，所謂十方如恒河沙諸佛以神通力為眾生無量劫說法，
一一佛度無量阿僧祇眾生入涅槃，假令如是，於眾生無所減少。
若實有眾生，實有減少者，諸佛應有減眾生罪。
若眾生實空，和合因緣有假名眾生故，
無有定相，是故爾所佛度眾生實無減少。
若不度亦不增。是故諸佛無減眾生咎！
是故說：「菩薩欲度眾生，為欲度虛空。」 ^512a19

爾時一比丘聞畢竟空相，驚喜言：「我當禮般若波羅蜜！
般若中無有法定實相，而有戒眾等及諸果報。」 ^512a27

【經】
爾時，釋提桓因語須菩提：「若菩薩摩訶薩習般若波羅蜜，為習何法？」 ^512b2

須菩提語釋提桓因言：「憍尸迦！
是菩薩摩訶薩習般若波羅蜜，為習空。」 ^512b3

釋提桓因白佛言：「世尊！
若善男子、善女人受持般若波羅蜜，親近、
讀、誦、說、正憶念，我當作何等護？」 ^512b5

爾時，須菩提語釋提桓因言：「憍尸迦！
汝頗見是法可守護者不？」 ^512b7

釋提桓因言：「不也！
須菩提！我不見是法可守護者。」 ^512b8

須菩提言：「憍尸迦！
若善男子、善女人如般若波羅蜜中所說行，
即是守護，所謂常不遠離如所說般若波羅蜜行。
是善男子、善女人，若人、若非人不得其便，
當知是善男子、善女人不遠離般若波羅蜜。
憍尸迦！若人欲護行般若波羅蜜菩薩，為欲護虛空。
憍尸迦！於汝意云何？
汝能護夢、焰、影、響、幻、化不？」 ^512b10

釋提桓因言：「不能護。」 ^512b16

「若人欲護行般若波羅蜜諸菩薩摩訶薩亦如是，徒自疲苦。
憍尸迦！於汝意云何？
能護佛所化不？」 ^512b17

釋提桓因言：「不能護。」 ^512b19

「若人欲護行般若波羅蜜諸菩薩摩訶薩亦如是。
憍尸迦！於汝意云何？
能護法性、實際、如、不可思議性不？」 ^512b20

釋提桓因言：「不能護。」
「若人欲護行般若波羅蜜諸菩薩摩訶薩亦如是。」 ^512b22

爾時，釋提桓因問須菩提：「云何菩薩摩訶薩，
行般若波羅蜜，知見諸法如夢、如焰、如影、
如響、如幻、如化？諸菩薩摩訶薩如所知見故，
不念夢、不念是夢、不念用夢、不念我夢？
焰、影、響、幻、化，亦如是。」 ^512b23

須菩提言：「憍尸迦！
若菩薩摩訶薩行般若波羅蜜，不念色、
不念是色、不念用色、不念我色，是菩薩摩訶薩亦能不念夢、
不念是夢、不念用夢、不念我夢，乃至化亦不念化、
不念是化、不念用化、不念我化；受、想、行、識亦如是。
乃至一切智，不念一切智、不念是一切智、
不念用一切智、不念我一切智；是菩薩摩訶薩亦能不念夢、
不念是夢、不念用夢、不念我夢；乃至化亦如是。
如是，憍尸迦！菩薩摩訶薩知諸法如夢、
如焰、如影、如響、如幻、如化。」 ^512b28

【論】
釋曰：
即時帝釋問：「從佛、須菩提所聞是甚深般若，為習何法？」 ^512c9

須菩提言：諸法久久皆歸涅槃故，當習諸法空，
是故說：「欲習般若當習空。」 ^512c10

帝釋是人天王，於世間自在，能與所須，
願作守護；聞是般若波羅蜜，歡喜白佛言：「我當作何事守護？
隨其所須，盡當與之。」
須菩提及一比丘，出家法敬禮而已；諸惡鬼常惱是人，
魔、若魔民常惱行者。
是故問佛：「我當以何事守護？」
若自守護、若遣子弟、若遣官屬侍衛，隨佛教勅。 ^512c12

須菩提知般若有無量力，又知佛意欲令般若波羅蜜貴重，
不用受恩，故語帝釋：「憍尸迦！
般若波羅蜜中皆空，如幻、如夢，汝頗見定有一法可守護不？」 ^512c18

帝釋言：「不也！」
若可見者，不名為般若波羅蜜畢竟空；
若不可見，云何說言「我當作何事守護」？ ^512c22

復次，「憍尸迦！若行者如所說般若中住，即是守護。」
若菩薩如般若中所說，一心信受、思惟、
正憶念，入禪定，觀諸法實相，得畢竟空智慧，
應無生法忍，入菩薩位，如是人不惜身命，何況外物！
是人不須守護。守護名遮諸苦惱，令得安樂。
是人離一切世間法，故無有憂愁苦惱；
得世間事不以為喜，失世間事不以為憂，所謂常不離如所說般若波羅蜜行。
若人少時應行、後還失者，宜須守護；若常不離如所說般若波羅蜜，
則不須守護。 ^512c24

如伽羅夜叉以拳打舍利弗頭，舍利弗時入滅盡定，不覺打痛。
般若波羅蜜氣分即是滅盡定，是故若人、若非人不能得便。 ^513a6

略說二種因緣，不須守護，若人、若非人不得便：
一者、從身乃至一切諸法，皆厭離；無我、
無我所故，皆無所著；如斬草木，不生憂愁。
二者、得上妙法故，為十方諸佛菩薩、諸天守護。 ^513a9

復次，譬如人欲守護虛空。
虛空，雨不能壞，風日不能乾，刀杖等不能傷；
若有人欲守護虛空者，徒自疲苦，於空無益。
若人欲守護行般若波羅蜜菩薩亦如是。
欲令此事明了，故問：「汝能守護空及夢中所見人，
及影、響、幻化人不？」 ^513a13

答言：「不也！」此法但誑心眼，暫現已滅，云何可守護？
行般若菩薩亦如是，觀五眾如夢等虛誑。 ^513a18

如無為法——如、法性、實際、不可思議性，
無能守護者，亦無所利益。
行般若菩薩，知身如如、法性、實際，不分別；
得供養利時不喜，破壞失時不憂。
如是人何須守護？ ^513a20

爾時，帝釋貪貴是如夢等智慧，菩薩得是智慧力，
不須外守護；故問須菩提：「云何菩薩知是如夢等空法？」 ^513a24

「如所知見不念夢等」者，夢等喻五眾。
五眾，人所著，不著夢等；欲令離著事，故以不著事為喻，欲令觀五眾如夢。
於夢亦復生著，是故帝釋問「如夢」，亦不著是夢。 ^513a27

凡夫人，以夢喻五眾，即復著夢，作是言
「定有夢法眠睡時生」，是名「念夢」。
是夢惡，是夢好，如是分別，是名「念是夢」；
夢得好事則心高，得惡事則心愁。
又用此夢譬喻，得是如夢實智慧，是名「念用夢」。
聞是譬喻，我因此夢得知諸法如夢，是名「念我夢」。
餘喻亦如是。 ^513b1

爾時，須菩提答帝釋：若行者不念色，是色——人色、
非人色，樹色、山色，是四大、若四大所造色等。
不念是色若常、若無常等，不以色故心生憍慢。
不念色是我所、非我所，入無我門，直至諸法實相中。 ^513b8

是人能不念夢、不念是夢等；用是夢等譬喻，
破著五眾；破著故，於夢中亦不錯。
若不能破色著，是人於色錯，於夢亦錯。
受、想、行、識乃至一切種智亦如是。
幻、焰、響、影、化等亦如是。
諸菩薩知諸法如夢，於夢亦不念。 ^513b12

【經】
爾時，佛神力故，三千大千世界中，諸四天王天、
三十三天、夜摩天、兜率陀天、化樂天、他化自在天，
梵身天、梵輔天、梵眾天、大梵天、少光天，
乃至淨居天——是一切諸天以天栴檀遙散佛上，
來詣佛所，頭面禮佛足，却住一面。 ^513b18

爾時，四天王天、釋提桓因及三十三天、
梵天王乃至諸淨居天，佛神力故，見東方千佛說法，
亦如是相、如是名字，說是般若波羅蜜品；
諸比丘皆字須菩提，問難般若波羅蜜品者皆字釋提桓因；
南西北方、四維、上下亦如是各千佛現。 ^513b23

爾時，佛告須菩提：「彌勒菩薩摩訶薩得阿耨多羅三藐三菩提時，
亦當於是處說般若波羅蜜。
如賢劫中諸菩薩摩訶薩得阿耨多羅三藐三菩提時，亦當於是處說般若波羅蜜。」 ^513b28

須菩提白佛言：「世尊！
彌勒菩薩摩訶薩得阿耨多羅三藐三菩提時，
用何相、何因、何義說是般若波羅蜜義？」 ^513c3

佛告須菩提：「彌勒菩薩摩訶薩得阿耨多羅三藐三菩提時，
色非常非無常，當如是說法；色非苦非樂、
色非我非無我、色非淨非不淨，當如是說法；
色非縛非解，當如是說法。
受、想、行、識非常非無常乃至非縛非解，當如是說法。
色非過去、色非未來、色非現在，當如是說法；
受、想、行、識亦如是。
色畢竟淨，當如是說法；受、想、行、識畢竟淨，
當如是說法；乃至一切智畢竟淨，當如是說法。」 ^513c6

須菩提白佛言：「世尊！
是般若波羅蜜清淨。」 ^513c14

佛言：「色清淨故，般若波羅蜜清淨；受、想、
行、識清淨故，般若波羅蜜清淨。」 ^513c15

「世尊！云何色清淨故般若波羅蜜清淨？
云何受、想、行、識清淨故般若波羅蜜清淨？」 ^513c17

佛言：「若色不生不滅、不垢不淨，是名色清淨；
受想行識不生不滅、不垢不淨，是名受想行識清淨。
復次，須菩提！虛空清淨故，般若波羅蜜清淨。」 ^513c19

「世尊！云何虛空清淨故般若波羅蜜清淨？」 ^513c22

佛言：「虛空不生不滅故清淨，般若波羅蜜亦如是。
復次，須菩提！色不污故，般若波羅蜜清淨；
受、想、行、識不污故，般若波羅蜜清淨。」 ^513c23

「世尊！云何色不污故般若波羅蜜清淨？
受、想、行、識不污故般若波羅蜜清淨？」 ^513c26

佛言：「如虛空不可污故，虛空清淨。」 ^513c28

「世尊！云何如虛空不可污故虛空清淨？」 ^513c29

佛言：「虛空不可取故虛空清淨，虛空清淨故般若波羅蜜清淨。
復次，須菩提！虛空可說故，般若波羅蜜清淨。」 ^514a1

「世尊！云何虛空可說故般若波羅蜜清淨？」 ^514a3

佛言：「因虛空中二聲出，般若波羅蜜亦如虛空可說故清淨。
須菩提！虛空不可說故，般若波羅蜜清淨。」 ^514a4

「世尊！云何虛空不可說故般若波羅蜜清淨？」 ^514a7

佛言：「如虛空不可說故，般若波羅蜜清淨。
復次，如虛空不可得故，般若波羅蜜清淨。」 ^514a8

「世尊！云何如虛空不可得故般若波羅蜜清淨？」 ^514a9

佛言：「如虛空無所得相，般若波羅蜜亦如虛空無所得相故清淨。
復次，須菩提！一切法不生不滅、不垢不淨故，般若波羅蜜清淨。」 ^514a11

「世尊！云何一切法不生不滅、不垢不淨故般若波羅蜜清淨？」 ^514a14

佛言：「一切法畢竟清淨故，般若波羅蜜清淨。」 ^514a15

【論】
釋曰：
是般若波羅蜜雖皆甚深，是品中了了說諸法實相故。
是以三千大千世界中諸天持諸供養具來供養佛，一面立。 ^514a16

問曰：
即是上諸天，今更來？ ^514a19

答曰：
有人言：事久故去，竟更來。
有人言：更有新天來者。
欲令信般若故，十方面各千佛現。
是人福德因緣，應見千佛故；佛神力故，在會眾人皆見十方佛。
人天所見有限，非佛威神，無由得見彼諸佛。 ^514a20

佛前說法者，皆字須菩提；難問者，皆字釋提桓因，取其同字者有千人。
是時，須菩提、帝釋皆歡喜言：「非獨我等能說、能問。」 ^514a24

佛欲證其事故，廣引其事，說：「彌勒及賢劫菩薩，
於是摩伽陀國王舍城耆闍崛山，說般若波羅蜜。」
如經中說：「彌勒菩薩將大眾到耆闍崛山，
以足指開山頂，摩訶迦葉骨身著僧伽梨，執杖持鉢而出。
彌勒為大眾說言：『有過去釋迦牟尼佛，
人壽百歲時，是人是少欲知足，行頭陀弟子中第一，
具六神通，得三明；常憐愍利益眾生故，以神通力令此骨身至今。
因此小身得如是利，何況汝等大身、生於好世而不能自利？』
爾時，彌勒因是事廣說法，令無量眾生得盡苦際。」
以此事故，知彌勒在耆闍崛山中說法。
是般若波羅蜜，過去、未來、現在佛所說，應當信受。 ^514a27

須菩提問：「彌勒菩薩以何相、何因、以何法門說？」 ^514b11

佛言：「如我說。」色等諸法非常非無常、非縛非解等，如先說。
亦不說色過去、未來、現在。
如涅槃出三世，色等諸法亦如是，如先說「一切法如涅槃相」。
彌勒所說亦如是。 ^514b12

爾時，須菩提歡喜白佛言：「世尊！
是般若波羅蜜第一清淨。」 ^514b16

佛言：「色等諸法清淨故。」
因果相似故。 ^514b18

色等法清淨者，所謂色等法不失業因緣故，
及不得諸法生相定實故不生不滅；諸法相常不污染故不垢不淨。 ^514b19

此中說譬喻，欲令事明了故。
如虛空塵水不著，性清淨故；般若波羅蜜亦如是，不生不滅故常清淨。
如虛空不可染污；般若波羅蜜亦如是，
雖有邪見戲論不能染污，刀杖惡事不能壞，
無色無形故不可取，不可取故則不可染污。 ^514b21

復次，諸菩薩住辯才樂說無礙智中為眾生說十二部經、
八萬四千法聚，皆是般若波羅蜜一事，
而分別為說，是故說：「般若波羅蜜可說故，清淨如虛空。」 ^514b27

因虛空及山谷，有人聲從口中空出，因是出聲故名響。
如響空，口聲亦如是，是二聲皆虛誑不實，
而人以聲為實、以響為虛。
般若亦如是，一切法皆畢竟空，如幻、如夢，
凡夫法、聖法皆是虛誑；小菩薩以凡夫法為虛誑、聖法為實。 ^514c1

問曰：
是二皆虛誑，何以故小菩薩以凡夫法為虛、聖法為實？ ^514c7

答曰：
聖法因持戒、禪定、智慧，修集功德所成，故以為實。
以凡夫法自然有，如響自然出，非是故作以為虛。
眾生無始世來，著此身故，聲從身出以為實；小菩薩深樂善法故以為實。 ^514c8

復次，如虛空中無音聲語言相故無所說；
是語言音聲皆是作法，虛空是無作法。
般若波羅蜜亦如是，第一深義、畢竟空，
無有言說，一切語言道斷故。 ^514c13

復次，如虛空無所得相，不得有、不得無。
若有「無相」，如先破虛空相；若無，因是虛空造無量事！
般若波羅蜜亦如是，有無相不可得故清淨。 ^514c16

復次，般若波羅蜜因諸法正憶念故生。
正憶念者，畢竟空清淨，故一切法不生不滅、不垢不淨。
大智度論卷第六十四
 ^514c20
