
other:: 別譯雜阿含經卷第十一〔丹本第十九卷准〕
translator:: 失譯人名今附秦錄
other:: 
##  199
（一九九）
如是我聞：
一時，佛住王舍城。
時有梵志，厥名優陟，來詣佛所，問訊佛已，在一面坐。
即問佛言：「瞿曇！一切世界為有邊耶？
為無邊耶？」 ^447b19

佛告優陟：「如斯等問，吾初不答。」
優陟言：「瞿曇！我問世界有邊無邊，悉不見答。
若然者，汝常說法，解釋問難，為何所答？」 ^447b22

佛言：「優陟！吾於諸法，悉善知已，為聲聞弟子分別正道，
蠲除眾苦，盡其邊際。」 ^447b24

優陟言：「瞿曇！汝於諸法，悉善知已，為聲聞弟子，
說於正道，蠲除眾苦，盡其邊際。
若如是者，汝所得道，為一切人盡行是道，為有多少而行斯道？」
爾時，如來默然不答。
第二第三亦如是問，如來默然，悉不加報。 ^447b26

爾時，阿難執扇侍佛，以扇扇佛，聞彼優陟所諮已，
即語之言：「汝後所問，與前無異，是以世尊默然不答汝。
我且為汝說一方喻譬。
如邊守有城，牆壁牢實，欄楯窓牖，悉皆堅固。
街巷里陌，官府市肆，周障布置，不相干錯。
而此城中，唯有一門。
時守門人，聰明智慧，有大念力，善能分別客舊諸人，
識者聽入，不識則遮。
時城中人，欲有出者，不知出要，周匝遍觀，
更無孔穴，唯此一門乃從求出。
而此守門智慧之人，雖不具知城中種類，
然知其中將出城者，皆由此門。
如是優陟，如來亦爾，雖不具悉思惟分別，
然知出入，皆由此門。
如來亦然，知過去苦，現在、未來苦之邊際，
皆由斯道，得盡於苦。」 ^447c2

優陟梵志聞佛所說，歡喜而去。
other:: 
##  200
（二〇〇） ^447c15

如是我聞：
一時，佛住王舍城迦蘭陀竹林。
爾時，尊者富那在靈鷲山，多諸異學外道梵志來至其所，
問訊尊者富那，在一面坐。
白尊者富那言：「我等皆聞沙門瞿曇說眾生斷，更不受生。
此事云何？」 ^447c17

尊者答曰：「如我解佛所說義者，佛終不說眾生死已，
更不復有死此生彼，佛實不見眾生之相。
所以者何？凡夫妄想，以有慢故，言有眾生。
如來斷慢，讚歎斷慢故，無眾生想。」
時諸外道聞尊者說，不生歡喜，亦不嫌毀，即便還歸。 ^447c21

其去未久，富那即便往詣佛所，到佛所已，
頂禮佛足，在一面立。
以諸外道所問，具白世尊：「是諸外道皆言：
『世尊說眾生斷，更不受生。
此事云何？』我即答言：『如我解佛所說義者，
佛終不說眾生死已，更不復有死此生彼，佛實不見眾生之想。
所以者何？凡夫妄想，以有慢故，起於眾生。
如來斷慢，讚歎斷慢，是故不起於眾生想。』」
富那復言：「我為外道作如是說，將不違佛所說教法，
致於謗毀，生增減耶？
為同世尊之所宣說，為當異耶？
為如法說，為不如法？
為似法說，不似法說？
不為同佛法者所譏呵耶？」 ^447c26

佛告富那：「汝說真實，非為毀謗，不增不減，
如我所說，等無差別，是如法說，非非法說，無有同佛法者能譏呵汝。
何以故？從本已來，一切皆為我慢所害，
眾生煩惱，皆因我慢，而得生長。
喜樂我慢，不知我慢，以不知故，譬如循環不知端緒，
亦如亂織莫知其首，亦如麻縕，亦如軍眾，
被破壞時，擾攘亂走，眾生於何擾亂不定，
此世他世，流馳不止，生死流轉，不能得出。」
復告富那：「如是我慢，一切眾生，無盡盡滅無相，
至於盡滅，悉皆散壞。
若知如是，於人世界、天世界、魔世界、梵世界、
沙門、婆羅門、天人，大眾之中，長夜得義，救拔得樂。」 ^448a8

時諸比丘聞佛所說，歡喜奉行。
other:: 
##  201
（二〇一） ^448a20

如是我聞：
一時，佛在王舍城迦蘭陀竹林。
爾時，尊者阿難於是夜中，詣多跋河，脫其衣裳，
置于岸上，入河澡浴，著一浴衣，即出于水，待自身乾。
時有外道，名具迦那提，往至彼河。
尊者阿難聞彼行聲，及 #CB00084;咳聲，外道亦聞尊者之聲。 ^448a22

外道問言：「汝為是誰？」
阿難答言：「我是沙門。」 ^448a27

「沙門甚多，汝今為是何等沙門？」
阿難答言：「我是釋子。」 ^448a28

外道言：「我欲問難，汝若閑暇，聽我所問。」 ^448a29

阿難答言：「欲問便問，聽已當知。」 ^448b1

外道問言：「我死此生彼以不？」
阿難言：「如來不說。」 ^448b2

又問：「我死此不生彼，亦生亦不生，非生非非生彼不？」 ^448b3

阿難又言：「如斯等問，佛悉不答。」
外道言：「我今問汝，死此生彼，乃至非生非非生，
悉不見答，汝寧不知如此事乎？」 ^448b4

阿難言：「如是之事，我悉知見，非不知見。」 ^448b6

外道言：「汝所知見，為何謂也？」 ^448b7

阿難答言：「我所知見，見彼處所，見眾生行，
乃至知見彼所從生，知見結業，舉動所作，
見煩惱結，如墨聚集，無聞凡愚，與見結相應，
順於未來，長處生死。
我所知見，其事如是，豈可謂為不知見乎？」 ^448b8

外道俱迦那即問之曰：「汝名何等？」 ^448b12

阿難答言：「我名阿難。」 ^448b13

外道復言：「善哉，善哉！
大師弟子，我今乃至共相談論，而不知汝乃是阿難，
我若知汝，終不能得共相抗對。」 ^448b14

時彼外道聞阿難所說，歡喜而去。
other:: 
##  202
（二〇二） ^448b16

如是我聞：
一時，佛在舍衛國祇樹給孤獨園。
爾時，長者須達多好欲詣佛，親近供養。
復作是念：「我若往彼，日時故早，如來猶未從禪定起，我今應先至彼外道所住之處。」
即往其所，既至彼已，共相慰問，在一面坐。 ^448b18

異學外道問須達言：「汝可為我說，彼沙門瞿曇為作何見？」 ^448b22

須達答言：「如來所說，我不能及其所知見，在吾分外。」 ^448b24

外道言：「汝若不知佛之所見，頗復能知比丘見不？」 ^448b25

須達答言：「如斯之事，我亦不知。」 ^448b26

外道復言：「汝若如是，竟何所見？
若少所見，請聞其說。」 ^448b27

須達復言：「汝當先說汝之所見，然後我當自說所見。」 ^448b28

爾時，外道語須達言：「我所見者，眾生之類，
是常是實，餘皆妄語。」
復有外道語須達言：「我之所見，一切無常，
唯此為實，餘皆妄語。」
又復有言：「亦常無常，非常非無常，唯此為是，餘皆妄語。
世界有邊，世界無邊，亦有邊亦無邊，非有邊非無邊。
身即是命，命即是身，身異命異。
眾生神我，死此生彼，死此不生彼，死此亦生彼亦不生彼。
如是長者，我所見者，死此非生彼非不生彼。」
時諸外道各各自說己所見已，語須達言：「仁者當說。」 ^448b29

須達答言：「如我所見，一切眾生悉是有為，從諸因緣和合而有。
言因緣者，即是業也。
若假因緣和合有者，即是無常，無常即苦，苦即無我。
以是義故，我於諸見，心無存著。
汝諸外道作如是言：『一切諸法常，唯此為實，餘皆妄語。』
如此計者，乃是眾苦之根本也，以貪著斯諸邪見者，
與苦相應，能忍大苦，於生死中，受無窮苦，
皆由計有，世界是常，乃至死後非生於彼非不生彼。
如斯諸見，實是有為，業集因緣之所和合。
以此推之，當知無常，無常即苦，苦即無我。」 ^448c10

復有外道語須達言：「長者！
眾生若是業集因緣和合而有，悉皆無常，
無常即苦，苦即無我。
若如是者，汝今亦復作諸苦本，與苦相應，
於生死中，受無窮苦。」 ^448c20

須達答言：「我先已說，一切諸見，心無所著，是故我今亦復不著如斯之見。」 ^448c23

時彼外道讚須達言：「如是長者，汝亦應當作如是說。」 ^448c25

爾時，須達於彼外道異見眾中，作師子吼，
令諸外道邪見之心，皆悉息已，往詣佛所，
頂禮佛足，在一面坐，以己所見，共外道談論，向如來說。
佛即讚言：「善哉！應當如是摧諸外道，令墮負處，應熾盛正法之論。」 ^448c26

佛說是已，諸比丘聞佛所說，歡喜奉行。
other:: 
##  203
（二〇三） ^449a2

如是我聞：
一時，佛在王舍城迦蘭陀竹林。
爾時，長爪梵志往詣佛所，在一面坐，而作是言：
「如我今者，於一切法悉不忍受。」 ^449a4

佛告長爪梵志：「汝於諸法悉不忍者，見是忍不？」 ^449a6

長爪復言：「如此之見，我亦不忍。」 ^449a7

佛告長爪梵志：「汝若不忍如是見者，何故而言：
『我於諸法，悉皆不忍。』
誰為汝出不忍之語？」
佛復告大姓：「汝若知若見，不忍是見，即斷是見，已棄是見。
譬如有人，既嘔吐已，若如是者，於餘見中，
即不次第，便為不取，便是不生。」 ^449a8

長爪梵志復作是念：「汝所言我已斷是見，
已棄是見，譬如人吐，便於諸見，無有次第，不取不生。」 ^449a13

佛告長爪：「若如是者，多有眾生，同汝所見，
亦復如是論者，諸有異道沙門、婆羅門，
若捨是見，更不受異見，是名少智，極為尠薄，亦名愚癡。
梵志當知，世間眾生，皆依三見，初言我忍一切，
第二言一切不忍，第三言我少忍少不忍。
賢聖弟子，觀察初見，能起貪欲、瞋恚、愚癡，
常為如是三毒纏縛，不得遠離，能生患害，
能生結使，不得解脫，憙樂於欲，守護縛著，是名為忍。
若不忍者，能生貪欲、瞋恚、愚癡，常為如斯三毒所纏，
不能遠離、獲得解脫，憙樂於欲，常為愛取，
守護縛著，是名不忍。
若見少忍少不忍，亦復如是。
忍如上忍中說，不忍如上不忍中說。
賢聖弟子若說言忍，便為與彼二見共諍。
若言不忍，亦復與彼二見共諍。
若言少忍少不忍，亦與二見共諍。
以己所見，違於他故，便起諍論。
若起諍論，必相毀害。
以共諍論生毀害故，以見是過，生諸諍論故，
便棄是見，不受餘見。
以是義故，能斷是見，棄離是見，猶如人吐，
於諸見中，無有次第，不取不生。
賢聖弟子若言忍，及以不忍，少忍少不忍，亦有是過。
如是梵志，此色顯現四大所成，賢聖弟子見是身無常，
既見無常，便能離欲。
見此身滅，即便捨離。
若見身無常，便離身欲，便離身愛，離身窟宅，除身決定想。
梵志當知，受有三種，苦受、樂受、不苦不樂受。
如此三受，以何為因？
云何為習？因何而生？
從何處出？以觸為因，因觸生習，習從觸生，因觸所生。
若觸滅則受滅，離熱得涼。
譬如日沒，身邊命邊，受身邊時，知是身邊，
受命邊時，知是命邊，如實而知，無有錯謬。
賢聖弟子若受樂受，知身必壞。
若受苦受、不苦不樂受，知身必壞。
若受樂受、非和合受、苦受、不苦不樂受，亦復如是。
云何名為與受不和合？
所謂貪欲、瞋恚、愚癡，不與生老病死而共和合，
憂悲苦惱，眾苦聚集。」 ^449a15

爾時，尊者舍利弗出家半月，侍如來側，
以扇扇佛，于時如來為說斷於離欲之法。
時舍利弗如是觀察，諸法無常，即便離欲證成，
棄捨諸見，無生漏盡，心得解脫。 ^449b20

長爪梵志於諸法中，得法眼淨，如上所說。
既得信心，即白佛言：「唯願世尊聽我出家。」
爾時，如來即聽出家，既出家已，懃修精進，得阿羅漢道。
other:: 
##  204
（二〇四） ^449b24

如是我聞：
一時，佛在王舍城須摩竭陀池岸。
爾時，奢羅浮梵志在大眾中，而作是言：
「我知釋子所說教法，我所知見，勝彼釋子。」
當于爾時，有眾多比丘入城乞食，見奢羅浮梵志在彼池岸，
聞其所說，作如是言：「我知釋子所有法教，
我所知者，出過於彼。」
時諸比丘聞此語已，還至僧坊，收攝衣鉢，
洗手足已，往詣佛所，頂禮佛足，在一面坐。
白佛言：「世尊！我等今日入城乞食，食訖已，
還歸於其中，路經須摩竭陀池，彼池岸上有一梵志，
名奢羅浮，在大眾中，唱如是言：『我知釋子所有教法，
我所知者，出過於彼。』
善哉！世尊，唯願當往彼池岸。」
爾時，如來默然許之，與諸比丘前後圍遶，往詣於彼須摩竭陀池。 ^449b28

時奢羅浮遙見佛來，即從坐起，敷置高座，
尋白佛言：「可就此坐。」
佛即便就座，坐已而告之曰：「汝實作是言：
『我知釋子所有法教，我所知者，出過於彼。』
如是說不？」時彼梵志默然而住。
佛復告曰：「何故默然而不答我？
汝若解者，隨汝意說；若不解者，吾當為汝分別宣說，
令汝具足；汝今若能具足說者，吾助爾喜。
梵志當知，世若有人說言：『如來非阿羅呵、三藐三佛陀者。』
如是說者，我稱善哉，當問彼言：『汝以何事，
說言如來非阿羅呵、三藐三佛陀？』
此眾生等，於理不決，不能正答，更說世間其餘談論，
以諸雜語間錯其中，憍慢矜高，生毀害心。
以不能答如斯問故，默然而住，慚愧低頭，失於機辯。
奢羅浮！汝今亦爾。
設復有人作如是言：『沙門瞿曇能善顯示，是有過法。』
如是說者，我亦稱善。
當問於彼：『以何智知如斯之事？』
彼不能答，更說其餘世間談論，錯亂其中，
辭窮理屈，慚愧低頭，默然而住，失於機辯，亦如汝今無有異也。
若復說言：『沙門瞿曇所有弟子無善迴向，不具持戒。』
我亦稱善，而問於彼：『汝以何法，驗知斯事？』
彼不能答，更說世間其餘談論，錯亂其中，
辭窮理屈，慚愧低頭，默然而住，失於機辯，汝今亦爾。」 ^449c12

當于爾時，奢羅浮同梵行者語奢羅浮：「汝今何故默然不答？
汝昔日時，恒於大眾多人之中而言：『我所知見，出過瞿曇所有教法。』
汝今宜問沙門瞿曇，云何乃使沙門瞿曇反問於汝？
詰汝使說，作如是言：『汝所說者，若能具足，
吾助爾喜，稱慶善哉；如其不具，吾當為汝分別宣示，令得具足。』」
時奢羅浮聞斯語已，亦復默然，無所陳說。 ^450a6

爾時，世尊在須摩竭陀池岸，作師子吼已，
即從坐起，還王舍城。 ^450a13

佛去不久，彼諸同行，種種呵責，作如是言：
「汝於今者，如截角牛在屏處吼，汝亦如是。
於閑靜處，作師子吼；於沙門瞿曇前，默然無所說。
亦如童女，欲作男子聲，然不能作，還為女聲，汝亦如是。
欲學瞿曇作師子吼而不能成，亦如雌野干欲作師子吼，
然其出聲故作野干，終不能成師子之聲。」
諸同行者如是種種呵責奢羅浮已，各四散而去。
other:: 
##  205
（二〇五） ^450a15

如是我聞：
一時，佛在王舍城迦蘭陀竹林。
時有梵志，名曰重巢，居在於彼須摩竭陀池岸上，
於彼眾中作是唱言：「我所說偈，若有人能具足分別，
顯示其義，我當為其而作弟子。」
時諸比丘食時已到，著衣持鉢，入王舍城次第乞食，
乞食已訖，即便還歸於其中，路經須摩竭陀池岸，
聞彼梵志作是語已，即還僧坊，收攝衣鉢，
洗手足已，往詣佛所，頂禮佛足，在一面坐。
白佛言：「世尊！須摩竭陀池岸，有重巢梵志作如是語：
『我所說偈，若有人能具足分別，顯示其義，我當為彼而作弟子。』
唯願世尊往至彼池。」
爾時，如來默然許之，與諸比丘前後圍遶，往詣彼池。 ^450a23

爾時，重巢梵志遙見佛來，即從坐起，敷置高座，
語佛言：「瞿曇！可就此座。」
于時如來即就其座，而告之曰：「云汝自言：
『我所作偈，若有人能具足分別，顯示其義，我當為彼而作弟子。』
為有是不？」 ^450b6

梵志對曰：「實爾。瞿曇！」 ^450b10

佛復告曰：「汝所作偈，今當為我誦其章句，吾當為汝分別解說。」 ^450b11

爾時，重巢梵志復敷高床而坐其上，自說偈言：
　　「若是比丘，釋種子者，應當如法，
　　清淨活命，不宜嬈害，於諸眾生。
　　宜應遠離，不善諸法，守意清淨，
　　護所受戒，如是調伏，隨順定智。」 ^450b12

爾時，世尊以偈答曰：
　　「若稱如是外，隨順而履行，
　　於善丈夫中，汝得為最勝。
　　比丘處閑靜，清淨自調順，
　　不惱害眾生，遠離一切惡。
　　如是調伏者，隨順於定智，
　　柔和善濡心，身口不造惡。
　　能攝三業者，亦名順定智，
　　為世福田故，持鉢諸家乞。
　　撿心修念處，謙下處卑劣，
　　除欲棄貪求，故獲無所畏。」 ^450b18

爾時，重巢梵志聞斯偈已，即生念言：「沙門瞿曇實知我心，我今宜應歸依三寶。」
作是念已，即白佛言：「唯願如來，聽我出家。」
佛即聽許，出家為道，受具足戒，便成沙門，
精懃修習，斷諸煩惱，得阿羅漢。 ^450b29

諸比丘聞佛所說，歡喜奉行。
other:: 
##  206
（二〇六） ^450c4

如是我聞：
一時，佛在王舍城迦蘭陀竹林中。
當於是時，摩竭提國諸外道輩，相與聚集須摩竭陀池上，
作斯論言：「此是婆羅門諦，此是婆羅門諦。」
爾時，如來在於精舍，以禪淨天耳聞其所說，
即從定覺，往詣於彼須摩竭陀池上。 ^450c5

諸婆羅門遙見佛來，悉從座起，為佛敷座，
白佛：「就坐。」 ^450c10

佛即就坐，而告之曰：「汝等聚集作何談論？」 ^450c11

諸婆羅門各白佛言：「瞿曇當知，我等今日共相聚集，
作是說言：『此是婆羅門諦，此是婆羅門諦。』」 ^450c12

佛告之曰：「如是！如是！
我昔求道，初成正覺，已證知竟。
取要言之，一切世間不過三諦，吾當分別。
何等為三？所謂一切不殺，此語是實，非虛妄說。
此事若實，應勤精進，於諸眾生，恒生慈心，此是婆羅門初諦。
我知是已，廣為人說。
復次，婆羅門！一切苦集是生滅法，如斯之言，真實不虛。
此事若實，應懃精進，於其中間，常宜修心，
作生滅相，應如是住，是名婆羅門第二諦。
我以知此生滅相故，成等正覺，常為眾生說如是法。
復次，婆羅門！第三諦者，離我、我所，真實無我。
若離如是三法相者，便能遠離一切諸惡。
此事若實，應懃精進，求離眾惡，應如是住。」
佛說是已，眾多外道聞佛所說，默然而坐。 ^450c14

爾時，世尊而作是念：「斯愚癡人常為諸魔之所覆蔽，
是大眾中，乃至無有一人能信斯語，生志學想，修持梵行。」
于時如來作斯念已，從坐起去。 ^450c27

佛去不久，爾時，須摩竭陀池神而說偈言：
　　「譬如畫水欲求迹，下種鹵地求苗稼，
　　如以芳香熏臭穢，水#CB00404;注波求濡弱，
　　吹彼鐵杵求妙聲，如於盛冬求野馬，
　　彼諸外道亦如是，雖聞妙法不信受。」 ^451a1

爾時，諸婆羅門聞此池神說是偈已，競隨佛後，
求索出家，佛即聽許。
既出家已，精懃修道，得阿羅漢果。 ^451a7

佛說是已，諸比丘聞佛所說，歡喜奉行。
other:: 
##  207
（二〇七） ^451a9

爾時，尊者阿難在拘睒彌國瞿師羅園。
時有梵志名曰闡陀，詣阿難所，問訊已訖，
在一面坐，而作是言：「汝以何事，於彼沙門瞿曇法中，出家學道？」 ^451a11

阿難答言：「我今為欲斷惡生善，以是義故，
於佛法中，出家學道。」 ^451a14

梵志復言：「斷何等惡？」 ^451a15

阿難答言：「我今欲為斷除貪欲、瞋恚、愚癡。」 ^451a16

梵志復言：「汝等亦知斷除貪欲、瞋恚、癡耶？」 ^451a17

阿難答曰：「唯佛法中，有斷如是貪欲、瞋恚、
愚癡之法，禁制身心。」 ^451a18

梵志又言：「如此貪欲、瞋恚、愚癡，有何過患？
汝等法中禁制之耶？」 ^451a19

阿難對曰：「欲愛染著能生惱亂，於現在世，
增長惡法，憂悲苦惱，由之而生；未來世中，亦復如是。
瞋恚所著，愚癡所著，能壞己心，亦壞他心，
自他俱惱，於現在世，增長諸惡；未來世中，
亦復如是，增長諸惡。
復次，若有染著此貪欲者，能令眾生盲無慧眼。
貪欲因緣能令智慧微弱，損減諸善，不趣涅槃，
不得三明及六神通，離菩提道。
如貪欲，瞋恚、愚癡亦復如是。
我等見斯貪欲、瞋恚、愚癡，有如是過患，
以是義故，禁斷貪欲、瞋恚、愚癡。」 ^451a21

梵志又問：「頗復有道修集增廣，能斷貪欲、
瞋恚、愚癡耶？」 ^451b1

阿難答言：「有八聖道，所謂正見、正語、正業、
正命、正方便、正定、正念、正志，能斷貪欲、
瞋恚、愚癡，趣向涅槃。」 ^451b3

梵志復言：「如斯之道，極為甚善，修集增廣，
能斷貪欲、瞋恚、愚癡。
阿難當知，我今緣務，極為猥多，今欲還歸。」 ^451b5

阿難告曰：「宜知是時。」 ^451b7

梵志聞阿難所說，歡喜而去。
other:: 
##  208
（二〇八） ^451b8

如是我聞：
一時，佛在舍衛國祇樹給孤獨園。
爾時，尊者舍利弗往詣佛所，頂禮佛足，在一面坐。
于時如來為舍利弗種種說法，示教利喜已，默然而住。
時舍利弗見佛默然，即從坐起，頂禮佛足，還其所止。
未到所住處，道逢梵志，名曰優陟，問舍利弗：「從何處來？」 ^451b9

舍利弗言：「梵志當知，我於今日，詣世尊所，聽法來還。」 ^451b15

優陟復言：「汝今故未離於教法，猶如孾兒未離乳耶？」 ^451b16

舍利弗言：「我今聽法無有厭足，不同孾兒。
何以故？孾兒轉大，則離母乳。」 ^451b17

優陟復言：「我已久離聽法教誡。」
舍利弗言：「如汝法中，雖復教誡，無有義利，
行於非道，不名乘出，不至菩提，是壞敗法，無有一法可恃怙者。
汝之師尊，非是如來、阿羅呵、三藐三佛陀，汝今宜應速疾離彼邪師教法。
譬如弊牛，志性輕躁，好為抵突，加復少乳，
所生犢子，其形甚小，數數離母，隨意放逸，
如汝師尊，無義教法，亦復如是，志性輕躁，
所有教法，無有義利。
所有弟子，稚小無智，遠離其師，隨意放逸，
各自說言：『我已離於教誡之法。』
如來法中，有義教誡。
有義教誡，有善乘出，趣向菩提，不為邪見之所破壞，
有諸善法，而可恃怙。
我之世尊是如來、多陀阿伽度、阿羅呵、
三藐三佛陀，諸弟子等，隨逐不捨，猶如善牛，
志性不輕，不為抵突，加復多乳，其犢身體，
日日長大，隨逐其母，終不捨離。」 ^451b20

優陟梵志讚舍利弗：「善哉！
善哉！汝獲善利，所受教誡，是出世法，趣向菩提，
有善乘出，至於涅槃，不可沮壞，有所依憑。
汝師世尊，是如來、阿羅呵、三藐三佛陀。」
作是語已，各還所止。
other:: 
##  209
（二〇九） ^451c6

如是我聞：
一時，佛在舍衛國祇樹給孤獨園。
時有梵志名曰優陟，往詣佛所，問訊已訖，
在一面坐，而作是言：「瞿曇於昔日時，諸外道等，
相與聚集彼大講堂，作種種論。
沙門瞿曇在於閑靜，修攝其心，智慧辯才，
我於是時，亦共論議，作如是言：『此相應，此不相應。』
譬如老牛，加復無目；我等亦爾，所有教法，
甚為鄙陋，盲無慧眼。
沙門瞿曇有大智慧，在於閑靜，修攝其心。
瞿曇！汝今云何教諸弟子？」 ^451c11

佛告之曰：「我佛法中，童男童女共相聚會，
歡娛燕會，隨意舞戲，是名相應。
譬如有人，年過八十，頭白面皺，牙齒墮落，
然猶歌舞，作木牛馬，作於琵琶、箜篌、箏、
笛，亦作小車及蹹毱戲。
如斯老人，作如是事，名不相應。
其有見者，當名此人為作智人，為作癡人？」 ^451c19

梵志對曰：「如是之人，名為嬰愚，無有智慧。」 ^451c25

佛告之曰：「我佛法中，相應相順，如童子戲。
梵志當知，聖賢法中，如童子戲。」 ^451c26

優陟白佛：「云何比丘修集善法？」 ^451c28

佛告之曰：「比丘之法，應當遠離諸惡不善，
修諸善法，不調伏者，為調伏故，應懃修集。
不得定者，為得定故，應懃修集。
不解脫者，為解脫故，應懃修集。
所未斷者，為令斷故，應懃修集。
所未知者，為令知故，應懃修集。
所不修者，為欲修故，應懃修集。
所未得者，為欲得故，應懃修集。」 ^451c29

梵志白佛言：「世尊！
何等不調，欲令調故，應懃修集？」 ^452a6

佛言：「眼不調，乃至意不調，為令調故，應懃修集。」 ^452a7

梵志言：「何等不解脫，欲令解脫，應懃修集？」 ^452a8

佛言：「心不解脫，為令解脫，應懃修集。」 ^452a9

梵志言：「何等為斷惡，應懃修集？」 ^452a10

佛言：「斷欲無明與愛故，應懃修集。」
梵志言：「何等不知，為知故，應懃修集？」 ^452a11

佛言：「未知名色，為令知故，應懃修集。」 ^452a12

梵志言：「何等不修，為修故，應懃修集？」 ^452a13

佛言：「未修定慧，不得八道，應懃修集。」 ^452a14

梵志白佛：「比丘之行，甚為真實，我今事多，欲還歸家。」 ^452a15

佛告之曰：「宜知是時。」 ^452a16

優陟梵志即從坐起，還其所止。
other:: 
##  210
（二一〇） ^452a17

如是我聞：
一時，佛在王舍城迦蘭陀竹林。
爾時，國中有一梵志，名曰尸蔔，往詣佛所，
問訊已訖，在一面坐，而作是言：「瞿曇！
所言學者，云何名學？」 ^452a18

佛告之曰：「學故名學。」
梵志又問：「云何學故名為學也？」 ^452a21

佛言：「時時修學，增上戒故，名之為學。
時時修學，增上心故，名之為學。
時時修學，增上智故，名之為學。」 ^452a22

梵志復言：「瞿曇！若有阿羅漢，盡諸有漏，
所作已辦，捨於重擔，逮得己利，心得自在，
無復煩惱，正智得解脫，時，當何所學？」 ^452a24

佛言：「若有羅漢，盡諸煩惱，正見心得解脫，
當于爾時，貪欲、瞋恚及以愚癡，一切悉斷，
無有遺餘，是名無學。
若彼羅漢，盡於貪欲、瞋恚、愚癡，更不造作身口意惡，
無所進求，以是義故，名為無學。」 ^452a27

爾時，尸蔔梵志聞佛所說，歡喜而去。
other:: 
##  211
（二一一） ^452b2

如是我聞：
一時，佛在王舍城迦蘭陀竹林。
爾時，尸蔔梵志往詣佛所，問訊已訖，在一面坐，
而作是言：「瞿曇！若有婆羅門作是說：『隨所作業，
悉是過去，本所作因，於現在世，所作諸業，能增過去不善之因。
現在之世，若不造業，則能破壞生死之橋，
四流永絕，更不流轉。
以業盡故，苦亦得盡，苦盡則苦邊際盡。』
瞿曇！此事云何？」 ^452b4

佛告尸蔔：「如汝所言，彼諸沙門、婆羅門等，
作如是說：『隨所造業，悉是過去本業因緣，乃至盡苦邊際。』
若如是者，以何因緣，於現在世，而有種種風、
冷、病等四大增損？
若如是者，為自所作？
為他所作？」 ^452b11

尸蔔白佛：「他之所作。」 ^452b15

佛告尸蔔：「云何自己所作？
常拔鬚髮，或舉手立，不在床坐。
或復蹲坐，以之為業。
或復坐臥於棘刺之上，或邊椽坐臥，或坐臥灰土，
或牛屎塗地，於其中坐臥。
或翹一足，隨日而轉，盛夏之月，五熱炙身，
或食菜，或食稗子，或食舍樓伽，或食糟，
或食油滓，或食牛糞。
或日三事火，或於冬節，凍氷襯體。
有如是等無量苦身法，是名自己所作。
云何名為從他作苦？
為他手足，及以力杖、瓦石打擲，如是等苦，是則名為從他得苦。
一切世人，四大增損，或為風冷而起是患。
如是等患，現所見事，云何彼諸婆羅門等，
若作是見，言以此故，能盡苦際，即是自作過咎。
如是等咎，一切世人，皆共知之，彼自虛說，
以五因緣故，能令身心受諸苦惱。
何等為五？所謂貪欲、瞋恚、掉悔、疑，如斯五法，能令眾生現在之世身心苦惱。
復有五因緣故，於現在世，能令身心常得快樂，不受苦惱。
何等為五？所謂能斷貪欲之心，則於現在，能令身心受法快樂。
何以故？以有貪欲、瞋恚、掉悔故，能令眾生受諸苦惱，
若能斷除，則受快樂，無有憂患，是故應當斷除如是貪欲、
瞋恚、掉悔。若斷除者，無熱無惱，不待時節，
當得解脫，必趣涅槃，尸蔔！
是名現在所得法。
復有現前所得法，所謂正見、正語、正業、
正命、正方便、正志、正念、正定。」 ^452b16

說是法時，尸蔔梵志遠離塵垢，於諸法中，得法眼淨。
既得道已，即整衣服，合掌向佛，而白佛言：「世尊！
唯願如來慈哀憐愍，聽我出家。」
如來即聽出家，既出家已，於空靜處，慇懃精進，得阿羅漢。
other:: 
##  212
（二一二） ^452c11

如是我聞：
一時，佛在那羅健陀置疊聚落菴婆羅林。
時聚落中有一梵志，名那利婆力，在彼村住，
其年衰邁，已百二十。
彼聚落中，所住人民，咸謂是人真阿羅漢，
悉共恭敬，而供養之。
然斯梵志，有一親友福盡命終，得生天上。
爾時，此天作是思惟：「我今若勸是那利婆力，
詣佛所者，必不信受。
我今當教，脫能信我。」
作是念已，即往於彼老梵志所，威光炎熾，遍照其人所住之處。
即至彼已，語梵志言：「云何於己實是怨家，詐現親相？
云何於自善親友所，視之如己？
云何說斷？云何無熱惱？
汝今應當心中默念，不應發言。
若有能解如斯義者，當往其所，而求出家，淨修梵行。」
爾時，此天作是語已，即沒不現。 ^452c17

於是那利婆力梵志聞斯語已，即往於彼富蘭那迦葉所，
心中默念如斯問難：「云何於己實是怨家，詐現親相？
云何於自善親友所，視之如己？
云何說斷？云何無熱惱？」
然富蘭那迦葉尚不能知彼心所念，況能答之。
復至刪闍耶毘羅胝子所，亦作如是心中所問，
乃至尼揵陀若提子所，亦復如是，作心中難，
彼若提子尚不能知是念，況復能答？ ^453a1

時那利婆力梵志遍至六師，悉不能知如斯之難：
「若不能答，我今何為於其法中出家修道？
不如還俗受五欲樂，我今家業甚為豐饒，
寧在家居，布施作福。」
復作是念：「我當往詣沙門瞿曇所。」
作是念已，即往佛所，於其中路，復作是念：
「沙門瞿曇年少出家，而富蘭那六師之徒，
悉是耆舊宿德之人，尚不能知，況彼沙門瞿曇？
既是年少，出家未久，學日又淺，而當能解如斯之義？」
作是念時，於其中路，迴車欲還，復更思惟：
「我昔曾從耆舊宿德老梵志所，聞如是說：
『出家之人，年雖幼稚，不應輕蔑。
何以故？年雖幼稚，有大神通及大智慧。』」
作是念已，即往佛所。
至佛所已，恭敬問訊，在一面坐。
心中默念如是四難：「云何於己實是怨家，詐現親相？
云何於自善親友所，視之如己？
云何說斷？云何無熱惱？」 ^453a9

爾時，世尊知彼梵志心之所念，即說偈言：
　　「屏處極毀罵，百千種誹謗，
　　面前而讚歎，言是善好人，
　　實能辨諸事，詐偽而不實，
　　智者應當知，此是怨詐親。
　　出言詐親善，所作無利益，
　　智者應當知，此是怨詐親。
　　云何於親友，愛重如己身？
　　不應於親友，伺覓其過失，
　　親友心願同，相念常不忘，
　　如是之親友，不為他沮壞，
　　應當恒敬念，愛重如己身。
　　何故說於斷？　斷能生喜樂，
　　亦能得勝利，至於寂滅所，
　　能修於勝果，丈夫向正道，
　　以是義故斷。　云何得無熱？
　　得於寂靜味，獲得大智慧，
　　爾時得無熱，遠離於諸惡，
　　入法歡喜味，是名為無熱。」 ^453a24

爾時，梵志聞是偈已，即整衣服，而白佛言：
「唯願世尊，聽我出家。」
于時如來即聽出家，既出家已，精勤修道，得阿羅漢。
other:: 
##  213
（二一三） ^453b15

須跋陀羅者，如集偈頌中說。
　　優陟、分匿、俱迦那　須達、長爪、奢羅浮
　　重床、三諦及闡陀　二不留得、尸蔔根
　　尸蔔、那羅婆力迦　須跋陀羅第十五
別譯雜阿含經卷第十一
 ^453b18
