
pin:: 
jing:: 增壹阿含經卷第十九
translator:: 東晉罽賓三藏瞿曇僧伽提婆譯
四意斷品第二十六之餘
世尊告阿難曰：「汝今授舍利弗舍利來。」
阿難對曰：「如是。世尊！」
是時，阿難即授舍利在世尊手。 ^641b7

爾時，世尊手執舍利已，告諸比丘：「今此是舍利弗比丘舍利，
智慧聰明高才之智。
若干種智，智不可窮，智無涯底，智有速疾之智，
有輕便之智，有利機之智，有甚深之智，
有審諦之智，少欲知足，樂閑靜之處，有猛勇意，
所為不亂，無怯弱心，能有所忍，除去惡法，
體性柔和，不好鬪訟，恒修精進，行三昧，
習智慧，念解脫，修行解脫所知見身。
比丘當知，猶如大樹而無其枝，然今日比丘僧，
如來是大樹，舍利弗比丘而取滅度，似樹無枝。
若舍利弗所遊之方，彼方便遇大幸云：『舍利弗在彼方止。』
所以然者，舍利弗比丘能與外道異學共議論，無不降伏者。」 ^641b9

是時，大目揵連聞舍利弗滅度，即以神足，
至世尊所，頭面禮足，在一面住。
爾時，大目揵連白世尊曰：「舍利弗比丘今已滅度，
我今辭世尊，欲取滅度。」 ^641b22

爾時，世尊默然不對。
如是再三白世尊曰：「我欲取滅度。」
爾時，世尊亦復默然不報。 ^641b25

爾時，目連以見世尊默然不報，即禮世尊足，便退而去。
還詣精舍，收攝衣鉢，出羅閱城，自往本生處。
爾時，有眾多比丘從尊者目連後。
是時，眾多比丘共目連到摩瘦村，在彼遊化，身抱重患。 ^641b27

是時，目連躬自露地敷座而坐，而入初禪；
從初禪起，入第二禪；從第二禪起，入第三禪；
從第三禪起，入第四禪；從第四禪起，入空處；
從空處起，入識處；從識處起，入不用處；
從不用處起，入有想無想處；從有想無想處起，
入火光三昧；從火光三昧起，入水光三昧；
從水光三昧起，入滅盡定；從滅盡定起，
入水光三昧；從水光三昧起，入火光三昧；
從火光三昧起，入有想無想定；從有想無想定起，
入不用處；從不用處起，入識處、空處、四禪、
三禪、二禪、初禪。從初禪起，飛在空中，坐臥經行，
身上出火，身下出水，或身下出火，身上出水，
作十八變，神足變化。 ^641c3

是時，尊者大目揵連還下就座，結跏趺坐，
正身正意，繫念在前，復入初禪；從初禪起，
入第二禪；從第二禪起，入第三禪；從第三禪起，
入第四禪；從第四禪起，入空處；從空處起，
入識處；從識處起，入不用處，從不用處起，
入有想無想處；從有想無想處起，入火光三昧；
從火光三昧起，入水光三昧；從水光三昧起，
入滅盡定；從滅盡定起，還入水光、火光、
有想無想處、不用處、識處、空處、四禪、三禪、
二禪、初禪。復從初禪起，入第二禪；從第二禪起，
入第三禪；從第三禪起，入第四禪；從第四禪起，尋時取滅度。
爾時，大目揵連已取滅度。 ^641c16

是時，此地極大震動，諸天各各相告來下，
省覲大目揵連，持用供養尊德，或以種種香華來供養者，
諸天在空中作倡伎樂，彈琴、歌舞用供養尊者目揵連上。 ^641c28

爾時，尊者大目揵連已取滅度。
是時，那羅陀村中一由旬內，諸天側滿其中。
爾時，復有眾多比丘持種種香華，散尊者目揵連尸上。 ^642a3

爾時，世尊從羅閱城漸漸乞食，將五百比丘，
人中遊化，往詣那羅陀村，五百比丘俱。
爾時，舍利弗、目連取滅度未久。
爾時，世尊在露地而坐，默然察諸比丘已，
默然觀諸比丘已，告諸比丘：「我今觀此眾人中，大有損減。
所以然者，今此眾中無有舍利弗、目揵連比丘。
若舍利弗、目揵連所遊之方，彼方便為不空。
聞舍利弗、目揵連今在此一方。
所以然者，舍利弗、目揵連比丘堪任降此外道。」 ^642a6

爾時，世尊告諸比丘：「諸佛所造甚奇！
甚特！有此二智慧、神足弟子取般涅槃，然如來無有愁憂。
正使過去恒沙如來，亦復有此智慧、神足弟子，
正使當來諸佛出世，亦當有此智慧、神足弟子。
比丘當知，世間有二施業。
云何為二？所謂財施、法施。
比丘當知，若論財施者，當從舍利弗、目連比丘求；
若欲求法施者，當從我求之。
所以然者，我今如來無有財施，汝等今日可供養舍利弗、目揵連比丘舍利。」 ^642a15

爾時，阿難白佛言：「云何得供養舍利弗、目揵連舍利？」 ^642a24

世尊告曰：「當集種種香華，於四衢道頭，起四寺偷婆。
所以然者，若有起寺，此人有四種應起偷婆。
云何為四？轉輪聖王應起偷婆，漏盡阿羅漢應起偷婆，
辟支佛應起偷婆，如來應起偷婆。」 ^642a26

是時，阿難白世尊曰：「有何因緣如來應起偷婆？
復有何因緣辟支佛、漏盡阿羅漢、轉輪聖王應起偷婆？」 ^642b1

世尊告曰：「汝今當知，轉輪聖王加行十善，
修十功德，亦復教人行十善功德。
云何為十？己身不殺生，復教他人使不殺生。
己身不盜，復教他人使不盜。
己身不婬，復教他人使不婬。
己身不妄語，復教他人使不妄語。
己身不綺語，復教他人使不綺語。
己身不嫉妬，復教他人使不嫉妬。
己身不鬪訟，復教他人使不鬪訟。
己身意正，復教他人使不亂意。
身自正見，復教他人使行正見。
比丘當知，轉輪聖王有此十功德，是故應與起偷婆。」 ^642b4

是時，阿難白世尊曰：「復以何因緣如來弟子應與起偷婆？」 ^642b14

世尊告曰：「阿難當知，漏盡阿羅漢以更不復受有，
淨如天金，三毒五使永不復現，以此因緣如來弟子應與起偷婆。」 ^642b16

阿難白佛：「以何因緣辟支佛應與起偷婆？」 ^642b18

世尊告曰：「有辟支佛，無師自悟，去諸結使，
更不受胎，是故應與起偷婆。」 ^642b19

是時，阿難白世尊曰：「復以何因緣如來應與起偷婆？」 ^642b21

世尊告曰：「於是，阿難！
如來有十力、四無所畏，不降者降，不度者度，
不得道者令得道，不般涅槃者令般涅槃。
眾人見已，極懷歡喜。
是謂，阿難！如來應與起偷婆。
是謂如來應與起偷婆。」 ^642b22

爾時，阿難聞世尊所說，歡喜奉行。
jing:: 
##  10
（一〇） ^642b27

聞如是：
一時，佛在舍衛國祇樹給孤獨園。 ^642b29

爾時，尊者婆迦梨身得重患，臥在大小便上，
意欲自刀殺，無此勢可自坐起。
是時，尊者婆迦梨告侍者：「汝今可持刀來，吾欲自殺。
所以然者，如今日釋迦文佛弟子之中，
信解脫者無出我上，然我今日有漏心不解脫。
所以然者，然如來弟子遇苦惱時，亦復求刀自殺。
我今用此命為？不能從此岸至彼岸。」 ^642c1

是時，婆迦梨弟子出家未久，未知今世、
後世，不知從此岸至彼岸，亦復不知死此生彼，便授刀與之。
時，婆迦梨手執刀已，以信堅固，持刀自刺。 ^642c8

是時，婆迦梨以刀自刺，而作是念：「釋迦文佛弟子之中，
所作非法，得惡利不得善利，於如來法中，不得受證而取命終。」
是時，尊者婆迦梨便思惟是五盛陰：是謂此色，
是謂色習，是謂色滅盡；是謂痛、想、行、識，
是謂痛、想、行、識集，是謂痛、想、行、識、滅盡。
彼於此五盛陰熟思惟之，諸有生法皆是死法。
知此已，便於有漏心得解脫。
爾時，尊者婆迦梨於無餘涅槃界而般涅槃。 ^642c11

爾時，世尊以天耳聽聞尊者婆迦梨求刀自殺。
爾時，世尊告阿難：「諸比丘在舍衛城者，
盡集一處，吾欲所勅。」 ^642c20

是時，尊者阿難受世尊教，即集諸比丘，
在普集講堂，還白世尊曰：「今日比丘已集一處。」 ^642c22

是時，世尊將比丘僧，前後圍遶，至彼婆迦梨比丘精舍。
當於爾時，弊魔波旬欲得知尊者婆迦梨神識所在，為在何處？
為在人耶？為非人耶？
天、龍、鬼神、乾沓惒、阿須倫、迦留羅、摩休勒、閱叉？
今此神識竟為所在，在何處生遊？
不見東西南北，四維上下，皆悉周遍而不知神識之處。
是時，魔波旬身體疲極，莫知所在。 ^642c24

爾時，世尊將比丘僧，前後圍遶，至彼精舍。
爾時，世尊觀魔波旬欲得知神識所在。
世尊告諸比丘：「汝等頗聞此精舍之中有大聲乎？
又有光怪？」 ^643a3

諸比丘對曰：「如是。
世尊！我等已見。」 ^643a6

世尊告曰：「此弊魔波旬，欲得知婆迦梨神識所在。」 ^643a7

是時，尊者阿難白世尊曰：「唯願世尊說婆迦梨比丘神識為何所在？」 ^643a8

世尊告曰：「婆迦梨比丘神識永無所著。
彼族姓子以般涅槃，當作如是持。」 ^643a9

是時，尊者阿難白世尊曰：「此婆迦梨比丘何日得此四諦？」 ^643a11

世尊告曰：「今日之中得此四諦。」
阿難白佛：「此比丘抱病經久，本是凡人。」 ^643a13

世尊告曰：「如是，阿難！
如汝所言，但彼比丘謙苦甚久，諸有釋迦文佛弟子之中，
信解脫者此人最勝，然有漏心未得解脫：『我今可求刀自刺。』
是時，彼比丘臨自刺時，即思惟如來功德；
捨壽之日，思惟五盛陰：是謂此色習、此色滅盡。
爾時，彼比丘思惟此已，諸有習之法皆悉滅盡，此比丘已般涅槃。」 ^643a14

爾時，阿難聞佛所說，歡喜奉行。
　　四意斷之法　四闇、老耄法
　　阿夷、法本末　舍利、婆迦梨
pin:: 
#  27 等趣四諦品
增壹阿含經等趣四諦品第二十七
jing:: 
## 1
（一） ^643a21

聞如是：
一時，佛在舍衛國祇樹給孤獨園。 ^643a26

爾時，世尊告諸比丘：「是謂，比丘！
我等常所說法，所謂四諦，以無數方便而觀察此法，
分別其義，廣與人演。
云何為四？所謂苦諦之法，以無數方便而觀察此法，
分別其義，廣與人演；以無數方便說習、
盡、道諦，而觀察此法，分別其義，廣與人演。 ^643a27

「汝等比丘，當親近舍利弗比丘，承事供養。
所以然者，彼舍利弗比丘以無數方便，
說此四諦，廣與人演。
當舍利弗比丘與諸眾生及四部眾，分別其義，
廣與人演，時不可計眾生諸塵垢盡，得法眼淨。 ^643b3

「汝等比丘，當親近舍利弗、目犍連比丘，承事供養。
所以然者，舍利弗比丘！
眾生之父母，以生已長養令大者，目犍連比丘！
所以然者，舍利弗比丘與人說法要，成四諦；
目犍連比丘與人說法要，成第一義，成無漏行。
汝等當親近舍利弗、目犍連比丘。」
世尊作是語已，還入靜室。 ^643b8

世尊去未久，爾時舍利弗告諸比丘：「其有能得四諦法者，彼人快得善利。
云何為四？所謂苦諦，以無數方便廣演其義。
云何為苦諦？所謂生苦、老苦、病苦、死苦、
憂悲惱苦、怨憎會苦、恩愛別苦、所求不得苦，
取要言之，五盛陰苦，是謂苦諦。
云何苦習諦？所謂愛結是也。
云何為盡諦？所謂盡諦者，愛欲結永盡無餘，是謂盡諦。
云何為道諦？所謂賢聖八品道是。
正見、正治、正語、正方便、正命、正業、正念、
正定，是謂道諦也。
彼眾生快得善利，乃能聞此四諦之法。」 ^643b14

爾時，尊者舍利弗當說此法，無量不可計眾生聞此法時，
諸塵垢盡，得法眼淨。 ^643b25

「我等亦快得善利，世尊與我說法，安處福地。」 ^643b27

「是故，四部之眾，求於方便，行此四諦。
如是，諸比丘！當作是學。」 ^643b28

爾時，諸比丘聞佛所說，歡喜奉行。
jing:: 
##  2
（二） ^643b29

聞如是：
一時，佛在舍衛國祇樹給孤獨園。 ^643c2

爾時，眾多比丘入舍衛城。
時，眾多比丘便作是念：「然我等乞食日猶故早，我等可往至外道異學村與共論義。」 ^643c3

是時，眾多比丘便往至外道村中。
到已，共相問訊，在一面坐已，在一面坐。
爾時，異學問道人曰：「沙門瞿曇與諸弟子而說此法：
『汝等比丘，盡當學此法，悉當了知，以了知已，當共奉行。』
我等亦與諸弟子而說此法：『汝等盡當而學此法，
悉當了知，以了知已，當共奉行。』
沙門瞿曇與我等有何等異？
有何增減？所謂彼說法，我亦說法，彼教誨，我亦教誨。」 ^643c5

爾時，眾多比丘聞此語已，亦不言是，復不言非，即從坐起而去。
爾時，眾多比丘自相謂曰：「我等當以此義，往白世尊！」 ^643c13

爾時，眾多比丘入舍衛城乞食，食已，收攝衣鉢，
以尼師檀著左肩上，往詣世尊所，頭面禮足，在一面坐。
爾時，眾多比丘以此因緣，具白世尊。 ^643c16

爾時，世尊告諸比丘：「若彼外道作此問者，
汝等當以此語報彼曰：『為一究竟？
為眾多究竟乎？』或能彼梵志平等說者，
應作是說：『是一究竟，非眾多究竟。』
彼究竟者，為是有欲究竟？
為無欲究竟？所謂彼究竟者，謂無欲究竟。
云何彼究竟者，有恚究竟？
為無恚究竟？所謂彼究竟者，無恚究竟，非有恚究竟。
云何有癡究竟？無癡究竟？
所謂彼究竟者，無癡究竟。
云何彼究竟者，為是有愛究竟？
為無愛究竟？所謂彼究竟者，無愛究竟。
云何彼究竟者，有受究竟？
為無受究竟？所謂彼究竟者，無受究竟。
云何彼究竟者，為是智者？
為非智者？所謂智者所究竟。
此究竟者，為是怒者所究竟？
為非怒者所究竟？
所謂此究竟，彼當作是說，非怒者所究竟。 ^643c19

「比丘！有此二見，云何為二見？
所謂有見、無見。諸有沙門、婆羅門不知此二見之本末，
彼便有欲心、有瞋恚心、有愚癡心、有愛心、
有受心，彼是無知。
彼有怒心，不與行相應，彼人不脫生、老、
病、死、愁、憂、苦、惱，辛酸萬端不脫於苦。
諸有沙門、婆羅門如實而知之，彼便無愚癡、
瞋恚之心，恒與行相應，便得脫生、老、病、死。
今說苦之元本。如是，比丘！
有此妙法，斯名平等之法。
諸不行平等法者，則墮五見。 ^644a5

「今當說四受，云何為四受？
所謂欲受、見受、戒受、我受，是謂四受。
若有沙門、婆羅門盡知欲受之名，彼雖知欲受之名，
復不相應者，彼盡分別諸受之名，先分別欲受之名，
而不分別見受、戒受、我受之名。
所以然者，以彼沙門、婆羅門不能分別此三受之名。
是故，或有沙門、婆羅門盡分別此諸受，
彼便分別欲受、見受，不分別戒受、我受。
所以然者，以彼沙門、婆羅門不能分別二受。
若使沙門、婆羅門盡能分別諸受，或復有不具者，
彼便能分別欲受、見受、戒受，不分別我受。
所以然者，以彼沙門、婆羅門不能分別我受故。
是故，復有沙門、婆羅門盡分別諸受，然復有不具者。 ^644a15

「此名四受，有何等義？
云何分別？所謂四受者，由愛而生。
如是，比丘！有是妙法所應分別。
若有不行此諸受，此不名為平等。
所以然者，諸法之義難了難解。
如此非法之義者，非三耶三佛之所說也。
比丘當知，如來盡能分別一切諸受，以能分別一切諸受，
則與相應，則能分別欲受、見受、我受、戒受。
是故，如來盡分別諸受，則與法共相應，無有相違。 ^644a28

「此四受由何而生？
然此四受由愛而生，由愛而長。
成就此受，彼便不能起於諸受；以不起諸受，
則不恐懼，以不恐懼，便般涅槃：生死已盡，
梵行已立，所造已辦，更不復受有，如實知之。
如是，比丘！有此妙法，如實而知之，具足諸法、法行之本。
所以然者，以其此法極微妙故，諸佛之所說，則於諸行無有缺漏。
於是，比丘！有初沙門、第二沙門、第三沙門、
第四沙門，更無復有沙門出此上者、能勝此者，作如是師子之吼。」 ^644b7

諸比丘聞佛所說，歡喜奉行。
jing:: 
##  3
（三） ^644b17

聞如是：
一時，佛在舍衛國祇樹給孤獨園。 ^644b19

爾時，阿那邠邸長者往至世尊所，頭面禮足，在一面坐。
爾時，世尊問長者曰：「云何，長者！
汝家中恒布施耶？」 ^644b20

長者白佛：「貧家恒行布施，又飲食麁弊，不與常同。」 ^644b22

世尊告曰：「若布施之時，若好、若醜，若多、
若少，然不用心意，復不發願，復無信心，
由此行報，所生之處不得好食。
意不貪樂，意亦復不樂著於好衣裳，亦復不樂著好田業，
心亦不著五欲之中，正使有僕從奴婢，亦復不受其教。
所以然者，正由其中不用心故，故受其報。
若長者布施之時，若好、若醜，若多、若少，
當至誠用心，勿有增損，廢後世橋梁。
彼若所生之處，飲食自然，七財具足，心恒樂五欲之中，
正使有奴婢使人，恒受其教。
所以然者，由於中發歡喜心故。 ^644b23

「長者當知，過去久遠有梵志名毘羅摩，
饒財多寶，真珠、虎珀、硨#CB00006;、
瑪瑙、水精、琉璃，好喜布施。
爾時，布施之時，用八萬四千銀鉢盛滿碎金，
復有八萬四千金鉢盛滿碎銀，作如是施。
復以八萬四千金銀澡罐施。
復以八萬四千牛，皆以金銀覆角，皆作如是布施。
復以八萬四千玉女布施，衣裳自覆。
復以八萬四千臥具，皆用氍氀文繡毾 #CB00846;自覆。
復以八萬四千衣裳布施。
復以八萬四千龍象布施，皆用金銀挍飾。
復以八萬四千匹馬布施，皆用金銀鞍勒自副。
復以八萬四千車布施，作如是大施。
復以八萬四千房舍布施，於四城門中布施，
須食與食，須衣與衣，衣被、飲食、床臥具、
病瘦醫藥，皆悉與之。 ^644c5

「長者當知，彼毘羅摩雖作是布施，不如作一房舍，
持用布施招提僧，此福不可計量。
正使彼作如是施，及作房舍持用施招提僧，
不如受三自歸佛、法、聖眾，此福不可稱計。
正使彼人作如是施，及作房舍，又受三自歸，
雖有此福，猶不如受持五戒。
正使彼人作如是施，及作房舍，受三自歸，
受持五戒，雖有此福，故不如彈指之頃慈愍眾生，此福功德不可稱計。 ^644c20

「正使彼人作如是施，作僧房舍，受三自歸，
奉持五戒，及彈指之頃慈愍眾生，雖有此福，
故不如須臾之間，起於世間不可樂想，此福功德不可稱量。
然彼所作功德，我盡證明，作僧房舍，我亦知此福；
受三自歸，我亦知此福；受持五戒，我亦知此福；
彈指之頃慈愍眾生，我亦知此福；須臾之間，
起於世間不可樂想，我亦知此福。 ^644c29

「爾時，彼婆羅門作如是大施者，豈是異人乎？
莫作是觀也。所以然者，爾時施主者，即我身是也。
長者當知，過去久遠所作功德，信心不斷，不起著想。
是故，長者！若欲布施之時，若多、若少，若好、
若醜，歡喜惠施，勿起想著，手自布施，莫使他人，
發願求報，後求受福，長者當獲無窮之福。
如是，長者！當作是學。」 ^645a7

爾時，長者聞佛所說，歡喜奉行。
jing:: 
##  4
（四） ^645a14

聞如是：
一時，佛在舍衛國祇樹給孤獨園。 ^645a16

爾時，世尊告諸比丘：「若日初出之時，人民之類普共田作，
百鳥悲鳴，嬰姟哀喚。
我今，比丘當知，此是譬喻，當解其義。
此義云何當解？若日初出之時，此譬如來出世。
人民之類普共田作，此譬如檀越施主，
隨時供給衣被、飯食、床臥具、病瘦醫藥。
百鳥悲鳴者，此高德法師之喻，能與四部之眾說微妙之法。
嬰姟喚呼者，此弊魔波旬之喻。
是故，諸比丘！如日初出，如來出世，除去闇冥，靡不照明。
如是，諸比丘！當作是學。」 ^645a17

爾時，諸比丘聞佛所說，歡喜奉行。
jing:: 
##  5
（五） ^645a26

聞如是：
一時，佛在舍衛國祇樹給孤獨園。 ^645a28

爾時，彌勒菩薩至如來所，頭面禮足，在一面坐。
爾時，彌勒菩薩白世尊言：「菩薩摩訶薩成就幾法，
而行檀波羅蜜，具足六波羅蜜，疾成無上正真之道？」 ^645a29

佛告彌勒：「若菩薩摩訶薩行四法本，具足六波羅蜜，疾成無上正真等正覺。
云何為四？於是，菩薩惠施佛、辟支佛，下及凡人，
皆悉平均不選擇人，恒作斯念：『一切由食而存，無食則喪。』
是謂菩薩成就此初法，具足六度。 ^645b3

「復次，菩薩若惠施之時，頭、目、髓、腦，國、財、
妻、子，歡喜惠施，不生著想。
由如應死之人臨時還活，歡喜踊躍，不能自勝。
爾時，菩薩發心喜悅，亦復如是，布施誓願不生想著。 ^645b8

「復次，彌勒！菩薩布施之時，普及一切，不自為己使成無上正真之道，
是謂成就此三法，具足六度。 ^645b12

「復次，彌勒！菩薩摩訶薩布施之時，作是思惟：
『諸有眾生之類，菩薩最為上首，具足六度，了諸法本。
何以故？食已，諸根寂靜，思惟禁戒，不興瞋恚，
修行慈心，勇猛精進，增其善法，除不善法，
恒若一心，意不錯亂，具足辯才，法門終不越次，
使此諸施具足六度，成就檀波羅蜜。』 ^645b14

「若菩薩摩訶薩行此四法，疾成無上正真等正覺。
是故，彌勒！若菩薩摩訶薩欲施之時，當發此誓願，具足諸行。
如是，彌勒！當作是學。」 ^645b21

爾時，彌勒聞佛所說，歡喜奉行。
jing:: 
##  6
（六） ^645b24

聞如是：
一時，佛在舍衛國祇樹給孤獨園。 ^645b26

爾時，世尊告諸比丘：「如來出世有四無所畏，
如來得此四無所畏，便於世間無所著，在大眾中而師子吼轉於梵輪。 ^645b27

「云何為四？我今已辦此法，正使沙門、婆羅門、
魔、若魔天，蜎飛蠕動之類，在大眾中言我不成此法，此事不然。
於中得無所畏，是為第一無所畏。 ^645b29

「如我今日諸漏已盡，更不受胎。
若有沙門、婆羅門，眾生之類，在大眾中言我諸漏未盡者，此事不然。
是謂第二無所畏。 ^645c4

「我今已離愚闇法，欲使還就愚闇之法者，終無此處。
若復沙門、婆羅門、魔、若魔天，眾生之類，
在大眾中言我還就愚闇之法者，此事不然。
是謂如來三無所畏。 ^645c7

「諸賢聖出要之法，盡於苦際，欲使不出要者，終無此處。
若有沙門、婆羅門、魔、若魔天，眾生之類，
在大眾中言如來不盡苦際者，此事不然。
是謂如來四無所畏。 ^645c10

「如是，比丘！如來四無所畏，在大眾之中，能師子吼轉於梵輪。
如是，比丘！當求方便，成四無所畏。
如是，諸比丘！當作是學。」 ^645c14

爾時，諸比丘聞佛所說，歡喜奉行。
jing:: 
##  7
（七） ^645c17

聞如是：
一時，佛在舍衛國祇樹給孤獨園。 ^645c18

爾時，世尊告諸比丘：「今有四人，聰明勇悍，
博古明今，法法成就。
云何為四？比丘多聞博古明今，在大眾中最為第一。
比丘尼多聞博古明今，在大眾中最為第一，
優婆塞多聞博古明今，在大眾中最為第一，
優婆斯多聞博古明今，在大眾中最為第一。
是謂，比丘！有此四人在大眾中最為第一。」 ^645c19

爾時，世尊便說此偈：
　　「勇悍無所畏，多聞能說法，
　　在眾為師子，能除怯弱法。
　　比丘戒成就，比丘尼多聞，
　　優婆塞有信，優婆斯亦爾。
　　在眾為第一，若能和順眾，
　　欲知此義者，如日初出時。 ^645c26

「是故，諸比丘！當學博古明今，法法成就。
如是，諸比丘！當作是學。」 ^646a4

爾時，諸比丘聞佛所說，歡喜奉行。
jing:: 
##  8
（八） ^646a5

聞如是：
一時，佛在舍衛國祇樹給孤獨園。 ^646a7

爾時，世尊告諸比丘：「有四種金翅鳥。
云何為四？有卵生金翅鳥，有胎生金翅鳥，
有濕生金翅鳥，有化生金翅鳥，是四種金翅鳥。
如是，比丘！有四種龍。
云何為四？有卵生龍，有胎生龍，有濕生龍，有化生龍。
是謂，比丘！有四種龍。 ^646a8

「比丘當知，若彼卵生金翅鳥欲食龍時，
上鐵叉樹上，自投于海；而彼海水縱廣二十八萬里，
下有四種龍宮，有卵種龍，有胎種龍，有濕種龍，有化種龍。
是時，卵種金翅鳥，以大翅搏水兩向，取卵種龍食之；
設當向胎種龍者，金翅鳥身即當喪亡。
爾時，金翅鳥搏水取龍，水猶未合，還上鐵叉樹上。 ^646a13

「比丘當知，若胎生金翅鳥欲食龍時，上鐵叉樹上，
自投于海；然彼海水縱廣二十八萬里，搏水下至值胎種龍。
若值卵生龍者，亦能捉之銜出海水；若值濕生龍者，鳥身即死。 ^646a20

「比丘當知，若濕生金翅鳥欲食龍時，上鐵叉樹上，自投于海。
彼若得卵生龍、胎生龍、濕生龍，皆能捉之；
設值化生龍者，鳥身即死。 ^646a24

「若，比丘！化生金翅鳥欲食龍時，上鐵叉樹上，
自投于海；然彼海水縱廣二十八萬里，
搏水下至值卵種龍、胎種龍、濕種龍、化種龍，
皆能捉之，海水未合之頃，還上鐵叉樹上。 ^646a27

「比丘當知，若使龍王身事佛者，是時金翅鳥不能食噉。
所以然者，如來恒行四等之心，以是故鳥不能食龍。
云何為四等？如來恒行慈心，恒行悲心，
恒行喜心，恒行護心。
是謂，比丘！如來恒有此四等心，有大筋力，
有大勇猛，不可沮壞。
以是之故，金翅之鳥不能食龍。
是故，諸比丘！當行四等之心。
如是，諸比丘！當作是學。」 ^646b2

爾時，諸比丘聞佛所說，歡喜奉行。
jing:: 
##  9
（九） ^646b9

聞如是：
一時，佛在舍衛國祇樹給孤獨園。 ^646b11

爾時，世尊告諸比丘：「若善知識惠施之時，有四事功德。
云何為四？知時而施，非不知時；自手惠施，
不使他人；布施常淨潔，非不淨潔；施極微妙，不有穢濁。
善知識惠施之時，有此四功德。 ^646b12

「是故，諸比丘！善男子、善女人布施之時，當具此四功德。
以具此功德，獲大福業，得甘露滅。
然此福德不可稱量，言當有爾許福業，虛空所不能容受。
猶如海水不可計量，言一斛、半斛、一合、
半合，稱數之名，但其福業不可具陳。
如是，善男子、善女人所作功德不可稱計，
獲大福業，得甘露滅，言當有爾許福德。
是故，比丘，善男子、善女人當具此四功德。
如是，諸比丘！當作是學。」 ^646b16

爾時，諸比丘聞佛所說，歡喜奉行。
jing:: 
##  10
（一〇） ^646b25

聞如是：
一時，佛在舍衛國祇樹給孤獨園。 ^646b27

爾時，世尊告諸比丘：「今有四種之人，可敬可貴，世之福田。
云何為四？所謂持信、奉法、身證、見到。 ^646b28

「彼云何名為持信人？
或有一人受人教誡，有篤信心，意不疑難，
有信於如來、至真、等正覺、明行成為、善逝、
世間解、無上士、道法御、天人師，號佛、世尊。
亦信如來語，亦信梵志語，恒信他語，不任己智。
是謂名為持信人。 ^646c1

「彼云何名為奉法人？
於是，有人分別於法，不信他人，觀察於法，有耶？
無耶？實耶？虛耶？彼便作是念：『此是如來語，此是梵志語。』
以是知如來諸法者，便奉持之；諸有外道語者，而遠離之。
是謂名為奉法人。 ^646c6

「彼云何為身證人？
於是，有人身自作證，亦不信他人，亦不信如來語，
諸尊所說言教亦復不信，但任己性而遊。
是謂名為身證人。 ^646c11

「彼云何名為見到人？
於是，有人斷三結，成須陀洹不退轉法，
彼有此見便有惠施，有受者，有善惡之報，
有今世、後世，有父，有母，有阿羅漢等受教者，身信作證而自遊化。
是謂名為見到人。 ^646c14

「是謂，比丘！有此四人，當念除上三人，念修身證之法。
如是，諸比丘！當作是學。」 ^646c18

爾時，諸比丘聞佛所說，歡喜奉行。
增壹阿含經卷第十九
 ^646c20
