
jing:: 佛說白衣金幢二婆羅門緣起經卷下
translator:: 西天譯經三藏朝奉大夫試光祿卿傳法大師賜紫沙門臣施護等奉　詔譯
「復次，白衣！前人又於第三時中，往取香稻，
亦復難得，乃作是念：『我今云何能得所食？
云何令我養活其命？
我今自分香稻將盡，他界雖有，然彼不許，我今于三盜其少分。』
作是念已，以己香稻密固護之，即於他界而興盜竊。
其主見彼于三來此興盜竊已，心生瞋恚，
復作是言：『咄！汝盜人，何故于三來此盜竊！』
即捉雙手，舉杖以打，盜人被打，叫呼啼泣。
世間爾時，乃生非法，諸不正行，由此而興，
杖捶之名，是初建立。
因彼偷盜，乃生瞋恚苦惱等事，是為非法，
非法生故，不正行興，由此乃有三不善法，
首初建立，所謂偷盜、妄言、杖捶。 ^220a29

「復次，白衣！爾時，人眾見是事已，又復集會，
共相議言：『我等初時，身有光明，隨欲自在。
以身光故，日月星宿，悉不出現，不分晝夜，
年月日時，亦無差別。
爾時，大地大水湧現，其名地味，我等食之，
久為資養；乃至最後，我等自起不善法故，
地味隱沒，地餅復生，取以食之，久為資養；
乃至最後，我等自起不善法故，地餅隱沒，
林藤復生，取以食之，久為資養；乃至最後，
我等自起不善法故，林藤隱沒，香稻復生，
無糠無粃，取以食之，久為資養；乃至最後，
我等自起不善法故，彼香稻中乃生糠粃，
旦時刈已暮時不生，暮時刈已旦時不生，
不復還活，不知其因。
我等爾時，即以香稻，均分地界。
分地界已，時有一人，往取香稻，艱難而得，
乃於他界，而興盜竊，其主見已，告盜人言：「咄！
汝盜人，何故來此，而為盜竊！」
盜人答言：「我不如是，不曾竊汝界中香稻。」
復次，前人第二、第三竊取香稻，亦復如是。
其主見已，乃生瞋恚，復作是言：「咄！
汝盜人，何故于三來此盜竊！」
即捉雙手，舉杖以打，盜人被打，叫呼啼泣。
世間爾時，乃生非法，諸不正行，杖埵之名，由此而興。
三不善法，最初建立，所謂偷盜、妄言、杖捶。
我等今時，宜共選擇色相具足有大威德、
大智慧者，立為田主。
我等諸人，自界香稻，各各當分一分與彼。
是人平正，應調制者即調制之，應攝受者即攝受之，
善護地方及護人眾，我等應當各各承稟。』
時，諸人眾參議成已，即共選擇色相具足有大威德大智慧者，
立為田主，而作主宰，眾皆承稟。」 ^220b13

佛言：「白衣！爾時田主，眾許立故，由是名為眾許田主；
此田主名，最初墮於文字數中。
又於地界，善作守護，為主宰故，名剎帝利；
此剎帝利名，第二墮於文字數中。
又能於眾善出和合慰安語故，名慰安者，
此慰安者即名為王；此王之名，第三墮於文字數中。
此時世間，初始建立剎帝利境界。
白衣！當知，若此若彼，諸有情類，若同若異，
若法若非法，雖有差別，法爾自然，最上最勝，
最極高大，見如是法，如是法生，增上歸趣。 ^220c14

「復次，白衣！彼時眾中，後有一人，見不實法，
逼迫減失，旋生厭離，棄在家法。
乃於曠野寂靜之處，構立草菴，繫心一處，修禪寂止。
至日暮時，為飲食故，入聚落中；又至旦時，
為飲食故，還入聚落。
餘諸人眾，見是人已，乃起思念：『今此人者，
見不實法，逼迫減失，旋生厭離，棄在家法。
乃於曠野寂靜之處，構立草菴，繫心一處，修禪寂止。』
此乃名為修禪行者，後又立名憒閙之者，
後又立名修禪憒閙者，後又立名作教授者，後又立名造不善業者。 ^220c24

「復次，白衣！彼時眾中，又一類人，初修禪已，
後復還起作意思惟，止聚落中，設其場界，
聚以學徒，教授典章。
餘諸人眾，見是人已，互相謂言：『此一類人，
初於曠野，修禪寂止，後復還起作意思惟，
止聚落中，設其場界，聚以學徒，教授典章。』
此乃不名為修禪者，是時立名為教授者，
又名多說婆羅門；此婆羅門名，最初墮於文字數中。
由是世間，乃有婆羅門一類境界。
白衣！當知，若此若彼，諸有情類，若同若異，
若法若非法，雖有差別，法爾自然，最上最勝，
最極高大，見如是法，如是法生，增上歸趣。 ^221a6

「復次，白衣！彼時眾中，又一類人，廣布田種，
施作農事，養活其命，以彼營作田種事故，
名為毗舍；此毗舍名，最初墮於文字數中。
由是世間，乃有毗舍一類境界。
白衣！當知，若此若彼，諸有情類，若同若異，
若法若非法，雖有差別，法爾自然，最上最勝，
最極高大，見如是法，如是法生，增上歸趣。 ^221a18

「復次，白衣！彼時眾中，又一類人，巧偽漸生，
營雜惡事，名為首陀；此首陀名，最初墮於文字數中，
由是世間，乃有首陀一類境界。
白衣！當知，若此若彼，諸有情類，若同若異，
若法若非法，雖有差別，法爾自然，最上最勝，
最極高大，見如是法，如是法生，增上歸趣。 ^221a25

「復次，白衣！彼剎帝利族中，有出離者，厭惡逼迫、
生老病死、憂悲苦惱、艱危災患故，捨家出家，
即我沙門；最初得名此沙門者，剎帝利族中。
如是修作已，彼婆羅門、毗舍、首陀亦復如是，
若能厭惡逼迫、生老病死、憂悲苦惱、艱危災患故，
捨家出家，悉為沙門，而無差別；由此世間，
乃有沙門一類境界，最初建立。
白衣！當知，若此若彼，諸有情類，若同若異，
若法若非法，雖有差別，法爾自然，最上最勝，
最極高大，見如是法，如是法生，增上歸趣。」 ^221b3

佛言「白衣！由是次第，有五類境界，首初於此世間建立，
所謂剎帝利境界、婆羅門境界、毗舍境界、
首陀境界、沙門境界。
於此五中，而沙門者，最尊最上，廣大名稱，無復過上。
白衣！譬如高峯，極為高峻，或有群牛，周行彼峯，
一切能往，欲奔其頂，竟不能到。
而彼峯頂，法爾自然，最上最大，最極高顯。
彼五境界，亦復如是，而沙門境界，法爾自然，
於諸世間，最上最大，最極高顯，無復有上。 ^221b14

「復次，白衣！彼剎帝利族中，有造身不善業及彼語意不善業已，
起邪見者，身壞命終墮於惡趣、地獄中生。
而婆羅門、毗舍、首陀諸族亦然，有造身不善業及彼語意不善業已，
起邪見者，身壞命終，墮於惡趣、地獄中生。
沙門亦然，有造身不善業及彼語意不善業已，
起邪見者，身壞命終，墮於惡趣、地獄中生。
復次，白衣！彼剎帝利族中，有造身雜業及彼語意諸雜業已，
起雜見者，身壞命終，生於人中。
而婆羅門、毗舍、首陀，及彼沙門，諸類亦然，
有造身雜業及彼語意諸雜業已，起雜見者，
身壞命終，生於人中。」 ^221b23

「復次，白衣！彼剎帝利族中，有造身善業及彼語意諸善業已，
身壞命終，生於天界。
而婆羅門、毗舍、首陀，及彼沙門，諸類亦然，
有造身善業及彼語意諸善業已，身壞命終，生於天界。」 ^221c6

「復次，白衣！彼剎帝利，修身、語、意諸善業已，
而起正見，於四念處，安住正心，如理修習七覺支已，自能證悟彼涅槃界。
而婆羅門、毘舍、首陀，及彼沙門，諸類亦然，
修身語意諸善業已，而起正見，於四念處，
安住正心，如理修習七覺支已，自能證悟彼涅槃界。 ^221c11

「復次，白衣！彼最初時，大梵天王，說伽陀曰：
　　「『剎帝利族人中尊，種姓真實復清淨，
　　三明諸行悉周圓，為人天中勝尊者。』 ^221c17

「白衣！彼大梵天王所說伽陀，深為善說，
為善歌詠，此語誠實，非妄說者。
何以故？我亦宣說：『剎帝利族，為人中尊，
種姓真實，又復清淨，三明諸行，皆悉圓滿，
於人天中，是尊勝者。』」 ^221c20

爾時，白衣、金幢二婆羅門，合掌恭敬，前白佛言：「世尊！
我等昔時愚癡所覆，不自開曉。
譬如傴者，復如癡者，又如冥暗，一切所向，不能通達。
我等今日，蒙佛世尊教示正義分別顯說，
豁然醒悟，如傴者得伸、癡者開導、冥暗得炬。
今日已往，誓歸依佛、歸依正法、歸依僧伽，
近事世尊，乃至盡壽，奉持佛法，如護身命，
常具慚愧，悲愍有情，下至螻蟻，起護念想。
我今隨佛出家，受具足戒。」 ^221c25

爾時，世尊告苾芻眾言：「諸苾芻！
今此白衣、金幢二婆羅門，歸佛出家。
汝諸苾芻，當為彼等受具足戒。」
時，諸苾芻如佛教勅，即為彼等受具足戒。
白衣、金幢二婆羅門，於剎那間，成苾芻相，戒行具足。 ^222a5

是時，尊者白衣、金幢二苾芻，專注一境，
離諸散亂，清淨身心，趣求正理，即得天眼、
宿住、漏盡三明。具三明已，是正知者，聞所說法，得大利益。
佛說白衣金幢二婆羅門緣起經卷下
 ^222a10
