
other:: 雜阿含經卷第二十七
translator:: 宋天竺三藏求那跋陀羅譯

# 二七

jing:: 
##  712
（七一二）
如是我聞：
一時，佛住王舍城耆闍崛山……如上說。
差別者：「有沙門、婆羅門作如是見、如是說：
『無因、無緣眾生無智、無見，無因、無緣眾生智、
見』……」 ^191a12

如是廣說，乃至無畏王子聞佛所說，歡喜隨喜，禮佛足而去。
jing:: 
##  713
（七一三） ^191a15

如是我聞：
一時，佛住舍衛國祇樹給孤獨園。 ^191a17

時，有眾多比丘晨朝著衣持鉢，入舍衛城乞食。
時，眾多比丘作是念：「今日太早，乞食時未至，我等且過諸外道精舍。」 ^191a18

眾多比丘即入外道精舍，與諸外道共相問訊慰勞，
問訊慰勞已，於一面坐已，諸外道問比丘言：
「沙門瞿曇為諸弟子說法，斷五蓋——覆心、
慧力羸、為障礙分、不轉趣涅槃，住四念處，修七覺意。
我等亦復為諸弟子說斷五蓋——覆心、
慧力羸，善住四念處，修七覺分。
我等與彼沙門瞿曇有何等異？
俱能說法。」 ^191a21

時，眾多比丘聞外道所說，心不喜悅，反呵罵，從座起去。
入舍衛城，乞食已，還精舍，舉衣鉢，洗足已，
往詣佛所，稽首佛足，退坐一面。
以諸外道所說，具白世尊。 ^191a28

爾時，世尊告眾多比丘：「彼外道說是語時，
汝等應反問言：『諸外道！
五蓋者，種應有十。
七覺者，種應有十四。
何等為五蓋之十、七覺之十四？』
如是問者，彼諸外道則自駭散，說諸外道法，
瞋恚、憍慢、毀呰、嫌恨、不忍心生，或默然低頭，失辯潛思。
所以者何？我不見諸天、魔、梵、沙門、婆羅門、
天、人眾中，聞我所說歡喜隨順者，唯除如來及聲聞眾於此聞者。 ^191b2

「諸比丘！何等為五蓋之十？
謂有內貪欲，有外貪欲。
彼內貪欲者即是蓋，非智非等覺，不轉趣涅槃。
彼外貪欲即是蓋，非智非等覺，不轉趣涅槃。
謂瞋恚有瞋恚相，若瞋恚及瞋恚相即是蓋，
非智非等覺，不轉趣涅槃。
有睡有眠，彼睡彼眠即是蓋，非智非等覺，不轉趣涅槃。
有掉有悔，彼掉彼悔即是蓋，非智非等覺，不轉趣涅槃。
有疑善法，有疑不善法，彼善法疑、不善法疑即是蓋，
非智非等覺，不轉趣涅槃。
是名五蓋說十。 ^191b11

「何等為七覺分說十四？
有內法心念住，有外法心念住。
彼內法念住即是念覺分，是智是等覺，能轉趣涅槃。
彼外法念住即是念覺分，是智是等覺，能轉趣涅槃。 ^191b21

「有擇善法、擇不善法。
彼善法擇，即是擇法覺分，是智是等覺，能轉趣涅槃。
彼不善法擇，即是擇法覺分，是智是等覺，能轉趣涅槃。 ^191b24

「有精進斷不善法，有精進長養善法。
彼斷不善法精進，即是精進覺分。
是智是等覺，能轉趣涅槃。
彼長養善法精進，即是精進覺分，是智是等覺，能轉趣涅槃。 ^191b27

「有喜，有喜處。彼喜即是喜覺分，是智是等覺，能轉趣涅槃。
彼喜處，亦即是喜覺分，是智是等覺，能轉趣涅槃。 ^191c2

「有身猗息，有心猗息。
彼身猗息，即是猗覺分，是智是等覺，能轉趣涅槃。
彼心猗息，即是猗覺分，是智是等覺，能轉趣涅槃。 ^191c5

「有定，有定相。彼定即是定覺分，是智是等覺，能轉趣涅槃。
彼定相即是定覺分，是智是等覺，能轉趣涅槃。 ^191c7

「有捨善法，有捨不善法。
彼善法捨，即是捨覺分，是智是等覺，能轉趣涅槃。
彼不善法捨，即是捨覺分，是智是等覺，
能轉趣涅槃，是名七覺分說為十四。」 ^191c10

佛說此經已，眾多比丘聞佛所說，歡喜奉行。
jing:: 
##  714
（七一四） ^191c13

如是我聞：
一時，佛住舍衛國祇樹給孤獨園。 ^191c15

時，有眾多比丘……如上說。
差別者：「有諸外道出家作如是說者，當復問言：
『若心微劣猶豫者，爾時應修何等覺分？
何等為非修時？若復掉心者、掉心猶豫者，爾時復修何等覺分？
何等為非時？』如是問者，彼諸外道心則駭散，
說諸異法，心生忿恚、憍慢、毀呰、嫌恨、不忍，
或默然低頭，失辯潛思。
所以者何？我不見諸天、魔、梵、沙門、婆羅門、
天、人眾中，聞我所說歡喜隨喜者，唯除如來及聲聞眾於此聞者。 ^191c16

「諸比丘！若爾時其心微劣、其心猶豫者，
不應修猗覺分、定覺分、捨覺分。
所以者何？微劣心生、微劣猶豫，以此諸法增其微劣故。
譬如小火，欲令其燃，增以燋炭。
云何？比丘！非為增炭令火滅耶？」 ^191c25

比丘白佛：「如是，世尊！」
「如是，比丘！微劣猶豫，若修猗覺分、定覺分、
捨覺分者，此則非時，增懈怠故。
若掉心起，若掉心猶豫，爾時不應修擇法覺分、
精進覺分、喜覺分。
所以者何？掉心起、掉心猶豫，以此諸法能令其增。
譬如熾火，欲令其滅，足其乾薪，於意云何？
豈不令火增熾燃耶？」 ^192a1

比丘白佛：「如是，世尊！」 ^192a7

佛告比丘：「如是掉心生、掉心猶豫，修擇法覺分、
精進覺分、喜覺分，增其掉心。
諸比丘！若微劣心生、微劣猶豫，是時應修擇法覺分、
精進覺分、喜覺分。
所以者何？微劣心生、微劣猶豫，以此諸法示、
教、照、喜。譬如小火，欲令其燃，足其乾薪。
云何？比丘！此火寧熾燃不？」 ^192a8

比丘白佛：「如是，世尊！」
佛告比丘：「如是微劣心生、微劣猶豫，當於爾時修擇法覺分、
精進覺分、喜覺分，示、教、照、喜。
若掉心生、掉心猶豫，修猗覺分、定覺分、捨覺分。
所以者何？掉心生、掉心猶豫，此等諸法，能令內住一心攝持。
譬如燃火，欲令其滅，足其燋炭，彼火則滅。
如是，比丘！掉心猶豫，修擇法覺分、精進、
喜，則非時，修猗、定、捨覺分，自此則是時，此等諸法內住一心攝持。
念覺分者，一切兼助。」 ^192a14

佛說此經已，諸比丘聞佛所說，歡喜奉行。
jing:: 
##  715
（七一五） ^192a23

如是我聞：
一時，佛住舍衛國祇樹給孤獨園。 ^192a25

爾時，世尊告諸比丘：「有五蓋、七覺分，有食、
無食，我今當說。諦聽，善思，當為汝說。
譬如身依食而立，非不食。
如是五蓋依於食而立，非不食。
貪欲蓋以何為食？
謂觸相，於彼不正思惟，未起貪欲令起，
已起貪欲能令增廣，是名欲愛蓋之食。 ^192a26

「何等為瞋恚蓋食？
謂障礙相，於彼不正思惟，未起瞋恚蓋令起，
已起瞋恚蓋能令增廣，是名瞋恚蓋食。 ^192b1

「何等為睡眠蓋食？
有五法。何等為五？
微弱、不樂、欠呿、多食、懈怠，於彼不正思惟，
未起睡眠蓋令起，已起睡眠蓋能令增廣，是名睡眠蓋食。 ^192b4

「何等為掉悔蓋食？
有四法。何等為四？
謂親屬覺、人眾覺、天覺、本所經娛樂覺。
自憶念、他人令憶念而生覺，於彼起不正思惟，
未起掉悔令起，已起掉悔令其增廣，是名掉悔蓋食。 ^192b7

「何等為疑蓋食？有三世。
何等為三？謂過去世、未來世、現在世。
於過去世猶豫、未來世猶豫、現在世猶豫，
於彼起不正思惟，未起疑蓋令起，已起疑蓋能令增廣，是名疑蓋食。 ^192b11

「譬如身依於食而得長養，非不食。
如是七覺分依食而住，依食長養，非不食。 ^192b15

「何等為念覺分不食？
謂四念處不思惟，未起念覺分不起，已起念覺分令退，是名念覺分不食。 ^192b17

「何等為擇法覺分不食？
謂於善法撰擇，於不善法撰擇，於彼不思惟，
未起擇法覺分令不起，已起擇法覺分令退，是名擇法覺分不食。 ^192b19

「何等為精進覺分不食？
謂四正斷，於彼不思惟，未起精進覺分令不起，
已起精進覺分令退，是名精進覺分不食。 ^192b22

「何等為喜覺分不食？
有喜，有喜處法，於彼不思惟，未起喜覺分不起，
已起喜覺分令退，是名喜覺分不食。 ^192b25

「何等為猗覺分不食？
有身猗息及心猗息，於彼不思惟，未生猗覺分不起，
已生猗覺分令退，是名猗覺分不食。 ^192b27

「何等為定覺分不食？
有四禪，於彼不思惟，未起定覺分不起，
已起定覺分令退，是名定覺分不食。 ^192c1

「何等為捨覺分不食？
有三界，謂斷界、無欲界、滅界，於彼不思惟，
未起捨覺分不起，已起捨覺分令退，是名捨覺分不食。 ^192c3

「何等為貪欲蓋不食？
謂不淨觀，於彼思惟，未起貪欲蓋不起，
已起貪欲蓋令斷，是名貪欲蓋不食。 ^192c6

「何等為瞋恚蓋不食？
彼慈心思惟，未生瞋恚蓋不起，已生瞋恚蓋令滅，是名瞋恚蓋不食。 ^192c8

「何等為睡眠蓋不食？
彼明照思惟，未生睡眠蓋不起，已生睡眠蓋令滅，是名睡眠蓋不食。 ^192c10

「何等為掉悔蓋不食？
彼寂止思惟，未生掉悔蓋不起，已生掉悔蓋令滅，是名掉悔蓋不食。 ^192c12

「何等為疑蓋不食？
彼緣起法思惟，未生疑蓋不起，已生疑蓋令滅，是名疑蓋不食。 ^192c14

「譬如身依食而住、依食而立；如是七覺分依食而住、依食而立。 ^192c16

「何等為念覺分食？
謂四念處思惟已，未生念覺分令起，已生念覺分轉生令增廣，
是名念覺分食。 ^192c18

「何等為擇法覺分食？
有擇善法，有擇不善法，彼思惟已，未生擇法覺分令起，
已生擇法覺分重生令增廣，是名擇法覺分食。 ^192c20

「何等為精進覺分食？
彼四正斷思惟，未生精進覺分令起，已生精進覺分重生令增廣，
是名精進覺分食。 ^192c23

「何等為喜覺分食？
有喜，有喜處，彼思惟，未生喜覺分令起，
已生喜覺分重生令增廣，是名喜覺分食。 ^192c25

「何等為猗覺分食，有身猗息、心猗息思惟，
未生猗覺分令起，已生猗覺分重生令增廣，是名猗覺分食。 ^192c28

「何等為定覺分食？
謂有四禪思惟，未生定覺分令生起，已生定覺分重生令增廣，
是名定覺分食。 ^193a1

「何等為捨覺分食？
有三界。何等三？謂斷界、無欲界、滅界。
彼思惟，未生捨覺分令起，已生捨覺分重生令增廣，是名捨覺分食。」 ^193a3

佛說此經已，諸比丘聞佛所說，歡喜奉行。
jing:: 
##  716
（七一六） ^193a6

如是我聞：
一時，佛住舍衛國祇樹給孤獨園。 ^193a8

爾時，世尊告諸比丘：「於內法中，我不見一法，
未生惡不善法令生，已生惡不善法重生令增廣，
未生善法不生，已生則退，所謂不正思惟。
諸比丘！不正思惟者，未生貪欲蓋令生，
已生者重生令增廣，未生瞋恚、睡眠、掉悔、
疑蓋令生，已生者重生令增廣。
未生念覺分不生，已生者令退，未生擇法、
精進、喜、猗、定、捨覺分令不生，已生者 " resp=令退。 ^193a9

「我不見一法能令未生惡不善法不生，
已生者令斷，未生善法令生，已生者重生令增廣，正思惟。
比丘！正思惟者，未生貪欲蓋令不生，已生者令斷，
未生瞋恚、睡眠、掉悔、疑蓋令不生，已生者令斷。
未生念覺分令生，已生者重生令增廣，
未生擇法、精進、喜、猗、定、捨覺分令生，已生者重生令增廣。」 ^193a17

佛說此經已，諸比丘聞佛所說，歡喜奉行。
jing:: 
##  717
（七一七） ^193a24

如是我聞：
一時，佛住舍衛國祇樹給孤獨園。 ^193a26

爾時，世尊告諸比丘：「於外法中，我不見一法，
未生惡不善法令生，已生者重生令增廣，
未生善法令不生，已生者令退，如惡知識、惡伴黨。
惡知識、惡伴黨者，未生貪欲蓋令生，已生者重生令增廣。
未生瞋恚、睡眠、掉悔、疑蓋令生，已生者重生令增廣。
未生念覺分令不生，已生者令退，未生擇法、
精進、喜、猗、定、捨覺分令不生，已生者令退。 ^193a27

「諸比丘！我不見一法，未生惡不善法令不生，
已生者令斷，未生善法令生，已生者重生令增廣，
所謂善知識、善伴黨、善隨從者，若善知識、
善伴黨、善隨從者，未生貪欲蓋令不生，
已生者令斷，未生瞋恚、睡眠、掉悔、疑蓋令不生，已生者令斷。
未生念覺分令生，已生者重生令增廣，
未生擇法、精進、喜、猗、定、捨覺分令生，已生者重生令增廣。」 ^193b4

佛說此經已，諸比丘聞佛所說，歡喜奉行。
jing:: 
##  718
（七一八） ^193b12

如是我聞：
一時，佛住舍衛國祇樹給孤獨園。 ^193b14

爾時，尊者舍利弗告諸比丘：「有七覺分。
何等為七？謂念覺分、擇法覺分、精進覺分、
喜覺分、猗覺分、定覺分、捨覺分。
此七覺分決定而得，不勤而得，我隨所欲，覺分正受。
若晨朝時、日中時、日暮時，若欲正受，隨其所欲，多入正受。
譬如王大臣，有種種衣服，置箱簏中，隨其所須，
日中所須、日暮所須，隨欲自在。
如是，比丘！此七覺分，決定而得，不勤而得，隨意正受。
我此念覺分，清淨純白，起時知起，滅時知滅，
沒時知沒，已起知已起，已滅知已滅，如是擇法、
精進、喜、猗、定、捨覺分亦如是說。」 ^193b15

尊者舍利弗說此經已，諸比丘聞其所說，歡喜奉行。
jing:: 
##  719
（七一九） ^193b26

如是我聞：
一時，佛住巴連弗邑。
爾時，尊者優波摩、尊者阿提目多住巴連弗邑鷄林精舍。 ^193b28

爾時，尊者阿提目多晡時從禪覺，詣尊者優波摩所，
共相問訊慰勞已，退坐一面，問尊者優波摩：「尊者！
能知七覺分方便，如是樂住正受，如是苦住正受？」 ^193c1

優波摩答言：「尊者阿提目多！
比丘善知方便修七覺分，如是樂住正受，如是苦住正受。」 ^193c4

復問：「云何比丘善知方便修七覺分？」 ^193c6

優波摩答言：「比丘方便修念覺分時知思惟：
『彼心不善解脫，不害睡眠，不善調伏掉悔，
不害睡眠，如我念覺處法思惟，精進方便，不得平等。』
如是擇法、精進、喜、猗、定、捨覺分，亦如是說。
若比丘念覺分方便時先思惟：『心善解脫，
正害睡眠，調伏掉悔，如我於此念覺處法思惟已，
不勤方便，而得平等。』
如是。阿提目多！比丘知方便修七覺分，
如是樂住正受，如是不樂住正受。」 ^193c7

時，二正士共論義已，各從座起而去。
jing:: 
##  720
（七二〇） ^193c16

如是我聞：
一時，佛住舍衛國祇樹給孤獨園。
爾時，尊者阿那律亦住舍衛國松林精舍。 ^193c18

時，有眾多比丘詣阿那律所，共相問訊慰勞，
問訊慰勞已，退坐一面，語尊者阿那律：「尊者知方便修七覺分時生樂住不？」 ^193c20

尊者阿那律語諸比丘言：「我知比丘方便修七覺分時生樂住。」 ^193c23

諸比丘問尊者阿那律：「云何知比丘方便修七覺分時生樂住？」 ^193c24

尊者阿那律語諸比丘：「比丘方便修念覺分，
善知思惟，我心善解脫，善害睡眠，善調伏掉悔。
如此念覺分處法思惟已，精勤方便，心不懈怠，
身猗息不動亂，繫心令住，不起亂念，一心正受。
如是擇法、精進、喜、猗、定、捨覺分亦如是說，是名知比丘方便修七覺分時生樂住。」 ^193c26

時，眾多比丘聞尊者阿那律所說，歡喜隨喜，從座起而去。
jing:: 
##  721
（七二一） ^194a3

如是我聞：
一時，佛住舍衛國祇樹給孤獨園。 ^194a5

爾時，世尊告諸比丘：「轉輪聖王出世之時，
有七寶現於世間，金輪寶、象寶、馬寶、神珠寶、
玉女寶、主藏臣寶、主兵臣寶。
如是，如來出世，亦有七覺分寶現，齋戒處樓觀上，
大臣圍遶，有金輪寶從東方出，輪有千輻，
齊轂圓輞，輪相具足，有此吉瑞，必是轉輪聖王，我今決定為轉輪王。
即以兩手承金輪寶，著左手中，右手旋轉，
而說是言：『若是轉輪聖王金輪寶者，當復轉輪聖王古道而去。』
於是輪寶即發，王蕃前隨，而於東方乘虛而逝，
向於東方，遊古聖王正直之道。
王隨輪寶，四兵亦從，若所至方，輪寶住者，
王於彼住，四兵亦住。
東方諸國處處小王，見聖王來，悉皆歸伏。 ^194a6

「如來出興於世，有七覺分現於世間，所謂念覺分、
擇法覺分、精進覺分、喜覺分、猗覺分、定覺分、捨覺分。」 ^194a19

佛說此經已，諸比丘聞佛所說，歡喜奉行。
jing:: 
##  722
（七二二） ^194a21

如是我聞：
一時，佛住舍衛國祇樹給孤獨園。 ^194a23

爾時，世尊告諸比丘：「轉輪聖王出於世時，有七寶現於世間。
云何轉輪聖王出於世時，金輪寶現有？
時，剎利灌頂聖王，月十五日，沐浴清淨，
受持齋戒，於樓閣上，大臣圍遶。
有金輪寶從東方出，輪有千輻，齊轂圓輞，
輪相具足，天真金寶。
古昔傳聞，剎利灌頂大王月十五日布薩時，
沐浴清淨，受持福善。
善來大王，此是王國，此國安隱，人民豐樂，
願於中止，教化國人，我則隨從。
聖王答言：『諸聚落主！
汝今但當善化國人，有不順者，當來白我，
當如法化，莫作非法，亦令國人善化非法，
若如是者，則從我化。』
於是聖王從東海度，乘古聖王道，至于南海；
至於南海，度於南海，至西海；乘於古昔聖王之道，
度於西海，至於北海。
南、西、北方諸小國王奉迎啟請，亦如東方廣說。
於是金輪寶，聖王隨從，度於北海，還至王宮正治殿上，
住虛空中，是為轉輪聖王出興于世，金輪寶現於世間。 ^194a24

「云何為轉輪聖王出興于世，白象寶現於世間？
若剎利灌頂大王純色之象，其色鮮好，
七支拄地，聖王見已，心則欣悅，今此寶象，
來應於我，告善調象師，令速調此寶象，調已送來。
象師受命，不盈一日，象即調伏，一切調伏相悉皆具足，
猶如餘象經年調者，今此象寶一日調伏亦復如是。
調已送詣王所，上白大王：『此象已調，唯王自知時。』
爾時，聖王觀察此象調相已備，即乘寶象，
於晨旦時周行四海，至日中時還歸王宮，
是名轉輪聖王出興于世，如此象寶現於世間。 ^194b13

「何等為轉輪聖王出興于世，馬寶現於世間？
轉輪聖王所有馬寶純一青色，烏頭澤尾，
聖王見馬，心生欣悅，今此神馬來應我故，
付調馬師，令速調之，調已送來。
馬師奉教，不盈一日，其馬即調，猶如餘馬經年調者，馬寶調伏亦復如是。
知馬調已，還送奉王，白言：『大王！
此馬已調。』爾時，聖王觀察寶馬調相已備，
於晨旦時乘此寶馬周行四海，至日中時還歸王宮，
是名轉輪聖王出興于世，馬寶現於世間。 ^194b24

「何等為轉輪聖王出興于世，摩尼珠寶現於世間？
若轉輪聖王所有寶珠，其形八楞，光澤明照，
無諸類隙，於王宮內，常為燈明。
轉輪聖王察試寶珠，陰雨之夜，將四種兵入於園林，
持珠前導，光明照耀，面一由旬，是為轉輪聖王出興于世，摩尼寶珠現於世間。 ^194c4

「何等為轉輪聖王出興于世，賢玉女寶現於世間？
轉輪聖王所有玉女，不黑不白、不長不短、
不麁不細、不肥不瘦，支體端正，寒時體暖、
熱時體涼，身體柔軟如迦陵伽衣，身諸毛孔，
出栴檀香，口鼻出息，作優鉢羅香。
後臥先起，瞻王意色，隨宜奉事，軟言愛語，
端心正念，發王道意，心無違越，況復身、
口，是為轉輪聖王寶女。 ^194c10

「云何為轉輪聖王主藏臣寶現於世間？
謂轉輪聖王主藏大臣本行施故，生得天眼，
能見伏藏，有主無主、若水若陸、若遠若近，
悉能見之，轉輪聖王須珍寶，即便告勅，
隨王所須，輒以奉上。
於是聖王有時試彼大臣，觀其所能，乘船遊海，
告彼大臣：『我須寶物。』
臣白王言：『小住岸邊，當以奉上。』
王告彼臣：『我今不須岸邊之寶，且盡與我。』
於是大臣即於水中出四金瓮，金寶滿中，
以奉聖王，王所須即取用之，若取足已，餘則還歸水中。
聖王出世，則有如此主藏之臣現於世間。 ^194c18

「云何聖王出興於世，有主兵之臣現於世間？
謂有主兵臣聰明智辯。
譬如世間善思量成就者，聖王所宜，彼則悉從，
宜去、宜住、宜出、宜入。
聖王四種兵行，道里頓止，不令疲勌，悉知聖王宜所應作，
現法後世功德之事，以白聖王。
轉輪聖王出興于世，有如是主兵之臣。 ^194c29

「如是如來、應、等正覺出興於世，有七覺分現於世間。
何等為七？謂念覺分、擇法覺分、精進覺分、
喜覺分、猗覺分、定覺分、捨覺分。」 ^195a6

佛說此經已，諸比丘聞佛所說，歡喜奉行。
jing:: 
##  723
（七二三） ^195a9

如是我聞：
一時，佛住舍衛國祇樹給孤獨園。 ^195a11

爾時，世尊告諸比丘：「善哉！
比丘！僧人聞法，諸年少比丘供養奉事諸尊長老。
所以者何？年少比丘供養奉事長老比丘者，
時時得聞深妙之法，聞深法已，二正事成就，身正及心正。
爾時修念覺分，修念覺分已，念覺分滿足；
念覺滿足已，於法選擇，分別於法，思量於法。
爾時，方便修擇法覺分，乃至捨覺分修習滿足。」 ^195a12

佛說此經已，諸比丘聞佛所說，歡喜奉行。
jing:: 
##  724
（七二四） ^195a19

如是我聞：
一時，佛住舍衛國祇樹給孤獨園。 ^195a21

爾時，世尊告諸比丘：「若比丘持戒、修德、
慚、愧，成真實法，見此人者，多得果報。
若復聞者，若隨憶念者、隨出家者，多得功德，況復親近恭敬奉事。
所以者何？親近奉事如是人者，時時得聞深妙之法；
得聞深法已，成就二正，身正及心正，方便修習定覺分；
修習已，修習滿足，乃至捨覺分修習滿足。」 ^195a22

佛說此經已，諸比丘聞佛所說，歡喜奉行。
jing:: 
##  725
（七二五） ^195a29

如是我聞：
一時，佛住舍衛國祇樹給孤獨園。 ^195b1

爾時，世尊告諸比丘：「說不善積聚者，所謂五蓋，是為正說。
所以者何？純一不善聚者，謂五蓋故。
何等為五？謂貪欲蓋、瞋恚蓋、睡眠蓋、掉悔蓋、疑蓋。
說善積聚者，謂七覺分，是為正說。
所以者何？純一滿淨者，是七覺分故。
何等為七？謂念覺分、擇法覺分、精進覺分、
喜覺分、猗覺分、定覺分、捨覺分。」 ^195b2

佛說此經已，諸比丘聞佛所說，歡喜奉行。
jing:: 
##  726
（七二六） ^195b9

如是我聞：
一時，佛住王舍城夾谷精舍。
爾時，尊者阿難亦在彼住。 ^195b10

時，尊者阿難獨一靜處禪思思惟，作如是念：
「半梵行者，所謂善知識、善伴黨、善隨從，
非惡知識、惡伴黨、惡隨從。」 ^195b11

時，尊者阿難從禪覺，往詣佛所，稽首禮足，
退坐一面，白佛言：「世尊！
我獨一靜處禪思思惟，作是念：『半梵行者，
所謂善知識、善伴黨、善隨從，非惡知識、
惡伴黨、惡隨從。』」 ^195b14

佛告阿難：「莫作是言：『半梵行者，謂善知識、
善伴黨、善隨從，非惡知識、惡伴黨、惡隨從。』
所以者何？純一滿靜，梵行清白，所謂善知識、
善伴黨、善隨從，非惡知識、惡伴黨、惡隨從。
我為善知識故，有眾生於我所取念覺分，
依遠離、依無欲、依滅、向於捨。
如是擇法覺分，精進、喜、猗、定、捨覺分，依遠離、
依無欲、依滅、向於捨。
以是故當知，阿難！
純一滿靜，梵行清白，謂善知識、善伴黨、
善隨從，非惡知識、非惡伴黨、非惡隨從。」 ^195b18

佛說此經已，諸比丘聞佛所說，歡喜奉行。
jing:: 
##  727
（七二七） ^195b27

如是我聞：
一時，佛在力士聚落人間遊行，於拘夷那竭城希連河中間住，
於聚落側告尊者阿難：「令四重襞疊敷世尊欝多羅僧，
我今背疾，欲小臥息。」 ^195b29

尊者阿難即受教勅，四重襞疊敷欝多羅僧已，
白佛言：「世尊！已四重襞疊敷欝多羅僧，唯世尊知時。」 ^195c3

爾時，世尊厚襞僧伽梨枕頭，右脇而臥，
足足相累，繫念明相，正念正智，作起覺想，
告尊者阿難：「汝說七覺分。」 ^195c6

時，尊者阿難即白佛言：「世尊！
所謂念覺分，世尊自覺成等正覺，說依遠離、
依無欲、依滅、向於捨，擇法、精進、喜、猗、定、
捨覺分，世尊自覺成等正覺，說依遠離、
依無欲、依滅、向於捨。」 ^195c8

佛告阿難：「汝說精進耶？」 ^195c12

阿難白佛：「我說精進。
世尊！說精進。善逝！」 ^195c13

佛告阿難：「唯精進，修習多修習，得阿耨多羅三藐三菩提。」
說是語已，正坐端身繫念。 ^195c14

時，有異比丘即說偈言：
　　「樂聞美妙法，忍疾告人說，
　　比丘即說法，轉於七覺分。
　　善哉尊阿難，明解巧便說，
　　有勝白淨法，離垢微妙說。
　　念、擇法、精進、喜、猗、定、捨覺，
　　此則七覺分，微妙之善說。
　　聞說七覺分，深達正覺味，
　　身嬰大苦患，忍疾端坐聽，
　　觀為正法王，常為人演說，
　　猶樂聞所說，況餘未聞者，
　　第一大智慧，十力所禮者，
　　彼亦應疾疾，來聽說正法，
　　諸多聞通達，契經阿毘曇，
　　善通法律者，應聽況餘者，
　　聞說如實法，專心#CB00834;慧聽，
　　於佛所說法，得離欲歡喜，
　　歡喜身猗息，心自樂亦然，
　　心樂得正受，正觀有事行，
　　厭惡三趣者，離欲心解脫，
　　厭惡諸有趣，不集於人天，
　　無餘猶燈滅，究竟般涅槃，
　　聞法多福利，最勝之所說，
　　是故當專思，聽大師所說。」 ^195c16

異比丘說此偈已，從座起而去。
jing:: 
##  728
（七二八） ^196a11

如是我聞：
一時，佛住舍衛國祇樹給孤獨園。 ^196a12

爾時，世尊告諸比丘：「有七覺分。
何等為七？謂念覺分，乃至捨覺分。」 ^196a13

佛說此經已，諸比丘聞佛所說，歡喜奉行。
jing:: 
##  729
（七二九） ^196a14

如是我聞：
一時，佛住舍衛國祇樹給孤獨園。 ^196a16

爾時，世尊告諸比丘：「當修七覺分。
何等為修七覺分？
謂念覺分，乃至捨覺分，若比丘修念覺分，
依遠離、依無欲、依滅、向於捨。
如是修擇法、精進、喜、猗、定、捨覺分，依遠離、
依無欲、依滅、向於捨。」 ^196a17

佛說此經已，諸比丘聞佛所說，歡喜奉行。
jing:: 
##  730
（七三〇） ^196a21

如是我聞：
一時，佛住舍衛國祇樹給孤獨園。 ^196a23

爾時，世尊告諸比丘……如上說。
差別者：「諸比丘！過去已如是修七覺分，未來亦當如是修七覺分。」 ^196a24

佛說此經已，諸比丘聞佛所說，歡喜奉行。
jing:: 
##  731
（七三一） ^196a26

如是我聞：
一時，佛住舍衛國祇樹給孤獨園。 ^196a28

爾時，世尊告諸比丘：「若比丘念覺分清淨鮮白，
無有支節，離諸煩惱，未起不起，除佛調伏教授，
乃至捨覺分，亦如是說。
諸比丘！念覺分清淨鮮白，無有支節，離諸煩惱，
未起而起，佛所調伏教授，非餘，乃至捨覺分，亦如是說。」 ^196a29

佛說此經已，諸比丘聞佛所說，歡喜奉行。
jing:: 
##  732
（七三二） ^196b5

如是我聞：
一時，佛住舍衛國祇樹給孤獨園。 ^196b7

爾時，世尊告諸比丘……如上說。
差別者：「未起不起，除善逝調伏教授，未起而起，
是則善逝調伏教授，非餘。」 ^196b8

佛說此經已，諸比丘聞佛所說，歡喜奉行。
jing:: 
##  733
（七三三） ^196b10

如是我聞：
一時，佛住舍衛國祇樹給孤獨園。 ^196b12

時，有異比丘來詣佛所，稽首禮足，退坐一面，
白佛言：「世尊謂覺分。
世尊！云何為覺分？」 ^196b13

佛告比丘：「所謂覺分者，謂七道品法。
然諸比丘七覺分漸次而起，修習滿足。」 ^196b15

異比丘白佛：「世尊！
云何覺分漸次而起，修習滿足？」 ^196b16

佛告比丘：「若比丘內身身觀住，彼內身身觀住時，攝心繫念不忘。
彼當爾時，念覺分方便修習，方便修習念覺分已，
修習滿足；滿足念覺分已，於法選擇，分別思量。
當於爾時修擇法覺分方便，修方便已，
修習滿足，如是乃至捨覺分修習滿足。
如內身身觀念住，如是外身、內外身、受、
心、法法觀念住，當於爾時專心繫念不忘，乃至捨覺分亦如是說。
如是住者，漸次覺分起，漸次起已，修習滿足。」 ^196b18

佛說此經已，諸比丘聞佛所說，歡喜奉行。
jing:: 
##  734
（七三四） ^196b27

如是我聞：
一時，佛住舍衛國祇樹給孤獨園。 ^196b29

爾時，世尊告彼比丘，如上。
差別者：「若比丘如是修習七覺分已，當得二種果，
現法得漏盡無餘涅槃，或得阿那含果。」 ^196c1

佛說此經已，諸比丘聞佛所說，歡喜奉行。
jing:: 
##  735
（七三五） ^196c3

如是我聞：
一時，佛住舍衛國祇樹給孤獨園……如上說。
差別者：「如是比丘修習七覺分已，多修習已，
得四種果、四種福利。
何等為四？謂須陀洹果、斯陀含果、阿那含果、阿羅漢果。」 ^196c5

佛說此經已，異比丘聞佛所說，歡喜奉行。
jing:: 
##  736
（七三六） ^196c9

如是我聞：
一時，佛住舍衛國祇樹給孤獨園……如上說。
差別者：「若比丘修習七覺分，多修習已，
當得七種果、七種福利。
何等為七？是比丘得現法智證樂；若命終時，
若不得現法智證樂；及命終時而得五下分結盡，
中般涅槃；若不得中般涅槃，而得生般涅槃；
若不得生般涅槃，而得無行般涅槃；若不得無行般涅槃，
而得有行般涅槃；若不得有行般涅槃，而得上流般涅槃。」 ^196c11

佛說此經已，異比丘聞佛所說，歡喜奉行。
jing:: 
##  737
（七三七） ^196c19

如是我聞：
一時，佛住舍衛國祇樹給孤獨園。 ^196c21

爾時，世尊告諸比丘：「所謂覺分。
何等為覺分？」 ^196c22

諸比丘白佛：「世尊是法根、法眼、法依，唯願為說。
諸比丘聞已，當受奉行。」 ^196c23

佛告諸比丘、比丘尼：「七覺分者，謂七道品法。
諸比丘！此七覺分漸次起，漸次起已，修習滿足。」 ^196c24

諸比丘白佛：「云何七覺分漸次起，漸次起已，修習滿足？ ^196c26

「若比丘身身觀念住，彼身身觀念住已，
專心繫念不忘，當於爾時方便修念覺分；
方便修念覺分已，修習滿足，謂修念覺分已，
於法選擇，當於爾時修擇法覺分方便，
修擇法覺分方便已，修習滿足。
如是精進、喜、猗、定、捨覺分亦如是說。
如內身，如是外身、內外身、受、心、法法觀念住，
專心繫念不忘，當於爾時方便修念覺分，
方便修念覺分已，修習滿足。
乃至捨覺分亦如是說，是名比丘七覺分漸次起，
漸次起已，修習滿足。」 ^196c28

佛說此經已，諸比丘聞佛所說，歡喜奉行。
jing:: 
##  738
（七三八） ^197a9

如是我聞：
一時，佛住舍衛國祇樹給孤獨園。 ^197a10

爾時，世尊告諸比丘……如上說。
差別者：「此七覺分修習多修習，當得二果，得現法智有餘涅槃及阿那含果。」 ^197a11

佛說此經已，諸比丘聞佛所說，歡喜奉行。
jing:: 
##  739
（七三九） ^197a13

如是我聞：
一時，佛住舍衛國祇樹給孤獨園。 ^197a15

爾時，世尊告諸比丘……如上說。
差別者：「若比丘修習七覺分，多修習已，當得四果。
何等為四？謂須陀洹果、斯陀含果、阿那含果、阿羅漢果。」 ^197a16

佛說此經已，諸比丘聞佛所說，歡喜奉行。
jing:: 
##  740
（七四〇） ^197a19

如是我聞：
一時，佛住舍衛國祇樹給孤獨園……如上說。
差別者：「若比丘修習此七覺分，多修習已，當得七果。
何等為七？謂現法智有餘涅槃，及命終時，
若不爾者，五下分結盡，得中般涅槃。
若不爾者，得生般涅槃。
若不爾者，得無行般涅槃。
若不爾者，得有行般涅槃。
若不爾者，得上流般涅槃。」 ^197a21

佛說此經已，諸比丘聞佛所說，歡喜奉行。
jing:: 
##  741
（七四一） ^197a27

如是我聞：
一時，佛住舍衛國祇樹給孤獨園。 ^197a29

爾時，世尊告諸比丘：「當修不淨觀，多修習已，當得大果大福利。
云何修不淨觀？多修習已，得大果大福利。
是比丘不淨觀俱念覺分，依遠離、依無欲、
依滅、向於捨；修擇法、精進、喜、猗、定、捨覺分，
依遠離、依無欲、依滅、向於捨。」 ^197b1

佛說此經已，諸比丘聞佛所說，歡喜奉行。
jing:: 
##  742
（七四二） ^197b6

如是我聞：
一時，佛住舍衛國祇樹給孤獨園。 ^197b8

爾時，世尊告諸比丘：「若比丘修習隨死念，
多修習已，得大果大福利。
云何比丘修習隨死念？
多修習已，得大果大福利。
是比丘修隨死念俱念覺分，依遠離、依無欲、
依滅、向於捨，乃至捨覺分亦如是說。」 ^197b9

佛說此經已，諸比丘聞佛所說，歡喜奉行。
jing:: 
##  743
（七四三） ^197b13

如是我聞：
一時，佛住釋氏黃枕邑。
時，眾多比丘晨朝著衣持鉢，入黃枕邑乞食。 ^197b15

時，眾多比丘作是念：「今日太早，乞食時未至，我等可過外道精舍。」
爾時，眾多比丘即入外道精舍，與諸外道出家共相問訊慰勞已，
於一面坐。 ^197b17

諸外道出家言：「沙門瞿曇為諸弟子說如是法不：
『斷五蓋——惱心、慧力羸、為障礙分、不趣涅槃，
盡攝其心，住四念處。
心與慈俱，無怨無嫉，亦無瞋恚，廣大無量，
善修充滿；四方、四維、上、下一切世間，心與慈俱，
無怨無嫉，亦無瞋恚，廣大無量，善修習充滿，如是修習。』
悲、喜、捨心俱亦如是說。
我等亦復為諸弟子作如是說，我等與彼沙門瞿曇有何等異？
所謂俱能說法。」 ^197b20

時，眾多比丘聞諸外道出家所說，心不喜悅，
默然不呵，從座起去。
入黃枕邑，乞食已，還精舍，舉衣鉢，洗足已，
詣佛所，稽首禮足，退坐一面。
以彼外道出家所說廣白世尊。 ^197b28

爾時，世尊告諸比丘：「如彼外道出家所說，
汝等應問：『修習慈心，為何所勝？
修習悲、喜、捨心，為何所勝？』
如是問時，彼諸外道出家，心則駭散，或說外異事，
或瞋慢、毀呰、違背、不忍，或默然萎熟，低頭失辯，思惟而住。
所以者何？我不見諸天、魔、梵、沙門、婆羅門、
天、人眾中，聞我所說隨順樂者，唯除如來及聲聞眾者。
比丘！心與慈俱多修習，於淨最勝；悲心修習多修習，
空入處最勝；喜心修習多修習，識入處最勝；
捨心修習多修習，無所有入處最勝。」 ^197c3

佛說此經已，諸比丘聞佛所說，歡喜奉行。
jing:: 
##  744
（七四四） ^197c14

如是我聞：
一時，佛住舍衛國祇樹給孤獨園。 ^197c15

爾時，世尊告諸比丘：「若比丘修習慈心，
多修習已，得大果大福利。
云何比丘修習慈心，得大果大福利？
是比丘心與慈俱，修念覺分，依遠離、依無欲、
依滅、向於捨；乃至修習捨覺分，依遠離、
依無欲、依滅、向於捨。」 ^197c16

佛說此經已，諸比丘聞佛所說，歡喜奉行。
jing:: 
##  745
（七四五） ^197c21

如是我聞：
一時，佛住舍衛國祇樹給孤獨園。 ^197c23

爾時，世尊告諸比丘：「若比丘修空入處，
多修習已，得大果大福利。
云何比丘修空入處，多修習已，得大果大福利？
是比丘心與空入處俱，修念覺分，依遠離、
依無欲、依滅、向於捨；乃至修捨覺分，依遠離、
依無欲、依滅、向於捨。」 ^197c24

佛說此經已，諸比丘聞佛所說，歡喜奉行。 ^197c29

如修空入處，如是識入處、無所有入處、
非想非非想入處三經，亦如上說。
jing:: 
##  746
（七四六） ^198a2

如是我聞：
一時，佛住舍衛國祇樹給孤獨園。 ^198a4

爾時，世尊告諸比丘：「若比丘修習安那般那念，
多修習已，得大果大福利。
云何修習安那般那念，多修習已，得大果大福利？
是比丘心與安那般那念俱，修念覺分，
依遠離、依無欲、依滅、向於捨；乃至修捨覺分，
依遠離、依無欲、依滅、向於捨。」 ^198a5

佛說此經已，諸比丘聞佛所說，歡喜奉行。
jing:: 
##  747
（七四七） ^198a10

如是我聞：
一時，佛住舍衛國祇樹給孤獨園。 ^198a12

爾時，世尊告諸比丘：「若比丘修無常想，
多修習已，得大果大福利。
云何比丘修無常想，多修習已，得大果大福利？
是比丘心口與無常想俱，修念覺分，依遠離、
依無欲、依滅、向於捨；乃至得捨覺分，依遠離、
依無欲、依滅、向於捨。」 ^198a13

佛說此經已，諸比丘聞佛所說，歡喜奉行。 ^198a18

如無常想，如是無常苦想、苦無我想、觀食想、
一切世間不可樂想、盡想、斷想、無欲想、
滅想、患想、不淨想、青瘀想、膿潰想、膖脹想、
壞想、食不盡想、血想、分離想、骨想、空想，一一經如上說。
雜阿含經卷第二十七
 ^198a20
