^bk150b【】
jing:: 佛說九橫經
translator:: 後漢安息國三藏安世高譯
佛在舍衛國祇樹給孤獨園。
佛便告比丘：「有九輩九因緣，命未盡便橫死：
一者、為不應飯為飯，二者、為不量飯，三者、
為不習飯飯，四者、為不出生，五者、為止熟，
六者、為不持戒，七者、為近惡知識，八者、
為入里不時不如法行，九者、為可避不避。
如是為九因緣，人命為橫盡。 ^883a15

「一、不應飯者，名為不可意飯，亦為以飽，腹不停調。 ^883a21

「二、不量飯者，名為不知節度，多飯過足。 ^883a23

「三、不習飯者，名為不知時冬夏，為至他國郡，
不知俗宜，不能消飯，食未習故。 ^883a24

「四、不出生者，名為飯物未消，復上飯，不服藥吐下，不時消。 ^883a26

「五、為止熟者，名為大便、小便來時，不即時行，
噫、吐、啑、下風來時制。 ^883a28

「六、不持戒者，名為犯五戒——殺、盜、犯他人婦、
兩舌、飲酒——亦有餘戒，以犯便入縣官，
或絃死，或捶杖、利刃所斫刺，或辜飢渴而終；
或以得脫，從怨家得手死，或驚怖念罪憂死。 ^883b1

「七、為近惡知識者，名為惡知識已作惡，便反坐。
何以故坐？不離惡知識故，不覺善惡，不計惡知識惡態，不思惡知識惡。 ^883b5

「八、為入里不時者，名為冥行，亦里有諍時行，
亦里有縣官長吏追捕不避，不如法行者，
入里妄入他家舍中，妄見不可見，妄聽不可聽，
妄犯不可犯，妄說不可說，妄憂不可憂，妄索不可索。 ^883b8

「九、為可避不避者，名為當避弊象、弊馬、
牛犇、車、蛇虺、坑井、水火、拔刀醉人、惡人，亦餘若干惡。
如是為九因緣輩人命未盡當坐是盡，
慧人當識當避是因緣，以避乃得兩福：
一者、得長壽；二者、以長壽乃得聞道，好語言亦能行。」 ^883b13

諸比丘歡喜受行。
佛說九橫經
 ^883b18
