
other:: 雜阿含經卷第二十八
translator:: 宋天竺三藏求那跋陀羅譯

# 二八

jing:: 
##  748
（七四八）
如是我聞：
一時，佛住舍衛國祇樹給孤獨園。 ^198b5

爾時，世尊告諸比丘：「如日出前相，謂明相初光。
如是比丘正盡苦邊、究竟苦邊前相者，所謂正見。
彼正見者，能起正志、正語、正業、正命、正方便、
正念、正定。起定正受故，聖弟子心正解脫貪欲、
瞋恚、愚癡，如是心善解脫。
聖弟子得正知見：『我生已盡，梵行已立，
所作已作，自知不受後有。』」 ^198b6

佛說此經已，諸比丘聞佛所說，歡喜奉行。
jing:: 
##  749
（七四九） ^198b12

如是我聞：
一時，佛住舍衛國祇樹給孤獨園。 ^198b14

爾時，世尊告諸比丘：「若無明為前相，故生諸惡不善法。
時，隨生無慚、無愧；無慚、無愧生已，隨生邪見；
邪見生已，能起邪志、邪語、邪業、邪命、邪方便、
邪念、邪定。若起明為前相，生諸善法。
時，慚愧隨生，慚愧生已，能生正見，正見生已，
起正志、正語、正業、正命、正方便、正念、正定，次第而起。
正定起已，聖弟子得正解脫貪欲、瞋恚、愚癡。
如是聖弟子得正解脫已，得正知見：『我生已盡，
梵行已立，所作已作，自知不受後有。』」 ^198b15

佛說此經已，諸比丘聞佛所說，歡喜奉行。
jing:: 
##  750
（七五〇） ^198b25

如是我聞：
一時，佛住舍衛國祇樹給孤獨園。 ^198b26

爾時，世尊告諸比丘：「若比丘！
諸惡不善法，比丘，一切皆以無明為根本，
無明集、無明生、無明起。
所以者何？無明者無知，於善、不善法不如實知，
有罪、無罪，下法、上法，染污，不染污，分別、
不分別，緣起、非緣起不如實知；不如實知故，
起於邪見，起於邪見已，能起邪志、邪語、
邪業、邪命、邪方便、邪念、邪定。 ^198b27

「若諸善法生，一切皆明為根本，明集、明生、明起。
明，於善、不善法如實知者，罪、無罪，親近、
不親近，卑法、勝法，穢污、白淨，有分別、無分別，
緣起、非緣起悉如實知，如實知者，是則正見。
正見者，能起正志、正語、正業、正命、正方便、
正念、正定。正定起已，聖弟子得正解脫貪、
恚、癡，貪、恚、癡解脫已，是聖弟子得正智見：
『我生已盡，梵行已立，所作已作，自知不受後有。』」 ^198c4

佛說此經已，諸比丘聞佛所說，歡喜奉行。
jing:: 
##  751
（七五一） ^198c13

如是我聞：
一時，佛住舍衛國祇樹給孤獨園。 ^198c14

爾時，世尊告諸比丘：「若在家、若出家而起邪事者，我所不說。
所以者何？若在家、出家而起邪事者，則不樂正法。
何等為邪事？謂邪見，乃至邪定，若在家、
出家而起正事，我所讚歎。
所以者何？起正事者，則樂正法，善於正法。
何等為正事？謂正見，乃至正定。」 ^198c15

爾時，世尊即說偈言：
　　「在家及出家，而起邪事者，
　　彼則終不樂，無上之正法，
　　在家及出家，而起正事者，
　　彼則常心樂，無上之正法。」 ^198c21

佛說此經已，諸比丘聞佛所說，歡喜奉行。
jing:: 
##  752
（七五二） ^198c26

如是我聞：
一時，佛住舍衛國祇樹給孤獨園。 ^198c27

爾時，迦摩比丘詣佛所，稽首佛足，退坐一面，
白佛言：「世尊！所謂欲者。
云何為欲？」 ^198c28

佛告迦摩：「欲，謂五欲功德。
何等為五？謂眼識明色，可愛、可意、可念，長養欲樂。
如是耳、鼻、舌、身識觸，可愛、可意、可念，長養欲樂，是名為欲。
然彼非欲，於彼貪著者，是名為欲。」 ^199a1

爾時，世尊即說偈言：
　　「世間雜五色，彼非為愛欲，
　　貪欲覺想者，是則士夫欲，
　　眾色常住世，行者斷心欲。」 ^199a5

迦摩比丘白佛言：「世尊！
寧有道有跡，斷此愛欲不？」 ^199a9

佛告比丘：「有八正道，能斷愛欲，謂正見、
正志、正語、正業、正命、正方便、正念、正定。」 ^199a10

佛說此經已，迦摩比丘聞佛所說，歡喜奉行。
jing:: 
##  753
（七五三） ^199a12

如是我聞：
一時，佛住舍衛國祇樹給孤獨園。 ^199a13

時，有比丘名阿梨瑟吒，詣佛所，稽首佛足，
退坐一面，白佛言：「世尊！
所謂甘露者。云何名為甘露？」 ^199a14

佛告阿梨瑟吒：「甘露者，界名說，然我為有漏盡者，現說此名。」 ^199a16

阿梨瑟吒比丘白佛言：「世尊！
有道有跡，修習多修習，得甘露法不？」 ^199a17

佛告比丘：「有，所謂八聖道分——謂正見乃至正定。」 ^199a19

佛說此經已，諸比丘聞佛所說，歡喜奉行。
jing:: 
##  754
（七五四） ^199a20

如是我聞：
一時，佛住舍衛國祇樹給孤獨園。 ^199a22

爾時，尊者舍利弗詣佛所，稽首佛足，退坐一面，
白佛言：「世尊！所謂賢聖等三昧根本眾具。
云何為賢聖等三昧根本眾具？」 ^199a23

佛告舍利弗：「謂七正道分為賢聖等三昧，
為根本，為眾具。何等為七？
謂正見、正志、正語、正業、正命、正方便、正念。
舍利弗！於此七道分為基業已，得一其心，是名賢聖等三昧根本眾具。」 ^199a25

佛說此經已，諸比丘聞佛所說，歡喜奉行。
jing:: 
##  755-7
（七五五～七） ^199b1

如上三經。如是佛問諸比丘三經亦如是說。
jing:: 
##  758
（七五八） ^199b3

如是我聞：
一時，佛住舍衛國祇樹給孤獨園。 ^199b5

爾時，世尊告諸比丘：「無母子畏，有母子畏。
愚癡無聞凡夫所說，而不能知無母子畏，有母子畏。 ^199b6

「諸比丘！有三種無母子畏，愚癡無聞凡夫所說。
何等為三？諸比丘！
有時兵兇亂起，殘害國土，隨流波迸，子失其母，
母失其子，是名第一無母子畏，愚癡無聞凡夫所說。 ^199b8

「復次，比丘！有時大火卒起，焚燒城邑聚落，
人民馳走，母子相失，是名第二無母子畏，愚癡無聞凡夫所說。 ^199b12

「復次，比丘！有時山中大雨，洪水流出，漂沒聚落，
人民馳走，母子相失，是名第三無母子畏，愚癡無聞凡夫所說。 ^199b14

「然此等畏，是有母子畏，愚癡無聞凡夫說名無母子畏。
彼有時兵兇亂起，殘害國土，隨流波迸，
母子相失，或時於彼母子相見，是名第一有母子畏，愚癡無聞凡夫說名無母子畏。 ^199b17

「復次，大火卒起，焚燒城邑聚落，人民馳走，
母子相失，或復相見，是名第二有母子畏，愚癡無聞凡夫說名無母子畏。 ^199b21

「復次，山中大雨，洪水流出，漂沒聚落，此人馳走，
母子相失，或尋相見，是名第三有母子畏，愚癡無聞凡夫說名無母子畏。 ^199b24

「比丘！有三種無母子畏，是我自覺成三菩提之所記說。
何等為三？若比丘！
子若老時，無母能語：『子！
汝莫老，我當代汝。』
其母老時，亦無子語：『母！
令莫老，我代之老。』
是名第一無母子畏，我自覺成三菩提之所記說。 ^199b26

「復次，比丘！有時子病，母不能語：『子！
令莫病，我當代汝。』
母病之時，子亦不能語：『母！
莫病，我當代母。』是名第二無母子畏，我自覺成三菩提之所記說。 ^199c2

「復次，子若死時，無母能語：『子！
令莫死，我今代汝。』
母若死時，無子能語：『母！
令莫死，我當代母。』
是名第三無母子畏，我自覺成三菩提之所記說。」 ^199c6

諸比丘白佛：「有道有跡，修習多修習，斷前三種有母子畏，斷後三種無母子畏不？」 ^199c9

佛告比丘：「有道有跡，斷彼三畏。
何等為道。何等為跡，修習多修習，斷前三種有母子畏，斷後三種無母子畏？
謂八聖道分，正見、正志、正語、正業、正命、
正方便、正念、正定。」 ^199c11

佛說此經已，諸比丘聞佛所說，歡喜奉行。
jing:: 
##  759
（七五九） ^199c15

如是我聞：
一時，佛住舍衛國祇樹給孤獨園。 ^199c17

爾時，世尊告諸比丘：「有三受，無常、有為、心所緣生。
何等為三？謂樂受、苦受、不苦不樂受。」 ^199c18

諸比丘白佛：「世尊！
有道有跡，修習多修習，斷此三受不？」 ^199c20

佛告比丘：「有道有跡，修習多修習，斷此三受。
何等為道，何等為跡，修習多修習，斷此三受？」 ^199c21

佛告比丘：「謂八聖道，正見、正志、正語、正業、
正命、正方便、正念、正定。」 ^199c23

佛說此經已，諸比丘聞佛所說，歡喜奉行。
jing:: 
##  760
（七六〇） ^199c25

如是我聞：
一時，佛住舍衛國祇樹給孤獨園。 ^199c27

爾時，世尊告諸比丘：「世有三法，不可喜、
不可愛、不可念。何等為三？
謂老、病、死，此三法不可喜、不可愛、不可念。
世間若無此三法不可喜、不可愛、不可念者，
無有如來、應、等正覺出於世間，世間亦不知有如來說法教誡、
教授。以世間有此三法不可喜、不可愛、
不可念故，如來、應、等正覺出於世間，世間知有如來說法教誡、
教授。」 ^199c28

諸比丘白佛：「有道有跡，斷此三法不可喜、
不可愛、不可念者不？」 ^200a6

佛告比丘：「有道有跡，修習多修習，斷此三法不可喜、
不可愛、不可念。何等為道？
何等為跡？修習多修習，斷此三法不可喜、
不可愛、不可念？謂八聖道，正見、正志、正語、
正業、正命、正方便、正念、正定。」 ^200a8

佛說此經已，諸比丘聞佛所說，歡喜奉行。
jing:: 
##  761
（七六一） ^200a12

如是我聞：
一時，佛住舍衛國祇樹給孤獨園。 ^200a14

爾時，世尊告諸比丘：「我當說學及無學。
諦聽，善思念之。何等為學？
謂學正見成就，學正志、正語、正業、正命、
正方便、正念、正定成就，是名為學。
何等為無學？謂無學正見成就，無學正志、
正語、正業、正命、正方便、正念、正定成就，是名無學。」 ^200a15

佛說此經已，諸比丘聞佛所說，歡喜奉行。 ^200a20

如學、無學，如是正士、如是大士，亦如是說。
jing:: 
##  762
（七六二） ^200a22

如是我聞：
一時，佛住舍衛國祇樹給孤獨園。 ^200a23

爾時，世尊告諸比丘：「我當說聖漏盡。
云何為聖漏盡？謂無學正見成就，乃至無學正定成就，是名聖漏盡。」 ^200a24

佛說此經已，諸比丘聞佛所說，歡喜奉行。
jing:: 
##  763
（七六三） ^200a26

如是我聞：
一時，佛住舍衛國祇樹給孤獨園。 ^200a28

爾時，世尊告諸比丘：「我今當說八聖道分。
何等為八？謂正見、正志、正語、正業、正命、
正方便、正念、正定。」 ^200a29

佛說此經已，諸比丘聞佛所說，歡喜奉行。
jing:: 
##  764
（七六四） ^200b2

如是我聞：
一時，佛住舍衛國祇樹給孤獨園。 ^200b4

爾時，世尊告諸比丘：「我今當說修八聖道。
諦聽，善思。何等為修八聖道？
是比丘修正見，依遠離、依無欲、依滅、向於捨，
修正志、正語、正業、正命、正方便、正念、正定，
依遠離、依無欲、依滅、向於捨，是名修八聖道。」 ^200b5

佛說此經已，諸比丘聞佛所說，歡喜奉行。
jing:: 
##  765
（七六五） ^200b10

如是我聞：
一時，佛住舍衛國祇樹給孤獨園。 ^200b11

爾時，世尊告諸比丘：「我今當說比丘過去已修八聖道，未來當修八聖道。」
乃至……。 ^200b12

諸比丘聞佛所說，歡喜奉行。
jing:: 
##  766
（七六六） ^200b13

如是我聞：
一時，佛住舍衛國祇樹給孤獨園。 ^200b15

爾時，世尊告諸比丘：「若比丘正見清淨鮮白，
無諸過患，離諸煩惱，未起不起，唯除佛所調伏，乃至正定亦如是說。
若正見清淨鮮白，無諸過患，離諸煩惱，
未起能起，乃至正定亦如是說。」 ^200b16

佛說此經已，諸比丘聞佛所說，歡喜奉行。 ^200b20

如除佛所說，除善逝所說，亦如上說。
jing:: 
##  767
（七六七） ^200b22

如是我聞：
一時，佛住舍衛國祇樹給孤獨園。 ^200b23

爾時，世尊告諸比丘：「說不善聚者，謂五蓋，是為正說。
所以者何？純一不善聚者，所謂五蓋。
何等為五？謂貪欲蓋，瞋恚、眠睡、掉悔、疑蓋。
說善法聚者，所謂八聖道，是名正說。
所以者何？純一滿淨善聚者，謂八聖道。
何等為八？謂正見、正志、正語、正業、正命、
正方便、正念、正定。」 ^200b24

佛說此經已，諸比丘聞佛所說，歡喜奉行。
jing:: 
##  768
（七六八） ^200c1

如是我聞：
一時，佛住王舍城山谷精舍。 ^200c3

時，尊者阿難獨一靜處，作如是念：「半梵行者，
謂善知識、善伴黨、善隨從。」
乃至。佛告阿難：「純一滿淨具梵行者，謂善知識。
所以者何？我為善知識故，令諸眾生修習正見，
依遠離、依無欲、依滅、向於捨，乃至修正定，
依遠離、依無欲、依滅、向於捨。」 ^200c4

佛說此經已，尊者阿難聞佛所說，歡喜奉行。
jing:: 
##  769
（七六九） ^200c9

如是我聞：
一時，佛住舍衛國祇樹給孤獨園。
爾時，尊者阿難晨朝著衣持鉢，入舍衛城乞食。 ^200c11

時，有生聞婆羅門乘白馬車，眾多年少翼從，
白馬、白車、白控、白鞭，頭著白帽、白傘蓋，
手執白拂，著白衣服、白瓔珞，白香塗身，
翼從皆白，出舍衛城，欲至林中教授讀誦，
眾人見之咸言：「善乘！
善乘！謂婆羅門乘。」 ^200c13

時，尊者阿難見婆羅門眷屬、眾具一切皆白，
見已，入城乞食。還精舍，舉衣鉢，洗足已，
往詣佛所，稽首禮足，退坐一面，白佛言：「世尊！
今日晨朝著衣持鉢，入舍衛城乞食，見生聞婆羅門乘白馬車，
眷屬、眾具一切皆白，眾人唱言：『善乘！
善乘！謂婆羅門乘。』
云何？世尊！於正法、律，為是世人乘？
為是婆羅門乘？」 ^200c18

佛告阿難：「是世人乘，非我法、律婆羅門乘也。
阿難！我正法、律乘、天乘、婆羅門乘、大乘，
能調伏煩惱軍者，諦聽，善思，當為汝說。
阿難！何等為正法、律乘、天乘、婆羅門乘、
大乘，能調伏煩惱軍者？
謂八正道——正見乃至正定。
阿難！是名正法、律乘、天乘、梵乘、大乘，能調伏煩惱軍者。」 ^200c25

爾時，世尊即說偈言：
　　「信戒為法軛，慚愧為長縻，
　　正念善護持，以為善御者，
　　捨三昧為轅，智慧精進輪，
　　無著忍辱鎧，安隱如法行，
　　直進不退還，永之無憂處，
　　智士乘戰車，摧伏無智怨。」
jing:: 
##  770
（七七〇） ^201a2

如是我聞：
一時，佛住舍衛國祇樹給孤獨園。 ^201a9

爾時，世尊告諸比丘：「應離邪見，應斷邪見，
若邪見不可斷者，我終不說應離、斷邪見。
以邪見可斷故，我說比丘當離邪見。
若不離邪見者，邪見當作非義不饒益苦，是故我說當離邪見。
如是邪志、邪語、邪業、邪命、邪方便、邪念、邪定亦如是說。 ^201a10

「諸比丘！離邪見已，當修正見，若不得修正見者，我終不說修習正見。
以得修正見故，我說比丘應修正見。
若不修正見者，當作非義不饒益苦，以不修正見，
作非義不饒益苦故，是故我說當修正見，
以義饒益，常得安樂。
是故，比丘！當修正見。
如是正志、正語、正業、正命、正方便、正念、正定亦如是說。」 ^201a16

佛說此經已，諸比丘聞佛所說，歡喜奉行。
jing:: 
##  771
（七七一） ^201a23

如是我聞：
一時，佛住舍衛國祇樹給孤獨園。 ^201a25

時，有生聞婆羅門來詣佛所，與世尊面相問訊慰勞，
問訊慰勞已，退坐一面，白佛言：「瞿曇！
謂非彼岸及彼岸。
瞿曇！云何非彼岸？
云何彼岸？」 ^201a26

佛告婆羅門：「邪見者，非彼岸。
正見者，是彼岸。邪志、邪語、邪業、邪命、邪方便、
邪念、邪定非彼岸。
正見是彼岸，正志、正語、正業、正命、正方便、
正念、正定是彼岸。」 ^201a29

爾時，世尊即說偈言：
　　「希有諸人民，能度於彼岸，
　　一切諸世間，徘徊遊此岸。
　　於此正法律，能善隨順者，
　　斯等能度彼，生死難度岸。」 ^201b3

時，生聞婆羅門聞佛所說，歡喜隨喜，從座起去。
jing:: 
##  772-4
（七七二～四） ^201b9

如是，異比丘問尊者阿難、問佛、問諸比丘，此三經亦如上說。
jing:: 
##  775
（七七五） ^201b11

如是我聞：
一時，佛住舍衛國祇樹給孤獨園。 ^201b13

爾時，世尊告諸比丘：「於內法中，我不見一法能令未生惡不善法生，
已生者重生令增廣，如說不正思惟者。
諸比丘！不正思惟者，未起邪見令起，已起重生令增廣。
如是邪志、邪語、邪業、邪命、邪方便、邪念、邪定亦如是說。 ^201b14

「諸比丘！於內法中，我不見一法令未生惡不善法不生，
已生惡不善法令滅，如說正思惟者。
諸比丘！正思惟者，未生邪見令不生，已生者令滅，
如邪見，邪志、邪語、邪業、邪命、邪方便、邪念、邪定亦如是說。」 ^201b19

佛說此經已，諸比丘聞佛所說，歡喜奉行。
jing:: 
##  776
（七七六） ^201b23

如是我聞：
一時，佛住舍衛國祇樹給孤獨園。 ^201b25

爾時，世尊告諸比丘：「於內法中，我不見一法，
未生善法不生，已生善法令退，如說不正思惟者。
諸比丘！不正思惟者，未生正見令不生，已生正見令退。
如是未生正志、正語、正業、正命、正方便、
正念、正定令不生，已生者令退。 ^201b26

「諸比丘！於內法中，我不見一法令未生善法令生，
已生善法重生令增廣，如說正思惟者。
諸比丘！正思惟者，未生正見令生，已生正見重生令增廣。
如是未生正志、正語、正業、正命、正方便、
正念、正定令生、已生者重生令增廣。」 ^201c2

佛說此經已，諸比丘聞佛所說，歡喜奉行。
jing:: 
##  777
（七七七） ^201c7

如是我聞：
一時，佛住舍衛國祇樹給孤獨園。 ^201c9

爾時，世尊告諸比丘：「於內法中，我不見一法令未生惡不善法生，
已生惡不善法重生令增廣，未生善法不生，
已生者令退，所謂不正思惟。
諸比丘！不正思惟者，未生邪見令生，已生者重生令增廣，
未生正見不生，已生者令退。
如是未生邪志、邪語、邪業、邪命、邪方便、
邪念、邪定令生，已生者重生令增廣；未生正志、
正語、正業、正命、正方便、正念、正定不生，已生者令退。 ^201c10

「諸比丘！我於內法中，不見一法，未生惡不善法令不生，
已生惡不善法令滅，未生善法令生，已生善法重生令增廣，
如說正思惟。諸比丘！
正思惟者，令未生邪見不生，已生邪見令滅，
未生正見令生，已生正見重生令增廣。
如是未生邪志、邪語、邪業、邪命、邪方便、
邪念、邪定令不生，已生者令滅，未生正志、
正語、正業、正命、正方便、正念、正定令生，已生者重生令增廣。」 ^201c18

佛說此經已，諸比丘聞佛所說，歡喜奉行。
jing:: 
##  778
（七七八） ^201c27

如是我聞：
一時，佛住舍衛國祇樹給孤獨園。 ^201c29

爾時，世尊告諸比丘：「於外法中，我不見一法令未生惡不善法生，
已生惡不善法重生令增廣，如說惡知識、
惡伴黨、惡隨從。諸比丘！
惡知識、惡伴黨、惡隨從者，能令未生邪見令生，已生邪見重生令增廣。
如是未生邪志、邪語、邪業、邪命、邪方便、
邪念、邪定令生，已生者重生令增廣。 ^201c30

「諸比丘！外法中，我不見一法令未生惡不善法不生，
已生惡不善法令滅，如說善知識、善伴黨、善隨從。
諸比丘！善知識、善伴黨、善隨從，能令未生邪見不生，
已生邪見令滅；未生邪志、邪語、邪業、邪命、
邪方便、邪念、邪定不生，已生者令滅。」 ^202a6

佛說此經已，諸比丘聞佛所說，歡喜奉行。
jing:: 
##  779
（七七九） ^202a12

如是我聞：
一時，佛住舍衛國祇樹給孤獨園。 ^202a14

爾時，世尊告諸比丘：「於外法中，我不見一法能令未生善法生，
已生善法重生令增廣，如說善知識、善伴黨、善隨從。
諸比丘！善知識、善伴黨、善隨從者，能令未生正見生，已生正見重生令增廣。
如是未生正志、正語、正業、正命、正方便、
正念、正定令生，已生者重生令增廣。」 ^202a15

佛說此經已，諸比丘聞佛所說，歡喜奉行。
jing:: 
##  780
（七八〇） ^202a21

如是我聞：
一時，佛住舍衛國祇樹給孤獨園。 ^202a23

爾時，世尊告諸比丘：「於外法中，我不見一法能令未生惡不善法生，
已生惡不善法重生令增廣，未生善法不生，
已生善法令滅，如說惡知識、惡伴黨、惡隨從。
諸比丘！惡知識、惡伴黨、惡隨從者，能令未生邪見令生，已生邪見者重生令增廣。
未生正見不生，已生正見令退。
如是未生邪志、邪語、邪業、邪命、邪方便、
邪念、邪定令生，已生者重生令增廣。
未生正志、正語、正業、正命、正方便、正念、
正定令不生，已生者令退。 ^202a24

「諸比丘！於外法中，我不見一法能令未生惡不善法生，
已生惡不善法令滅，未生善法令生，已生善法重生令增廣，
如說善知識、善伴黨、善隨從。
諸比丘！善知識、善伴黨、善隨從，能令未生邪見不生，
已生邪見令滅，未生正見令生，已生正見重生令增廣。
如是未生邪志、邪語、邪業、邪命、邪方便、
邪念、邪定令不生，已生者令滅，未生正志、
正語、正業、正命、正方便、正念、正定令生，已生者重生令增廣。」 ^202b4

佛說此經已，諸比丘聞佛所說，歡喜奉行。
jing:: 
##  781
（七八一） ^202b14

如是我聞：
一時，佛住舍衛國祇樹給孤獨園。 ^202b15

爾時，世尊告諸比丘：「於內法中，我不見一法能令未生惡不善法生，
已生者重生令增廣，未生善法不生，已生者令退，如說不正思惟。
諸比丘！不正思惟者，能令未生邪見生，
已生邪見令重生增廣，未生正見不生，已生正見令退。 ^202b16

「諸比丘！於內法中，我不見一法能令未生惡不善法不生，
已生惡不善法令滅，未生善法令生，已生善法重生令增廣，
如說正思惟。諸比丘！
正思惟者，能令未生邪見不生，已生者令滅，
未生正見令生，已生者重生令增廣。」 ^202b21

佛說此經已，諸比丘聞佛所說，歡喜奉行。 ^202b26

如說邪見、正見，如是邪志、正志，邪語、正語，
邪業、正業，邪命、正命，邪方便、正方便，邪念、
正念，邪定、正定七經如上說。 ^202b28

如內法八經，如是外法八經，亦如是說。
jing:: 
##  782
（七八二） ^202c1

如是我聞：
一時，佛住舍衛國祇樹給孤獨園。 ^202c3

爾時，世尊告諸比丘：「有非法、是法。
諦聽，善思，當為汝說。
何等為非法、是法？
謂邪見非法、正見是法，乃至邪定非法、正定是法。」 ^202c4

佛說此經已，諸比丘聞佛所說，歡喜奉行。 ^202c7

如非法、是法，如是非律、正律，非聖、是聖，
不善法、善法，非習法、習法，非善哉法、善哉法，
黑法、白法，非義、正義，卑法、勝法，有罪法、
無罪法，應去法、不去法，一一經皆如上說。
jing:: 
##  783
（七八三） ^202c8

如是我聞：
一時，佛住拘睒彌國瞿師羅園。
爾時，尊者阿難亦在彼住。 ^202c12

有異婆羅門來詣尊者阿難所，與尊者阿難共相問訊慰勞，
問訊慰勞已，退坐一面，白尊者阿難：「欲有所問，寧有閑暇為記說不？」 ^202c13

阿難答言：「隨汝所問，知者當答。」 ^202c16

婆羅門問：「尊者阿難！
何故於沙門瞿曇所出家修梵行？」 ^202c17

阿難答言：「婆羅門！
為斷故。」 ^202c18

復問：「斷何等？」
答言：「貪欲斷，瞋恚、愚癡斷。」 ^202c19

又問：「阿難！有道有跡，能斷貪欲、瞋恚、愚癡耶？」 ^202c20

阿難答言：「有，謂八聖道，正見、正志、正語、
正業、正命、正方便、正念、正定。」 ^202c21

婆羅門言：「阿難！賢哉之道！
賢哉之跡！修習多修習，能斷斯等貪欲、
恚、癡。」 ^202c23

尊者阿難說是法時，彼婆羅門聞其所說，
歡喜隨喜，從座起去。 ^202c24

如斷貪、恚、癡。如是調伏貪、恚、癡，及得涅槃，
及厭離，及不趣涅槃，及沙門義，及婆羅門義，
及解脫，及苦斷，及究竟苦邊，及正盡苦，一一經皆如上說。
jing:: 
##  784
（七八四） ^202c26

如是我聞：
一時，佛住舍衛國祇樹給孤獨園。 ^203a1

爾時，世尊告諸比丘：「有邪、有正。
諦聽，善思，當為汝說。
何等為邪？謂邪見，乃至邪定。
何等為正？謂正見，乃至正定。
何等為正見？謂說有施、有說、有齋，有善行、
有惡行，有善惡行果報，有此世、有他世，
有父母、有眾生生，有阿羅漢善到、善向，
有此世、他世自知作證具足住：『我生已盡，
梵行已立，所作已作，自知不受後有。』
何等為正志？謂出要志、無恚志、不害志。
何等為正語？謂離妄語、離兩舌、離惡口、離綺語。
何等為正業？謂離殺、盜、婬。
何等為正命？謂如法求衣服、飲食、臥具、
湯藥，非不如法。何等為正方便？
謂欲、精進、方便、出離、勤競、堪能常行不退。
何等為正念？謂念隨順，念不妄、不虛。
何等為正定？謂住心不亂、堅固、攝持、寂止、
三昧、一心。」 ^203a2

佛說此經已，諸比丘聞佛所說，歡喜奉行。
jing:: 
##  785
（七八五） ^203a17

如是我聞：
一時，佛住舍衛國祇樹給孤獨園。 ^203a19

爾時，世尊告諸比丘……如上說。
差別者：「何等為正見？
謂正見有二種，有正見，是世、俗，有漏、有取，
轉向善趣；有正見，是聖、出世間，無漏、無取，
正盡苦，轉向苦邊。
何等為正見有漏、有取，向於善趣？
若彼見有施、有說，乃至知世間有阿羅漢，
不受後有，是名世間正見，世、俗，有漏、有取，向於善趣。
何等為正見是聖、出世間，無漏、不取，正盡苦，轉向苦邊？
謂聖弟子苦苦思惟，集、滅、道道思惟，無漏思惟相應，
於法選擇，分別推求，覺知黠慧，開覺觀察，
是名正見是聖、出世間，無漏、不取，正盡苦，轉向苦邊。
何等為正志？謂正志二種。
有正志世、俗，有漏、有取，向於善趣；有正志，
是聖、出世間，無漏、不取，正盡苦，轉向苦邊。
何等為正志有世、俗，有漏、有取，向於善趣？
謂正志出要覺、無恚覺、不害覺，是名正志世、
俗，有漏、有取，向於善趣。
何等為正志是聖、出世間，無漏、不取，正盡苦，轉向苦邊？
謂聖弟子苦苦思惟，集、滅、道道思惟，無漏思惟相應心法，
分別自決意解，計數立意，是名正志是聖、
出世間，無漏、不取，正盡苦，轉向苦邊。 ^203a20

「何等為正語？正語有二種。
有正語，世、俗，有漏、有取，向於善趣；有正語，
是聖、出世間，無漏、不取，正盡苦，轉向苦邊。
何等為正語世、俗，有漏、有取，向於善趣？
謂正語離妄語、兩舌、惡口、綺語，是名正語世、
俗，有漏、有取，向於善趣。
何等正語是聖、出世間，無漏、不取，正盡苦，轉向苦邊？
謂聖弟子苦苦思惟，集、滅、道道思惟，除邪命，
念口四惡行、諸餘口惡行，離於彼，無漏、
遠離、不著，固守、攝持不犯，不度時節，不越限防，
是名正語是聖、出世間，無漏、不取，正盡苦，轉向苦邊。 ^203b11

「何等為正業？正業有二種。
有正業，世、俗，有漏、有取，向於善趣；有正業，
是聖、出世間，無漏、不取，正盡苦，轉向苦邊。
何等為正業世、俗，有漏、有取，轉向善趣？
謂離殺、盜、婬，是名正業世、俗，有漏、有取，轉向善趣。
何等為正業是聖、出世間，無漏、不取，正盡苦，轉向苦邊。
謂聖弟子苦苦思惟，集、滅、道道思惟，除邪命，
念身三惡行、諸餘身惡行數，無漏、心不樂著，
固守、執持不犯，不度時節，不越限防，是名正業是聖、
出世間，無漏、不取，正盡苦，轉向苦邊。 ^203b22

「何等為正命？正命有二種。
有正命，是世、俗，有漏、有取，轉向善趣；有正命，
是聖、出世間，無漏、不取，正盡苦，轉向苦邊。
何等為正命世、俗，有漏、有取，轉向善趣？
謂如法求衣食、臥具、隨病湯藥，非不如法，
是名正命世、俗，有漏、有取，轉向善趣。
何等為正命是聖、出世間，無漏、不取，正盡苦，轉向苦邊？
謂聖弟子苦苦思惟，集、滅、道道思惟，於諸邪命無漏、
不樂著，固守、執持不犯，不越時節，不度限防，
是名正命是聖、出世間，無漏、不取，正盡苦，轉向苦邊。 ^203c3

「何等為正方便？正方便有二種。
有正方便，世、俗，有漏、有取，轉向善趣；有正方便，
是聖、出世間，無漏、不取，正盡苦，轉向苦邊。
何等為正方便世、俗，有漏、有取，轉向善趣？
謂欲、精進、方便超出、堅固建立，堪能造作精進、
心法攝受、常、不休息，是名正方便世、俗，
有漏、有取，轉向善趣。
何等為正方便是聖、出世間，無漏、不取，
盡苦，轉向苦邊？謂聖弟子苦苦思惟，集、
滅、道道思惟，無漏憶念相應心法，欲、精進、
方便、勤踊，超出、建立堅固、堪能造作精進，
心法攝受、常、不休息，是名正方便是聖、
出世間，無漏、不取，正盡苦，轉向苦邊。 ^203c13

「何等為正念？正念有二種。
世、俗，有漏、有取，轉向善趣；有正念，是聖、
出世間，無漏、不取，正盡苦，轉向苦邊。
何等為正念世、俗，有漏、有取，轉向善趣？
若念、隨念、重念、憶念，不妄、不虛，是名正念世、
俗，有漏、有取，正向善趣。
何等為正念是聖、出世間，無漏、不取，轉向苦邊？
謂聖弟子苦苦思惟，集、滅、道道思惟，無漏思惟相應，
若念、隨念、重念、憶念，不妄、不虛，是名正念是聖、
出世間，無漏、不取，轉向苦邊。 ^203c25

「何等為正定？正定有二種。
有正定，世、俗，有漏、有取，轉向善趣；有正定，
是聖、出世間，無漏、不取，正盡苦，轉向苦邊。
何等為正定世、俗，有漏、有取，轉向善趣？
若心住不亂、不動、攝受、寂止、三昧、一心，
是名正定世、俗，有漏、有取，轉向善趣。
何等為正定是聖、出世間，無漏、不取，正盡苦，轉向苦邊？
謂聖弟子苦苦思惟，集、滅、道道思惟，無漏思惟相應心法住，
不亂、不散、攝受、寂止、三昧、一心，是名正定是聖、
出世間，無漏、不取，正盡苦，轉向苦邊。」 ^204a5

佛說此經已，諸比丘聞佛所說，歡喜奉行。
jing:: 
##  786
（七八六） ^204a14

如是我聞：
一時，佛住舍衛國祇樹給孤獨園。 ^204a16

爾時，世尊告諸比丘：「若比丘心向邪者，
違背於法，不樂於法；若向正者，心樂於法，不違於法。
何等為邪？謂邪見，乃至邪定。
何等為正？謂正見，乃至正定。」 ^204a17

佛說此經已，諸比丘聞佛所說，歡喜奉行。
jing:: 
##  787
（七八七） ^204a20

如是我聞：
一時，佛住舍衛國祇樹給孤獨園。 ^204a22

爾時，世尊告諸比丘：「向邪者違於法，不樂於法，
向正者樂於法，不違於法。
何等為向邪者違於法，不樂於法？
謂邪見人身業如所見，口業如所見，若思、
若欲、若願、若為，彼皆隨順，一切得不愛果，
不念、不可意果。所以者何？
以見惡故，謂邪見。
邪見者，起邪志、邪語、邪業、邪命、邪方便、
邪念、邪定，是向邪者違於法，不樂於法。 ^204a23

「何等為向正者樂於法，不違於法？
謂正見人若身業隨所見，若口業、若思、
若欲、若願、若為，悉皆隨順，得可愛、可念、可意果。
所以者何？以見正故，謂正見。
正見者，能起正志、正語、正業、正命、正方便、
正念、正定，是名向正者樂於法，不違於法。」 ^204b1

佛說是經已，諸比丘聞佛所說，歡喜奉行。
jing:: 
##  788
（七八八） ^204b7

如是我聞：
一時，佛住舍衛國祇樹給孤獨園。 ^204b9

爾時，世尊告諸比丘：「向邪者違於法，不樂於法，
向正者樂於法，不違於法。 ^204b10

「何等為向邪者違於法，不樂於法？
若邪見人身業如所見，口業如所見，若思、
若欲、若願、若為、彼皆隨順，一切得不愛果，
不念、不可意果。所以者何？
惡見謂邪見。邪見者，起邪志、邪語、邪業、
邪命、邪方便、邪念、邪定。
譬如苦果，種著地中，隨時溉灌，彼得地味、
水味、火味、風味，一切悉苦。
所以者何？以種苦故。
如是邪見人，身業如所見，口業如所見，
若思、若欲、若願、若為，悉皆隨順，彼一切得不愛、
不念、不可意果。所以者何？
惡見者謂邪見。邪見者，能起邪志，乃至邪定，
是名向邪者違於法，不樂於法。 ^204b11

「何等為向正者樂於法，不違於法？
若正見人身業如所見，口業如所見，若思、
若欲、若為，悉皆隨順，彼一切得可愛、可念、可意果。
所以者何？善見謂正見。
正見者能起正志，乃至正定。
譬如甘蔗、稻、麥、蒲桃種著地中，隨時溉灌，
彼得地味、水味、火味、風味，彼一切味悉甜美。
所以者何？以種子甜故。
如是正見人，身業如所見，口業如所見，
若思、若欲、若願、若為，悉皆隨順，彼一切得可愛、
可念、可意果。所以者何？
善見者謂正見。正見者，能起正志，乃至正定，
是名向正者樂於法，不違於法。」 ^204b23

佛說此經已，諸比丘聞佛所說，歡喜奉行。 ^204c5

世間、出世間亦如是說，如上三經，亦皆說偈言：
　　「鄙法不應近，放逸不應行，
　　不應習邪見，增長於世間，
　　假使有世間，正見增上者，
　　雖復百千生，終不墮惡趣。」 ^204c7

佛說此經已，諸比丘聞佛所說，歡喜奉行。
jing:: 
##  789
（七八九） ^204c13

如是我聞：
一時，佛住舍衛國祇樹給孤獨園。 ^204c14

時，有生聞婆羅門來詣佛所，稽首佛足，
與世尊面相問訊慰勞已，退坐一面，白佛言：「瞿曇！
所謂正見者，何等為正見？」 ^204c15

佛告婆羅門：「正見有二種。
有正見，世、俗，有漏、有取，轉向善趣；有正見，
是聖、出世間，無漏、不取，正盡苦，轉向苦邊。
何等為正見世、俗，有漏、有取，轉向善趣？
謂正見有施、有說、有齋，乃至自知不受後有。
婆羅門！是名正見世、俗，有漏、有取，向於善趣。
婆羅門！何等為正見是聖、出世間，無漏、
不取，正盡苦，轉向苦邊？
謂聖弟子苦苦思惟，集、滅、道道思惟，無漏思惟相應，
於法選擇，分別求覺，巧便#CB00834;慧觀察，
是名正見是聖、出世間，無漏、不取，正盡苦，轉向苦邊。」 ^204c17

佛說此經已，生聞婆羅門聞佛所說，歡喜隨喜，從座起去。 ^204c28

如正見，如是正志、正語、正業、正命、正方便、
正念、正定，一一經如上說。
jing:: 
##  790
（七九〇） ^205a1

如是我聞：
一時，佛住舍衛國祇樹給孤獨園。 ^205a3

爾時，世尊告諸比丘：「有邪及邪道，有正及正道。
諦聽，善思，當為汝說。
何等為邪？謂地獄、畜生、餓鬼。
何等為邪道？謂邪見，乃至邪定。
何等為正？謂人、天、涅槃。
何等為正道？謂正見，乃至正定。」 ^205a4

佛說此經已，諸比丘聞佛所說，歡喜奉行。
jing:: 
##  791
（七九一） ^205a8

如是我聞：
一時，佛住舍衛國祇樹給孤獨園。 ^205a10

爾時，世尊告諸比丘：「有邪、有邪道，有正、有正道。
諦聽，善思，當為汝說。
何等為邪？謂地獄、畜生、餓鬼。
何等為邪道？謂殺、盜、邪婬、妄語、兩舌、惡口、
綺語、貪、恚、邪見。何等為正？
謂人、天、涅槃。何等為正道？
謂不殺、不盜、不邪婬、不妄語、不兩舌、不惡口、
不綺語、無貪、無恚、正見。」 ^205a11

佛說此經已，諸比丘聞佛所說，歡喜奉行。
jing:: 
##  792
（七九二） ^205a17

如是我聞：
一時，佛住舍衛國祇樹給孤獨園。 ^205a19

爾時，世尊告諸比丘……如上說。
差別者：「何等為惡趣道？
謂殺父、殺母、殺阿羅漢、破僧、惡心出佛身血……」餘如上說。 ^205a20

佛說此經已，諸比丘聞佛所說，歡喜奉行。
jing:: 
##  793
（七九三） ^205a22

如是我聞：
一時，佛住舍衛國祇樹給孤獨園。 ^205a24

爾時，世尊告諸比丘：「有順流道，有逆流道。
諦聽，善思，當為汝說。
何等為順流道？謂邪見，乃至邪定。
何等為逆流道？謂正見，乃至正定。」 ^205a25

佛說此經已，諸比丘聞佛所說，歡喜奉行。 ^205a28

如順流、逆流，如是退道、勝道，下道、上道及三經道跡，亦如上說。
jing:: 
##  794
（七九四） ^205b1

如是我聞：
一時，佛住舍衛國祇樹給孤獨園。 ^205b3

爾時，世尊告諸比丘：「有沙門及沙門法。
諦聽，善思，當為汝說。
何等為沙門法？謂八聖道——正見乃至正定。
何等為沙門？若成就此法者，是名沙門。」 ^205b4

佛說此經已，諸比丘聞佛所說，歡喜奉行。
jing:: 
##  795
（七九五） ^205b7

如是我聞：
一時，佛住舍衛國祇樹給孤獨園。 ^205b9

爾時，世尊告諸比丘：「有沙門法、沙門義。
何等為沙門法？謂八聖道——正見乃至正定。
何等為沙門義？謂貪欲永盡，瞋恚、愚癡永盡，
一切煩惱永盡，是名沙門義。」 ^205b10

佛說此經已，諸比丘聞佛所說，歡喜奉行。
jing:: 
##  796
（七九六） ^205b13

如是我聞：
一時，佛住舍衛國祇樹給孤獨園。 ^205b15

爾時，世尊告諸比丘：「有沙門法及沙門果。
諦聽，善思，當為汝說。
何等為沙門法？謂八聖道——正見乃至正定。
何等為沙門果？謂須陀洹果、斯陀含果、
阿那含果、阿羅漢果。」 ^205b16

佛說此經已，諸比丘聞佛所說，歡喜奉行。
雜阿含經卷第二十八
 ^205b20
