
pin:: 
## 2
大智度論釋往生品第四之中
author:: 聖者龍樹造
translator:: 後秦龜茲國三藏鳩摩羅什譯
【經】
「舍利弗！有菩薩摩訶薩行般若波羅蜜時，
得四禪、四無量心、四無色定，遊戲其中——入初禪，
從初禪起入滅盡定，從滅盡定起乃至入四禪，
從四禪起入滅盡定，從滅盡定起入虛空處，
從虛空處起入滅盡定，從滅盡定起乃至入非有想非無想處，
從非有想非無想處起入滅盡定。
如是，舍利弗！菩薩摩訶薩行般若波羅蜜，以方便力故入超越定。」 ^343a13

【論】 ^343a20

問曰：
若凡夫人不能入滅盡定，云何菩薩從初禪起入滅盡定？ ^343a21

答曰：
《阿毘曇鞞婆沙》中小乘如是說，非佛三藏說。 ^343a22

又，是菩薩，聖人尚不及，何況當是凡夫！
譬如六牙白象，雖被毒箭，猶憐愍怨賊！
如是慈悲心，阿羅漢所無。
畜生中猶尚如是，何況作人身離欲入禪而不得滅盡定！ ^343a23

問曰：
若菩薩得滅盡定，可爾；超越定法不能過二，
若言「從初禪起乃至入滅盡定」，無有是法！ ^343a27

答曰：
餘人雖有定法，力少故，不能遠超；菩薩無量福德智慧力，
深入禪定，心亦不著，故能遠超。
譬如人中力士，趠不過三四丈；若天中力士，無復限數。 ^343a29

小乘法中，超一者是定法；菩薩禪定力大，
心無所著，故遠近隨意。 ^343b4

問曰： ^343b5

若爾者，超越者是大，次第定不應為大？
答曰： ^343b6

二俱為大。所以者何？
從初禪起至二禪，更無餘心，一念得入，乃至滅盡定皆爾。
超越者，從初禪起入第三禪，亦不令餘心雜，
乃至滅盡定，逆順皆爾。 ^343b7

有人言：超越定勝。
所以者何？但無餘心雜而能超越故；譬如槃馬迴轉隨意。 ^343b10

【經】
「舍利弗！有菩薩摩訶薩行般若波羅蜜時，
修四念處乃至十八不共法，不取須陀洹果、
斯陀含果、阿那含果、阿羅漢果、辟支佛道；
以方便力，為度眾生故起八聖道分，以是八道，令得須陀洹果乃至辟支佛道。」 ^343b13

佛告舍利弗：「一切阿羅漢、辟支佛果及智，是菩薩摩訶薩無生法忍。
舍利弗！當知是菩薩摩訶薩行般若波羅蜜，在阿鞞跋致地中住。」 ^343b17

【論】
問曰：
何以不說是菩薩行六波羅蜜，而但說得四念處？ ^343b21

答曰：
若說、若不說，當知是菩薩皆行六波羅蜜，
於三十七品或行、或不行。 ^343b22

不證聲聞、辟支佛道者，有大慈大悲、深入方便力等，如先說。 ^343b24

問曰：
自不得諸道果，云何能以化人？ ^343b25

答曰：
佛自說因緣，所謂聲聞、辟支佛果及智，
皆是菩薩法忍，但不受諸道果名字，果及智皆入無生法忍中。 ^343b26

復次，唯不取證，餘者皆行。
得菩薩道故，名為「阿鞞跋致」。 ^343b29

【經】
「舍利弗！有菩薩摩訶薩住六波羅蜜淨兜率天道，當知是賢劫中菩薩。」 ^343c2

【論】
釋曰：
菩薩有各各道、各各行、各各願。
是菩薩修業因緣，生兜率天上，入千菩薩會中，次第作佛。
如是相，當知是賢劫中菩薩。 ^343c3

【經】
「舍利弗！有菩薩摩訶薩修四禪乃至十八不共法，
未證四諦，當知是菩薩一生補處。」 ^343c7

【論】
問曰：
是一生補處菩薩應生兜率天，云何說得四禪等？ ^343c9

答曰：
是菩薩生兜率天上，離欲得四禪等。 ^343c10

復次，是補處菩薩離欲來久具足佛法，
以方便力，隨補處法，生兜率天。 ^343c11

「未證四諦」者，故留不證。
若取證者，成辟支佛；欲成佛故不證。 ^343c13

【經】
「舍利弗！有菩薩摩訶薩無量阿僧祇劫修行，得阿耨多羅三藐三菩提。」 ^343c15

【論】
釋曰： ^343c16

是菩薩雖種善根，求阿耨多羅三藐三菩提，
以鈍根雜行故，久乃得之。
以深種善根，故必得。 ^343c17

【經】
「舍利弗！有菩薩摩訶薩住六波羅蜜，常懃精進，
利益眾生，不說無益之事。」 ^343c20

【論】
釋曰： ^343c21

是菩薩先有惡口故，發菩薩心願言：「我永離口四過，行是道。」 ^343c22

復次，此菩薩知是般若波羅蜜中諸法，
無有定相，不可著、不可說相故。
如是知能利益者，皆是佛法；若不能利益，
雖種種好語，非是佛法。
譬如種種好藥，不能破病，不名為藥；趣得土泥等能差病者，
是名為藥。以是故，恐其謬錯故，不說無益之事。 ^343c23

【經】
「舍利弗！有菩薩摩訶薩行六波羅蜜，常懃精進，
利益眾生，從一佛國至一佛國，斷眾生三惡道。」 ^344a1

【論】
釋曰：
是菩薩住六神通，到十方世界，遮上、中、下三種不善道。 ^344a3

【經】
「舍利弗！有菩薩摩訶薩住六波羅蜜，以檀為首，
安樂一切眾生：須飲食與飲食，衣服、臥具、
瓔珞、花香、房舍、燈燭，隨其所須皆給與之。」 ^344a5

【論】
釋曰：
菩薩有二種：一者、能令眾生離苦，二者、能與樂。 ^344a8

復有二種：一者、憐愍三惡道眾生，二者、憐愍人。 ^344a9

是菩薩與眾生樂，憐愍人故，隨所須皆與之。 ^344a10

【經】
「舍利弗！有菩薩摩訶薩行般若波羅蜜時，
變身如佛，為地獄中眾生說法，為畜生、餓鬼中眾生說法。」 ^344a12

【論】
問曰：
是菩薩何以故變作佛身，似不尊重佛？ ^344a14

答曰：
有眾生見佛身得度者，或有見轉輪聖王等餘身得度者，以是故變身作佛。 ^344a15

復次，世間稱佛名字是大悲、是世尊。
若以佛身入地獄者，則閻羅王諸鬼神不遮礙——是我所尊者師，
云何可遮！ ^344a17

問曰：
若地獄中火燒，常有苦痛，心常散亂，不得受法，云何可化？ ^344a20

答曰：
是菩薩以不可思議神通力，破鑊滅火，
禁制獄卒，放光照之，眾生心樂，乃為說法，聞則受持。 ^344a21

問曰： ^344a23

若爾者，地獄眾生有得道者不？
答曰：
雖不得道，種得道善根因緣。
所以者何？以重罪故，不應得道。 ^344a24

畜生道中當分別：或得者，或不得者。
如阿那婆達多龍王、沙竭龍王等得菩薩道。 ^344a26

鬼神道中，如夜叉、密迹金剛、鬼子母等，
有得見道，是大菩薩。 ^344a28

【經】
「舍利弗！有菩薩摩訶薩行六波羅蜜時，
變身如佛，遍至十方如恒河沙等諸佛世界，
為眾生說法；亦供養諸佛及淨佛世界，
聞諸佛說法；觀採十方淨妙國土相而已，自起殊勝世界。
其中菩薩摩訶薩皆是一生補處。」 ^344b1

【論】
釋曰：
是菩薩遍為六道說法，以佛身為十方眾生說法。
若眾生聞弟子教者，不能信受；若聞佛獨尊自在者說法，信受其語。 ^344b6

是菩薩二事因緣故，供養諸佛、莊嚴世界：
聞莊嚴世界法，到十方佛國取清淨世界相。 ^344b9

行業因緣，轉復殊勝，光明亦多。
所以者何？此國土中皆一生補處菩薩。 ^344b11

問曰：
若先已說「兜率天上一生補處菩薩」，今云何說「他方世界菩薩皆一生補處」？ ^344b12

答曰：
兜率天上一生補處者，是三千世界常法；餘處不定。 ^344b14

所謂第一清淨者，轉身成佛故。 ^344b15

【經】
「舍利弗！有菩薩摩訶薩行六波羅蜜時，
成就三十二相，諸根淨利。
諸根淨利故，眾人愛敬；以愛敬故，漸以三乘法而度脫之。
如是，舍利弗！菩薩摩訶薩行般若波羅蜜時，
應學身清淨、口清淨。」 ^344b17

【論】
釋曰：
是菩薩欲令眾生眼見其身得度故，以三十二相莊嚴身。 ^344b21

「諸根淨利」者，眼等諸根明利，出過餘人；
信、慧根諸心數根等，利淨第一。
見者歎其希有：「我無此事！」
愛敬是菩薩，信受其語，世世具足道法，以三乘道入涅槃。 ^344b22

是三十二相、眼等諸根，皆從身口業因緣清淨得，
以是故，佛說：「菩薩應當淨身口業。」 ^344b26

【經】
「舍利弗！有菩薩摩訶薩行六波羅蜜時得諸根淨，
以是淨根而不自高，亦不下他。」 ^344b29

【論】
釋曰：
是菩薩常深淨行六波羅蜜故，得眼等諸根淨利，
人皆愛敬；慧等諸心數法根，淨利無比，為度眾生故。
世間常法，若得殊異，心則自高，輕諸餘人，
作是念：「汝無此事，我獨有此！」
以是因緣故，還失佛道。 ^344c2

如經中說：「菩薩輕餘菩薩，念念一劫，遠於佛道；
經爾所劫，更修佛道。」
以是故而不自高，亦不下他。 ^344c6

【經】
「舍利弗！有菩薩摩訶薩從初發心住檀波羅蜜、
尸羅波羅蜜，乃至阿鞞跋致地，終不墮惡道。」 ^344c10

【論】
釋曰：
是菩薩從初已來，性畏惡道，所作功德，願不墜墮。 ^344c12

「乃至阿鞞跋致地」者，以未到中間，畏墮惡道故作願。
菩薩作是念：「若我墮三惡道者，自不能度，何能度人？
又受三惡道苦惱時，以瞋惱故，結使增長，
還起惡業，復受苦報；如是無窮，何時當得修行佛道？」 ^344c13

問曰：
若持戒果報不墮惡道者，何以復說布施？ ^344c18

答曰：
持戒是不墮惡道根本，布施亦能不墮。 ^344c19

復次，菩薩持戒，雖不墮惡道中，生人中貧窮，
不能自利，又不益人；以是故行布施。 ^344c21

餘波羅蜜，各有其事。 ^344c23

【經】
「舍利弗！有菩薩摩訶薩，從初發心乃至阿鞞跋致地，常不捨十善行。」 ^344c24

【論】
釋曰：
佛說持戒故不墮惡道，布施隨逐；今不知云何行尸羅波羅蜜，
乃至阿鞞跋致地，是故復說「常行十善」。 ^344c25

復次，先菩薩持戒不牢固，布施隨助；今說但持戒牢固，
不捨十善，不墮三惡道。 ^344c28

【經】
「舍利弗！有菩薩摩訶薩，住檀波羅蜜、尸羅波羅蜜中，
作轉輪聖王，安立眾生於十善道，亦以財物布施眾生。」 ^345a2

【論】
釋曰：
是檀、尸波羅蜜因緣故，作轉輪聖王。
行尸羅波羅蜜故，能令眾生信受十善。
行檀波羅蜜故，以財寶給施眾生亦不可盡。 ^345a4

問曰：
一切菩薩皆行是二波羅蜜作轉輪聖王不？ ^345a7

答曰：
不必然也！何以故？
如此品中，諸菩薩種種法入佛道。
有菩薩聞轉輪聖王儀法，在此處能利益眾生，
故作是願；或有菩薩種轉輪聖王因緣，
雖不作願，亦得轉輪聖王報。 ^345a8

自行二波羅蜜故，作轉輪聖王，亦教一切眾生行十善道，亦自行布施。 ^345a12

聞者生疑：「為一世作？
為世世作？」以是故—— ^345a14

【經】
佛告舍利弗：「有菩薩摩訶薩，住檀波羅蜜、
尸羅波羅蜜，無量千萬世作轉輪聖王，
值遇無量百千諸佛，供養恭敬，尊重讚歎。」 ^345a16

【論】
釋曰：
若菩薩知作轉輪聖王大益眾生者，便作轉輪聖王；
若自知餘身益大，亦作餘身。 ^345a19

復次，欲以世間法大供養佛故，作轉輪聖王。 ^345a21

【經】
「舍利弗！有菩薩摩訶薩常為眾生以法照明，
亦以自照；乃至阿耨多羅三藐三菩提，終不離照明。
舍利弗！是菩薩摩訶薩於佛法中已得尊重。
舍利弗！以是故，菩薩摩訶薩行般若波羅蜜時，身口意不淨不令妄起。」 ^345a23

【論】 ^345a27

釋曰：
上菩薩行檀、尸波羅蜜作轉輪聖王；是菩薩但分別諸經，
讀誦、憶念、思惟、分別諸法，以求佛道。
以是智慧光明，自利益，亦能利益眾生；
如人闇道中然燈，亦能自益，亦能益人。 ^345a28

「終不離」者，是因緣故，終不離智慧光明，乃至阿耨多羅三藐三菩提。 ^345b3

復次，是菩薩清淨法施，不求名利供養恭敬，
不貪弟子，不恃智慧，亦不自高輕於餘人，
亦不譏刺；但念十方諸佛慈心念眾生，
我亦如是學佛道：說法無所依止，適無所著，
但為眾生，令知諸法實相。
如是清淨說法，世世不失智慧光明，乃至阿耨多羅三藐三菩提。 ^345b4

「已得尊重」者，上諸菩薩能如是者，於諸眾生皆為尊重。 ^345b11

「身口意不淨不令妄起」者，能以清淨法施者，不應雜起身口意惡業。
所以者何？若起身口意惡者，聞者或不信受。
若意業不淨，智慧不明；智慧不明不能善行菩薩道。 ^345b12

復次，不但此一菩薩，上來菩薩能行此法者，皆名尊重佛教。
若菩薩欲行菩薩道，皆不應雜罪行；一切惡罪業，不令妄起。
雜行者，於行道則難，不能疾成佛道，罪業因緣壞諸福德故。 ^345b16

【經】
舍利弗白佛言：「世尊！
云何菩薩身業不淨、口業不淨、意業不淨？」 ^345b21

【論】
問曰：
舍利弗智慧第一，何以故不識身口意惡業？ ^345b22

答曰：
舍利弗於聲聞法中則知，菩薩事異故不知；
如說若菩薩生聲聞、辟支佛心，是為菩薩破戒。
以是故舍利弗疑，不知何者是菩薩罪、非罪。 ^345b23

復次，舍利弗知身三不善道、口四不善道、
意三不善道，是為身口意罪。
此中佛答：「若菩薩取身口意相，是則為菩薩身口意罪。」 ^345b27

如是等因緣故，舍利弗問。 ^345b29

【經】
佛告舍利弗：「若菩薩摩訶薩作是念：『是身、
是口、是意。』如是取相作緣；舍利弗！
是名菩薩身口意罪。
舍利弗！菩薩摩訶薩行般若波羅蜜時，
不得身、不得口、不得意。
舍利弗！菩薩摩訶薩行般若波羅蜜時，
若得身、得口、得意，用是得身口意故，能生慳心、
犯戒心、瞋心、懈怠心、亂心、癡心。
當知是菩薩行六波羅蜜時，不能除身口意麁業。」 ^345c2

【論】
釋曰：
佛示舍利弗：「法空中菩薩，不見是三業，
是為無罪；若見是三業，是為罪。」 ^345c9

聲聞法中，十不善道是為罪業；摩訶衍中，
見有身、口、意所作是為罪。
所以者何？有作、有見，作者、見者皆是虛誑故。 ^345c11

麁人則麁罪，細人則細罪。
如離欲界欲時，五欲、五蓋為惡罪，初禪攝善覺觀為無罪；
離初禪入二禪時，覺觀為罪，二禪所攝善憙為無罪；乃至非有想非無想處亦如是。
入諸法實相中，一切諸觀、諸見、諸法皆名為罪。 ^345c14

小乘人，畏三惡道故，以十不善業為罪；
大乘人，以一切能生著心取相法，與三解脫門相違者名為罪。
以是事異，故名為大乘。 ^345c19

若見有是三業，雖不起惡，亦不名牢固；
不見是身口意是三業根本，是為牢固。
是菩薩法空故，不見是三事；用是三事，
起慳貪相、犯戒相、瞋恚相、懈怠相、散亂相、愚癡相。
因無故果亦無，如無樹則無蔭；若能如是觀者，則能除身口意麁業。 ^345c22

問曰：
先說罪業，今何以故言麁業？ ^345c27

答曰：
麁業、罪業無異，罪即是麁，不名為細。 ^345c28

復次，聲聞人以身、口不善業名為麁，意不善業名為細；
瞋恚、邪見等諸結使名為麁罪，愛、慢等結使名為細罪；
三惡覺，所謂欲覺、瞋覺、惱覺名為麁，親里覺、
國土覺、不死覺名為細，但善覺名為微細——於摩訶衍中盡皆為麁，
以是故，此說麁罪。 ^345c29

【經】
舍利弗白佛言：「世尊！
菩薩摩訶薩云何除身口意麁業？」 ^346a6

佛告舍利弗：「若菩薩摩訶薩不得身、不得口、
不得意，如是菩薩摩訶薩能除身口意麁業。
復次，舍利弗！菩薩摩訶薩從初發意行十善道，
不生聲聞心、不生辟支佛心，如是菩薩摩訶薩能除身口意麁業。」 ^346a7

【論】
問曰： ^346a11

何等身、口、意細業與相違者為麁？
答曰： ^346a12

如前所說者是。
復次，凡夫人業於聲聞業為麁，聲聞業於大乘為麁。 ^346a13

復次，垢業為麁，非垢業為細；能生苦受因緣業為麁，
不生苦受因緣業為細；有覺有觀業為麁，無覺無觀業為細。 ^346a14

復次，見我乃至知者、見者為麁；若不見我乃至知者、
見者，但見三業處、五眾、十二入、十八界為細。 ^346a17

復次，有所見者名為麁，無所見者名為細。 ^346a19

以是故，佛告舍利弗：「若菩薩不得身口意，是時則除三麁業。」 ^346a20

復次，初發意住畢竟空中，一切法不可得，
而常行十善道，不起聲聞、辟支佛心；以不取相心，
一切諸善根皆迴向阿耨多羅三藐三菩提，
是名菩薩除身口意麁業罪，名為清淨。 ^346a22

【經】
「舍利弗！有菩薩摩訶薩行般若波羅蜜淨佛道時，
行檀波羅蜜、尸羅波羅蜜、羼提波羅蜜、
毘梨耶波羅蜜、禪波羅蜜，是名菩薩摩訶薩除身口意麁業。」 ^346a27

舍利弗白佛言：「世尊！
何等是菩薩摩訶薩佛道？」 ^346b1

佛告舍利弗：「佛道者，若菩薩摩訶薩不得身、
不得口、不得意，不得檀波羅蜜乃至不得般若波羅蜜，
不得聲聞、辟支佛，不得菩薩，不得佛。
舍利弗！是名菩薩摩訶薩佛道，所謂一切諸法不可得故。」 ^346b2

【論】
釋曰：
是菩薩依六波羅蜜總相淨佛道。 ^346b7

問曰：
舍利弗從佛聞除三惡、三麁即是淨佛道，今何以更問？ ^346b8

答曰：
先說三業清淨相，今說一切法清淨相；
先略說，今說別相。
先但不得三業；今不得六波羅蜜、諸賢聖菩薩及佛，
是名淨佛道，一切法皆不可得故。
不得身乃至不得般若波羅蜜，是名法空；
不得聲聞乃至佛，是名眾生空。
菩薩住是二空中，漸得一切不可得空，不可得空即是諸法實相。
是「不可得空」義，如先「十八空」中說。 ^346b9

【經】
「舍利弗！有菩薩摩訶薩行六波羅蜜時，無能壞者。」 ^346b18

舍利弗白佛言：「世尊！
云何菩薩摩訶薩行六波羅蜜時，無能壞者？」 ^346b19

佛告舍利弗：「若菩薩摩訶薩行六波羅蜜時，
不念有色乃至識，不念有眼乃至意，不念有色乃至法，
不念有眼界乃至法界，不念有四念處乃至八聖道分，
不念有檀波羅蜜乃至般若波羅蜜，不念有十力乃至十八不共法，
不念有須陀洹果乃至阿羅漢果，不念有辟支佛乃至阿耨多羅三藐三菩提。
舍利弗！菩薩摩訶薩如是行，增益六波羅蜜，無能壞者。」 ^346b20

【論】
釋曰：
佛為舍利弗種種分別諸菩薩，次為說有菩薩發心時無有能壞者。 ^346b28

舍利弗驚喜恭敬諸菩薩，是故問：「菩薩結使未斷，
未於實相法作證，何因緣故不可破壞？」 ^346c1

佛答：「若菩薩不念有色，乃至不念有阿耨多羅三藐三菩提；
得是法空故，亦得眾生空。
若是法空，觀空者亦空。
住是無礙般若波羅蜜中，無有能壞者。」 ^346c3

【經】
「舍利弗！有菩薩摩訶薩住般若波羅蜜中，具足智慧。
以是智慧，常不墮惡道，不生弊惡人中，
不作貧窮人；所受身體，不為人、天、阿修羅所憎惡。」 ^346c8

【論】
釋曰：
此菩薩先世來愛樂智慧，學一切經書，
觀察思惟，聽採諸法，自以智力推求一切法中實相。
得是一切法實相故，為諸佛深心愛念。
是無量智慧福德因緣故，身心具足，常受富樂，無諸不可。 ^346c11

【經】
舍利弗白佛言：「世尊！
何等是菩薩摩訶薩智慧？」 ^346c16

佛告舍利弗：「菩薩摩訶薩用是智慧，成就見十方如恒河沙等諸佛、
聽法、見僧，亦見嚴淨佛土。
菩薩摩訶薩以是智慧，不作佛想，不作菩薩想，
不作聲聞、辟支佛想，不作我想，不作佛國想。
用是智慧行檀波羅蜜亦不得檀波羅蜜，
乃至行般若波羅蜜亦不得般若波羅蜜；
行四念處亦不得四念處，乃至行十八不共法亦不得十八不共法。
舍利弗！是名菩薩摩訶薩智慧。
用是智慧，能具足一切法，亦不得一切法。」 ^346c17

【論】
釋曰：
是中佛說二種智慧：一者分別破壞諸法而不取相，
二者不著心、不取相見十方諸佛聽法。 ^346c26

問曰： ^346c28

云何行檀波羅蜜而不得檀？
答曰：
不得檀中若一若異、若實若空。
是檀從和合因緣生，於是檀中令眾生得富樂，
及勸助佛道；以是故，行檀亦不得檀。
「不得」義，如上說。 ^346c29

乃至十八不共法，亦如是。
是名「菩薩智慧能具足一切法而不得諸法」。 ^347a4

【經】
「舍利弗！有菩薩摩訶薩行般若波羅蜜時，
淨於五眼：肉眼、天眼、慧眼、法眼、佛眼。」 ^347a6

舍利弗白佛言：「世尊！
云何菩薩摩訶薩肉眼淨？」 ^347a7

佛告舍利弗：「有菩薩肉眼見百由旬，有菩薩肉眼見二百由旬，
有菩薩肉眼見一閻浮提，有菩薩肉眼見二天下、
三天下、四天下，有菩薩肉眼見小千世界，
有菩薩肉眼見中千世界，有菩薩肉眼見三千大千世界。
舍利弗！是為菩薩摩訶薩肉眼淨。」 ^347a9

【論】
問曰：
佛何以不說行般若波羅蜜生五眼，而說淨五眼？ ^347a14

答曰：
菩薩先有肉眼，亦有四眼分，以諸罪結使覆故不清淨。
如鏡性有照明，垢故不見；若除垢，則照明如本。
菩薩行六波羅蜜，滅諸垢法故，眼得清淨。 ^347a16

肉眼，業因緣故清淨；天眼，禪定及業因緣故清淨；
餘三眼，修無量智慧、福德因緣故清淨。 ^347a19

最大菩薩，肉眼最勝見三千大千世界。 ^347a21

問曰：
若三千大千世界中，百億須彌山，諸山鐵圍、
山阜、樹木等，是事障礙，云何得遍見？
若能得見，何用天眼？
若不能見，此中云何說「見三千大千世界」？ ^347a22

答曰：
不以障礙故見；若無障礙，得見三千世界，如觀掌無異。 ^347a26

復次，有人言：「菩薩天眼有二種：一者、從禪定力得，
二者、先世行業果報得。
業報生天眼，常在肉眼中，以是故三千世界所有之物，
不能為礙；因天眼開障，肉眼得見。
是故肉眼得名果報生天眼，常現在前，不待攝心。」 ^347a27

問曰：
佛為世尊，力皆周遍，何以但見一三千大千世界，不能見多？ ^347b3

答曰：
若肉眼能過三千大千世界復有所見者，何用天眼？
以肉眼不能及故，修學天眼。 ^347b5

復次，三千大千世界，劫初一時生，劫盡一時滅；
世界之外，無央數由旬皆是虛空，空中常有風。
肉眼與風相違，以相違故，不能得過見異世界。
或有菩薩住三千世界境上，計其道數，亦應見他方近世界。 ^347b7

問曰：
菩薩及佛，何以不集無量清淨福德令肉眼遠有所見？ ^347b12

答曰：
是肉眼因緣虛誑不淨，天眼因緣清淨；
若無天眼，當修肉眼，強令遠見。 ^347b13

復次，如經中說極遠見三千世界；佛法不可思議，
經法甚多，或能遠見，但此中不說。 ^347b15

小遠見佛道菩薩，見二千中世界，不能種清淨業因緣故小；
復不如者，見小千世界；復不如者，見四天下、
一須彌山、一日月處；又見三天下、二天下、
一天下、千由旬，乃至百由旬。
是名最小肉眼淨。 ^347b17

問曰： ^347b21

何以不說九十、八十等由旬以為小？
答曰： ^347b22

轉輪聖王所見，過於餘人。
又人先世然燈等因緣故，得堅固眼根，
能遠有所見；雖遠，終不能見百由旬。
以是故，菩薩小者見百由旬。 ^347b23

問曰：
日月在上，去地四萬二千由旬，人皆能見，何以不能見百由旬？
見百由旬何足稱？ ^347b26

答曰：
日月雖遠，自有光明還照其形，人得見之；餘色不然。
又日月遠故，雖見而顛倒。
所以者何？日月方圓五百由旬，而今所見，
不過如扇；大而見小，顛倒非實。
菩薩肉眼則不然！ ^347b28

問曰：
菩薩既得肉眼，能見何事？
答曰： ^347c3

見可見色。「色」義，「色眾」中廣說。 ^347c4

【經】
舍利弗白佛言：「世尊！
云何菩薩摩訶薩天眼淨？」 ^347c5

佛告舍利弗：「菩薩摩訶薩天眼，見一切四天王天所見，
見三十三天、夜摩天、兜率陀天、化樂天、
他化自在天所見，見梵天王所見乃至阿迦尼吒天所見。
菩薩天眼所見者，四天王天乃至阿迦尼吒天所不知、不見。
舍利弗！是菩薩摩訶薩天眼，見十方如恒河沙等諸佛世界中眾生死此生彼。
舍利弗！是為菩薩摩訶薩天眼淨。」 ^347c6

【論】
釋曰：
菩薩天眼有二種：一者、果報得，二者、修禪得。
果報得者，常與肉眼合用，唯夜闇天眼獨用。 ^347c13

諸人得果報天眼，見四天下、欲界諸天，
見下不見上；菩薩所得果報天眼，見三千大千世界。 ^347c15

禪定離欲天眼所見，如先「十力天眼明」中說。 ^347c18

菩薩用是天眼，見十方如恒河沙等世界中眾生生死、
善惡好醜及善惡業因緣，無所障礙。
一切皆見四天王天乃至阿迦尼吒天所見，
又能過之；是諸天不能知菩薩天眼所見。
何以故？是菩薩出三界、得法性生身、得菩薩十力故。
如是等因緣，菩薩天眼淨。 ^347c19

餘菩薩天眼論議，如「讚菩薩五神通」中說。 ^347c25

【經】
舍利弗白佛言：「世尊，云何菩薩摩訶薩慧眼淨？」 ^347c26

佛告舍利弗：「慧眼菩薩不作是念：有法若有為、
若無為，若世間、若出世間，若有漏、若無漏。
是慧眼菩薩，無法不見，無法不聞，無法不知，無法不識。
舍利弗！是為菩薩摩訶薩慧眼淨。」 ^347c27

【論】
釋曰：
肉眼不能見障外事，又不能遠見，是故求天眼。
天眼雖復能見，亦是虛誑，見一異相，取男女相，
取樹木等諸物相；見眾物和合虛誑法，
以是故求慧眼；慧眼中無如是過。 ^348a2

問曰：
若爾者，何等是慧眼相？ ^348a6

答曰：
有人言：八聖道中正見是慧眼相，能見五受眾實相、破諸顛倒故。 ^348a7

有人言：能緣涅槃慧，名為慧眼；所緣不可破壞故，是智慧非虛妄。 ^348a8

有人言：三解脫門相應慧，是名慧眼。
何以故？是慧能開涅槃門故。 ^348a10

有人言：智慧現前，能觀實際，了了深入，
通達悉知，是名慧眼。 ^348a11

有人言：能通達法性，直過無礙。 ^348a13

有人言：定心知諸法相如，是名慧眼。
有人言：法空是名慧眼。 ^348a14

有人言：不可得空中，亦無法空，是名慧眼。 ^348a15

有人言：十八空皆是慧眼。 ^348a16

有人言：癡、慧非一非異。
世間法不異出世間，出世間法不異世間；
世間法即是出世間，出世間法即是世間。
所以者何？異不可得故。
諸觀滅，諸心行轉還無所去，滅一切語言，
世間法相如涅槃不異，如是智慧，是名慧眼。 ^348a17

復次，此中佛自說：「慧眼菩薩，一切法中不念有為、
若無為，若世間、若出世間，若有漏、若無漏等。」
是名慧眼。若菩薩見有為、世間、有漏，即墮有見中；
若見無為、出世間、無漏，即墮無見中。
是有無二見捨，以不戲論慧，行於中道，是名慧眼。
得是慧眼，無法不見、無法不聞、無法不知、無法不識。
所以者何？得是慧眼，破邪曲諸法、無明諸法。
總相、別相各皆如是。 ^348a22

問曰：
阿羅漢、辟支佛亦得慧眼，何以不說「無法不見、
無法不聞、無法不知、無法不識」？ ^348b1

答曰：
慧眼有二種：一者、總相，二者、別相。
聲聞、辟支佛見諸法總相，所謂無常、苦、
空等；佛以總相、別相慧觀諸法。
聲聞、辟支佛雖有慧眼，有量有限。 ^348b3

復次，聲聞、辟支佛慧眼，雖見諸法實相，
因緣少故，慧眼亦少，不能遍照法性；譬如燈油炷雖淨，小故不能廣照。 ^348b6

諸佛慧眼，照諸法實性，盡其邊底，以是故無法不見、
無法不聞、無法不知、無法不識；譬如劫盡，
火燒三千世界，明無不照。 ^348b9

復次，若聲聞、辟支佛慧眼無法不知者，與一切智人有何等異？
菩薩世世集福德、智慧苦行，何所施用？ ^348b12

問曰：
佛用佛眼，無法不知，非是慧眼，今云何言「慧眼無法不知」？ ^348b14

答曰：
慧眼，成佛時變名佛眼，無明等諸煩惱及習滅故，一切法中皆悉明了。
如「佛眼」中說：「無法不見、聞、知、識。」
以是故，肉眼、天眼、慧眼、法眼，成佛時失其本名，但名佛眼。
譬如閻浮提四大河，入大海中，則失其本名。
何以故？肉眼，諸煩惱有漏業生故，虛誑不實；唯佛眼無誑法。
天眼，亦從禪定因緣和合生故，虛誑，不能如實見事。
慧眼、法眼，煩惱習未盡故，不畢竟清淨故捨。
佛眼中無有謬錯，盡其邊極！ ^348b16

以是故阿羅漢、辟支佛慧眼不能畢竟清淨，故不能無法不見。 ^348b25

問曰：
佛現得果報肉眼，能見色，是事云何？ ^348b27

答曰：
肉眼雖生眼識，而佛不隨其用，不以為實；
如「聖自在神通」中說，佛告阿難：「所見好色中生厭惡心，
眼見惡色生不惡厭心；或時見色不生污穢、
不污穢，但生捨心。」
如是則肉眼無所施用。 ^348b28

復次，有人言：得聖道時，五情清淨異本。 ^348c3

復次，諸法畢竟空及諸法通達無礙，是二總為慧眼。
大智度論卷第三十九
 ^348c4
