
pin:: 增壹阿含經卷第二十八
translator:: 東晉罽賓三藏瞿曇僧伽提婆譯

#  36 聽法品
聽法品第三十六
jing:: 
## 1
（一）
聞如是：
一時，佛在舍衛國祇樹給孤獨園。 ^702c23

爾時，世尊告諸比丘：「隨時聽法有五功德，隨時承受不失次第。
云何為五？未曾聞者，便得聞之；以得聞者，
重諷誦之；見不邪傾；無有狐疑；即解甚深之義。
隨時聽法有五功德。
是故，諸比丘！當求方便，隨時聽法。
如是，諸比丘！當作是學。」 ^702c24

爾時，諸比丘聞佛所說，歡喜奉行。
jing:: 
##  2
（二） ^702c29

聞如是：
一時，佛在舍衛國祇樹給孤獨園。 ^703a2

爾時，世尊告諸比丘：「造作浴室有五功德。
云何為五？一者除風，二者病得差，三者除去塵垢，
四者身體輕便，五者得肥白。
是謂，比丘！造作浴室有此五功德。
是故，諸比丘！若有四部之眾欲求此五功德者，
當求方便，造立浴室。
如是，諸比丘！當作是學。」 ^703a3

爾時，諸比丘聞佛所說，歡喜奉行。
jing:: 
##  3
（三） ^703a9

聞如是：
一時，佛在舍衛國祇樹給孤獨園。 ^703a10

爾時，世尊告諸比丘：「施人楊枝有五功德。
云何為五？一者除風，二者除涎唾，三者生藏得消，
四者口中不臭，五者眼得清淨。
是謂，比丘！施人楊枝有五功德。
若善男子、善女人求此五功德，當念以楊枝用惠施。
如是，比丘！當作是學。」 ^703a11

爾時，諸比丘聞佛所說，歡喜奉行。
jing:: 
##  4
（四） ^703a16

聞如是：
一時，佛在舍衛國祇樹給孤獨園。 ^703a18

爾時，世尊告諸比丘：「汝等頗見屠牛之人，
以此財業後得乘車馬、大象乎？」 ^703a19

諸比丘對曰：「非也。
世尊！」 ^703a20

世尊告曰：「善哉！諸比丘！
我亦不見、不聞屠牛之人殺害牛已，得乘車馬、大象。
所以然者，我亦不見屠牛之人得乘車馬、
大象，終無此理。云何，比丘！
汝等頗見屠羊、殺猪，或獵捕鹿，如此之人作此惡已，
得此財業後得乘車馬、大象乎？」 ^703a21

諸比丘對曰：「非也。
世尊！」 ^703a26

世尊告曰：「善哉！諸比丘！
我亦不見、不聞屠牛之人殺害生類已，
得乘車馬、大象，終無此理。
汝等比丘，若見殺牛之人乘車馬者，此是前世之德，
非今世福也；皆是前世宿行所致也。
汝等若見殺羊之人得乘車馬者，當知此人前世宿福之所種也。
所以然者，皆由殺心不除故也。
何以故。若有人親近惡人，好喜殺生，種地獄之罪。
若來人中，壽命極短。
若復有人好喜偷盜，種地獄罪，如彼屠牛之人，
賤取貴賣，誑惑世人，不按正法。
屠牛之人亦復如是，由殺心故，致此罪咎，
不得乘車馬、大象。
是故，諸比丘！當起慈心於一切眾生。
如是，諸比丘！當作是學。」 ^703a27

爾時，諸比丘聞佛所說，歡喜奉行。
jing:: 
##  5
（五） ^703b11

聞如是：
一時，佛在舍衛國祇樹給孤獨園。
爾時世尊與大比丘眾五百人俱。 ^703b13

爾時，釋提桓因如屈申臂頃，來至世尊所，
頭面禮足，在一面坐。
爾時，釋提桓因白世尊言：「如來亦說：『夫如來出世必當為五事。
云何為五？當轉法輪；當度父母；無信之人立於信地；
未發菩薩心令發菩薩意；於其中間當受佛決。
此五因緣如來出現必當為之。』
今如來母在三十三天，欲得聞法，今如來在閻浮里內，
四部圍遶，國王人民皆來運集。
善哉！世尊！可至三十三天與母說法。」
是時，世尊默然受之。 ^703b14

爾時，難陀、優槃難陀龍王便作是念：「此諸禿沙門在我上飛，
當作方便，使不陵易。」
是時，龍王便興瞋恚，放大火風，使閻浮里內洞然火燃。 ^703b24

是時，阿難白佛言：「此閻浮里內，何故有此烟火？」 ^703b27

世尊告曰：「此二龍王便生此念：『禿頭沙門恒在我上飛，
我等當共制之，令不陵虛。』
便興瞋恚，放此烟火，由此因緣，故致此變。」 ^703b28

是時，大迦葉即從坐起，白世尊言：「我今欲往，與彼共戰。」 ^703c2

世尊告曰：「此二龍王極為兇惡，難可受化，卿還就坐。」 ^703c4

是時，尊者阿那律即從坐起，白世尊言：「我今欲往降彼惡龍。」 ^703c5

世尊告曰：「此二惡龍極為兇暴，難可受化，卿還就坐。」 ^703c6

是時，離越、尊者迦旃延、尊者須菩提、尊者優陀夷、
尊者婆竭，各從坐起，白世尊言：「我今欲往降伏惡龍。」 ^703c8

世尊告曰：「此二龍王極為兇惡，難可受化，卿還就坐。」 ^703c10

爾時，尊者大目揵連即從坐起，偏露右肩，
長跪叉手，白佛言：「欲往詣彼，降伏惡龍。」 ^703c11

世尊告曰：「此二龍王極為兇惡，難可降化，卿今云何化彼龍王？」 ^703c13

目連白佛言：「我先至彼，化形極大，恐怯彼龍，
後復化形極為微小，然後以常法則而降伏之。」 ^703c15

世尊告曰：「善哉！目連！
汝能堪任降伏惡龍。
然今，目連！堅持心意，勿興亂想。
所以然者，彼龍兇惡備觸嬈汝。」 ^703c17

是時，目連即禮佛足，屈申臂頃，於彼沒不現，往至須彌山上。
爾時，難陀、優槃難陀龍王遶須彌山七匝，
極興瞋恚，放大烟火。 ^703c19

是時，目連自隱本形，化作大龍王，有十四頭，
遶須彌山十四匝，放大火烟，當在二龍王上住。 ^703c22

是時，難陀、優槃難陀龍王見大龍王有十四頭，
便懷恐怖，自相謂言：「我等今日當試此龍王威力，為審勝吾不乎？」 ^703c25

爾時，難陀、優槃難陀龍王以尾擲大海中，
以水灑三十三天，亦不著目連身。
是時，尊者大目連復以尾著大海水中，
水乃至到梵迦夷天，并復灑二龍王身上。 ^703c27

是時，二龍王自相謂言：「我等盡其力勢，
以水灑三十三天；然此大龍王復過我上去，
我等正有七頭，今此龍王十四頭；我等遶須彌山七匝，
今此龍王遶須彌山十四匝；我今二龍王當共并力與共戰鬪。」 ^704a2

是時，二龍王極懷瞋恚，雷電霹靂放大火炎。
是時，尊者大目連便作是念：「凡龍戰鬪以火霹靂，
設我以火霹靂共戰鬪者，閻浮里內人民之類，及三十三天皆當被害。
我今化形極小，當與戰鬪。」
是時，目連即化形使小，便入龍口中，從鼻中出；
或從鼻入，從耳中出；或入耳中，從眼中出；
以出眼中，在眉上行。 ^704a7

爾時，二龍王極懷恐懼，即作是念：「此大龍王極有威力，
乃能從口中入，鼻中出；從鼻入，眼中出。
我等今日實為不如。
我等龍種今有四生，卵生、胎生、濕生、化生，
然無有出我等者，今此龍王威力乃爾，
不堪共鬪，我等性命死在斯須。」
皆懷恐懼，衣毛皆竪。 ^704a14

是時，目連以見龍王心懷恐懼，還隱其形，
作常形容，在眼#CB00263;上行。
是時，二龍王見大目連，自相謂言：「此是目連沙門！
亦非龍王。甚奇！甚特！
有大威力，乃能與我等共鬪。」
是時，二龍王白目連言：「尊者何為觸嬈我乃爾，欲何所誡勅？」 ^704a20

目連報曰：「汝等昨日而作是念：『云何禿頭沙門恒在我上飛，
今當制御之。』」 ^704a25

龍王報曰：「如是，目連！」
目連告曰：「龍王當知，此須彌山者是諸天道路，非汝所居之處。」 ^704a27

龍王報曰：「唯願恕之，不見重責，自今以後更不敢觸嬈，
興惡亂想，唯願聽為弟子。」 ^704a29

目連報曰：「汝等莫自歸我身，我所自歸者，汝等便自歸之。」 ^704b2

龍王白目連：「我等今日自歸如來。」 ^704b3

目連告曰：「汝等不可依此須彌山，自歸世尊；
今可共我至舍衛城，乃得自歸。」 ^704b4

是時，目連將二龍王，如屈申臂頃，從須彌山上至舍衛城。
爾時，世尊與無央數之眾而為說法。
是時，目連告二龍王曰：「汝等當知，今日世尊與無央數之眾而為說法，
不可作汝形至世尊所。」 ^704b6

龍王報曰：「如是，目連！」 ^704b10

是時，龍王還隱龍形，化作人形，不長不短，
容貌端正，如桃華色。 ^704b11

是時，目連至世尊所，頭面禮足，在一面坐。
是時，目連語龍王曰：「今正是時，宜可前進。」 ^704b12

是時，龍王聞目連語，即從坐起，長跪叉手，
白世尊言：「我等二族姓子，一名難陀，二名優槃難陀，
自歸如來，受持五戒，唯願世尊聽為優婆塞，盡形壽不復殺生。」
爾時，世尊彈指可之。
時，二龍王還復故坐，欲得聞法。 ^704b14

爾時，波斯匿王便作是念：「有何因緣，使此閻浮利內烟火乃爾？」
是時，王波斯匿乘寶羽之車出舍衛城，至世尊所。
爾時，人民之類遙見王來，咸共起迎：「善來，大王！
可就此坐。」 ^704b19

時，二龍王默然不起。
是時，波斯匿王禮世尊足，在一面坐。
是時，大王白世尊言：「我今欲有所問，唯願世尊事事敷演。」 ^704b23

世尊告曰：「欲有所問，今正是時。」 ^704b26

波斯匿王白佛言：「有何因緣，令此閻浮里內烟火乃爾？」 ^704b27

世尊告曰：「難陀、優槃難陀龍王之所造。
然今，大王！勿懷恐懼，今日更無烟火之變。」 ^704b28

是時，波斯匿王便作是念：「我今是國之大王！
人民宗敬，名聞四遠。
今此二人為從何來？
見吾至此，亦不起迎。
設住吾境界者當取閉之；設他界來者當取殺之。」 ^704c1

是時，龍王知波斯匿心中所念，便興瞋恚。
爾時，龍王便作是念：「我等無過於此王所，
更欲反害吾身；要當取此國王及迦夷國人，盡取殺之。」
是時，龍王即從坐起，禮世尊足即便而去。
離祇洹不遠，便不復現。 ^704c5

是時，波斯匿王見此人去，未久，白世尊言：
「國事猥多，欲還宮中。」 ^704c10

世尊告曰：「宜知是時。」 ^704c11

是時，波斯匿王即從坐起，便退而去。
告群臣曰：「向者二人為從何道去？
速捕取之。」是時，諸臣聞王教令，即馳走求之而不知處，便還宮中。 ^704c12

是時，難陀、優槃難陀龍王各生此念：「我等無過於彼王所，方欲取我等害之。
我等當共害彼人民，使無遺餘。」
是時，龍王復作是念：「國中人民有何過失？
當取舍衛城人民害之。」
復重作是念：「舍衛國人有何過失於我等？
當取王宮官屬盡取殺之。」 ^704c15

爾時，世尊以知龍王心中所念，告目連曰：
「汝今當救波斯匿王，無令為難陀、優槃難陀龍王所害。」 ^704c21

目連對曰：「如是。世尊！」
是時，目連受佛教誡，禮世尊足，便退而去；
在王宮上，結加趺坐，令身不現。
是時，二龍王雷吼霹靂，暴風疾雨，在王宮上，
或雨瓦石，或雨刀劍，未墮地之頃，便為優鉢蓮華在虛空中。
是時，龍王倍復瞋恚，雨大高山於宮殿上。
是時，目連復化使作種種飲食。
是時，龍王倍復瞋恚熾盛，雨諸刀劍。
是時，目連復化使作極好衣裳。
是時，龍王倍復瞋恚，復雨大沙礫石，在波斯匿宮上，
未墮地之頃，便化作七寶。 ^704c23

是時，波斯匿王見宮殿中雨種種七寶，
歡喜踊躍，不能自勝，便作是念：「閻浮里內有德之人，
無復過我，唯除如來。
所以然者，我家中種粳米一根上生，收拾得一斛米，
飯以甘蔗之漿，極為香美，今復於宮殿上雨七寶，我便能作轉輪聖王乎！」
是時，波斯匿王領諸婇女收攝七寶。 ^705a4

是時，二龍王自相謂言：「今將有何意？
我等來時欲害波斯匿王，今日變化乃至於斯。
所有力勢今日盡現。
猶不能動波斯匿王毫氂之分。」 ^705a11

是時，龍王見大目揵連在宮殿上結加趺坐，
正身正意，形不傾斜。
見已，便作是念：「此必是大目連之所為也。」
是時，二龍王以見目連便退而去。
是時，目連見龍去，還捨神足至世尊所，
頭面禮足，在一面坐。 ^705a14

時，波斯匿王便作是念：「今此種種飲食不應先食，
當先奉上如來，然後自食。」
是時，波斯匿王即車載珍寶，及種種飲食，
往至世尊所：「昨日天雨七寶及此飲食，唯願納受。」 ^705a19

爾時，大目揵連去如來不遠，佛告王曰：
「汝今可持七寶飲食之具，與大目連。
所以然者，蒙目連恩，得更生聖賢之地。」 ^705a23

波斯匿王白佛言：「有何因緣，言我更生？」 ^705a26

世尊告曰：「汝朝不至我所，欲得聽法乎？
爾時，有二人亦來聽法。
王生此念：『我於此國界，最為豪尊，眾人所敬，然此二人為從何來？
見我不起承迎。』」 ^705a27

時王白佛：「實然，世尊！」 ^705b1

世尊告曰：「此亦非人，乃是難陀、優槃難陀龍王。
彼知王意，自相謂言：『我等無過於此人王，何故反來害我？
要當方宜滅此國界。』
我等尋知龍王心中所念，即勅目連：『今可救波斯匿王，無令為龍所害也。』
即受我教，在宮殿上，隱形不現，作此變化。
是時，龍王極懷瞋恚，雨沙礫石於宮殿上，
未墮地之頃，化作七寶、衣裳、飲食之具。
由此因緣，大王！今日便為更生。」 ^705b2

是時，波斯匿王便懷恐怖，衣毛皆豎，前跪膝行至如來前，
而白佛言：「唯願世尊恩垂過厚，得濟生命。」
復禮目連足，頭面禮敬：「蒙尊之恩，得濟生命。」 ^705b10

爾時，國王便說此偈：
　　「唯尊壽無窮，長夜護其命，
　　度脫苦窮厄，蒙尊得脫難。」 ^705b14

是時，波斯匿王以天香華散如來身，便作是說：
「我今持此七寶奉上三尊，唯願納受。」
頭面禮足，遶佛三匝，便退而去。 ^705b17

是時，世尊便作是念：「此四部之眾多有懈怠，
替不聽法；亦不求方便，使身作證，亦不復求未獲者獲，
未得者得；我今宜可使四部之眾渴仰於法。」
爾時，世尊不告四部之眾，復不將侍者，
如屈申臂頃，從祇桓不現，往至三十三天。 ^705b19

爾時，釋提桓因遙見世尊來，將諸天眾，
前迎世尊，頭面禮足，請令就坐，並作是說：
「善來，世尊！久違覲省。」 ^705b25

是時，世尊便作是念：「我今當以神足之力自隱形體，使眾人不見我為所在。」
爾時，世尊復作是念：「我今於三十三天，化身極使廣大。」 ^705b27

爾時，天上善法講堂有金石縱廣一由旬。
爾時，世尊石上結加趺坐，遍滿石上。
爾時，如來母摩耶將諸天女至世尊所，
頭面禮足，在一面坐。
並作是說：「違奉甚久，今來至此，實蒙大幸，
渴仰思見，佛今日方來。」
是時，母摩耶頭面禮足已，在一面坐；釋提桓因亦禮如來足，
在一面坐。三十三天禮如來足，在一面坐。
是時，諸天之眾見如來在彼增益天眾，減損阿須倫。 ^705b30

爾時，世尊漸與彼諸天之眾說於妙論，
所謂論者：施論、戒論、生天之論，欲不淨想，
婬為穢惡，出要為樂。
爾時，世尊以見諸來大眾及諸天人心開意解，
諸佛世尊常所說法：苦、習、盡、道，普與諸天說之。
各於坐上，諸塵垢盡，得法眼淨。
復有十八億天女之眾而見道跡，三萬六千天眾得法眼淨。
是時，如來母即從坐起，禮如來足，還入宮中。 ^705c9

爾時，釋提桓因白佛言：「我今當以何食飯如來乎？
為用人間之食，為用自然天食？」 ^705c17

世尊告曰：「可用人間之食用食如來。
所以然者，我身生於人間，長於人間，於人間得佛。」 ^705c18

釋提桓因白佛言：「如是，世尊！」
是時，釋提桓因復白佛言：「為用天上時節？
為用人間時節？」 ^705c21

世尊告曰：「用人間時節。」
對曰：「如是。世尊！」 ^705c23

是時，釋提桓因即以人間之食，復以人間時節飯食如來。 ^705c24

爾時，三十三天各各自相謂言：「我等今見如來竟日飯食。」 ^705c25

是時，世尊便作是念：「我今當入如是三昧，
欲使諸天進便進，欲使諸天退便退。」
是時，世尊以入此三昧，進却諸天，隨其時宜。 ^705c26

是時，人間四部之眾不見如來久，往至阿難所，
白阿難言：「如來今為所在？
渴仰欲見。」 ^705c29

阿難報曰：「我等亦復不知如來所在。」 ^706a1

是時，波斯匿王、優填王至阿難所，問阿難曰：「如來今日竟為所在？」 ^706a2

阿難報曰：「大王！我亦不知如來所在。」 ^706a4

是時，二王思覩如來，遂得苦患。
爾時，群臣至優填王所，白優填王曰：「今為所患？」 ^706a5

時王報曰：「我今以愁憂成患。」
群臣白王：「云何以愁憂成患？」 ^706a7

其王報曰：「由不見如來故也。
設我不見如來者，便當命終。」 ^706a8

是時，群臣便作是念：「當以何方便，使優填王不令命終？
我等宜作如來形像。」
是時，群臣白王言：「我等欲作形像，亦可恭敬承事作禮。」 ^706a9

時，王聞此語已，歡喜踊躍，不能自勝，告群臣曰：「善哉！
卿等所說至妙。」 ^706a12

群臣白王：「當以何寶作如來形像？」 ^706a14

是時，王即勅國界之內諸奇巧師匠，而告之曰：「我今欲作形像。」 ^706a15

巧匠對曰：「如是。大王！」 ^706a16

是時，優填王即以牛頭栴檀作如來形像高五尺。 ^706a17

是時，波斯匿王聞優填王作如來形像高五尺而供養。
是時，波斯匿王復召國中巧匠，而告之曰：
「我今欲造如來形像，汝等當時辦之。」
時，波斯匿王而生此念：「當用何寶，作如來形像耶？」
斯須復作是念：「如來形體，黃如天金，今當以金作如來形像。」
是時，波斯匿王純以紫磨金作如來像高五尺。
爾時，閻浮里內始有此二如來形像。 ^706a18

是時，四部之眾往至阿難所，白阿難曰：
「我等渴仰於如來，所思欲覲尊，如來今日竟為所在？」 ^706a26

阿難報曰：「我等亦復不知如來所在。
但今共至阿那律所而問此義。
所以然者，尊者阿那律天眼第一，清淨無瑕穢，
彼以天眼見千世界、二千世界、三千大千世界，彼能知見。」 ^706a28

是時，四部之眾共阿難往至阿那律所，
白阿那律曰：「今此四部之眾來至我所，
而問我曰：『今日如來竟為所在？』
唯願尊者以天眼觀如來今為所在！」 ^706b3

是時，尊者阿那律報曰：「汝等且止！
吾今欲觀如來竟為所在。」 ^706b6

是時，阿那律正身正意，繫念在前，以天眼觀閻浮里內而不見之，
復以天眼觀拘耶尼、弗于逮、欝單曰而不見之，
復觀四天王、三十三天、豔天、兜術天、化自在天、
他化自在天，乃至觀梵天而不見之。
復觀千閻浮地、千瞿耶尼、千欝單曰、千弗于逮、
千四天王、千豔天、千兜術天、千化自在天、
千他化自在天、千梵天，而不見如來。
復觀三千大千剎土而復不見。
即從坐起語阿難曰：「我今已觀三千大千剎土而不見之。」 ^706b8

是時，阿難及四部之眾默然而止。
阿難作是念：「如來將不般涅槃乎？」 ^706b18

是時，三十三天各各自相謂言：「我等快得善利，
唯願七佛常現於世，天及世人多所潤益。」
或有天而作是語：「且置七佛，但使有六佛者，此亦甚善。」
或有天子言：「但使有五佛。」
或言：「四佛。」或言：「三佛。」
或言：「二佛出現世者，多所潤益。」 ^706b19

時，釋提桓因告諸天曰：「且置七佛，乃至二佛，
但使今日釋迦文佛久住世者，則多所饒益。」 ^706b25

爾時，如來意欲使諸天來，諸天便來，意欲使諸天去，諸天便去。
是時，三十三天各各自相謂言：「如來何故竟日而食？」 ^706b27

是時，釋提桓因告三十三天曰：「如來今日食，
以人間時節，不用天上時節。」
是時，世尊以經三月，便作是念：「閻浮里人四部之眾不見吾久，
甚有虛渴之想。我今當捨神足，使諸聲聞知如來在三十三天。」
是時，世尊即捨神足。 ^706b29

時，阿難往阿那律所，白阿那律言：「今四部之眾甚有虛渴，欲見如來。
然今如來不取滅度乎？」 ^706c6

是時，阿那律語阿難曰：「昨夜有天來至我所，
云：『如來在三十三天善法講堂。』
汝今且止！吾今欲觀如來所在。」
是時，尊者阿那律即結加趺坐，正身正意，
心不移動，以天眼觀三十三天，見世尊在壁方一由旬石上坐。
是時，阿那律即從三昧起，語阿難曰：「如來今在三十三天與母說法。」 ^706c8

是時，阿難及四部之眾歡喜踊躍，不能自勝。
是時，阿難問四部眾曰：「誰能堪任至三十三天問訊如來？」 ^706c15

阿那律曰：「今尊者目連神足第一，願屈神力往問訊佛。」 ^706c17

是時，四部之眾白目連曰：「今日如來在三十三天，
唯願尊者持四部姓名，問訊如來！
又持此義往白如來：『世尊在閻浮里內世間得道，唯屈威神還至世間！』」 ^706c18

目連報曰：「甚善！諸賢！」
是時，目連受四部之教，屈申臂頃，往至三十三天，到如來所。
是時，釋提桓因及三十三天遙見目連來，
諸天各生此念：「正是僧使？
若當是諸王之使？」
是時，諸天皆起往迎：「善來，尊者！」 ^706c22

是時，目連遙見世尊與無央數之眾而為說法。
見已，生此念：「世尊在此天中，亦復煩鬧。」
目連往至世尊所，頭面禮足，在一面立。 ^706c26

爾時，目連白佛言：「世尊！
四部之眾問訊如來；起居輕利，遊步康強。」
又白此事：「如來生長閻浮里內，於世間得道，
唯願世尊還來至世間，四部虛渴，欲見世尊！」 ^706c29

世尊告曰：「使四部之眾進業無惓。
云何，目連！四部之眾遊化勞乎？
無鬪訟耶？外道異學無觸嬈乎？」 ^707a4

目連報曰：「四部之眾行道無惓。」
「但，目連！汝向者作是念言：『如來在此亦煩閙。』
此事不然。所以然者，我說法時亦不經久，
設我作是念：『欲使諸天來，便來；欲使諸天不來，諸天則不來。』
目連！汝還世間，却後七日，如來當往僧迦尸國大池水側。」 ^707a7

是時，目連屈申臂頃，還詣舍衛城祇樹給孤獨園，
往詣四部眾，而告之曰：「諸賢當知，却後七日，如來當來下至閻浮里地僧迦尸大池水側。」 ^707a12

爾時，四部眾聞此語已，歡喜踊躍，不能自勝。
是時，波斯匿王、優填王、惡生王、優陀延王、
頻毘娑羅王，聞如來却後七日，當至僧迦尸國大池水側，
極懷歡喜，不能自勝。
是時，毘舍離人民之眾，迦毘羅越釋種，
拘夷羅越人民之眾，聞如來當來至閻浮里地，
聞已，歡喜踊躍，不能自勝。 ^707a16

爾時，波斯匿集四種之兵，詣池水側，欲見世尊。
是時，五王皆集兵眾往世尊所，欲得覲省如來及人民之眾。
迦毘羅越釋皆悉往世尊所，及四部之眾皆悉往世尊所，欲得見如來。 ^707a22

爾時，臨七日頭，釋提桓因告自在天子曰：
「汝今從須彌山頂至僧迦尸池水作三道路，觀如來不用神足至閻浮地。」 ^707a26

自在天子報曰：「此事甚佳，正爾時辦。」
爾時，自在天子即化作三道金、銀、水精。
是時，金道當在中央，俠水精道側、銀道側，化作金樹。
當於爾時，諸神妙尊天，七日之中皆來聽法。 ^707a29

爾時，世尊與數千萬眾前後圍遶，而為說法，
說：「五盛陰苦。云何為五？
所謂色、痛、想、行、識。
云何為色陰？所謂此四大身，是四大所造色，是謂名為色陰也。 ^707b4

「彼云何名為痛陰？
所謂苦痛、樂痛、不苦不樂痛，是謂名為痛陰。 ^707b8

「彼云何名想陰？所謂三世共會，是謂名為想陰。 ^707b9

「彼云何名為行陰？
所謂身行、口行、意行，此名行陰。 ^707b10

「彼云何名為識陰？
所謂眼、耳、鼻、口、身、意，此名識陰。 ^707b11

「彼云何名為色？所謂色者，寒亦是色，熱亦是色，
飢亦是色，渴亦是色。 ^707b13

「云何名為痛？所謂痛者，痛者名覺。
為覺何物？覺苦、覺樂、覺不苦不樂，故名為覺也。 ^707b14

「云何名為想？所謂想者，想亦是知。
知青、黃、白、黑，知苦樂，故名為知。 ^707b16

「云何名為行？所謂行者，能有所成，故名為行。
為成何等？或成惡行，或成善行，故名為行。 ^707b18

「云何名為識？所謂識，識別是非，亦識諸味，此名為識也。 ^707b20

「諸天子當知，此五盛陰，知三惡道、天道、
人道；此五盛陰滅，便知有涅槃之道。」
爾時，說此法時，有六萬天人得法眼淨。 ^707b21

爾時，世尊與諸天人說法已，即從坐起，
詣須彌山頂，說此偈：
　　「汝等當勤學，於佛法聖眾，
　　當滅死逕路，如人鈎調象。
　　若能於此法，而無懈怠者，
　　便當盡生死，無有苦原本。」 ^707b24

爾時，世尊說此偈已，便詣中道。
是時，梵天在如來右處銀道側，釋提桓因在水精道側，
及諸天人在虛空中散華燒香，作倡伎樂，娛樂如來。 ^707c1

是時，優鉢華色比丘尼聞如來今日當至閻浮提僧迦尸池水側，
聞已，便生此念：「四部之眾、國王、大臣、國中人民，靡不往者。
設我當以常法往者，此非其宜。
我今當作轉輪聖王形容，往見世尊。」
是時，優鉢華色比丘尼還隱其形，作轉輪聖王形，七寶具足。
所謂七寶者，輪寶、象寶、馬寶、珠寶、玉女寶、
典兵寶、典藏寶，是謂七寶。 ^707c4

爾時，尊者須菩提在羅閱城耆闍崛山中，在一山側縫衣裳。
是時，須菩提聞世尊今日當來至閻浮里地，
四部之眾靡不見者，我今者宜可時往問訊禮拜如來。
爾時，尊者須菩提便捨縫衣之業，從坐起，右脚著地。
是時，彼復作是念：「此如來形，何者是世尊？
為是眼、耳、鼻、口、身、意乎？
往見者復是地、水、火、風種乎？
一切諸法皆悉空寂，無造、無作，如世尊所說偈言：
　　「『若欲禮佛者，及諸最勝者，
　　陰持入諸種，皆悉觀無常。
　　曩昔過去佛，及以當來者，
　　如今現在佛，此皆悉無常。
　　若欲禮佛者，過去及當來，
　　說於現在中，當觀於空法。
　　若欲禮佛者，過去及當來，
　　現在及諸佛，當計於無我。』 ^707c11

「此中無我、無命、無人、無造作，亦無形容，
有教、有授者，諸法皆悉空寂。
何者是我？我者無主。
我今歸命真法之聚。」
爾時，尊者須菩提還坐縫衣。 ^707c28

是時，優鉢華色比丘尼作轉輪聖王形，七寶導從至世尊所。
是時，五國王遙見轉輪聖王來，歡喜踊躍，
不能自勝，自相謂言：「甚奇！
甚特！世間出二珍寶，如來、轉輪聖王。」 ^708a2

爾時，世尊將數萬天人從須彌山頂來，至池水側。
是時，世尊舉足蹈地，此三千大千世界六變震動。
是時，化轉輪聖王漸漸至世尊所，諸小國王及人民之類各各避之。
是時，化聖王覺知以近世尊，還復本形，作比丘尼禮世尊足。
五王見已，各自稱怨，自相謂言：「我等今日極有所失，
我等先應見如來，然今此比丘尼先見之。」 ^708a6

是時，比丘尼至世尊所，頭面禮足，而白佛言：
「我今禮最勝尊，今日先得覲省，我優鉢花色比丘尼是如來弟子。」 ^708a13

爾時，世尊與彼比丘尼而說偈言：
　　「善業以先禮，最初無過者，
　　空無解脫門，此是禮佛義。
　　若欲禮佛者，當來及過去，
　　當觀空無法，此名禮佛義。」 ^708a16

是時，五王及人民之眾不可稱計，往至世尊所，各自稱名。
「我是迦尸國王波斯匿。」
「我是拔嗟國王，名曰優填。」
「我是五都人民之主，名曰惡生。」
「我是南海之主，名優陀延。」
「我是摩竭國頻毘娑羅王。」
爾時，十一那術人民運集，及四部之眾，
最尊長者，千二百五十人往至世尊所，
頭面禮足，在一面立。 ^708a21

爾時，優填王手執牛頭栴檀像，并以偈向如來說：
　　「我今欲所問，慈悲護一切，
　　作佛形像者，為得何等福？」 ^708a27

爾時，世尊復以偈報曰：
　　「大王今聽之，少多演其義，
　　作佛形像者，今當粗說之。
　　眼根初不壞，後得天眼視，
　　白黑而分明，作佛形像德。
　　形體當完具，意正不迷惑，
　　勢力倍常人，造佛形像者。
　　終不墮惡趣，終輒生天上，
　　於彼作天王，造佛形像福。
　　餘福不可計，其福不思議，
　　名聞遍四遠，造佛形像福。 ^708b2

「善哉！善哉！大王！多所饒益，天、人蒙祐。」
爾時，優填王極懷歡悅，不能自勝。 ^708b13

爾時，世尊與四部眾及與五王演說妙論，
所謂論者：施論、戒論、生天之論，欲不淨想，
漏為大患，出要為妙。
爾時，世尊以知四部之眾心開意解，諸佛世尊常所說法：
苦、習、盡、道，盡與彼說之。
爾時，坐上天及人民六萬餘人，諸塵垢盡，得法眼淨。 ^708b14

爾時，五王白世尊言：「此處福妙最是神地，
如來始從兜術天來下至此說法，今欲建立此處，使永存不朽。」 ^708b20

世尊告曰：「汝等五王，於此處造立神寺，
長夜受福，終不朽敗。」 ^708b22

諸王報曰：「當云何造立神寺？」
爾時，世尊申右手，從地中出迦葉如來寺，
視五王而告之曰：「欲作神寺者，當以此為法。」 ^708b24

爾時，五王即於彼處起大神寺。
爾時，世尊告諸比丘：「諸過去恒沙如來翼從多少，亦如今日而無有異。
正使當來諸佛世尊翼從多少，亦如今日而無有異。
今此經名遊天法本。
如是，諸比丘！當作是學。」 ^708b27

爾時，四部之眾及五國王聞佛所說，歡喜奉行。
增壹阿含經卷第二十八
 ^708c2
