
other:: 雜阿含經卷第十七
translator:: 宋天竺三藏求那跋陀羅譯
雜因誦第三品之五
# 一七

jing:: 
##  456
（四五六）
如是我聞：
一時，佛住舍衛國祇樹給孤獨園。 ^116c12

爾時，世尊告諸比丘：「有光界、淨界、無量空入處界、
無量識入處界、無所有入處界、非想非非想入處界，有滅界。」 ^116c13

時，有異比丘從座起，整衣服，稽首禮足，
合掌白佛言：「世尊！
彼光界、淨界、無量空入處界、無量識入處界、
無所有入處界、非想非非想入處界、滅界。
如此諸界，何因緣可知？」 ^116c15

佛告比丘：「彼光界者，緣闇故可知，淨界緣不淨故可知，
無量空入處界者，緣色故可知，無量識入處界者，
緣內故可知，無所有入處界者，緣所有可知，
非想非非想入處界者，緣有第一故可知，
滅界者，緣有身可知。」 ^116c19

諸比丘白佛言：「世尊！
彼光界，乃至滅界，以何正受而得？」 ^116c24

佛告比丘：「彼光界、淨界、無量空入處界、
無量識入處界、無所有入處界，此諸界於自行正受而得，
非想非非想入處界，於第一有正受而得，
滅界者，於有身滅正受而得。」 ^116c26

佛說此經已，諸比丘聞佛所說，歡喜奉行。
jing:: 
##  457
（四五七） ^117a1

如是我聞：
一時，佛住舍衛國東園鹿子母講堂。 ^117a3

爾時，世尊晡時從禪覺，於講堂陰中敷座，
於大眾前坐，說優檀那句，告諸比丘：「緣界故生說，
非不界，緣界故生見，非不界，緣界故生想，非不界。
緣下界，我說生下說、下見、下想、下思、下欲、
下願、下士夫、下所作、下施設、下建立、下部分、
下顯示、下受生。如是中。
如是勝界，緣勝界，我說彼生勝說、勝見、
勝想、勝思、勝願、勝士夫、勝所作、勝施設、
勝建立、勝部分、勝顯示、勝受生勝。」 ^117a4

時，有婆迦利比丘在佛後執扇扇佛，白佛言：「世尊！
若於三藐三佛陀起非三藐三佛陀見，彼見亦緣界而生耶？」 ^117a12

佛告比丘：「於三藐三佛陀起非三藐三佛陀見，
亦緣界而生，非不界。
所以者何？凡夫界者，是無明界，如我先說，
緣下界生下說、下見，乃至下受生，中勝界生勝說、
勝見，乃至勝受生。」 ^117a15

佛說此經已，諸比丘聞佛所說，歡喜奉行。
jing:: 
##  458
（四五八） ^117a19

如是我聞：
一時，佛住舍衛國祇樹給孤獨園。 ^117a21

爾時，世尊告諸比丘：「有因生欲想，非無因，
有因生恚想、害想，非無因。 ^117a22

「云何因生欲想？謂緣欲界也。
緣欲界故，生欲想、欲欲、欲覺、欲熱、欲求。
愚癡凡夫起欲求已，此眾生起三處邪，
謂身、口、心。如是邪因緣故，現法苦住，有苦、
有礙、有惱、有熱，身壞命終，生惡趣中，是名因緣生欲想。 ^117a23

「云何因緣生恚想、害想？
謂害界也。緣害界，生害想、害欲、害覺、害熱、
害求，愚癡凡夫起害求已，此眾生起三處邪，
謂身、口、心。起三處邪因緣已，現法苦住，
有苦、有礙、有惱、有熱，身壞命終，生惡趣中，是名因緣生害想。 ^117a28

「諸比丘！若諸沙門、婆羅門如是安於生，
生危嶮想，不求捨離，不覺、不吐，彼則現法苦住，
有苦、有礙、有惱、有熱，身壞命終，生惡趣中。
譬如城邑聚落不遠有曠野，大火卒起，
彼無有力能滅火者，當知彼諸野中眾生悉被火害。
如是諸沙門、婆羅門安於生，生危嶮想，
身壞命終，生惡趣中。 ^117b4

「諸比丘！有因生出要想，非無因。
云何有因生出要想？
謂出要界，緣出要界，生出要想、出要欲、
出要覺、出要熱、出要求，謂彼慧者出要求時，
眾生三處生正，謂身、口、心，彼如是生正因緣已，
現法樂住，不苦、不礙、不惱、不熱，身壞命終，
生善趣中，是名因緣生出要想。 ^117b11

「云何因緣生不恚、不害想？
謂不害界也，不害界因緣生不害想、不害欲、
不害覺、不害熱、不害求，彼慧者不害求時，
眾生三處正，謂身、口、心。
彼正因緣生已，現法樂住，不苦、不礙、不惱、
不熱，身壞命終，生善趣中，是名因緣生不害想。 ^117b17

「若諸沙門、婆羅門安於生，生不害想，不捨離、
不覺、不吐，現法樂住，不苦、不礙、不惱、不熱，
身壞命終，生善趣中。
譬如城邑聚落邊有曠野，大火卒起，有人堪能手足滅火，
當知彼諸眾生依草木者，悉不被害。
如是諸沙門、婆羅門安於生，生正想，不捨、
不覺、不吐，現法樂住，不苦、不礙、不惱、不熱，
身壞命終，生善趣中。」 ^117b22

佛說此經已，諸比丘聞佛所說，歡喜奉行。
jing:: 
##  459
（四五九） ^117b29

如是我聞：
一時，佛住舍衛國祇樹給孤獨園。 ^117c2

時，有婆羅門來詣佛所，與世尊面相慰勞已，
於一面住，白佛言：「眾生非自作、非他作？」 ^117c3

佛告婆羅門：「如是論者，我不與相見，汝今自來，
而言我非自作、非他作？」 ^117c5

婆羅門言：「云何？瞿曇！
眾生為自作、為他作耶？」 ^117c6

佛告婆羅門：「我今問汝，隨意答我。
婆羅門！於意云何？
有眾生方便界，令諸眾生知作方便耶？」 ^117c8

婆羅門言：「瞿曇！有眾生方便界，令諸眾生知作方便也。」 ^117c10

佛告婆羅門：「若有方便界，令諸眾生知有方便者，
是則眾生自作、是則他作。
婆羅門！於意云何？
有眾生安住界、堅固界、出界、造作界，令彼眾生知有造作耶？」 ^117c11

婆羅門白佛：「有眾生安住界、堅固界、出界、
造作界，令諸眾生知有造作。」 ^117c15

佛告婆羅門：「若彼安住界、堅固界、出界、
造作界，令諸眾生知有造作者，是則眾生自作、是則他作。」 ^117c17

婆羅門白佛：「有眾生自作、有他作，瞿曇！
世間多事，今當請辭。」 ^117c19

佛告婆羅門：「世間多事，宜知是時。」 ^117c20

時，彼婆羅門聞佛所說，歡喜隨喜，從座起去。
jing:: 
##  460
（四六〇） ^117c21

如是我聞：
一時，佛住拘睒彌國瞿師羅園。 ^117c23

爾時，瞿師羅長者詣尊者阿難所，禮尊者阿難足，
退坐一面，白尊者阿難：「所說種種界。
云何為種種界？」 ^117c24

尊者阿難告瞿師羅長者：「眼界異、色界異喜處，
二因緣生識，三事和合生觸，又喜觸因緣生樂受。
如是耳、鼻、舌、身、意、法，亦如是說。
復次，長者！有異眼界、異色界憂處，二因緣生識，
三事和合生苦觸，彼苦觸因緣生苦受。
如是耳、鼻、舌、身、意、法，亦如是說。 ^117c26

「復次，長者！異眼界、異色界捨處，二因緣生識，
三事和合生不苦不樂觸，不苦不樂觸因緣生不苦不樂受。
如是耳、鼻、舌、身、意、法，亦如是說。」 ^118a3

爾時，瞿師羅長者聞尊者阿難所說，歡喜隨喜，禮足而去。
jing:: 
##  461
（四六一） ^118a6

如是我聞：
一時，佛住拘睒彌國瞿師羅園。 ^118a8

爾時，瞿師羅長者詣尊者阿難所，稽首禮足，於一面坐。
白尊者阿難：「所說種種界。
云何為種種界？」 ^118a9

尊者阿難告瞿師羅長者：「有三界。
云何三？謂欲界、色界、無色界。」 ^118a11

爾時，尊者阿難即說偈言：
　　「曉了於欲界，色界亦復然，
　　捨一切有餘，得無餘寂滅。
　　於身和合界，永盡無餘證，
　　三耶三佛說，無憂離垢句。」 ^118a12

尊者阿難說是經已，瞿師羅長者歡喜隨喜，作禮而去。
jing:: 
##  462
（四六二） ^118a18

如是我聞：
一時，佛住拘睒彌國瞿師羅園。 ^118a20

爾時，瞿師羅長者詣尊者阿難所，稽首禮足，
退坐一面，白尊者阿難：「所說種種界。
云何名為種種界？」 ^118a21

尊者阿難告瞿師羅長者：「有三界，色界、
無色界、滅界，是名三界。」
即說偈言：
　　「若色界眾生，及住無色界，
　　不識滅界者，還復受諸有。
　　若斷於色界，不住無色界，
　　滅界心解脫，永離於生死。」 ^118a23

尊者阿難說是經已，瞿師羅長者歡喜隨喜，作禮而去。
jing:: 
##  463
（四六三） ^118a30

如是我聞：
一時，佛住拘睒彌國瞿師羅園。 ^118b2

爾時，瞿師羅長者詣尊者阿難所，稽首禮足，
退坐一面，白尊者阿難：「所說種種界。
云何為種種界？」 ^118b3

尊者阿難答瞿師羅長者：「謂三種出界。
云何三？謂從欲界出至色界，色界出至無色界、
一切諸行一切思想滅界，是名三出界。」
即說偈言：
　　「知從欲界出，超踰於色界，
　　一切行寂滅，勤修正方便。
　　斷除一切愛，一切行滅盡，
　　知一切有餘，不復轉還有。」 ^118b5

尊者阿難說是經已，瞿師羅長者歡喜隨喜，作禮而去。
jing:: 
##  464
（四六四） ^118b13

如是我聞：
一時，佛住拘睒彌國瞿師羅園。 ^118b15

爾時，尊者阿難往詣上座上座名者所，
詣已，恭敬問訊，問訊已，退坐一面，問上座上座名者言：
「若比丘於空處、樹下、閑房思惟，當以何法專精思惟？」 ^118b16

上座答言：「尊者阿難！
於空處、樹下、閑房思惟者，當以二法專精思惟，
所謂止、觀。」 ^118b19

尊者阿難復問上座：「修習於止，多修習已，
當何所成，修習於觀，多修習已，當何所成？」 ^118b21

上座答言：「尊者阿難！
修習於止，終成於觀，修習觀已，亦成於止。
謂聖弟子止、觀俱修，得諸解脫界。」 ^118b23

阿難復問上座：「云何諸解脫界？」 ^118b25

上座答言：「尊者阿難！
若斷界、無欲界、滅界，是名諸解脫界。」 ^118b26

尊者阿難復問上座：「云何斷界？
乃至滅界？」 ^118b27

上座答言：「尊者阿難！
斷一切行，是名斷界；斷除愛欲，是無欲界，
一切行滅，是名滅界。」 ^118b28

時，尊者阿難聞上座所說，歡喜隨喜，往詣五百比丘所，
恭敬問訊，退坐一面，白五百比丘言：「若比丘於空處、
樹下、閑房思惟時，當以何法專精思惟？」 ^118c1

時，五百比丘答尊者阿難：「當以二法專精思惟，
乃至滅界，如上座所說。」 ^118c5

時，尊者阿難聞五百比丘所說，歡喜隨喜，
往詣佛所，稽首佛足，退坐一面，白佛言：「世尊！
若比丘空處、樹下、閑房思惟，當以何法專精思惟？」 ^118c7

佛告阿難：「若比丘空處、樹下、閑房思惟，
當以二法專精思惟，乃至滅界，如五百比丘所說。」 ^118c10

時，尊者阿難白佛言：「奇哉！
世尊！大師及諸弟子皆悉同法、同句、同義、
同味，我今詣上座名上座者，問如此義，
亦以此義、此句、此味答我，如今世尊所說，
我復詣五百比丘所，亦以此義、此句、此味而問，
彼五百比丘亦以此義、此句、此味答，如今世尊所說。
是故當知，師及弟子一切同法、同義、同句、同味。」 ^118c12

佛告阿難：「汝知彼上座為何如比丘？」 ^118c19

阿難白佛：「不知。世尊！」
佛告阿難：「上座者是阿羅漢，諸漏已盡，
已捨重擔，正智心善解脫，彼五百比丘亦皆如是。」 ^118c20

佛說此經已，尊者阿難聞佛所說，歡喜奉行。
jing:: 
##  465
（四六五） ^118c22

如是我聞：
一時，佛住王舍城迦蘭陀竹園。 ^118c24

爾時，尊者羅睺羅詣世尊所，稽首禮足，
退坐一面，白佛言：「世尊！
云何知、云何見我此識身及外境界一切相，
得無有我、我所見、我慢繫著使？」 ^118c25

佛告羅睺羅：「諦聽，善思，當為汝說。
羅睺羅！若比丘於所有地界，若過去、若未來、
若現在，若內、若外，若麁、若細，若好、若醜，
若遠、若近，彼一切非我、不異我、不相在如實知，
水界、火界、風界、空界、識界亦復如是。 ^118c28

「羅睺羅！比丘如是知、如是見，於我此識身及外境界一切相，
無有我、我所見、我慢繫著使。
羅睺羅！若比丘於此識身及外境界一切相，
無有我、我所見、我慢繫著使，是名斷愛，
轉諸結 " resp=，正慢無間等，究竟苦邊。」 ^119a4

佛說此經已，尊者羅睺羅聞佛所說，歡喜奉行。
jing:: 
##  466
（四六六） ^119a9

如是我聞：
一時，佛住王舍城迦蘭陀竹園。 ^119a11

爾時，尊者羅睺羅往詣佛所，稽首禮足，
退坐一面，白佛言：「世尊！
云何知、云何見我此識身及外境界一切相，
得無有我、我所見、我慢繫著使？」 ^119a12

佛告羅睺羅：「有三受——苦受、樂受、不苦不樂受。
此三受何因、何集、何生、何轉？
謂此三受，觸因、觸集、觸生、觸轉；彼彼觸因、
彼彼受生，若彼彼觸滅，彼彼受亦滅、止、
清涼、沒。如是知、如是見我此識及外境界一切相，
得無有我、我所見、我慢繫著使。」 ^119a15

佛說此經已，尊者羅睺羅聞佛所說，歡喜奉行。
jing:: 
##  467
（四六七） ^119a20

如是我聞：
一時，佛住王舍城迦蘭陀竹園。 ^119a22

爾時，尊者羅睺羅往詣佛所，稽首禮足，
退住一面，白佛言：「世尊！
云何知、云何見我此識身及外境界一切相，
得無有我、我所見、我慢繫著使？」 ^119a23

佛告羅睺羅：「有三受，苦受、樂受、不苦不樂受。
觀於樂受而作苦想，觀於苦受作劍刺想，觀不苦不樂受作無常想。
若彼比丘觀於樂受而作苦想，觀於苦受作劍刺想，
觀不苦不樂受作無常、滅想者，是名正見。」 ^119a26

爾時，世尊即說偈言：
　　「觀樂作苦想，苦受同劍刺，
　　於不苦不樂，修無常滅想，
　　是則為比丘。　正見成就者，
　　寂滅安樂道，住於最後邊，
　　永離諸煩惱，摧伏眾魔軍。」 ^119b2

佛說此經已，尊者羅睺羅聞佛所說，歡喜奉行。
jing:: 
##  468
（四六八） ^119b9

如是我聞：
一時，佛住王舍城迦蘭陀竹園。 ^119b11

爾時，尊者羅睺羅往詣佛所，稽首佛足，
退坐一面，白佛言：「世尊！
云何知、云何見我此識身及外境界一切相，
得無有我、我所見、我慢繫著使？」 ^119b12

佛告羅睺羅：「有三受——苦受、樂受、不苦不樂受。
觀於樂受，為斷樂受貪使故，於我所修梵行；
斷苦受瞋恚使故，於我所修梵行；斷不苦不樂受癡使故，於我所修梵行。 ^119b15

「羅睺羅！若比丘樂受貪使已斷、已知，苦受恚使已斷、
已知，不苦不樂受癡使已斷、已知者，是名比丘斷除愛欲，
轉去諸結，慢無間等，究竟苦邊。」 ^119b19

爾時，世尊即說偈言：
　　「樂受所受時，則不知樂受，
　　貪使之所使，不見出要道。
　　苦受所受時，則不知苦受，
　　瞋恚使所使，不見出要道。
　　不苦不樂受，正覺之所說，
　　不善觀察者，終不度彼岸。
　　比丘勤精進，正知不動轉，
　　如此一切受，慧者能覺知。
　　覺知諸受者，現法盡諸漏，
　　明智者命終，不墮於眾數。
　　眾數既已斷，永處般涅槃。」 ^119b22

佛說此經已，尊者羅睺羅聞佛所說，歡喜奉行。
jing:: 
##  469
（四六九） ^119c5

如是我聞：
一時，佛住王舍城迦蘭陀竹園。 ^119c7

爾時，世尊告諸比丘：「大海深嶮者，此世間愚夫所說深嶮，
非賢聖法、律所說深嶮。
世間所說者，是大水積聚數耳，若從身生諸受，
眾苦逼迫，或惱、或死，是名大海極深嶮處。
愚癡無聞凡夫於此身生諸受，苦痛逼迫，
或惱、或死，憂悲稱怨，啼哭號呼，心亂發狂，
長淪沒溺，無止息處。
多聞聖弟子於身生諸受，苦痛逼迫，或惱、
或死，不生憂悲、啼哭號呼、心生狂亂，不淪生死，得止息處。」 ^119c8

爾時，世尊即說偈言：
　　「身生諸苦受，逼迫乃至死，
　　憂悲不息忍，號呼發狂亂，
　　心自生障礙，招集眾苦增，
　　永淪生死海，莫知休息處。
　　能捨身諸受，身所生苦惱，
　　切迫乃至死，不起憂悲想。
　　不啼哭號呼，能自忍眾苦，
　　心不生障礙，招集眾苦增。
　　不淪沒生死，永得安隱處。」 ^119c17

佛說此經已，諸比丘聞佛所說，歡喜奉行。
jing:: 
##  470
（四七〇） ^119c27

如是我聞：
一時，佛住王舍城迦蘭陀竹園。 ^119c28

爾時，世尊告諸比丘：「愚癡無聞凡夫生苦樂受、
不苦不樂受，多聞聖弟子亦生苦樂受、不苦不樂受。
諸比丘！凡夫、聖人有何差別？」 ^119c29

諸比丘白佛：「世尊是法根、法眼、法依。
善哉！世尊！唯願廣說，諸比丘聞已，當受奉行。」 ^120a3

佛告諸比丘：「愚癡無聞凡夫身觸生諸受，
苦痛逼迫，乃至奪命，憂愁啼哭，稱怨號呼。」 ^120a5

佛告諸比丘：「諦聽，善思，當為汝說。
諸比丘！愚癡無聞凡夫身觸生諸受，增諸苦痛，
乃至奪命，愁憂稱怨，啼哭號呼，心生狂亂，
當於爾時，增長二受，若身受、若心受。 ^120a8

「譬如士夫身被雙毒箭，極生苦痛，愚癡無聞凡夫亦復如是。
增長二受，身受、心受，極生苦痛。
所以者何？以彼愚癡無聞凡夫不了知故，
於諸五欲生樂受觸，受五欲樂，受五欲樂故，
為貪使所使；苦受觸故，則生瞋恚，生瞋恚故，為恚使所使。
於此二受，若集、若滅、若味、若患、若離不如實知；
不如實知故，生不苦不樂受，為癡使所使。
為樂受所繫終不離，苦受所繫終不離，不苦不樂受所繫終不離。
云何繫？謂為貪、恚、癡所繫，為生、老、病、死、
憂、悲、惱、苦所繫。 ^120a12

「多聞聖弟子身觸生苦受，大苦逼迫，乃至奪命，
不起憂悲稱怨、啼哭號呼、心亂發狂，當於爾時，
唯生一受，所謂身受，不生心受。 ^120a22

「譬如士夫被一毒箭，不被第二毒箭，當於爾時，
唯生一受，所謂身受，不生心受。
為樂受觸，不染欲樂，不染欲樂故，於彼樂受，貪使不使。
於苦觸受不生瞋恚，不生瞋恚故，恚使不使。
於彼二使，集、滅、味、患、離如實知，如實知故，
不苦不樂受癡使不使，於彼樂受解脫不繫，
苦受、不苦不樂受解脫不繫。
於何不繫？謂貪、恚、癡不繫，生、老、病、死、憂、
悲、惱、苦不繫。」 ^120a25

爾時，世尊即說偈言：
　　「多聞於苦樂，非不受覺知，
　　彼於凡夫人，其實大有聞。
　　樂受不放逸，苦觸不增憂，
　　苦樂二俱捨，不順亦不違。
　　比丘勤方便，正智不傾動，
　　於此一切受，黠慧能了知。
　　了知諸受故，現法盡諸漏，
　　身死不墮數，永處般涅槃。」 ^120b5

佛說此經已，諸比丘聞佛所說，歡喜奉行。
jing:: 
##  471
（四七一） ^120b14

如是我聞：
一時，佛住王舍城迦蘭陀竹園。 ^120b15

爾時，世尊告諸比丘：「譬如空中狂風卒起，
從四方來，有塵土風、無塵土風、毘濕波風、
鞞嵐婆風、薄風、厚風，乃至風輪起風。
身中受風亦復如是，種種受起——樂受、
苦受、不苦不樂受，樂身受、苦身受、不苦不樂身受，
樂心受、苦心受、不苦不樂心受，樂食受、
苦食受、不苦不樂食受，樂無食、苦無食、
不苦不樂無食受，樂貪受、苦貪受、不苦不樂貪受，
樂出要受、苦出要受、不樂不苦出要受。」 ^120b16

爾時，世尊即說偈言：
　　「譬如虛空中，種種狂風起，
　　東西南北風，四維亦如是。
　　有塵及無塵，乃至風輪起，
　　如是此身中，諸受起亦然。
　　若樂若苦受，及不苦不樂，
　　有食與無食，貪著不貪著。
　　比丘勤方便，正智不傾動，
　　於此一切受，黠慧能了知。
　　了知諸受故，現法盡諸漏，
　　身死不墮數，永處般涅槃。」 ^120b24

佛說此經已，諸比丘聞佛所說，歡喜奉行。
jing:: 
##  472
（四七二） ^120c7

如是我聞：
一時，佛住王舍城迦蘭陀竹園。 ^120c8

爾時，世尊告諸比丘：「譬如客舍種種人住，
若 " resp=剎利、婆羅門、長者居士、
野人獵師、持戒犯戒、在家出家，悉於中住。
此身亦復如是，種種受生——苦受、樂受、
不苦不樂受，樂身受、苦身受、不苦不樂身受，
樂心受、苦心受、不苦不樂心受，樂食受、
苦食受、不苦不樂食受，樂無食受、苦無食受、
不苦不樂無食受，樂貪著受、苦貪著受、
不苦不樂貪著受，樂出要受、苦出要受、不苦不樂出要受。」 ^120c9

爾時，世尊即說偈言：
　　「譬如客舍中，種種人住止，
　　剎利婆羅門，長者居士等，
　　旃陀羅野人，持戒犯戒者，
　　在家出家人，如是等種種，
　　此身亦如是。　種種諸受生，
　　若樂若苦受，及不苦不樂，
　　有食與無食，貪著不貪著，
　　比丘勤方便，正智不傾動，
　　於此一切受，黠慧能了知，
　　了知諸受故，現法盡諸漏，
　　身死不墮數，永處般涅槃。」 ^120c17

佛說此經已，諸比丘聞佛所說，歡喜奉行。
jing:: 
##  473
（四七三） ^121a1

如是我聞：
一時，佛住王舍城迦蘭陀竹園。 ^121a2

時，有異比丘獨一靜處禪思，念言：「世尊說三受——樂受、
苦受、不苦不樂受，又說諸所有受悉皆是苦，此有何義？」
是比丘作是念已，從禪起，往詣佛所，稽首禮足，
退住一面，白佛言：「世尊！
我於靜處禪思，念言：『世尊說三受——樂受、
苦受、不苦不樂受，又說諸所有受悉皆是苦，此有何義？』」 ^121a3

佛告比丘：「我以一切行無常故，一切諸行變易法故，說諸所有受悉皆是苦。」 ^121a9

爾時，世尊即說偈言：
　　「知諸行無常，皆是變易法，
　　故說受悉苦，正覺之所知。
　　比丘勤方便，正智不傾動，
　　於諸一切受，#CB00834;慧能了知。
　　悉知諸受已，現法盡諸漏，
　　身死不墮數，永處般涅槃。」 ^121a11

佛說是經已，諸比丘聞佛所說，歡喜奉行。
jing:: 
##  474
（四七四） ^121a18

如是我聞：
一時，佛住王舍城迦蘭陀竹園。 ^121a19

爾時，尊者阿難獨一靜處禪思，念言：「世尊說三受——樂受、
苦受、不苦不樂受，又復說諸所有受悉皆是苦，此有何義？」
作是念已，從禪起，詣世尊所，稽首禮足，
退住一面，白佛言：「世尊！
我獨一靜處禪思，念言：『如世尊說三受——樂受、
苦受、不苦不樂受，又說一切諸受悉皆是苦，此有何義？』」 ^121a20

佛告阿難：「我以一切行無常故，一切行變易法故，說諸所有受悉皆是苦。
又復，阿難！我以諸行漸次寂滅故說，以諸行漸次止息故說，
一切諸受悉皆是苦。」 ^121a26

阿難白佛言：「云何？
世尊！以諸受漸次寂滅故說？」 ^121b1

佛告阿難：「初禪正受時，言語寂滅，第二禪正受時，
覺觀寂滅，第三禪正受時，喜心寂滅，第四禪正受時，
出入息寂滅；空入處正受時，色想寂滅，
識入處正受時，空入處想寂滅，無所有入處正受時，
識入處想寂滅，非想非非想入處正受時，
無所有入處想寂滅，想受滅正受時，想受寂滅，是名漸次諸行寂滅。」 ^121b2

阿難白佛言：「世尊！
云何漸次諸行止息？」 ^121b9

佛告阿難：「初禪正受時，言語止息，二禪正受時，
覺觀止息，三禪正受時，喜心止息，四禪正受時，
出入息止息；空入處正受時，色想止息，
識入處正受時，空入處想止息，無所有入處正受時，
識入處想止息，非想非非想入處正受時，
無所有入處想止息，想受滅正受時，想受止息，是名漸次諸行止息。」 ^121b10

阿難白佛：「世尊！是名漸次諸行止息。」
佛告阿難：「復有勝止息、奇特止息、上止息、無上止息。
如是止息，於餘止息無過上者。」 ^121b17

阿難白佛：「何等為勝止息、奇特止息、上止息、
無上止息，諸餘止息無過上者？」 ^121b19

佛告阿難：「於貪欲心不樂、解脫，恚、癡心不樂、
解脫，是名勝止息、奇特止息、上止息、無上止息，諸餘止息無過上者。」 ^121b21

佛說此經已，尊者阿難聞佛所說，歡喜奉行。
jing:: 
##  475
（四七五） ^121b24

如是我聞：
一時，佛住王舍城迦蘭陀竹園。 ^121b26

爾時，世尊告諸比丘：「毘婆尸如來未成佛時，
獨一靜處，禪思思惟，作如是觀，觀察諸受。
云何為受？云何受集？
云何受滅？云何受集道跡？
云何受滅道跡？云何受味？
云何受患？云何受離？
如是觀察，有三受——樂受、苦受、不苦不樂受。
觸集是受集，觸滅是受滅。
若於受愛樂、讚歎、染著、堅住，是名受集道跡。
若於受不愛樂、讚歎、染著、堅住，是名受滅道跡。
若受因緣生樂喜，是名受味，若受無常變易法，是名受患。
若於受斷欲貪、越欲貪，是名受離。」 ^121b27

佛說此經已，諸比丘聞佛所說，歡喜奉行。 ^121c8

如毘婆尸佛，如是式棄佛、毘濕波浮佛、
迦羅迦孫提佛、迦那迦牟尼佛、迦葉佛，
及我釋迦文佛，未成佛時思惟觀察諸受，亦復如是。
jing:: 
##  476
（四七六） ^121c10

如是我聞：
一時，佛住王舍城迦蘭陀竹園。 ^121c13

爾時，有異比丘獨一靜處禪思。
如是觀察諸受。云何受？
云何受集？云何受滅？
云何受集道跡？云何受滅道跡？
云何受味？云何受患？
云何受離？ ^121c14

時，彼比丘從禪覺已，詣世尊所，稽首禮足，
退住一面，白佛言：「世尊！
我獨一靜處禪思，觀察諸受。
云何為受？云何受集？
云何受滅？云何受集道跡？
云何受滅道跡？云何受味？
云何受患？云何受離？」 ^121c17

佛告比丘：「有三受——樂受、苦受、不苦不樂受。
觸集是受集，觸滅是受滅。
若於受愛樂、讚歎、染著、堅住，是名受集道跡。
若於受不愛樂、讚歎、染著、堅住，是名受滅道跡。
若受因緣生樂喜，是名受味，若受無常變易法，是名受患。
若於受斷欲貪、越欲貪，是名受離。」 ^121c21

佛說此經已，諸比丘聞佛所說，歡喜奉行。
jing:: 
##  477
（四七七） ^121c27

如異比丘問經，尊者阿難所問經亦如是。
jing:: 
##  478
（四七八） ^121c29

如是我聞：
一時，佛住王舍城迦蘭陀竹園。 ^122a2

爾時，世尊告諸比丘：「云何為受？
云何受集？云何受滅？
云何受集道跡？云何受滅道跡？」 ^122a3

諸比丘白佛言：「世尊是法根、法眼、法依。
善哉！世尊！唯願廣說，諸比丘聞已，當受奉行。」 ^122a5

佛告諸比丘：「諦聽，善思，當為汝說。」
佛告比丘：「有三受——樂受、苦受、不苦不樂受。
觸集是受集、觸滅是受滅。
若於受愛樂、讚歎、染著、堅住，是名受集道跡；
若於受不愛樂、讚歎、染著、堅住，是名受滅道跡。
若受因緣生樂喜，是名受味；若受無常變易，
是名受患；若於受斷欲貪、越欲貪，是名受離。」 ^122a7

佛說此經已，諸比丘聞佛所說，歡喜奉行。
jing:: 
##  479
（四七九） ^122a13

如是我聞：
一時，佛住王舍城迦蘭陀竹園。 ^122a15

爾時，世尊告諸比丘：「若我於諸受不如實知，
受集、受滅、受集道跡、受滅道跡、受味、受患、
受離不如實知，我於諸天世間、魔、梵、沙門、
婆羅門、天、人眾中，不得解脫、出離、脫諸顛倒，亦非阿耨多羅三藐三菩提。
以我於諸受、受集、受滅、受集道跡、受滅道跡、
受味、受患、受離如實知故，於諸天世間、
魔、梵、沙門、婆羅門、天、人眾中，為脫、為出、
為脫諸顛倒，得阿耨多羅三藐三菩提。」 ^122a16

佛說此經已，諸比丘聞佛所說，歡喜奉行。
jing:: 
##  480
（四八〇） ^122a24

如是我聞：
一時，佛住王舍城迦蘭陀竹園。 ^122a26

爾時，世尊告諸比丘：「若沙門、婆羅門於諸受不如實知，
受集、受滅、受集道跡、受滅道跡、受味、受患、
受離不如實知者；非沙門、非婆羅門，不同沙門、
不同婆羅門，非沙門義、非婆羅門義，現法自知作證：
『我生已盡，梵行已立，所作已作，自知不受後有。』 ^122a27

「若沙門、婆羅門於諸受如實知，受集、受滅、
受集道跡、受滅道跡、受味、受患、受離如實知者，
彼是沙門之沙門、婆羅門之婆羅門，同沙門、
同婆羅門，沙門義、婆羅門義，現法自知作證：
『我生已盡，梵行已立，所作已作，自知不受後有。』」 ^122b4

佛說此經已，諸比丘聞佛所說，歡喜奉行。 ^122b9

如沙門、非沙門，如是沙門數、非沙門數亦如是。
jing:: 
##  481
（四八一） ^122b11

如是我聞：
一時，佛住壹奢能伽羅國壹奢能伽羅林中。 ^122b13

爾時，世尊告諸比丘：「我欲於此中半月坐禪。
諸比丘！勿復遊行，唯除乞食及布薩，即便坐禪，
不復遊行，唯除乞食及布薩。」 ^122b14

爾時，世尊半月過已，敷坐具，於眾前坐，
告諸比丘：「我以初成佛時所思惟禪法少許禪分，
於今半月，思惟作是念：『諸有眾生，生受皆有因緣，非無因緣。
云何因緣？欲是因緣、覺是因緣、觸是因緣。』 ^122b17

「諸比丘！於欲不寂滅、覺不寂滅、觸不寂滅，
彼因緣故，眾生生受，以不寂滅因緣故，眾生生受。
彼欲寂滅、覺不寂滅、觸不寂滅，以彼因緣故，
眾生生受，以不寂滅因緣故，眾生生受。
彼欲寂滅、覺寂滅、觸不寂滅，以彼因緣故，
眾生生受，以不寂滅因緣故，眾生生受。
彼欲寂滅、覺寂滅、觸寂滅，以彼因緣故，
眾生生受，以彼寂滅因緣故，眾生生受。
邪見因緣故，眾生生受，邪見不寂滅因緣故，眾生生受。
邪志、邪語、邪業、邪命、邪方便、邪念、邪定、
邪解脫、邪智因緣故，眾生生受，邪智不寂滅因緣故，眾生生受。
正見因緣故，眾生生受，正見寂滅因緣故，眾生生受。
正志、正語、正業、正命、正方便、正念、正定、
正解脫、正智因緣故，眾生生受，正智寂滅因緣故，眾生生受。
若彼欲不得者得、不獲者獲、不證者證生，
以彼因緣故，眾生生受，以彼寂滅因緣故，眾生生受。
是名不寂滅因緣，眾生生受，寂滅因緣，眾生生受。 ^122b22

「若沙門、婆羅門如是緣緣、緣緣集、緣緣滅、
緣緣集道跡、緣緣滅道跡不如實知者，
彼非沙門之沙門、非婆羅門之婆羅門，
不同沙門之沙門、不同婆羅門之婆羅門，
非沙門義、非婆羅門義，現法自知作證：
『我生已盡，梵行已立，所作已作，自知不受後有。』 ^122c11

「若沙門、婆羅門於此緣緣、緣緣集、緣緣滅、
緣緣集道跡、緣緣滅道跡如實知者，當知是沙門之沙門、
婆羅門之婆羅門，同沙門、同婆羅門，以沙門義、
婆羅門義，現法自知作證：『我生已盡，梵行已立，
所作已作，自知不受後有。』」 ^122c17

佛說此經已，諸比丘聞佛所說，歡喜奉行。
jing:: 
##  482
（四八二） ^122c22

如是我聞：
一時，佛住舍衛國祇樹給孤獨園。
夏安居時。 ^122c24

爾時，給孤獨長者來詣佛所，稽首禮足，
却坐一面，佛為說法，示、教、照、喜，說種種法。
示、教、照、喜已，從座起，整衣服，為佛作禮，
合掌白佛言：「唯願世尊與諸大眾受我三月請衣被、
飲食、應病湯藥。」 ^122c25

爾時，世尊默然而許。 ^122c29

時，給孤獨長者知佛默然受請已，從座起去，
還歸自家，過三月已，來詣佛所，稽首禮足，退坐一面。
佛告給孤獨長者：「善哉！
長者！三月供養衣被、飲食、應病湯藥。
汝以莊嚴淨治上道，於未來世當獲安樂果報，
然汝今莫得默然樂受此法，汝當精勤，
時時學遠離喜樂，具足身作證。」 ^123a1

時，給孤獨長者聞佛所說，歡喜隨喜，從座起而去。 ^123a7

爾時，尊者舍利弗於眾中坐，知給孤獨長者去已，
白佛言：「奇哉！世尊！
善為給孤獨長者說法，善勸勵給孤獨長者，
言：『汝已三月具足供養如來大眾中，淨治上道，
於未來世，當受樂報；汝莫默然樂著此福，
汝當時時學遠離喜樂，具足身作證。』
世尊！若使聖弟子學遠離喜樂，具足身作證，
得遠離五法，修滿五法。
云何遠離五法？謂斷欲所長養喜、斷欲所長養憂、
斷欲所長養捨、斷不善所長養喜、斷不善所長養憂，是名五法遠離。
云何修滿五法？謂隨喜、歡喜、猗息、樂、一心。」 ^123a9

佛告舍利弗：「如是，如是。
若聖弟子修學遠離喜樂，具足身作證，
遠離五法，修滿五法。」 ^123a19

佛說此經已，諸比丘聞佛所說，歡喜奉行。
jing:: 
##  483
（四八三） ^123a21

如是我聞：
一時，佛住舍衛國祇樹給孤獨園。 ^123a23

爾時，世尊告諸比丘：「有食念者、有無食念者、
有無食無食念者；有食樂者、無食樂者、
有無食無食樂者；有食捨者、有無食捨者、
有無食無食捨者；有食解脫者、有無食解脫者、有無食無食解脫者。 ^123a24

「云何食念？謂五欲因緣生念。
云何無食念？謂比丘離欲、離惡不善法，
有覺有觀，離生喜樂，初禪具足住，是名無食念。
云何無食無食念？
謂比丘有覺有觀息，內淨一心，無覺無觀，
定生喜樂，第二禪具足住，是名無食無食念。 ^123a28

「云何有食樂？謂五欲因緣生樂、生喜，是名有食樂。
云何無食樂？謂息有覺有觀，內淨一心，
無覺無觀，定生喜樂，是名無食樂。
云何無食無食樂？
謂比丘離喜貪，捨心住正念正知，安樂住彼聖說捨，是名無食無食樂。 ^123b4

「云何有食捨？謂五欲因緣生捨，是名有食捨。
云何無食捨？謂彼比丘離喜貪，捨心住正念正知，
安樂住彼聖說捨，第三禪具足住，是名無食捨。
云何無食無食捨？
謂比丘離苦息樂，憂喜先已離，不苦不樂捨，
淨念一心，第四禪具足住，是名無食無食捨。 ^123b9

「云何有食解脫？謂色俱行。
云何無食解脫？謂無色俱行。
云何無食無食解脫？
謂彼比丘貪欲不染、解脫，瞋恚、愚癡心不染、
解脫，是名無食無食解脫。」 ^123b15

佛說此經已，諸比丘聞佛所說，歡喜奉行。
jing:: 
##  484
（四八四） ^123b18

如是我聞：
一時，佛住舍衛國祇樹給孤獨園。 ^123b20

爾時，尊者跋陀羅比丘及尊者阿難俱住祇樹給孤獨園。 ^123b21

爾時，尊者阿難往詣尊者跋陀羅所，共相問訊慰勞已，於一面住。
時，尊者阿難問尊者跋陀羅比丘言：「云何名為見第一？
云何聞第一？云何樂第一？
云何想第一？云何有第一？」 ^123b22

尊者跋陀羅語尊者阿難言：「有梵天自在造作、
化如意，為世之父，若見彼梵天者，名曰見第一。 ^123b26

「阿難！有眾生離生喜樂，處處潤澤，處處敷悅，
舉身充滿，無不滿處。
所謂離生喜樂，彼從三昧起，舉聲唱說，
遍告大眾：『極寂靜者，離生喜樂，極樂者，離生喜樂。』
諸有聞彼聲者，是名聞第一。 ^123b28

「復次，阿難！有眾生於此身離喜之樂潤澤，
處處潤澤，敷悅充滿，舉身充滿，無不滿處，
所謂離喜之樂，是名樂第一。 ^123c4

「云何想第一？阿難！
有眾生度一切識入處無所有，無所有入處具足住，
若起彼想者，是名想第一。 ^123c7

「云何有第一？復次，阿難！
有眾生度一切無所有入處，非想非非想入處具足住，
若起彼有者，是名有第一。」 ^123c9

尊者阿難語尊者跋陀羅比丘言：「多有人作如是見、
如是說，汝亦同彼，有何差別？
我作方便問汝，汝當諦聽，當為汝說。
如其所觀，次第盡諸漏，是為見第一。
如其所聞，次第盡諸漏，是名聞第一。
如所生樂，次第盡諸漏者，是名樂第一。
如其所想，次第盡諸漏者，是名想第一。
如實觀察，次第盡諸漏，是名有第一。」 ^123c12

時，二正士共論說已，從座起去。
jing:: 
##  485
（四八五） ^123c19

如是我聞：
一時，佛住王舍城迦蘭陀竹園。 ^123c21

爾時，瓶沙王詣尊者優陀夷所，稽首作禮，退坐一面。
時，瓶沙王白尊者優陀夷言：「云何世尊所說諸受？」 ^123c22

優陀夷言：「大王！世尊說三受——樂受、
苦受、不苦不樂受。」 ^123c24

瓶沙王白尊者優陀夷：「莫作是言：『世尊說三受——樂受、
苦受、不苦不樂受。』
正應有二受——樂受、苦受。
若不苦不樂受，是則寂滅。」
如是三說，優陀夷不能為王立三受，王亦不能立二受，
俱共詣佛所，稽首禮足，退住一面。 ^123c25

時，尊者優陀夷以先所說，廣白世尊：「我亦不能立三受，
王亦不能立二受，今故共來具問世尊如是之義，定有幾受？」 ^124a2

佛告優陀夷：「我有時說一受，或時說二受，
或說三、四、五、六、十八、三十六，乃至百八受，或時說無量受。 ^124a4

「云何我說一受？如說所有受，皆悉是苦，是名我說一受。
云何說二受？說身受、心受，是名二受。
云何三受？樂受、苦受、不苦不樂受。
云何四受？謂欲界繫受、色界繫受、無色界繫受，及不繫受。
云何說五受？謂樂根、喜根、苦根、憂根、捨根，是名說五受。
云何說六受？謂眼觸生受。
耳、鼻、舌、身、意觸生受。
云何說十八受？謂隨六喜行、隨六憂行、
隨六捨行受，是名說十八受。
云何三十六受，依六貪著喜、依六離貪著喜、
依六貪著憂、依六離貪著憂、依六貪著捨、
依六離貪著捨，是名說三十六受。
云何說百八受？謂三十六受，過去三十六、
未來三十六、現在三十六，是名說百八受。
云何說無量受？如說此受彼受等，比如是無量名說，是名說無量受。 ^124a7

「優陀夷！我如是種種說受如實義，世間不解，
故而共諍論，共相違反，終竟不得我法、律中真實之義以自止息。
優陀夷！若於我此所說種種受義，如實解知者，
不起諍論、共相違反，起、未起諍能以法、律止令休息。 ^124a22

「然，優陀夷！有二受，欲受、離欲受。
云何欲受，五欲功德因緣生受，是名欲受。
云何離欲受？謂比丘離欲、惡不善法，有覺有觀，
離生喜樂，初禪具足住，是名離欲受。 ^124a27

「若有說言眾生依此初禪，唯是為樂非餘者，此則不然。
所以者何？更有勝樂過於此故，何者是？
謂比丘離有覺有觀，內淨，定生喜、樂，第二禪具足住，是名勝樂。
如是，乃至非想非非想入處，轉轉勝說。 ^124b2

「若有說言：『唯有此處，乃至非想非非想極樂非餘。』
亦復不然。所以者何？
更有勝樂過於此故，何者是？
謂比丘度一切非想非非想入處，想受滅，
身作證具足住，是名勝樂過於彼者。 ^124b7

「若有異學出家作是說言：『沙門釋種子唯說想受滅，名為至樂。』
此所不應。所以者何？
應當語言：『此非世尊所說受樂數，世尊說受樂數者，如說。』 ^124b11

「優陀夷！有四種樂。
何等為四？謂離欲樂、遠離樂、寂滅樂、菩提樂。」 ^124b14

佛說此經已，尊者優陀夷及瓶沙王聞佛所說，歡喜奉行。
jing:: 
##  486
（四八六） ^124b16

如是我聞：
一時，佛住王舍城迦蘭陀竹園。 ^124b18

爾時，世尊告諸比丘：「若於一法，生正厭離、
不樂、背捨，得盡諸漏，所謂一切眾生由食而存。
復有二法，名及色。
復有三法，謂三受。
復有四法，謂四食。
復有五法，謂五受陰。
復有六法，謂六內外入處。
復有七法，謂七識住。
復有八法，謂世八法。
復有九法，謂九眾生居。
復有十法，謂十業跡。
於此十法，生厭、不樂、背捨，得盡諸漏。」 ^124b19

佛說此經已，諸比丘聞佛所說，歡喜奉行。
jing:: 
##  487
（四八七） ^124b26

如是我聞：
一時，佛住王舍城迦蘭陀竹園。 ^124b28

爾時，世尊告諸比丘：「若於一法，生正厭離、
不樂、背捨，究竟苦邊，解脫於苦，謂一切眾生由食而存。
復有二法，名及色。
復有三法，謂三受。
復有四法，謂四食。
復有五法，謂五受陰。
復有六法，謂六內外入處。
復有七法，謂七識住。
復有八法，謂世八法。
復有九法，謂九眾生居。
復有十法，謂十業跡。
於此十法，生正厭離、不樂、背捨，究竟苦邊，解脫於苦。」 ^124b29

佛說此經已，諸比丘聞佛所說，歡喜奉行。
jing:: 
##  488
（四八八） ^124c8

如是我聞：
一時，佛住王舍城迦蘭陀竹園。 ^124c10

爾時，世尊告諸比丘：「若於一法，觀察無常、
觀察變易、觀察離欲、觀察滅、觀察捨離，
得盡諸漏，謂一切眾生由食而存。
復有二法，名及色。
復有三法，謂三受。
復有四法，謂四食。
復有五法，謂五受陰。
復有六法，謂六內外入處。
復有七法，謂七識住。
復有八法，謂世八法。
復有九法，謂九眾生居。
復有十法，謂十業跡。
於此十法，正觀無常、觀察變易、觀察離欲、
觀察滅、觀察捨離，得盡諸漏。」 ^124c11

佛說此經已，諸比丘聞佛所說，歡喜奉行。
jing:: 
##  489
（四八九） ^124c20

如是我聞：
一時，佛住王舍城迦蘭陀竹園。 ^124c22

爾時，世尊告諸比丘：「若於一法，觀察無常、
觀察變易、觀察離欲、觀察滅、觀察捨離，
究竟苦邊，解脫於苦，謂一切眾生由食存。
復有二法，名及色。
復有三法，謂三受。
復有四法，謂四食。
復有五法，謂五受陰。
復有六法，謂六內外入處。
復有七法，謂七識住。
復有八法，謂世八法。
復有九法，謂九眾生居。
復有十法，謂十業跡。
於此十業跡，觀察無常、觀察變易、觀察離欲、
觀察滅、觀察捨離，究竟苦邊，解脫於苦。」 ^124c23

佛說此經已，諸比丘聞佛所說，歡喜奉行。
雜阿含經卷第十七
w:: 
jing:: 
##  455
（四五五） ^125a3

如是我聞：
一時，佛住舍衛國祇樹給孤獨園。 ^125a6

爾時，世尊告諸比丘：「緣界種種故生種種觸，
緣種種觸生種種想，緣種種想生種種欲，
緣種種欲生種種覺，緣種種覺生種種熱，緣種種熱生種種求。 ^125a7

「云何種種界？謂十八界，眼界，乃至法界。 ^125a11

「云何緣種種界生種種觸？
云何？乃至緣種種熱生種種求？
謂緣眼界生眼觸，非緣眼觸生眼界，但緣眼界生眼觸；
 " resp=緣眼觸生眼想，非緣眼想生眼觸，
但緣眼觸生眼想；緣眼想生眼欲，非緣眼欲生眼想，
但緣眼想生眼欲；緣眼欲生眼覺，非緣眼覺生眼欲，
但緣眼欲生眼覺；緣眼覺生眼熱，非緣眼熱生眼覺，
但緣眼覺生眼熱；緣眼熱生眼求，非緣眼求生眼熱，但緣眼熱生眼求。
如是耳、鼻、舌、身、意界緣生意觸，乃至緣意熱生意求，亦如是廣說。
是名比丘緣種種界生種種觸，乃至緣種種熱生種種求，
非緣種種求生種種熱，乃至非緣種種觸生種種界，
但緣種種界生種種觸，乃至緣種種熱生種種求。」 ^125a12

佛說是經已，諸比丘聞佛所說，歡喜奉行。 ^125a27

如內六入處，外六入處亦如是說。
 ^125a29
