
other:: 
pin:: 中阿含經卷第十二
translator:: 東晉罽賓三藏瞿曇僧伽提婆譯
jing:: 
###  63 鞞婆陵耆經
（六三）中阿含王相應品鞞婆陵耆經第六〔初一日誦〕
我聞如是：
一時，佛遊拘薩羅國。
爾時，世尊與大比丘眾俱行道，中路欣然而笑。
尊者阿難見世尊笑，叉手向佛，白曰：「世尊！
何因緣笑？諸佛如來、無所著、等正覺若無因緣，終不妄笑。
願聞其意。」 ^499a11

彼時，世尊告曰：「阿難！
此處所中，迦葉如來、無所著、等正覺在此處坐，為弟子說法。」 ^499a15

於是，尊者阿難即在彼處速疾敷座，叉手向佛，
白曰：「世尊！唯願世尊亦坐此處，為弟子說法，
如是此處為二如來、無所著、等正覺所行。」 ^499a17

爾時，世尊便於彼處坐尊者阿難所敷之座，
坐已，告曰：「阿難！此處所中，迦葉如來、無所著、
等正覺有講堂，迦葉如來、無所著、等正覺於中坐已，為弟子說法。
阿難！此處所中昔有村邑，名鞞婆陵耆，
極大豐樂，多有人民。
阿難！鞞婆陵耆村邑之中有梵志大長者，
名曰無恚，極大富樂，資財無量，畜牧產業不可稱計，封戶食邑種種具足。
阿難！梵志大長者無恚有子，名優多羅摩納，
為父母所舉，受生清淨，乃至七世父母不絕種族，
生生無惡，博聞總持，誦過四典經，深達因、
緣、正、文、戲五句說。
阿難！優多羅童子有善朋友，名難提波羅陶師，
常為優多羅童子之所愛念，喜見無厭。 ^499a20

「阿難！難提波羅陶師歸佛、歸法、歸比丘眾，
不疑三尊，不惑苦、習、滅、道，得信、持戒、博聞、
惠施、成就智慧，離殺、斷殺、棄捨刀杖，有慚有愧，
有慈悲心，饒益一切乃至蜫蟲，彼於殺生淨除其心。
阿難！難提波羅陶師離不與取，斷不與取，
與之乃取，樂於與取，常好布施，歡喜無悋，
不望其報，彼於不與取淨除其心。
阿難！難提波羅陶師離非梵行，斷非梵行，
勤修梵行，精勤妙行，清淨無穢，離欲斷婬，彼於非梵行淨除其心。 ^499b4

「阿難！難提波羅陶師離妄言，斷妄言，真諦言，
樂真諦，住真諦不移動，一切可信，不欺世間，彼於妄言淨除其心。
阿難！難提波羅陶師離兩舌，斷兩舌，行不兩舌，
不破壞他，不聞此語彼，欲破壞此，不聞彼語此，
欲破壞彼，離者欲合，合者歡喜，不作群黨，
不樂群黨，不稱群黨，彼於兩舌淨除其心。
阿難！難提波羅陶師離麤言，斷麤言。
若有所言辭氣麤獷，惡聲逆耳，眾所不喜，
眾所不愛，使他苦惱，令不得定，斷如是言。
若有所說清和柔潤，順耳入心，可喜可愛，
使他安樂，言聲具了，不使人畏，令他得定，
說如是言，彼於麤言淨除其心。
阿難！難提波羅陶師離綺語，斷綺語。
時說、真說、法說、義說、止息說、樂止息說，
事順時得宜，善教善訶，彼於綺語淨除其心。 ^499b14

「阿難！難提波羅陶師離治生，斷治生，棄捨稱量及斗斛，
棄捨受貨，不縛束人，不望折斗量，不以小利侵欺於人，彼於治生淨除其心。
阿難！難提波羅陶師離受寡婦、童女，斷受寡婦、
童女，彼於受寡婦、童女淨除其心。
阿難！難提波羅陶師離受奴婢，斷受奴婢，彼於受奴婢淨除其心。
阿難！難提波羅陶師離受象、馬、牛、羊，斷受象、
馬、牛、羊，彼於受象、馬、牛、羊淨除其心。
阿難！難提波羅陶師離受雞、猪，斷受雞、
猪，彼於受雞、猪淨除其心。
阿難！難提波羅陶師離受田業、店肆，斷受田業、
店肆，彼於受田業、店肆淨除其心。
阿難！難提波羅陶師離受生稻、麥、豆，斷受生稻、
麥、豆，彼於受生稻、麥、豆淨除其心。 ^499c1

「阿難！難提波羅陶師離酒、斷酒，彼於飲酒淨除其心。
阿難！難提波羅陶師離高廣大床，斷高廣大床，彼於高廣大床淨除其心。
阿難！難提波羅陶師離華鬘、瓔珞、塗香、
脂粉，斷華鬘、瓔珞、塗香、脂粉，彼於華鬘、
瓔珞、塗香、脂粉淨除其心。
阿難！難提波羅陶師離歌舞倡妓及往觀聽，
斷歌舞倡妓及往觀聽，彼於歌舞倡妓及往觀聽淨除其心。
阿難！難提波羅陶師離受生色像寶，斷受生色像寶，彼於生色像寶淨除其心。
阿難！難提波羅陶師離過中食，斷過中食，
常一食，不夜食，學時食，彼於過中食淨除其心。 ^499c15

「阿難！難提波羅陶師盡形壽手離鏵鍬，
不自掘地，亦不教他，若水岸崩土及鼠傷土，
取用作器，舉著一面，語買者曰：『汝等若有豌豆、
稻、麥、大小麻豆、豍豆、芥子，瀉已持器去，隨意所欲。』
阿難！難提波羅陶師盡形壽供侍父母，
父母無目，唯仰於人，是故供侍。 ^499c27

「阿難！難提波羅陶師過夜平旦，往詣迦葉如來、
無所著、等正覺所，到已作禮，却坐一面。
迦葉如來、無所著、等正覺為彼說法，勸發渴仰，
成就歡喜，無量方便為彼說法，勸發渴仰，
成就歡喜已，默然而住。
阿難！於是，難提波羅陶師，迦葉如來、無所著、
等正覺為其說法，勸發渴仰，成就歡喜已，
即從坐起，禮迦葉如來、無所著、等正覺足已，繞三匝而去。 ^500a4

「爾時，優多羅童子乘白馬車，與五百童子俱，
過夜平旦，從鞞婆陵耆村邑出，往至一無事處，
欲教若干國來諸弟子等，令讀梵志書。
於是，優多羅童子遙見難提波羅陶師來，
見已便問：『難提波羅！
汝從何來？』難提波羅答曰：『我今從迦葉如來、
無所著、等正覺所供養禮事來。
優多羅！汝可共我往詣迦葉如來、無所著、等正覺所供養禮事。』
於是，優多羅童子答曰：『難提波羅！
我不欲見禿頭沙門，禿沙門不應得道，道難得故。』
於是，難提波羅陶師捉優多羅童子頭髻，牽令下車。
於是，優多羅童子便作是念：『此難提波羅陶師常不調戲，
不狂不癡，今捉我頭髻，必當有以。』
念已，語曰：『難提波羅！
我隨汝去，我隨汝去。』
難提波羅喜，復語曰：『去者甚善。』 ^500a12

「於是，難提波羅陶師與優多羅童子共往詣迦葉如來、
無所著、等正覺所，到已作禮，却坐一面。
難提波羅陶師白迦葉如來、無所著、等正覺曰：『世尊！
此優多羅童子是我朋友，彼常見愛，常喜見我，無有厭足。
彼於世尊無信敬心，唯願世尊善為說法，令彼歡喜得信敬心。』
於是，迦葉如來、無所著、等正覺為難提波羅陶師及優多羅童子說法，
勸發渴仰，成就歡喜，無量方便為彼說法，
勸發渴仰，成就歡喜已，默然而住。
於是，難提波羅陶師及優多羅童子，迦葉如來、
無所著、等正覺為其說法，勸發渴仰，成就歡喜已，
即從坐起，禮迦葉如來、無所著、等正覺足，繞三匝而去。 ^500a27

「於是，優多羅童子還去不遠，問曰：『難提波羅！
汝從迦葉如來、無所著、等正覺得聞如是微妙之法，何意住家？
不能捨離學聖道耶？』
於是，難提波羅陶師答曰：『優多羅！
汝自知我盡形壽供養父母，父母無目，
唯仰於人，我以供養侍父母故。』
於是，優多羅童子問難提波羅：『我可得從迦葉如來、
無所著、等正覺出家學道，受於具足，得作比丘，行梵行耶？』
於是，難提波羅陶師及優多羅童子即從彼處復往詣迦葉如來、
無所著、等正覺所，到已作禮，却坐一面。 ^500b11

「難提波羅陶師白迦葉如來、無所著、等正覺曰：『世尊！
此優多羅童子還去不遠，而問我言：「難提波羅！
汝從迦葉如來、無所著、等正覺得聞如是微妙之法，何意住家？
不能捨離學聖道耶？」
世尊！我答彼曰：「優多羅！
汝自知我盡形壽供養父母，父母無目，
唯仰於人，我以供養侍父母故。」
優多羅復問我曰：「難提波羅！
我可得從迦葉如來、無所著、等正覺出家學道，
受於具足，得作比丘，行梵行耶？」
願世尊度彼出家學道，授與具足，得作比丘。』
迦葉如來、無所著、等正覺為難提波羅默然而受。
於是，難提波羅陶師知迦葉如來、無所著、
等正覺默然受已，即從坐起，稽首作禮，繞三匝而去。 ^500b21

「於是，迦葉如來、無所著、等正覺，難提波羅去後不久，
度優多羅童子出家學道，授與具足，出家學道。
授與具足已，於鞞婆陵耆村邑隨住數日，
攝持衣鉢，與大比丘眾俱共遊行，欲至波羅#CB00178;迦私國邑，
展轉遊行，便到波羅#CB00178;迦私國邑，遊波羅#CB00178;住仙人處鹿野園中。 ^500c6

「於是，頰鞞王聞迦葉如來、無所著、等正覺遊行迦私國，
與大比丘眾俱，到此波羅#CB00178;住仙人處鹿野園中。
頰鞞王聞已，告御者曰：『汝可嚴駕，我今欲往詣迦葉如來、
無所著、等正覺所。』
時，彼御者受王教已，即便嚴駕。
嚴駕已訖，還白王曰：『已嚴好車，隨天王意。』 ^500c12

「於是，頰鞞王乘好車已，從波羅#CB00178;出，往詣仙人住處鹿野園中。
時，頰鞞王遙見樹間迦葉如來、無所著、
等正覺，端正姝好，猶星中月，光耀煒曄，
晃若金山，相好具足，威神巍巍，諸根寂定，
無有蔽礙，成就調御，息心靜默。
見已下車，步詣迦葉如來、無所著、等正覺所，
到已作禮，却坐一面。
頰鞞王坐一面已，迦葉如來、無所著、等正覺為彼說法，
勸發渴仰，成就歡喜，無量方便為彼說法，
勸發渴仰，成就歡喜已，默然而住。 ^500c18

「於是，頰鞞王，迦葉如來、無所著、等正覺為其說法，
勸發渴仰，成就歡喜已，即從坐起，偏袒著衣，
叉手而向，白迦葉如來、無所著、等正覺曰：
『唯願世尊明受我請，及比丘眾。』
迦葉如來、無所著、等正覺為頰鞞王默然受請。
於是，頰鞞王知迦葉如來、無所著、等正覺默然受已，
稽首作禮，繞三匝而去，還歸其家。
於夜施設極美淨妙種種豐饒食噉含消，
即於其夜供辦已訖，平旦敷床唱曰：『世尊！
今時已到，食具已辦，唯願世尊以時臨顧。』 ^500c27

「於是，迦葉如來、無所著、等正覺過夜平旦，
著衣持鉢，諸比丘眾侍從世尊，往詣頰鞞王家，在比丘眾上敷座而坐。
於是，頰鞞王見佛及比丘眾坐已，自行澡水，
以極美淨妙種種豐饒食噉含消，手自斟酌，
令得飽滿，食訖收器，行澡水竟，敷一小床，別坐聽法。
頰鞞王坐已，迦葉如來、無所著、等正覺為彼說法，
勸發渴仰，成就歡喜，無量方便為彼說法，
勸發渴仰，成就歡喜已，默然而住。 ^501a8

「於是，頰鞞王，迦葉如來、無所著、等正覺為其說法，
勸發渴仰，成就歡喜已，即從坐起，偏袒著衣，
叉手而向，白迦葉如來、無所著、等正覺曰：
『唯願世尊於此波羅#CB00178;受我夏坐，
及比丘眾，我為世尊作五百房、五百床褥，及施拘執如此白粳米。
王之所食種種諸味，飯飼世尊及比丘眾。』
迦葉如來、無所著、等正覺告頰鞞王曰：『止！
止！大王！但心喜足。』
頰鞞王如是至再三，叉手而向，白迦葉如來、
無所著、等正覺曰：『唯願世尊於此波羅 #CB00178;受我夏坐，
及比丘眾，我為世尊作五百房、五百床褥，及施拘執如此白粳米。
王之所食種種諸味，飯飼世尊及比丘眾。』
迦葉如來、無所著、等正覺亦再三告頰鞞王曰：『止！
止！大王！但心喜足。』 ^501a17

「於是，頰鞞王不忍不欲，心大憂慼：『迦葉如來、
無所著、等正覺不能為我於此波羅#CB00178;而受夏坐，
及比丘眾。』作是念已，頰鞞王白迦葉如來、
無所著、等正覺曰：『世尊！
頗更有在家白衣，奉事世尊如我者耶？』 ^501b3

「迦葉如來、無所著、等正覺告頰鞞王曰：
『有，在王境界鞞婆陵耆村極大豐樂，多有人民。
大王！彼鞞婆陵耆村中有難提波羅陶師。
大王！難提波羅陶師歸佛、歸法、歸比丘眾，
不疑三尊，不惑苦、習、滅、道，得信、持戒、博聞、
惠施、成就智慧，離殺、斷殺，棄捨刀杖，有慙有愧，
有慈悲心，饒益一切乃至蜫蟲，彼於殺生淨除其心。
大王！難提波羅陶師離不與取，斷不與取，
與之乃取，樂於與取，常好布施，歡喜無悋，
不望其報，彼於不與取淨除其心。
大王！難提波羅陶師離非梵行，斷非梵行，
勤修梵行，精懃妙行，清淨無穢，離欲斷婬，彼於非梵行淨除其心。 ^501b8

「『大王！難提波羅陶師離妄言，斷妄言，真諦言，
樂真諦，住真諦不移動，一切可信，不欺世間，彼於妄言淨除其心。
大王！難提波羅陶師離兩舌，斷兩舌，行不兩舌，
不破壞他，不聞此語彼，欲破壞此，不聞彼語此，
欲破壞彼，離者欲合，合者歡喜，不作群黨，
不樂群黨，不稱群黨，彼於兩舌淨除其心。
大王！難提波羅陶師離麤言，斷麤言。
若有所言辭氣麤獷，惡聲逆耳，眾所不喜，
眾所不愛，使他苦惱，令不得定，斷如是言。
若有所說清和柔潤，順耳入心，可喜可愛，
使他安樂，言聲具了，不使人畏，令他得定，
說如是言，彼於麤言淨除其心。
大王！難提波羅陶師離綺語，斷綺語，時說、
真說、法說、義說、止息說、樂止息說，事順時得宜，
善教善訶，彼於綺語淨除其心。 ^501b21

「『大王！難提波羅陶師離治生，斷治生，棄捨稱量及斗斛，
亦不受貨，不縛束人，不望折斗量，不以小利侵欺於人，彼於治生淨除其心。
大王！難提波羅陶師離受寡婦、童女，斷受寡婦、
童女，彼於受寡婦、童女淨除其心。
大王！難提波羅陶師離受奴婢，斷受奴婢，彼於受奴婢淨除其心。
大王！難提波羅陶師離受象、馬、牛、羊，斷受象、
馬、牛、羊，彼於受象、馬、牛、羊淨除其心。
大王！難提波羅陶師離受雞、猪，斷受雞、
猪，彼於受雞、猪淨除其心。
大王！難提波羅陶師離受田業、店肆，斷受田業、
店肆，彼於受田業、店肆淨除其心。
大王！難提波羅陶師離受生稻、麥、豆，斷受生稻、
麥、豆，彼於受生稻、麥、豆淨除其心。 ^501c7

「『大王！難提波羅陶師離酒、斷酒，彼於飲酒淨除其心。
大王！難提波羅陶師離高廣大床，斷高廣大床，彼於高廣大床淨除其心。
大王！難提波羅陶師離華鬘、瓔珞、塗香、
脂粉，斷華鬘、瓔珞、塗香、脂粉，彼於華鬘、
瓔珞、塗香、脂粉淨除其心。
大王！難提波羅陶師離歌舞倡妓及往觀聽，
斷歌舞倡妓及往觀聽，彼於歌舞倡妓及往觀聽淨除其心。
大王！難提波羅陶師離受生色像寶，斷受生色像寶，彼於受生色像寶淨除其心。
大王！難提波羅陶師離過中食，斷過中食，
常一食，不夜食，學時食，彼於過中食淨除其心。 ^501c22

「『大王！難提波羅陶師盡形壽手離鏵鍬，
不自掘地，亦不教他，若水岸崩土及鼠傷土，
取用作器，舉著一面，語買者言：「汝等若有豌豆、
稻、麥、大小麻豆、豍豆、芥子，瀉已持器去，隨意所欲。」
大王！難提波羅陶師盡形壽供侍父母，
父母無目，唯仰於人，是故供侍。』 ^502a4

「『大王！我憶昔時依鞞婆陵耆村邑遊行。
大王！我爾時平旦著衣持鉢，入鞞婆陵耆村邑乞食，
次第乞食，往到難提波羅陶師家。
爾時，難提波羅為小事故，出行不在。
大王！我問難提波羅陶師父母曰：「長老！
陶師今在何處？」彼答我曰：「世尊！
侍者為小事故，暫出不在。
善逝！侍者為小事故，暫出不在。
世尊！籮中有麥飯，釜中有豆羹，唯願世尊為慈愍故隨意自取。」
大王！我便受鬱單曰法，即於籮釜中取羹飯而去。 ^502a10

「『難提波羅陶師於後還家，見籮中飯少，
釜中羹減，白父母曰：「誰取羹飯？」
父母答曰：「賢子！今日迦葉如來、無所著、
等正覺至此乞食，彼於籮釜中取羹飯去。」
難提波羅陶師聞已，便作是念：「我有善利，
有大功德，迦葉如來、無所著、等正覺於我家中隨意自在。」
彼以此歡喜結跏趺坐，息心靜默，至于七日，
於十五日中而得歡樂，其家父母於七日中亦得歡樂。 ^502a20

「『復次，大王！我憶昔時依鞞婆陵耆村邑遊行。
大王！我爾時平旦著衣持鉢，入鞞婆陵耆村邑乞食，
次第乞食，往到難提波羅陶師家。
爾時，難提波羅為小事故，出行不在。
大王！我問難提波羅陶師父母曰：「長老！
陶師今在何處？」彼答我曰：「世尊！
侍者為小事故，暫出不在。
善逝！侍者為小事故，暫出不在。
世尊！大釜中有粳米飯，小釜中有羹，唯願世尊為慈愍故隨意自取。」
大王！我便受欝單曰法，即於大小釜中取羹飯去。 ^502a28

「『難提波羅陶師於後還家，見大釜中飯少，
小釜中羹減，白父母曰：「誰大釜中取飯，小釜中取羹？」
父母答曰：「賢子！今日迦葉如來、無所著、
等正覺至此乞食，彼於大小釜中取羹飯去。」
難提波羅陶師聞已，便作是念：「我有善利，
有大功德，迦葉如來、無所著、等正覺於我家中隨意自在。」
彼以此歡喜結跏趺坐，息心靜默，至于七日，
於十五日中而得歡樂，其家父母於七日中亦得歡樂。 ^502b9

「『復次，大王！我憶昔時依鞞婆陵耆村邑而受夏坐。
大王！我爾時新作屋未覆，難提波羅陶師故陶屋新覆。
大王！我告瞻侍比丘曰：「汝等可去壞難提波羅陶師故陶屋，
持來覆我屋。」瞻侍比丘即受我教，便去往至難提波羅陶師家，
挽壞故陶屋，作束持來用覆我屋。
難提波羅陶師父母聞壞故陶屋，聞已，
問曰：「誰壞難提波羅故陶屋耶？」
比丘答曰：「長老！我等是迦葉如來、無所著、
等正覺瞻侍比丘，挽壞難提波羅陶師故陶屋，
作束用覆迦葉如來、無所著、等正覺屋。」
難提波羅父母語曰：「諸賢！
隨意持去，無有制者。」 ^502b18

「『難提波羅陶師於後還家，見挽壞故陶屋，
白父母曰：「誰挽壞我故陶屋耶？」
父母答曰：「賢子！今日迦葉如來、無所著、
等正覺瞻侍比丘挽壞故陶屋，作束持去，
用覆迦葉如來、無所著、等正覺屋。」
難提波羅陶師聞已，便作是念：「我有善利，
有大功德，迦葉如來、無所著、等正覺於我家中隨意自在。」
彼以此歡喜結加趺坐，息心靜默，至于七日，
於十五日中而得歡樂，其家父母於七日中亦得歡樂。 ^502c1

「『大王！難提波羅陶師故陶屋，竟夏四月都不患漏。
所以者何？蒙佛威神故。
大王！難提波羅陶師無有不忍，無有不欲，
心無憂慼：「迦葉如來、無所著、等正覺於我家中隨意自在。」
大王！汝有不忍，汝有不欲，心大憂慼：「迦葉如來、
無所著、等正覺不受我請，於此波羅#CB00178;而受夏坐，
及比丘眾。」於是，迦葉如來、無所著、等正覺為頰鞞王說法，
勸發渴仰，成就歡喜，無量方便為彼說法，
勸發渴仰，成就歡喜已，從坐起去。 ^502c10

「『時，頰鞞王於迦葉如來、無所著、等正覺去後不久，
便勅侍者：「汝等可以五百乘車載滿白粳米，
王之所食種種諸味，載至難提波羅陶師家，
而語之曰：『難提波羅！
此五百乘車載滿白粳米，王之所食種種諸味，
頰鞞王送來餉汝，為慈愍故，汝今當受。』」
時，彼侍者受王教已，以五百乘車載滿白粳米，
王之所食種種諸味，送詣難提波羅陶師家。
到已，語曰：「難提波羅陶師！
此五百乘車載滿白粳米，王之所食種種諸味，
頰鞞王送來餉汝，為慈愍故，汝今當受。」
於是，難提波羅陶師辭讓不受，語侍者曰：「諸賢！
頰鞞王家國大事多，費用處廣，我知如此，以故不受。」』」 ^502c20

佛告阿難：「於意云何？
爾時童子優多羅者，汝謂異人耶？
莫作斯念，當知即是我也。
阿難！我於爾時為自饒益，亦饒益他，饒益多人，
愍傷世間，為天、為人求義及饒益，求安隱快樂。
爾時說法不至究竟，不究竟白淨，不究竟梵行，不究竟梵行訖。
爾時不離生老病死、啼哭憂慼，亦未能得脫一切苦。
阿難！我今出世，如來、無所著、等正覺、明行成為、
善逝、世間解、無上士、道法御、天人師，號佛、
眾祐，我今自饒益，亦饒益他，饒益多人，
愍傷世間，為天、為人求義及饒益，求安隱快樂。
我今說法得至究竟，究竟白淨，究竟梵行，究竟梵行訖。
我今已離生老病死、啼哭憂慼，我今已得脫一切苦。」 ^503a3

佛說如是。尊者阿難及諸比丘，聞佛所說，歡喜奉行。 ^503a17

鞞婆陵耆經第六竟〔五千七百三十四字〕
jing:: 
###  64 天使經
（六四）中阿含王相應品天使經第七 ^503a20

我聞如是：
一時，佛遊舍衛國，在勝林給孤獨園。 ^503a23

爾時，世尊告諸比丘：「我以淨天眼出過於人，
見此眾生死時、生時，好色、惡色，或妙、不妙，
往來善處及不善處，隨此眾生之所作業，見其如真。
若此眾生成就身惡行，口、意惡行，誹謗聖人，
邪見成就邪見業，彼因緣此，身壞命終，
必至惡處，生地獄中。
若此眾生成就身妙行，口、意妙行，不誹謗聖人，
正見成就正見業，彼因緣此，身壞命終，
必昇善處，乃生天上。 ^503a24

「猶大雨時，水上之泡，或生或滅，若有目人住一處，
觀生時、滅時；我亦如是，以淨天眼出過於人，
見此眾生死時、生時，好色、惡色，或妙、不妙，
往來善處及不善處，隨此眾生之所作業，見其如真。
若此眾生成就身惡行，口、意惡行，誹謗聖人，
邪見成就邪見業，彼因緣此，身壞命終，
必至惡處，生地獄中。
若此眾生成就身妙行，口、意妙行，不誹謗聖人，
正見成就正見業，彼因緣此，身壞命終，
必昇善處，乃生天上。 ^503b3

「猶大雨時，雨墮之渧或上或下，若有目人住一處，
觀上時、下時；我亦如是，以淨天眼出過於人，
見此眾生，死時、生時，好色、惡色，或妙、不妙，
往來善處及不善處，隨此眾生之所作業，見其如真。
若此眾生成就身惡行，口、意惡行，誹謗聖人，
邪見成就邪見業，彼因緣此，身壞命終，
必至惡處，生地獄中。
若此眾生成就身妙行，口、意妙行，不誹謗聖人，
正見成就正見業，彼因緣此，身壞命終，
必昇善處，乃生天上。 ^503b12

「猶琉璃珠，清淨自然，生無瑕穢，八楞善治，
貫以妙繩，或青或黃，或赤、黑、白。
若有目人住一處，觀此琉璃珠，清淨自然，
生無瑕穢，八楞善治，貫以妙繩，或青或黃，
或赤、黑、白；我亦如是，以淨天眼出過於人，
見此眾生死時、生時，好色、惡色，或妙、不妙，
往來善處及不善處，隨此眾生之所作業，見其如真。
若此眾生成就身惡行，口、意惡行，誹謗聖人，
邪見成就邪見業，彼因緣此，身壞命終，
必至惡處，生地獄中。
若此眾生成就身妙行，口、意妙行，不誹謗聖人，
正見成就正見業，彼因緣此，身壞命終，
必昇善處，乃生天上。 ^503b22

「猶如兩屋共一門，多人出入。
若有目人住一處，觀出時入時；我亦如是，
以淨天眼出過於人，見此眾生死時、生時，
好色、惡色，或妙、不妙，往來善處及不善處，
隨此眾生之所作業，見其如真。
若此眾生成就身惡行，口、意惡行，誹謗聖人，
邪見成就邪見業，彼因緣此，身壞命終，
必至惡處，生地獄中。
若此眾生成就身妙行，口、意妙行，不誹謗聖人，
正見成就正見業，彼因緣此，身壞命終，
必昇善處，乃生天上。 ^503c4

「若有目人住高樓上，觀於下人往來周旋、
坐臥走踊；我亦如是，以淨天眼出過於人，
見此眾生死時、生時，好色、惡色，或妙、不妙，
往來善處及不善處，隨此眾生之所作業，見其如真。
若此眾生成就身惡行，口、意惡行，誹謗聖人，
邪見成就邪見業，彼因緣此，身壞命終，
必至惡處，生地獄中。
若此眾生成就身妙行，口、意妙行，不誹謗聖人，
正見成就正見業，彼因緣此，身壞命終，
必昇善處，乃生天上。 ^503c13

「若有眾生生於人間，不孝父母，不知尊敬沙門、
梵志，不行如實，不作福業，不畏後世罪，
彼因緣此，身壞命終，生閻王境界。
閻王人收送詣王所，白曰：『天王！
此眾生本為人時，不孝父母，不知尊敬沙門、
梵志，不行如實，不作福業，不畏後世罪，唯願天王處當其罪。』 ^503c22

「於是，閻王以初天使善問、善撿、善教、善訶：『汝頗曾見初天使來耶？』
彼人答曰：『不見也。
天王！』閻王復問：『汝本不見一村邑中，或男或女，
幼小嬰孩，身弱柔軟，仰向自臥大小便中，
不能語父母，父母抱移離不淨處，澡浴其身，令得淨潔。』
彼人答曰：『見也。天王！』
閻王復問：『汝於其後有識知時，何不作是念：
「我自有生法，不離於生，我應行妙身、口、意業。」』
彼人白曰：『天王！我了敗壞，長衰永失耶？』
閻王告曰：『汝了敗壞，長衰永失，今當考汝，
如治放逸行、放逸人，汝此惡業非父母為，
非王非天，亦非沙門、梵志所為，汝本自作惡不善業。
是故汝今必當受報。』 ^503c29

「閻王以此初天使善問、善撿、善教、善訶已，
復以第二天使善問、善撿、善教、善訶：『汝頗曾見第二天使來耶？』
彼人答曰：『不見也。
天王！』閻王復問：『汝本不見一村邑中，或男或女，
年耆極老，壽過苦極，命埀欲訖，齒落頭白，
身曲軁步，拄杖而行，身體戰動耶？』
彼人答曰：『見也。天王！』
閻王復問：『汝於其後有識知時，何不作是念：
「我自有老法，不離於老，我應行妙身、口、意業。」』
彼人白曰：『天王！我了敗壞，長衰永失耶？』
閻王告曰：『汝了敗壞，長衰永失，今當考汝，
如治放逸行、放逸人，汝此惡業非父母為，
非王非天，亦非沙門、梵志所為，汝本自作惡不善業。
是故汝今必當受報。』 ^504a12

「閻王以此第二天使善問、善撿、善教、善訶已，
復以第三天使善問、善撿、善教、善訶：『汝頗曾見第三天使來耶？』
彼人答曰：『不見也。
天王！』閻王復問：『汝本不見一村邑中，或男或女，
疾病困篤，或坐臥床，或坐臥榻，或坐臥地，
身生極苦甚重苦，不可愛念，令促命耶？』
彼人答曰：『見也。天王！』
閻王復問：『汝於其後有識知時，何不作是念：
「我自有病法，不離於病，我應行妙身、口、意業。」』
彼人白曰：『天王！我了敗壞，長衰永失耶？』
閻王告曰：『汝了敗壞，長衰永失，今當考汝，
如治放逸行、放逸人，汝此惡業非父母為，
非王非天，亦非沙門、梵志所為，汝本自作惡不善業，是故汝今必當受報。』 ^504a25

「閻王以此第三天使善問、善撿、善教、善訶已，
復以第四天使善問、善撿、善教、善訶：『汝頗曾見第四天使來耶？』
彼人答曰：『不見也。
天王！』閻王復問：『汝本不見一村邑中，或男或女，
若死亡時，或一、二日，至六、七日，烏鵄所啄，
犲狼所食，或以火燒，或埋地中，或爛腐壞耶？』
彼人答曰：『見也。天王！』
閻王復問：『汝於其後有識知時，何不作是念：
「我自有死法，不離於死，我應行妙身、口、意業。」』
彼人白曰：『天王！我了敗壞，長衰永失耶？』
閻王告曰：『汝了敗壞，長衰永失，今當考汝，
如治放逸行、放逸人，汝此惡業非父母為，
非王非天，亦非沙門、梵志所為，汝本自作惡不善業，是故汝今必當受報。』 ^504b9

「閻王以此第四天使善問、善撿、善教、善訶已，
復以第五天使善問、善撿、善教、善訶：『汝頗曾見第五天使來耶？』
彼人答曰：『不見也。
天王！』閻王復問：『汝本不見王人捉犯罪人，
種種考治，截手、截足、或截手足，截耳、截鼻、
或截耳鼻，或臠臠割，拔鬚、拔髮、或拔鬚髮，
或著檻中衣裹火燒，或以沙壅草纏火燒，
或內鐵驢腹中，或著鐵猪口中，或置鐵虎口中燒，
或安銅釜中，或著鐵釜中煑，或段段截，
或利叉刺，或以鈎鈎，或臥鐵床以沸油澆，
或坐鐵臼以鐵杵擣，或以龍蛇 #CB02550;，
或以鞭鞭，或以杖撾，或以棒打，或生貫高標上，或梟其首耶？』
彼人答曰：『見也。天王！』
閻王復問：『汝於其後有識知時，何不作是念：「我今現見惡不善法。」』
彼人白曰：『天王！我了敗壞，長衰永失耶？』
閻王告曰：『汝了敗壞，長衰永失。
今當考汝，如治放逸行、放逸人，汝此惡業非父母為，
非王非天，亦非沙門、梵志所為，汝本自作惡不善業，是故汝今必當受報。』 ^504b22

「閻王以此第五天使善問、善撿、善教、善訶已，即付獄卒。
獄卒便捉持，著四門大地獄中，於是頌曰：
　　「『四柱有四門，壁方十二楞，
　　以鐵為垣墻，其上鐵覆蓋。
　　地獄內鐵地，熾燃鐵火布，
　　深無量由延，乃至地底住。
　　極惡不可受，火色難可視，
　　見已身毛竪，恐懼怖甚苦。
　　彼墮生地獄，脚上頭在下，
　　誹謗諸聖人，調御善清善。』 ^504c12

「有時於後極大久遠，為彼眾生故，四門大地獄東門便開。
東門開已，彼眾生等走來趣向，欲求安處，
求所歸依，彼若集聚無量百千已，地獄東門便還自閉，
彼於其中受極重苦，啼哭喚呼，心悶臥地，
終不得死，要令彼惡不善業盡。
極大久遠，南門、西門、北門復開。
北門開已，彼眾生等走來趣向，欲求安處，
求所歸依，彼若集聚無量百千已，地獄北門復還自閉，
彼於其中受極重苦，啼哭喚呼，心悶臥地，
終不得死，要令彼惡不善業盡。 ^504c23

「復於後時極大久遠，彼眾生等從四門大地獄出，
四門大地獄次生峰巖地獄，火滿其中，
無煙無焰，令行其上，往來周旋。
彼之兩足皮肉及血，下足則盡，舉足則生，還復如故。
治彼如是無量百千歲，受極重苦，終不得死，要令彼惡不善業盡。 ^505a4

「復於後時極大久遠，彼眾生等從峰巖大地獄出，
峰巖大地獄次生糞屎大地獄，滿中糞屎，深無量百丈。
彼眾生等盡墮其中，彼糞屎大地獄中生眾多蟲，
蟲名凌瞿來，身白頭黑，其觜如針，此蟲鑽破彼眾生足，
破彼足已，復破膞膓骨，破膞膓骨已，復破髀骨，
破髀骨已，復破臗骨，破臗骨已，復破脊骨，
破脊骨已，復破肩骨、頸骨、頭骨，破頭骨已，食頭腦盡。
彼眾生等如是逼迫無量百千歲，受極重苦，
終不得死，要令彼惡不善業盡。 ^505a9

「復於後時極大久遠，彼眾生等從糞屎大地獄出，
糞屎大地獄次生鐵鍱林大地獄，彼眾生見已，
起清涼想，便作是念：『我等往彼，快得清涼。』
彼眾生等走往趣向，欲求安處，求所歸依，
彼若集聚無量百千已，便入鐵鍱林大地獄中。
彼鐵鍱林大地獄中，四方則有大熱風來，
熱風來已，鐵鍱便落，鐵鍱落時，截手、截足、
或截手足，截耳、截鼻、或截耳鼻及餘支節，
截身血塗無量百千歲，受極重苦，終不得死，要令彼惡不善業盡。
復次，彼鐵鍱林大地獄中生極大狗，牙齒極長，
擥彼眾生，從足剝皮，至頭便食，從頭剝皮，至足便食。
彼眾生等如是逼迫無量百千歲，受極重苦，
終不得死，要令彼惡不善業盡。
復次，彼鐵鍱林大地獄中生大烏鳥，兩頭鐵喙，
住眾生額，生挑眼吞，啄破頭骨，取腦而食。
彼眾生等如是逼迫無量百千歲，受極重苦，
終不得死，要令彼惡不善業盡。 ^505a19

「復於後時極大久遠，彼眾生等從鐵鍱林大地獄出，
鐵鍱林大地獄次生鐵劍樹林大地獄，
彼大劍樹高一由延，刺長尺六，令彼眾生使緣上下，
彼上樹時，刺便下向，若下樹時，刺便上向。
彼劍樹刺貫刺眾生，刺手、刺足、或刺手足，
刺耳、刺鼻、或刺耳鼻及餘支節，刺身血塗無量百千歲，
受極重苦，終不得死，要令彼惡不善業盡。 ^505b8

「復於後時極大久遠，彼眾生等從鐵劍樹林大地獄出，
鐵劍樹林大地獄次生灰河，兩岸極高，
周遍生刺，沸灰湯滿，其中極闇，彼眾生見已，
起冷水想，當有冷水。
彼起想已，便作是念：『我等往彼，於中洗浴，
恣意飽飲，快得涼樂。』
彼眾生等競走趣向，入於其中，欲求樂處，
求所歸依，彼若集聚無量百千已，便墮灰河。
墮灰河已，順流、逆流、或順逆流，彼眾生等順流、
逆流、順逆流時，皮熟墮落，肉熟墮落，或皮肉熟俱時墮落，唯骨 #CB02653;在。
灰河兩岸有地獄卒，手捉刀劍、大棒、鐵叉，
彼眾生等欲度上岸，彼時獄卒還推著中。 ^505b16

「復次，灰河兩岸有地獄卒，手捉鈎羂，鈎挽眾生從灰河出，
著熱鐵地，洞燃俱熾，舉彼眾生極撲著地，
在地旋轉，而問之曰：『汝從何來？』
彼眾生等僉共答曰：『我等不知所從來處，但我等今唯患大飢。』
彼地獄卒便捉眾生著熱鐵床，洞然俱熾，
強令坐上，以熱鐵鉗鉗開其口，以熱鐵丸洞然俱熾，著其口中。
彼熱鐵丸燒脣，燒脣已燒舌，燒舌已燒齗，
燒齗已燒咽，燒咽已燒心，燒心已燒大腸，
燒大腸已燒小腸，燒小腸已燒 #CB00787;，燒#CB00787;已從身下過。
彼如是逼迫無量百千歲，受極重苦，終不得死，要令彼惡不善業盡。 ^505b28

「復次，彼地獄卒問眾生曰：『汝欲何去？』
眾生答曰：『我等不知欲何所去？
但患大渴。』彼地獄卒便捉眾生著熱鐵床，
洞然俱熾，強令坐上，以熱鐵鉗鉗開其口，
以沸洋銅灌其口中，彼沸洋銅燒脣，燒脣已燒舌，
燒舌已燒齗，燒齗已燒咽，燒咽已燒心，
燒心已燒大腸，燒大腸已燒小腸，燒小腸已燒 #CB00787;，
燒#CB00787;已從身下過。
彼如是逼迫無量百千歲，受極重苦，終不得死，要令彼惡不善業盡。 ^505c11

「若彼眾生地獄惡不善業不悉盡、不一切盡、
盡無餘者，彼眾生等復墮灰河中，復上下鐵劍樹林大地獄，
復入鐵鍱林大地獄，復墮糞屎大地獄，
復往來峰巖大地獄，復入四門大地獄中。
若彼眾生地獄惡不善業悉盡、一切盡、
盡無餘者，彼於其後或入畜生，或墮餓鬼，或生天中。
若彼眾生本為人時，不孝父母，不知尊敬沙門、
梵志，不行如實，不作福業，不畏後世罪，
彼受如是不愛、不念、不喜苦報，譬猶若彼地獄之中。
若彼眾生本為人時，孝順父母，知尊敬沙門、
梵志，行如實事，作福德業，畏後世罪，彼受如是可愛、
可念、可喜樂報，猶虛空神宮殿之中。 ^505c20

「昔者閻王在園觀中而作是願：『我此命終，生於人中。
若有族姓極大富樂，資財無量，畜牧產業不可稱計，封戶食邑種種具足。
彼為云何？謂剎利大長者族、梵志大長者族、居士大長者族。
若更有如是族極大富樂，資財無量，畜牧產業不可稱計，
封戶食邑種種具足，生如是家。
生已覺根成就，如來所說正法之律，願得淨信，
得淨信已，剃除鬚髮，著袈裟衣，至信、捨家、
無家、學道，族姓子所為剃除鬚髮，著袈裟衣，
至信、捨家、無家、學道者，唯無上梵行訖，
於現法中自知自覺，自作證成就遊，生已盡，
梵行已立，所作已辦，不更受有，知如真。』 ^506a4

「昔者閻王在園觀中而作是願，於是頌曰：
　　「『為天使所訶，人故放逸者，
　　長夜則憂慼，謂弊欲所覆。
　　為天使所訶，真實有上人，
　　終不復放逸，善說妙聖法。
　　見受使恐怖，求願生老盡，
　　無受滅無餘，便為生老訖。
　　彼到安隱樂，現法得滅度，
　　度一切恐怖，亦度世間灑。』」 ^506a16

佛說如是。彼諸比丘聞佛所說，歡喜奉行。 ^506a26

天使經第七竟〔四千二百五字〕中阿含經卷第十二
〔九千九百三十九字〕中阿含王應品第六竟
〔一萬七千九百三十五字〕
 ^506a27
