
jing:: 佛說鴦崛髻經
translator:: 西晉沙門法炬譯
聞如是：
一時，婆伽婆在舍衛城祇樹給孤獨園。
爾時，眾多比丘到時著衣持鉢，入舍衛城乞食。
時，眾多比丘入舍衛城乞食，聞王波斯匿宮門外，
有眾多人民，各携手啼哭喚呼，便作是說：
「於此國土有大惡賊名鴦崛髻，殺害人民暴虐無慈心，
村落居止不得寧息，城廓亦不得寧息，人民亦不得寧息。
殺害人民各取一指用作華髻，以是故名曰鴦崛髻，願王當降伏此人。」 ^510b17

時，眾多比丘，從舍衛城乞食已過，食後攝衣鉢，
澡手洗足，以尼師檀著肩上，詣世尊所，頭面禮足在一面坐。
時，諸比丘白世尊言：「我等眾多比丘，到時著衣持鉢，入舍衛城乞食。
便聞拘婆羅王在宮門外，有眾多人民携手啼哭，
便作是說：『今境界中有大賊名鴦崛髻，
殺害人民至各取一指用作花髻，以是故名曰鴦崛髻，願當降伏彼。』」 ^510b25

時世尊從比丘聞，即從坐起若鴦崛髻居三處，世尊便往彼所。
時，有眾人擔薪負草及耕田人，有行路人詣世尊所，
語世尊言：「沙門莫從此道行。
所以然者，此道中有鴦崛髻，殺害人民無有慈心於眾生，
城廓村落皆為彼人所害，彼殺人以指作花髻。
觸嬈世尊，諸有沙門人民之類從此道行者，
十人共集然後得過，或二十人、或三十人、
或四十人、或五十人、或百人、或千人，然後得過。
彼鴦崛髻從意所欲皆取食之。」
時，世尊遂便前行，無退轉意。 ^510c3

時，鴦崛髻遙見世尊來，見已便作是念：
「諸有人民欲來過此道者，十人共集至，
或千人然後得過，隨意所欲而殺害之。
然此沙門獨來無伴，我今當取殺之。」
時鴦崛髻即拔腰劍往至世尊所。
時，世尊遙見鴦崛髻來便復道還。
時，鴦崛髻走逐世尊，盡其力勢欲及世尊然不能及。
時，鴦崛髻便作是念：「我走能逮象、亦能及馬、
亦能及車、亦能及暴惡牛、亦能及人，然此沙門行亦不疾，然盡其力勢不能及。」
時，鴦崛髻遙語世尊言：「住！
住！沙門。」世尊告曰：「我久自住，然汝不住。」 ^510c14

時，鴦崛髻便說此偈：
　　「沙門行言住，謂我言不住，
　　沙門說此義，自住我不住。」 ^510c24

爾時世尊語鴦崛髻言：「汝聽我所說，我住汝不住義。」
時便說偈言：
　　「世尊常自住，一切蒙其恩，
　　汝自殺害心，亦不避惡行。」 ^510c28

爾時鴦崛髻便作是念：「我今作惡行耶？」
時，鴦崛髻，便說偈言：
　　「於我發慈心，沙門說此偈。」
　　即時捨腰劍，五體歸命佛。
　　頭面而禮足，求為作沙門，
　　佛言來比丘，即受具足戒。 ^511a3

諸佛世尊常法，如諸佛世尊作是言：「善來！
比丘！」即時鬚髮自墮猶如剃頭，經七日中，
若彼所著袈裟極妙細滑，若施布劫貝育越衣，則化成袈裟。
世尊作是說已：「善來！
比丘！當修梵行於我法中，無憍慢意當盡苦源本。」 ^511a9

時，鴦崛髻鬚髮自墮，身著袈裟在世尊後。
時，世尊將鴦崛髻在後行，從闍梨園詣祇洹便就座坐。
時，鴦崛髻為諸尊長比丘所教訓威儀禮節，
作是教訓已，所以族姓子，以信堅固出家學道修無上梵行，
盡生死源梵行已立，所作已辦，更不復受母胎。
時，鴦崛髻成阿羅漢。 ^511a13

時，尊者鴦崛髻，修阿練若行無人之處，
常乞食不選擇家，著五納衣人所不利。
時，王波斯匿集四部兵，集四部兵已出舍衛城，欲往殺賊鴦崛髻。
時，波斯匿王便作是念：「可先往至世尊所，
以此義具向世尊說，若世尊教勅者，我當奉行。」
時，波斯匿王詣祇洹步行至世尊所。
夫剎利王種有五相。
云何為五？謂蓋、天冠、朱拂柄、劍寶、履屣，
盡捨著一面，頭面禮足在一面坐。 ^511a19

時，波斯匿王坐已，世尊問曰：「王何故集四部兵，塵土坌衣來至我所？」 ^511a28

時，波斯匿王白世尊言：「於此舍衛城有賊名鴦崛髻，
殺害人民無有慈心，城廓村落皆厭患之，
人民分離，彼殺害人民已而取其指用作華髻。
欲往殺彼人。」 ^511a29

世尊告曰：「若今王見鴦崛髻剃除鬚髮著三法衣，
以信堅固出家學道，王欲取云何？」 ^511b4

王報言：「當取何為？
當問訊禮敬，承事供養，無有害心向。
然！世尊。彼兇惡人無有慈心於眾生類，能修沙門行耶？」 ^511b6

時，尊者鴦崛髻，去世尊不遠結加趺坐，直身正意繫念在前。
時，世尊舉右手示鴦崛髻處：「大王！
此是賊鴦崛髻。」時，波斯匿王見鴦崛髻已，便懷恐怖衣毛皆竪。
時世尊告王波斯匿言：「大王！
勿懷恐怖，自到彼所自當與王語。」 ^511b8

時，波斯匿王便往至鴦崛髻所，到已頭面禮足在一面立。
時，波斯匿王問鴦崛髻言：「尊者鴦崛髻，今名何等？」
鴦崛髻答言：「大王！
我名伽瞿，母名曼多耶尼。」
王報言：「汝善自勉進，我今盡形壽供養尊者伽瞿，
衣被、飯食、病瘦醫藥、床臥具，無所悋惜，常當以法擁護。」
時，波斯匿王頭面禮足繞三匝，詣世尊所頭面禮足在一面坐。
時，波斯匿王白世尊言：「世尊，不降伏者能降伏之，
如來皆使剛強者降伏，乃不加刀杖降伏眾生。
我有眾多事欲還國。」
世尊告曰：「今正是時隨意所欲。」
時，波斯匿王即從座起，頭面禮足繞三匝便退而去。 ^511b13

時，鴦崛髻，即其日著衣持鉢入舍衛城乞食。
時，鴦崛髻乞食時，見一女人懷妊，欲產未得時產，
見已便作是念：「此眾生甚為苦惱。」
時，鴦崛髻入舍衛城乞食，食後攝衣鉢澡手洗足，
以尼師檀著肩上，便至世尊所頭面禮足在一面坐。
時，指髻白世尊言：「我向者著衣持鉢，入舍衛城乞食。
乞食時見一女人懷妊欲產，然不得時產，
見已我便作是念：『此眾生類甚為苦惱。』」 ^511b25

世尊告曰：「汝！指髻，往彼女人所便語彼女人言：
『諸聖所生，我從聖生以來，不自憶殺害眾生命，
以至誠語，使彼女人安隱得產。』」 ^511c4

爾時，指髻白世尊言：「此非於彼我有妄語耶？
所以然者，我於此身殺害無數百千眾生。」 ^511c7

世尊告曰：「汝處俗時，今處聖時不與本同。
汝指髻入舍衛城於街巷作是唱令：『諸賢當護五事。
以何為五？不殺生、不與取、不婬、不妄語、不飲酒。
所以然者，殺生之報，以刀施得刀報，盜報增益貧窮、
婬報妻婦增益姦邪、妄語報眾生口氣臭穢、飲酒報增益眾亂。』
往彼女人所，到已語彼女人言：『我從聖生以來，
未曾憶殺害眾生，以是真誠語使女人安隱得產。』」
對曰：「如是，世尊。」 ^511c9

時，指髻到時著衣持鉢，入舍衛城乞食。
於街巷作是唱令：「諸賢當護五事，至女人安隱得產。」
漸往至彼女人所。
到已語女人言：「我自從聖生，不自憶殺害一人命，以是真誠語使女人安隱得產。」
時，指髻說是語適竟，彼女人即得產。 ^511c17

時，指髻食後欲出舍衛城。
有一人以石打指髻身，復有一人以杖打指髻身，復有一人以刀斫指髻身體破。
時指髻頭破身血，出舍衛城到世尊所。
時，世尊遙見指髻來，頭破血流污僧伽梨身體破，
見已語言：「忍勿發惡意，此之行報無數百千劫當入地獄中，
今所受報亦不足言。」 ^511c22

時指髻白言：「如是！
世尊！如是！如來！」時，指髻以和悅心即於佛前，
說此偈言：
　　「我忍甚堅固，無有增減心，
　　我今聞正法，是故不懈慢。
　　聞法亦堅固，好信佛法僧，
　　親近善知識，諸能分別法。
　　我曾為惡賊，名曰鴦崛髻，
　　為水所漂溺。　自歸命三佛，
　　當歸自歸命，於法分別法，
　　已得三達智，還得佛迹處。
　　本為放逸行，殺害眾生命，
　　今名至誠諦，不復殺害人。
　　身口之所行，意亦無所害，
　　彼名為殺者，不為人所嫉。
　　夫年少比丘，亦應佛戒律，
　　此明照世間，如月雲霧消。
　　前為婬逸行，後改不復犯，
　　此明照世間，如月雲霧消。
　　為水所漂沒，亦如被練剛，
　　巧匠解木理，智者自修身。
　　或以加刀杖，或鞭韁靽 #CB02709;，
　　無力亦無持，為佛所降伏。
　　亦不希望死，亦不希望生，
　　自觀察時節，安詳不卒暴。」 ^511c29

爾時，世尊觀樂指髻，便告諸比丘：「汝等，
頗見比丘中如我弟子，有捷疾智聞法便解，所謂伽瞿比丘聞法便解。」 ^512a24

諸比丘言：「不也。世尊！」
爾時，世尊告諸比丘：「我聲聞中第一比丘有捷疾智，所謂指髻比丘是。」 ^512a26

爾時，諸比丘聞佛所說，歡喜奉行。
佛說鴦崛髻經
 ^512a28
