
pin:: 增壹阿含經卷第十二
translator:: 東晉罽賓三藏瞿曇僧伽提婆譯

#  21 三寶品
三寶品第二十一
jing:: 
## 1
（一）
聞如是：
一時，佛在舍衛國祇樹給孤獨園。 ^601c27

爾時，世尊告諸比丘：「有三自歸之德。
云何為三？所謂歸佛第一之德，歸法第二之德，歸僧第三之德。 ^601c28

「彼云何名為歸佛之德？
諸有眾生，二足、四足、眾多足者，有色、無色，
有想、無想，至尼維先天上，如來於中，最尊、
最上，無能及者。由牛得乳，由乳得酪，由酪得酥，
由酥得醍醐；然復醍醐於中，最尊、最上，無能及者。
此亦如是，諸有眾生，二足、四足、眾多足者，
有色、無色，有想、無想，至尼維先天上，如來於中，
最尊、最上，無能及者。
諸有眾生承事佛者，是謂承事第一之德。
以獲第一之德，便受天上、人中之福，此名第一之德。 ^602a1

「云何名為自歸法者？
所謂諸法：有漏、無漏，有為、無為，無欲、無染，
滅盡、涅槃；然涅槃法於諸法中，最尊、最上，無能及者。
由牛得乳，由乳得酪，由酪得酥，由酥得醍醐；
然復醍醐於中，最尊、最上，無能及者。
此亦如是，所謂諸法：有漏、無漏，有為、無為，
無欲、無染，滅盡、涅槃；然涅槃法，於諸法中，
最尊、最上，無能及者。
諸有眾生承事法者，是謂承事第一之德，
以獲第一之德，便受天上、人中之福，此名第一之德。 ^602a11

「云何名為自歸聖眾？
所謂聖眾者，大眾大聚有形之類。
眾生之中，如來眾僧於此眾中，最尊、最上，無能及者。
由牛得乳，由乳得酪，由酪得酥，由酥得醍醐；
然復醍醐於中，最尊、最上，無能及者。
此亦如是，所謂聖眾者，大眾大聚者，有形之類眾生之中，
如來眾僧於此眾中，最尊、最上，無能及者。
是謂承事第一之德，以獲第一之德，便受天上、
人中之福，此名第一之德。」 ^602a20

爾時，世尊便說此偈：
　　「第一承事佛，最尊無有上；
　　次復承事法，無欲無所著；
　　敬奉賢聖眾，最是良福田；
　　彼人第一智，受福最在前。
　　若在天人中，處眾為正導；
　　亦得最妙座，自然食甘露。
　　身著七寶衣，為人之所敬；
　　戒具最完全，諸根不缺漏。
　　亦獲智慧海，漸至涅槃界；
　　有此三歸者，趣道亦不難。」 ^602a29

爾時，諸比丘聞佛所說，歡喜奉行。
jing:: 
##  2
（二） ^602b11

聞如是：
一時，佛在舍衛國祇樹給孤獨園。 ^602b12

爾時，世尊告諸比丘：「有此三福之業。
云何為三？施為福業，平等為福業，思惟為福業。 ^602b13

「彼云何名施為福業？
若有一人，開心布施沙門、婆羅門、極貧窮者、
孤獨者、無所趣向者，須食與食，須漿給漿，
衣被、飯食、床臥之具、病瘦醫藥、香花、宿止，
隨身所便，無所愛惜，此名曰施福之業。 ^602b15

「云何名平等為福業？
若有一人不殺、不盜，恒知慚愧，不興惡想。
亦不盜竊，好惠施人，無貪悋心，語言和雅，不傷人心。
亦不他淫，自修梵行，己色自足。
亦不妄語，恒念至誠，不欺誑言，世人所敬，無有增損。
亦不飲酒，恒知避亂。
復以慈心遍滿一方，二方、三方、四方亦爾，
八方、上下遍滿其中，無量無限，不可限，不可稱計。
以此慈心普覆一切，令得安隱。
復以悲、喜、護心，普滿一方，二方、三方、四方亦爾，
八方、上下悉滿其中，無量無限，不可稱計。
以此悲、喜、護心悉滿其中，是謂名為平等為福之業。 ^602b19

「彼法云何名思惟為福業？
於是，比丘！修行念覺意，依無欲、依無觀、
依滅盡、依出要。修法覺意，修精進覺意，
修喜覺意，修猗覺意，修定覺意，修護覺意，
依無欲、依無觀、依滅盡、依出要。
是謂名為思惟為福業。 ^602c2

「如是。比丘！有此三福之業。」
爾時，世尊便說此偈：
　　「布施及平等，慈心護思惟；
　　有此三處所，智者所親近。
　　此間受其報，天上亦復然；
　　緣有此三處，生天必不疑。 ^602c7

「是故，諸比丘！當求方便，索此三處。
如是，諸比丘！當作如是學。」 ^602c13

爾時，諸比丘聞佛所說，歡喜奉行。
jing:: 
##  3
（三） ^602c14

聞如是：
一時，佛在舍衛國祇樹給孤獨園。 ^602c16

爾時，世尊告諸比丘：「有三因緣，識來受胎。
云何為三？於是，比丘！
母有欲意，父母共集一處，與共止宿，然復外識未應來趣，便不成胎。
若復欲識來趣，父母不集，則非成胎。
若復母人無欲，父母共集一處，爾時父欲意盛，
母不大慇懃，則非成胎。
若復父母集在一處，母欲熾盛，父不大慇懃，則非成胎。 ^602c17

「若復父母集在一處，父有風病，母有冷病，則不成胎。
若復父母集在一處，母有風病，父有冷病，則非成胎。
若復有時父母集在一處，父身水氣偏多，
母無此患，則非成胎。 ^602c24

「若復有時父母集在一處，父相有子，母相無子，則不成胎。
若有時父母集在一處，母相有子，父相無子，則不成胎。
若復有時父母俱相無子，則非成胎。 ^602c28

「若復有時識神趣胎，父行不在，則非成胎。
若復有時父母應集一處，然母遠行不在，則不成胎。
若復有時父母應集一處，然父身遇重患，
時識神來趣，則非成胎。
若復有時父母應集一處，識神來趣，然母身得重患，則非成胎。
若復有時父母應集一處，識神來趣，然復父母身俱得疾病，
則非成胎。 ^603a2

「若復，比丘！父母集在一處，父母無患，識神來趣，
然復父母俱相有兒，此則成胎。
是謂有此三因緣而來受胎。
是故，比丘，當求方便，斷三因緣。
如是，諸比丘！當作是學。」 ^603a10

爾時，諸比丘聞佛所說，歡喜奉行。
jing:: 
##  4
（四） ^603a14

聞如是：
一時，佛在舍衛國祇樹給孤獨園。 ^603a15

爾時，世尊告諸比丘：「若有眾生，欲起慈心，
有篤信意，承受奉事父母、兄弟、宗族、室家、
朋友、知識，當安三處，令不移動。
云何為三？當發歡喜，於如來所，心不移動，
彼如來、至真、等正覺、明行成為、善逝、世間解、
無上士、道法御、天人師，號佛、世尊。 ^603a16

「復當發意於正法中。
如來法者，善說無礙，極為微妙，由此成果。
如是智者當學知之！ ^603a21

「亦當發意於聖眾所。
如來聖眾，悉皆和合，無有錯亂，法法成就：
戒成就、三昧成就、智慧成就、解脫成就、解脫見慧成就。
所謂聖眾者，四雙八輩、十二賢聖，此是如來聖眾，
可敬、可貴，此是世間無上福田。
諸有比丘學此三處，則成大果報。
如是，諸比丘！當作是學。」 ^603a23

爾時，諸比丘聞佛所說，歡喜奉行。
jing:: 
##  5
（五） ^603a29

聞如是：
一時，佛在舍衛國祇樹給孤獨園。 ^603b2

爾時，瞿波離比丘至世尊所，頭面禮足，在一面坐。
爾時，彼比丘白世尊曰：「此舍利弗、目揵連比丘所行甚惡，造諸惡行。」 ^603b3

世尊告曰：「勿作是語。
汝發歡喜心於如來所，舍利弗、目揵連比丘所行純善，無有諸惡。」 ^603b5

是時，瞿波離比丘再三白世尊曰：「如來所說誠無虛妄；
然舍利弗、目揵連比丘所行甚惡，無有善本。」 ^603b7

世尊告曰：「汝是愚人，不信如來之所說乎？
方言：『舍利弗、目揵連比丘所行甚惡。』
汝今造此惡行，後受報不久。」 ^603b10

爾時，彼比丘即於坐上，身生惡瘡，大如芥子，
轉如大豆，漸如阿摩勒果，稍如胡桃，遂如合掌，
膿血流逸，身壞命終，生蓮華地獄中。 ^603b12

是時，尊者大目揵連聞瞿波離命終，便至世尊所，
頭面禮足，在一面坐。
斯須退坐，白世尊曰：「瞿波離比丘為生何處？」 ^603b15

世尊告曰：「彼命終者生蓮華地獄中。」 ^603b18

是時，目連白世尊曰：「我今欲往至彼地獄，教化彼人。」 ^603b19

世尊告曰：「目連！不須往彼。」 ^603b20

目連復重白世尊曰：「欲往至彼地獄中，教化彼人。」 ^603b21

爾時，世尊亦默然不對。 ^603b22

是時，尊者大目揵連如力士屈申臂頃，
從舍衛沒不現，便至蓮華大地獄中。
當爾時，瞿波離比丘身體火然，又有百頭牛，以犁其舌。 ^603b23

爾時，尊者大目揵連在虛空中結跏趺坐，彈指告彼比丘。 ^603b26

彼比丘即仰問曰：「汝是何人？」 ^603b27

目揵連報曰：「瞿波離！
我是釋迦文佛弟子，字目揵連，姓拘利陀。」 ^603b28

是時，比丘見目連已，吐此惡言：「我今墮此惡趣，猶不免汝前乎？」
說此語訖，即其時以有千頭牛以犁其舌。 ^603b29

目連見已，倍增愁悒，生變悔心，即於彼沒，
還至舍衛國至世尊所，頭面禮足，在一面住。
爾時，目連以此因緣具白世尊。 ^603c3

世尊告曰：「我前語汝，不須至彼見此惡人。」 ^603c6

爾時，世尊便說此偈：
　　「夫士之生，斧在口中，所以斬身，
　　由其惡言；彼息我息，此二俱善。
　　已造惡行，斯墮惡趣，此為最惡，
　　有盡無盡，向如來惡，此者最重。
　　一萬三千，六一灰獄，謗聖墮彼，
　　身口所造。」 ^603c7

爾時，世尊告諸比丘：「當學三法，成就其行。
云何為三？身行善、口行善、意行善。
如是，比丘！當作是學。」 ^603c14

爾時，諸比丘聞佛所說，歡喜奉行。
jing:: 
##  6
（六） ^603c16

聞如是：
一時，佛在舍衛國祇樹給孤獨園。 ^603c18

爾時，世尊告諸比丘：「若有比丘成就三法，
於現法中善得快樂，勇猛精進，得盡有漏。
云何為三？於是，比丘！
諸根寂靜，飲食知節，不失經行。 ^603c19

「云何比丘諸根寂靜？
於是，比丘若眼見色，不起想著，無有識念，
於眼根而得清淨，因彼求於解脫，恒護眼根。
若耳聞聲，鼻嗅香，舌知味，身知細滑，意知法，
不起想著，無有識念，於意根而得清淨，
因彼求於解脫，恒護意根。
如是，比丘諸根寂靜。 ^603c22

「云何比丘飲食知節？
於是，比丘思惟飲食所從來處，不求肥白，
趣欲支形，得全四大。
我今當除故痛，使新者不生，令身有力，
得修行道，使梵行不絕。
猶如男女身生惡瘡，或用脂膏塗瘡。
所以塗瘡者，欲使時愈故，此亦如是。
諸比丘！飲食知節，於是，比丘思惟飯食所從來處，
不求肥白，趣欲支形，得全四大，我今當除故痛，
使新者不生，令身有力，得修行道，使梵行不絕。
猶如重載之車所以膏轂者，欲致重有所至。
比丘亦如是，飲食知節，思惟所從來處，
不求肥白，趣欲支形，得全四大，我今當除故痛，
使新者不生，令身有力，得修行道，使梵行不絕。
如是，比丘飲食知節。 ^603c28

「云何比丘不失經行？
於是，比丘前夜、後夜，恒念經行，不失時節，常念繫意在道品之中。
若在晝日，若行、若坐，思惟妙法，除去陰蓋。
復於初夜，若行、若坐，思惟妙法，除去陰蓋。
復於中夜，右脇臥，思惟繫意在明。
彼復於後夜起，行思惟深法，除去陰蓋。
如是，比丘不失經行。 ^604a13

「若有比丘諸根寂靜，飲食知節，不失經行，
常念繫意在道品之中，此比丘便成二果，於現法中得阿那含。
猶如善御之士，在平正道中，御四馬之車，
無有凝滯，所欲到處，必果不疑。
此比丘亦復如是，若諸根寂靜，飲食知節，
不失經行，常念繫意在道品之中，此比丘便成二果，
於現法中漏盡，得阿那含。」 ^604a19

爾時，諸比丘聞佛所說，歡喜奉行。
jing:: 
##  7
（七） ^604a26

聞如是：
一時，佛在舍衛國祇樹給孤獨園。 ^604a28

爾時，世尊告諸比丘：「有三大患。
云何為三？所謂風為大患，痰為大患，冷為大患。
是謂，比丘！有此三大患，然復此三大患有三良藥。
云何為三？若風患者酥為良藥，及酥所作飯食。
若痰患者蜜為良藥，及蜜所作飯食。
若冷患者油為良藥，及油所作飯食。
是謂，比丘！此三大患有此三藥。 ^604a29

「如是，比丘亦有此三大患。
云何為三？所謂貪欲、瞋恚，愚癡。
是謂，比丘！有此三大患。
然復此三大患，有三良藥。
云何為三？若貪欲起時，以不淨往治，及思惟不淨道。
瞋恚大患者，以慈心往治，及思惟慈心道。
愚癡大患者，以智慧往治，及因緣所起道。
是謂，比丘！此三患有此三藥。
是故，比丘！當求方便，索此三藥。
如是，比丘！當作是學。」 ^604b6

爾時，諸比丘聞佛所說，歡喜奉行。
jing:: 
##  8
（八） ^604b14

聞如是：
一時，佛在舍衛國祇樹給孤獨園。 ^604b16

爾時，世尊告諸比丘：「有三惡行。
云何為三？所謂身惡行、口惡行、意惡行。
是謂，比丘！有三惡行。
當求方便，修三善行。
云何為三？身惡行者，當修身善行；口惡行者，
當修口善行；意惡行者，當修意善行。」 ^604b17

爾時，世尊便說此偈：
　　「當護身惡行，修習身善行，
　　念捨身惡行，當學身善行。
　　當護口惡行，修習口善行，
　　念捨口惡行，當學口善行。
　　當護意惡行，修習意善行，
　　念捨意惡行，當學意善行。
　　身行為善哉，口行亦復然，
　　意行為善哉，一切亦如是。
　　護口意清淨，身不為惡行，
　　淨此三行跡，至仙無為處。 ^604b21

「如是，諸比丘！當捨三惡行，修三善行。
如是，比丘！當作如是學。」 ^604c4

爾時，諸比丘聞佛所說，歡喜奉行。
jing:: 
##  9
（九） ^604c5

聞如是：
一時，佛在舍衛國祇樹給孤獨園。 ^604c7

爾時，有眾多比丘到時，著衣持鉢，入城乞食。
是時，眾多比丘便生此念：「我等入城乞食，
日時猶早，今可相率至外道梵志所。」 ^604c8

爾時，眾多比丘便往至異學梵志所。
到已，共相問訊，在一面坐。
是時，梵志問沙門曰：「瞿曇道士恒說欲論、
色論、痛論、想論，如此諸論有何差別？
我等所論亦是沙門所說，沙門所說亦是我等所論。
說法同我說法，教誨同我教誨。」 ^604c10

是時，眾多比丘聞彼語已，亦不言善，復非言惡，即從坐起而去。
並作是念：「我等當以此義往問世尊。」 ^604c16

爾時，眾多比丘食後便至世尊所。
到已，頭面禮足，在一面坐。
是時，眾多比丘從梵志所，問事因緣本末，盡白世尊。 ^604c18

爾時，世尊告諸比丘：「設彼梵志作是問者，
汝等當以此義，詶彼來問：『欲有何味？
復有何過？當捨離欲。
色有何味？復有何過？
當捨離色。痛有何味？
復有何過？當捨離痛。』
汝等設以此語詶彼來問者，彼諸梵志默然不對。
設有所說者，亦不能解此深義，遂增愚惑，墮於邊際。
所以然者，非彼境界。
然復，比丘！魔及魔天、釋、梵、四天王、沙門、
婆羅門、人及非人能解此深義者，除如來、
等正覺及如來聖眾受吾教者，此即不論。 ^604c21

「欲有何味？所謂五欲者是。
云何為五？眼見色，為起眼識，甚愛敬念，世人所喜。
若耳聞聲、鼻嗅香、舌知味、身知細滑，甚愛敬念，世人所喜。
若復於此五欲之中，起苦、樂心，是謂欲味。 ^605a2

「云何欲有何過者？
若有一族姓子，學諸伎術，而自營己。
或學田作，或學書 #CB00562;，
或學傭作，或學算數，或學權詐，或學剋鏤，
或學通信，至彼來此。
或學承事王身，不避寒暑，記累懃苦，不自由己，
作此辛苦而獲財業，是為欲為大過。
現世苦惱，由此恩愛，皆由貪欲。
然復彼族姓子，作此懃勞，不獲財寶，彼便懷愁憂，苦惱不可稱記。
便自思惟：『我作此功勞，施諸方計，不得財貨。
如此之比者，當念捨離。』
是為當捨離欲。 ^605a6

「復次，彼族姓子或時作此方計而獲財貨，
以獲財貨，廣施方宜，恒自擁護，恐王勅奪，
為賊偷竊，為水所漂，為火所燒。
復作是念：『正欲藏窖，恐後亡失，正欲出利，復恐不剋。
或家生惡子，費散吾財。』
是為欲為大患，皆緣欲本，致此災變。 ^605a16

「復次，族姓子恒生此心，欲擁護財貨。
後猶復為國王所奪，為賊所劫，為水所漂，
為火所燒；所藏窖者亦復不剋；正使出利亦復不獲；
居家生惡子，費散財貨，萬不獲一，便懷愁憂苦惱，
椎胸喚呼：『我本所得財貨，今盡忘失！』
遂成愚惑，心意錯亂，是謂欲為大患，緣此欲本，不至無為。 ^605a21

「復次，緣此欲本，著鎧執仗，共相攻伐。
以相攻伐，或在象眾前、或在馬眾前、或在步兵前、
或在車眾前，見馬共馬鬪、見象共象鬪、
見車共車鬪、見步兵共步兵鬪，或相斫射，以矟相斫刺。
如此之比，欲為大患。
緣欲為本，致此災變。 ^605a28

「復次，緣此欲本，著鎧執仗，或在城門、或在城上，
共相斫射，或以矟刺、或以鐵輪而轢其頭，或消鐵相灑。
受此苦惱，死者眾多。 ^605b5

「復次，欲者亦無有常，皆代謝變易，不停不解。
此欲變易無常者，此謂欲為大患。 ^605b8

「云何當捨離欲？若能修行除貪欲者，是謂捨欲。
謂諸有沙門、婆羅門，不知欲之大患，亦復不知捨欲之原，
如實不知沙門、沙門威儀，不知婆羅門、
婆羅門威儀，此非沙門、婆羅門，亦復不能舉身作證而自遊戲。
謂諸沙門、婆羅門審知欲為大患，能捨離欲，如實不虛。
知沙門有沙門威儀，知婆羅門有婆羅門威儀，
已身作證而自遊戱，是為捨離於欲。 ^605b9

「云何色味？設有見剎利女種、婆羅門女種、
長者女種，年十四、十五、十六，不長不短，
不肥不瘦，不白不黑，端政無雙，世之希有。
彼最初見彼顏色，起喜樂想，是謂色味。 ^605b18

「云何為色大患？復次。
若後見彼女人，年八十、九十，乃至百歲，
顏色變異，年過少壯，牙齒缺落，頭髮皓白，
身體垢堺，皮緩面皺，脊僂呻吟，身如故車，
形體戰掉，扶杖而行。
云何，比丘！初見妙色，後復變易，豈非是大患乎？」 ^605b22

諸比丘對曰：「如是。
世尊！」
世尊告諸比丘：「是謂色為大患。
復次，此若見彼女人，身抱重患，臥於床褥，
失大小便，不能起止。
云何，比丘！本見妙色，今致此患，豈非大患乎？」 ^605b27

諸比丘對曰：「如是。
世尊！」
世尊告曰：「諸比丘！
是謂色為大患。復次，比丘！
若見彼女人身壞命終，將詣塜間。
云何，比丘！本見妙色，今以變改，於中見起苦樂想，豈非大患乎？」 ^605c2

諸比丘對曰：「如是。
世尊！」
世尊告曰：「是謂色為大患。
復次，若見彼女人，死經一日、二日、三日、
四日、五日，乃至七日，身體胮脹爛臭，散落一處。
云何，比丘！本有妙色，今致此變，豈非大患乎？」 ^605c6

諸比丘對曰：「如是。
世尊！」
世尊告曰：「是謂色為大患。
復次，若見彼女人，烏、鵲、鵄、鷲競來食噉，
或為狐、狗、狼、虎所見食噉，或為蜎飛蠢動、極細蠕蟲而見食噉。
云何，比丘！彼本有妙色，今致此變，於中起苦、
樂想，豈非大患乎？」 ^605c10

諸比丘對曰：「如是。
世尊！」
世尊告曰：「是謂色為大患。
復次，若見彼女人身，蟲鳥以食其半，腸胃肉血污穢不淨。
云何，比丘！彼本有妙色，今致此變，於中起苦、
樂想，此非大患乎？」 ^605c15

諸比丘對曰：「如是。
世尊！」
世尊告曰：「是謂色為大患。
復次，若見彼女人身，血肉以盡，骸骨相連。
云何，比丘！彼本有妙色，今致此變，於中起苦、
樂想，此豈非大患乎？」 ^605c19

諸比丘對曰：「如是。
世尊！」
世尊告曰：「是謂色為大患。
復次，若見彼女人身，血肉以盡，唯有筋纏束薪。
云何，比丘！本有妙色，今致此變，於中起苦、
樂想，此非大患乎？」 ^605c23

諸比丘對曰：「如是。
世尊！」 ^605c26

世尊告曰：「是謂色為大患。
復次，若復見彼女人身，骸骨散落，各在一處，
或脚骨一處，或膊骨一處，或 #CB00170;骨一處，
或臗骨一處，或脇肋一處，或肩臂骨一處，
或頸骨一處，或髑髏一處。
云何，諸比丘！本有妙色，今致此變，於中起苦、
樂想，此豈非大患乎？」 ^605c27

諸比丘對曰：「如是。
世尊！」
世尊告曰：「是謂色為大患。
復次，若見彼女人身，骨皓白色，或似鴿色。
云何，比丘！本有妙色，今致此變，於中起苦、
樂想，豈非大患乎？」 ^606a4

諸比丘對曰：「如是。
世尊！」 ^606a7

世尊告曰：「是謂色為大患。
復次，若見彼女人，骸骨經無數歲，或有腐爛壞敗，與土同色。
云何，比丘！彼本有妙色，今致此變，於中起苦、
樂想，豈非大患乎？」 ^606a8

諸比丘對曰：「如是。
世尊！」 ^606a11

世尊告曰：「是謂色為大患。
復次，此色無常、變易，不得久停，無有老幼，是謂色為大患。 ^606a12

「云何色為出要？若能捨離於色，除諸亂想，是謂捨離於色。
謂諸沙門、婆羅門，於色著色，不知大患，
亦不捨離，如實而不知，此非沙門、婆羅門，
於沙門不知沙門威儀，於婆羅門不知婆羅門威儀，不能己身作證而自遊戲。
謂諸有沙門、婆羅門，於色不著色，深知為大患，
能知捨離，是謂於沙門知沙門威儀，於婆羅門知婆羅門威儀，
己身作證而自遊戲，是謂捨離於色。 ^606a14

「云何為名痛味？於是，比丘！
得樂痛時，便知我得樂痛；得苦痛時，便知我得苦痛；
若得不苦不樂痛時，便知我得不苦不樂痛。
若得食樂痛時，便知我得食樂痛；若得食苦痛時，
便知我得食苦痛；若得食不苦不樂痛時，便知我得不苦不樂痛。
不食苦痛時，便自知我不食苦痛；若不食樂痛時，
便自知我不食樂痛；若不食不苦不樂痛時，便自知我不食不苦不樂痛。 ^606a23

「復次，比丘！若得樂痛，爾時不得苦痛，亦復無不苦不樂痛，爾時我唯有樂痛。
若得苦痛時，爾時無有樂痛，亦無不苦不樂痛，唯有苦痛。
若復，比丘！得不苦不樂痛時，爾時無有樂痛、
苦痛，唯有不苦不樂痛。
復次，痛者無常、變易之法，以知痛無常、
變易法者，是謂痛為大患。 ^606b3

「云何痛為出要？若能於痛捨離於痛，除諸亂想，是謂捨離於痛。
諸有沙門、婆羅門於痛著痛，不知大患，
亦不捨離，如實而不知，此非沙門、婆羅門，
於沙門不知沙門威儀，於婆羅門不知婆羅門威儀，不能以身作證而自遊戲。
諸有沙門、婆羅門於痛不著痛，深知為大患，
能知捨離，是謂於沙門知沙門威儀，於婆羅門知婆羅門威儀，
以身作證而自遊戲，是謂捨離於痛。 ^606b9

「復次，比丘！若有沙門、婆羅門不知苦痛、
樂痛、不苦不樂痛，如實而不知，復教化人使行者，此非其宜。
若有沙門、婆羅門能捨離痛，如實而知，
復勸教人使遠離之，此正其宜，是謂捨離於痛。 ^606b18

「我今，比丘！以說著欲、味欲，欲為大患，復能捨者；
亦說著色、味色，色為大患，能捨離色；以說著痛、
味痛，痛為大患，能捨離痛，諸如來所應行者，
所謂施設者，我今周訖。
常當念在樹下空閑之處，坐禪思惟，莫有懈怠，是謂我之教勅。」 ^606b23

爾時，諸比丘聞佛所說，歡喜奉行。
jing:: 
##  10
（一〇） ^606b28

聞如是：
一時，佛在舍衛國祇樹給孤獨園。 ^606c1

爾時，世尊告諸比丘：「有三不牢要。
云何為三？身不牢要、命不牢要、財不牢要。
是謂，比丘！有此三不牢要。
於此，比丘！三不牢要中，當求方便，成三牢要。
云何為三？不牢要身，求於牢要；不牢要命，
求於牢要；不牢要財，求於牢要。 ^606c2

「云何不牢要身，求於牢要？
所謂謙敬禮拜，隨時問訊。
是謂不牢要身，求於牢要。 ^606c7

「云何不牢要命，求於牢要？
於是，若有善男子、善女人，盡形壽不殺生，
不加刀杖，常知慚愧，有慈悲心，普念一切眾生；
盡形壽不盜，恒念惠施，心無悋相；盡形壽不淫，
亦不他淫；盡形壽不妄語，常念至誠，不欺世人；
盡形壽不飲酒，意不錯亂，持佛禁戒。
是謂命不牢要，求於牢要。 ^606c9

「云何財不牢要，求於牢要？
若有善男子、善女人，常念惠施與沙門、
婆羅門、諸貧匱者，須食者與食，須漿與漿，
衣被、飲食、床敷臥具、病瘦醫藥、舍宅、城郭，所須之具悉皆與之。
如是，財不牢要，求於牢要。 ^606c15

「是謂，比丘！以此三不牢要，求此三牢要。」 ^606c20

爾時，世尊便說此偈：
　　「知身不牢要，命亦不牢固，
　　財貨衰耗法，當求牢要者。
　　人身甚難得，命亦不久停，
　　財貨磨滅法，歡喜念惠施。」 ^606c21

爾時，諸比丘聞佛所說，歡喜奉行。
　　第一德、福業　三因、三安、瞿
　　三夜、病、惡行　苦除、不牢要
pin:: 
#  22 三供養品
增壹阿含經三供養品第二十二
jing:: 
##  1
（一） ^606c26

聞如是：
一時，佛在舍衛國祇樹給孤獨園。 ^607a1

爾時，世尊告諸比丘：「有三人，世人所應供養。
云何為三？如來、至真、等正覺，世人所應供養；
如來弟子漏盡阿羅漢，世人所應供養；
轉輪聖王，世人所應供養。 ^607a2

「有何因緣，如來世人所應供養乎？
夫如來者，不伏者伏，不降者降，不度者度，
未得解脫者令得解脫，未般涅槃者使成涅槃，
無救護者與作救護，盲者與作眼目，病者與作救護。
最尊第一，魔若魔天、天及人民，於中最尊福田，
可敬可貴，與人作導，令知正路，未知道者與說導教，
以此因緣，如來世人所應供養。 ^607a5

「復有何因緣，如來弟子漏盡阿羅漢世人所應供養乎？
比丘當知，漏盡阿羅漢以度生死源，更不復受有，
以得無上法，淫、怒、癡盡，永不得全，是世福田。
以此因緣本末，使漏盡阿羅漢世人所應供養。 ^607a12

「復以何因緣，轉輪聖王世人所應供養？
比丘當知，轉輪聖王以法治化，終不殺生，
復教化人使不殺生；自不盜竊，亦復教他人使不偷盜；
自不淫泆，復教他人不行淫泆；自不妄語，
亦復教人使不妄語；自不兩舌，鬪亂彼此，
亦復教他人使不兩舌；自不嫉妬、恚、癡，
亦復教他人不習此法；自行正見，復教他人使不邪見。
以此因緣，以此本末，使轉輪聖王世人所應供養。」 ^607a17

爾時，諸比丘聞佛所說，歡喜奉行。
jing:: 
##  2
（二） ^607a26

聞如是：
一時，佛在舍衛國祇樹給孤獨園。 ^607a28

爾時，世尊告阿難：「有三善根，不可窮盡，漸至涅槃界。
云何為三？所謂於如來所而種功德，此善根不可窮盡。
於正法而種功德，此善根不可窮盡。
於聖眾而種功德，此善根不可窮盡。
是謂，阿難！此三善根不可窮盡，得至涅槃界。
是故，阿難！當求方便，獲此不可窮盡之福。
如是，阿難！當作是學。」 ^607a29

爾時，阿難聞佛所說，歡喜奉行。
jing:: 
##  3
（三） ^607b7

聞如是：
一時，佛在舍衛國祇樹給孤獨園。 ^607b9

爾時，世尊告諸比丘：「有此三痛。
云何為三？所謂樂痛、苦痛、不苦不樂痛。
諸比丘當知，彼樂痛者，欲愛使也；彼苦痛者，
瞋恚使也；不苦不樂痛者，是癡使也。
是故，諸比丘！當學方便，求滅此使。
所以然者，當自熾然，當自修行法，得無比法。
諸比丘當知，我滅度後，其有比丘念自熾然，
修其行法，得無比法，此則是第一聲聞。 ^607b10

「云何，比丘！當自熾然，當自修行，得修行法，獲無比法？
於是，比丘！內自觀身，外自觀身，內外自觀身而自遊戲；
內觀痛，外觀痛，內外觀痛；內觀意，外觀意，
內外觀意；內觀法，外觀法，內外觀法而自遊戲。
如是，比丘！當自熾然，盛修行其法，得無比法。
諸比丘行此法者，於聲聞中第一弟子。
如是，比丘！當作是學。」 ^607b17

爾時，諸比丘聞佛所說，歡喜奉行。
jing:: 
##  4
（四） ^607b24

聞如是：
一時，佛在舍衛國祇樹給孤獨園。 ^607b26

爾時，世尊告諸比丘：「有三事，覆則妙，露則不妙。
云何為三？一者女人，覆則妙，露則不妙；
婆羅門呪術，覆則妙，露則不妙；邪見之業，
覆則妙，露則不妙。
是謂，比丘！有此三事，覆則妙，露則不妙。 ^607b27

「復有三事，露則妙，覆則不妙。
云何為三？日、月，露則妙，覆則不妙；如來法語，
露則妙，覆則不妙。
是謂，比丘！有此三事，露則妙，覆則不妙。」 ^607c2

爾時，世尊便說此偈：
　　「女人及呪術，邪見不善行，
　　此是世三法，覆隱而最妙。
　　日月廣所照，如來正法語，
　　此是三世法，露則第一妙。 ^607c5

「是故，諸比丘！當露現如來法，勿使覆隱。
如是，比丘！當作是學。」 ^607c10

爾時，諸比丘聞佛所說，歡喜奉行。
jing:: 
##  5
（五） ^607c11

聞如是：
一時，佛在舍衛國祇樹給孤獨園。 ^607c13

爾時，世尊告諸比丘：「此三有為有為相。
云何為三？知所從起，知當遷變，知當滅盡。
彼云何知所從起？
所謂生，長大成五陰形，得諸持、入，是謂所從起。
彼云何為滅盡？所謂死，命過不住、無常，
諸陰散壞，宗族別離，命根斷絕，是謂為滅盡。
彼云何變易？齒落、髮白、氣力竭盡，年遂衰微，
身體解散，是謂為變易法。
是為，比丘！三有為有為相，當知此三有為相，善分別之。
如是，諸比丘！當作是學。」 ^607c14

爾時，諸比丘聞佛所說，歡喜奉行。
jing:: 
##  6
（六） ^607c23

聞如是：
一時，佛在舍衛國祇樹給孤獨園。 ^607c24

爾時，世尊告諸比丘：「愚人有三相三法，不可恃怙。
云何為三？於是，愚者不可思惟而思惟之；
不可論說而論說之；不可行者而修習之。 ^607c25

「云何愚者不可思惟而思念之？
於是，愚者意三行便思憶之。
云何為三？於是，愚者起嫉心，於他財物及於女色，
心念惡言悉興嫉心：『彼之所有，願是我許。』
如是，愚者不可思惟而思惟之。 ^607c28

「云何愚者不可論說而論說之？
於是，愚者造口四過。
云何為四？於是，愚者恒喜妄言、綺語、惡口、鬪亂彼此。
如是，愚者造口四過。 ^608a3

「云何愚者造於惡行？
於是，愚者造身惡行，常念殺生、竊盜、淫泆。
如是，愚者造於惡行。
如是，比丘！愚者有此三行，愚癡之人習此三事。 ^608a6

「復次，比丘！智者有三事，當念修行。
云何為三？於是，智者應思惟者，便思惟之；
應論說者，便論說之；應行善者，便修行善。 ^608a9

「彼云何智者應思惟事，便思惟之？
於是，智者思惟意三行。
云何為三？於是，智者不嫉妬、恚、癡，常行正見，
見他財貨，不生想念。
如是，智者應思惟者，便思惟之。 ^608a12

「云何智者應論說之？
於是，智者成就口四行。
云何為四？於是，智者不行妄語，亦不教人妄語，
見人妄語者意不喜樂，是謂智者而護其口。
復次，智者不行綺語、惡口、鬪亂彼此，亦不教人使行綺語、
惡口、鬪亂。如是，智者成就口四行。 ^608a16

「云何智者成就身三行？
於是，智者思惟身行，無所觸犯。
然復智者自不殺生，亦不教人殺生，見人殺者心不喜樂。
自不偷竊，不教人盜，見人盜者心不喜樂。
亦不淫泆，見他女人色，心不起想，亦不教人使行淫泆。
設見老母，視之如己親，中者如姊，小者如妹，意無高下。
如是，智者身成就三行，是謂智者所行。
如是，比丘！有此三有為之相。
是故，諸比丘！愚者三相常當捨離，此三智者所行，不發斯須。
如是，諸比丘！當作是學。」 ^608a22

爾時，諸比丘聞佛所說，歡喜奉行。
jing:: 
##  7
（七） ^608b3

聞如是：
一時，佛在舍衛國祇樹給孤獨園。 ^608b4

爾時，世尊告諸比丘：「有此三法，不可覺知，
不見、不聞，經歷生死，未曾瞻覩，我及爾等曾不見聞。
云何為三？所謂賢聖戒，不可覺知，不見、
不聞，經歷生死，未曾瞻覩，我及爾等曾不見聞。
賢聖三昧、賢聖智慧，不可覺知，不見、不聞，
如今我身并及汝等，皆悉覺知賢聖禁戒、
賢聖三昧、賢聖智慧，皆悉成就，不復受有，已斷生死根原。
是故，諸比丘！當念修行此三法。
如是，諸比丘！當作是學。」 ^608b5

爾時，諸比丘聞佛所說，歡喜奉行。
jing:: 
##  8
（八） ^608b14

聞如是：
一時，佛在舍衛國祇樹給孤獨園。 ^608b16

爾時，世尊告諸比丘：「有三法甚可敬愛，世人所貪。
云何為三？所謂少壯，甚可愛敬，世人所貪。
無病，甚可愛敬，世人所貪。
壽命，甚可愛敬，世人所貪。
是謂，比丘！有此三法，甚可愛敬，世人所貪。 ^608b17

「復次，比丘！雖有此三法，甚可愛敬，世人所貪，
然更有三法，不可愛敬，世人所不貪。
云何為三？雖有少壯，然必當老，不可愛敬，世人所不貪。
比丘當知，雖有無病，然必當病，不可愛敬，世人所不貪。
比丘當知，雖有壽命，然必當死，不可愛敬，世人所不貪。
是故，諸比丘！設有少壯，當求不老，至涅槃界；
雖有無病，當求方便，使不有病；雖有壽命，
當求方便，使不命終。
如是，諸比丘！當作是學。」 ^608b21

爾時，諸比丘聞佛所說，歡喜奉行。
jing:: 
##  9
（九） ^608c2

聞如是：
一時，佛在舍衛國祇樹給孤獨園。 ^608c3

爾時，世尊告諸比丘：「猶如春時天雨大雹，
設如來不出世，眾生入地獄，亦復如是。
是時，女人入地獄多於男子。
所以然者，比丘當知，以三事故，眾生之類，
身壞命終，入三惡趣。
云何為三？所謂貪欲、睡眠、調戲，有此三事纏著心意，
身壞命終，入三惡趣。 ^608c4

「女人竟日習翫三法而自娛樂。
云何為三？晨朝以嫉妬心而自纏縛，若至日中，
復以睡眠結而自纏裹，向暮以貪欲心而自纏縛。
以此因緣，使彼女人身壞命終，生三惡趣。
是故，諸比丘！當念離此三法。」 ^608c9

爾時，世尊便說此偈：
　　「嫉妬睡眠調，貪欲是惡法，
　　牽人至地獄，至竟無解脫。
　　是以當捨離，嫉妬及睡調，
　　亦當捨於欲，莫造彼惡行。 ^608c14

「是故，諸比丘！當念去離嫉妬，無慳悋心，
常行惠施，不著睡眠，當行不染，不著貪欲。
如是，諸比丘！當作是學。」 ^608c20

爾時，諸比丘聞佛所說，歡喜奉行。
jing:: 
##  10
（一〇） ^608c22

聞如是：
一時，佛在舍衛國祇樹給孤獨園。 ^608c24

爾時，世尊告諸比丘：「有此三法，習之、翫之，
不知厭足，亦復不能至休息處。
云何為三？所謂貪欲。
若有人習此法，初無厭足。
若復有人習飲酒者，初無厭足。
若復有人修習睡眠，初無厭足。
是謂，比丘！若有人習此三法者，初無厭足，亦復不能至滅盡之處。
是故，諸比丘！常當捨離此三法，不親近之。
如是，諸比丘！當作是學。」 ^608c25

爾時，諸比丘聞佛所說，歡喜奉行。
　　供養、三善根　三痛、三覆露
　　相、法、三不覺　愛敬、春、無足
增壹阿含經卷第十二
 ^609a3
