
other:: 雜阿含經卷第二十
translator:: 宋天竺三藏求那跋陀羅譯

# 二〇

jing:: 
##  537
（五三七）
如是我聞：
一時，佛住舍衛國祇樹給孤獨園。
爾時，尊者大目犍連、尊者阿那律住舍衛國手成浴池側。 ^139c16

尊者舍利弗詣尊者阿那律所，共相問訊慰勞已，於一面坐。
尊者舍利弗語尊者阿那律言：「奇哉！
阿那律！有大德神力，於何功德修習多修習而能至此？」 ^139c18

尊者阿那律語尊者舍利弗言：「於四念處修習多修習，成此大德神力。
何等為四念處？內身身觀念處，精勤方便，
正念正知，調伏世間貪憂。
如是外身、內外身，內受、外受、內外受，內心、
外心、內外心，內法、外法、內外法觀念處，
精勤方便，正念正知，如是調伏世間貪憂。
尊者舍利弗！是名四念處修習多修習，成此大德神力。 ^139c22

「尊者舍利弗！我於四念處善修習故，於小千世界少作方便，
能遍觀察，如明目士夫於樓觀上，觀下平地種種之物，
我少作方便，觀察小千世界亦復如是。
如是我於四念處修習多修習，成此大德神力。」 ^139c29

時，二正士共論議已，各從座起而去。
jing:: 
##  538
（五三八） ^140a5

如是我聞：
一時，佛住舍衛國祇樹給孤獨園。
尊者舍利弗、尊者大目犍連、尊者阿難、尊者阿那律住舍衛國。 ^140a7

爾時，尊者大目犍連詣尊者阿那律所，
共相問訊慰勞已，於一面坐。
時，尊者大目犍連問尊者阿那律：「於何功德修習多修習，成此大德神力？」 ^140a9

尊者阿那律語尊者大目犍連：「我於四念處修習多修習，成此大德神力。
何等為四？內身身觀繫心住，精勤方便，
正念正知，除世間貪憂，外身、內外身，內受、
外受、內外受，內心、外心、內外心，內法、外法、
內外法，觀繫心住，精進方便，除世間貪憂，是名四念處修習多修習。
成此大德神力，於千須彌山以少方便悉能觀察，
如明目士夫登高山頂，觀下千多羅樹林。
如是我於四念處修習多修習，成此大德神力，以少方便見千須彌山。
如是，尊者大目犍連！
我於四念處修習多修習，成此大德神力。」 ^140a12

時二正士共論議已，各從座起而去。
jing:: 
##  539
（五三九） ^140a24

如是我聞：
一時，佛住舍衛國祇樹給孤獨園。
尊者舍利弗、尊者大目犍連、尊者阿難、尊者阿那律住舍衛國手成浴池側。 ^140a26

爾時，尊者阿難往尊者阿那律所，共相問訊慰勞已，於一面坐。
尊者阿難問尊者阿那律：「於何功德修習多修習，成就如是大德大力大神通？」 ^140a29

尊者阿那律語尊者阿難：「我於四念處修習多修習，成此大德大力。
何等為四？內身身觀念處繫心住，精勤方便，
正念正知，除世間貪憂。
如是外身、內外身，內受、外受、內外受，內心、
外心、內外心，內法、外法、內外法觀念處繫心住，
精勤方便，除世間貪憂。
如是，尊者阿難！我於此四念處修習多修習，
少方便，以淨天眼過天、人眼，見諸眾生，
死時、生時，好色、惡色，上色、下色，善趣、惡趣，
隨業受生，皆如實見。
此諸眾生身惡行，口、意惡行，誹謗賢聖，
邪見因緣，身壞命終，生地獄中。
如是眾生，身善行，口，意善行，不謗賢聖，
正見成就，以是因緣，身壞命終，得生天上。 ^140b3

「譬如明目士夫住四衢道，見諸人民若來、
若去、若坐、若臥，我亦如是，於四念處修習多修習，
成此大德大力神通，見諸眾生，死時、生時，
善趣、惡趣。如是眾生身惡行，口、意惡行，
誹謗賢聖，邪見因緣，生地獄中。
如是眾生身善行，口、意善行，不謗賢聖，
正見因緣，身壞命終，得生天上。
如是，尊者阿難！我於四念處修習多修習，成此大德大力神通。」 ^140b16

時，二正士共論議已，各從座起而去。
jing:: 
##  540
（五四〇） ^140b24

如是我聞：
一時，佛住舍衛國祇樹給孤獨園。
爾時，尊者阿那律在舍衛國松林精舍，身遭病苦。 ^140b26

時，有眾多比丘詣尊者阿那律所，問訊慰勞已，
於一面住，語尊者阿那律言：「尊者阿那律！
所患增損可安忍不？
病勢漸損不轉增耶？」 ^140b28

尊者阿那律言：「我病不安，難可安忍，身諸苦痛，轉增無損。」
即說三種譬，如上叉摩經說。 ^140c2

「然我身已遭此苦痛，且當安忍，正念正知。」 ^140c4

諸比丘問尊者阿那律：「心住何所，而能安忍如是大苦，正念正知？」 ^140c5

尊者阿那律語諸比丘言：「住四念處，我於所起身諸苦痛能自安忍，
正念正知。何等為四念處？
謂內身身觀念處，乃至受、心、法觀念處，
是名住於四念處，身諸苦痛能自安忍，正念正知。」 ^140c7

時，諸正士共論議已，歡喜隨喜，各從座起而去。
jing:: 
##  541
（五四一） ^140c11

如是我聞：
一時，佛住舍衛國祇樹給孤獨園。
時，尊者阿那律在舍衛國松林精舍，病差未久。 ^140c13

時，有眾多比丘往詣阿那律所，問訊慰勞已，
於一面坐，問尊者阿那律：「安隱樂住不？」 ^140c15

阿那律言：「安隱樂住，身諸苦痛漸已休息。」 ^140c17

諸比丘問尊者阿那律：「住何所住，身諸苦痛得安隱？」 ^140c18

尊者阿那律言：「住四念處，身諸苦痛漸得安隱。
何等為四？謂內身身觀念處，乃至法法觀念處，是名四念處。
住此四念處故，身諸苦痛漸得休息。」 ^140c19

時，諸正士共論議已，歡喜隨喜，各從座起而去。
jing:: 
##  542
（五四二） ^140c22

如是我聞：
一時，佛住舍衛國祇樹給孤獨園。
時，尊者阿那律在舍衛國松林精舍。 ^140c25

時，有眾多比丘詣尊者阿那律所，共相問訊慰勞已，
於一面坐，問尊者阿那律：「若比丘在於學地，
上求安隱涅槃住，聖弟子云何修習多修習，
於此法、律得盡諸漏，無漏心解脫、慧解脫，
現法自知作證：『我生已盡，梵行已立，所作已作，自知不受後有。』？」 ^140c27

尊者阿那律語諸比丘言：「若比丘在於學地，
上求安隱涅槃心住，聖弟子云何修習多修習？
於此法、律得盡諸漏，無漏心解脫、慧解脫，
現法自知作證：『我生已盡，梵行已立，所作已作，自知不受後有。』
者？當住四念處。何等為四？
謂內身身觀念處，乃至法法觀念處。
如是四念處修習多修習，於此法、律得盡諸漏，
無漏心解脫、慧解脫，現法自知作證：『我生已盡，
梵行已立，所作已作，自知不受後有。』」 ^141a3

時，諸比丘共聞尊者阿那律所說，歡喜隨喜，各從座起而去。
jing:: 
##  543
（五四三） ^141a13

如是我聞：
一時，佛住舍衛國祇樹給孤獨園。
時，尊者阿那律在舍衛國松林精舍住。 ^141a15

時，有眾多比丘詣尊者阿那律所，與尊者阿那律共相問訊慰勞已，
於一面坐。語尊者阿那律言：「若阿羅漢比丘諸漏已盡，
所作已作，捨離重擔，離諸有結，正智心善解脫，亦修四念處耶？」 ^141a17

尊者阿那律語比丘言：「若比丘諸漏已盡，
所作已作，捨離重擔，離諸有結，正智心善解脫，彼亦修四念處也。
所以者何？不得者得，不證者證，為現法樂住故。
所以者何？我亦離諸有漏，得阿羅漢，所作已作，
心善解脫，亦修四念處故。
不得者得，不到者到，不證者證，乃至現法安樂住。」 ^141a21

時，諸正士共論議已，歡喜隨喜，各從座起而去。
jing:: 
##  544
（五四四） ^141a28

如是我聞：
一時，佛住舍衛國祇樹給孤獨園。
時，尊者阿那律在舍衛國松林精舍。 ^141b1

時，有眾多外道出家詣尊者阿那律所，
共相問訊慰勞已，於一面坐。
語尊者阿那律：「尊者何故於沙門瞿曇法中出家？」 ^141b3

尊者阿那律言：「為修習故。」 ^141b5

復問：「何所修習？」
答言：「謂修諸根、修諸力、修諸覺分、修諸念處，汝欲聞何等修？」 ^141b6

復問：「根、力、覺分，我不知其名字，況復問義，然我欲聞念處。」 ^141b8

尊者阿那律言：「諦聽，善思，當為汝說。
若比丘內身身觀念處，乃至法法觀念處。」 ^141b9

時，眾多外道出家聞尊者阿那律所說，
歡喜隨喜，各從座起而去。
jing:: 
##  545
（五四五） ^141b11

如是我聞：
一時，佛住舍衛國祇樹給孤獨園。
爾時，尊者阿那律在舍衛國住松林精舍。 ^141b14

時，尊者阿那律語諸比丘：「譬如大樹，生而順下，
隨浚隨輸，若伐其根，樹必當倒，隨所而順下。
如是比丘修四念處，長夜順趣浚輸，向於遠離；
順趣浚輸，向於出要，順趣浚輸，向於涅槃。」 ^141b16

尊者阿那律說此經已，諸比丘聞其所說，歡喜奉行。
jing:: 
##  546
（五四六） ^141b20

如是我聞：
一時，佛住舍衛國祇樹給孤獨園。
爾時，尊者摩訶迦旃延在跋蘭那聚落烏泥池側。 ^141b22

時，有執澡灌杖梵志詣摩訶迦旃延所，
共相問訊慰勞已，於一面坐，問摩訶迦旃延言：
「何因何緣王、王共諍，婆羅門居士、婆羅門居士共諍？」 ^141b24

摩訶迦旃延答梵志言：「貪欲繫著因緣故，
王、王共諍，婆羅門居士、婆羅門居士共諍。」 ^141b27

梵志復問：「何因何緣出家、出家而復共諍？」 ^141b29

摩訶迦旃延答言：「以見欲繫著故，出家、出家而復共諍。」 ^141c1

梵志復問：「摩訶迦旃延！
頗有能離貪欲繫著及離此見欲繫著不？」 ^141c2

尊者摩訶迦旃延答言：「梵志！
有，我大師如來、應、等正覺、明行足、善逝、
世間解、無上士、調御丈夫、天人師、佛世尊能離此貪欲繫著及見欲繫著。」 ^141c4

梵志復問：「佛世尊今在何所？」 ^141c7

答言：「佛世尊今在婆羅耆人中，拘薩羅國舍衛城祇樹給孤獨園。」 ^141c8

爾時，梵志從座起，整衣服，偏袒右肩，右膝著地，向佛所住處合掌讚歎。 ^141c9

「南無南無佛世尊、如來、應供、等正覺，能離欲貪諸繫著，
悉能遠離貪欲縛及諸見欲，淨根本。」 ^141c12

時，持澡灌杖梵志聞尊者摩訶迦旃延所說，
歡喜隨喜，從座起去。
jing:: 
##  547
（五四七） ^141c14

如是我聞：
一時，佛住舍衛國祇樹給孤獨園。
尊者摩訶迦旃延在婆羅那烏泥池側，
與眾多比丘集於食堂，為持衣事。 ^141c16

時，有執杖梵志年耆根熟，詣食堂所，於一面柱杖而住。
須臾默然已，語諸比丘：「諸長老！
汝等何故見老宿士不共語問訊，恭敬命坐？」 ^141c18

時，尊者摩訶迦旃延亦在眾中坐。
時，尊者摩訶迦旃延語梵志言：「我法有宿老來，
皆共語問訊，恭敬禮拜，命之令坐。」 ^141c21

梵志言：「我見此眾中無有老於我者，不恭敬禮拜、
命坐，汝云何言：『我法見有宿老，恭敬禮拜，命其令坐。』？」 ^141c24

摩訶迦旃延言：「梵志！
若有耆年八十、九十，髮白齒落，成就年少法者，
此非宿士；雖復年少年二十五，色白髮黑，
盛壯美滿，而彼成就耆年法者，為宿士數。」 ^141c27

梵志問言：「云何名為八十、九十，髮白齒落，
而復成就年少之法，年二十五，膚白髮黑，
盛壯美色，為宿士數？」 ^142a2

尊者摩訶迦旃延語梵志言：「有五欲功德。
謂眼識色愛、樂、念，耳識聲、鼻識香、舌識味、
身識觸愛、樂、念。於此五欲功德不離貪、
不離欲、不離愛、不離念、不離濁。
梵志！若如是者，雖復八十、九十，髮白齒落，是名成就年少之法。
雖年二十五，膚白髮黑，盛壯美色，於五欲功德離貪、
離欲、離愛、離念、離濁，若如是者，雖復年少年二十五，
膚白髮黑，盛壯美色，成就老人法，為宿士數。」 ^142a4

爾時，梵志語尊者摩訶迦旃延：「如尊者所說義，
我自省察，雖老則少，汝等雖少，成耆年法，
世間多事，令便請還。」 ^142a13

尊者摩訶迦旃延言：「梵志！
汝自知時。」 ^142a15

爾時，梵志聞尊者摩訶迦旃延所說，歡喜隨喜，還其本處。
jing:: 
##  548
（五四八） ^142a16

如是我聞：
一時，佛住舍衛國祇樹給孤獨園。
尊者摩訶迦旃延在稠林中住。 ^142a18

時，摩偷羅國王是西方王子，詣尊者摩訶迦旃延所，
禮摩訶迦旃延足，退坐一面，問尊者摩訶迦旃延：
「婆羅門自言：『我第一，他人卑劣，我白，餘人黑，
婆羅門清淨，非非婆羅門；是婆羅門子從口生，
婆羅門所化，是婆羅門所有。』
尊者摩訶迦旃延！
此義云何？」 ^142a19

尊者摩訶迦旃延語摩偷羅王言：「大王！
此是世間言說耳。
世間言說言：『婆羅門第一，餘人卑劣，婆羅門白，
餘人黑，婆羅門清淨，非非婆羅門。
婆羅門從婆羅門生，生從口生，婆羅門所化，是婆羅門所有。』
大王當知，業真實者，是依業者。」 ^142a25

王語尊者摩訶迦旃延：「此則略說，我所不解，願重分別。」 ^142b3

尊者摩訶迦旃延言：「今當問汝，隨問答我。」
即問言：「大王！汝為婆羅門王，於自國土，
諸婆羅門、剎利、居士、長者，此四種人悉皆召來，
以財以力使其侍衛，先起後臥，及諸使令，悉如意不？」 ^142b4

答言：「如意。」 ^142b8

復問：「大王！剎利為王、居士為王、長者為王，
於自國土所有四姓悉皆召來，以財以力令其侍衛，
先起後臥，及諸使令，皆如意不？」 ^142b9

答言：「如意。」
復問：「大王！如是四姓悉皆平等，有何差別？
當知，大王！四種姓者，皆悉平等，無有勝如差別之異。」 ^142b12

摩偷羅王白尊者摩訶迦旃延：「實爾，尊者！
四姓皆等，無有種種勝如差別。」 ^142b14

「是故，大王！當知四姓，世間言說為差別耳，
乃至依業，真實無差別也。
復次，大王！此國土中有婆羅門，有偷盜者，當如之何？」 ^142b16

王白尊者摩訶迦旃延：「婆羅門中有偷盜者，
或鞭、或縛，或驅出國，或罰其金，或截手足耳鼻，
罪重則殺，及其盜者。
然婆羅門，則名為賊。」 ^142b19

復問：「大王！若剎利、居士、長者中有偷盜者，當復如何？」 ^142b22

王白尊者摩訶迦旃延：「亦鞭、亦縛，亦驅出國，
亦罰其金，亦復斷截手足耳鼻，罪重則殺。」 ^142b23

「如是，大王！豈非四姓悉平等耶？
為有種種差別異不？」 ^142b26

王白尊者摩訶迦旃延：「如是義者，實無種種勝如差別。」 ^142b27

尊者摩訶迦旃延復語王言：「當知，大王！
四種姓者，世間言說言：『婆羅門第一，餘悉卑劣，
婆羅門白，餘人悉黑，婆羅門清淨，非非婆羅門。』
當依業真實、業依耶？」 ^142b28

復問：「大王！婆羅門殺生、偷盜、邪婬、妄言、
惡口、兩舌、綺語、貪、恚、邪見，作十不善業跡已，為生惡趣耶？
善趣耶？於阿羅呵所為何所聞？」 ^142c4

王白尊者摩訶迦旃延：「婆羅門作十不善業跡，
當墮惡趣，阿羅呵所，作如是聞。
剎利、居士、長者亦如是說。」 ^142c7

復問：「大王！若婆羅門行十善業跡，離殺生，
乃至正見，當生何所？
為善趣耶？為惡趣耶？
於阿羅呵所，為何所聞？」 ^142c9

王白尊者摩訶迦旃延：「若婆羅門行十善業跡者，
當生善趣，阿羅呵所，作如是、聞如是，剎利、
居士、長者亦如是說。」 ^142c12

復問：「云何？大王！如是四姓，為平等不？
為有種種勝如差別？」 ^142c15

王白尊者摩訶迦旃延：「如是義者，則為平等，無有種種勝如差別。」 ^142c17

「是故，大王當知，四姓悉平等耳，無有種種勝如差別。
世間言說故有：『婆羅門第一，婆羅門白，
餘者悉黑，婆羅門清淨，非非婆羅門；婆羅門生，
生從口生，婆羅門作，婆羅門化，婆羅門所有。』
當知業真實、業依。」 ^142c18

王白尊者摩訶迦旃延：「實如所說，皆是世間言說，
故有：『婆羅門勝，餘者卑劣，婆羅門白，餘者悉黑，
婆羅門清淨，非非婆羅門；婆羅門生，生從口生，
婆羅門化，婆羅門所有。』
皆是業真實、依於業。」 ^142c23

爾時，摩偷羅王聞尊者摩訶迦旃延所說，
歡喜隨喜，作禮而去。
jing:: 
##  549
（五四九） ^142c27

如是我聞：
一時，佛住舍衛國祇樹給孤獨園。
爾時，尊者摩訶迦旃延住阿槃提國拘羅羅咤精舍。
尊者摩訶迦旃延晨朝著衣持鉢，入拘羅羅咤精舍，
次第乞食，至迦梨迦優婆夷舍。 ^143a2

時，優婆夷見尊者摩訶迦旃延，即敷床坐，
請令就坐，前禮尊者摩訶迦旃延足，退住一面，
白尊者摩訶迦旃延：「如世尊所說，答僧耆多童女所問，
如世尊說僧耆多童女所問偈：
　　「實義存於心，寂滅而不亂，
　　降伏諸勇猛，可愛端正色，
　　一心獨靜思，服食妙禪樂；
　　是則為遠離，世間之伴黨，
　　世間諸伴黨，無習近我者。 ^143a6

「尊者摩訶迦旃延！
世尊此偈，其義云何？」
尊者摩訶迦旃延語優婆夷言：「姊妹！
有一沙門婆羅門言：『地一切入處正受，
此則無上，為求此果。』
姊妹！若沙門婆羅門於地一切入處正受，
清淨鮮白者，則見其本，見患、見滅、見滅道跡；
以見本、見患、見滅、見滅道跡故，得真實義存於心，寂滅而不亂。
姉妹！如是水一切入處、火一切入處、風一切入處、
青一切入處、黃一切入處、赤一切入處、
白一切入處、空一切入處、識一切入處為無上者，為求此果。 ^143a16

「姊妹！若有沙門婆羅門，乃至於識處一切入處正受，
清淨鮮白者，見本、見患、見滅、見滅道跡；
以見本、見患、見滅、見滅道跡故，是則實義存於心，
寂滅而不亂，善見、善入。
是故世尊答僧耆多童女所問偈：
　　「實義存於心，寂滅而不亂，
　　降伏諸勇猛，可愛端正色，
　　一心獨靜思，服食妙禪樂；
　　是則為遠離，世間之伴黨，
　　世間諸伴黨，無習近我者。 ^143a26

「如是，姊妹！我解世尊以如是義故，說如是偈。」 ^143b8

優婆夷言：「善哉！尊者說真實義，唯願尊者受我請食。」 ^143b9

時，尊者摩訶迦旃延默然受請。 ^143b10

時，迦梨迦優婆夷知尊者摩訶迦旃延受請已，
即辦種種淨美飲食，恭敬尊重，自手奉食。 ^143b11

時，優婆夷知尊者摩訶迦旃延食已，洗鉢、
澡嗽訖，敷一卑坐，於尊者摩訶迦旃延前恭敬聽法。 ^143b13

尊者摩訶迦旃延為迦梨迦優婆夷種種說法，
示、教、照、喜；示、教、照、喜已，從座起而去。
jing:: 
##  550
（五五〇） ^143b15

如是我聞：
一時，佛住舍衛國祇樹給孤獨園。
爾時，尊者摩訶迦旃延在舍衛國祇樹給孤獨園。 ^143b18

尊者摩訶迦旃延語諸比丘：「佛世尊、如來、
應、等正覺所知所見，說六法出苦處昇於勝處，
說一乘道淨諸眾生，離諸惱苦，憂悲悉滅，得真如法。
何等為六？謂聖弟子念如來、應、等正覺所行法淨，
如來、應、等正覺、明行足、善逝、世間解、無上士、
調御丈夫、天人師、佛世尊。
聖弟子念如來、應所行法故，離貪欲覺、
離瞋恚覺、離害覺。
如是，聖弟子出染著心。
何等為染著心？謂五欲功德，於此五欲功德離貪、
恚、癡，安住正念正智，乘於直道，修習念佛，
正向涅槃，是名如來、應、等正覺所知所見，
說第一出苦處昇於勝處，一乘道淨於眾生，
離苦惱，滅憂悲，得如實法。 ^143b20

「復次，聖弟子念於正法，念於世尊現法、
律，離諸熱惱，非時，通達，即於現法，緣自覺悟。
爾時，聖弟子念此正法時，不起欲覺、瞋恚、害覺。
如是，聖弟子出染著心。
何等為染著心？謂五欲功德。
於此五欲功德離貪、恚、癡，安住正念正知，
乘於直道，修習念法，正向涅槃，是名如來、
應、等正覺所知所見，說第二出苦處昇於勝處，
一乘道淨於眾生，離苦惱，滅憂悲，得如實法。 ^143c4

「復次，聖弟子念於僧法，善向、正向、直向、
等向，修隨順行，謂向須陀洹、得須陀洹果，
向斯陀含、得斯陀含，向阿那含、得阿那含，
向阿羅漢、得阿羅漢。
如是四雙八士，是名世尊弟子僧戒具足、
定具足、慧具足、解脫具足、解脫知見具足，
供養、恭敬、禮拜處，世間無上福田。
聖弟子如是念僧時，爾時聖弟子不起欲覺、
瞋恚、害覺。如是，聖弟子出染著心。
何等為染著心？謂五欲功德。
於此五欲功德離貪、恚、癡，安住正念正知，
乘於直道，修習念僧，正向涅槃，是名如來、
應、等正覺所知所見，說第三出苦處昇於勝處，
一乘道淨於眾生，離苦惱，滅憂悲，得如實法。 ^143c12

「復次，聖弟子念於戒德，念不缺戒、不斷戒、
純厚戒、不離戒、非盜取戒、善究竟戒、可讚歎戒、梵行不憎惡戒。
若聖弟子念此戒時，自念身中所成就戒，
當於爾時不起欲覺、瞋恚、害覺。
如是，聖弟子出染著心。
何等為染著心？謂五欲功德。
於此五欲功德離貪、恚、癡，安住正念正知，
乘於直道，修戒念，正向涅槃，是名如來、
應、等正覺所知所見，說第四出苦處昇於勝處，
一乘道淨於眾生，離苦惱，滅憂悲，得如實法。 ^143c25

「復次，聖弟子自念施法，心自欣慶。
我今離慳貪垢、離在居家，解脫心施、常施、
捨施、樂施、具足施、平等施。
若聖弟子念於自所施法時，不起欲覺、
瞋恚、害覺。如是，聖弟子出染著心。
於何染著？謂五欲功德。
於此五欲功德離貪、恚、癡，安住正念正知，
乘於直道，修施念，正向涅槃，是名如來、
應、等正覺所知所見，說第五出苦處昇於勝處，
一乘道淨於眾生，離苦惱，滅憂悲，得如實法。 ^144a6

「復次，聖弟子念於天德，念四王天、三十三天，
炎摩天、兜率陀天、化樂天、他化自在天，
清淨信心，於此命終，生彼諸天。
我亦如是，信、戒、施、聞、慧，於此命終，生彼天中。
如是，聖弟子念天功德時，不起欲覺、瞋恚、害覺。
如是，聖弟子出染著心。
於何染著？謂五欲功德。
於此五欲功德離貪、恚、癡，安住正念正知，
乘於直道，修天念，正向涅槃，是名如來、
應、等正覺所知所見，說第六出苦處昇於勝處，
一乘道淨於眾生，離苦惱，滅憂悲，得如實法。」 ^144a15

尊者摩訶迦旃延說此經已，諸比丘聞其所說，歡喜奉行。
jing:: 
##  551
（五五一） ^144a26

如是我聞：
一時，佛住舍衛國祇樹給孤獨園。
爾時，尊者摩訶迦旃延住釋氏訶梨聚落精舍。 ^144a28

時，訶梨聚落長者詣尊者摩訶迦旃延所，
稽首禮足，退坐一面，白尊者摩訶迦旃延：
「如世尊義品答摩揵提所問偈：
　　「斷一切諸流，亦塞其流源，
　　聚落相習近，牟尼不稱歎。
　　虛空於五欲，永以不還滿，
　　世間諍言訟，畢竟不復為。 ^144b1

「尊者摩訶迦旃延！
此偈有何義？」
尊者摩訶迦旃延答長者言：「眼流者，眼識起貪，
依眼界貪欲流出，故名為流。
耳、鼻、舌、身、意流者，謂意識起貪，依意界貪識流出，故名為流。」 ^144b8

長者復問尊者摩訶迦旃延：「云何名為不流？」 ^144b12

尊者迦旃延語長者言：「謂眼識、眼識所識色依生愛喜，
彼若盡、無欲、滅、息、沒，是名不流。
耳、鼻、舌、身、意、意識、意識所識法依生貪欲，
彼若盡、無欲、滅、息、沒，是名不流。」 ^144b13

復問：「云何？」 ^144b16

尊者摩訶迦旃延答言：「謂緣眼及色，生眼識，
三事和合生觸，緣觸生受，樂受、苦受、不苦不樂受，依此染著流。
耳、鼻、舌、身、意、意識、意識法，三事和合生觸，
緣觸生受——樂受、苦受、不苦不樂受，
依此受生愛喜流，是名流源。
云何亦塞其流源？
謂眼界取心法境界繫著使，彼若盡、無欲、
滅、息、沒，是名塞流源。
耳、鼻、舌、身、意取心法境界繫著使，彼若盡、
無欲、滅、息、沒，是名亦塞其流源。」 ^144b17

復問：「云何名習近相讚歎？」 ^144b25

尊者摩訶迦旃延答言：「在家、出家共相習近，
同喜、同憂、同樂、同苦，凡所為作，悉皆共同，是名習近相讚歎。」 ^144b26

復問：「云何不讚歎？」 ^144b28

「在家、出家不相習近，不同喜、不同憂、不同苦、
不同樂，凡所為作，悉不相悅可，是名不相讚歎。」 ^144b29

「云何不空欲？」
「謂五欲功德，眼識色愛樂念長養，愛欲深染著。
耳聲、鼻香、舌味、身觸愛樂念長養，愛欲深染著，
於此五欲不離貪、不離愛、不離念、不離渴，是名不空欲。」 ^144c2

「云何名空欲？」
「謂於此五欲功德離貪、離欲、離愛、離念、
離渴，是名空欲。說我繫著使，是名心法還復滿。
彼阿羅漢比丘諸漏已盡，斷其根本，如截多羅樹頭，於未來世更不復生。
云何當復與他諍訟，是故世尊說義品答摩犍提所問偈：
　　「若斷一切流，亦塞其流源，
　　聚落相習近，牟尼不稱歎。
　　虛空於諸欲，永已不還滿，
　　不復與世間，共言語諍訟。 ^144c6

「是名如來所說偈義分別也。」
爾時，訶梨聚落長者聞尊者摩訶迦旃延所說，
歡喜隨喜，作禮而去。
jing:: 
##  552
（五五二） ^144c17

如是我聞：
一時，佛住舍衛國祇樹給孤獨園。
爾時，尊者摩訶迦旃延住釋氏訶梨聚落精舍。 ^144c20

時，訶梨聚落主長者詣尊者摩訶迦旃延所，
稽首禮足，退坐一面，白尊者摩訶迦旃延：
「如世尊於界隔山天帝釋石窟說言：『憍尸迦！
若沙門、婆羅門無上愛盡解脫，心正善解脫，
究竟邊際，究竟無垢，究竟梵行，畢竟清淨。』
云何於此法、律究竟邊際，究竟無垢，究竟梵行，畢竟清淨？」 ^144c22

尊者摩訶迦旃延語長者言：「謂眼、眼識、
眼識所識色相依生喜，彼若盡、無欲、滅、
息、沒，於此法、律究竟邊際，究竟無垢，究竟梵行，畢竟清淨。
耳、鼻、舌、身、意、意識、意識所識法相依生喜，
彼若盡、滅、息、沒，比丘於此法、律究竟無垢，
究竟梵行，畢竟清淨。」 ^144c28

時，訶梨聚落主長者聞尊者摩訶迦旃延所說，
歡喜隨喜，作禮而去。
jing:: 
##  553
（五五三） ^145a5

如是我聞：
一時，佛住舍衛國祇樹給孤獨園。
爾時，尊者摩訶迦旃延在釋氏訶梨聚落。 ^145a8

聚落主長者詣尊者摩訶迦旃延所，稽首禮足，
退坐一面，問尊者摩訶迦旃延：「如世尊界隔山石窟中為天帝釋說言：
『憍尸迦！若沙門、婆羅門無上愛盡解脫，
心善解脫，邊際究竟，究竟無垢，究竟梵行，畢竟清淨。』
云何於此法、律究竟邊際，究竟無垢，究竟梵行，畢竟清淨？」 ^145a10

尊者迦旃延語長者言：「若比丘眼界取，
心法境界繫著使，彼若盡、無欲、息、沒，於此法、
律究竟邊際，究竟無垢，究竟梵行，究竟清淨。
耳、鼻、舌、身、意、意界取，心法境界繫著使，
若盡、離、滅、息、沒，於此法、律究竟邊際，究竟無垢，
究竟梵行，畢竟清淨。」 ^145a16

時，訶梨聚落主長者聞尊者摩訶迦旃延所說，
歡喜隨喜，作禮而去。
jing:: 
##  554
（五五四） ^145a22

如是我聞：
一時，佛住舍衛國祇樹給孤獨園。
爾時，尊者摩訶迦旃延住釋氏訶梨聚落。 ^145a24

時，訶梨聚落主長者身遭病苦。
尊者摩訶迦旃延聞訶梨聚落主長者身遭病苦，
聞已，晨朝著衣持鉢，入訶梨聚落乞食，次第入訶梨聚落主長者舍。
訶梨聚落主長者遙見尊者摩訶迦旃延，從座欲起。 ^145a26

尊者摩訶迦旃延見長者欲起，即告之言：「長者莫起！
幸有餘座，我自可坐於餘座。」
語長者言：「云何？長者！
病可忍不？身諸苦痛漸差愈不？
得無增耶？」 ^145b1

長者答言：「尊者！我病難忍，身諸苦痛轉增無損。」 ^145b5

即說三種譬，如前叉摩比丘經說。 ^145b6

尊者摩訶迦旃延語長者言：「是故，汝當修佛不壞淨、
法不壞淨、僧不壞淨、聖戒成就，當如是學。」 ^145b7

長者答言：「如佛所說四不壞淨，我悉成就，
我今成就佛不壞淨、法不壞淨、僧不壞淨、聖戒成就。」 ^145b9

尊者摩訶迦旃延語長者言：「汝當依此四不壞淨修習六念。
長者！當念佛功德，此如來、應、等正覺、明行足、
善逝、世間解、無上士、調御丈夫、天人師、佛世尊。
念法功德，於世尊正法、律現法離諸熱惱，
非時通達，緣自覺悟，念僧功德，善向、正向、
直向、等向，修隨順行，謂向須陀洹、得須陀洹，
向斯陀含、得斯陀含，向阿那含、得阿那含，
向阿羅漢、得阿羅漢。
如是四雙八士，是名世尊弟子僧，具足戒、
定、慧、解脫、解脫知見，供養、恭敬、尊重之處，堪為世間無上福田。
念戒功德，自持正戒，不毀不缺，不斷不壞，
非盜取戒、究竟戒、可讚歎戒、梵行戒、不憎惡戒。
念施功德，自念布施，心自欣慶，捨除慳貪，
雖在居家，解脫心施、常施、樂施、具足施、平等施。
念天功德，念四王天、三十三天、 " resp=炎摩天、
兜率陀天、化樂天、他化自在天，清淨信戒，
於此命終，生彼天中。
我亦如是清淨信、戒、施、聞、慧，生彼天中。
長者！如是覺依四不壞淨，增六念處。」 ^145b11

長者白尊者摩訶迦旃延：「世尊說依四不壞淨，
增六念處，我悉成就，我當修習念佛功德，
念法、念僧、念戒、念施、念天。」 ^145c2

尊者摩訶迦旃延語長者言：「善哉！
長者！能自記說，得阿那含。」 ^145c4

是時，長者白尊者摩訶迦旃延，願於此食。 ^145c6

尊者摩訶迦旃延默然受請。
訶梨聚落主長者知尊者摩訶迦旃延受請已，
具種種淨美食，自手供養。
飯食訖，澡鉢、洗嗽畢，為長者種種說法，
示、教、照、喜；示、教、照、喜已，從座起去。
jing:: 
##  555
（五五五） ^145c7

如是我聞：
一時，佛住舍衛國祇樹給孤獨園。
爾時，尊者摩訶迦旃延於釋氏訶梨聚落住。 ^145c12

時，有八城長者名曰陀施，身遭病苦。
尊者摩訶迦旃延聞陀施長者身遭苦患，
晨朝著衣持鉢，入八城乞食，次到陀施長者舍，如訶梨長者經廣說。
jing:: 
##  556
（五五六） ^145c14

如是我聞：
一時，佛住娑祇城安禪林中。 ^145c18

爾時眾多比丘尼詣佛所，稽首禮足，退住一面。 ^145c19

爾時，世尊為眾多比丘尼種種說法，示、
教、照、喜；示、教、照、喜已，默然住。 ^145c20

時，諸比丘尼白佛言：「世尊！
若無相心三昧，不涌、不沒，解脫已住，住已解脫，
此無相心三昧，世尊說是何果、何功德？」 ^145c21

佛告諸比丘尼：「若無相心三昧，不涌、不沒，
解脫已住，住已解脫，此無相心三昧智果、智功德。」 ^145c24

時，諸比丘尼聞世尊所說，歡喜隨喜，作禮而去。 ^145c26

時，眾多比丘尼往詣尊者阿難所，稽首禮足，
退坐一面，白尊者阿難：「若無相心三昧，
不涌、不沒，解脫已住，住已解脫，此三昧說，
是何果、何功德？」 ^145c29

尊者阿難語諸比丘尼：「姊妹！
若無相心三昧，不涌、不沒、解脫已住，住已解脫，
世尊說是智果、智功德。」 ^146a3

諸比丘尼言：「奇哉！
尊者阿難！大師及弟子同句、同味、同義，所謂第一句義。
今諸比丘尼詣世尊所，以如是句、如是味、
如是義問世尊，世尊亦已如是句、如是味、
如是義為我等說，如尊者阿難所說不異，
是故奇特，大師及弟子同句、同味、同義。」 ^146a5

時，諸比丘尼聞尊者阿難所說，歡喜隨喜，作禮而去。
jing:: 
##  557
（五五七） ^146a11

如是我聞：
一時，佛住拘睒彌國瞿師羅園。
爾時，尊者阿難亦在彼住。 ^146a13

時，有闍知羅比丘尼詣尊者阿難所，稽首禮足，
退坐一面，問尊者阿難：「若無相心三昧，
不涌、不沒，解脫已住，住已解脫。
尊者阿難！世尊說此何果、何功德？」 ^146a14

尊者阿難語闍知羅比丘尼：「若無相心三昧，
不涌、不沒，解脫已住，住已解脫，世尊說是智果、智功德。」 ^146a18

闍知羅比丘尼言：「奇哉！
尊者阿難！大師及弟子同句、同味、同義。
尊者阿難！昔於一時，佛在娑祇城安禪林中。
時，有眾多比丘尼往詣佛所，問如此義。
爾時，世尊以如是句、如是味、如是義為諸比丘尼說，
是故當知奇特，大師弟子所說同句、同味、
同義，所謂第一句義。」 ^146a20

時，闍知羅比丘尼聞尊者阿難所說，歡喜隨喜，作禮而去。 ^146a26

如闍知羅比丘尼，迦羅跋比丘尼亦爾。
jing:: 
##  558
（五五八） ^146a29

如是我聞：
一時，佛住俱睒彌國瞿師羅園。
爾時，尊者阿難亦住俱睒彌國瞿師羅園。 ^146b1

時，有異比丘得無相心三昧，作是念：「我若詣尊者阿難所，
問尊者阿難：『若比丘得無相心三昧，不涌、
不沒，解脫已住，住已解脫，此無相心三昧何果？
世尊說此何功德？』
尊者阿難若問我言：『比丘！
汝得此無相心三昧耶？』
『我未曾有。』實問異答。
我當隨逐尊者阿難，脫有餘人問此義者，因而得聞。」 ^146b3

彼比丘即隨尊者阿難，經六年中，無有餘人問此義者，
即自問尊者阿難：「若比丘問無相心三昧，
不涌、不沒，解脫已住，住已解脫，世尊說此是何果、何功德？」 ^146b10

尊者阿難問彼比丘言：「比丘！
汝得此三昧？」 ^146b13

彼比丘默然住，尊者阿難語彼比丘言：
「若比丘得無相心三昧，不涌、不沒，解脫已住，
住已解脫，世尊說此是智果、智功德。」 ^146b15

尊者阿難說此法時，異比丘聞其所說，歡喜奉行。
雜阿含經卷第二十
 ^146b17
