^bk142b【】玉耶女經
translator:: 失譯人名今附西晉錄
jing:: 
聞如是：
一時，佛在舍衛國祇樹給孤獨園，為諸四輩弟子說經。
是時，國中給孤獨家為子娶婦，得長者女名曰玉耶，
端正殊特，不以婦禮，輕慢公姑及以夫婿。
給孤獨長者夫婦議言：「是婦不順，當云何教？
若加杖捶，非善法也；設不教訶，其罪日增。」
長者議曰：「惟佛能化。」
明旦嚴服往詣佛所，稽首禮足前白佛言：
「我為子娶婦得長者女，甚大憍慢不以婦禮，
惟願世尊，哀愍我等并諸弟子，明日勸請，到舍說經令心開解。」
佛即受請，長者歡喜禮佛而歸。 ^864c10

長者到舍廣設調度嚴飾床座，明旦佛來到長者舍，
長者欣慶請如來入舍，眾坐已定，皆各禮佛却住一面，
佛飯食訖并為說經，惟有玉耶憍慢不出。
佛念愍之放大神力，變長者家皆化作水精色，內外相照無有障礙。
玉耶見佛三十二相、八十種好，衣毛為竪戰慄惶怖，
即出禮佛却住一面，合掌低頭默無所說。 ^864c20

佛語玉耶：「女人不以面貌端正，不順夫婿非為端正，心端行正是為端正。
女人身中有十惡事，不自覺知。
何等十惡？一者託生父母甚難養育，二者懷妊憂愁，
三者初生父母不喜，四者養育無味，五者父母隨逐不離時宜，
六者處處畏人，七者常憂嫁之，八者生已父母離別，
九者常畏夫婿，十者不得自在，是名十惡也。」 ^864c28

玉耶惶怖白佛言：「世尊！
願佛教我婦人之禮，其事云何？」 ^865a6

佛語玉耶：「婦事夫婿公姑大長，有五善三惡。
何等五善？一者後臥早起美食先進，二者撾罵不得懷恚，
三者一心向夫不得邪婬，四者願夫長壽以身奉使，
五者夫婿遠行整理家中無有二心，是為五善。
何等三惡？一者輕慢夫婿不順大長，美食自噉，
未冥早臥日出不起，夫婿教訶瞋目怒應。
二者見夫不歡心常敗壞，念他男子好。
三者願夫早死更嫁，是為三惡。」
玉耶默然無言可答。 ^865a7

佛語玉耶：「世間下有七輩婦，為汝說之一心善聽。
一者母婦，二者妹婦，三者知識婦，四者婦婦，
五者婢婦，六者怨家婦，七者奪命婦。
汝今解不？」玉耶答言：「不及此義。」 ^865a17

佛言：「善聽，吾今解之。
何等母婦？愛念夫主，如母愛子，晝夜長養，
不失時宜，心常憐念，無有厭患，念夫如子，是為母婦。
何等妹婦？承事夫壻，盡其敬誠，如兄如弟，
同氣分形，骨血至親，無有二情，尊之重之，
如妹事兄，是為妹婦。
何等知識婦？奉事夫婿，敬順懇至，依依戀戀，
不能相遠，私密之事，常相告示，行無違失，
善事相教，使益明慧，相親相愛，欲令度世，
如善知識，是為知識婦。
何等婦婦？供養大人，竭情盡行，無有一二，
淨修婦禮，終不廢闕，進不犯義，退不失禮，
常和為貴，是名婦婦。
何等婢婦？心常畏忌，不敢自慢，忠孝盡節，
口不麁言，身不放逸，以禮自防，如民奉王，
夫婿敬幸，不得憍慢，若得杖捶，敬承奉受，
及見罵辱，默然無辭，甘身苦樂，無有二心，
募修婦道，不擇衣食，事夫如事大家，是名婢婦。
何等怨家婦？見夫不歡，恒懷瞋恚，晝夜求願，
欲得遠離，雖為夫婦，心常如寄，亂頭勤臥，
無有畏避，不作生活，養育兒子，身行婬蕩，
不知羞恥，陷入罪法，毀辱親里，夫婿相憎，
呪欲令死，是名怨家婦。
何等奪命婦？晝夜不眠，毒心伺之，作何方便，
得遠離之，欲與毒藥，恐人覺之，心外情通，
雇人害之，復遣傍夫，伺而賊之，夫死更嫁，
適我願之，是名奪命婦。」 ^865a20

佛語玉耶：「其有善婦者當有顯名，宗親九族并蒙其榮，
天龍鬼神擁護其形，使不枉橫、財寶日生，
萬分之後願願不違上生天上，宮殿浴池在所自然天人樂之，
天上壽盡還生世間，常為富貴侯王子孫，端正姝好人所奉尊。
其惡婦者當得惡名，今現在身不得安寧，
數為鬼神在於家庭，起病發禍求及神明，
會當歸死不得長生，惡夢恐怖所願不成，
多逢災橫水火日驚，萬分之後魂神受形，
死入地獄餓鬼畜生，其身矬短咽如針釘，
身臥鐵床數千萬劫，受罪畢訖還生惡家，
貧窮裸露無絲無麻，孜孜急急共相鞭撾，
從生至死無有榮華，作善得善作惡自遮，善惡如此非是虛也。」 ^865b16

佛語玉耶：「此是七輩婦，汝用何行？」 ^865c1

玉耶流淚前白佛言：「我本愚癡不順夫尊，
自今已後當如婢婦，盡我命壽不敢憍慢。」
即前長跪求受十戒三自歸命，歸佛歸法歸比丘僧。
一不殺生，二不偷盜，三不婬佚，四不妄語，
五不飲酒，六不惡口，七不綺語，八不嫉妬，
九不瞋恚，十者信善得善，是名十戒，此優婆夷所行。 ^865c2

佛說經竟，及諸弟子皆各欲還，給孤獨長者眷屬歡喜禮佛而退。
玉耶長跪重白佛言：「我本愚癡憍慢夫婿，
今蒙世尊化導，我等令心開解。」 ^865c8

佛語玉耶：「自今已後擁護汝家。」
玉耶言：「諾！受佛言教不敢有違。」
稽首禮足受退還歸。
玉女耶經
 ^865c12
