
other:: 
pin:: 中阿含經卷第九
translator:: 東晉罽賓三藏瞿曇僧伽提婆譯
jing:: 
###  36 地動經
（三六）未曾有法品地動經第五〔初一日誦〕
我聞如是：
一時，佛遊金剛國，城名曰地。
爾時，彼地大動，地大動時，四面大風起，
四方彗星出，屋舍牆壁皆崩壞盡。
於是，尊者阿難見地大動，地大動時，四面大風起，
四方彗星出，屋舍牆壁皆崩壞盡。 ^477b24

尊者阿難見已恐怖，舉身毛竪，往詣佛所，
稽首禮足，却住一面，白曰：「世尊！
今地大動，地大動時，四面大風起，四方彗星出，屋舍牆壁皆崩壞盡。」 ^477b28

於是，世尊語尊者阿難曰：「如是，阿難！
今地大動。如是，阿難！
地大動時，四面大風起，四方彗星出，屋舍牆壁皆崩壞盡。」 ^477c2

尊者阿難白曰：「世尊！
有幾因緣令地大動，地大動時，四面大風起，
四方彗星出，屋舍牆壁皆崩壞盡？」 ^477c5

世尊答曰：「阿難！有三因緣令地大動，地大動時，
四面大風起，四方彗星出，屋舍牆壁皆崩壞盡。
云何為三？阿難！此地止水上，水止風上，風依於空。
阿難！有時空中大風起，風起則水擾，水擾則地動，
是謂第一因緣令地大動，地大動時，四面大風起，
四方彗星出，屋舍牆壁皆崩壞盡。 ^477c7

「復次，阿難！比丘有大如意足，有大威德，
有大福祐，有大威神，心自在如意足。
彼於地作小想，於水作無量想，彼因是故，
此地隨所欲、隨其意，擾復擾，震復震。
護比丘天亦復如是，有大如意足，有大威德，
有大福祐，有大威神，心自在如意足。
彼於地作小想，於水作無量想，彼因是故，
此地隨所欲、隨其意，擾復擾，震復震，是謂第二因緣令地大動，
地大動時，四面大風起，四方彗星出，屋舍牆壁皆崩壞盡。 ^477c14

「復次，阿難！若如來不久過三月已當般涅槃，
由是之故，令地大動，地大動時，四面大風起，
四方彗星出，屋舍牆壁皆崩壞盡，是謂第三因緣令地大動，
地大動時，四面大風起，四方彗星出，屋舍牆壁皆崩壞盡。」 ^477c23

於是，尊者阿難聞是語已，悲泣涕零，叉手向佛，
白曰：「世尊！甚奇！甚特！
如來、無所著、等正覺成就功德，得未曾有法。
所以者何？謂如來不久過三月已當般涅槃，
是時令地大動，地大動時，四面大風起，
四方彗星出，屋舍牆壁皆崩壞盡。」 ^477c28

世尊語尊者阿難曰：「如是，阿難！
如是，阿難！甚奇！甚特！
如來、無所著、等正覺成就功德，得未曾有法。
所以者何？謂如來不久過三月已當般涅槃，
是時令地大動，地大動時，四面大風起，
四方彗星出，屋舍牆壁皆崩壞盡。 ^478a4

「復次，阿難！我往詣無量百千剎利眾，共坐談論，
令可彼意，共坐定已，如彼色像，我色像亦然；
如彼音聲，我音聲亦然；如彼威儀禮節，
我威儀禮節亦然；若彼問義，我答彼義。
復次，我為彼說法，勸發渴仰，成就歡喜，
無量方便為彼說法，勸發渴仰，成就歡喜已，
即彼處沒，我既沒已，彼不知誰，為人，為非人？
阿難！如是甚奇！甚特！
如來、無所著、等正覺成就功德，得未曾有法。
如是梵志眾、居士眾、沙門眾。 ^478a9

「阿難！我往詣無量百千四王天眾，共坐談論，
令可彼意，共坐定已，如彼色像，我色像亦然；
如彼音聲，我音聲亦然；如彼威儀禮節，
我威儀禮節亦然；若彼問義，我答彼義。
復次，我為彼說法，勸發渴仰，成就歡喜，
無量方便為彼說法，勸發渴仰，成就歡喜已，
即彼處沒，我既沒已，彼不知誰，為天，為異天？
阿難！如是甚奇！甚特！
如來、無所著、等正覺成就功德，得未曾有法。
如是三十三天、 #CB00209;摩天、
兜率哆天、化樂天、他化樂天、梵身天、梵富樓天、
少光天、無量光天、晃昱天、少淨天、無量淨天、
遍淨天、無罣礙天、受福天、果實天、無煩天、
無熱天、善見天、善現天。 ^478a18

「阿難！我往詣無量百千色究竟天眾，共坐談論，
令可彼意，共坐定已，如彼色像，我色像亦然；
如彼音聲，我音聲亦然；如彼威儀禮節，
我威儀禮節亦然；若彼問義，我答彼義。
復次，我為彼說法，勸發渴仰，成就歡喜，
無量方便為彼說法，勸發渴仰，成就歡喜已，
即彼處沒，我既沒已，彼不知誰，為天，為異天？
阿難！如是甚奇！甚特！
如來、無所著、等正覺成就功德，得未曾有法。」 ^478b1

佛說如是。尊者阿難及諸比丘，聞佛所說，歡喜奉行。 ^478b10

地動經第五竟〔一千二百三十三字〕
jing:: 
###  37 瞻波經
（三七）中阿含未曾有法品瞻波經第六 ^478b12

我聞如是：
一時，佛遊瞻波，在恒伽池邊。
爾時，世尊月十五日說從解脫時，於比丘眾前敷座而坐。
世尊坐已，即便入定，以他心智觀察眾心，
觀眾心已，至初夜竟，默然而坐。 ^478b15

於是，有一比丘即從坐起，偏袒著衣，叉手向佛，
白曰：「世尊！初夜已訖，佛及比丘眾集坐來久，唯願世尊說從解脫。」
爾時，世尊默然不答。 ^478b19

於是，世尊復至中夜默然而坐。
彼一比丘再從坐起，偏袒著衣，叉手向佛，
白曰：「世尊！初夜已過，中夜將訖，佛及比丘眾集坐來久，唯願世尊說從解脫。」
世尊亦再默然不答。 ^478b22

於是，世尊復至後夜默然而坐。
彼一比丘三從坐起，偏袒著衣，叉手向佛，
白曰：「世尊！初夜既過，中夜復訖，後夜垂盡，
將向欲明，明出不久，佛及比丘眾集坐極久，唯願世尊說從解脫。」 ^478b26

爾時，世尊告彼比丘：「於此眾中，有一比丘已為不淨。」
彼時尊者大目乾連亦在眾中，於是，尊者大目乾連便作是念：
「世尊為何比丘而說此眾中有一比丘已為不淨？
我寧可入如其像定，以如其像定他心之智，觀察眾心。」
尊者大目乾連即入如其像定，以如其像定他心之智，
觀察眾心，尊者大目乾連便知世尊所為比丘說，此眾中有一比丘已為不淨。 ^478c1

於是，尊者大目乾連即從定起，至彼比丘前，
牽臂將出，開門置外：「癡人遠去，莫於此住，
不復得與比丘眾會，從今已去，非是比丘。」
閉門下鑰，還詣佛所，稽首佛足，却坐一面，
白曰：「世尊所為比丘說，此眾中有一比丘已為不淨，我已逐出。
世尊！初夜既過，中夜復訖，後夜垂盡，將向欲明，
明出不久，佛及比丘眾集坐極久，唯願世尊說從解脫。」 ^478c9

世尊告曰：「大目乾連！
彼愚癡人當得大罪，觸嬈世尊及比丘眾。
大目乾連，若使如來在不淨眾說從解脫者，彼人則便頭破七分。
是故大目乾連！汝等從今已後說從解脫，如來不復說從解脫。
所以者何？大目乾連！
如彼大海，從下至上，周迴漸廣，均調轉上，
以成於岸，其水常滿，未曾流出。
大目乾連！我正法、律亦復如是，漸作漸學，漸盡漸教。
大目乾連！若我正法、律漸作漸學，漸盡漸教者，
是謂我正法、律中未曾有法。 ^478c17

「復次，大目乾連！如大海潮，未曾失時。
大目乾連！我正法、律亦復如是，為比丘、
比丘尼、優婆塞、優婆私施設禁戒，諸族姓子乃至命盡，終不犯戒。
大目乾連！若我正法、律為比丘、比丘尼、
優婆塞、優婆私施設禁戒，諸族姓子乃至命盡，
終不犯戒者，是謂我正法、律中未曾有法。 ^478c27

「復次，大目乾連！如大海水，甚深無底，極廣無邊。
大目乾連！我正法、律亦復如是，諸法甚深，
甚深無底，極廣無邊。
大目乾連！若我正法、律諸法甚深，甚深無底，
極廣無邊者，是謂我正法、律中未曾有法。 ^479a4

「復次，大目乾連！如海水鹹，皆同一味。
大目乾連！我正法、律亦復如是，無欲為味，
覺味、息味及道味。
大目乾連！若我正法、律無欲為味，覺味、
息味及道味者，是謂我正法、律中未曾有法。 ^479a8

「復次，大目乾連！如大海中多有珍寶，無量璝異，
種種珍奇，充滿其中，珍寶名者，謂金、銀、
水精、琉璃、摩尼、真珠、碧玉、白珂、車#CB00006;、
珊瑚、虎珀、馬瑙、瑇瑁、赤石、琁珠。
大目乾連！我正法、律亦復如是，多有珍寶，
無量璝異，種種珍琦，充滿其中。
珍寶名者，謂四念處、四正勤、四如意足、
五根、五力、七覺支、八支聖道。
大目乾連！若我正法、律多有珍寶，無量璝異，
種種珍奇，充滿其中，珍寶名者，謂四念處、
四正勤、四如意足、五根、五力、七覺支、八支聖道者，
是謂我正法、律中未曾有法。 ^479a13

「復次，大目乾連！如大海中，大神所居，大神名者，
謂阿修羅、乾沓惒、羅剎、魚摩竭、龜、鼉、婆留泥、
帝麑、帝麑伽羅、提帝麑伽羅。
復次，大海中甚奇甚特，眾生身體有百由延，
有二百由延，有三百由延，有至七百由延，身皆居海中。
大目乾連！我正法、律亦復如是，聖眾大神皆居其中。
大神名者，謂阿羅訶、向阿羅訶、阿那含、
向阿那含、斯陀含、向斯陀含、須陀洹、向須陀洹。
大目乾連！若我正法、律聖眾大神皆居其中，
大神名者，謂阿羅訶、向阿羅訶、阿那含、
向阿那含，斯陀含、向斯陀含、須陀洹、向須陀洹者，
是謂我正法、律中未曾有法。 ^479a23

「復次，大目乾連！如大海清淨，不受死屍。
若有命終者，過夜風便吹著岸上。
大目乾連！我正法、律亦復如是，聖眾清淨，不受死屍。
若有不精進人惡生，非梵行稱梵行，非沙門稱沙門，
彼雖隨在聖眾之中，然去聖眾遠，聖眾亦復去離彼遠。
大目乾連！若我正法、律聖眾清淨，不受死屍。
若有不精進人惡生，非梵行稱梵行，非沙門稱沙門，
彼雖隨在聖眾之中，然去聖眾遠，聖眾亦復去離彼遠者，
是謂我正法、律中未曾有法。 ^479b6

「復次，大目乾連！如彼大海閻浮洲中有五大河，
一曰恒伽，二曰搖尤那，三曰舍牢浮，四曰阿夷羅婆提，
五曰摩企，皆入大海，及大海中龍水從空雨墮，
渧如車釧，是一切水不能令大海有增減也。
大目乾連！我正法、律亦復如是，剎利種族姓子剃除鬚髮，
著袈裟衣，至信、捨家、無家、學道，不移動心解脫，自作證成就遊。
大目乾連！不移動心解脫，於我正法、律中無增無減，
如是梵志種、居士種、工師種族姓子剃除鬚髮，
著袈裟衣，至信、捨家、無家、學道，不移動心解脫，自作證成就遊。
大目乾連！不移動心解脫，於我正法、律中無增無減。
大目乾連！若我正法、律剎利種族姓子剃除鬚髮，
著袈裟衣，至信、捨家、無家、學道，不移動心解脫，自作證成就遊。
大目乾連！不移動心解脫，於我正法、律中無增無減，
如是梵志種、居士種、工師種族姓子剃除鬚髮，
著袈裟衣，至信、捨家、無家、學道，不移動心解脫，自作證成就遊。
大目乾連！不移動心解脫，於我正法、律中無增無減者，
是謂我正法、律中未曾有法。」 ^479b16

佛說如是。尊者大目乾連及諸比丘聞佛所說，歡喜奉行。 ^479c8

瞻波經第六竟〔一千八百一十四字〕
jing:: 
###  38 郁伽長者經
（三八）中阿含未曾有法品郁伽長者經第七〔初一日誦〕 ^479c10

我聞如是：
一時，佛遊鞞舍離，住大林中。 ^479c13

爾時，郁伽長者唯婦女侍從，在諸女前從鞞舍離出，
於鞞舍離大林中間唯作女妓，娛樂如王。
於是郁伽長者飲酒大醉，捨諸婦女，至大林中，
郁伽長者飲酒大醉，遙見世尊在林樹間，
端正姝好，猶星中月，光耀暐曄，晃若金山，
相好具足，威神巍巍，諸根寂定，無有蔽礙，
成就調御，息心靜默。
彼見佛已，即時醉醒，郁伽長者醉既醒已，
便往詣佛，稽首禮足，却坐一面。 ^479c14

爾時，世尊為彼說法，勸發渴仰，成就歡喜，
無量方便為彼說法，勸發渴仰，成就歡喜已。
如諸佛法先說端正法，聞者歡悅，謂說施、
說戒、說生天法，毀呰欲為災患，生死為穢，
稱歎無欲為妙，道品白淨。
世尊為彼說如是法已，佛知彼有歡喜心、
具足心、柔軟心、堪耐心、勝上心、一向心、
無疑心、無蓋心，有能、有力堪受正法，謂如諸佛說正法要。
世尊即為彼說苦、習、滅、道，彼時郁伽長者即於坐中見四聖諦苦、
習、滅、道，猶如白素，易染為色，郁伽長者亦復如是，
即於坐中見四聖諦苦、習、滅、道。 ^479c22

於是，郁伽長者已見法得法，覺白淨法，
斷疑度惑，更無餘尊，不復從他，無有猶豫，
已住果證，於世尊法得無所畏，即從坐起，
為佛作禮，白曰：「世尊！
我今自歸於佛、法及比丘眾，唯願世尊受我為優婆塞，
從今日始，終身自歸，乃至命盡。
世尊！我從今日，從世尊自盡形壽，梵行為首，受持五戒。」 ^480a4

郁伽長者從世尊自盡形壽，梵行為首，
受持五戒已，稽首佛足，繞三匝而去。
還歸其家，即集諸婦人，集已，語曰：「汝等知不？
我從世尊自盡形壽，梵行為首，受持五戒，
汝等欲得住於此者，便可住此，行施作福，
若不欲住者，各自還歸，若汝欲得嫁者，我當嫁汝。」 ^480a11

於是，最大夫人白郁伽長者：「若尊從佛自盡形壽，
梵行為首，受持五戒者，便可以我與彼某甲。」 ^480a17

郁伽長者即為呼彼人，以左手執大夫人臂，
右手執金澡罐，語彼人曰：「我今以大夫人與汝作婦。」 ^480a19

彼人聞已，便大恐怖，身毛皆竪，白郁伽長者：「長者！
欲殺我耶？欲殺我耶？」 ^480a22

長者答曰：「我不殺汝，然我從佛自盡形壽，
梵行為首，受持五戒。
是故我以最大夫人與汝作婦耳。」
郁伽長者已與大夫人，當與、與時都無悔心。 ^480a23

是時，世尊無量百千大眾圍繞，於中咨嗟稱歎郁伽長者，郁伽長者有八未曾有法。 ^480a27

於是，有一比丘過夜平旦，著衣持鉢，往詣郁伽長者家，
郁伽長者遙見比丘來，即從坐起，偏袒著衣，
叉手向比丘白曰：「尊者善來！
尊者久不來此，願坐此床。」
彼時，比丘即坐其床，郁伽長者禮比丘足，却坐一面。 ^480a29

比丘告曰：「長者！汝有善利，有大功德。
所以者何？謂世尊為汝無量百千大眾圍繞，
於中咨嗟稱歎，郁伽長者有八未曾有法。
長者！汝有何法？」 ^480b5

郁伽長者答比丘曰：「尊者！
世尊初不說異，然我不知世尊為何因說？
但尊者聽，謂我有法。
一時，世尊遊鞞舍離，住大林中。
尊者！我於爾時唯婦女侍從，我最在前出鞞舍離，
於鞞舍離大林中間唯作女妓，娛樂如王。
尊者！我於爾時飲酒大醉，捨諸婦女，至大林中。
尊者！我時大醉，遙見世尊在林樹間，端正姝好，
猶星中月，光耀暐曄，晃若金山，相好具足，
威神巍巍，諸根寂定，無有蔽礙，成就調御，
息心靜默，我見佛已，即時醉醒。
尊者！我有是法。」 ^480b8

比丘歎曰：「長者！若有是法，甚奇！
甚特！」 ^480b18

「尊者！我不但有是法，復次，尊者！
我醉醒已，便往詣佛，稽首禮足，却坐一面。
世尊為我說法，勸發渴仰，成就歡喜，無量方便為我說法，
勸發渴仰，成就歡喜已。
如諸佛法先說端正法，聞者歡悅，謂說施、
說戒、說生天法，毀呰欲為災患，生死為穢，
稱歎無欲為妙，道品白淨。
世尊為我說如是法已，佛知我有歡喜心、
具足心、柔軟心、堪耐心、勝上心、一向心、
無疑心、無蓋心，有能、有力堪受正法。
謂如諸佛說正法要，世尊即為我說苦、
習、滅、道。我爾時即於坐中見四聖諦苦、
習、滅、道，猶如白素，易染為色，尊者！
我亦如是，即於坐中見四聖諦苦、習、滅、
道，尊者！我有是法。」 ^480b19

比丘歎曰：「長者！若有是法，甚奇！
甚特！」 ^480c3

「尊者！我不但有是法。
復次，尊者！我見法得法，覺白淨法，斷疑度惑，
更無餘尊，不復從他，無有猶豫，已住果證，於世尊法得無所畏。
尊者！我爾時即從坐起，稽首佛足：『世尊！
我今自歸於佛、法及比丘眾，唯願世尊受我為優婆塞，
從今日始，終身自歸，乃至命盡。
世尊！我從今日，從世尊自盡形壽，梵行為首，受持五戒。』
尊者！若我從世尊自盡形壽，梵行為首，
受持五戒，未曾知己犯戒。
尊者！我有是法。」 ^480c4

比丘歎曰：「長者！若有是法，甚奇！
甚特！」 ^480c13

「尊者！我不但有是法。
復次，尊者！我爾時從世尊自盡形壽，梵行為首，
受持五戒已，稽首佛足，繞三匝而去，還歸其家，
集諸婦女，集已，語曰：『汝等知不？
我從世尊自盡形壽，梵行為首，受持五戒，
汝等欲得住於此者，便可住此，行施作福，
若不欲住者，各自還歸，若汝欲得嫁者，我當嫁汝。』
於是，最大夫人來白我曰：『若尊從佛自盡形壽，
梵行為首，受持五戒者，便可以我與彼某甲。』
尊者！我爾時即為呼彼人，以左手執大夫人臂，
右手執金澡罐，語彼人曰：『我今以大夫人與汝作婦。』
彼人聞已，便大恐怖，身毛皆竪，而白我曰：『長者欲殺我耶？
長者欲殺我耶？』尊者！
我語彼曰：『不欲殺汝，然我從佛自盡形壽，
梵行為首，受持五戒。
是故我以最大夫人與汝作婦耳。』
尊者！我已與大夫人，當與、與時都無悔心。
尊者！我有是法。」 ^480c14

比丘歎曰：「長者！若有是法，甚奇！
甚特！」 ^481a2

「尊者！我不但有是法。
復次，尊者！我詣眾園時，若初見一比丘，
便為作禮，若彼比丘經行者，我亦隨經行，
若彼坐者，我亦於一面坐，坐已聽法。
彼尊為我說法，我亦為彼尊說法，彼尊問我事，
我亦問彼尊事，彼尊答我事，我亦答彼尊事。
尊者！我未曾憶輕慢上中下長老上尊比丘。
尊者！我有是法。」 ^481a3

比丘歎曰：「長者！若有是法，甚奇！
甚特！」
「尊者！我不但有是法。
復次，尊者！我在比丘眾行布施時，天住虛空而告我曰：『長者！
此是阿羅訶，此是向阿羅訶，此是阿那含，
此是向阿那含，此是斯陀含，此是向斯陀含，
此是須陀洹，此是向須陀洹，此精進，此不精進。』
尊者！我施比丘眾時，未曾憶有分別意。
尊者！我有是法。」 ^481a10

比丘歎曰：「長者！若有是法，甚奇！
甚特！」 ^481a17

「尊者！我不但有是法。
復次，尊者！我在比丘眾行布施時，有天住虛空中而告我曰：
『長者！有如來、無所著、等正覺、世尊善說法，如來聖眾善趣向。』
尊者！我不從彼天信，不從彼欲樂，不從彼所聞，
但我自有淨智，知有如來、無所著、等正覺、
世尊善說法，如來聖眾善趣向。
尊者！我有是法。」 ^481a18

比丘歎曰：「長者！若有是法，甚奇！
甚特！」 ^481a24

「尊者！我不但有是法。
復次，尊者！謂佛所說五下分結，貪欲、瞋恚、
身見、戒取、疑、我見此五，無一不盡令縛我還此世間，入於胎中。
尊者！我有是法。」 ^481a25

比丘歎曰：「長者！若有是法，甚奇！
甚特！」 ^481a28

郁伽長者白比丘曰：「願尊在此食。」 ^481a29

比丘為郁伽長者故，默然受請。
郁伽長者知彼比丘默然受已，即從坐起，
自行澡水，以極淨美種種豐饒食噉含消，
自手斟酌，令得飽滿，食訖收器，行澡水竟，
持一小床，別坐聽法。
比丘為長者說法，勸發渴仰，成就歡喜，
無量方便為彼說法，勸發渴仰，成就歡喜已，
從坐起去，往詣佛所，稽首禮足，却坐一面，
謂與郁伽長者本所共論，盡向佛廣說。 ^481b1

於是，世尊告諸比丘：「我以是故，咨嗟稱歎郁伽長者有八未曾有法。」 ^481b9

佛說如是。彼諸比丘聞佛所說，歡喜奉行。 ^481b11

郁伽長者經第七竟〔二千三百二十九字〕
jing:: 
###  39 郁伽長者經
（三九）中阿含未曾有法品郁伽長者經第八〔初一日誦〕 ^481b12

我聞如是：
一時，佛般涅槃後不久，眾多上尊長老比丘遊鞞舍離，在獼猴水邊高樓臺觀。 ^481b15

爾時，郁伽長者施設如是大施，謂與遠來客食，
與行人、病人、瞻病者食，常設粥食，常設飯食，
供給守僧園人，常請二十眾食，五日都請比丘眾食，
施設如是大施；復於海中有一舶船，載滿貨還，
價直百千，一時沒失。
眾多上尊長老比丘聞郁伽長者施設如是大施，
謂與遠來客食，與行人、病人、瞻病者食，
常設粥食，常設飯食，供給守僧園人，常請二十眾食，
五日都請比丘眾食，聞已共作是議：「諸賢！
誰能往語郁伽長者：『長者可止！
勿復布施。長者後自當知。』
彼作是念：『尊者阿難是佛侍者，受世尊教，
佛所稱譽及諸智梵行人，尊者阿難欲往語郁伽長者：「長者可止！
勿復布施，長者後自當知。」』
諸賢！我等共往詣尊者阿難所，說如此事。」 ^481b17

於是，眾多上尊長老比丘往詣尊者阿難所，
共相問訊，却坐一面，語曰：「賢者阿難知不？
郁伽長者施設如是大施，謂與遠來客食，
與行人、病人、瞻病者食，常設粥食，常設飯食，
供給守僧園人，常請二十眾食，五日都請比丘眾食，
施設如是大施；復於海中有一舶船，載滿貨還，
價直百千，一時沒失。
我等共作是議，誰能往語郁伽長者而作是語：『長者可止！
勿復布施，長者後自當知。』
復作是念：『尊者阿難是佛侍者，受世尊教，
佛所稱譽及諸智梵行人，尊者阿難能往語郁伽長者：「長者可止！
勿復布施，長者後自當知。」』
賢者阿難可往詣郁伽長者而語彼曰：『長者可止！
勿復布施，長者後自當知。』」 ^481c3

尊者阿難白諸長老上尊比丘曰：「諸尊！
郁伽長者其性嚴整，若我自為語者，儻能致大不喜。
諸尊！我為誰語？」 ^481c16

諸長老上尊比丘答曰：「賢者！
稱比丘眾語，稱比丘眾語已，彼無所言。」
尊者阿難便默然受諸長老上尊比丘命。
於是，諸長老上尊比丘知尊者阿難默然許已，
即從坐起，繞尊者阿難，各自還去。 ^481c19

尊者阿難過夜平旦，著衣持鉢，往詣郁伽長者家。
郁伽長者遙見尊者阿難來，即從坐起，
偏袒著衣，叉手向尊者阿難，白曰：「善來！
尊者阿難！尊者阿難久不來此，願坐此床。」
尊者阿難即坐其床，郁伽長者禮尊者阿難足，却坐一面。 ^481c23

尊者阿難告曰：「長者知不？
長者施設如是大施，與遠來客食，與行人、
病人、瞻病者食，常設粥食，常設飯食，供給守僧園人，
常請二十眾食，五日都請比丘眾食，施設如是大施；
復於海中有一舶船，載滿貨還，價直百千，一時沒失。
長者可止！勿復布施，長者後自當知。」 ^481c29

長者白曰：「尊者阿難！
為是誰語？」 ^482a6

尊者阿難答曰：「長者！
我宣比丘眾語。」
長者白曰：「若尊者阿難宣比丘眾語者，
無所復論，若自語者，或能致大不喜。
尊者阿難！若我如是捨與，如是惠施，一切財物皆悉竭盡，
但使我願滿，如轉輪王願。」 ^482a7

尊者阿難問曰：「長者云何轉輪王願？」 ^482a11

長者答曰：「尊者阿難！
村中貧人作是念：『令我於村中最富！』
即是彼願。村中富人作是念：『令我於邑中最富！』
即是彼願。邑中富人作是念：『令我於城中最富！』
即是彼願。城中富人作是念：『令我於城中作宗正！』
即是彼願。城中宗正作是念：『令我作國相！』
即是彼願。國相作是念：『令我作小王！』
即是彼願。小王作是念：『令我作轉輪王！』
即是彼願。轉輪王作是念：『令我如族姓子所為，
剃除鬚髮，著袈裟衣，至信、捨家、無家、學道者，
謂無上梵行訖，令我於現法中自知自覺，
自作證成就遊，生已盡，梵行已立，所作已辦，
不更受有，知如真。』
即是彼願。尊者阿難！
若我如是捨與，如是惠施，一切財物皆悉竭盡，
但使我願滿，如轉輪王願。
尊者阿難！我有是法。」 ^482a12

尊者阿難歎曰：「長者！
若有是法，甚奇！甚持！」 ^482a27

「復次，尊者阿難！我不但有是法。
尊者阿難！我詣僧園時，若初見一比丘，
便為作禮，若彼比丘經行者，我亦隨經行，
若彼坐者，我亦於一面坐，坐已聽法，彼尊為我說法，
我亦為彼尊說法，彼尊問我事，我亦問彼尊事，
彼尊答我事，我亦答彼尊事。
尊者阿難！我未曾憶輕慢上中下長老上尊比丘。
尊者阿難！我有是法。」 ^482a28

尊者阿難歎曰：「長者！
若有是法，甚奇，甚持。」 ^482b6

「復次，尊者阿難！我不但有是法。
尊者阿難！我在比丘眾行布施時，天住虛空而告我曰：『長者！
此是阿羅訶，此是向阿羅訶，此是阿那含，
此是向阿那含，此是斯陀含，此是向斯陀含，
此是須陀洹，此是向須陀洹，此是精進，此不精進。』
尊者阿難！我施比丘眾時未曾憶有分別意。
尊者阿難！我有是法。」 ^482b7

尊者阿難歎曰：「長者！
若有是法，甚奇！甚特！」 ^482b14

「復次，尊者阿難！我不但有是法。
尊者阿難！我在比丘眾行布施時，天住虛空而告我曰：『長者！
有如來、無所著、等正覺、世尊善說法，如來聖眾善趣向。』
我不從彼天信，不從彼欲樂，不從彼所聞，
但我自有淨智，知有如來、無所著、等正覺、
世尊善說法，如來聖眾善趣向。
尊者阿難！我有是法。」 ^482b15

尊者阿難歎曰：「長者！
若有是法，甚奇！甚特！」 ^482b21

「復次，尊者阿難！我不但有是法，尊者阿難！
我離欲、離惡不善之法，至得第四禪成就遊。
尊者阿難！我有是法。」 ^482b22

尊者阿難歎曰：「長者！
若有是法，甚奇！甚特！」 ^482b25

於是，郁伽長者白曰：「尊者阿難！
願在此食。」 ^482b26

尊者阿難為郁伽長者故，默然受請。
郁伽長者知尊者阿難默然受已，即從坐起，
自行澡水，以極淨美種種豐饒食噉含消，
自手斟酌，令得飽滿，食訖收器，行澡水已，
取一小床，別坐聽法。
尊者阿難為彼說法，勸發渴仰，成就歡喜，
無量方便為彼說法，勸發渴仰，成就歡喜已，從坐起去。 ^482b27

尊者阿難所說如是。
郁伽長者聞尊者阿難所說，歡喜奉行。 ^482c4

郁伽長者經第八竟〔一千七百四十八字〕
jing:: 
###  40 手長者經
（四〇）中阿含未曾有法品手長者經第九〔初一日誦〕 ^482c6

我聞如是：
一時，佛遊阿邏鞞伽邏，在惒林中。 ^482c9

爾時，手長者與五百大長者俱，往詣佛所，
稽首禮足，却坐一面，五百長者亦禮佛足，却坐一面。 ^482c10

世尊告曰：「手長者！
汝今有此極大眾，長者！
汝以何法攝此大眾？」 ^482c12

彼時手長者白曰：「世尊！
謂有四事攝，如世尊說，一者惠施，二者愛言，
三者以利，四者等利。
世尊！我以此攝於大眾，或以惠施，或以愛言，
或以利，或以等利。」 ^482c13

世尊歎曰：「善哉！善哉！
手長者！汝能以如法攝於大眾，又以如門攝於大眾，以如因緣攝於大眾。
手長者！若過去有沙門、梵志以如法攝大眾者，彼一切即此四事攝於中或有餘。
手長者！若有未來沙門、梵志以如法攝大眾者，
彼一切即此四事攝，於中或有餘。
手長者！若有現在沙門、梵志以如法攝大眾者，彼一切即此四事攝於中或有餘。」 ^482c17

於是，世尊為手長者說法，勸發渴仰，成就歡喜，
無量方便為彼說法，勸發渴仰，成就歡喜已，默然而住。
於是，手長者佛為說法，勸發渴仰，成就歡喜已，
即從坐起，為佛作禮，繞三匝而去，還歸其家。
到外門已，若有人者，盡為說法，勸發渴仰，
成就歡喜；中門、內門及入在內，若有人者盡為說法，
勸發渴仰，成就歡喜已，昇堂敷床，結跏趺坐，
心與慈俱，遍滿一方成就遊。
如是二三四方、四維上下，普周一切，心與慈俱，
無結無怨，無恚無諍，極廣甚大，無量善修，遍滿一切世間成就遊。
如是悲、喜心與捨俱，無結無怨，無恚無諍，
極廣甚大，無量善修，遍滿一切世間成就遊。 ^482c25

爾時，三十三天集在法堂，咨嗟稱歎手長者：「諸賢！
手長者有大善利，有大功德。
所以者何？彼手長者，佛為說法，勸發渴仰，
成就歡喜已，即從坐起，為佛作禮，繞三匝而去，還歸其家。
到外門已，若有人者盡為說法，勸發渴仰，
成就歡喜；中門、內門及入在內，若有人者盡為說法，
勸發渴仰，成就歡喜已，昇堂敷床，結加趺坐，
心與慈俱，遍滿一方成就遊。
如是二三四方、四維上下，普周一切，心與慈俱，
無結無怨，無恚無諍，極廣甚大，無量善修，遍滿一切世間成就遊。
如是悲、喜心與捨俱，無結無怨，無恚無諍，
極廣甚大，無量善修，遍滿一切世間成就遊。」 ^483a9

於是，毘沙門大天王色像巍巍，光耀暐曄，
夜將向旦，往詣手長者家，告曰：「長者！
汝有善利，有大功德。
所以者何？今三十三天為長者集在法堂，
咨嗟稱歎：『手長者有大善利，有大功德。
所以者何？諸賢！彼手長者，佛為說法，勸發渴仰，
成就歡喜已，即從坐起，為佛作禮，繞三匝而去，還歸其家。
到外門已，若有人者盡為說法，勸發渴仰，
成就歡喜；中門、內門及入在內，若有人者盡為說法，
勸發渴仰，成就歡喜已，昇堂敷床，結加趺坐，
心與慈俱，遍滿一方成就遊。
如是二三四方、四維上下，普周一切，心與慈俱，
無結無怨，無恚無諍，極廣甚大，無量善修，遍滿一切世間成就遊。
如是悲、喜心與捨俱，無結無怨，無恚無諍，
極廣甚大，無量善修，遍滿一切世間成就遊。』」 ^483a21

是時，手長者默然不語，不觀、不視毘沙門大天王。
所以者何？以尊重定，守護定故。 ^483b7

爾時，世尊於無量百千眾中，咨嗟稱歎手長者：「手長者有七未曾有法。
彼手長者，我為說法，勸發渴仰，成就歡喜已，
即從坐起，為我作禮，繞三匝而去，還歸其家。
到外門已，若有人者盡為說法，勸發渴仰，
成就歡喜；中門、內門及入在內，若有人者盡為說法，
勸發渴仰，成就歡喜已，昇堂敷床，結加趺坐，
心與慈俱，遍滿一方成就遊。
如是二三四方、四維上下，普周一切，心與慈俱，
無結無怨，無恚無諍，極廣甚大，無量善修，遍滿一切世間成就遊。
如是悲、喜心與捨俱，無結無怨，無恚無諍，
極廣甚大，無量善修，遍滿一切世間成就遊。 ^483b9

「今三十三天為彼集在法堂，咨嗟稱歎：
『手長者有大善利，有大功德。
所以者何？諸賢！彼手長者，佛為說法，勸發渴仰，
成就歡喜已，即從坐起，為佛作禮，繞三匝而去，還歸其家。
到外門已，若有人者盡為說法，勸發渴仰，
成就歡喜；中門、內門及入在內，若有人者盡為說法，
勸發渴仰，成就歡喜已，昇堂敷床，結加趺坐，
心與慈俱，遍滿一方成就遊。
如是二三四方、四維上下，普周一切，心與慈俱，
無結無怨，無恚無諍，極廣甚大，無量善修，遍滿一切世間成就遊。
如是悲、喜心與捨俱，無結無怨，無恚無諍，
極廣甚大，無量善修，遍滿一切世間成就遊。』 ^483b21

「今毘沙門大天王色像巍巍，光曜暐曄，
夜將向旦，詣手長者家，告曰：『長者！
汝有善利，有大功德。
所以者何？今三十三天為長者集在法堂，
咨嗟稱歎：「手長者有大善利，有大功德。
所以者何？諸賢！彼手長者，佛為說法，勸發渴仰，
成就歡喜已，即從坐起，為佛作禮，繞三匝而去，還歸其家。
到外門已，若有人者盡為說法，勸發渴仰，
成就歡喜；中門、內門及入在內，若有人者盡為說法，
勸發渴仰，成就歡喜已，昇堂敷床，結加趺坐，
心與慈俱，遍滿一方成就遊。
如是二三四方、四維上下，普周一切，心與慈俱，
無結無怨，無恚無諍，極廣甚大，無量善修，遍滿一切世間成就遊。
如是悲、喜心與捨俱，無結無怨，無恚無諍，
極廣甚大，無量善修，遍滿一切世間成就遊。」』」 ^483c4

於是，有一比丘過夜平旦，著衣持鉢，往詣手長者家，
手長者遙見比丘來，即從坐起，叉手向比丘白曰：「尊者善來！
尊者久不來此，願坐此床。」
彼時比丘即坐其床，手長者禮比丘足，却坐一面。 ^483c19

比丘告曰：「長者！汝有善利，有大功德。
所以者何？世尊為汝於無量百千眾中，
咨嗟稱歎手長者：『手長者有七未曾有法，
手長者我為說法，勸發渴仰，成就歡喜已，
即從坐起，為我作禮，繞三匝而去，還歸其家。
到外門已，若有人者盡為說法，勸發渴仰，
成就歡喜；中門、內門及入在內，若有人者盡為說法，
勸發渴仰，成就歡喜已，昇堂敷床，結加趺坐，
心與慈俱，遍滿一方成就遊。
如是二三四方、四維上下，普周一切，心與慈俱，
無結無怨，無恚無諍，極廣甚大，無量善修，遍滿一切世間成就遊。
如是悲、喜心與捨俱，無結無怨，無恚無諍，
極廣甚大，無量善修，遍滿一切世間成就遊。 ^483c24

「『今三十三天為彼集在法堂，咨嗟稱歎：
「手長者有大善利，有大功德。
所以者何？諸賢！彼手長者，佛為說法，勸發渴仰，
成就歡喜已，即從坐起，為佛作禮，繞三匝而去，還歸其家。
到外門已，若有人者盡為說法，勸發渴仰，
成就歡喜；中門、內門及入在內，若有人者盡為說法，
勸發渴仰，成就歡喜已，昇堂敷床，結加趺坐，
心與慈俱，遍滿一方成就遊，如是二三四方、
四維上下，普周一切，心與慈俱，無結無怨，
無恚無諍，極廣甚大，無量善修，遍滿一切世間成就遊。
如是悲、喜心與捨俱，無結無怨無恚無諍，
極廣甚大，無量善修，遍滿一切世間成就遊。」 ^484a8

「『於是，毘沙門大天王色像巍巍，光耀暐曄，
夜將向旦，詣手長者家，告曰：「長者！
汝有善利，有大功德。
所以者何？今三十三天為手長者集在法堂，
咨嗟稱歎：『手長者有大善利，有大功德。
所以者何？諸賢！彼手長者，佛為說法，勸發渴仰，
成就歡喜已，即從坐起，為佛作禮，繞三匝而去，還歸其家。
到外門已，若有人者盡為說法，勸發渴仰，
成就歡喜；中門、內門及入在內，若有人者盡為說法，
勸發渴仰，成就歡喜已，昇堂敷床，結加趺坐，
心與慈俱，遍滿一方成就遊。
如是二三四方、四維上下，普周一切，心與慈俱，
無結無怨，無恚無諍，極廣甚大，無量善修，遍滿一切世間成就遊。
如是悲、喜心與捨俱，無結無怨，無恚無諍，
極廣甚大，無量善修，遍滿一切世間成就遊。』」
是時，手長者默然不語，亦不觀視毘沙門大天王。
所以者何？以尊重定、守護定故。』」 ^484a20

於是，手長者白比丘曰：「尊者！
是時無白衣耶？」 ^484b8

比丘答曰：「無白衣也。」
又問曰：「若有白衣者，當有何咎？」 ^484b9

長者答曰：「尊者！或有不信世尊語者，彼當長夜不義不忍，
生極惡處，受苦無量。
若有信佛語者，彼因此事故，便能尊重恭敬禮事我。
尊者！我亦不欲令爾也。
尊者！願在此食。」 ^484b11

彼比丘為手長者故，默然受請。
手長者知彼比丘默然受已，即從坐起，
自行澡水，以極淨美種種豐饒食噉含消，
自手斟酌，令得飽滿，食訖收器，行澡水已，
取一小床，別坐聽法。
彼比丘為手長者說法，勸發渴仰，成就歡喜，
無量方便為彼說法，勸發渴仰，成就歡喜已，
從坐起去，往詣佛所，稽首禮足，却坐一面，謂與手長者本所共論盡向佛說。 ^484b15

於是，世尊告諸比丘：「我以是故，稱說手長者有七未曾有法。
復次汝等當知，手長者復有第八未曾有法，手長者無求無欲。」 ^484b23

佛說如是。彼諸比丘聞佛所說，歡喜奉行。 ^484b26

手長者經第九竟〔二千六百五十八字〕
jing:: 
###  41 手長者經
（四一）中阿含未曾有法品手長者經第十〔初一日誦〕 ^484b27

我聞如是：
一時，佛遊阿邏鞞伽邏，在惒林中。 ^484c1

爾時，世尊告諸比丘：「手長者有八未曾有法。
云何為八？手長者有少欲、有信、有慚、有愧、
有精進、有念、有定、有慧。
手長者有少欲者，此何因說？
手長者自少欲，不欲令他知我少欲，有信、
有慚、有愧、有精進、有念、有定、有慧，手長者自有慧，不欲令他知我有慧。
手長者有少欲者，因此故說。 ^484c2

「手長者有信者，此何因說？
手長者得信堅固，深著如來，信根已立，
終不隨外沙門、梵志、若天、魔、梵及餘世間。
手長者有信者，因此故說。 ^484c8

「手長者有慚者，此何因說？
手長者常行慚耻，可慚知慚，惡不善法、
穢污煩惱受諸惡報，造生死本。
手長者有慚者，因此故說。 ^484c12

「手長者有愧者，此何因說？
手長者常行羞愧，可 " resp=愧知愧，
惡不善法，穢污煩惱受諸惡報，造生死本。
手長者有愧者，因此故說。 ^484c14

「手長者有精進者，此何因說？
手長者常行精進，除惡不善，修諸善法，
恒自起意，專一堅固，為諸善本，不捨方便。
手長者有精進者，因此故說。 ^484c17

「手長者有念者，此何因說？
手長者觀內身如身，觀內覺、心、法如法。
手長者有念者，因此故說。 ^484c21

「手長者有定者，此何因說？
手長者離欲、離惡不善之法，至得第四禪成就遊。
手長者有定者，因此故說。 ^484c23

「手長者有慧者，此何因說？
手長者修行智慧，觀興衰法，得如此智，
聖慧明達，分別曉了，以正盡苦。
手長者有慧者，因此故說。
手長者有八未曾有法者，因此故說。」 ^484c25

佛說如是。彼諸比丘聞佛所說，歡喜奉行。 ^484c29

手長者經第十竟〔四百七十三字〕中阿含經卷第九
〔一萬二千八十八字〕中阿含未曾有法品第四竟
〔一萬九百四十六字〕
 ^485a2
