
other:: 
pin:: 中阿含經卷第四十
translator:: 東晉罽賓三藏瞿曇僧伽提婆譯
jing:: 
###  157 黃蘆園經
（一五七）梵志品黃蘆園經第六
我聞如是：
一時，佛遊鞞蘭若，在黃蘆園中。 ^679b6

爾時，鞞蘭若梵志年耆宿老，壽將欲過，
命埀至盡，年百二十，拄杖而行。
中後彷徉，往詣佛所，共相問訊，當在佛前倚杖而立，
白曰：「瞿曇！我聞沙門瞿曇年幼極少，新出家學。
若有名德沙門梵志親自來詣，而不禮敬，
亦不尊重，不從坐起，不請令坐。
瞿曇！此事大為不可。」 ^679b7

世尊告曰：「梵志！我初不見天及魔、梵、沙門、
梵志，從人至天，謂自來詣，能令如來禮敬尊重，
而從坐起，請令坐者。
梵志！若有來詣，欲令如來禮敬尊重，而從坐起，
請令坐者，彼人必當頭破七分。」 ^679b13

梵志復白：「瞿曇無味。」 ^679b17

世尊告曰：「梵志！有事令我無味，然不如汝言。
若有色味、聲味、香味、觸味者，彼如來斷智絕滅拔根終不復生，
是謂有事令我無味，然不如汝言。」 ^679b18

梵志復白：「瞿曇無恐怖。」 ^679b21

世尊告曰：「梵志！有事令我無恐怖，然不如汝言。
若有色恐怖，聲、香、味、觸恐怖者，彼如來斷智絕滅拔根終不復生，
是謂有事令我無恐怖，然不如汝言。」 ^679b22

梵志復白：「瞿曇不入胎。」 ^679b25

世尊告曰：「梵志！有事令我不入胎，然不如汝言。
若有沙門、梵志當來胎床，斷智絕滅拔根終不復生者，
我說彼不入胎，如來當來胎床，斷智絕滅拔根終不復生，是故令我不入胎。
是謂有事令我不入胎，然不如汝言。 ^679b26

「梵志！我於此眾生無明來，無明樂，無明覆，
無明卵之所裹，我先觀法，我於眾生為最第一。
猶鷄生卵，或十或十二，隨時念，隨時覆，
隨時暖，隨時擁護。
彼於其後，鷄設放逸，於中有鷄子，或以口嘴，
或以足爪，啄破其卵，安隱自出，彼於鷄子為最第一。
我亦如是，於此眾生無明來，無明樂、無明覆，
無明卵之所裹，我先觀法，我於眾生為最第一。 ^679c2

「梵志！我持蒿草往詣覺樹，布草樹下，敷尼師檀，
結加趺坐，不破正坐，要至漏盡，我不破正坐，要至漏盡。
我正坐已，離欲、離惡不善之法，有覺、有觀，
離生喜、樂，逮初禪成就遊，是謂我爾時獲第一增上心，
即於現法得安樂居，易不難得，樂住無怖，
安隱快樂，令昇涅槃。 ^679c10

「復次，梵志！我覺、觀已息，內靜、一心，無覺、
無觀，定生喜、樂，逮第二禪成就遊，是謂我爾時獲第二增上心，
即於現法得安樂居，易不難得，樂住無怖，
安隱快樂，令昇涅槃。 ^679c17

「復次，梵志！我離於喜欲捨無求遊，正念正智而身覺樂，
謂聖所說聖所捨、念、樂住室，逮第三禪成就遊，
是謂我爾時獲第三增上心，即於現法得安樂居，
易不難得，樂住無怖，安隱快樂，令昇涅槃。
復次，梵志！我樂滅、苦滅，喜、憂本已滅，不苦不樂、
捨、念、清淨，逮第四禪成就遊，是謂我爾時獲第四增上心，
即於現法得安樂居，易不難得，樂住無怖，
安隱快樂，令昇涅槃。 ^679c21

「復次，梵志！我已得如是定心清淨，無穢無煩，
柔軟善住，得不動心，覺憶宿命智通作證。
我有行有相貌，憶本無量昔所經歷，謂一生、
二生、百生、千生、成劫、敗劫、無量成敗劫，
彼眾生名某，彼昔更歷，我曾生彼，如是姓、
如是字、如是生、如是飲食、如是受苦樂、
如是長壽、如是久住、如是壽訖，此死生彼，
彼死生此，我生在此，如是姓、如是字、如是生、
如是飲食、如是受苦樂、如是長壽、如是久住、
如是壽訖，是謂我爾時初夜得此第一明達。
以本無放逸，樂住遠離，修行精懃，謂無智滅而智生，
闇壞而明成，無明滅而明生，謂憶宿命智作證明達。 ^679c29

「復次，梵志！我已得如是定心清淨，無穢無煩，
柔軟善住，得不動心，學於生死智通作證，
我以清淨天眼出過於人，見此眾生死時生時，
好色惡色，妙與不妙，往來善處及不善處，
隨此眾生之所作業，見其如真。
若此眾生成就身惡行，口、意惡行，誹謗聖人，
邪見，成就邪見業，彼因緣此，身壞命終，
必至惡處，生地獄中。
若此眾生成就身妙行，口、意妙行，不誹謗聖人，
正見，成就正見業，彼因緣此，身壞命終，
必昇善處，上生天中。
是謂我爾時中夜得此第二明達。
以本無放逸，樂住遠離，修行精勤，謂無智滅而智生，
闇壞而明成，無明滅而明生，謂生死智作證明達。 ^680a13

「復次，梵志！我已得如是定心清淨，無穢無煩，
柔軟善住，得不動心，學於漏盡智通作證，
我知此苦如真，知此苦習、知此苦滅，知此苦滅道如真。
知此漏如真，知此漏習、知此漏滅，知此漏滅道如真。
我如是知、如是見，欲漏心解脫，有漏、無明漏心解脫，
解脫已，便知解脫，生已盡，梵行已立，所作已辦，
不更受有，知如真。
是謂我爾時後夜得此第三明達。
以本無放逸，樂住遠離，修行精勤，謂無智滅而智生，
闇壞而明成，無明滅而明生，謂漏盡智作證明達。 ^680a26

「復次，梵志！若有正說而說不癡法，眾生生世，
一切眾生最勝，不為苦樂所覆，當知正說者即是我也。
所以者何？我說不癡法，眾生生世，一切眾生最勝，不為苦樂所覆。」 ^680b7

於是，鞞蘭若梵志即便捨杖，稽首佛足，
白世尊曰：「世尊為第一，世尊為大，世尊為最，
世尊為勝，世尊為等，世尊為不等，世尊無與等等，
世尊無障，世尊無障人。
世尊！我今自歸於佛、法及比丘眾，唯願世尊受我為優婆塞，
從今日始，終身自歸，乃至命盡。」 ^680b11

佛說如是。鞞蘭若梵志及諸比丘，聞佛所說，歡喜奉行。 ^680b17

黃蘆園經第六竟〔千六百二字〕
jing:: 
###  158 頭那經
（一五八）中阿含梵志品頭那經第七 ^680b19

我聞如是：
一時，佛遊舍衛國，在勝林給孤獨園。 ^680b22

爾時，頭那梵志中後彷徉，往詣佛所，共相問訊，
却坐一面，世尊問曰：「頭那！
若有問汝是梵志耶？
汝梵志汝自稱說。」 ^680b23

梵志頭那答曰：「瞿曇！
若有正稱說梵志者，為父母所舉，受生清淨，
乃至七世父母不絕種族，生生無惡，博聞總持，
誦過四典經，深達因、緣、正、文、戲五句說。
瞿曇！正稱說梵志者，即是我也。
所以者何？我為父母所舉，受生清淨，乃至七世父母不絕種族，
生生無惡，博聞總持，誦過四典經，深達因、
緣、正、文、戲五句說。」 ^680b25

世尊告曰：「頭那！我今問汝，隨所解答。
頭那！於意云何？若昔有梵志壽終命過，
誦持經書，流布經書，誦習典經，所謂夜吒、
婆摩、婆摩提婆、毗奢蜜哆邏、夜陀揵尼、
應疑羅娑、婆私吒、迦葉、婆羅婆、婆和，謂此施設五種梵志，
有梵志猶如梵，有梵志似如天，有梵志不越界，
有梵志越界，有梵志旃茶羅第五。
頭那！此五種梵志，汝為似誰？」 ^680c3

頭那白曰：「瞿曇略說此義，不廣分別，我不能知。
唯願沙門瞿曇善說，令我知義。」 ^680c11

世尊告曰：「頭那！諦聽，善思念之，我當為汝廣分別說。」 ^680c13

頭那白曰：「唯然。瞿曇！」
頭那梵志受教而聽。 ^680c15

佛言：「頭那！云何梵志猶如梵耶？
若有梵志為父母所舉，受生清淨，乃至七世父母不絕種族，
生生無惡，彼四十八年行童子梵行，欲得經書，誦習典經。
彼得經書，誦習典經已，為供養師求乞財物，
如法，非不如法。云何不如法？
非田作，非治生，非書，非算，非數，非印，非手筆，
非文章，非經，非詩，非以刀杖，非王從事。
如法求乞，求乞財物供養於師，布施財物已，
心與慈俱，遍滿一方成就遊。
如是二三四方、四維上下，普周一切，心與慈俱，
無結無怨，無恚無諍，極廣甚大，無量善修，遍滿一切世間成就遊。
如是悲、喜心與捨俱，無結無怨，無恚無諍，
極廣甚大，無量善修，遍滿一切世間成就遊。
頭那！如是梵志猶如梵也。 ^680c16

「頭那！云何梵志似如天耶？
若有梵志為父母所舉，受生清淨，乃至七世父母不絕種族，
生生無惡。彼四十八年行童子梵行，欲得經書，
誦習典經，彼得經書，誦習典經已，為供養師求乞財物，
如法，非不如法。云何不如法？
非田作，非治生，非書，非算，非數，非印，非手筆，
非文章，非經，非詩，非以刀杖，非王從事。
如法求乞，求乞財物供養於師，布施財物已，
行身妙行，口、意妙行，行身妙行，口、意妙行已，
彼因緣此，身壞命終，必昇善處，上生天中。
頭那！如是梵志似如天也。 ^681a1

「頭那！云何梵志不越界耶？
若有梵志為父母所舉，受生清淨，乃至七世父母不絕種族，
生生無惡，彼四十八年行童子梵行，欲得經書，誦習典經。
彼得經書，誦習典經已，為供養師求乞財物，
如法，非不如法。云何不如法？
非田作，非治生，非書，非算，非數，非印，非手筆，
非文章，非經，非詩，非以刀杖，非王從事。
如法求乞，求乞財物供養於師，布施財物已，
為自求妻，如法，非不如法。
云何不如法？梵志不如是，意向梵志女，
令更相愛，相攝合會，彼趣梵志女，非不梵志女，
亦非剎利女，不懷姙，不產生。
頭那！以何等故梵志非趣懷姙？
莫令彼男及以女人名不淨婬，是故梵志非趣懷姙。
頭那！以何等故梵志非趣產生？
莫令彼男及以女人名不淨恚，是故梵志不趣產生。
頭那！彼所趣向，不為財物，不為憍慠，不為莊嚴，
不為珓餝，但為子故。
彼生子已，若有故梵志要誓處所界障，
住彼、持彼，不越於彼。
頭那！如是梵志不越界也。 ^681a12

「頭那！云何梵志為越界耶？
若有梵志為父母所舉，受生清淨，乃至七世父母不絕種族，
生生無惡，彼四十八年行童子梵行，欲得經書，誦習典經。
彼得經書，誦習典經已，為供養師求乞財物，
如法，非不如法。云何不如法？
非田作，非治生，非書，非算，非數，非印，非手筆，
非文章，非經，非詩，非以刀杖，非王從事。
如法求乞，求乞財物供養於師，布施財物已，
為自求妻，如法，非不如法。
云何不如法？梵志不如是，意向梵志女，
令更相愛，相攝合會，彼趣梵志女，非不梵志女，
亦非剎利女，不懷姙，不產生。
頭那！以何等故梵志不趣懷姙？
莫令彼男及以女人名不淨婬，是故梵志不趣懷姙。
頭那！以何等故梵志不趣產生？
莫令彼男及以女人名不淨恚，是故梵志不趣產生。
頭那！彼所趣向，不為財物，不為憍慠，不為莊嚴，
不為珓餝，但為子故。
彼生子已，若有故梵志要誓處所界障，
不住止彼，不受持彼，便越於彼。
頭那！如是梵志名越界也。 ^681b3

「頭那！云何梵志梵志旃茶羅？
若有梵志為父母所舉，受生清淨，乃至七世父母不絕種族，
生生無惡，彼四十八年行童子梵行，欲得經書，誦習典經。
彼得經書，誦習典經已，為供養師求乞財物，
如法，非不如法。云何不如法？
非田作，非治生，非書，非算，非數，非印，非手筆，
非文章，非經，非詩，非以刀杖，非王從事。
如法求乞，求乞財物供養於師，布施財物已，
為自求妻，如法，非不如法。
云何不如法？梵志不如是，意向梵志女，
令更相愛，相攝合會，趣彼梵志女，非不梵志女，
亦不剎利女，不懷姙，不產生。
頭那！以何等故梵志不趣懷姙？
莫令彼男及以女人名不淨婬，是故梵志不趣懷姙。
頭那！以何等故梵志不趣產生？
莫令彼男及以女人名不淨恚，是故梵志不趣產生。
頭那！彼所趣向，不為財物，不為憍慠，不為莊嚴，
不為珓飾，但為子故。
彼生子已，作王相應事、賊相應事、邪道相應事，
作如是說：『梵志應作一切事，梵志不以此染著，
亦不穢污，猶若如火，淨亦燒，不淨亦燒。
梵志不應作一切事，梵志不以此染著，亦不穢污。』
頭那！如是梵志梵志旃茶羅。
頭那！此五種梵志，汝為似誰？」 ^681b23

頭那白曰：「瞿曇！說此最後梵志旃茶羅者，
我尚不及，況復餘耶？
世尊！我已知。善逝！
我已解。世尊！我今自歸於佛、法及比丘眾，
唯願世尊受我為優婆塞，從今日始，終身自歸，乃至命盡。」 ^681c17

佛說如是。頭那梵志聞佛所說，歡喜奉行。 ^681c22

頭那經第七竟〔千八百五十字〕
jing:: 
###  159 阿伽羅訶那經
（一五九）中阿含梵志品阿伽羅訶那經第八〔第四分別誦〕 ^681c24

我聞如是：
一時，佛遊舍衛國，在勝林給孤獨園。 ^681c27

爾時，阿伽羅訶那梵志中後彷徉，往詣佛所，
共相問訊，却坐一面，白曰：「瞿曇！
欲有所問，聽乃敢陳？」 ^681c28

世尊告曰：「恣汝所問。」
梵志即便問曰：「瞿曇！
梵志經典何所依住？」 ^682a1

世尊答曰：「梵志經典依於人住。」 ^682a2

梵志即復問曰：「瞿曇！
人何所依住？」 ^682a3

世尊答曰：「人依稻麥住。」
梵志即復問曰：「瞿曇！
稻麥何所依住？」 ^682a4

世尊答曰：「稻麥依地住。」 ^682a5

梵志即復問曰：「瞿曇！
地何所依住？」 ^682a6

世尊答曰：「地依水住。」
梵志即復問曰：「瞿曇！
水何所依住？」 ^682a7

世尊答曰：「水依風住。」
梵志即復問曰：「瞿曇！
風何所依住？」 ^682a8

世尊答曰：「風依空住。」 ^682a9

梵志即復問曰：「瞿曇！
空何所依住？」 ^682a10

世尊答曰：「空無所依，但因日月，故有虛空。」 ^682a11

梵志即復問曰：「瞿曇！
日月何所依住？」
世尊答曰：「日月依於四王天住。」 ^682a12

梵志即復問曰：「瞿曇！
四王天何所依住？」 ^682a13

世尊答曰：「四王天依三十三天住。」 ^682a14

梵志即復問曰：「瞿曇！
三十三天何所依住？」 ^682a15

世尊答曰：「三十三天依#CB00209;摩天住。」 ^682a16

梵志即復問曰：「瞿曇！
#CB00209;摩天何所依住？」 ^682a17

世尊答曰：「#CB00209;摩天依兜瑟哆天住。」
梵志即復問曰：「瞿曇！
兜瑟哆天何所依住？」 ^682a18

世尊答曰：「兜瑟哆天依化樂天住。」 ^682a19

梵志即復問曰：「瞿曇！
化樂天何所依住？」 ^682a20

世尊答曰：「化樂天依他化樂天住。」 ^682a21

梵志即復問曰：「瞿曇！
他化樂天何所依住？」 ^682a22

世尊答曰：「他化樂天依梵世住。」 ^682a23

梵志即復問曰：「瞿曇！
梵世何所依住？」 ^682a24

世尊答曰：「梵世依於大梵住。」
梵志即復問曰：「瞿曇！
大梵何所依住？」 ^682a25

世尊答曰：「大梵依於忍辱溫良住。」 ^682a26

梵志即復問曰：「瞿曇！
忍辱溫良何所依住？」 ^682a27

世尊答曰：「忍辱溫良依涅槃住。」 ^682a28

梵志即復問曰：「瞿曇！
涅槃何所依住？」
世尊告曰：「梵志意欲依無窮事，汝今從我受問無邊，
然涅槃者無所依住，但涅槃滅訖，涅槃為最。
梵志！以此義故，從我行梵行。」 ^682a29

梵志白曰：「世尊！我已知。
善逝！我已解。世尊！
我今自歸於佛、法及比丘眾，唯願世尊受我為優婆塞，
從今日始，終身自歸，乃至命盡。」 ^682b3

佛說如是。阿伽羅訶那梵志聞佛所說，歡喜奉行。 ^682b6

阿伽羅訶那經第八竟〔六百三十四字〕
jing:: 
###  160 阿蘭那經
（一六〇）中阿含梵志品阿蘭那經第九〔第四分別誦〕 ^682b9

我聞如是：
一時，佛遊舍衛國，在勝林給孤獨園。 ^682b12

爾時，諸比丘於中食後集坐講堂，論如是事：「諸賢！
甚奇！甚奇！人命極少，要至後世，應作善事，
應行梵行，生無不死。
然今世人於法行、於義行、於善行、於妙行，無為無求。」 ^682b13

彼時，世尊在晝行處，以淨天耳出過於人，
聞諸比丘於中食後集坐講堂，論如是事：「諸賢！
甚奇！甚奇！人命極少，要至後世，應作善事，
應行梵行，生無不死。
然今世人於法行、於義行、於善行、於妙行，無為無求。」 ^682b17

世尊聞已，則於晡時從燕坐起，往詣講堂，
在比丘眾前敷座而坐，問諸比丘：「汝論何事？
以何等故集坐講堂？」 ^682b22

時，諸比丘白曰：「世尊！
我等眾比丘於中食後集坐講堂，論如是事。
『諸賢！甚奇！甚奇！人命極少，要至後世，應作善事，
應行梵行，生無不死。
然今世人於法行、於義行、於善行、於妙行，無為無求。』
世尊！我等共論此事，以此事故集坐講堂。」 ^682b24

世尊歎曰：「善哉！善哉！
比丘！謂汝作是說：『諸賢！
甚奇！甚奇！人命極少，要至後世，應作善事，
應行梵行，生無不死。
然今世人於法行、於義行、於善行、於妙行，無為無求。』
所以者何？我亦如是說：『甚奇！
甚奇！人命極少，要至後世，應作善事，應行梵行，生無不死。
然今世人於法行、於義行、於善行、於妙行，無為無求。』
所以者何？乃過去世時，有眾生壽八萬歲，比丘！
人壽八萬歲時，此閻浮洲極大豐樂，饒財珍寶，
村邑相近，如鷄一飛。
比丘！人壽八萬歲時，女年五百乃當出嫁。
比丘！人壽八萬歲時，唯有如是病，謂寒、
熱、大小便、欲、不食、老，更無餘患。 ^682c1

「比丘！人壽八萬歲時，有王名拘牢婆，為轉輪王，
聰明智慧，有四種軍，整御天下，由己自在，如法法王成就七寶。
彼七寶者，輪寶、象寶、馬寶、珠寶、女寶、居士寶、
主兵臣寶，是謂為七。
千子具足，顏貌端正，勇猛無畏，能伏他眾，
必當統領此一切地，乃至大海，不以刀杖，
以法教令，令得安隱。 ^682c13

「比丘！拘牢婆王有梵志，名阿蘭那大長者，
為父母所舉，受生清淨，乃至七世父母不絕種族，
生生無惡博聞總持，誦過四典經，深達因、
緣、正、文、戲五句說。
比丘！梵志阿蘭那有無量百千摩納磨，
梵志阿蘭那為無量百千摩納磨住一無事處，教學經書。 ^682c19

「爾時，梵志阿蘭那獨住靜處，燕坐思惟，
心作是念：『甚奇！甚奇！
人命極少，要至後世，應作善事，應行梵行，生無不死。
然今世人於法行、於義行、於善行、於妙行，無為無求。
我寧可剃除鬚髮，著袈裟衣，至信、捨家、
無家、學道。』於是，梵志阿蘭那往至若干國眾多摩納磨所，
而語彼曰：『諸摩納磨！
我獨住靜處，燕坐思惟，心作是念：「甚奇！
甚奇！人命極少，要至後世，應作善事，應行梵行，
生無不死；然今世人於法行、於義行、於善行、
於妙行，無為無求。
我今寧可剃除鬚髮，著袈裟衣，至信、捨家、
無家、學道。諸摩納磨！
我今欲剃除鬚髮，著袈裟衣，至信、捨家、
無家、學道。」汝等當作何等？』 ^682c25

「彼若干國眾多摩納磨白曰：『尊師！
我等所知，皆蒙師恩。
若尊師剃除鬚髮，著袈裟衣，至信、捨家、
無家、學道者，我等亦當剃除鬚髮，著袈裟衣，
至信、捨家、無家，從彼尊師出家學道。』
於是，梵志阿蘭那則於後時剃除鬚髮，
著袈裟衣，至信、捨家、無家、學道；彼若干國眾多摩納磨亦剃除鬚髮，
著袈裟衣，至信、捨家、無家，從彼尊師梵志阿蘭那出家學道。
是為尊師阿蘭那，是為尊師阿蘭那弟子名號生也。 ^683a10

「爾時，尊師阿蘭那為弟子說法：『諸摩納磨！
甚奇！甚奇！人命極少，要至後世，應作善事，
應行梵行，生無不死。
然今世人於法行、於義行、於善行、於妙行，無為無求。』
爾時，尊師阿蘭那為弟子說法：『諸摩納磨！
甚奇！甚奇！人命極少，要至後世，應作善事，
應行梵行，生無不死。
然今世人於法行、於義行、於善行、於妙行，無為無求。』
如是尊師阿蘭那為弟子說法。 ^683a19

「復次，尊師阿蘭那為弟子說法：『摩納磨！
猶如朝露渧在草上，日出則消，暫有不久。
如是，摩納磨！人命如朝露，甚為難得，至少少味，
大苦災患，災患甚多。』
如是尊師阿蘭那為弟子說法。
復次，尊師阿蘭那為弟子說法：『摩納磨！
猶大雨時，渧水成泡，或生或滅。
如是，摩納磨！人命如泡，甚為難得，至少少味，
大苦災患，災患甚多。』
如是尊師阿蘭那為弟子說法。
復次，尊師阿蘭那為弟子說法：『摩納磨！
猶如以杖投著水中，還出至速。
如是，摩納磨！人命如杖，投水出速，甚為難得，
至少少味，大苦災患，災患甚多。』
如是尊師阿蘭那為弟子說法。 ^683a28

「復次，尊師阿蘭那為弟子說法：『摩納磨！
猶新瓦杅，投水即出，著風熱中，乾燥至速。
如是，摩納磨！人命如新瓦杅，水漬速燥，
甚為難得，至少少味，大苦災患，災患甚多。』
如是尊師阿蘭那為弟子說法。
復次，尊師阿蘭那為弟子說法：『摩納磨！
猶如小段肉著大釜水中，下熾然火，速得消盡。
如是，摩納磨！人命如肉消，甚為難得，至少少味，
大苦災患，災患甚多。』
如是尊師阿蘭那為弟子說法。
復次，尊師阿蘭那為弟子說法：『摩納磨！
猶縛賊送至標下殺，隨其舉足，步步趣死，步步趣命盡。
如是，摩納磨！人命如賊，縛送標下殺，甚為難得，
至少少味，大苦災患，災患甚多。』
如是尊師阿蘭那為弟子說法。 ^683b11

「復次，尊師阿蘭那為弟子說法：『摩納磨！
猶如屠兒牽牛殺之，隨其舉足，步步趣死，步步趣命盡。
如是，摩納磨！人命如牽牛殺，甚為難得，
至少少味，大苦災患，災患甚多。』
如是尊師阿蘭那為弟子說法。
復次，尊師阿蘭那為弟子說法：『摩納摩！
猶如機織，隨其行緯，近成近訖。
如是，摩納磨！人命如機織訖，甚為難得，
至少少味，大苦災患，災患甚多。』
如是尊師阿蘭那為弟子說法。
復次，尊師阿蘭那為弟子說法：『摩納磨！
猶如山水，瀑涱流疾，多有所漂，水流速駃，無須臾停。
如是，摩納磨！人壽行速，去無一時住。
如是，摩納磨！人命如駃水流，甚為難得，
至少少味，大苦災患，災患甚多。』
如是尊師阿蘭那為弟子說法。 ^683b25

「復次，尊師阿蘭那為弟子說法：『摩納磨！
猶如夜闇以杖投地，或下頭墮地，或上頭墮地，
或復臥墮，或墮淨處，或墮不淨處。
如是，摩納磨！眾生為無明所覆，為愛所繫，
或生泥犁，或生畜生，或生餓鬼，或生天上，或生人間。
如是，摩納磨！人命如闇杖投地，甚為難得，
至少少味，大苦災患，災患甚多。』
如是尊師阿蘭那為弟子說法。 ^683c11

「復次，尊師阿蘭那為弟子說法：『摩納磨！
我於世斷除貪伺，心無有諍，見他財物諸生活具，
不起貪伺，欲令我得，我於貪伺淨除其心。
如是瞋恚、睡眠、調悔，我於世斷疑度惑。
於諸善法無有猶豫，我於疑惑淨除其心。
摩納磨！汝等於世亦當斷除貪伺，心無有諍，
見他財物諸生活具，不起貪伺，欲令我得，汝於貪伺淨除其心。
如是瞋恚、睡眠、調悔，汝於世斷疑度惑，於諸善法無有猶豫。』
如是尊師阿蘭那為弟子說法。 ^683c18

「復次，尊師阿蘭那為弟子說法：『摩納磨！
我心與慈俱，遍滿一方成就遊。
如是二三四方、四維上下，普周一切，心與慈俱，
無結無怨，無恚無諍，極廣甚大，無量善修，遍滿一切世間成就遊。
如是悲、喜心與捨俱，無結無怨，無恚無諍，
極廣甚大，無量善修，遍滿一切世間成就遊。
摩納磨！汝等亦當心與慈俱，遍滿一方成就遊。
如是二三四方、四維上下，普周一切，心與慈俱，
無結無怨，無恚無諍，極廣甚大，無量善修，遍滿一切世間成就遊。
如是悲、喜心與捨俱，無結無怨，無恚無諍，
極廣甚大，無量善修，遍滿一切世間成就遊。』
如是尊師阿蘭那為弟子說法。 ^683c29

「復次，尊師阿蘭那為弟子說梵世法：『若尊師阿蘭那為說梵世法時，
諸弟子等有不具足奉行法者，彼命終已，
或生四王天，或生三十三天，或生#CB00209;摩天，
或生兜瑟哆天，或生化樂天，或生他化樂天。
若尊師阿蘭那為說梵世法時，諸弟子等設有具足奉行法者，
修四梵室，捨離於欲，彼命終已，得生梵天。』
爾時，尊師阿蘭那而作是念：『我不應與弟子等同，
俱至後世共生一處，我今寧可更修增上慈，
修增上慈已，命終得生晃昱天中。』
尊師阿蘭那則於後時更修增上慈，修增上慈已，命終得生晃昱天中。
尊師阿蘭那及諸弟子學道不虛，得大果報。 ^684a12

「比丘！於意云何？昔時尊師阿蘭那者謂異人耶？
莫作斯念。所以者何？
比丘，當知即是我也。
我於爾時名尊師阿蘭那，我於爾時有無量百千弟子，我於爾時為諸弟子說梵世法。 ^684a25

「我說梵世法時，諸弟子等有不具足奉行法者，
彼命終已，或生四王天，或生三十三天，
或生#CB00209;摩天，或生兜瑟哆天，
或生化樂天，或生他化樂天。
我說梵世法時，諸弟子等設有具足奉行法者，
修四梵室，捨離於欲，彼命終已，得生梵天。
我於爾時而作是念：『我不應與弟子等同，
俱至後世共生一處，我今寧可更修增上慈。』
修增上慈已，命終得生晃昱天中。
我於後時更修增上慈，修增上慈已，命終得生晃昱天中，
我於爾時及諸弟子學道不虛，得大果報。 ^684a29

「我於爾時自饒益，亦饒益他，饒益多人，
愍傷世間，為天為人求義及饒益，求安隱快樂。
我於爾時說法不至究竟，不究竟白淨、
不究竟梵行、不究竟梵行訖。
我於爾時不離生老病死、啼哭憂慼，亦未能得脫一切苦。
比丘！我今出世，如來、無所著、等正覺、明行成為、
善逝、世間解、無上士、道法御、天人師，號佛、眾祐。
我今自饒益，亦饒益他，饒益多人，愍傷世間，
為天為人求義及饒益，求安隱快樂。
我今說法得至究竟，究竟白淨、究竟梵行、究竟梵行訖。
我今已離生老病死、啼哭憂慼，我今已得脫一切苦。 ^684b11

「比丘！若有正說者：『人命極少，要至後世，
應行善事，應行梵行，生無不死。』
比丘，今是正說。所以者何？
今若有長壽，遠至百歲，或復小過者。
若有長壽者，命存三百時，春時百、夏時百、
冬時百，是命存千二百月，春四百 " resp=、
夏四百、冬四百，命存千二百月者，命存二千四百半月，
春八百、夏八百、冬八百，命存二千四百半月者，
三萬六千晝夜，春萬二千、夏萬二千、冬萬二千，
命存三萬六千晝夜者，七萬二千食，及障礙及母乳。
於有障礙，苦不食，瞋不食，病不食，有事不食，
行來不食，至王間不食，齋日不食，不得者不食，
是謂比丘一百歲命存百歲數、時數、歲時數、
月數、半月數、月半月數、晝數、夜數、晝夜數、
食數、障礙數、食障礙數。 ^684b23

「比丘！若有尊師所為弟子起大慈哀，憐念愍傷，
求義及饒益，求安隱快樂者，我今已作。
汝亦當復作，至無事處、山林樹下、空安靜處，
燕坐思惟，勿得放逸，懃加精進，莫令後悔。
此是我之教勅，是我訓誨。」 ^684c8

佛說如是。彼諸比丘聞佛所說，歡喜奉行。 ^684c13

阿蘭那經第九竟〔三千二百九十一字〕
中阿含經卷第四十〔七千三百七十三字〕
 ^684c15
