
fen:: 佛說長阿含經卷第十七
translator:: 後秦弘始年佛陀耶舍共竺佛念譯
jing:: 
##  27 沙門果經
（二七）第三分沙門果經第八
如是我聞：
一時，佛在羅閱祇耆舊童子菴婆園中，與大比丘眾千二百五十人俱。 ^107a21

爾時，王阿闍世韋提希子以十五日月滿時，
命一夫人而告之曰：「今夜清明，與晝無異，當何所為作？」 ^107a22

夫人白王言：「今十五日夜月滿時，與晝無異，
宜沐髮澡浴，與諸婇女五欲自娛。」 ^107a25

時，王又命第一太子優耶婆陀而告之曰：
「今夜月十五日月滿時，與晝無異，當何所施作？」 ^107a27

太子白王言：「今夜十五日月滿時，與晝無異，
宜集四兵，與共謀議伐於邊逆，然後還此共相娛樂。」 ^107a29

時，王又命勇健大將而告之曰：「今十五日月滿時，
其夜清明，與晝無異，當何所為作？」 ^107b2

大將白言：「今夜清明，與晝無異，宜集四兵，
案行天下，知有逆順。」 ^107b4

時，王又命雨舍婆羅門而告之曰：「今十五日月滿時，
其夜清明，與晝無異，當詣何等沙門、婆羅門所能開悟我心？」 ^107b5

時，雨舍白言：「今夜清明，與晝無異。
有不蘭迦葉，於大眾中而為導首，多有知識，
名稱遠聞，猶如大海多所容受，眾所供養。
大王！宜往詣彼問訊，王若見者，心或開悟。」 ^107b8

王又命雨舍弟須尼陀而告之曰：「今夜清明，
與晝無異，宜詣何等沙門、婆羅門所能開悟我心？」 ^107b12

須尼陀白言：「今夜清明，與晝無異。
有末伽梨瞿舍利，於大眾中而為導首，
多有知識，名稱遠聞，猶如大海無不容受，眾所供養。
大王！宜往詣彼問訊，王若見者，心或開悟。」 ^107b14

王又命典作大臣而告之曰：「今夜清明，
與晝無異，當詣何等沙門、婆羅門所能開悟我心？」 ^107b18

典作大臣白言：「有阿耆多翅舍欽婆羅，
於大眾中而為導首，多有知識，名稱遠聞，
猶如大海無不容受，眾所供養。
大王！宜往詣彼問訊，王若見者，心或開悟。」 ^107b20

王又命伽羅守門將而告之曰：「今夜清明，
與晝無異，當詣何等沙門、婆羅門所能開悟我心？」 ^107b24

伽羅守門將白言：「有婆浮陀伽旃那，於大眾中而為導首，
多有知識，名稱遠聞，猶如大海無不容受，眾所供養。
大王！宜往詣彼問訊，王若見者，心或開悟。」 ^107b26

王又命優陀夷漫提子而告之曰：「今夜清明，
與晝無異，當詣何等沙門、婆羅門所能開悟我心？」 ^107c1

優陀夷白言：「有散若夷毘羅梨沸，於大眾中而為導首，
多所知識，名稱遠聞，猶如大海無不容受，眾所供養。
大王！宜往詣彼問訊，王若見者，心或開悟。」 ^107c3

王又命弟無畏而告之曰：「今夜清明，與晝無異，
當詣何等沙門、婆羅門所能開悟我心？」 ^107c7

弟無畏白言：「有尼乾子，於大眾中而為導首，
多所知識，名稱遠聞，猶如大海無不容受，眾所供養。
大王！宜往詣彼問訊，王若見者，心或開悟。」 ^107c9

王又命壽命童子而告之曰：「今夜清明，
與晝無異，當詣何等沙門、婆羅門所開悟我心？」 ^107c12

壽命童子白言：「有佛、世尊今在我菴婆園中。
大王！宜往詣彼問訊，王若見者，心必開悟。」 ^107c14

王勑壽命言：「嚴我所乘寶象及餘五百白象。」 ^107c16

耆舊受教，即嚴王象及五百象訖，白王言：
「嚴駕已備，唯願知時。」 ^107c17

阿闍世王自乘寶象，使五百夫人乘五百牝象，
手各執炬，現王威嚴，出羅閱祇，欲詣佛所。
小行進路，告壽命曰：「汝今誑我，陷固於我，引我大眾欲與冤家。」 ^107c19

壽命白言：「大王！我不敢欺王，不敢陷固引王大眾以與冤家。
王但前進，必獲福慶。」 ^107c22

時，王小復前進，告壽命言：「汝欺誑我，陷固於我，欲引我眾持與冤家。
如是再三。所以者何？
彼有大眾千二百五十人，寂然無聲，將有謀也。」 ^107c24

壽命復再三白言：「大王！
我不敢欺誑陷固，引王大眾持與冤家。
王但前進，必獲福慶。
所以者何？彼沙門法常樂閑靜，是以無聲。
王但前進，園林已現。」 ^107c28

阿闍世王到園門，下象、解劍、退蓋，去五威儀，
步入園門，告壽命曰：「今佛、世尊為在何所？」 ^108a2

壽命報言：「大王！今佛在高堂上，前有明燈，
世尊處師子座，南面而坐，王小前進，自見世尊。」 ^108a4

爾時，阿闍世王往詣講堂所，於外洗足，
然後上堂，默然四顧，生歡喜心，口自發言：
「今諸沙門寂然靜默，止觀具足，願使我太子優婆耶亦止觀成就，
與此無異。」 ^108a6

爾時，世尊告阿闍世王曰：「汝念子故，口自發言：
『願使太子優婆耶亦止觀成就，與此無異。』
汝可前坐。」 ^108a10

時，阿闍世王即前頭面禮佛足，於一面坐，
而白佛言：「今欲有所問，若有閑暇，乃敢請問。」 ^108a12

佛言：「大王！欲有問者，便可問也。」 ^108a14

阿闍世王白佛言：「世尊！
如今人乘象、馬車，習刀、牟、劍、弓矢、兵仗、
戰鬪之法，王子、力士、大力士、僮使、皮師、
剃髮師、織鬘師、車師、瓦師、竹師、葦師，皆以種種伎術以自存生，
自恣娛樂，父母、妻子、奴僕、僮使共相娛樂，
如此營生，現有果報；今諸沙門現在所修，現得果報不？」 ^108a15

佛告王曰：「汝頗曾詣諸沙門、婆羅門所問如此義不？」 ^108a21

王白佛言：「我曾詣沙門、婆羅門所問如是義。
我念一時至不蘭迦葉所，問言：『如人乘象、
馬車，習於兵法，乃至種種營生，現有果報；
今此眾現在修道，現得果報不？』
彼不蘭迦葉報我言：『王若自作，若教人作，
斫伐殘害，煮炙切割，惱亂眾生，愁憂啼哭，
殺生偷盜，婬逸妄語，踰牆劫奪，放火焚燒，斷道為惡。
大王！行如此事，非為惡也。
大王！若以利劍臠割一切眾生，以為肉聚，
彌滿世間，此非為惡，亦無罪報。
於恒水南，臠割眾生，亦無有惡報。
於恒水北岸，為大施會，施一切眾，利人等利，亦無福報。』」 ^108a23

王白佛言：「猶如有人問瓜報李，問李報瓜。
彼亦如是，我問現得報不？
而彼答我無罪福報。
我即自念言：『我是剎利王，水澆頭種，無緣殺出家人，繫縛驅遣。』
時，我懷忿結心，作此念已，即便捨去。」 ^108b5

又白佛言：「我於一時至末伽梨拘舍梨所，
問言：『如今人乘象、馬車，習於兵法，乃至種種營生，
皆現有果報；今者此眾現在修道，現得報不？』
彼報我言：『大王！無施、無與，無祭祀法，亦無善惡，
無善惡報，無有今世，亦無後世，無父、無母，
無天、無化、無眾生，世無沙門、婆羅門平等行者，
亦無今世、後世，自身作證，布現他人。
諸言有者，皆是虛妄。』
世尊！猶如有人問瓜報李，問李報瓜。
彼亦如是，我問現得報不？
彼乃以無義答。我即自念言：『我是剎利王，
水澆頭種，無緣殺出家人，繫縛驅遣。』
時，我懷忿結心，作此念已，即便捨去。」 ^108b10

又白佛言：「我於一時至阿夷陀翅舍欽婆羅所，
問言：『大德！如人乘象、馬車，習於兵法，乃至種種營生，
皆現有果報；今者此眾現在修道，現得報不？』
彼報我言：『受四大人取命終者，地大還歸地，
水還歸水，火還歸火，風還歸風，皆悉壞敗，諸根歸空。
若人死時，牀輿舉身置於塚間，火燒其骨如鴿色，
或變為灰土，若愚、若智取命終者，皆悉壞敗，為斷滅法。』
世尊！猶如有人問李瓜報，彼亦如是，我問現得報不？
而彼答我以斷滅。
我即念言：『我是剎利王，水澆頭種，無緣殺出家人，繫縛驅遣。』
時，我懷忿結心，作此念已，即便捨去。」 ^108b22

又白佛言：「我昔一時至彼浮陀伽旃延所，
問言：『大德！如人乘象、馬車，習於兵法，乃至種種營生，
皆現有果報；今者此眾現在修道，得報不？』
彼答我言：『大王！無力、無精進，人無力、無方便，
無因無緣眾生染著，無因無緣眾生清淨，
一切眾生有命之類，皆悉無力，不得自在，
無有冤讐定在數中，於此六生中受諸苦樂。』
猶如問李瓜報，問瓜李報。
彼亦如是，我問現得報不？
彼已無力答我。我即自念言：『我是剎利王，
水澆頭種，無緣殺出家人，繫縛驅遣。』
時，我懷忿結心，作此念已，即便捨去。」 ^108c5

又白佛言：「我昔一時至散若毘羅梨子所，
問言：『大德！如人乘象、馬車，習於兵法，乃至種種營生，
皆現有果報；今者此眾現在修道，現得報不？』
彼答我言：『大王！現有沙門果報，問如是，
答此事如是，此事實，此事異，此事非異非不異。
大王！現無沙門果報，問如是，答此事如是，
此事實，此事異，此事非異非不異。
大王！現有無沙門果報，問如是，答此事如是，
此事實，此事異，此事非異非不異。
大王！現非有非無沙門果報，問如是，答此事如是，
此事實，此事異，此事非異非不異。』
世尊！猶如人問李瓜報，問瓜李報。
彼亦如是，我問現得報不？
而彼異論答我。我即自念言：『我是剎利王，
水澆頭種，無緣殺出家人，繫縛驅遣。』
時，我懷忿結心，作是念已，即便捨去。」 ^108c17

又白佛言：「我昔一時至尼乾子所，問言：『大德！
猶如人乘象、馬車，乃至種種營生，現有果報；
今者此眾現在修道，現得報不？』
彼報我言：『大王！我是一切智、一切見人，
盡知無餘，若行，若住、坐、臥，覺悟無餘，智常現在前。』
世尊！猶如人問李瓜報，問瓜李報。
彼亦如是，我問現得報不？
而彼答我以一切智。
我即自念言：『我是剎利王，水澆頭種，無緣殺出家人，繫縛驅遣。』
時，我懷忿結心，作此念已，即便捨去。 ^109a3

「是故，世尊！今我來此問如是義，如人乘象、
馬車，習於兵法，乃至種種營生，皆現有果報；
今者沙門現在修道，現得報不？」 ^109a12

佛告阿闍世王曰：「我今還問王，隨意所答。
云何，大王！王家僮使、內外作人，皆見王於十五日月滿時，
沐髮澡浴，在高殿上與諸婇女共相娛樂，
作此念言：『咄哉！行之果報乃至是乎？
此王阿闍世以十五日月滿時，沐髮澡浴，於高殿上與諸婇女五欲自娛。
誰能知此乃是行報者？』
彼於後時，剃除鬚髮，服三法衣，出家修道，行平等法。
云何？大王！大王遙見此人來，寧復起念言：『是我僕使不耶？』」 ^109a15

王白佛言：「不也。世尊！
若見彼來，當起迎請坐。」 ^109a24

佛言：「此豈非沙門現得報耶？」 ^109a25

王言：「如是。世尊！此是現得沙門報也。」
「復次，大王！若王界內寄居客人食王廩賜，
見王於十五日月滿時，沐髮澡浴，於高殿上與諸婇女五欲自娛。
彼作是念：『咄哉！彼行之報乃如是耶？
誰能知此乃是行報者？』
彼於後時，剃除鬚髮，服三法衣，出家修道，行平等法。
云何，大王！大王若遙見此人來，寧復起念言：『是我客民食我廩賜。』
耶？」 ^109a26

王言：「不也。若我見其遠來，當起迎禮敬，問訊請坐。」 ^109b4

「云何，大王！此非沙門現得果報耶？」
王言：「如是，現得沙門報也。」 ^109b6

「復次，大王！如來、至真、等正覺出現於世，
入我法者，乃至三明，滅諸闇冥，生大智明，所謂漏盡智證。
所以者何？斯由精勤，專念不忘，樂獨閑靜，不放逸故。
云何，大王！此非沙門現在果報也。」 ^109b7

王報言：「如是，世尊！
實是沙門現在果報。」 ^109b11

爾時，阿闍世王即從坐起，頭面禮佛足，
白佛言：「唯願世尊受我悔過，我為狂愚癡冥無識，
我父摩竭瓶沙王以法治化，無有偏枉，
而我迷惑五欲，實害父王，唯願世尊加哀慈愍，受我悔過。」 ^109b12

佛告王曰：「汝愚冥無識，但自悔過，汝迷於五欲乃害父王，
今於賢聖法中能悔過者，即自饒益。
吾愍汝故，受汝悔過。」 ^109b17

爾時，阿闍世王禮世尊足已，還一面坐。
佛為說法，示教利喜。
王聞佛教已，即白佛言：「我今歸依佛，歸依法，
歸依僧，聽我於正法中為優婆塞，自今已後，
盡形壽不殺、不盜、不婬、不欺、不飲酒，唯願世尊及諸大眾明受我請。」 ^109b19

爾時，世尊默然許可。
時，王見佛默然受請已，即起禮佛，遶三匝而還。 ^109b24

其去未久，佛告諸比丘言：「此阿闍世王過罪損減，已拔重咎。
若阿闍世王不殺父者，即當於此坐上得法眼淨；
而阿闍世王今自悔過，罪咎損減，已拔重咎。」 ^109b26

時，阿闍世王至於中路，告壽命童子言：「善哉！
善哉！汝今於我多所饒益。
汝先稱說如來指授開發，然後將我詣世尊所，
得蒙開悟，深識汝恩，終不遺忘。」 ^109c1

時，王還宮辦諸餚饍種種飲食，明日時到，唯聖知時。 ^109c4

爾時，世尊著衣持鉢，與眾弟子千二百五十人俱，
往詣王宮，就座而坐。
時，王手自斟酌，供佛及僧，食訖去鉢，行澡水畢，
禮世尊足，白言：「我今再三悔過，我為狂愚癡冥無識，
我父摩竭瓶沙王以法治化，無有偏抂，
而我迷於五欲，實害父王，唯願世尊加哀慈愍，受我悔過。」 ^109c6

佛告王曰：「汝愚冥無識，迷於五欲，乃害父王，
今於賢聖法中能悔過者，即自饒益。
吾今愍汝，受汝悔過。」 ^109c12

時，王禮佛足已，取一小座於佛前坐，佛為說法，示教利喜。
王聞佛教已，又白佛言：「我今再三歸依佛，
歸依法，歸依僧，唯願聽我於正法中為優婆塞，
自今已後，盡形壽不殺、不盜、不婬、不欺、不飲酒。」 ^109c14

爾時，世尊為阿闍世王說法，示教利喜已，從坐起而去。 ^109c19

爾時，阿闍世王及壽命童子聞佛所說，歡喜奉行。
jing:: 
##  28 布吒婆樓經
（二八）佛說長阿含第三分布吒婆樓經第九 ^109c20

如是我聞：
一時，佛在舍衛國祇樹給孤獨園，與大比丘眾千二百五十人俱。 ^109c23

爾時，世尊清旦著衣持鉢，入舍衛城乞食。
時，世尊念言：「今日乞食，於時為早，今我寧可往至布吒婆樓梵志林中觀看，
須時至當乞食。」爾時，世尊即詣梵志林中。 ^109c24

時，布吒婆樓梵志遙見佛來，即起迎言：
「善來，沙門瞿曇！久不來此，今以何緣而能屈顧？
可前就座。」 ^109c28

爾時，世尊即就其座，告布吒婆樓曰：「汝等集此，何所作為？
為何講說？」 ^110a1

梵志白佛言：「世尊！
昨日多有梵志、沙門、婆羅門集此婆羅門堂，
說如是事，相違逆論。
瞿曇！或有梵志作是說言：『人無因無緣而想生，
無因無緣而想滅，想有去來，來則想生，去則想滅。』
瞿曇！或有梵志作是說：『由命有想生，由命有想滅，
彼想有去來，來則想生，去則想滅。』
瞿曇！或有梵志作是說：『如先所言，無有是處。
有大鬼神，有大威力，彼持想去，彼持想來，
彼持想去則想滅，彼持想來則想生。』
我因是故生念，念沙門瞿曇先知此義，必能善知想知滅定。」 ^110a3

爾時，世尊告梵志曰：「彼諸論者皆有過咎。
言無因無緣而有想生，無因無緣而有想滅，
想有去來，來則想生，去則想滅。
或言因命想生，因命想滅，想有去來，來則想生，去則想滅。
或有言：『無有是處，有大鬼神，彼持想來，
彼持想去，持來則想生，持去則想滅。』
如此言者，皆有過咎。
所以者何？梵志！有因緣而想生，有因緣而想滅。 ^110a14

「若如來出現於世，至真、等正覺，十號具足，
有人於佛法中出家為道，乃至滅五蓋覆蔽心者，
除去欲、惡不善法，有覺、有觀，離生喜、樂，
入初禪，先滅欲想，生喜、樂想。
梵志！以此故知有因緣想生，有因緣想滅。
滅有覺、觀，內喜、一心，無覺、無觀，定生喜、
樂，入第二禪。梵志！
彼初禪想滅，二禪想生，以是故知有因緣想滅，有因緣想生。
捨喜修護，專念一心，自知身樂，賢聖所求，
護念清淨，入三禪。
梵志！彼二禪想滅，三禪想生，以是故知有因緣想滅，有因緣想生。
捨苦捨樂，先滅憂喜，護念清淨，入第四禪。
梵志！彼三禪想滅，四禪想生，以是故知有因緣想滅，有因緣想生。
捨一切色想，滅恚，不念異想，入空處。
梵志！一切色想滅，空處想生，以是故知有因緣想滅，有因緣想生。
越一切空處，入識處。
梵志！彼空處想滅，識處想生，故知有因緣想滅，有因緣想生。
越一切識處，入不用處。
梵志！彼識處想滅，不用處想生，以是故知有因緣想滅，有因緣想生。
捨不用處，入有想無想處。
梵志！彼不用處想滅，有想無想處想生，
以是故知有因緣想滅，有因緣想生。
彼捨有想無想處，入想知滅定。
梵志！彼有想無想處想滅，入想知滅定，
以是故知有因緣想生，有因緣想滅。
彼得此想已，作是念：『有念為惡，無念為善。』
彼作是念時，彼微妙想不滅，更麤想生。
彼復念言：『我今寧可不為念行，不起思惟。』
彼不為念行，不起思惟已，微妙想滅，麤想不生。
彼不為念行，不起思惟，微妙想滅，麤想不生時，即入想知滅定。
云何，梵志！汝從本已來，頗曾聞此次第滅想因緣不？」 ^110a22

梵志白佛言：「從本已來信自不聞如是次第滅想因緣。」
又白佛言：「我今生念，謂此有想、此無想，
或復有想此想已，彼作是念：『有念為惡，無念為善。』
彼作是念時，微妙想不滅，麤想更生，彼復念言：
『我今寧可不為念行，不起思惟。』
彼不為念行，不起思惟已，微妙想滅，麤想不生。
彼不為念行，不起思惟，微妙想滅，麤想不生時，即入想知滅定。」 ^110b24

佛告梵志言：「善哉！
善哉！此是賢聖法中次第想滅想定。」 ^110c3

梵志復白佛言：「此諸想中，何者為無上想？」 ^110c4

佛告梵志：「不用處想為無上。」 ^110c5

梵志又白佛言：「諸想中，何者為第一無上想？」 ^110c6

佛言：「諸想、諸言無想，於其中間能次第得想知滅定者，是為第一無上想。」 ^110c7

梵志又問：「為一想，為多想？」
佛言：「有一想，無多想。」 ^110c9

梵志又問：「先有想生然後智？
先有智生然後想？
為想、智一時俱生耶？」 ^110c10

佛言：「先有想生然後智，由想有智。」
梵志又問：「想即是我耶？」 ^110c12

佛告梵志：「汝說何等人是我？」 ^110c13

梵志白佛言：「我不說人是我，我自說色身四大、
六入，父母生育，乳餔成長，衣服莊嚴，無常、
磨滅法，我說此人是我。」 ^110c14

佛告梵志：「汝言色身四大、六入，父母生育，
乳餔長成，衣服莊嚴，無常、磨滅法，說此人是我。
梵志！且置此我，但人想生、人想滅。」 ^110c16

梵志言：「我不說人是我，我說欲界天是我。」 ^110c19

佛言：「且置欲界天是我，但人想生、人想滅。」 ^110c20

梵志言：「我不說人是我，我自說色界天是我。」 ^110c21

佛言：「且置色界天是我，但人想生、人想滅。」 ^110c22

梵志言：「我不說人是我，我自說空處、識處、
不用處、有想無想處、無色天是我。」 ^110c23

佛言：「且置空處、識處、無所有處、有想無想處、
無色天是我，但人想生、人想滅。」 ^110c25

梵志白佛言：「云何，瞿曇！
我寧可得知人想生、人想滅不？」 ^110c27

佛告梵志：「汝欲知人想生、人想滅者，甚難！
甚難！所以者何？汝異見、異習、異忍、異受，依異法故。」 ^110c28

梵志白佛言：「如是。
瞿曇！我異見、異習、異忍、異受，依異法故，
欲知人想生、人想滅者，甚難！
甚難！所以者何？我、世間有常，此實餘虛；
我、世間無常，此實餘虛；我、世間有常無常，
此實餘虛；我、世間非有常非無常，此實餘虛。
我、世間有邊，此實餘虛；我、世間無邊，此實餘虛；
我、世間有邊無邊，此實餘虛；我、世間非有邊非無邊，此實餘虛。
是命是身，此實餘虛；命異身異，此實餘虛；
身命非異非不異，此實餘虛；無命無身，此實餘虛。
如來終，此實餘虛；如來不終，此實餘虛；
如來終不終，此實餘虛；如來非終非不終，此實餘虛。」 ^111a1

佛告梵志：「世間有常，乃至如來非終非不終，我所不記。」 ^111a13

梵志白佛言：「瞿曇！
何故不記，我、世間有常，乃至如來非終非不終，盡不記耶？」 ^111a14

佛言：「此不與義合，不與法合，非梵行，非無欲，
非無為，非寂滅，非止息，非正覺，非沙門，
非泥洹，是故不記。」 ^111a16

梵志又問：「云何為義合、法合？
云何為梵行初？云何無為？
云何無欲？云何寂滅？
云何止息？云何正覺？
云何沙門？云何泥洹？
云何名記？」 ^111a18

佛告梵志：「我記苦諦、苦集、苦滅、苦出要諦。
所以者何？此是義合、法合，梵行初首、無欲、
無為、寂滅、止息、正覺、沙門、泥洹，是故我記。」 ^111a21

爾時，世尊為梵志說法，示教利喜已，即從坐而去。 ^111a24

佛去未久，其後諸餘梵志語布吒婆樓梵志曰：
「汝何故聽瞿曇沙門所說，語語印可？
瞿曇言：『我及世間有常，乃至如來非終非不終，
不與義合，故我不記。』
汝何故印可是言？
我等不可沙門瞿曇如是所說。」 ^111a25

布吒婆樓報諸梵志言：「沙門瞿曇所說：
『我、世間有常，乃至如來非終非不終，不與義合，故我不記。』
我亦不印可此言。
但彼沙門瞿曇依法住，以法而言，以法出離，我當何由違此智言？
沙門瞿曇如此微妙法言，不可違也。」 ^111b1

時，布吒婆樓梵志又於異時，共象首舍利弗詣世尊所，
問訊已，一面坐。象首舍利弗禮佛而坐，
梵志白佛言：「佛先在我所，時，去未久，其後諸餘梵志語我言：
『汝何故聽沙門瞿曇所說，語語印可？
瞿曇言：「我、世間常，乃至如來非終非不終，
不合義，故不記。」汝何故印可是言？
我等不可沙門瞿曇如是所說。』
我報彼言：『沙門瞿曇所說：「我、世間有常，
乃至如來非終非不終，不與義合，故我不記。」
我亦不印可此言。
但彼沙門瞿曇依法住法，以法而言，以法出離，我等何由違此智言？
沙門瞿曇微妙法言，不可違也。』」 ^111b6

佛告梵志曰：「諸梵志言：『汝何故聽沙門瞿曇所說，語語印可？』
此言有咎。所以者何？
我所說法，有決定記、不決定記。
云何名不決定記？
我、世間有常，乃至如來非終非不終，我亦說此言而不決定記。
所以然者？此不與義合，不與法合，非梵行初，
非無欲，非無為，非寂滅，非止息，非正覺，
非沙門，非泥洹。是故，梵志！
我雖說此言而不決定記。
云何名為決定記？
我記苦諦、苦集、苦滅、苦出要諦。
所以者何？此與法合、義合，是梵行初首，無定無記。
梵志！或有沙門、婆羅門於一處世間，無欲，
無為，寂滅，止息，正覺，沙門，泥洹，是故我說決定記。 ^111b18

「梵志！或有沙門、婆羅門於一處世間，一向說樂，
我語彼言：『汝等審說，一處世間一向樂耶？』
彼報我言：『如是。』我又語彼言：『汝知見一處世間一向樂耶？』
彼答我言：『不知不見。』
我復語彼言：『一處世間諸天一向樂，汝曾見不？』
彼報我言：『不知不見。』
又問彼言：『彼一處世間諸天，汝頗共坐起言語，精進修定不耶？』
答我言：『不。』我又問彼言：『彼一處世間諸天一向樂者，
頗曾來語汝言：「汝所行質直，當生彼一向樂天。
我以所行質直，故得生彼共受樂。」
耶？』彼答我言：『不也。』
我又問彼言：『汝能於己身起心化作他四大身，
身體具足，諸根無闕不？』
彼答我言：『不能。』云何，梵志！
彼沙門、婆羅門所言為是誠實，為應法不？」 ^111c1

梵志白佛言：「此非誠實，為非法言。」 ^111c15

佛告梵志：「如有人言：『我與彼端正女人交通。』
稱讚婬女。餘人問言：『汝識彼女不？
為在何處？東方、西方、南方、北方耶？』
答曰：『不知。』又問：『汝知彼女所止土地、城邑、村落不？』
答曰：『不知。』又問：『汝識彼女父母及其姓字不？』
答曰：『不知。』又問：『汝知彼女為剎利女，為是婆羅門、
居士、首陀羅女耶？』
答曰：『不知。』又問：『汝知彼女為長短、麤細、
黑白、好醜耶？』答曰：『不知。』
云何，梵志！此人所說為誠實不？」 ^111c16

答曰：「不也。」
「梵志！彼沙門、婆羅門亦復如是，無有真實。
梵志！猶如有人立梯空地，餘人問言：『立梯用為？』
答曰：『我欲上堂。』又問：『堂何所在？』
答曰：『不知。』云何，梵志！
彼立梯者豈非虛妄耶？」 ^111c25

答曰：「如是，彼實虛妄。」
佛言：「諸沙門、婆羅門亦復如是，虛妄無實。」 ^111c29

佛告布吒婆樓：「汝言我身色四大、六入，
父母生育，乳餔成長，衣服莊嚴，無常、磨滅，以此為我者。
我說此為染汙，為清淨，為得解？
汝意或謂染汙法不可滅，清淨法不可生，常在苦中。
勿作是念。何以故？
染汙法可滅盡，清淨法可出生，處安樂地，
歡喜愛樂，專念一心，智慧增廣。
梵志！我於欲界天、空處、識處、不用處、有想無想處天，
說為染汙，亦說清淨，亦說得解。
汝意或謂染汙法不可滅，清淨法不可生，常在苦中。
勿作是念。所以者何？
染汙可滅，淨法可生，處安樂地，歡喜愛樂，
專念一心，智慧增廣。」 ^112a1

爾時，象首舍利弗白言：「世尊！
當有欲界人身四大諸根時，復有欲界天身、
色界天身，空處、識處、不用處、有想無想處天身，一時有不？
世尊！當有欲界天身時，復有欲界人身四大諸根，
及色界天身，空處、識處、無所有處、有想無想處天身，一時有不？
世尊！當有色界天身時，復有欲界人身四大諸根，
及色界天身，空處、識處、無所有處、有想無想處天身，一時有不？
如是至有想無想處天身時，有欲界人身四大諸根，
及欲界天身，色界天身，空處、識處、無所有處天身，一時有不？」 ^112a13

佛告象首舍利弗：「若有欲界人身四大諸根，
爾時正有欲界人身四大諸根，非欲界天身，
色界天身，空處、識處、無所有處、有想無想處天身。
如是乃至有有想無想處天身時，爾時正有想無想處天身，
無有欲界人身四大諸根，及欲界天身，
色界天身，空處、識處、無所有處天身。
象首！譬如牛乳，乳變為酪，酪為生酥，生酥為熟酥，
熟酥為醍醐，醍醐為第一。
象首！當有乳時，唯名為乳，不名為酪、酥、
醍醐，如是展轉，至醍醐時，唯名醍醐，不名為乳，
不名酪、酥。象首！此亦如是，若有欲界人身四大諸根時，
無有欲界天身，色界天身，乃至有想無想處天身；
如是展轉，有有想無想處天身時，唯有有想無想處天身，
無有欲界人身四大諸根，及欲界天身，
色界天身，乃至無所有天身。 ^112a24

「象首！於汝意云何？
若有人問汝言：『若有過去身時，有未來、
現在身，一時有不？
有未來身時，有過去、現在身，一時有不？
有現在身時，有過去、未來身，一時有不？』
設有此問者，汝云何報？」 ^112b10

象首言：「設有如是問者，我當報言：『有過去身時，
唯是過去身，無未來、現在。
有未來身時，唯是未來身，無過去、現在。
有現在身時，唯是現在身，無過去、未來身。』」 ^112b14

「象首！此亦如是，有欲界人身四大諸根時，
無欲界天身，色界天身，乃至有想無想處天身；
如是展轉，至有想無想處天身時，無有欲界人身四大諸根，
及欲界天身，色界天身，至不用處天身。 ^112b18

「復次，象首！若有人問汝言：『汝曾有過去已滅不？
未來當生不？現在今有不？』
設有是問者，汝當云何答？」 ^112b23

象首白佛言：「若有是問者，當答彼言：『我曾有過去已滅，非不有也。
有未來當生，非不有也。
現在今有，非不有也。』」 ^112b25

佛言：「象首！此亦如是，有欲界人身四大諸根時，
無欲界天身，乃至有想無想天身；如是展轉，
至有想無想天身時，無有欲界人身四大諸根，
及欲界天身，乃至無所有處天身。」 ^112b28

爾時，象首白佛言：「世尊！
我今歸依佛，歸依法，歸依僧，聽我於正法中為優婆塞，
自今已後，盡形壽不殺、不盜、不婬、不欺、不飲酒。」 ^112c3

時，布吒婆樓梵志白佛言：「我得於佛法中出家受戒不？」 ^112c6

佛告梵志：「若有異學欲於我法中出家為道者，
先四月觀察，稱眾人意，然後乃得出家受戒。
雖有是法，亦觀人耳。」 ^112c7

梵志白佛言：「諸有異學欲於佛法中出家受戒者，
先當四月觀察，稱眾人意，然後乃得出家受戒。
如我今者，乃能於佛法中四歲觀察，稱眾人意，然後乃望出家受戒。」 ^112c10

佛告梵志：「我先語汝，雖有是法，當觀其人。」 ^112c14

時，彼梵志即於正法中得出家受戒。
如是不久以信堅固，淨修梵行，於現法中自身作證，
生死已盡，所作已辦，不受後有，即成阿羅漢。 ^112c15

爾時，布吒婆樓聞佛所說，歡喜奉行。
jing:: 
##  29 露遮經
（二九）佛說長阿含第三分露遮經第十 ^112c18

如是我聞：
一時，佛在拘薩羅人間遊行，與大比丘眾千二百五十人俱，
往詣婆羅婆提婆羅門村北尸舍婆林中止宿。 ^112c21

時，有婆羅門，名曰露遮，住婆羅林中，其村豐樂，
人民熾盛，波斯匿王即封此村，與婆羅門以為梵分。
此婆羅門七世已來父母真正，不為他人之所輕毀，
異典三部諷誦通利，種種經書盡能分別，
又能善於大人相法、瞻候吉凶、祭祀儀禮。
聞沙門瞿曇釋種子出家成道，於拘薩羅國人間遊行，
至尸舍婆林中，有大名稱，流聞天下，如來、
至真、等正覺，十號具足，於諸天、世人、魔、
若魔天、沙門、婆羅門眾中自身作證，與他說法，
上中下善，義味具足，梵行清淨。
「如此真人，宜往覲現，我今寧可往共相見。」 ^112c23

時，婆羅門即出彼村，詣尸舍婆林中，至世尊所，
問訊已，一面坐。佛為說法，示教利喜，婆羅門聞法已，
白佛言：「唯願世尊及諸大眾明受我請。」
爾時，世尊默然受請。 ^113a6

彼婆羅門見佛默然，知已許可，即從坐起，遶佛而去。
去佛不遠，便起惡見言：「諸沙門、婆羅門多知善法，
多所證成，不應為他人說，但自知，休與他說為。
譬如有人壞故獄已，更造新獄，斯是貪惡不善法耳。」 ^113a10

時，婆羅門還至婆羅林已，即於其夜具辦種種餚饍飲食。
時到，語剃頭師言：「汝持我聲，詣尸舍婆林中，
白沙門瞿曇：『日時已到，宜知是時。』」 ^113a14

剃頭師受教即行，往到佛所，禮世尊足白：
「時已到，宜知是時。」 ^113a18

爾時，世尊即著衣持鉢，從諸弟子千二百五十人俱，詣婆羅林。 ^113a19

剃頭師侍從世尊，偏露右臂，長跪叉手，
白佛言：「彼露遮婆羅門去佛不遠，生惡見言：
『諸有沙門、婆羅門多知善法，多所證者，
不應為他人說，但自知，休與他說為。
譬如有人壞故獄已，更造新獄，斯是貪惡不善法耳。』
唯願世尊除其惡見。」 ^113a21

佛告剃頭師曰：「此是小事，易開化耳。」 ^113a26

爾時，世尊至婆羅門舍，就座而坐。
時，婆羅門以種種甘饍，手自斟酌，供佛及僧，
食訖去鉢，行澡水畢，取一小牀於佛前坐。
佛告露遮：「汝昨去我不遠，生惡見言：『諸沙門、
婆羅門多知善法，多所證者，不應為他人說，乃至貪惡不善法。』
實有是言耶？」 ^113a27

露遮言：「爾，實有此事。」
佛告露遮：「汝勿復爾生此惡見。
所以者何？世有三師可以自誡。
云何為三？一者剃除鬚髮，服三法衣，出家修道，
於現法中可以除煩惱，又可增益得上人法。
而於現法中不除煩惱，不得上人法，己業未成而為弟子說法，
其諸弟子不恭敬承事，由復依止與共同住。
露遮！彼諸弟子語師言：『師今剃除鬚髮，
服三法衣，出家修道，於現法中可得除眾煩惱，得上人勝法。
而今於現法中不能除煩惱，不得上人勝法。
己業未成而為弟子說法，使諸弟子不復恭敬承事供養，但共依止同住而已。』」 ^113b4

佛言：「露遮！猶如有人壞故獄已，更造新獄，斯則名為貪濁惡法。
是為一師可以自誡。
是為賢聖戒、律戒、儀戒、時戒。」 ^113b16

又告露遮：「第二師者，剃除鬚髮，服三法衣，
出家修道，於現法中可得除眾煩惱，不可增益得上人法，
而於現法中不能除眾煩惱，雖復少多得上人勝法，
己業未成而為弟子說法，其諸弟子不恭敬承事，由復依止與共同住。
露遮！彼諸弟子語師言：『師今剃除鬚髮，
服三法衣，出家修道，於現法中得除眾煩惱，得上人法。
而今於現法中不能除眾煩惱，雖復少多得上人法，
己利未成而為弟子說法，使諸弟子不復恭敬承事供養，但共依止同住而已。』」 ^113b19

佛言：「露遮！猶如有人在他後行，手摩他背，此則名為貪濁惡法。
是為二師可以自誡。
是為賢聖戒、律戒、儀戒、時戒。」 ^113b29

又告露遮：「第三師者，剃除鬚髮，服三法衣，
出家修道，於現法中可除煩惱，又可增益得上人法，
而於現法中不能除眾煩惱，雖復少多得上人法，
己利未成而為弟子說法，其諸弟子恭敬承事，依止同住。
露遮！彼諸弟子語師言：『師今剃除鬚髮，
服三法衣，出家修道，於現法中可得除眾煩惱，
少多得上人法，而今於現法中不能除眾煩惱，
雖復少多得上人法，己利未成而為弟子說法，
諸弟子恭敬承事，共止同住。』」 ^113c3

佛言：「露遮！猶如有人捨己禾稼，鋤他田苗，此則名為貪濁惡法。
是為三師可以自誡。
是為賢聖戒、律戒、儀戒、時戒。
露遮！有一世尊不在世間，不可傾動，云何為一？
若如來、至真、等正覺出現於世，乃至得三明，
除滅無明，生智慧明，去諸闇冥，出大法光，所謂漏盡智證。
所以者何？斯由精勤，專念不忘，樂獨閑居之所得也。
露遮！是為第一世尊不在世間，不可傾動。
露遮！有四沙門果。
何者四？謂須陀洹果、斯陀含果、阿那含果、阿羅漢果。
云何，露遮！有人聞法應得此四沙門果。
若有人遮言：『勿為說法。』
設用其言者，彼人聞法得果以不？」 ^113c13

答曰：「不得。」 ^113c25

又問：「若不得果，得生天不？」
答曰：「不得。」 ^113c26

又問：「遮他說法，使不得果，不得生天。
為是善心，為不善心耶？」 ^113c27

答曰：「不善。」
又問：「不善心者，為生善趣，為墮惡趣？」 ^113c28

答曰：「生惡趣。」 ^113c29

「露遮！猶如有人語波斯匿王言：『王所有國土，
其中財物王盡自用，勿給餘人。』
云何，露遮！若用彼人言者，當斷餘人供不？」 ^114a1

答曰：「當斷。」 ^114a3

又問：「斷他供者，為是善心，為不善心？」 ^114a4

答曰：「不善心。」
又問：「不善心者，為生善趣，為墮惡道耶？」 ^114a5

答曰：「墮惡道。」
「露遮！彼亦如是，有人聞法，應得四沙門果。
若有人言：『勿為說法。』
設用其言者，彼人聞法得果不？」 ^114a6

答曰：「不得。」 ^114a8

又問：「若不得果，得生天不？」
答曰：「不得。」 ^114a9

又問：「遮他說法，使不得道果，不得生天。
彼為是善心，為不善心耶？」 ^114a10

答曰：「不善。」 ^114a11

又問：「不善心者，當生善趣，為墮惡道耶？」 ^114a12

答曰：「墮惡道。」
「露遮！若有人語汝言：『彼波羅婆提村封所有財物。
露遮！自用勿給人，物當自用，與他何為？』
云何，露遮！設用彼言者，當斷餘人供不？」 ^114a13

答曰：「當斷。」
又問：「教人斷他供者，為是善心，為不善心耶？」 ^114a16

答曰：「不善。」 ^114a17

又問：「不善心者，為生善趣，為墮惡道耶？」 ^114a18

答曰：「墮惡道。」
「露遮！彼亦如是，有人聞法應得四沙門果，
若有人言：『勿為說法。』
設用其言者，彼人聞法得果不？」 ^114a19

答曰：「不得。」 ^114a21

又問：「若不得果，得生天不？」
答曰：「不得。」
又問：「遮他說法，使不得果，不得生天。
為是善心，為不善心耶？」 ^114a22

答曰：「不善。」
又問：「不善心者，為生善趣，為墮惡道耶？」 ^114a24

答曰：「墮惡道。」 ^114a25

爾時，露遮婆羅門白佛言：「我歸依佛，歸依法，
歸依僧，願聽我於正法中為優婆塞，自今已後，
盡形壽不殺、不盜、不婬、不欺、不飲酒。」 ^114a26

佛說法已，時，露遮婆羅門聞佛所說，歡喜奉行。
佛說長阿含經卷第十七
 ^114a29
