
other:: 雜阿含經卷第二十五
translator:: 宋天竺三藏求那跋陀羅譯

# 二五

jing:: 
##  640
（六四〇）
爾時，世尊告尊者阿難：「此摩偷羅國，將來世當有商人子，
名曰掘多，掘多有子，名優波掘多，我滅度後百歲，
當作佛事，於教授師中最為第一。
阿難！汝遙見彼青色叢林不？」 ^177b15

阿難白佛：「唯然，已見。
世尊！」
「阿難！是處名為優留曼茶山，如來滅後百歲，
此山當有那吒跋置迦阿蘭若處，此處隨順寂默最為第一。」 ^177b19

爾時，世尊作是念：「我若以教法付囑人者，
恐我教法不得久住；若付囑天者，恐我教法亦不得久住，世間人民則無有受法者。
我今當以正法付囑人、天，諸天、世人共攝受法者，我之教法則千歲不動。」
爾時，世尊起世俗心。 ^177b22

時，天帝釋及四大天王知佛心念，來詣佛所，
稽首禮足，退坐一面。 ^177b27

爾時，世尊告天帝釋及四大天王：「如來不久當於無餘涅槃而般涅槃，
我般涅槃後，汝等當護持正法。」 ^177b29

爾時世尊復告東方天王：「汝當於東方護持正法。」
次告南方、西方、北方天王：「汝當於北方護持正法。
過千歲後，我教法滅時，當有非法出於世間，十善悉壞。
閻浮提中，惡風暴起，水雨不時，世多飢饉，
雨則災雹，江河消滅，華果不成，人無光澤，
蟲村鬼村悉皆磨滅，飲食失味，珍寶沈沒，人民服食麁澁草木。 ^177c2

「時，有釋迦王、耶槃那王、鉢羅婆王、兜沙羅王，眾多眷屬。
如來頂骨、佛牙、佛鉢安置東方。
西方有王，名鉢羅婆，百千眷屬，破壞塔寺，殺害比丘。
北方有王，名耶槃那，百千眷屬，破壞塔寺，殺害比丘。
南方有王，名釋迦，百千眷屬，破壞塔寺，殺害比丘。
東方有王，名兜沙羅，百千眷屬，破壞塔寺，殺害比丘。
四方盡亂，諸比丘來集中國。 ^177c9

「時，拘睒彌國有王，名摩因陀羅西那，其王生子，
手似血塗，身似甲冑，有大勇力。
其生之日，五百大臣生五百子，皆類王子，血手冑身。 ^177c17

「時，拘睒彌國，一日雨血。
拘睒彌王見此惡相，即大恐怖，請問相師。
相師白王：『王今生子，當王閻浮提，多殺害人。」
生子七日，字曰難當，年漸長大。
時，四惡王從四方來殺人民，摩因陀羅西那王聞則恐怖。 ^177c20

「時，有天神告言：『大王且立難當為王，足能降伏彼四惡王。』
時，摩因陀羅西那王受天神教，即捨位與子，
以髻中明珠冠其子首，集諸大臣，香水灌頂。
召五百大臣同日生子，身被甲冑，從王出征，
與四惡王大眾戰；勝，殺害都盡，王閻浮提，治在拘睒彌鞞國。」 ^177c25

爾時，世尊告四大天王：「巴連弗國，於彼國當有婆羅門，
名曰阿耆尼達多，通達比陀經論，彼婆羅門當納妻。
彼時，中陰眾生當來與其作子，入母胎中時，彼母欲與人論議。
彼婆羅門即問諸相師，相師答云：『是胎中眾生當了達一切論，
故令母生如是論議之心，欲將人論議。』
如是日月滿足，出生母胎，以為童子，了達一切經論，
恒以經論教授五百婆羅門子，及餘諸論教授餘人，
以醫方教醫方者，如是有眾多弟子。
有眾多弟子故，名曰弟子。
次當從父母求出家學道，乃至父母聽其出家，
彼即於我法中出家學道，通達三藏，善能說法，
辯才巧妙，言語談說，攝多眷屬。」 ^178a3

又復，世尊告四大天王：「即此巴連弗邑國中，
當有大商主，名曰須陀那，中陰眾生來入母胎。
彼眾生入母胎時，令母質直柔和，無諸邪想，諸根寂靜。 ^178a17

「時，彼商主即問相師，相師答曰：『胎中眾生極為良善，
故令母如是，乃至諸根寂靜。』
至月滿足，便生童子，名曰修羅他。
年紀漸長，乃至啟白父母，求出家學道。
父母即聽，於我法中出家學道，勤行精進，
修習道業，便得漏盡，證阿羅漢果。
然寡聞、少欲、知足及少知，舊居在山藪林間，山名揵陀摩羅。 ^178a20

「時，彼聖人恒來為難當王說法。
彼父王當無常，無常之日，難當見父過世，
兩手抱父屍，悲號啼哭，憂惱傷心。
時，彼三藏將多眷屬來詣王所，為王說法，
王聞法已，憂惱即止，於佛法中生大敬信，
而發聲唱言：『自今以後，我施諸比丘無恐畏，適意為樂。』
而問比丘：『前四惡王毀滅佛法有幾年歲？』
諸比丘答云：『經十二年。』
王心念口言，作師子吼：『我當十二年中，
當供養五眾，乃至辦諸供具。』
即便行施，行施之日，天當降香澤之雨，
遍閻浮提，一切實種皆得增長。
諸方人眾皆持供養，來詣拘睒彌國，供養眾僧。 ^178a27

「時，諸比丘大得供養。
諸比丘輩食人信施，而不讀誦經書，不薩闍為人受經。
戲論過日，眠臥終夜，貪著利養，好自嚴飾，
身著妙服，離諸出要、寂靜、出家、三菩提樂。
形類比丘，離沙門功德，是法中之大賊，
助作末世壞正法幢，建惡魔幢，滅正法炬，
然煩惱火，壞正法鼓，毀正法輪，消正法海，
壞正法山，破正法城，拔正法樹，毀禪定智慧，
斷戒瓔珞，污染正道。 ^178b10

「時，彼天、龍、鬼神、夜叉、乾闥婆等，於諸比丘所生惡意，
毀訾諸比丘，厭惡、遠離，不復相親，異口同音：『嗚呼！
如是惡比丘，不應於如來法中。』
而說偈言：
　　「『非吉行惡行，行諸邪見法，
　　此諸愚癡人，打壞正法山，
　　行諸惡戒法，棄諸如法行，
　　捨諸勝妙法，拔除今佛法，
　　不信不調伏，樂行諸惡行，
　　諂偽誑世間，打破牟尼法，
　　毀形習諸惡，兇暴及千行，
　　依法誑世人，忿恨自貢高，
　　貪著求名利，無惡業不備，
　　如佛所說法，法沒有是相，
　　今者悉已見，智者所輕賤，
　　此法今出已，牟尼正法海，
　　不久當枯竭，正法今少在，
　　惡人復來滅，毀壞我正法。』 ^178b18

「時，彼諸天、龍、神等皆生不歡喜心，不復當護諸比丘，
而同聲唱言：『佛法却後七日滅盡。』
號咷悲泣，共相謂言：『至比丘說戒日，共相鬪諍，如來正法於中而滅。』
如是諸天悲惱啼泣。 ^178c8

「時，拘睒彌城中有五百優婆塞，聞諸天之言，
共詣諸比丘眾中，諫諸比丘鬪諍，而說偈言：
　　「『嗚呼苦劇歲，愍念群生生，
　　其法今便滅，釋師子王法，
　　惡輪壞法輪，如是盡金剛，
　　乃能不即壞，安隱時已滅，
　　危險法已起，明智人已過，
　　今見如是相，當知不復久，
　　牟尼法斷滅，世間無復明，
　　離垢寂滅口，牟尼日今沒，
　　世人失伏藏，善惡無差別，
　　善惡無差已，誰能得正覺，
　　法燈今在世，及時行諸善，
　　無量諸福田，此法今當滅，
　　是故我等輩，知財不堅牢，
　　及時取堅實。』 ^178c12

「至十五日說戒時，法當沒，今日五百優婆塞，
一日之中，造五百佛塔。
時，諸優婆塞各有餘務，不復來往眾僧眾中。 ^178c29

「爾時，住揵陀摩羅山修羅他阿羅漢觀閻浮提：『今日何處有眾僧說戒？』
見有拘睒彌國如來弟子說戒為布薩，即詣拘睒彌。 ^179a2

「時，彼僧眾乃有百千人，中唯有一阿羅漢，名曰修羅他。
又復有一三藏，名曰弟子，此是如來最後大眾集。
爾時，維那行舍羅籌，白三藏上座言：『眾僧已集，
有百千人，今為說波羅提木叉。』
時，彼上座答言：『閻浮提如來弟子皆來集此，數有百千。
如是眾中，我為上首，了達三藏，尚不學戒律，況復餘者而有所學。
今當為誰而說戒律？』
而說偈言：
　　「『今是十五日，夜靜月清明，
　　如是諸比丘，今集聽說戒，
　　一切閻浮提，眾僧最後集，
　　我是眾中上，不學戒律法，
　　況復餘僧眾，而有所學習，
　　何能牟尼法，釋迦師子王，
　　彼戒誰有持，是人乃能說。』 ^179a5

「爾時，彼阿羅漢修羅他立上座前，合掌白上座言：『上座！
但說波羅提木叉，如佛在世時，舍利弗、
目揵連等大比丘眾所學法，我今已悉學。
如來雖滅度，於今已千歲，彼所制律儀，我悉已備足。』
而說偈言：
　　「『上座聽我說，我名修羅他，
　　漏盡阿羅漢，僧中師子吼。
　　牟尼真弟子，信佛諸鬼神，
　　聞彼聖所說，悲哀泣流淚。
　　低頭念法滅，從今去已後，
　　無有說法者，毘尼別解脫。
　　不復在於世，法橋今已壞，
　　法水不復流，法海已枯竭。
　　法山已崩頹，法會從今絕，
　　法幢不復見，法足不復行。
　　律儀戒永沒，法燈不復照，
　　法輪不復轉，閉塞甘露門。
　　法師不在世，善人說妙道，
　　眾生不識善，不異於野獸。』 ^179a21

「爾時，佛母摩訶摩耶夫人天上來下，詣諸眾僧所，
號咷啼泣：『嗚呼！苦哉！
是我之子經歷阿僧祇劫，修諸苦行，不顧勞體，
積德成佛，今者忽然消滅。』
而說偈言：
　　「『我是佛親母，我子積苦行，
　　經歷無數劫，究竟成真道。
　　悲泣不自勝，今法忽磨滅，
　　嗚呼智慧人，爾今何所在。
　　持法捨諍訟，從佛口所生，
　　諸王無上尊，真實佛弟子。
　　頭陀修妙行，宿止林藪間，
　　如是真佛子，今為何所在。
　　今者於世間，無有諸威德，
　　曠野山林間，諸神寂無言。
　　施戒愍群生，信戒自莊嚴，
　　忍辱質直行，觀察諸善惡。
　　如是諸勝法，今忽都已盡。』 ^179b11

「爾時，彼上座弟子作是念言：『彼修羅他比丘自言：
「如來所制戒律，我悉備持。」』
爾時，上座有弟子，名曰安伽陀，起不忍之心，極生忿恨。
從座起，罵辱彼聖：『汝是下座比丘，愚癡無智，而毀辱我和上。』
即持利刀，殺彼聖人，而說偈言：
　　「『我名安伽陀，失沙之弟子，
　　利劍殺汝身，自謂我有德。』 ^179b28

「爾時，有一鬼名曰大提木佉，作是念言：
『世間唯有此一阿羅漢，而為惡比丘弟子所害。』
執持金剛利杵，杵頭火然，以此打破彼頭，
即便命終，而說偈言：
　　「『我是惡鬼神，名大提木佉，
　　以此金剛杵，破汝頭七分。』 ^179c7

「爾時，阿羅漢弟子見彼弟子殺害其師，
忿恨不忍，即殺三藏。
爾時，諸天、世人悲哀啼泣：『嗚呼！
苦哉！如來正法今便都盡。』
尋即此大地六種震動，無量眾生號咷啼泣，
極為愁惱：『嗚呼！今日正法不復現世。』
作是語已，各各離散。 ^179c13

「爾時，拘睒彌國五百優婆塞聞已，往詣寺中，
舉手拍頭，高聲大哭：『嗚呼！
如來愍念世間，濟諸群生，無有巨細，誰當為我說法義？
今者，人、天解脫不復可得，眾生今日猶在闇瞑，
無有引導，長習諸惡，以此為歡，如諸野獸；
不聞牟尼妙法，身壞命終，墮在三塗。
譬如流星，世人從今已後，無復念慧、寂靜、
三昧、十力妙法。』 ^179c18

「爾時，拘睒彌王聞諸比丘殺真人阿羅漢及三藏法師，
心生悲惱，惋慨而坐。
爾時，諸邪見輩諍競打破塔廟，及害比丘，從是佛法索然頓滅。」 ^179c25

爾時，世尊語釋提桓因：「四大天王，諸天、
世人於我滅度之後，法盡之相，如上所說。
是故汝等，今者不可不以勤力加於精進，
護持正法，久令在世。」 ^179c29

爾時，諸天、世人聞佛所說，各各悲顏，以手揮淚，
頂禮佛足，各自退去。
jing:: 
##  641
（六四一） ^180a3

阿育王施半阿摩勒果因緣經 ^180a6

阿育王於如來法中得大敬信。
時，王問諸比丘言：「誰於如來法中行大布施？」 ^180a7

諸比丘白王言：「給孤獨長者最行大施。」 ^180a8

王復問曰：「彼施幾許寶物？」 ^180a9

比丘答曰：「以億千金。」
王聞已。如是思惟：「彼長者尚能捨億千金，
我今為王，何緣復以億千金施？
當以億百千金施。」 ^180a10

時，王起八萬四千佛塔，於彼諸塔中復施百千金，
復作五歲大會，會有三百千比丘，用三百億金供養於彼僧眾中。
第一分是阿羅漢，第二分是學人，第三分是真實凡夫。
除私庫藏，此閻浮提夫人、婇女、太子、大臣施與聖僧，四十億金還復贖取。
如是計挍，用九十六億千金，乃至王得重病時，王自知命欲終盡。 ^180a13

時，有大臣名羅陀崛多。
時，王宿命是施佛土時同伴小兒。
時，彼大臣羅陀崛多見王重病，命垂欲盡，
稽首以偈問王：
　　「顏貌常鮮澤，百千婇女遶，
　　譬如諸蓮華，蜜蜂當聚集，
　　今覩聖王顏，無有諸鮮澤。」 ^180a20

王即以偈答：
　　「我今無所憂，失財及王位，
　　此身及餘親，及諸種種寶，
　　我今所愁者，不復覩賢聖，
　　四事以供養，我今唯念此，
　　顏色有變異，心意無所寧。 ^180a27

「又復，我常所願，欲以滿億百千金作功德，
今願不得滿足，便就後世時，計挍前後所施金銀珍寶，唯減四億未滿。」
王即辦諸珍寶，送與鷄雀寺中。 ^180b4

法益之子，名三波提，為太子諸臣等，啟太子言：
「大王將終不久，今以此珍寶送與寺舍中，
今庫藏財寶已竭，諸王法以物為尊，太子今宜斷之，勿使大王用盡也。」
時，太子即勅典藏者，勿復出與大王用之。 ^180b7

時，大王自知索諸物不復能得，所食金器送與寺中。
時，太子令斷金器，給以銀器，王食已，復送與寺中。
又斷銀器，給以銅器，王亦以此送與寺中。
又斷銅器，給以瓦器。 ^180b12

時，大王手中有半阿摩勒果，悲淚告諸大臣：「今誰為地主？」 ^180b16

時，諸臣啟白大王：「王為地主。」 ^180b17

時，王即說偈答曰：
　　「汝等護我心，何假虛妄語，
　　我今坐王位，不復得自在。
　　阿摩勒半果，今在於我手，
　　此即是我物，於是得自由。
　　嗚呼尊富貴，可厭可棄捨，
　　先領閻浮提，今一旦貧至。
　　如恒河駛流，一逝而不返，
　　富貴亦復然，逝者不復還。」 ^180b18

又復，如佛偈所說：
　　「凡盛必有衰，以衰為究竟，
　　如來神口說，真實無有異，
　　先時所教令，速疾無有閡，
　　今有所求索，無復從我教，
　　如風閡於山，如水閡於岸，
　　我今所教令，於今已永絕，
　　將從無量眾，擊鼓吹貝螺，
　　常作諸伎樂，受諸五欲樂，
　　婇女數百眾，日夜自娛樂，
　　今者都永盡，如樹無花實，
　　顏貌轉枯盡，色力亦復然，
　　如花轉萎悴，我今亦復爾。」 ^180b27

時，阿育王呼侍者言：「汝今憶我恩養，汝持此半阿摩勒果送鷄雀寺中，
作我意，禮拜諸比丘僧足，白言：『阿育王問訊諸大聖眾，
我是阿育王，領此閻浮提，閻浮提是我所有，
今者頓盡，無有財寶布施眾僧，於一切財而不得自在。
今唯此半阿摩勒果，我得自由，此是最後布施檀波羅蜜，
哀愍我故，納受此施，令我得供養僧福。』
而說偈言：
　　「半阿摩勒果，是我之所有，
　　於我得自在，今捨於大眾。
　　緣心在於聖，更無濟我者，
　　憐愍於我故，納受阿摩勒。
　　為我食此施，因是福無量，
　　世世受妙樂，用之無有盡。」 ^180c11

時，彼使者受王勅已，即持此半阿摩勒果，
至鷄雀寺中，至上座前，五體著地作禮，
長跪合掌，向上座而說偈曰：
　　「領於閻浮提，一繖繫一鼓，
　　遊行無所礙，如日照於世，
　　業行報已至，在世不復久，
　　無有王威德，如日雲所翳，
　　號曰阿育王，稽首禮僧足，
　　送此布施物，謂半阿摩勒，
　　願求來世福，哀愍彼王故，
　　聖眾愍彼故，受是半果施。」 ^180c25

時，彼上座告諸大眾：「誰聞是語而不厭世間？
我等聞是事，不可不生厭離，如佛經所說。
見他衰事，應生厭離，若有識類眾生者，聞是事豈得不捨世間？」
而說偈曰：
　　「人王世中最，阿育孔雀姓，
　　閻浮提自在，阿摩勒為主，
　　太子及諸臣，共奪大王施，
　　送半阿摩勒，降伏憍財者，
　　使彼生厭心，愚夫不識施，
　　因果受妙樂，示送半摩勒。」 ^181a7

時，彼上座作是念言：「云何令此半阿摩勒，一切眾僧得其分食？」
即教令研磨，著石榴羹中，行已，眾僧一切皆得周遍。 ^181a17

時，王復問傍臣曰：「誰是閻浮提王？」 ^181a19

臣啟王言：「大王是也。」 ^181a20

時，王從臥起而坐，顧望四方，合掌作禮，
念諸佛德，心念口言：「我今復以此閻浮提施與三寶，隨意用之。」
而說偈曰：
　　「今此閻浮提，多有珍寶飾，
　　施與良福田，果報自然得，
　　以此施功德，不求天帝釋，
　　梵王及人主，世界諸妙樂，
　　如是等果報，我悉不用受，
　　以是施功德，疾得成佛道，
　　為世所尊仰，成得一切智，
　　世間作善友，導師最第一。」 ^181a21

時，王以此語盡書紙上，而封緘之，以齒印印之。
作如是事畢，便即就盡。 ^181b3

爾時，太子及諸臣、宮人、婇女、國界人民，
興種種供養葬送，如王之法而闍維之。 ^181b5

爾時，諸臣欲立太子紹王位，中有一大臣，
名曰阿 #CB00145;羅陀，
語諸臣曰：「不得立太子為王。
所以者何？大王阿育在時，本誓願滿十萬億金作諸功德，
唯減四億，不滿十萬，以是故，今捨閻浮提施與三寶，欲令滿足。
今是大地屬於三寶，云何而立為王？」 ^181b7

時，諸臣聞已，即送四億諸金，送與寺中，
即便立法益之子為王，名三波提。
次復太子，名毘梨訶波低，為紹王位，毘梨訶波低太子，
名曰毘梨訶西那，次紹王位。
毘梨訶西那太子，名曰沸沙須摩沸沙達摩，次紹王位。
沸沙須摩太子，名曰沸沙蜜多羅，次紹王位。 ^181b13

時，沸沙蜜多羅問諸臣曰：「我當作何等事，令我名德久存於世？」 ^181b18

時，賢善諸臣信樂三寶者，啟王言：「阿育大王是王之前種姓，
彼王在世，造立八萬四千如來塔，復興種種供養，
此之名德，相傳至今。
王欲求此名者，當造立八萬四千塔，及諸供養。」 ^181b20

王言：「大王阿育有大威德，能辦此事，我不能作，更思餘事。」 ^181b24

中有惡臣，不信向者，啟王言：「世間二種法傳世不滅，
一者作善，二者作惡。
大王阿育作諸善行，王今當行惡行，打壞八萬四千塔。」 ^181b26

時，王用侫臣語，即興四兵眾，往詣寺舍，壞諸塔寺。
王先往鷄雀寺中，寺門前有石師子，即作師子吼。
王聞之即大驚怖，非生獸之類，而能吼鳴，還入城中。
如是再三，欲壞彼寺。 ^181b29

時，王呼諸比丘來，問諸比丘：「使我壞塔為善？
壞僧房為善？」 ^181c5

比丘答曰：「二不應行。
王其欲壞者，寧壞僧房，勿壞佛塔。」 ^181c6

時，王殺害比丘，及壞塔寺。
如是漸漸至婆伽羅國，又復唱令：「若有人能得沙門釋子頭來者，
賞之千金。」 ^181c7

爾時，彼國中有一阿羅漢，化作眾多比丘頭，
與諸百姓，令送至於王所，令王庫藏財寶竭盡。
時，彼王聞阿羅漢作如是事，倍復瞋恚，欲殺彼阿羅漢。 ^181c10

時，彼羅漢入滅盡正受，王作無量方便，
殺彼聖人，終不能得。
入滅盡三昧力故，不傷其體。
如是漸進至佛塔門邊。 ^181c13

彼所塔中，有一鬼神，止住其中，守護佛塔，名曰牙齒。
彼鬼神作是念：「我是佛弟子，受持禁戒，
不殺害眾生，我今不能殺害於王。」
又復作念：「有一神名曰為蟲，行諸惡行，
兇暴勇健，求索我女，我不與之；今者為護正法故，
當嫁與彼，令其守護佛法。」
即呼彼神語言：「我今嫁女與汝，然共立約誓，
汝要當降伏此王，勿使興諸惡行，壞滅正法。」 ^181c16

時，王所有一大鬼神，名曰烏茶，威德具足，故彼神不奈王何。
時，牙齒神作方便，今日王威勢自然由此鬼神，我今誘誑共作親厚。
如是與彼神作知識，極作知識已，即將此神至於南方大海中。 ^181c24

時彼蟲神排攩大山，推迮王上，及四兵眾，無不死盡。
眾人唱言：「快哉！快哉！」
是世人相傳，名為快哉。
彼王終亡，孔雀苗裔於此永終，是故世間富樂不足為貪。
阿育大王有智之人，覺世無常，身命難保，五家財物亦如幻化。
覺了彼法，勤行精進，作諸功德，乃至臨終，
係心三寶，念念不絕，無所悋惜，唯願盡成阿耨多羅三藐三菩提。
雜阿含經卷第二十五
 ^181c29
