
jing:: 佛說阿難同學經出增一阿含經
translator:: 後漢安息國三藏安世高譯
聞如是：
一時，婆伽婆在舍衛城祇樹給孤獨園。
爾時，舍衛城有比丘名掘多，是尊者阿難少小同學，
甚愛敬念、親昵，未曾恚怒，然不樂修梵行，欲得捨戒還為白衣。
是時阿難，至世尊所，到已頭面禮足，在一面立。
時阿難白世尊言：「於此舍衛城，有比丘名曰掘多，
是我少小同學，不堪任修梵行，欲捨戒還為白衣。
願世尊與掘多比丘說法，使於此現法中清淨修梵行！」 ^874b7

時，世尊告阿難：「阿難！
汝自往詣彼掘多比丘所。」
對曰：「如是。世尊！」阿難從佛受教，便至掘多比丘所。
「世尊呼？」對曰：「如是。」
時，掘多比丘從阿難教，至世尊所，到已頭面禮足，在一面坐。 ^874b15

時，世尊告掘多比丘言：「云何比丘汝審不樂修梵行，欲捨禁戒還為白衣耶？」 ^874b19

比丘報言：「審然，世尊！
所以然者？身熾盛意亦熾盛，不堪任清淨修梵行。」 ^874b20

世尊告曰：「比丘！女人有五穢行。
云何為五？比丘！女人臭穢，言語麁獷，無反復心，
猶如蚖虵常懷毒垢；此女人，增益魔眾，
難得解脫，亦如鈎鎖。
女人不可親近，猶如雜毒不可食；女人不可消，
亦如金剛壞敗人身；比丘！
亦如火炎，猶彼阿鼻泥黎。
比丘！女人不可觀察，猶彼臭糞；比丘！
女人不可聽聞，猶如死嚮；比丘！
女人如牢獄，猶如鞞摩質多牢獄〔阿須繫輪〕；比丘！
女人是怨家，亦如蚖虵，比丘當遠離，猶惡知識；比丘！
女人為恐怖，猶賊村落。
比丘！人身難得，猶優曇鉢花；比丘！
人身甚難得，猶彼板一孔，推著水中數萬歲乃值其孔。
比丘！時亦難遇，除其八時。
汝比丘已得人身，皆是本行所造。
比丘！佛世尊出世甚難遇，猶如石女無子；比丘！
如來出世甚難遇，亦如優曇鉢花。
比丘！已得人身，已得受具足戒，亦得入眾，
猶彼蒙尊國王，亦為人說法，休息止觀至涅槃界，
至彼處，如來善說此法。
汝比丘淨修梵行，當盡苦原。」 ^874b22

時，彼比丘從佛受是教誡，即從坐上，無有塵垢，得法眼淨。
時，彼比丘即從坐起，頭面禮世尊足，便退而去。
爾時，彼比丘聞世尊說是教誡，在一閑靜處而自娛樂。
已在閑靜處，而自娛樂，所以，族姓子剃除鬚髮，
著袈裟衣，於如來所修無上梵行，盡生死原，
梵行已立，所作已辦，更不復受母胎。
是時，彼比丘即成阿羅漢。 ^874c11

時，尊者掘多至世尊所，到已頭面禮足，在一面坐。
時，尊者掘多白世尊言：「世尊！
所教誡今已還覺，願世尊聽般涅槃！」
時，世尊默然不對。
尊者掘多比丘再三白世尊言：「世尊！
所教今已還覺，願世尊聽般涅槃！」
時，世尊告曰：「比丘！
今正是時。」彼比丘即從坐起，頭面禮足，
繞世尊三匝，便退而去，還詣己房。
到已除去坐具，於露地布坐具，便昇虛空，
現若干變化：或化一身為若干身，或化若干身為一身；
或為石鐵，或為金剛，或為牆壁城郭，或為高山石壁，
皆過無礙，出沒於地，譬如流水而無罣礙；
結加趺坐，滿虛空中，譬如大火炎，亦如飛鳥，
猶如此日月，有大威神，有大力勢；以手摩抆，
化身至梵天，於虛空中，坐臥經行，或現煙炎，
身下出煙身上出火，身上出煙身下出火，
左出煙右出火，右出煙左出火，前出煙後出炎，
後出煙前出炎，舉身出煙，舉身出炎，舉身出火。
時，彼比丘還斂神足，身就獨坐，結加趺坐，
直身正意，繫念在前，便入初禪。
從初禪起，入第二禪，從二禪起，入第三禪，
從三禪起，入第四禪，從第四禪起，入空處，
從空處起，入識處，從識處起，入不用處，
從不用處起，入有想無想，從有想無想起，
入想知滅三昧；從想知滅三昧起，入有想、
無想、不用處、識處空處、四禪、三禪、二禪、
初禪；復從初禪起，入第二禪、第三禪。
時，尊者掘多從第四禪起，便捨身壽，於無餘涅槃界便般涅槃。 ^874c19

時，阿難供養尊者掘多舍利，至世尊所，
到已頭面禮足，在一面立。
時阿難白世尊言：「彼掘多比丘者，從如來受教誡，
在閑靜處而自娛樂，所以，族姓子剃除鬚髮，
著三法衣，已信堅固，出家學道，修無上梵行，
盡生死原，梵行已立，所作已辦，更不受母胎。
世尊！彼尊者掘多已般涅槃。」 ^875a17

世尊告曰：「甚奇，甚特！
阿難！佛世尊成就無量智慧，能使掘多比丘濟生死淵。
此，阿難！如來所行已足，況度無數百千眾生濟生死淵及餘當拔濟者？
是故，阿難！當發茲意於佛、於法、於眾。
如是，阿難！當作是學。」 ^875a23

是時，尊者阿難聞佛所說，歡喜奉行。
佛說阿難同學經
 ^875a28
