大智度論釋寶塔校量品第三十二〔卷五十七〕
author:: 聖者龍樹造
translator:: 後秦龜茲國三藏鳩摩羅什譯
pin:: 
#  32 寶塔校量品

【經】
爾時佛告釋提桓因：「若有善男子、善女人聞是深般若波羅蜜，
受持、親近、讀、誦、正憶念，不離薩婆若心，
兩陣戰時，是善男子、善女人誦般若波羅蜜故，
入軍陣中終不失命，刀箭不傷。
何以故？是善男子、善女人長夜修行六波羅蜜，
自除婬欲刀箭，亦除他人婬欲刀箭；自除瞋恚刀箭，
亦除他人瞋恚刀箭；自除愚癡刀箭，亦除他人愚癡刀箭；
自除邪見刀箭，亦除他人邪見刀箭；自除纏垢刀箭，
亦除他人纏垢刀箭；自除諸結使刀箭，亦除他人結使刀箭。
憍尸迦！以是因緣，是善男子、善女人，不為刀箭所傷。 ^463b21

「復次，憍尸迦！是善男子、善女人聞是深般若波羅蜜，
受持、親近、讀、誦、正憶念，不離薩婆若心，
若以毒藥薰、若以蠱道、若以火坑、若以深水、
若欲刀殺、若與毒，如是眾惡皆不能傷。
何以故？是般若波羅蜜是大明呪、是無上呪。
若善男子、善女人於是明呪中學，自不惱身、
亦不惱他、亦不兩惱。
何以故？是善男子、善女人不得我、不得眾生、
不得壽命，乃至知者、見者皆不可得；不得色、
受、想、行、識，乃至一切種智亦不可得。
以不可得故，不自惱身、亦不惱他、亦不兩惱。
學是大明呪故，得阿耨多羅三藐三菩提；
觀一切眾生心，隨意說法。
何以故？過去諸佛學是大明呪，得阿耨多羅三藐三菩提；
當來諸佛學是大明呪，當得阿耨多羅三藐三菩提；
今現在諸佛學是大明呪，得阿耨多羅三藐三菩提。 ^463c3

「復次，憍尸迦！般若波羅蜜，若有但書寫經卷，
於舍供養，不受、不讀，不誦、不說、不正憶念，
是處若人、若非人不能得其便。
何以故？是般若波羅蜜，為三千大千世界中四天王諸天乃至阿迦尼吒諸天子，
及十方無量阿僧祇世界中諸四天王天，乃至阿迦尼吒諸天所守護故。
是般若波羅蜜所止處，諸天皆來供養、
恭敬、尊重、讚歎，禮拜已去。
是善男子、善女人，是般若波羅蜜，但書寫經卷，
於舍供養，不受、不讀、不誦、不說、不正憶念，今世得如是功德。
譬如若人、若畜生來入菩提樹下，諸邊內外；
設人、非人來，不能得其便。
何以故？是處，過去諸佛於中得阿耨多羅三藐三菩提，
未來諸佛、現在諸佛亦於中得阿耨多羅三藐三菩提；
得佛已，施一切眾生無恐無畏，令無量阿僧祇眾生受天上、
人中福樂，亦令無量阿僧祇眾生得須陀洹果，乃至得阿耨多羅三藐三菩提。
以般若波羅蜜力故，是處得恭敬、禮拜，
華香、瓔珞、擣香、澤香、幢蓋、伎樂供養。」 ^463c19

【論】
問曰：
現有受持、讀、誦，入於軍陣，為刀兵所傷，或至失命。
又佛說：「業因緣，非空非海中，無有得免者。」
是中佛何以故言「讀誦般若者，入軍陣中兵刃不傷，亦不失命」？ ^464a13

答曰：
有二種業因緣：一者、必應受報，二者、不必受報。
為必應受報故，《法句》中如是說；此中為不必受報故，
說「讀誦般若，兵刃不傷」。 ^464a17

譬如大逆重罪應死之人，雖有強力、財寶，
不可得免；有人罪輕，雖入死科，理在可救，
用力勢、財物，便得濟命，不救則死。
善男子亦如是，若無必受報罪，雖有死事來，
至讀誦般若波羅蜜，則得濟度；若不讀誦，
則不免死，是故不得言般若波羅蜜無有力勢。 ^464a20

復次，善男子、善女人若遠離惡法，調伏其心，
煩惱折減，一心直信善法，無有疑悔；從久遠已來，
修集福德、智慧，於一切眾生有慈悲心，
教化眾生，除去惡心。
如是善男子，刀兵不傷，命不中斷。
如佛自說因緣：「長夜行六波羅蜜，除己身及他身三毒刀箭。」
五波羅蜜是福德，般若波羅蜜是智慧，
以廣集此二事故，不中失命。 ^464a26

毒藥、水、火等，亦如是。
復次，如外道神仙呪術力故，入水不溺，
入火不熱，毒蟲不螫，何況般若波羅蜜是十方諸佛所因成就呪術！ ^464b5

問曰：
如上所說，是事可信；今此中不能受持、
讀、誦、念般若等，但書寫、供養，云何得是功德？ ^464b8

答曰：
是人所得功德，亦同於上。
何以故？有人先已聞師說般若義，深入愛樂，
然不識文字，違離師故，不能讀誦；而不惜財寶，
雇人書寫，盡心種種供養，意與讀誦者同，故亦得功德。
人不能得便者，諸天守護。
是事難信，故佛以菩提樹為喻。
佛以般若力故，於菩提樹下成無上道，
無上道氣勢故，其處猶有威德，眾生入中，
眾惡不得其便；何況般若波羅蜜是諸佛之母，善男子盡心供養而無功德？ ^464b10

【經】
釋提桓因白佛言：「世尊！
若善男子、善女人書寫般若波羅蜜，華香、
瓔珞乃至伎樂供養；若有人，佛般涅槃後，
若供養舍利，若起塔供養、恭敬、尊重、讚歎，
華香、瓔珞乃至伎樂供養——是二何者得福多？」 ^464b20

佛告釋提桓因：「我還問汝，隨汝意答我。
於汝意云何？如佛得一切種智及得是身，
從何道學，得是一切種智、得是身？」 ^464b24

釋提桓因白佛言：「佛從般若波羅蜜中學，得一切種智及相好身。」 ^464b27

佛告釋提桓因：「如是！
如是！憍尸迦！佛從般若波羅蜜中學，得一切種智。
憍尸迦！不以是身名為佛，得一切種智故名為佛。
憍尸迦！是佛一切種智，從般若波羅蜜中生。
以是故，憍尸迦！是佛身，一切種智所依處，佛因是身得一切種智。
善男子當作是思惟：『是身，一切種智所依處。』
是故我涅槃後舍利，當得供養。 ^464b28

「復次，憍尸迦！善男子、善女人若聞是般若波羅蜜，
書寫、受持、親近、讀、誦、正憶念，華香、瓔珞、
擣香、澤香、幢蓋、伎樂，恭敬、供養、尊重、讚歎，
是善男子、善女人則為供養一切種智。
以是故，憍尸迦！若有善男子、善女人書是般若波羅蜜，
若受持、親近、讀、誦、說、正憶念、供養、恭敬、
尊重、讚歎，華香、瓔珞乃至伎樂；若復有善男子、
善女人，佛般涅槃後，供養舍利，起塔，恭敬、
尊重、讚歎，華香乃至伎樂。
若有善男子、善女人，是般若波羅蜜，書、
持，供養、恭敬、尊重、讚歎，華香、瓔珞乃至伎樂，是人得福多！
何以故？是般若波羅蜜中生五波羅蜜，
生內空乃至無法有法空；四念處乃至十八不共法，
一切三昧、一切禪定、一切陀羅尼，皆從般若波羅蜜中生；
成就眾生、淨佛世界，皆從般若波羅蜜中生；
菩薩家成就、色成就、資生之物成就、眷屬成就、
大慈大悲成就，皆從般若波羅蜜中生；
剎利大姓、婆羅門大姓、居士大家，皆從是般若波羅蜜中生；
四天王天乃至阿迦尼吒天、須陀洹乃至阿羅漢、
辟支佛、諸菩薩摩訶薩、諸佛，諸佛一切種智，皆從是般若波羅蜜中生。」 ^464c6

爾時，釋提桓因白佛言：「世尊！
閻浮提人不供養般若波羅蜜，不恭敬、
不尊重、不讚歎，為不知供養多所利益耶？」 ^464c27

佛告釋提桓因：「憍尸迦！
於汝意云何？閻浮提中幾所人信佛不壞？
信法、信僧不壞？幾所人於佛無疑？
於法、於僧無疑？幾所人於佛決了？
於法、於僧決了？」 ^465a1

釋提桓因白佛言：「世尊！
閻浮提人於佛、法、僧不壞信少，於佛、法、
僧無疑、決了亦少。」 ^465a4

「憍尸迦！於汝意云何？
閻浮提幾所人得三十七品、三解脫門、
八解脫、九次第定、四無礙智、六神通？
閻浮提幾所人斷三結故，得須陀洹道？
幾所人斷三結，亦婬瞋癡薄故，得斯陀含道？
幾所人斷五下分結，得阿那含道？
幾所人斷五上分結，得阿羅漢？
閻浮提幾所人求辟支佛？
幾所人發阿耨多羅三藐三菩提心？」 ^465a6

釋提桓因白佛言：「世尊！
閻浮提中少所人得三十七品，乃至少所人發阿耨多羅三藐三菩提心。」 ^465a13

佛告釋提桓因：「如是！
如是！憍尸迦！少所人信佛不壞、信法不壞、
信僧不壞，少所人於佛無疑、於法無疑、
於僧無疑，少所人於佛決了、於法決了、
於僧決了；憍尸迦！
亦少所人得三十七品、三解脫門、八解脫、
九次第定、四無礙智、六神通。
憍尸迦！亦少所人斷三結得須陀洹、斷三結亦婬瞋癡薄得斯陀含、
斷五下分結得阿那含、斷五上分結得阿羅漢，
少所人求辟支佛；於是中亦少所人發阿耨多羅三藐三菩提心、
於發心中亦少所人行菩薩道。
何以故？是眾生前世不見佛、不聞法、不供養比丘僧，
不布施、不持戒、不忍辱、不精進、不禪定、
無智慧，不聞內空、外空乃至無法有法空，
亦不聞不修四念處乃至十八不共法，
亦不聞不修諸三昧門、諸陀羅尼門，亦不聞不修一切智、一切種智。
憍尸迦！以是因緣故，當知少所眾生信佛不壞、
信法不壞、信僧不壞；乃至少所眾生求辟支佛道；
於是中少所眾生發阿耨多羅三藐三菩提心，
於發心中少所眾生行菩薩道，於是中亦少所眾生得阿耨多羅三藐三菩提。 ^465a15

「憍尸迦！我以佛眼見東方無量阿僧祇眾生發心，
行阿耨多羅三藐三菩提心，行菩薩道；
是眾生遠離般若波羅蜜方便力故，若一、
若二住阿鞞跋致地，多墮聲聞、辟支佛地。
南西北方、四維、上下，亦如是。
以是故，憍尸迦！善男子、善女人發心求阿耨多羅三藐三菩提者，
應聞般若波羅蜜，應受持、親近、讀、誦、說、
正憶念；受持、親近、讀、誦、說、正憶念已，應書經卷，
恭敬、供養、尊重、讚歎，香華、瓔珞乃至伎樂。 ^465b7

「諸餘善法入般若波羅蜜中者，亦應聞、受持乃至正憶念。
何等是諸餘善法？
所謂檀波羅蜜、尸羅波羅蜜、羼提波羅蜜、
毘梨耶波羅蜜、禪波羅蜜；內空、外空乃至無法有法空，
諸三昧門、諸陀羅尼門，四念處乃至十八不共法，大慈大悲。
如是等無量諸善法，皆入般若波羅蜜中，
是亦應聞、受持乃至正憶念。
何以故？是善男子、善女人當如是念：『佛本為菩薩時，
如是行、如是學，所謂般若波羅蜜、禪波羅蜜、
毘梨耶波羅蜜、羼提波羅蜜、尸羅波羅蜜、
檀波羅蜜，內空、乃至無法有法空，諸三昧門、
諸陀羅尼門，四念處乃至十八不共法，大慈大悲。
如是等無量佛法，我等亦應隨學。
何以故？般若波羅蜜是我等所尊，禪波羅蜜乃至無量諸餘善法亦是我等所尊。
此是諸佛法印，諸辟支佛、阿羅漢、阿那含、
斯陀含、須陀洹法印。
諸佛學是般若波羅蜜乃至一切種智得度彼岸，
諸辟支佛、阿羅漢、阿那含、斯陀含、須陀洹亦學是般若波羅蜜乃至一切智得度彼岸。』
以是故，憍尸迦！若善男子、善女人，若佛在世、
若般涅槃後，應依止般若波羅蜜、禪波羅蜜、
毘梨耶波羅蜜、羼提波羅蜜、尸羅波羅蜜、
檀波羅蜜，乃至一切種智亦應依止。
何以故？是般若波羅蜜乃至一切種智是諸聲聞、
辟支佛、菩薩摩訶薩及一切世間天、人、阿修羅所可依止。」 ^465b16

【論】
問曰：
佛已種種讚般若功德，今釋提桓因何故以舍利校般若功德多少？ ^465c13

答曰： ^465c14

信根多者，憙供養舍利；慧根多者，好讀誦經法。
是故問：「有人書經供養，有人供養舍利，何所為多？」 ^465c15

「華香、瓔珞」等義，如先說。
「於汝意云何」者，四事答中，此是反問答。
是故佛即反問釋提桓因。
或有人供養舍利得福德多，或有人供養般若波羅蜜得福德亦多，
隨人心故，佛不得一定答，是故反問。 ^465c17

「從般若波羅蜜中生五波羅蜜」者，後品中佛自說：
「無方便智慧布施迴向，不名檀波羅蜜。」 ^465c22

十八空即是智慧，智慧因緣故，生四念處乃至一切種智。
雖非盡是智慧，以性同故，以智慧為主，
是故言「從般若生」。 ^465c24

行般若波羅蜜，得諸法實相，於布施、持戒等通達；
若不得般若實相，不能通達布施、持戒。
何以故？若一切法空，則無罪無福，何用布施、持戒？
若諸法實有相，不應從因緣生，先已有故。
若眾生是常，則譬如虛空，亦無死者；若無常，
神則隨身滅，亦無後世罪福。
若無眾生，何有殺罪？
如是亦無不殺生戒等。 ^465c26

若得是般若波羅蜜實相法，則不墮有無二邊，
用中道通達布施、持戒等。
以此布施、持戒等果報故，有剎利大姓乃至諸佛。 ^466a5

問曰： ^466a7

閻浮提人多貪利福德，何以不供養般若波羅蜜？ ^466a8

答曰：
智人少故，不知供養般若，無咎；譬如金寶，盲者不識。
以閻浮提人但信三尊者少，何況知而能行！
佛欲令釋提桓因自說，故反問：「有幾許人於三尊得不壞信」
等。 ^466a9

問曰：
不壞信、無疑、決了，有何差別？ ^466a13

答曰：
有人言：無有差別；佛莊嚴種種說，開悟人心故。 ^466a14

有人言：於三寶中得不壞信。
何以知之？以無疑故。
何以知無疑？以決了故。 ^466a15

問曰：
無疑、決了有何異？
答曰：
初信三寶故是無疑，智慧究竟故是決了；
譬如渡水，初入是無疑，出彼岸是決了。 ^466a17

三分聖戒力故信不壞，四分力故是無疑，正見分力故是決了。 ^466a19

復次，見諦道中是不壞信，思惟道中是無疑，無學道中是決了。 ^466a21

如是等種種分別。 ^466a22

是三事得何果報？
從三十七品至六神通，是有為果；三結盡乃至煩惱及習盡，
是無為果——得如是等果報。 ^466a23

釋提桓因有報生知他心，亦曾以天耳聞諸道差別，
又以是大菩薩利根，入觀眾生心三昧故，
得知諸道差別，是故答佛：「深信者少。」 ^466a25

從須陀洹乃至初發心求佛道轉少，轉少故不知供養般若。
何以故少？前世生死中，不聞三寶名，乃至不聞一切種智名。
佛欲證上事故說：「我今以佛眼觀十方無量阿僧祇眾生發無上道，
離般若方便力故，若一、若二住阿毘跋致地。」 ^466a28

「諸餘善法入般若波羅蜜」者，是諸餘經，
所謂《法華經》、《密迹經》等。
十二部經中義同般若者，雖不名為般若波羅蜜經，然義理即同般若波羅蜜。 ^466b5

問曰：
云何須陀洹亦學般若波羅蜜乃至一切種智，得到彼岸？ ^466b8

答曰：
此中六波羅蜜、三解脫門、三十七品等乃至一切種智，
此非獨菩薩法，三乘共有，各隨分學。 ^466b10

【經】
「憍尸迦！若有善男子、善女人，佛般涅槃後，
為供養佛故，作七寶塔，高一由旬，天香、
天華、天瓔珞、天擣香、天澤香、天衣、天幢蓋、
天伎樂供養、恭敬、尊重、讚歎。
憍尸迦！於汝意云何？
是善男子、善女人，從是因緣得福多不？」 ^466b13

釋提桓因言：「世尊！
甚多！甚多！」 ^466b17

佛言：「不如是善男子、善女人聞是般若波羅蜜，
書寫、受持、親近、正憶念，不離薩婆若心，
亦供養、恭敬、尊重、讚歎，若花香、瓔珞、擣香、
澤香、幢蓋、伎樂供養。
是善男子、善女人，福德多。」 ^466b18

佛告釋提桓因憍尸迦：「置一七寶塔。
若善男子、善女人供養佛故，佛般涅槃後，
起七寶塔，滿閻浮提，皆高一由旬，恭敬、
尊重、讚歎，華香、瓔珞、幢蓋、伎樂供養。
憍尸迦！於汝意云何？
是善男子、善女人得福多不？」 ^466b22

釋提桓因言：「世尊！
其福甚多！」
佛言：「不如是善男子、善女人如前供養般若波羅蜜，其福甚多。
憍尸迦！復置一閻浮提滿中七寶塔。
有善男子、善女人供養佛故，佛般涅槃後，
起七寶塔，滿四天下，皆高一由旬，供養如前。
憍尸迦！於汝意云何？
是善男子、善女人，其福多不？」 ^466b27

釋提桓因言：「甚多！
甚多！」
佛言：「不如是善男子、善女人書持般若波羅蜜，
恭敬、尊重、讚歎，華香乃至伎樂供養，其福甚多。
憍尸迦！復置四天下滿中七寶塔。
若有善男子、善女人供養佛故，佛般涅槃後，
起七寶塔，滿小千世界，皆高一由旬，供養如前。
憍尸迦！於汝意云何？
是善男子、善女人，其福多不？」 ^466c4

釋提桓因言：「甚多！
甚多！」 ^466c10

佛言：「不如是善男子、善女人書是般若波羅蜜，
受持、恭敬、尊重、讚歎，華香乃至伎樂供養，其福甚多。
憍尸迦！復置小千世界滿中七寶塔。
若有善男子、善女人供養佛故，佛般涅槃後，
起七寶塔，滿二千中世界，皆高一由旬，
供養如前；不如供養般若波羅蜜其福甚多。
復置二千中世界七寶塔。
若有善男子、善女人供養佛故，佛般涅槃後，
起七寶塔，滿三千大千世界，皆高一由旬，
盡形壽供養，天華、天香、天瓔珞乃至天伎樂。
於汝意云何？是善男子、善女人得福多不？」 ^466c11

釋提桓因言：「世尊！
甚多！甚多！」 ^466c21

佛言：「不如是善男子、善女人書、持是般若波羅蜜，
恭敬、尊重、讚歎，華香乃至伎樂供養，其福甚多。
復置三千大千世界中七寶塔。
若三千大千世界中眾生，一一眾生供養佛故，
佛般涅槃後，各起七寶塔，恭敬、尊重、讚歎，花香乃至伎樂供養。
若有善男子、善女人書持般若波羅蜜，
乃至正憶念，不離薩婆若心，亦恭敬、尊重、
讚歎，華香、瓔珞乃至伎樂供養，是人得福甚多。」 ^466c22

釋提桓因白佛言：「如是！
如是！世尊！是人供養、恭敬、尊重、讚歎是般若波羅蜜，
則為供養過去、未來、現在佛！ ^467a1

「世尊！若十方如恒河沙等世界眾生，一一眾生供養佛故，
佛般涅槃後，各起七寶塔，高一由旬，是人若一劫、
若減一劫，恭敬、尊重、讚歎，華香乃至伎樂供養。
世尊！是善男子、善女人得福多不？」 ^467a4

佛言：「甚多！」
釋提桓因言：「若有善男子、善女人書持是般若波羅蜜，
乃至正憶念，亦恭敬、尊重、讚歎，華香乃至伎樂供養，其福大多！
何以故？世尊！一切善法皆入般若波羅蜜中，
所謂十善道，四禪、四無量心、四無色定，
三十七品，三解脫門：空、無相、無作，四諦：
苦諦、集諦、滅諦、道諦，六神通、八解脫、九次第定，
檀波羅蜜、尸羅波羅蜜、羼提波羅蜜、毘梨耶波羅蜜、
禪波羅蜜、般若波羅蜜，內空乃至無法有法空，
諸三昧門、諸陀羅尼門，佛十力、四無所畏、
四無礙智、大慈大悲、十八不共法，一切智、
道種智、一切種智。
世尊！是名一切諸佛法印。
是法中，一切聲聞及辟支佛、過去未來現在諸佛，學是法印得度彼岸。」 ^467a8

【論】
釋曰：
般若波羅蜜，若聞、受持、誦、讀等，有無量功德。
更欲說故，以現事譬喻證之。
人見土塔高大，即時生心，謂是塔主福德極大，
何況七寶起塔，高一由旬！
是故佛以塔為喻。 ^467a22

問曰：
是塔為實、為假？
答曰：
佛欲使人解知分別福德多小故，作是譬喻，不應問其虛實！ ^467a26

有人言：有實、有假。
如迦葉佛般涅槃後，有國王名吉梨姞。
爾時，人壽二萬歲；是王為供養舍利故，
起七寶塔，高五十里。
又過去世有轉輪王，名德主，一日起五百塔，高五百由旬。
此言「滿三千大千世界」，是事假喻。 ^467a28

有人言：皆是實有。
如小國王隨力起七寶塔；大王能起一由旬七寶塔，
或過一由旬；小轉輪王能起七寶塔滿四天下；
大轉輪王能起七寶塔過四天下；梵天王主三千大千世界，
是佛弟子，能心生變化，起塔高至梵天，
滿三千大千世界；或有菩薩得陀羅尼門、
諸三昧門，深行六波羅蜜故，佛滅度後，能起七寶塔滿三千大千世界。 ^467b4

「滿」者，舉其多故，不言間不容間。
後言「一一眾生」者，施主多故福德多。 ^467b12

佛是中自說得福因緣：「十善道乃至一切種智皆攝在般若波羅蜜中。」
和合是法，名為般若波羅蜜。 ^467b13

是般若中但出生佛，尚應當供養，何況出生三乘及人天中樂，
皆因般若波羅蜜有而不供養！ ^467b16

舍利是無記法，是諸善法所依止處故，
後乃能與人果報；行般若波羅蜜，即時得果，後亦得報。
pin:: 
#  33 述誠品
大智度論釋述誠品第三十三 ^467b18

【經】
爾時，佛告釋提桓因：「如是！
如是！憍尸迦！是諸善男子、善女人書是般若波羅蜜，
持經卷受學，親近、讀、誦、說、正憶念，加復供養華香、
瓔珞、擣香、澤香、幢蓋、伎樂，當得無量無數、
不可思議、不可稱量、無邊福德！
何以故？諸佛一切智、一切種智，皆從般若波羅蜜中生。
諸菩薩摩訶薩禪波羅蜜、毘梨耶波羅蜜、
羼提波羅蜜、尸羅波羅蜜、檀波羅蜜，皆從般若波羅蜜中生。
內空乃至無法有法空，四念處乃至十八不共法，皆從般若波羅蜜中生。
諸佛五眼，皆從般若波羅蜜中生。
成就眾生、淨佛世界、道種智、一切種智、
諸佛法，皆從般若波羅蜜中生。
聲聞乘、辟支佛乘、佛乘，皆從般若波羅蜜中生。
以是故，憍尸迦！善男子、善女人書是般若波羅蜜，
受持經卷，親近、讀、誦、說、正憶念，加復供養華香乃至伎樂，
過出前供養七寶塔，百分、千分、千億萬分，乃至算數譬喻所不能及！
何以故？憍尸迦！若般若波羅蜜在於世者，
佛寶、法寶、比丘僧寶終不滅。
若般若波羅蜜在於世者，十善道、四禪、
四無量心、四無色定、檀波羅蜜乃至般若波羅蜜、
四念處乃至十八不共法、一切智、一切種智，皆現於世。
若般若波羅蜜在於世者，世間便有剎利大姓、
婆羅門大姓、居士大家，四天王天乃至阿迦尼吒諸天，
須陀洹果乃至阿羅漢果、辟支佛道、菩薩摩訶薩、
無上佛道、轉法輪、成就眾生、淨佛世界。」 ^467b22

【論】
釋曰：
上帝釋答佛，言：「供養般若，福德甚多。」
更有大天，以帝釋非一切智人故，所說或錯，
是以佛印可所說，言：「如是！
如是！」 ^467c20

問曰：
若般若波羅蜜相，一切諸觀滅，語言道斷，
不生不滅，如虛空相；今何以說「般若在世者，三寶不滅」？ ^467c23

答曰：
般若波羅蜜體性，有佛、無佛，常住不滅。 ^467c25

此言「在世」者，所謂般若經卷，可修習讀誦者，是因中說果。
譬如井深，綆短不及，便言失井，井實不失；
般若波羅蜜實相如深井，經卷名為綆，
行者不能書寫、修習故言滅。 ^467c26

問曰：
若說三寶，盡攝一切善人、善法，何以復言
「般若在世者，世間有十善道乃至一切種智」？ ^468a1

答曰：
此諸法及諸道，皆廣解三寶中義。
佛寶者，佛法所攝無學五眾。
法寶者，第三諦，所謂涅槃，除四沙門所攝學、
無學功德，餘殘辟支佛功德、菩薩功德。
僧寶者，四向、四果學、無學五眾。 ^468a3

餘十善道、四禪、四無量等皆是道方便門，是故別說。
大智度論卷第五十七
 ^468a7
