
jing:: 佛說大堅固婆羅門緣起經卷上
translator:: 西天譯經三藏朝奉大夫試光祿卿傳法大師賜紫臣施護等奉　詔譯
如是我聞：
一時，世尊在王舍城鷲峯山中，與大眾俱。
是時，有五髻乾闥婆王子，過於夜分，至明旦時，來詣佛所。
彼有身光廣大照耀，彼鷲峯山都一光聚。
到佛所已，頭面禮足，退住一面，前白佛言：「世尊！
我於一時，在三十三天，見帝釋天主、大梵天王并善法天眾而共集會有所宣說：
『我親所聞，我親所受。』
是義云何？唯願世尊告示於我，令我了知。」 ^207c22

佛告五髻乾闥婆王子言：「所有汝於三十三天帝釋天主、
大梵天王并善法天眾共集會處有所聽受，
我今如應告語於汝，令汝了知。」 ^208a1

時，五髻乾闥婆王子，復白佛言：「世尊！
我於一時在三十三天帝釋天主、大梵天王并善法天眾共集會處。
是時，或有天子，以因緣故，初生彼天。
同時，有餘先生天子，見初生者，乃起五種極愛樂事，
所謂壽命、色相、名稱、吉祥、眷屬等。
世尊！彼有一類天子，作如是言：『諸天子！
汝等且觀，此初生天子，有餘先生天子，
起於五種極愛樂事，所謂壽命、色相、名稱、
吉祥、眷屬等。』彼時，又有一類天子，作如是言：『諸天子！
此初生者是佛世尊聲聞法中，修梵行已，
身壞命終，感善趣報，而來生此三十三天。
同時，有諸先生天子，乃起五種極愛樂事。』
彼時又有一類天子，作如是言：『快哉諸天子！
有四佛如來、應供、正等正覺，出現世間，
宣說諸法，利益天人，損減阿脩羅眾，增益天眾。』
彼時，又有一類天子，作如是言：『止！
諸天子！非四佛如來、應供、正等正覺，出現世間。
快哉！諸天子！有三佛如來、應供、正等正覺，
出現世間，宣說諸法，利益天人，損減阿脩羅眾，增益天眾。』
彼時，又有一類天子，作如是言：『止！
諸天子！非三佛如來、應供、正等正覺，出現世間。
快哉！諸天子！有二佛如來、應供、正等正覺，
出現世間，宣說諸法，利益天人，損減阿修羅眾，增益天眾。』
如是等事，願佛為說。」 ^208a5

是時，帝釋天主、大梵天王在佛會中，佛以是事告帝釋天主并天眾言：
「汝等當知，同一時中，無處容受二佛如來、
應供、正等正覺，出現世間，宣說諸法。」
時，帝釋天主并諸天眾，聞佛語已，咸生歡喜，心意快然。 ^208b1

爾時，世尊知彼帝釋天主并諸天眾咸生歡喜，
即告眾言：「如來、應供、正等正覺出現世間，具足八種希有之法。
汝等若欲聞者，應當勝前發歡喜心起忻樂意。」
即時，佛告帝釋天主言：「憍尸迦！
汝今為此天眾，隨應樂說如來、應供、正等正覺八希有法。」 ^208b6

時，帝釋天主承佛教勅，宣說世尊八希有法：「諸天子！
隨有如來、應供、正等正覺出現世間，決定損減阿脩羅眾，
增益天眾，能令多人利益安樂。
如是利樂，是為希有。 ^208b12

「復次，諸天子！如來大師出現世間，我不見於過去及今現在而有別異，
是故如來、應供、正等正覺出現世間，宣說法教，利益天人。
所謂破諸見法、離染污法、順觀法、潔白法、
了知諸受法、除憍慢法、調伏渴流法、破無明法、
斷依止法、離貪愛法、寂滅法、涅槃法。
如是宣說諸法，是為希有。 ^208b16

「復次，諸天子！如來大師出現世間，我不見於過去及今現在而有別異，
是故如來、應供、正等正覺出現世間，為諸聲聞教示學法，謂所應修諸無瞋法。
以此緣故，如來、應供、正等正覺重重教示：
『諸修行者，應於曠野寂靜等處修無諍行，
若行、若住、若坐、若臥，遠離憒閙，及離諠繁，
隨自依止、隨自色相、隨自忻樂、隨自所愛，
勿雜他人，隨自應行。』
如是教示，是為希有。 ^208b23

「復次，諸天子！如來大師出現世間，我不見於過去及今現在而有別異，
是故如來、應供、正等正覺出現世間，雖復隨順受諸飲食，
如來常得食中上味，及得正味，得第一味，得不離散味。
又復，如來、應供、正等正覺所受飲食，遠離憍慢無住無著，
常離過失起正智慧，常欲出離。
復以此法教示一切，是為希有。 ^208c3

「復次，諸天子！如來大師出現世間，我不見於過去及今現在而有別異，
是故如來、應供、正等正覺出現世間，具足神通，
為諸聲聞說神通法，教示開導使令修行。
如是教示，是為希有。 ^208c10

「復次，諸天子！如來大師出現世間，我不見於過去及今現在而有別異，
是故如來、應供、正等正覺出現世間，離諸疑惑，
亦離疑論，於善法中得無所畏，如是離疑者，是為希有。 ^208c15

「復次，諸天子！如來大師出現世間，我不見於過去及今現在而有別異，
是故如來、應供、正等正覺，出現世間，於諸法中如說能行，
如行能說，復以諸法，教示開導使令修行。
如是教示，是為希有。 ^208c19

「復次，諸天子！如來大師出現世間，我不見於過去及今現在而有別異，
是故如來、應供、正等正覺，出現世間，教示涅槃及涅槃道，增長充滿無有窮盡。
譬如殑伽河水閻牟那河水流注大海增長無盡，
如來、應供、正等正覺亦復如是，教示涅槃及涅槃道，
善巧宣說諸涅槃法，及善安立，使令修行增長無盡。
如是教示者，是為希有。 ^208c24

「諸天子！如來大師出現世間，具足如是八種希有之法，是故我不見於過去及今現在而有別異。」 ^209a3

是時，彼天子眾聞是說已，又復勝前，咸生歡喜，
心意快然，俱白帝釋天主言：「天主！
願為我等重復宣說彼如來、應供、正等正覺八種希有之法。」 ^209a6

時，帝釋天主為彼天眾，第二宣說如來八希有法： ^209a10

「復次，諸天子！隨有如來、應供、正等正覺出現世間，
決定損減阿脩羅眾，增益天眾，能令多人利益安樂，
如是利樂，是為希有。
諸天子！是故如來大師出現世間，我不見於過去及今現在而有別異，
如是如前廣說，乃至如來、應供、正等正覺，
出現世間，教示涅槃及涅槃道，增長充滿無有窮盡。
譬如殑伽河水、閻牟那河水流注大海增長無盡，
如來、應供、正等正覺亦復如是，教示涅槃及涅槃道，
善巧宣說諸涅槃法，及善安立，使令修行增長無盡。
如是教示，是為希有。
諸天子！如來大師出現世間，具足如是八希有法。
是故我不見於過去及今現在而有別異。」
如是言已，彼天子眾又復勝前，咸生歡喜，心意快然。 ^209a12

爾時，世尊知天子眾又復勝前生歡喜已，
復告帝釋天主言：「憍尸迦！
汝今重復宣說如來、應供、正等正覺八希有法。」 ^209a26

是時帝釋天主承佛教勅，第三復說八希有法： ^209a29

「復次，諸天子！隨有如來、應供、正等正覺，
出現世間，決定損減阿脩羅眾，增益天眾，能令多人利益安樂。
如是利樂，是為希有。
諸天子！是故如來大師出現世間，我不見於過去及今現在而有別異，
如是如前廣說，乃至如來、應供、正等正覺，
出現世間，教示涅槃及涅槃道，增長充滿無有窮盡。
譬如殑伽河水、閻牟那河水流注大海增長無盡，
如來、應供、正等正覺亦復如是，教示涅槃及涅槃道，
善巧宣說諸涅槃法，及善安立，使令修行增長無盡。
如是教示，是為希有。
諸天子！如來大師出現世間，具足如是八希有法，是故我不見於過去及今現在而有別異。」
如是言已。 ^209b2

時，大梵天王知彼天眾又復勝前，咸生歡喜心意快然，
即說伽陀曰：
　　「帝釋天主并天眾，咸生如是歡喜心，
　　歸命稱讚佛如來，善說如來希有法。
　　昔見天中初生者，具足色相及威光，
　　由於梵行久已修，得生彼天具勝力。」 ^209b15

時，三十三天眾聞是伽陀已，又復勝前，
咸生歡喜，心意快然。 ^209b21

爾時，大梵天王知彼天眾又復勝前生歡喜已，
即告眾言：「汝等若欲樂聞，如來、應供、正等正覺，
具大智慧，於長夜中多所利樂，如是事者，
應當勝前發歡喜心，起忻樂意。」
時，彼天眾俱白大梵天王言：「善哉！
大梵天王，唯願廣說，如來、應供、正等正覺具大智慧，於長夜中利樂等事。」 ^209b23

時，大梵天王即為廣說如來大智往昔因緣。
時，梵王言：「世尊！乃往過去世中，有一國王，其名域主。
彼時有一婆羅門，名曰堅固，居輔相位，
為王之師，聰明大智，具大才略，善治國事。
王有太子，名曰黎努，王所愛念，聰明大智，
復有大才，善了眾事。
世尊！彼黎努太子，別有六人剎帝利童子，
而為伴友，常所共會，聚砂為戲。
彼輔相堅固婆羅門，亦有一子，名曰護明，
深所愛念，才智聰利，凡所歷事，無不洞明。
世尊！而彼輔相參治政事，頗經時歲，其後一時忽趣命終。
王聞輔相堅固婆羅門已趣命終，愁憂懊惱悲軫淚流，
撫膝驚惶，癡悶如絕，乃作是言：『我此輔相，
頗有才智，參治國政，深為良佐，復常與我共所娛樂，
而忽命終，我深苦惱。』
時，彼太子聞其父王為輔相堅固婆羅門已趣命終，
愁憂懊惱悲軫淚流，太子即時往詣王所，
到已白言：『父王勿須憂愁，勿須涕泣，何故自損癡悶如絕？
何以故？父王當知，堅固婆羅門有一長子，
名曰護明，具有才智，又復聰利，若繼父位，
能曉政事，其父所解，此子悉知，今有此人，王何憂惱！
王應密召，隨事教招，以父所任當授其子。』 ^209b29

「時，王聞已，即命使人乃謂之曰：『汝往護明童子所傳如是言：
「王今召汝，宜速來此。」』
使人受命，即時往詣護明童子所，既到彼已，
具宣王勅：『今召於汝，宜速往彼。』
時，護明童子聞使人言，即時來詣王所。
到已伸敬，令一面坐。
時，王歡喜重復慰諭，作如是言：『我今如實教示於汝，
汝父喪逝，雖復愁惱，我今令汝繼其父位，而為輔相。
汝善為我共治國政。』
護明童子受王教命，即繼父位乃為輔相，
共治國政如父所作，諸所應事，悉如其父，而無違失。
爾時，國中婆羅門長者士庶人民，知是事已，
咸作是言：『快哉！護明童子！
汝父昔時名為堅固，子今繼位，克廣前業，我等稱汝名大堅固。』
其本名字為護明者，以火中出因緣立號，從今已後稱大堅固。 ^209c22

「世尊！爾時，輔相大堅固婆羅門為相未久，
即時往詣六人剎帝利童子所，到已謂言：『汝諸童子！
宜應往彼黎努太子所，告於彼言：「太子！
若有苦惱，汝我同受；若有快樂，汝我同慶；
汝有歸趣，我亦有歸。
今汝父王年登壽考，進止羸劣，世難知者所謂壽命，一旦去世我等何歸？
汝今當知，有諸臣佐，共相評議，王去世後，
必當與汝，受王灌頂，汝若紹位，當以國土與我分治。」』
是時，六人童子聞輔相大堅固婆羅門如是言已，
即時往詣黎努太子所，既到彼已，具如上說。
時太子言：『諸童子！
若我更生之日，或有臣佐，立我嗣位與授灌頂，
我於爾時不忘汝等，所有國土與汝分治，設有樂事與汝共受。』
後域主王，復經久時忽趣命終。
時，諸臣佐詣太子所，到已白言：『太子！
當知，我等諸臣授汝灌頂，汝今時至宜紹王位。』
時，黎努太子謂臣佐言：『汝等若能立我嗣位，
其或堪任，今正是時。』
時，諸臣佐即為敷置妙師子座，太子處于座上，
以妙香水灌注其頂，作如是言：『天子！
汝今時至堪嗣王位，我等諸臣奉王灌頂。』
王灌頂已，善治國政。 ^210a8

「世尊！時，黎努王受灌頂已，未久之間，五欲自娛遊戲自在。
於是輔相大堅固婆羅門，往詣六人童子所，
到已告言：『汝等當知，黎努太子已受灌頂，
處於王位，未久之間，五欲娛樂遊戲自在。
王昔有言，與汝分治國土。
汝等今時宜應往彼黎努王所，作如是言：
「王昔許我，畫壤分治。
汝王今時，能不忘不？」』
時，六童子聞輔相大堅固婆羅門言已，
即共往詣黎努王所，具如上說。 ^210a29

「世尊！時，黎努王告六童子言：『如先所約，
我記是言，我今當以此之國土等為七分與汝六人，各各分治。』
如是言已。時六童子俱白王言：『若王記其言者，
斯為甚善，願王速召輔相大堅固婆羅門，
令彼如王教勅，申畫疆境。
彼人聰利智慧明了，堪為準的。』
時，黎努王乃命使人即謂之言：『汝往輔相大堅固婆羅門所，
作如是言：「王今召汝，汝今宜應速至王所。」』
使人受命，即詣輔相大堅固婆羅門所，
到已如應宣示王言：『汝今宜應速至王所。』
佛說大堅固婆羅門緣起經卷上
 ^210b9
