
other:: 中阿含經卷第十一
translator:: 東晉罽賓三藏瞿曇僧伽提婆譯
pin:: 
##  6 王相應品
中阿含王相應品第六
　　七寶、相、四洲　牛糞、摩竭王
　　鞞婆麗陵耆　天使最在後
jing:: 
###  58 七寶經
（五八）中阿含王相應品七寶經第一
我聞如是：
一時，佛遊舍衛國，在勝林給孤獨園。 ^493a11

爾時，世尊告諸比丘：「若轉輪王出於世時，當知便有七寶出世。
云何為七？輪寶、象寶、馬寶、珠寶、女寶、居士寶、
主兵臣寶，是謂為七。
若轉輪王出於世時，當知有此七寶出世。
如是如來、無所著、等正覺出於世時，當知亦有七覺支寶出於世間。
云何為七？念覺支寶、擇法覺支、精進覺支、
喜覺支、息覺支、定覺支、捨覺支寶，是謂為七。
如來、無所著、等正覺出於世時，當知有此七覺支寶出於世間。」 ^493a12

佛說如是。彼諸比丘聞佛所說，歡喜奉行。 ^493a21

七寶經第一竟〔一百八十二字〕
jing:: 
###  59 三十二相經
（五九）中阿含王相應品三十二相經第二〔初一日誦〕 ^493a23

我聞如是：
一時，佛遊舍衛國，在勝林給孤獨園。 ^493a26

爾時，諸比丘於中食後集坐講堂，共論此事：「諸賢！
甚奇！甚特！大人成就三十二相，必有二處真諦不虛。
若在家者，必為轉輪王，聰明智慧，有四種軍，
整御天下，由己自在；如法法王成就七寶，
彼七寶者，輪寶、象寶、馬寶、珠寶、女寶、居士寶、
主兵臣寶，是為七，千子具足，顏貌端正，
勇猛無畏，能伏他眾，彼必統領此一切地乃至大海，
不以刀杖，以法教令，令得安樂。
若剃除鬚髮，著袈裟衣，至信、捨家、無家、
學道者，必得如來、無所著、等正覺，名稱流布，周聞十方。」 ^493a27

爾時，世尊在於燕坐，以淨天耳出過於人，
聞諸比丘於中食後集坐講堂，共論此事：「諸賢！
甚奇！甚特！大人成就三十二相，必有二處真諦不虛。
若在家者，必為轉輪王，聰明智慧，有四種軍，
整御天下，由己自在；如法法王成就七寶，
彼七寶者，輪寶、象寶、馬寶、珠寶、女寶、居士寶、
主兵臣寶，是為七，千子具足，顏貌端正，
勇猛無畏，能伏他眾，彼必統領此一切地乃至大海，
不以刀杖，以法教令，令得安樂。
若剃除鬚髮，著袈裟衣，至信、捨家、無家、
學道者，必得如來、無所著、等正覺，名稱流布，周聞十方。」 ^493b8

世尊聞已，則於晡時從燕坐起，往詣講堂比丘眾前敷座而坐，
問諸比丘：「汝等今日共論何事集坐講堂？」 ^493b20

時，諸比丘白曰：「世尊！
我等今日集坐講堂共論此事：『諸賢！
甚奇！甚特！大人成就三十二相，必有二處真諦不虛。
若在家者，必為轉輪王，聰明智慧，有四種軍，
整御天下，由己自在；如法法王成就七寶，
彼七寶者，輪寶、象寶、馬寶、珠寶、女寶、居士寶、
主兵臣寶，是為七，千子具足，顏貌端正，
勇猛無畏，能伏他眾，彼必統領此一切地乃至大海，
不以刀杖，以法教令，令得安樂。
若剃除鬚髮，著袈裟衣，至信、捨家、無家、
學道者，必得如來、無所著、等正覺，名稱流布，周聞十方。』
世尊！我等共論如此事故集坐講堂。」 ^493b22

於是，世尊告曰：「比丘！
汝等欲得從如來聞三十二相耶？
謂大人所成，必有二處真諦不虛。
若在家者，必為轉輪王，聰明智慧，有四種軍，
整御天下，由己自在；如法法王成就七寶，
彼七寶者，輪寶、象寶、馬寶、珠寶、女寶、居士寶、
主兵臣寶，是為七，千子具足，顏貌端正，
勇猛無畏，能伏他眾，彼必統領此一切地乃至大海，
不以刀杖，以法教令，令得安樂。
若剃除鬚髮，著袈裟衣，至信、捨家、無家、
學道者，必得如來、無所著、等正覺，名稱流布，周聞十方。」 ^493c5

時，諸比丘聞已，白曰：「世尊！
今正是時。善逝！今正是時。
若世尊為諸比丘說三十二相者，諸比丘聞已當善受持。」 ^493c15

世尊告曰：「諸比丘！
諦聽，諦聽！善思念之，吾當為汝廣分別說。」
時，諸比丘受教而聽。 ^493c17

佛言：「大人足安平立，是謂大人大人之相。
復次，大人足下生輪，輪有千輻，一切具足，是謂大人大人之相。
復次，大人足指纖長，是謂大人大人之相。
復次，大人足周正直，是謂大人大人之相。
復次，大人足跟踝後兩邊平滿，是謂大人大人之相。
復次，大人足兩踝#CB00166;，是謂大人大人之相。
復次，大人身毛上向，是謂大人大人之相。
復次，大人手足網縵，猶如鴈王，是謂大人大人之相。
復次，大人手足極妙柔弱軟敷，猶兜羅華，是謂大人大人之相。
復次，大人肌皮軟細，塵水不著，是謂大人大人之相。 ^493c19

「復次，大人一一毛，一一毛者，身一孔一毛生，
色若紺青，如螺右旋，是謂大人大人之相。
復次，大人鹿 #CB13416;腸，
猶如鹿王，是謂大人大人之相。
復次，大人陰馬藏，猶良馬王，是謂大人大人之相。
復次，大人身形圓好，猶如尼拘類樹，上下圓相稱，是謂大人大人之相。
復次，大人身不阿曲，身不曲者，平立申手以摩其膝，是謂大人大人之相。
復次，大人身黃金色，如紫磨金，是謂大人大人之相。
復次，大人身七處滿，七處滿者，兩手、兩足、
兩肩及頸，是謂大人大人之相。
復次，大人其上身大，猶如師子，是謂大人大人之相。
復次，大人師子頰車，是謂大人大人之相。 ^494a1

「復次，大人脊背平直，是謂大人大人之相。
復次，大人兩肩上連，通頸平滿，是謂大人大人之相。
復次，大人四十齒牙、平齒、不踈齒、白齒、
通味第一味，是謂大人大人之相。
復次，大人梵音可愛，其聲猶如加羅毘伽，是謂大人大人之相。
復次，大人廣長舌，廣長舌者，舌從口出遍覆其面，是謂大人大人之相。
復次，大人承淚處滿，猶如牛王，是謂大人大人之相。
復次，大人眼色紺青，是謂大人大人之相。
復次，大人頂有肉髻，團圓相稱，髮螺右旋，是謂大人大人之相。
復次，大人眉間生毛，潔白右縈，是謂大人大人之相。 ^494a14

「諸比丘！大人成就此三十二相，必有二處真諦不虛。
若在家者，必為轉輪王，聰明智慧，有四種軍，
整御天下，由己自在；如法法王成就七寶，
彼七寶者，輪寶、象寶、馬寶、珠寶、女寶、居士寶、
主兵臣寶，是為七，千子具足，顏貌端正，
勇猛無畏，能伏他眾，彼必統領此一切地乃至大海，
不以刀杖，以法教令，令得安樂。
若剃除鬚髮，著袈裟衣，至信、捨家、無家、
學道者，必得如來、無所著、等正覺，名稱流布，周聞十方。」 ^494a26

佛說如是。彼諸比丘聞佛所說，歡喜奉行。 ^494b6

三十二相經第二竟〔千六百八字〕
jing:: 
###  60 四洲經
（六〇）中阿含王相應品四洲經第三〔初一日誦〕 ^494b8

我聞如是：
一時，佛遊舍衛國，在勝林給孤獨園。 ^494b10

爾時，尊者阿難在安靜處，燕坐思惟而作是念：
「世人甚少少能於欲有滿足意，少有厭患於欲而命終者；
世人於欲有滿足意，厭患於欲而命終者，為甚難得。」 ^494b11

尊者阿難則於晡時從燕坐起，往詣佛所，
到已作禮，却住一面，白曰：「世尊！
我今在安靜處，燕坐思惟而作是念：『世人甚少少能於欲有滿足意，
少有厭患於欲而命終者；世人於欲有滿足意，
厭患於欲而命終者，為甚難得。』」 ^494b14

佛告阿難：「如是，如是。
世人甚少少能於欲有滿足意，少有厭患於欲而命終者。
阿難！世人於欲有滿足意，厭患於欲而命終者，為甚難得。
阿難！世人極甚難得，極甚難得於欲有滿足意，厭患於欲而命終者。
阿難！但世間人甚多甚多，於欲無滿足意，不厭患欲而命終也。
所以者何？阿難！往昔有王名曰頂生，作轉輪王，
聰明智慧，有四種軍，整御天下，由己自在，
如法法王成就七寶，彼七寶者，輪寶、象寶、
馬寶、珠寶、女寶、居士寶、主兵臣寶，是為七，
千子具足，顏貌端正，勇猛無畏，能伏他眾，
彼必統領此一切地乃至大海，不以刀杖，
以法教令，令得安樂。
阿難！彼頂生王而於後時極大久遠，便作是念：
『我有閻浮洲，極大富樂，多有人民，我有七寶，
千子具足，我欲於宮雨寶七日，積至于膝。』
阿難！彼頂生王有大如意足，有大威德，
有大福祐，有大威神，適發心已，即於宮中雨寶七日，積至于膝。 ^494b20

「阿難！彼頂生王而於後時極大久遠，復作是念：
『我有閻浮洲，極大富樂，多有人民，我有七寶，
千子具足，及於宮中雨寶七日，積至于膝。
我憶曾從古人聞之，西方有洲名瞿陀尼，
極大富樂，多有人民。
我今欲往見瞿陀尼洲，到已整御。』
阿難！彼頂生王有大如意足，有大威德，
有大福祐，有大威神，適發心已，即以如意足乘虛而去，及四種軍。
阿難！彼頂生王即時往到住瞿陀尼洲。
阿難！彼頂生王住已整御瞿陀尼洲，乃至無量百千萬歲。 ^494c9

「阿難！彼頂生王而於後時極大久遠，復作是念：
『我有閻浮洲，極大富樂，多有人民，我有七寶，
千子具足，及於宮中雨寶七日，積至于膝，我亦復有瞿陀尼洲。
我復曾從古人聞之，東方有洲名弗婆鞞陀提，
極大富樂，多有人民。
我今欲往見弗婆鞞陀提洲，到已整御。』
阿難！彼頂生王有大如意足，有大威德，
有大福祐，有大威神，適發心已，即以如意足乘虛而去，及四種軍。
阿難！彼頂生王即時往到住弗婆鞞陀提洲。
阿難！彼頂生王住已整御弗婆鞞陀提洲，乃至無量百千萬歲。 ^494c19

「阿難！彼頂生王而於後時極大久遠，復作是念：
『我有閻浮洲，極大富樂，多有人民，我有七寶，
千子具足，及於宮中雨寶七日，積至于膝，
我亦復有瞿陀尼洲，亦有弗婆鞞陀提洲。
我復曾從古人聞之，北方有洲名欝單曰，
極大富樂，多有人民，彼雖無我想亦無所受。
我今欲往見欝單曰洲，到已整御，及諸眷屬。』
阿難！彼頂生王有大如意足，有大威德，
有大福祐，有大威神，適發心已，即以如意足乘虛而去，及四種軍。 ^495a2

「阿難！彼頂生王遙見平地白，告諸臣曰：『卿等見欝單曰平地白耶？』
諸臣對曰：『見也。天王！』
王復告曰：『卿等知不？
彼是欝單曰人自然粳米，欝單曰人常所食者，卿等亦應共食此食。』
阿難！彼頂生王復遙見欝單曰洲中，若干種樹，
淨妙嚴飾，種種綵色，在欄楯裏，告諸臣曰：
『卿等見欝單曰洲中，若干種樹，淨妙嚴飾，
種種綵色，在欄楯裏耶？』
諸臣對曰：『見也。天王！』
王復告曰：『卿等知不？
是欝單曰人衣樹，欝單曰人取此衣著，卿等亦應取此衣著。』
阿難！彼頂生王即時往到住欝單曰洲。
阿難！彼頂生王住已整御欝單曰洲，乃至無量百千萬歲，及諸眷屬。 ^495a11

「阿難！彼頂生王而於後時極大久遠，復作是念：
『我有閻浮洲，極大富樂，多有人民，我有七寶，
千子具足，及於宮中雨寶七日，積至于膝，
我亦復有瞿陀尼洲，亦有弗婆鞞陀提洲，亦有欝單曰洲。
我復曾從古人聞之，有天名曰三十三天。
我今欲往見三十三天。』
阿難！彼頂生王有大如意足，有大威德，
有大福祐，有大威神，適發心已，即以如意足乘虛而往，
及四種軍，向日光去。 ^495a24

「阿難！彼頂生王遙見三十三天中，須彌山王上猶如大雲，
告諸臣曰：『卿等見三十三天中，須彌山王上猶如大雲耶？』
諸臣對曰：『見也。天王！』
王復告曰：『卿等知不？
是三十三天晝度樹也。
三十三天在此樹下，於夏四月，具足五欲，而自娛樂。』
阿難！彼頂生王復遙見三十三天中，須彌山王上近於南邊猶如大雲，
告諸臣曰：『卿等見三十三天中，須彌山王上近於南邊猶如大雲耶？』
諸臣對曰：『見也。天王！』
王復告曰：『卿等知不？
是三十三天正法之堂，三十三天於此堂中，
八日、十四日、十五日，為天為人，思法思義。』 ^495b4

「阿難！彼頂生王即到三十三天。
彼頂生王到三十三天已，即入法堂。
於是，天帝釋便與頂生王半座令坐，彼頂生王即坐天帝釋半座。
於是，頂生王及天帝釋都無差別，光光無異，
色色無異，形形無異，威儀禮節及其衣服亦無有異，唯眼眴異。 ^495b15

「阿難！彼頂生王而於後時極大久遠，復作是念：
『我有閻浮洲，極大富樂，多有人民，我有七寶，
千子具足，及於宮中雨寶七日，積至于膝。
我亦復有瞿陀尼洲，亦有弗婆鞞陀提洲，亦有欝單曰洲。
我又已見三十三天雲集大會，我已得入諸天法堂。
又天帝釋與我半座，我已得坐帝釋半座，
我與帝釋都無差別，光光無異，色色無異，
形形無異，威儀禮節及其衣服亦無有異，唯眼眴異。
我今寧可驅帝釋去，奪取半座，作天人王，由己自在。』 ^495b21

「阿難！彼頂生王適發此念，不覺已下在閻浮洲，
便失如意足，生極重病。
命將終時，諸臣往詣頂生王所白曰：『天王！
若有梵志、居士及臣人民，來問我等：「頂生王臨命終時說何等事？
天王！我等當云何答梵志、居士及臣人民？」』 ^495c2

「時，頂生王告諸臣曰：『若梵志、居士及臣人民，
來問卿等：「頂生王臨命終時說何等事？」
卿等應當如是答之：「頂生王得閻浮洲，意不滿足而命終。
頂生王得七寶，意不滿足而命終。
千子具足，意不滿足而命終。
頂生王七日雨寶，意不滿足而命終。
頂生王得瞿陀尼洲，意不滿足而命終。
頂生王得弗婆鞞陀提洲，意不滿足而命終。
頂生王得欝單曰洲，意不滿足而命終。
頂生王見諸天集會，意不滿足而命終。
頂生王具足五欲功德色、聲、香、味、觸，意不滿足而命終。」
若梵志、居士及臣人民，來問卿等：「頂生王臨命終時說何等事？」
卿等應當如是答之。』」 ^495c8

於是，世尊而說頌曰：
　　「天雨妙珍寶，欲者無厭足，
　　欲苦無有樂，慧者應當知。
　　若有得金積，猶如大雪山，
　　一一無有足，慧者作是念。
　　得天妙五欲，不以此五樂，
　　斷愛不著欲，等正覺弟子。」 ^495c20

於是，世尊告曰：「阿難！
昔頂生王，汝謂異人耶？
莫作斯念，當知即是我也。
阿難！我於爾時為自饒益，亦饒益他，饒益多人，
愍傷世間，為天、為人求義及饒益，求安隱快樂。
爾時說法不至究竟，不究竟白淨，不究竟梵行，不究竟梵行訖。
爾時不離生老病死、啼哭憂慼，亦未能得脫一切苦。
阿難！我今出世，如來、無所著、等正覺、明行成為、
善逝、世間解、無上士、道法御、天人師，號佛、眾祐。
我今自饒益，亦饒益他，饒益多人，愍傷世間，
為天、為人求義及饒益，求安隱快樂。
我今說法得至究竟，究竟白淨，究竟梵行，究竟梵行訖。
我今得離生老病死、啼哭憂慼，我今已得脫一切苦。」 ^495c28

佛說如是。尊者阿難及諸比丘，聞佛所說，歡喜奉行。 ^496a12

四洲經第三竟二千三百五十三字
jing:: 
###  61 牛糞喻經
（六一）中阿含王相應品牛糞喻經第四 ^496a14

我聞如是：
一時，佛遊舍衛國，在勝林給孤獨園。 ^496a17

爾時，有一比丘在安靜處，燕坐思惟而作是念：
「頗復有色常住不變，而一向樂，恒久存耶？
頗有覺、想、行、識常住不變，而一向樂，恒久存耶？」 ^496a18

彼一比丘則於晡時從燕坐起，往詣佛所，
稽首作禮，却坐一面，白曰：「世尊！
我今在安靜處燕坐思惟而作是念：『頗復有色常住不變，
而一向樂，恒久存耶？
頗有覺、想、行、識常住不變，而一向樂，恒久存耶？』」 ^496a21

佛告比丘：「無有一色常住不變，而一向樂，
恒久存者，無有覺、想、行、識常住不變，而一向樂，恒久存者。」 ^496a25

於是，世尊以手指爪抄少牛糞，告曰：「比丘！
汝今見我以手指爪抄少牛糞耶？」 ^496a28

比丘白曰：「見也。世尊！」 ^496a29

佛復告曰比丘：「如是，無有少色常住不變，
而一向樂，恒久存也。
如是，無有少覺、想、行、識常住不變，而一向樂，恒久存也。
所以者何？比丘！我憶昔時長夜作福，長作福已，長受樂報。
比丘！我在昔時七年行慈，七反成敗，不來此世，
世敗壞時，生晃昱天，世成立時，來下生空梵宮殿中，
於彼梵中作大梵天，餘處千反，作自在天王，
三十六反，作天帝釋，復無量反，作剎利頂生王。 ^496b1

「比丘！我作剎利頂生王時，有八萬四千大象，
被好乘具，眾寶校飾，白珠珞覆，于娑賀象王為首。
比丘！我作剎利頂生王時，有八萬四千馬，
被好乘具，眾寶莊飾，金銀珓珞， #CB02570;馬王為首。
比丘！我作剎利頂生王時，有八萬四千車，
四種校飾，莊以眾好、師子、虎豹斑文之皮，
織成雜色，種種莊飾，極利疾名樂聲車為首。
比丘！我作剎利頂生王時，有八萬四千大城，
極大富樂，多有人民，拘舍惒堤王城為首。
比丘！我作剎利頂生王時，有八萬四千樓，
四種寶樓，金、銀、琉璃及水精，正法殿為首。 ^496b9

「比丘！我作剎利頂生王時，有八萬四千御座，
四種寶座，金、銀、琉璃及水精，敷以氍氀、
毾#CB01070;，覆以錦綺羅縠，
有襯體被，兩頭安枕，加陵伽波惒邏、波遮悉多羅那。
比丘！我作剎利頂生王時，有八萬四千雙衣，
初摩衣、錦衣、繒衣、劫貝衣、加陵伽波惒邏衣。
比丘！我作剎利頂生王時，有八萬四千女，
身體光澤，晈潔明淨，美色過人，小不及天，
姿容端正，覩者歡悅，眾寶瓔珞嚴飾具足，
盡剎利種女，餘族無量。
比丘！我作剎利頂生王時，有八萬四千種食，
晝夜常供，為我故設，欲令我食。 ^496b21

「比丘！彼八萬四千種食中，有一種食，極美淨潔，
無量種味，是我常所食。
比丘！彼八萬四千女中，有一剎利女，最端正姝好，常奉侍我。
比丘！彼八萬四千雙衣中，有一雙衣，或初摩衣、
或錦衣、或繒衣、或劫貝衣、或加陵伽波惒邏衣，是我常所著。
比丘！彼八萬四千御座中，有一御座，或金、
或銀、或琉璃、或水精，敷以氍氀、毾#CB01070;，
覆以錦綺羅縠，有襯體被，兩頭安枕，加陵伽波惒邏、
波遮悉多羅那，是我常所臥。
比丘！彼八萬四千樓觀中，有一樓觀，或金、
或銀、或琉璃、或水精，名正法殿，是我常所住。 ^496c3

「比丘！彼八萬四千大城中，而有一城，極大富樂，
多有人民，名拘舍惒堤，是我常所居。
比丘！彼八萬四千車中，而有一車，莊以眾好、
師子、虎豹斑文之皮，織成雜色，種種莊飾，
極利疾名樂聲車，是我常所載，至觀望園觀。
比丘！彼八萬四千馬中，而有一馬，體紺青色，
頭像如烏，名#CB02570;馬王，
是我常所騎，至觀望園觀。
比丘！彼八萬四千大象中，而有一象，舉體極白，
七支盡正，名于娑賀象王，是我常所乘，至觀望園觀。 ^496c14

「比丘！我作此念：『是何業果，為何業報，令我今日有大如意足，
有大威德，有大福祐，有大威神？』
比丘！我復作此念：『是三業果，為三業報，
令我今日有大如意足，有大威德，有大福祐，有大威神。
一者布施，二者調御，三者守護。』
比丘！汝觀彼一切所有盡滅，如意足亦失。
比丘！於意云何？色為有常，為無常耶？」 ^496c23

答曰：「無常也。世尊！」 ^497a1

復問曰：「若無常者，是苦，非苦耶？」 ^497a2

答曰：「苦、變易也。世尊！」
復問曰：「若無常、苦、變易法者，是多聞聖弟子頗受是我，
是我所，我是彼所耶？」 ^497a3

答曰：「不也。世尊！」
復問曰：「比丘！於意云何？
覺、想、行、識為有常，為無常耶？」 ^497a5

答曰：「無常也。世尊！」 ^497a6

復問曰：「若無常者，是苦，非苦耶？」
答曰：「苦、變易也。世尊！」 ^497a7

復問曰：「若無常、苦、變易法者，是多聞聖弟子頗受是我，
是我所，我是彼所耶？」 ^497a8

答曰：「不也。世尊！」
「是故，比丘！汝應如是學。
若有色，或過去、或未來、或現在，或內、或外，
或麤、或細，或好、或惡，或近、或遠，彼一切非我，
非我所，我非彼所，當以慧觀知如真。
若有覺、想、行、識，或過去、或未來、或現在，
或內、或外，或麤、或細，或好、或惡，或近、或遠，
彼一切非我，非我所，我非彼所，當以慧觀知如真。
比丘！若多聞聖弟子如是觀者，彼便厭色，
厭覺、想、行、識，厭已便無欲，無欲已便解脫，
解脫已便知解脫，生已盡，梵行已立，所作已辦，
不更受有，知如真。」 ^497a10

於是，彼比丘聞佛所說，善受善持，即從坐起，
稽首佛足，繞三匝而去。 ^497a20

彼比丘受佛化已，獨住遠離，心無放逸，
修行精勤，彼獨住遠離，心無放逸，修行精勤已，
族姓子所為，剃除鬚髮，著袈裟衣，至信、
捨家、無家、學道者，唯無上梵行訖，於現法中自知自覺，
自作證成就遊，生已盡，梵行已立，所作已辦，
不更受有，知如真。
如是彼比丘知法已，乃至得阿羅訶。 ^497a22

佛說如是。彼諸比丘聞佛所說，歡喜奉行。 ^497a28

牛糞喻經第四竟〔千六百三十三字〕
jing:: 
###  62 頻鞞娑邏王迎佛經
（六二）中阿含王相應品頻鞞娑邏王迎佛經第五〔初一日誦〕 ^497b1

我聞如是：
一時，佛遊摩竭陀國，與大比丘眾俱，比丘一千悉無著、
至真，本皆編髮，往詣王舍城摩竭陀邑。
於是，摩竭陀王頻鞞娑邏聞世尊遊摩竭陀國，
與大比丘眾俱，比丘一千悉無著、至真，
本皆編髮，來此王舍城摩竭陀邑。
摩竭陀王頻鞞娑邏聞已，即集四種軍，
象軍、馬軍、車軍，步軍，集四種軍已，與無數眾俱，
長一由延，往詣佛所。
於是，世尊遙見摩竭陀王頻鞞娑邏來，
則便避道，往至善住尼拘類樹王下，敷尼師檀，
結跏趺坐，及比丘眾。 ^497b4

摩竭陀王頻鞞娑邏遙見世尊在林樹間，
端正姝好，猶星中月，光耀煒曄，晃若金山，
相好具足，威神巍巍，諸根寂定，無有蔽礙，
成就調御，息心靜默，見已下車。
若諸王剎利以水灑頂，得為人主，整御大地，
有五儀式：一者劍，二者蓋，三者天冠，四者珠柄拂，
五者嚴飾屣，一切除却，及四種軍，步進詣佛。
到已作禮，三自稱名姓：「世尊！
我是摩竭陀王洗尼頻鞞娑邏。」
如是至三。 ^497b14

於是，世尊告曰：「大王！
如是，如是。汝是摩竭陀王洗尼頻鞞娑邏。」 ^497b23

於是，摩竭陀王洗尼頻鞞娑邏再三自稱名姓已，
為佛作禮，却坐一面。
諸摩竭陀人或禮佛足，却坐一面，或問訊佛，
却坐一面，或叉手向佛，却坐一面，或遙見佛已，默然而坐。 ^497b24

爾時，尊者欝毘邏迦葉亦在眾坐。
尊者欝毘羅迦葉是摩竭陀人意之所係，
謂大尊師，是無著真人。
於是，摩竭陀人悉作是念：「沙門瞿曇從欝毘羅迦葉學梵行耶？
為欝毘羅迦葉從沙門瞿曇學梵行耶？」 ^497b28

爾時，世尊即知摩竭陀人心之所念，便向尊者欝毘羅迦葉而說頌曰：
　　「欝毘見何等，斷火來就此？
　　迦葉為我說，所由不事火。
　　飲食種種味，為欲故事火，
　　生中見如此，是故不樂事。
　　迦葉意不樂，飲食種種味，
　　何不樂天人？　迦葉為我說。」
　　「見寂靜滅盡，無為不欲有，
　　更無有尊天，是故不事火。
　　世尊為最勝，世尊不邪思，
　　了解覺諸法，我受最勝法。」 ^497c4

於是，世尊告曰：「迦葉！
汝今當為現如意足，令此眾會咸得信樂。」 ^497c16

於是，尊者欝毘羅迦葉即如其像作如意足，
便在坐沒，從東方出，飛騰虛空，現四種威儀，
一行、二住、三坐、四臥。
復次，入於火定，尊者欝毘羅迦葉入火定已，
身中便出種種火焰，青、黃、赤、白中水精色，
下身出火，上身出水，上身出火，下身出水，
如是南、西、北方，飛騰虛空，現四種威儀，
一行，二住，三坐，四臥。
復次，入於火定，尊者欝毘羅迦葉入火定已，
身中便出種種火焰，青、黃、赤、白中水精色，
下身出火，上身出水，上身出火，下身出水。 ^497c17

於是，尊者欝毘羅迦葉止如意足已，為佛作禮，
白曰：「世尊！佛是我師，我是佛弟子，佛一切智，我無一切智。」 ^497c27

世尊告曰：「如是。迦葉！
如是。迦葉！我有一切智，汝無一切智。」 ^498a1

爾時，尊者欝毘羅迦葉因自己故，而說頌曰：
　　「昔無所知時，為解脫事火，
　　雖老猶生盲，邪不見真際。
　　我今見上跡，無上龍所說，
　　無為盡脫苦，見已生死盡。」 ^498a2

諸摩竭陀人見如此已，便作是念：「沙門瞿曇不從欝毘羅迦葉學梵行，
欝毘羅迦葉從沙門瞿曇學梵行也。」 ^498a8

世尊知諸摩竭陀人心之所念，便為摩竭陀王洗尼頻鞞娑邏說法，
勸發渴仰，成就歡喜，無量方便為彼說法，
勸發渴仰，成就歡喜已。
如諸佛法，先說端正法，聞者歡悅，謂說施、
說戒、說生天法，毀呰欲為災患，生死為穢，
稱歎無欲為妙道品白淨，世尊為彼大王說之。
佛已知彼有歡喜心、具足心、柔軟心、堪耐心、
昇上心、一向心、無疑心、無盡心，有能、有力堪受正法，
謂如諸佛所說正要，世尊即為彼說苦、
習、滅、道。「大王！色生滅，汝當知色生滅。
大王！覺、想、行、識生滅，汝當知識生滅。
大王！猶如大雨時，水上之泡或生或滅。
大王！色生滅亦如是，汝當知色生滅。
大王！覺、想、行、識生滅，汝當知識生滅。 ^498a10

「大王！若族姓子知色生滅，便知不復生當來色。
大王！若族姓子知覺、想、行、識生滅，便知不復生當來識。
大王！若族姓子知色如真，便不著色，不計色，
不染色，不住色，不樂色是我。
大王！若族姓子知覺、想、行、識如真，便不著識，
不計識，不染識，不住識，不樂識是我。
大王！若族姓子不著色，不計色，不染色，
不住色，不樂色是我者，便不復更受當來色。
大王！若族姓子不著覺、想、行、識，不計識，
不染識，不住識，不樂識是我者，便不復更受當來識。
大王！此族姓子無量、不可計、無限，得息寂，
若捨此五陰已，則不更受陰也。」 ^498a24

於是，諸摩竭陀人而作是念：「若使色無常，
覺、想、行、識無常者，誰活？
誰受苦樂？」 ^498b7

世尊即知摩竭陀人心之所念，便告比丘：
「愚癡凡夫不有所聞，見我是我而著於我，
但無我、無我所，空我、空我所。
法生則生，法滅則滅，皆由因緣合會生苦，
若無因緣，諸苦便滅。
眾生因緣會相連續則生諸法，如來見眾生相連續生已，
便作是說：『有生有死，我以清淨天眼出過於人，
見此眾生死時、生時，好色、惡色，或妙、不妙，
往來善處及不善處，隨此眾生之所作業，見其如真。
若此眾生成就身惡行，口、意惡行，誹謗聖人，
邪見成就邪見業，彼因緣此，身壞命終，
必至惡處，生地獄中。
若此眾生成就身善行，口、意善行，不誹謗聖人，
正見成就正見業，彼因緣此，身壞命終，
必昇善處，乃至天上。』
我知彼如是，然不語彼，此是我為能覺、
能語、作教、作起、教起，謂彼彼處受善惡業報，
於中或有作是念：『此不相應，此不得住，
其行如法，因此生彼，若無此因便不生彼，
因此有彼，若此滅者，彼便滅也。』
所謂緣無明有行，乃至緣生有老死，若無明滅，
則行便滅，乃至生滅則老死滅。
大王！於意云何？色為有常，為無常耶？」 ^498b9

答曰：「無常也。世尊！」
復問曰：「若無常者，是苦，非苦耶？」 ^498c1

答曰：「苦、變易也。世尊！」 ^498c2

復問曰：「若無常、苦、變易法者，是多聞聖弟子頗受是我，
是我所，我是彼所耶？」 ^498c3

答曰：「不也。世尊！」 ^498c4

「大王！於意云何？覺、想、行、識為有常，為無常耶？」 ^498c5

答曰：「無常也。世尊！」
復問曰：「若無常者，是苦，非苦耶？」 ^498c6

答曰：「苦、變易也。世尊！」
復問曰：「若無常、苦、變易法者，是多聞聖弟子頗受是我，
是我所，我是彼所耶？」 ^498c7

答曰：「不也。世尊！」
「大王。是故汝當如是學。
若有色，或過去、或未來、或現在，或內、或外，
或麤、或細，或好、或惡，或近、或遠，彼一切非我，
非我所，我非彼所，當以慧觀知如真，大王。
若有覺、想、行、識，或過去、或未來、或現在，
或內、或外，或麤、或細，或好、或惡，或近、或遠，
彼一切非我，非我所，我非彼所，當以慧觀知如真。
大王！若多聞聖弟子如是觀者，彼便厭色，
厭覺、想、行、識，厭已便無欲，無欲已便得解脫，
解脫已便知解脫，生已盡，梵行已立，所作已辦，
不更受有，知如真。」 ^498c9

佛說此法時，摩竭陀王洗尼頻鞞娑邏遠塵離垢，
諸法法眼生，及八萬天、摩竭陀諸人萬二千，
遠塵離垢，諸法法眼生。
於是，摩竭陀王洗尼頻鞞娑邏見法得法，
覺白淨法，斷疑度惑，更無餘尊，不復從他，
無有猶豫，已住果證，於世尊法得無所畏，
即從坐起，稽首佛足，白曰：「世尊！
我今自歸於佛、法及比丘眾，唯願世尊受我為優婆塞，
從今日始，終身自歸，乃至命盡。」 ^498c20

佛說如是。摩竭陀王洗尼頻鞞娑邏及八萬天，
摩竭諸人萬二千，及千比丘，聞佛所說，歡喜奉行。 ^498c28

頻鞞娑邏王迎佛經第五竟〔二千二百二十字〕
 " wit=中阿含經卷第十一
〔七千九百九十六字〕
 ^499a2
