
pin:: 大智度論釋往生品第四之下
author:: 聖者龍樹造
translator:: 後秦龜茲國三藏鳩摩羅什譯
【經】
舍利弗白言：「世尊！
云何菩薩摩訶薩法眼淨？」 ^348c14

佛告舍利弗：「菩薩摩訶薩以法眼知是人隨信行、
是人隨法行、是人無相行，是人行空解脫門、
是人行無相解脫門、是人行無作解脫門，
得五根，得五根故得無間三昧，得無間三昧故得解脫智，
得解脫智故斷三結：有眾見、疑、齋戒取，
是人名為須陀洹；是人得思惟道，薄婬、
恚、癡，當得斯陀含；增進思惟道，斷婬、恚，
得阿那含；增進思惟道，斷色染、無色染、
無明、慢、掉，得阿羅漢。
是人行空、無相、無作解脫門，得五根，得五根故得無間三昧，
得無間三昧故得解脫智，得解脫智故知所有集法皆是滅法，
作辟支佛。是為菩薩法眼淨。 ^348c15

「復次，舍利弗！菩薩摩訶薩知是菩薩初發意行檀波羅蜜乃至行般若波羅蜜，
成就信根、精進根，善根純厚；用方便力故，
為眾生受身；若生剎利大姓，若生婆羅門大姓，
若生居士大家；若生四天王天處乃至他化自在天處；
是菩薩於其中住，成就眾生，隨其所樂，
皆給施之；亦淨佛世界，值遇諸佛，供養、
恭敬、尊重、讚歎，乃至阿耨多羅三藐三菩提，
亦不墮聲聞、辟支佛地；是為菩薩摩訶薩法眼淨。 ^348c27

「復次，舍利弗！菩薩摩訶薩如是知是菩薩於阿耨多羅三藐三菩提退、
知是菩薩於阿耨多羅三藐三菩提不退，
知是菩薩受阿耨多羅三藐三菩提記、
知是菩薩未受阿耨多羅三藐三菩提記，
知是菩薩到阿鞞跋致地、知是菩薩未到阿鞞跋致地，
知是菩薩具足神通、知是菩薩未具足神通；
知是菩薩已具足神通，飛到十方如恒河沙等世界，
見諸佛供養恭敬，尊重讚歎；知是菩薩未得神通、
當得神通；知是菩薩當淨佛世界、未淨佛世界，
是菩薩成就眾生、未成就眾生，是菩薩為諸佛所稱譽、
所不稱譽，是菩薩親近諸佛、不親近佛，
是菩薩壽命有量、壽命無量，是菩薩得佛時，
比丘眾有量、比丘眾無量；是菩薩得阿耨多羅三藐三菩提時，
以菩薩為僧、不以菩薩為僧；是菩薩當修苦行難行、
不修苦行難行，是菩薩一生補處、未一生補處，
是菩薩受最後身、未受最後身，是菩薩能坐道場、
不能坐道場，是菩薩有魔、無魔。
如是，舍利弗！是為菩薩摩訶薩法眼淨。」 ^349a6

【論】
釋曰：
菩薩摩訶薩初發心時，以肉眼見世界眾生，
受諸苦患，心生慈愍；學諸禪定，修得五通，
以天眼遍見六道中眾生受種種身心苦，
益加憐愍故，求慧眼以救濟之。
得是慧眼已，見眾生心相種種不同，云何令眾生得是實法，
故求法眼，引導眾生令入法中，故名法眼。 ^349a26

所謂「是人隨信行，是人隨法行」，初入無漏道——鈍根者名隨信行，
是人初依信力故得道，名為隨信行；利根者名隨法行，
是人分別諸法故得道，是名隨法行。
是二人，十五心中亦名為無相行。
過是已往，或名須陀洹，或名斯陀含，或名阿那含。
十五心中疾速，無人能取其相者，故名無相。 ^349b4

有人無始世界來，性常質直，好樂實事者；
有人好行捨離者；有人世世常好善寂者。
好實者，用空解脫門得道，以諸實中空為第一故；
好行捨者，行無作解脫門得道；好善寂者，行無相解脫門得道。 ^349b10

問曰：
何以說「得五根」？ ^349b15

答曰：
有人言：一切聖道名為五根，五根成立故。
八根雖皆是善，而三無漏根無有別異，以是故但說五根。 ^349b16

取果時相應三昧，名「無間三昧」；得是三昧已，
得解脫智，以是解脫智斷三結，得果證。 ^349b18

「有眾見」者，於五受眾中，生我若我所。 ^349b20

「疑」者，於三寶、四諦中不信。 ^349b21

「齋戒取」者，九十六種外道法中，取是法，望得苦解脫。 ^349b22

問曰：
見諦所斷十結，得須陀洹果，何以故但說三、不說七？ ^349b24

答曰：
若說有眾見，已說一切見結，如經說「有眾見為六十二見根本」
故。 ^349b25

若人著我，復思惟：我為是常？
為是無常？若謂無常，墮斷滅中而生邪見，無有罪福。
若謂為常，墮常見中而生齋戒取；計望得道，
或修後世福德樂；欲得此二事故取戒。
求苦樂因緣故，謂天所作，便生見取。
若說有眾見，則攝是二見：邊見、邪見。
若說齋戒取，已說見取。
餘四結未拔根本，故不說。 ^349b27

是十結於三界四諦所斷，分別有八十八。 ^349c5

須陀洹乃至辟支佛，分別聲聞、辟支佛道，如先說。 ^349c6

菩薩法眼有二種：一者、分別知聲聞、辟支佛方便得道門，
二者、知菩薩方便行道門。
聲聞、辟支佛事先已處處說，今當分別菩薩法。 ^349c7

若菩薩知是菩薩深行六波羅蜜，薄諸煩惱故，
用信根、精進根及方便，為度眾生故受身。
是菩薩生死肉身，未得法性神通法身，
以是故不說三根，未離欲故。
今世行布施功德，信根、精進根，後世生剎利大姓乃至他化自在天。
先知因，後知果。 ^349c10

復次，「是菩薩不退」者，如先說「不退轉相」，
亦如後〈阿鞞跋致品〉中說；與此相違，名為退。 ^349c16

不退菩薩有二種：一者、受記，二者、未受記。
如《首楞嚴三昧》四種受記中說。 ^349c18

「具足神通」者，於十方恒河沙世界中，一時能變化無量身，
供養諸佛、聽法，說法度眾生。
如是等，除佛無能及者，是為末後身菩薩；
與此相違者，名不具足。 ^349c19

復次，各各自地中無所少，名為具足；各各地中未成就，是不具足。 ^349c23

「得神通」有二種：有用者，有不用者。
「未得神通」者，有菩薩新發意故，未得神通；
或未離欲故、懈怠心故、行餘法故，是為未得；
與上相違，是為「得」。 ^349c25

「淨佛世界、未淨世界」，如先說。 ^349c28

「成就眾生」者有二種：有先自成功德，然後度眾生者；
有先成就眾生，後自成功德者。
如寶華佛欲涅槃時，觀二菩薩心，所謂彌勒、釋迦文菩薩。
彌勒菩薩自功德成就，弟子未成就；釋迦文菩薩弟子成就，
自身未成就。成就多人難，自成則易。
作是念已，入雪山谷寶窟中，身放光明。
是時釋迦文菩薩見佛，其心清淨，一足立，
七日七夜，以一偈讚佛；以是因緣故，超越九劫。
如是等，知成就眾生、不成就眾生者。 ^349c29

「諸佛稱譽」，如先說；與此相違，名為「不稱譽」。 ^350a9

「親近諸佛」、「無量壽命」、「無量比丘僧」、「純菩薩為僧」、
「不修苦行」，如〈初品〉末說。 ^350a10

「一生補處」者，或以相知者，如阿私陀仙人觀其身相，知今世成佛。
珊若婆羅門見乳糜，知今日成佛者應食。
如遍吉菩薩、觀世音菩薩、文殊師利菩薩等，
見是菩薩如諸佛相，知當成佛，如是等。 ^350a12

「坐道場」者，有菩薩見菩薩行處，地下有金剛地持是菩薩；
又見天龍鬼神持種種供養具，送至道場，
如是等，知坐道場。 ^350a16

「有魔」者，宿世遮他行道及種種求佛道因緣，
不喜行慈，好行空等餘法，如是等因緣，
以宿世破他行道，故有魔破壞。 ^350a19

問曰：
云何末後身菩薩受惡業報、為魔來壞？ ^350a22

答曰：
菩薩以種種門入佛道，或從悲門，或從精進、智慧門入佛道。 ^350a23

是菩薩行精進、智慧門，不行悲心，好行精進、智慧故。
譬如貴人，雖有種種好衣，或時著一，餘者不著；
菩薩亦如是，修種種行以求佛道，或行精進、
智慧道，息慈悲心。 ^350a25

破行道者，增上慢故。
諸長壽天、龍、鬼神不識方便者，見作惡行因緣，
若不受報，生斷滅見，是故佛現受報。
是故雖無罪因緣實魔來，以方便力故現有魔。 ^350a29

如是等一切聲聞、辟支佛、諸菩薩種種方便門，
令眾生入道，是名「法眼淨」。 ^350b3

【經】
舍利弗白佛言：「世尊！
云何菩薩摩訶薩佛眼淨？」 ^350b6

佛告舍利弗：「有菩薩摩訶薩求佛道心，
次第入如金剛三昧，得一切種智。
爾時，成就十力、四無所畏、四無礙智、十八不共法、大慈大悲。
是菩薩摩訶薩用一切種，一切法中，無法不見，
無法不聞，無法不知，無法不識。
舍利弗！是為菩薩摩訶薩得阿耨多羅三藐三菩提時佛眼淨。
如是，舍利弗！菩薩摩訶薩欲得五眼，當學六波羅蜜。
何以故？舍利弗！是六波羅蜜中，攝一切善法，
若聲聞法、辟支佛法、菩薩法、佛法。
舍利弗！若有實語，能攝一切善法者，般若波羅蜜是。
舍利弗！般若波羅蜜能生五眼，菩薩學五眼者，得阿耨多羅三藐三菩提。」 ^350b7

【論】
釋曰：
菩薩住十地中，具足六波羅蜜乃至一切種智。
菩薩入如金剛三昧，破諸煩惱習，即時得諸佛無礙解脫，
即生佛眼，所謂一切種智、十力、四無所畏、
四無礙智乃至大慈大悲等諸功德，是名「佛眼」。 ^350b19

問曰：
智慧、見物是眼相，云何大慈悲等名為「眼」？ ^350b23

答曰： ^350b24

諸功德皆與慧眼相應故，通名為眼。
復次，慈悲心有三種：眾生緣、法緣、無緣。 ^350b25

凡夫人，眾生緣；聲聞、辟支佛及菩薩，初眾生緣，
後法緣；諸佛善修行畢竟空，故名為無緣，是故慈悲亦名佛眼。 ^350b26

已說佛眼，今說佛眼所用：是眼無法不見、
不聞、不知、不識。 ^350b29

復次，有人謂：「十住菩薩與佛無有差別，
如遍吉、文殊師利、觀世音等，具足佛十力功德等而不作佛，
為廣度眾生故。」是故生疑。
以是故說佛眼相——十方眾生及諸法中，
無不見、無不聞。是諸菩薩，於餘菩薩為大，
比於佛不能遍知；如月光明雖大，於日則不現。 ^350c1

問曰：
眼為見相，云何說「聞」？ ^350c7

答曰：
眾生智慧，從六情生，知六塵。
人謂佛有所不聞，如外經書中言或有所不聞；是故佛智慧無所不聞。
又耳識因緣生智慧，智慧所知，言「無法不聞」。 ^350c8

問曰：
何以故三識所知合為一，三識所知別為三——眼名為見，
耳名為聞，意知名為識，鼻、舌、身識名為覺？ ^350c12

答曰：
是三識助道法多，是故別說；餘三識不爾，是故合說。 ^350c14

是三識但知世間事，是故合為一；餘三亦知世間，
亦知出世間，是故別說。 ^350c15

復次，是三識但緣無記法；餘三識或緣善，
或緣不善，或緣無記。 ^350c17

復次，是三識能生三乘因緣，如眼見佛及佛弟子，
耳聞法，心籌量、正憶念。
如是等種種差別，以是故，六識所知事分為四分。 ^350c19

一切種智者，如人眼見近不見遠，見內不見外，
見麁不見細，見東不見西，見此不見彼，
見和合不見散，見生時不見滅。 ^350c22

肉眼見，天眼不見：眼根成就，未離欲凡夫人故無天眼。 ^350c25

天眼見，慧眼不見：凡夫人得天眼神通故無慧眼。 ^350c26

慧眼見，法眼不見：未離欲聲聞聖人，不知種種度眾生道故無法眼。 ^350c27

法眼見，佛眼不見：菩薩得道種智，知種種度眾生道，未成佛故無佛眼。 ^350c29

復次，肉眼、天眼見，慧眼、法眼、佛眼不見：
凡夫人眼根成就，得天眼神通故，無慧眼、
法眼、佛眼。 ^351a1

肉眼、慧眼見，法眼、佛眼不見：眼根成就聲聞聖人；
不知種種度眾生道故無法眼，聲聞人故無佛眼。 ^351a4

肉眼、法眼見，佛眼不見：初得無生忍、未受法性生身菩薩，
得道種智；未成佛故無佛眼。 ^351a6

天眼、慧眼見，法眼、佛眼不見：離欲聲聞聖人得天眼神通；
非菩薩故無道種智，無道種智故無法眼，聲聞人故無佛眼。 ^351a8

天眼、法眼見，佛眼不見：得菩薩神通，知種種度眾生道；未成佛故無佛眼。 ^351a11

慧眼、法眼見，佛眼不見：菩薩得無生法忍，
得無生法忍已，能觀一切眾生得道因緣，
以種種道而度脫之；未成佛故無佛眼。 ^351a13

復次，肉眼、天眼、慧眼見，法眼、佛眼不見：
眼根成就聲聞聖人得天眼神通；無道種智故無法眼，聲聞人故無佛眼。 ^351a16

天眼、慧眼、法眼見，佛眼不見：法性生身菩薩，
具六神通，以種種道度眾生；未成佛故無佛眼。 ^351a18

復次，肉眼、天眼、慧眼、法眼見，佛眼不見：
初得無生法忍菩薩，未捨肉身，得菩薩神通，
無生法忍、道種智具足；未成佛故無佛眼。 ^351a20

如是等，不名「無法不見聞覺識」。
若以佛眼觀諸法，是名「無所不見，無所不聞，
無所不覺，無所不識」。 ^351a23

五塵隨義分別，亦如是。
三乘等諸善法，是五眼因緣。
諸善法皆六波羅蜜攝；是六波羅蜜，般若波羅蜜為本。
以是故說「般若波羅蜜能生五眼；菩薩漸漸學是五眼，不久當作佛」。 ^351a26

【經】
「舍利弗！有菩薩摩訶薩行般若波羅蜜時，修神通波羅蜜。
以是神通波羅蜜，受種種如意事：能動大地；
變一身為無數身，無數身還為一身；隱顯自在；
山壁樹木，皆過無礙，如行空中；履水如地；
凌虛如鳥；出沒地中，如出入水；身出烟炎，
如大火聚；身中出水，如雪山水流；日月大德，
威力難當，而能摩捫；乃至梵天，身得自在。
亦不著是如意神通，神通事及己身皆不可得；
自性空故、自性離故、自性無生故。
不作是念：『我得如意神通。』
除為薩婆若心。如是，舍利弗！
菩薩摩訶薩行般若波羅蜜時，得如意神通智證。 ^351b2

「是菩薩以天耳淨，過於人耳，聞二種聲：
天聲、人聲。亦不著是天耳神通，天耳與聲及己身皆不可得，
自性空故、自性離故、自性無生故。
不作是念：『我有是天耳。』
除為薩婆若心。如是，舍利弗！
菩薩摩訶薩行般若波羅蜜時，得天耳神通智證。 ^351b13

「是菩薩如實知他眾生心：若欲心，如實知欲心；
離欲心，如實知離欲心；瞋心，如實知瞋心；
離瞋心，如實知離瞋心；癡心，如實知癡心；
離癡心，如實知離癡心；渴愛心，如實知渴愛心；
無渴愛心，如實知無渴愛心；有受心，如實知有受心；
無受心，如實知無受心；攝心，如實知攝心；
散心，如實知散心；小心，如實知小心；大心，
如實知大心；定心，如實知定心；亂心，如實知亂心；
解脫心，如實知解脫心；不解脫心，如實知不解脫心；
有上心，如實知有上心；無上心，如實知無上心。
亦不著是心！何以故？
是心非心相不可思議故，自性空故、自性離故、自性無生故。
不作是念：『我得他心智證。』
除為薩婆若心。如是，舍利弗！
菩薩摩訶薩行般若波羅蜜時，得他心神通智證。 ^351b19

「是菩薩以宿命智證通，念一心乃至百心，
念一日乃至百日，念一月乃至百月，念一歲乃至百歲，
念一劫乃至百劫、無數百劫、無數千劫、
無數百千劫，乃至無數百千萬億劫世；
我是處如是姓、如是名、如是生、如是食、
如是久住、如是壽限、如是長壽、如是受苦樂；
我是中死、生彼處，彼處死、生是處，有相有因緣。
亦不著是宿命神通，宿命神通事及己身皆不可得，
自性空故、自性離故、自性無生故。
不作是念：『我有是宿命神通。』
除為薩婆若心。如是，舍利弗！
菩薩摩訶薩行般若波羅蜜時，得宿命神通智證。 ^351c4

「是菩薩以天眼見眾生死時、生時，端政、
醜陋，惡處、好處，若大、若小；知眾生隨業因緣：
是諸眾生身惡業成就、口惡業成就、意惡業成就故，
謗毀聖人、受邪見因緣故，身壞命終墮惡道，
生地獄中；是諸眾生身善業成就、口善業成就、
意善業成就，不謗毀聖人、受正見因緣故，
命終入善道，生天上。
亦不著是天眼神通，天眼神通事及己身皆不可得，
自性空故、自性離故、自性無生故。
不作是念：『我有是天眼神通。』
除為薩婆若心。如是，舍利弗！
菩薩摩訶薩行般若波羅蜜時，得天眼神通智證。
亦見十方如恒河沙等世界中眾生生死，乃至生天上。
四神通亦如是。 ^351c16

「是菩薩摩訶薩漏盡神通，雖得漏盡神通，
不墮聲聞、辟支佛地；乃至阿耨多羅三藐三菩提，亦不依異法。
亦不著是漏盡神通，漏盡神通事及己身皆不可得，
自性空故、自性離故、自性無生故。
不作是念：『我得漏盡神通。』
除為薩婆若心。如是，舍利弗！
菩薩摩訶薩行般若波羅蜜時，得漏盡神通智證。 ^351c28

「如是，舍利弗！菩薩摩訶薩行般若波羅蜜時，
具足神通波羅蜜；具足神通波羅蜜已，增益阿耨多羅三藐三菩提。」 ^352a6

【論】
釋曰：
如大海中有種種寶珠：有能殺毒，有能遮鬼，
有能破病，有能除寒熱、飢渴，有能隨人所願皆能與者；如是等無量無數寶珠。 ^352a9

大乘海中亦如是，有種種菩薩寶：有菩薩能破三惡道，
有能開三善門，有能生五眼，有能修行神通波羅蜜。
是故諸菩薩能為奇特希有之事，所謂取空相多、
地相少，則能隨意動地。
一身能多，多身能一；虛空中常有微塵滿中；
是人離欲、福德因緣故，集諸微塵以為諸身，令皆相似。 ^352a12

有人言：諸非人恭敬是離欲菩薩，入其身中，隨其意所欲變化則皆能化。
轉輪聖王未離欲，少有福德因緣故，諸鬼神尚為其使，何況離欲行無量心人！ ^352a19

復次，是心相無有住處，若內、若外，若大、
若小，以禪定力故，其心調柔，疾遍諸身，還復亦速。
譬如千頭龍，眼、耳各有二千，及有千口，
心一時用；龍是麁身尚爾，何況菩薩！ ^352a22

有人言：坐禪人事，所有力勢，不可思議；
故一身為無量身，無量身為一身。 ^352a26

石壁無礙者，取石壁虛空相，微塵開闢，如撅入土。 ^352a28

履水者，取地相多故，履水如地；取水相多故，
入地如水；取火相多故，身出烟火。 ^352a29

捫摸日月者，神通不可思議力故，令手及日月，
入火定故，月不能令冷；入水定故，日不能令熱。 ^352b2

問曰：
是神通力乃至四禪中，此何以言「但至梵世，身得自在」？ ^352b4

答曰： ^352b5

此先已說，梵是初門故，言「梵世」則攝一切色界。
又世人皆貴梵王，以為世界主故。
又是菩薩不欲於欲界散亂心現其自在，是故乃至離欲人中能有所作。 ^352b6

如是神通相無量無數，為易解故，少說譬喻。 ^352b9

諸外道於此神通有二事錯：一者、起吾我心，
我能起此事而生憍慢；二者、著是神通，譬如貪人著寶。
以是故外道神通，不及聖人神通。 ^352b10

菩薩於是神通力知一切法自性不生，
故不著；但念一切種智，為度眾生故。 ^352b13

餘五神通亦如是，如其法分別，先說其相，後皆說空。 ^352b15

六神通餘義，如〈讚菩薩品〉中五神通義說。 ^352b17

以是六神通廣利益眾生，故說：「具足得如是神通，增益阿耨多羅三藐三菩提。」 ^352b18

【經】
「舍利弗！有菩薩摩訶薩行般若波羅蜜時，
住檀波羅蜜，淨薩婆若道，畢竟空，不生慳心故。 ^352b20

「舍利弗！有菩薩摩訶薩行般若波羅蜜時，
住尸羅波羅蜜，淨薩婆若道，畢竟空，罪不罪不著故。 ^352b22

「舍利弗！有菩薩摩訶薩行般若波羅蜜時，
住羼提波羅蜜，淨薩婆若道，畢竟空，不瞋故。 ^352b24

「舍利弗！有菩薩摩訶薩行般若波羅蜜時，
住毘梨耶波羅蜜，淨薩婆若道，畢竟空，身心精進不懈息故。 ^352b26

「舍利弗！有菩薩摩訶薩行般若波羅蜜時，
住禪波羅蜜，淨薩婆若道，畢竟空，不亂不味故。 ^352b28

「舍利弗！有菩薩摩訶薩行般若波羅蜜時，
住般若波羅蜜，淨薩婆若道，畢竟空，不生癡心故。 ^352c1

「如是，舍利弗！菩薩摩訶薩行般若波羅蜜時，
住六波羅蜜，淨薩婆若道，畢竟空故，不來不去故，
不施不受故，非戒非犯故，非忍非瞋故，
不進不怠故，不定不亂故，不智不愚故。 ^352c3

「爾時，菩薩摩訶薩不分別布施不布施、
持戒犯戒、忍辱瞋恚、精進懈怠、定心亂心、
智慧愚癡，不分別毀害、輕慢、恭敬。
何以故？舍利弗！無生法中，無有受毀者、
無有受害者、無有受輕慢恭敬者。 ^352c7

「舍利弗！菩薩摩訶薩行般若波羅蜜，得如是諸功德，
聲聞、辟支佛所無有。
得是功德具足，成就眾生，淨佛世界，得一切種智！」 ^352c11

【論】
釋曰：
是菩薩初發意，行般若波羅蜜，漸行餘功德，所謂檀波羅蜜等。
菩薩住檀波羅蜜，修治薩婆若道，觀一切法畢竟空、
不生慳貪心，以是二事故，開薩婆若道。
所以者何？畢竟空中，無有慳貪；慳貪根本斷故，
具足檀波羅蜜；具足檀波羅蜜故，莊嚴般若波羅蜜；
乃至般若波羅蜜畢竟空故，常不生癡心。
所以者何？此中佛自說：「一切法不來不去，
無施無受故，乃至不智不愚故。」 ^352c14

問曰：
若能如是觀，行六波羅蜜，得何等利益？ ^352c23

答曰：
此中佛自說：此菩薩不念有所施與、無所施與。
若念有施，入虛妄法中，又著布施，心生憍慢。
若念無所施，即墮邪見中。
是布施論議，是佛法中初門，云何言無？
乃至不念有癡、有慧。 ^352c24

是人如金剛山，四面風起，不能令動。
是菩薩爾時若有罵詈、讚歎，心無有異。
何以故？此中佛自說：「無生法中無有罵者、
無有害者、無恭敬者。」
聲聞、辟支佛，有加害者，不能深有慈悲心，
若默然、若遠離。菩薩則不然，能深加慈心，
愛之如子，方便度之，是故勝一切聲聞、
辟支佛，而能教化一切眾生，忍辱、慈悲、
方便深故，隨願清淨業因緣故，能淨佛世界。
是法具足故，不久當得一切種智。 ^352c29

【經】
「復次，舍利弗！菩薩摩訶薩行般若波羅蜜時，
一切眾生中生等心；一切眾生中生等心已，
得一切諸法等；得一切諸法等已，立一切眾生於諸法等中。
是菩薩摩訶薩，現世為十方諸佛所念，
亦為一切菩薩、一切聲聞、辟支佛所念。
是菩薩在所生處，眼終不見不愛色，乃至意不覺不愛法。
如是，舍利弗！菩薩摩訶薩行般若波羅蜜，不減於阿耨多羅三藐三菩提。」 ^353a10

【論】
釋曰：
佛若廣說諸菩薩相，則窮劫不盡，今佛此品末略說其相。
是相足為諸菩薩所通行，所謂大慈悲故，
初發度一切眾生心故，學諸佛等心觀眾生故，
一切法自性空故——如是等因緣故，
於一切眾生中生等心；得是等心已，得一切諸法等。 ^353a18

「一切法等」者，如先說眾生等、法等義，今當更說。
慈愍四生眾生，一心欲利益，名眾生等。
觀四念處亦不見身名為法等，四正懃等諸四法亦如是。 ^353a23

復次，念五道中眾生皆沒無常老、病、死，是名眾生等。
行是信等五根、若五神通，一心欲度是眾生，是名法等。 ^353a27

復次，眾生中行忍辱、慈悲等福，功德無量；
功德無量故心柔軟，心柔軟故疾得禪定，
修禪定故心如意調柔，心如意調柔故破世間長短、
男女、白黑等，入一相法，所謂無相。
得是法等已，令一切眾生得是法等。 ^353b1

是菩薩得是二等，成就無量福德智慧故，
得現世果報，為諸佛所念、餘人所念。 ^353b5

愛著生念者，皆是虛妄；唯諸佛念，是為實念，不愛著故。
是人諸佛尚念，何況聲聞、辟支佛、菩薩！
聲聞、辟支佛斷結者猶尚愛念，何況凡夫未離欲者！ ^353b7

以菩薩福德因緣生故，得如是等無量今世果報。 ^353b11

後世所生處，眼終不見惡色。
惡色者，所謂能生苦受；聲、香、味、觸、法，乃至能生憂心者。
如六欲天，六情所對淨妙五欲，隨意歡喜。
眾生種少福德，生天上如是，何況菩薩福德、
實智慧無量無邊，為十方諸佛、諸餘賢聖所念！ ^353b12

【經】
說是〈般若波羅蜜品〉時，三百比丘從坐起，
以所著衣上佛，發阿耨多羅三藐三菩提心。
佛爾時微笑，種種色光從口中出。 ^353b18

爾時，慧命阿難從坐起，整衣服，合掌，右膝著地，
白佛言：「佛何因緣微笑？」 ^353b20

佛告阿難：「是三百比丘從是已後六十一劫當得作佛，皆號名大相。
是三百比丘捨此身已，當生阿閦佛國；
及六萬欲天子皆發阿耨多羅三藐三菩提心，於彌勒佛法中出家行佛道。」 ^353b22

是時，佛之威神故，此間四部眾見十方面各千佛；
是十方世界嚴淨，此娑婆世界所不能及。 ^353b26

爾時，十千人作願言：「我等修淨願行，以淨願行故，當生彼佛世界。」 ^353b28

爾時，佛知是善男子深心，而復微笑，種種色光從口中出。 ^353c1

阿難整衣服，合掌白佛：「佛何因緣微笑？」 ^353c2

佛告阿難：「汝見是十千人不？」
阿難言：「見！」 ^353c3

佛言：「是十千人於此壽終，當生彼世界，
終不離諸佛；後當作佛，皆號莊嚴王。」 ^353c4

【論】
問曰：
如佛結戒，比丘三衣不應少，是諸比丘何以故破尸羅波羅蜜，
作檀波羅蜜？ ^353c6

答曰：
有人言：「佛過十二歲然後結戒，是比丘施衣時未結戒。」 ^353c8

有人言：「是比丘有淨施衣，心生當受，以是故施。」 ^353c9

有人言：「是諸比丘多知多識，即能更得，事不經宿。」 ^353c10

復次，有人言：「是諸比丘聞佛說『諸菩薩行檀波羅蜜，
諸功德力勢無量故，得與般若波羅蜜相應』，
心大踊躍，即以衣施，無復他念，不故破戒。」 ^353c11

復次，諸比丘知佛法畢竟空，無所著，斷法愛；
為世諦故結戒，非第一義。
是比丘從佛聞第一義及布施等六波羅蜜；
聞諸菩薩種種大威力，愍念眾生為諸煩惱所覆，
不能得是菩薩功德；是故生大悲心，為眾生故發阿耨多羅三藐三菩提意；
以是故，以衣布施。 ^353c15

若人以貪欲、瞋恚、怖畏、邪見、不恭敬心、
輕佛語而不持戒，是名為破戒；是諸比丘都無此心，是故無破戒罪。 ^353c21

問曰：
佛何以故微笑？
答曰：
笑有種種：有人見妓樂事而笑，有人內懷瞋恚而笑，
有人憍慢故笑，有人輕物故笑，有人事辦歡喜故笑，
有人見不應作而作故笑，有人懷詐揚善故笑，有人見希有事故笑。 ^353c24

佛今見比丘以一袈裟施故，未來世中成辦佛事，
是為希有，以是故笑。 ^353c28

問曰：
阿難何以常問佛笑，而餘比丘不問？ ^354a1

答曰：
是諸比丘不親近佛、又敬難心多故，不敢自問。
阿難善知人相，知諸比丘意；又見佛笑，
疑故，作是念：「佛無眾生相、無有法相，知三界如夢、
如幻，今有何事能令佛笑？
佛如須彌山王、大地、大海，不以小因緣故動。」
以是故問笑因緣。 ^354a2

佛告阿難：「業因緣果報相續，不可思議！
是三百比丘却後六十一劫當得作佛，
號名大相；六十一劫中，是人利根，值佛說法，
與般若波羅蜜相應故，是諸人疾得作佛。」
是諸比丘未得天眼故，自疑不知生何處，
恐不能得集諸功德，不得至道；是故佛言：
「捨是身，當生阿閦佛世界。」 ^354a8

六萬欲天子，必是宿世共福德因緣故，
與三百比丘俱發阿耨多羅三藐三菩提心；
是彌勒所應度，是故佛說：「彌勒時當出家。」 ^354a15

今佛記諸比丘生阿閦佛世界，故諸人咸欲見諸佛清淨世界；
是故佛令大眾見十方面各千佛。
是四眾見是清淨莊嚴佛世界，見諸佛身大於須彌山者，
一生補處菩薩大眾圍繞，以梵音聲徹無量無邊世界；
各自鄙薄其身，憐愍眾生故，為求無量佛法，
作願生彼佛世界，如清淨世界行願中說。 ^354a18

笑因緣，如先說。
是十千人於此壽終，當生彼國。
隨生彼國行業因緣具足故，此間集深厚無量福德故，終不離諸佛。
見諸莊嚴佛世界發心故，皆號莊嚴王佛。
pin:: 
#  5 歎度品
大智度論釋歎度品第五 ^354a25

【經】
爾時，慧命舍利弗、慧命目犍連、慧命須菩提、
慧命摩訶迦葉，如是等諸多知識比丘及諸菩薩摩訶薩、
諸優婆塞、優婆夷從坐起，合掌白佛言：「世尊！
摩訶波羅蜜，是菩薩摩訶薩般若波羅蜜。
尊波羅蜜、第一波羅蜜、勝波羅蜜、妙波羅蜜、
無上波羅蜜、無等波羅蜜、無等等波羅蜜、
如虛空波羅蜜，是菩薩摩訶薩般若波羅蜜。
世尊！自相空波羅蜜，是菩薩摩訶薩般若波羅蜜。
世尊！自性空波羅蜜，是菩薩摩訶薩般若波羅蜜。
諸法空波羅蜜、無法有法空波羅蜜、開一切功德波羅蜜、
成就一切功德波羅蜜、不可壞波羅蜜，是諸菩薩摩訶薩般若波羅蜜。 ^354b1

「諸菩薩摩訶薩行是般若波羅蜜，無等等布施，
具足無等等檀波羅蜜，得無等等身，得無等等法，所謂阿耨多羅三藐三菩提。
尸羅波羅蜜、羼提波羅蜜、毘梨耶波羅蜜、
禪波羅蜜、般若波羅蜜亦如是。 ^354b13

「世尊本亦復行此般若波羅蜜，具足無等等六波羅蜜，
得無等等法；得無等等色，無等等受、想、
行、識，佛轉無等等法輪。
過去佛亦如是行此般若波羅蜜，具足無等等布施，乃至轉無等等法輪。
未來世佛亦行此般若波羅蜜，當作無等等布施，乃至當轉無等等法輪。
以是故，世尊！菩薩摩訶薩欲度一切法彼岸，當習行般若波羅蜜！ ^354b17

「唯！世尊！是行般若波羅蜜菩薩摩訶薩，
一切世間天及人、阿修羅應當禮敬供養。」 ^354b25

佛告眾弟子及諸菩薩摩訶薩：「如是！
如是！諸善男子行是般若波羅蜜者，一切世間天及人、阿修羅應當禮敬供養。
何以故？因菩薩來故，出生人道、天道，剎利大姓、
婆羅門大姓、居士大家、轉輪聖王、四天王天乃至阿迦尼吒天；
出生須陀洹乃至阿羅漢、辟支佛、諸佛。
因菩薩來故，世間便有飲食、衣服、臥具、
房舍、燈燭、摩尼、真珠、毘琉璃、珊瑚，金銀等諸寶物生。
舍利弗！世間所有樂具，若人中、若天上、
若離欲樂，是一切樂具，皆由菩薩有。
何以故？舍利弗！菩薩摩訶薩行菩薩道時，
住六波羅蜜，自行布施，亦以布施成就眾生；
乃至自行般若波羅蜜，亦以般若波羅蜜成就眾生。
舍利弗！是故菩薩摩訶薩為安樂一切眾生故出現於世。」 ^354b27

【論】
問曰：
五千比丘中，上有千餘上座，所謂漚樓頻螺迦葉等；何以止說此四人名？ ^354c12

答曰：
是四比丘，是現世無量福田。
舍利弗是佛右面弟子；目揵連是佛左面弟子；
須菩提修無諍定，行空第一；摩訶迦葉行十二頭陀第一，
世尊施衣分坐，常深心憐愍眾生。
佛在世時，若有人欲求今世果報者，供養是四人，輒得如願。
是故，是多知多識比丘及四眾，讚般若波羅蜜。 ^354c14

問曰：
是阿羅漢最後身，所作已辦，何以復讚歎般若波羅蜜？ ^354c20

答曰： ^354c21

人皆知阿羅漢得無漏道，以菩薩智慧雖大，結使未斷故不貴。
又以是阿羅漢有慈悲心，助佛揚化故以之為證。 ^354c22

佛道於世間中最大，是般若能與此事，
故名為「大波羅蜜」。 ^354c24

一切法中智慧第一，故言「尊波羅蜜」。
能正導五度，故名「第一波羅蜜」。 ^354c26

五度不及，故名為「勝波羅蜜」，如五情不及意。 ^354c27

能自利利人，故名為「妙波羅蜜」。 ^354c28

一切法中無有過者，故名「無上波羅蜜」。 ^354c29

無有法與同者，故名「無等波羅蜜」。 ^355a1

諸佛名無等，從般若波羅蜜生，故名「無等等波羅蜜」。 ^355a2

是般若波羅蜜畢竟清淨，不可以戲論破壞，
故名「如虛空波羅蜜」。 ^355a3

般若波羅蜜中一切法自相不可得，故名為「自相空波羅蜜」。 ^355a5

此波羅蜜中一切法自性空故，諸法因緣和合生，
無有自性，故名為「自性空波羅蜜」。 ^355a6

諸法中無有自法，故名為「諸法空波羅蜜」。 ^355a8

以此眾生空、法空故破諸法令無所有，
無所有亦無所有，是名「無法有法空波羅蜜」。 ^355a9

菩薩行是般若波羅蜜，無有功德而不攝者，
如日出時華無不敷，故名「開一切功德波羅蜜」。 ^355a11

是菩薩心中般若波羅蜜日出，成就一切諸功德，
皆令清淨；般若波羅蜜是一切善法之本，
是故名為「成就一切功德波羅蜜」。 ^355a13

世間無有法能傾動者，故名「不可破壞波羅蜜」。 ^355a16

是諸阿羅漢讚歎因緣，所謂三世佛皆從般若波羅蜜生，
所謂無比布施乃至無比智慧；世間中無有與等者，
故言「無比」；是六波羅蜜，畢竟清淨，無有過失，
故名為「無比」，「無比」即是「無等等」。 ^355a17

復次，「無等等」——諸佛名「無等」；與諸佛等，
故名為「無等等」。 ^355a21

問曰： ^355a22

三世諸佛中，已有釋迦文佛，何以別說？ ^355a23

答曰：
今座上眾皆由釋迦文佛得度，感恩重故別說。
如舍利弗說：「我師不出者，我等永為盲冥！」 ^355a24

諸阿羅漢知三世諸佛皆從般若波羅蜜中出，
以是故諸阿羅漢說：「世尊！
諸菩薩摩訶薩欲遍知一切法，當習般若波羅蜜。」 ^355a26

阿羅漢讚歎菩薩時，心生恭敬，是故說「禮敬供養」。 ^355a29

「天、人、阿修羅」者，說三善道；三惡道無所別知，故不說。 ^355b1

佛聞羅漢讚歎已，佛印可言：「如是！
如是！應當禮敬供養行般若波羅蜜者。」
汝雖無一切智慧，而說不錯，故重言：「如是！
如是！」 ^355b2

何以故？此中佛自說：「因菩薩故，出生人道、
天道，乃至一切諸菩薩為安樂一切眾生故說。」 ^355b5

剎利大姓乃至阿迦尼吒，須陀洹乃至諸佛，皆如先說。 ^355b7

問曰： ^355b8

若因菩薩，有飲食等及諸寶物，人何以力作求生，受諸辛苦乃得？ ^355b9

答曰：
飢餓劫時，人雖設其功力，亦無所得，以眾生罪重故。
菩薩世世讚歎布施、持戒、善心，是三福因緣故有上、
中、下。上者，念便即得；中者，人中尊重，供養自至；
下者，施功力乃得。
以是故說「因菩薩得」，實而不虛。 ^355b10

樂因緣甚多，不可稱計；今佛略說：「天樂、
人樂、涅槃樂，皆由菩薩得。」 ^355b15

此中佛自說：「菩薩住六波羅蜜，自行布施，亦教眾生行布施。」
雖眾生自行布施，無菩薩教導則不能行。 ^355b16

問曰：
除解脫樂，此二種樂是眾生生結使處；
貪欲因緣故生恚，菩薩何以教導此結使因緣？ ^355b19

答曰：
菩薩無咎！所以者何？
菩薩慈悲清淨心，與眾生樂因緣，教修福事；
若眾生不能清淨行福德者，於菩薩何咎！
如人好心作井，盲人墮中而死，作者無罪！
如人設好食施人，不知量者，多食致患，施者無罪！ ^355b21

復次，若諸佛菩薩不教眾生作福德因緣，
則無天、無人、無阿修羅；但長三惡道，無從罪得出者。 ^355b26

復次，眾生樂因緣故生貪，貪因緣故生恚，
恚因緣故生苦，苦因緣故生罪；今欲免眾生於第五罪中，是故與樂。 ^355b28

復次，非定樂因緣生貪欲。
或正憶念故，樂為善福因緣；邪憶念故生貪欲。
今為正憶念樂故，令生福德因緣。 ^355c2

復次，唯佛一人無錯無失。
是菩薩未成就佛道、未得佛眼故，以三種樂故教化可度眾生；
諸佛但以解脫樂教化眾生。
pin:: 
#  6 舌相品
大智度論釋舌相品第六 ^355c4

【經】
爾時，世尊出舌相，遍覆三千大千世界；
從其舌相出無數無量色光明，普照十方如恒河沙等諸佛世界。
是時，東方如恒河沙等世界中無量無數諸菩薩見是大光明，
各各白其佛言：「世尊！
是誰神力故，有是大光明，普照諸佛世界？」 ^355c9

諸佛告諸菩薩言：「諸善男子！
西方有世界名娑婆，是中有佛名釋迦牟尼，
是其舌相出大光明，普照東方如恒河沙等諸佛世界；
南西北方、四維、上下，亦復如是；為諸菩薩摩訶薩說般若波羅蜜故。」 ^355c14

是時，諸菩薩各白其佛言：「我欲往供養釋迦牟尼佛及諸菩薩摩訶薩，
并欲聽般若波羅蜜！」 ^355c18

諸佛告諸菩薩：「善男子！
汝自知時！」
是時，諸菩薩摩訶薩持諸供養具、無量華蓋、
幢幡、瓔珞、眾香、金銀、寶花，向娑婆世界，詣釋迦牟尼佛所。
爾時，四天王諸天乃至阿迦尼吒諸天，
各持天上天香、末香、澤香、天樹香、葉香、
天種種蓮華——青、赤、紅、白，向釋迦牟尼佛所。
是諸菩薩摩訶薩及諸天所散諸華，於三千大千世界虛空中化成四柱大寶臺，
種種異色，莊嚴分明。 ^355c21

是時，釋迦牟尼佛眾中，有十萬億人皆從坐起，
合掌白佛言：「世尊！
我等於未來世中，亦當得如是法，如今釋迦牟尼佛！
弟子、侍從、大眾，說法，亦爾！」 ^355c29

是時，佛知善男子至心，於一切諸法不生不滅、
不出不作，得是法忍。
佛便微笑，種種色光從口中出。 ^356a3

阿難白佛言：「世尊！
何因緣故微笑？」 ^356a5

佛告阿難：「是眾中十萬億人，於諸法中得無生忍。
是諸人於未來世過六十八億劫當得作佛，
劫名華積，佛皆號覺花。」 ^356a6

【論】
問曰：
初品中佛已出舌相，今何以重出？ ^356a10

答曰：
是事非一日一坐說。
前出舌相，為和合大會，度一切眾生，舍利弗問，佛答。
今此異時，更為餘人；須菩提巧說空故，
佛命令更說，是故出舌相光明。 ^356a11

問曰：
舍利弗智慧第一，竟何所少，而復命須菩提？ ^356a14

答曰： ^356a15

佛弟子眾多，一人說已，次命一人；譬如王者，
群臣眾多，次第共語。 ^356a16

問曰：
若爾者，目連、迦葉等甚多，何以不次第皆與語？ ^356a17

答曰：
此經名智慧，舍利弗智慧第一，是故問。 ^356a18

須菩提雖有種種因緣，以二因緣大故：
一者、好行無諍定，常慈悲眾生，雖不能廣度眾生，
而常助菩薩，以菩薩事問佛；二者、好深行空法，是般若中多說空法——是故命須菩提說。 ^356a19

是「舌相光明」、「諸菩薩來往」義，乃至「華臺供養」
義，如先說。 ^356a24

爾時，眾生見是大神通力，所謂十方如恒河沙等世界中諸佛，
以諸佛及釋迦文佛出無量光明故，眾生蒙佛神力，
見舌相覆三千大千世界，及聞見諸佛在大眾中說法，
即得無生法忍，作是願言：「我等未來世神通變化，亦當如今佛。」 ^356a25

佛知眾生得無生法忍，故微笑。
「笑」義，「佛答」，如先說。 ^356b1

是人過六十八億劫作佛，是人見十方諸菩薩持七寶華來供養，
變成七寶花臺；因見是已，其心清淨，得無生法忍。
是故作佛時，劫名華積，佛皆號覺華。
大智度論卷第四十
 ^356b3
