
other:: 金剛經纂要刊定記卷第四
other:: 長水沙門子璿錄
四、如來正說二
初、正答所問二
初、舉總標列以牒問經「諸菩薩摩訶薩」者。 ^198a29

問：「前舉當機，云善男子、善女人。
洎今答處，何言菩薩摩訶薩耶？」 ^198b1

答：「大心未發即是凡夫，既已發心即名菩薩。
善現標舉，約未發心時，故云善男子、善女人。
世尊酬答，約已發心後，乃言諸菩薩摩訶薩。」 ^198b3

疏此以下四。初、正釋經文。
以空生聞有三種，佛今牒舉但言降伏，故此釋也。 ^198b6

前二句標，謂住下釋。
謂度生無我，是住中降伏也。
施不住相，是修中降伏也。
由斯義故降伏為總也。 ^198b7

經意在此者。在舉降伏而標住修，欲顯文簡義豐彰乎玄妙。
始雖住修究竟降伏，得意茲深故，但云一也。 ^198b10

有科下。二、斥他謬判。
即大雲疏也。青龍即云：「舉終括始其義亦同。」 ^198b12

乃令下。正斥失。文不穩暢者，本宜初包後義，
如色例於聲等，何忽舉後攝初，致使文非穩暢？
不穩暢，則蓋由於科非經文本意也。 ^198b13

況詳下。三、詳定經旨。
降伏在住修中者。
住中降伏即實無度者，修中降伏即無住布施，無度無住便是離相。
離相既通住修，故知降伏是總。 ^198b16

不別下。四、牒難釋通 ^198b19

初句牒難。難云：「空生既問有次第，住修降伏宛分，
何故經中不與別答，而寄住修中明耶？」 ^198b20

此經下。正通。離相是降心者。
如前所引無度無住等。
須約住修顯者。若有發心修行，斯可說得降心；
若無住修，說何降制？
斯則只於住修以降分別妄念，故云本不相離。 ^198b22

無著下。引證可知。
疏答問中科安住等者。
此即安住四心。彌勒偈云：「廣大第一常，
其心不顛倒，利益深心住，此乘功德滿。」
依此科判，故列四心也。 ^198b26

疏初句下二。初、釋標
三界普度者。釋廣大義。
一切眾生不越三界，三界普度方名廣大，
若一眾生不與度者，非廣大也。
故經標云「所有一切眾生」，即統該也。
梵語僕呼繕那，此云眾生。
《智度論》云：「五蘊和合中生，故云眾生。」
《瑜珈論》云：「思業為因，卵、胎、濕、化為緣，五蘊初起名之為生。」
類即流類，即胎卵等四也。 ^198b29

若卵下。二、釋列三。
初中二。初、釋文 ^198c6

稟命之始名曰受生，即初起之時也。
卵等四異故云差別。
謂：卵#CB00592;中生，胎藏中生，
依濕而生，化忽然生，故不同也。
然三界眾生不出五道，以四攝五亦得具足。
故疏次云「天獄等化生」，斯則從狹之寬，明也。 ^198c7

天獄化生者。天上、地獄唯是化生，最狹也。 ^198c12

鬼通胎化者。次寬也。
謂：地行羅剎及鬼子母皆是胎生。
故有鬼母白目連曰：「我晝夜分各生五百子，
隨生自食，雖盡不飽。」
故知有胎生鬼也。
餘皆化生也。 ^198c13

人畜各四者，人四者，毘舍佉母卵生三十二子，
胎生常人，濕即奈女從菴羅樹濕氣而生，化生即劫初之人。
故《俱舍》云：「二禪福將盡，下生贍部州。」 ^198c16

畜具四者。《正法念經》云：「化生金翅鳥，能食四生龍，乃至濕生也。」
然禽獸雖殊，皆畜生道攝，餘獸皆胎，餘鳥皆卵也。 ^198c19

諸餘微細等者，如《華嚴》云：「盡法界虛空界十方剎海，所有眾生種種差別。
所謂卵生、胎生、濕生、化生，或有依於地、
水、火、風而生住者，或有依空及諸卉木而生住者，
種種生類、種種色身，乃至云一切天龍八部人非人等，
無足、四足、多足，有色、無色、有想、無想、非有想、非無想等。」
以今經中無別說處，不可搆虛而言。
故疏結云：「不可具分品類也。」 ^198c22

卵劣下。二、通難 ^198c29

應難云：「卵生最劣，云何在初？
化生最勝，云何居末？」 ^199a1

二釋下。通
約境等者。謂卵生必具胎濕化，以未生處胎，胎中必濕。
無而忽有為化，胎生必兼濕化。
濕必兼化，化不必兼餘。
但從於無而忽有故。
此則前前必具後後，後後不具前前，故為此次也。 ^199a2

約心從本等者。謂眾生本因起業，業識即根本，
無明與本性和合，能所未分混沌如卵，卵即卵#CB00592;故。
《藥師經》云：「破無明#CB00592;，竭煩惱河。」
無明發業，蘊在藏識為胎，受生為濕，生時從無而忽有為化，
由是義故，故為此次也。 ^199a6

依止差別者。依止即是眾生身，身具依止，
依止義異，故云差別。
故疏次云：「有色無色等。」
有色即以色為身，無色即以四蘊為身。
又色界有四禪云云，無色有四空云云，
如是品類不同，故云依止差別。 ^199a11

問：「如有經云：『佛涅槃時，無色界天淚下如雨。』
既有淚下，云何無色？」 ^199a15

答：「所言無色者，無業果色，不無定果色，故不違也。」 ^199a17

境界差別者。雖言境界，意明空等四處。 ^199a18

空識二處者。無色界第一第二天也。 ^199a19

無所有處者。第三天也。
非有想非無想者。
第四天也。無麁想有細想，故是三有之頂，故云有頂。 ^199a20

問：「下二界皆有色，何故唯言四禪以為色界？
又色界亦有一天名為無想，云何唯指無所有處為無想耶？」 ^199a22

答：「三界統論不出五事，謂：欲、色、想、無想、非有想非無想。
然非有無想，即局於有頂一天。
色界一天雖名無想，已從多分通名色界，故但指無所有處為無想。
其餘三事從空識二處已下，乃至欲界相望，有無寬狹不同。
謂：欲界具三，色界無欲，無色界唯想，無色無欲，故立有想之名。
色界雖有想，恐濫上名，故立有色之目。
欲界雖兼色想，上已沾於二名，揀異彼故但名欲界。
下下必具於上上，上上不兼於下下。
故立名之本其在茲焉。
如有三人：一人解經律論，一人解經律，
一人唯解律，揀別立號云云可知。
又欲界三欲五妙欲境勝故，色界細妙色勝故，無色想心勝故。
由是欲唯欲界，色通二界，想遍三界，無想通上二界，非有想非無想局上一界。
斯則不同功德施所釋也。」 ^199a24

二中經我者。即發菩提心菩薩所稱，今佛說彼也。 ^199b10

涅槃者。秦譯滅度。
今經上梵下唐，故云而滅度之。
若具足梵音，應云摩訶波利昵嚩喃，此云大圓寂。
今經論中多言涅槃也。
然準《唯識論》說，有四種涅槃。
一、自性清淨涅槃，凡聖同有。
二、有餘依，即出煩惱障有苦依身故。
三、無餘依，身出生死苦無依故。
然小乘以灰身滅智為無餘，無餘有三：
一、煩惱餘、二、業餘、三、界報餘。
大乘則以究竟寶所為無餘，故《智論》說：
「四住地煩惱盡名有餘依，五住地煩惱盡名無餘依。」
四、無住處，悲智相兼，不住生死涅槃故。 ^199b11

疏即無下。即大乘之無餘四種之中，無住處涅槃也。
謂不住菩薩變易生死，不住二乘灰斷涅槃，即真無住處名為無餘。
若小乘無餘，如有情滅減不別。
今不同彼，故云不共二乘。 ^199b21

不共者。即非彼四之第三，則言同而意異也。
如《法華》經云：「若得作佛時，具三十二相。
爾時乃可謂，永盡滅無餘。」
此則二障都盡，二死永離也。 ^199b25

第一者，結歸偈旨，仍釋科名。
意謂若非無住處之無餘，焉得彌勒指為第一心耶。 ^199b28

無著下。初二句難。
意云一切眾生五性差別，云何皆入無餘涅槃？
三分半眾生不得成佛，故云不可得義。 ^199c1

生所攝者。答也。此是無著立量，成立皆可度也。
應立量云：三分半眾生是有法，定皆成佛，故為宗。
因云：生所攝故。同喻：一分半眾生。
意云《涅槃經》說：「凡是有心定當作佛。」
《圓覺經》云：「有性無性齊成佛道。」
此則是可得義，安云不得？ ^199c4

又云卵濕等者，舉難處難也。
卵濕則畜生難，無想有頂即長壽天難，
雖舉二處，意兼八難。
八難，謂：三塗、北州、長壽天、佛前佛後、世智辯聰、無根等難。
意云：難處即不可度，云何皆入？ ^199c9

有三因緣等者。答也。
難處待時者，此亦令成其種也。
意云：難處眾生不可常定，至非難處而度脫之。
若得成種，遲速之間必須成熟，發廣大心故合無遺。 ^199c13

非難處者，雖即未度且令成熟。
已熟可知。此稍同前護付之義也。 ^199c16

三中疏一性空者。
眾生緣生，緣生無性，故即空也。 ^199c18

同體者，同一真如性故。
故《起信》論云：「謂如實知一切眾生及與己身，真如平等無別異。」 ^199c19

故論云下。引證。此語猶反，應云眾生滅度無異自身，寧於自身起於他想。 ^199c21

本寂者，相本自盡不待滅故。
《淨名》云：「一切眾生即寂滅相，不復更滅。」 ^199c22

問：「此與性空何別？」
答：「前但即空，此則本來成佛。
成佛即入涅槃，故云本寂。
前淺後深可知。」 ^199c24

無念者。有念即有眾生，如無翳則空華不現。 ^199c26

法界者。一真法界平等無差。
云何於中見自他相？
故偈云：「平等真法界，佛不度眾生。」
此上五義，大雲之文。
然於中，一三約所，二約能所，四唯約能，五該本末也。
大抵意云：若見眾生有可度者，即生疲勞不能常度；反此即常也。
又度與不度其心不二，名之為常也。
故《金剛三昧經》云：「若化眾生，不生於化、
不生無化，其化大焉。」 ^199c27

四中經何以故者。
徵。意云：設所見有眾生可度。
此何過耶？次通云：若菩薩有我等相即非菩薩。
此是反明。意云：是真菩薩必無我為能度，豈更見有眾生得滅度耶？
遠離依止身見眾生等。
依止即身見異名，亦名相續。
梵云薩迦耶，此云身見，等於我人壽者也。 ^200a5

此名身見者。以依於身起此見故，故云依止身見眾生等相。
又身見為本，諸餘見等依此而生故，今皆遠離，故云等相也。 ^200a11

已斷等者。內無我即無自相，無自相即平等，平等即空義也。 ^200a13

信解等者。以己方人也。
由內無自相，故得外無他相，中有故，自是所以也。
既無自他之相，即自他平等。
志公云：「以我身空諸法空，千品萬類悉皆同。」 ^200a15

顯示降伏等者。準無著論：「廣大第一當住常心，
當修不倒，當降安住」，一段之中便具三義。
今此段文正當降義，故云顯示降伏等也。 ^200a18

不轉者，轉即生起義。
意云：我見等不生起也。
我不生起，正是降心義也。 ^200a21

爾炎者，梵語，此云智母，即根本智能生後得，故名智母。
以根本智雖內證真理而無能證之心，
今後得智雖外度生而無能度之念，故云如爾炎也。
如是用意名不顛倒心，反之即顛倒耳。 ^200a23

二、答修行五
一、總標
疏於法統標者。謂色聲等六通名法故。
故魏經云：「不住於事。」 ^200a27

菩薩萬行者。謂自利、利他、事行、理行，如是等行無量無邊。
今言萬者，且舉大數。 ^200a28

總名布施者。謂：第一即資生施，第二第三即無畏施，四五六度皆名法施。 ^200b1

偈云下。引偈釋。於中初二句標，第三句配，第四句結也。 ^200b3

一二三者。謂一攝一、二攝二、三攝三也。
是則三施為能攝，六度為所攝。 ^200b4

無著下。攝所以也。
前二義顯，法施義隱，故疏明矣。 ^200b6

然《要略》明資生者，資即外財也。 ^200b7

無畏者。由持戒忍辱，故無心害物，設有冤家亦不讐報也。 ^200b8

若無精進等者。《起信》云：「於諸善事心不懈退，
立志堅強遠離怯弱」等。 ^200b9

若無禪定等者。下文云：「云何為人演說，
不取於相，如如不動。」
不動即無染義也。
擬心即差尚名為染，況貪信敬名利等，豈得非愆。 ^200b10

若無智慧等者。說火濕、水熱、地動、風堅，名為顛倒。
若說事如事、說理如理，則非顛倒。
由是開一施為三施，開三施為六度，開六度為萬行；
萬行不出六度，六度不出三施，三施不出一種壇那，是故此中唯言布施。 ^200b13

二、別釋
疏指三事者。六境雖差，統唯三事。 ^200b18

謂自下。列。偈云下。
釋。
初二句。標。斯不著者，斯此也，不令著此三事也。 ^200b19

次二句釋。存己不施者，釋上自身也。
為著自身不行施故。 ^200b20

求異事者。釋上報恩果報也。
此非菩薩所行正行。
故云異事。報恩，酬過去之恩。
果報，望未來之報。
自身不施義當現在，護亦防也。
意令於此三世事中防護，悉皆不著，即是不住色等布施也。 ^200b22

三中疏前但下。意云：前之三事收過未盡，
不妨有、不著自身、不著果報，不為報恩而行施者，亦非無住。 ^200b26

今則下。顯今經意。
心即能緣，境即所緣，有即雙該心境，及心境所餘收不盡者，
皆有字攝。空者，即離心境等相也。 ^200b28

問：「住境理有所乖離心，此復何失？」 ^200c2

答：「空有二法相待立名，有之與空二俱是相，
隨墮一相非是常心，是故此令一切皆遣。」 ^200c3

微細盡袪者，不論心境空有，起心動念則乖法體，是故一切盡令袪遣。
直須施時，其心平等不起分別，方成無住也。 ^200c4

問：「若然者，生心動念則非無住，且眾生心行任運非常，
若待相應畢竟無分，若一向不施又不成佛因，
若行布施即墮住相，進退不可，其事云何？」 ^200c7

答：「欲求菩提必須行施。
初行施時難頓相應，要須用心方便隨順，
任運起念作意遠之，用心多時自然任運得與理合，從微至著漸次相應爾。
如《起信》說：『真如離言說名字，心緣不及。』
遂致問云：『若如是義者，諸眾生等云何隨順，而能得入？』
故答云：『若知一切法雖念，亦無能念可念，是名隨順。
若離於念，名為得入云云。』」 ^200c10

偈云下。引證上義。
故知心境空有等莫非相也。 ^200c17

論云下。約離二執三輪釋上離相，施物是法，
施者、受者是人。今皆不見，則離二執名為二空，二空皆離即三輪體空。
輪者喻也。如車輪內虛，方能運轉故。
《老子》云：「當其無有車之用。」
三事體空能招佛果，三體體實即墮世間。
斯則以無相輪摧三有相，超出世間也。 ^200c18

無著下。但證成上義。
相，即境也。想，即心也。 ^200c24

有人下。指斥謬判，如文。 ^200c25

四、顯益
經此亦別斷一疑，應云無住則無福德疑也。
大雲二十七疑，從此便為第一，云無住有福疑。
今則不取為大段疑數。
何者？緣是答問之中曲分疑也。
故論云「得降伏心故，是以次說布施利益。」 ^200c26

不住相者。施成就義。
次後方始文勢，云自此已下一切修多羅示現斷生疑心也。 ^201a1

疏二。一、科釋文意
若離等者，釋徵意也。
以魏云不住相想，遂疑云：「若存施想即有施因，
以有施因方有施果，既無施想則無施因，因尚不成果何得立？
如放債須記，若忘誰還？」
此疑同無記心中行施也。
法中亦爾。 ^201a3

不可思量者，以是無相施福故不可思量，
喻中東方是眾方之首，是故先明，南西北方如次例說，
法喻皆同不可思量，意云：非謂無空，此空相對，義在合中。 ^201a8

虛空下。二、別辨喻旨 ^201a11

遍一切處者。謂色非色中皆有空故。
謂住下。法合也。住不住中皆有福故，謂近感十王住中福，遠招菩提不住福。
又近得色身住中福，遠得法身不住福。
空雖無相非謂無空，福雖不住非謂無福，
二者寬廣即橫遍十方，高即竪窮三際，
大即通該橫竪，如上之義法喻皆大。 ^201a12

殊勝者，喻則三災不壞，法則四相不遷。
三者無盡究竟不窮，蓋一義耳。
然世界有盡虛空無窮，有漏有窮無漏無盡，三種常義厥在茲焉。
大抵意云：無住之福遍滿一切，無住之福高大殊勝，
無住之福究竟不窮，猶如虛空思量不及，
以稱法界，故得如斯義利昭然，復何所惑？ ^201a18

五中經但應如所教住者。
問：「前令不住，此又令住，住與不住何是何非？」 ^201a24

答：「前令不住用心，此令住於不住。
不住而住即住真空，如鳥不住空却能住空，若住於空即不住空也。
故魏經云：『但應如是行於布施。』」 ^201a25

準此答三問已，便合經終入流通分。
緣空生於如來答處，生起疑情，所以為斷，
斷已又起展轉滋多，執盡疑除終二十七段，由是更有次下經文也。 ^201a28

疏二躡跡下。文二。
初、約論分文
躡跡斷疑者。謂躡前語跡斷彼疑情。
經中雖不顯有疑辭，而伏在文內，故但言斷而不言起。
彌勒頌中亦同於此，故偈云：「調伏彼事中，
遠離取相心，及斷種種疑，亦防生成心。」 ^201b3

示現者。二意：一則空生假設云為，二則指示顯現故。 ^201b7

第一疏初標章 ^201b8

為求下。指疑起處也。
此從不住相布施中來，為聞前不住三世空有等相方名真施，
遂疑云：「凡所行施蓋為求佛，既有所求云何無住？」 ^201b9

又不住等者。此縱難也。
設使因成無住，此亦非理，故次云因果不類故。
夫為因果必須相類，有即俱有、空即俱空，染淨皆爾。
既若色相是果，云何以無住為因，則因空果有理恐不然。
今將果驗因，因合有住，佛說無住是誑我耶？ ^201b12

舉疑因。經意云：於汝意中，還可用三十二相之身見法身如來，
為不可耶？此相是疑起之因，故舉以問。 ^201b17

本只下。釋起疑因。
以二乘人唯取丈六相為真佛，既將此相為果，
故不信無住之因，因果不相類故。
佛今舉果以問，令知果海無相，自然於因不惑無住也。 ^201b19

防相酬。經意：空生見佛舉相以問，即知不得相求，故答不也。 ^201b23

遮防等者，意恐末代眾生不達此理，取相為真，
故此遠遮迷見，準義則正斷空生現行，遮防未來種子也。
遮斷之義具在懸談。 ^201b24

論云下。引證。
問：「經中云見，論釋云成就，豈合佛意耶？」 ^201b27

答：「既作此見，必作此證，故無違也。」 ^201b28

異有為。經徵意云：以何義故，不以三十二相見法身如來？
釋意云：以如來所說三十二相之身相，即非法身之相故。
即猶是也，非猶不也。
本文猶倒，正言不是也。 ^201b29

相是等者。謂三十二相蓋是鏡智之上所現影像，
既墮有為之數，故當四相所遷，況對機宜有無不定，
焉可將此而為法身，故言相是有為等，此釋經中如來所說身相也。 ^201c3

佛體異此等者。法身佛體異此有為，故說三十二相不是法身相也。
此釋即非身相。 ^201c7

偈云下。引證。具云：分別有為體，防彼成就得，
三相異體故，離彼是如來。
於中初二句義當前段，後一句當次科，
第三一句合當此文，故偏言證。 ^201c9

佛體下。轉釋偈文。
即經云：即非身相。 ^201c12

住異下。釋三相義。
以前標四相，此偈唯三者，以生在過去、
滅屬未來，住異二種同處現在。
又此二相不相捨離，即住而異即異而住，
以同時處故合為一，恐濫常住但標異也。 ^201c13

若細下。約義細分，即為四也。
此引唯識釋相。謂：從無而有名生，自有而無為滅，
前後改變為異，暫爾相續為住。
然法身如來，非前際生非後際滅，無有變異不可破壞，故異此也。 ^201c17

印無相。經意云：夫一切相皆從妄念而生，
是故佛相亦是虛妄，若分別不起，相自無生，
即見非相，諸相既亡唯是覺體，名見如來。
由是則知佛身無相。 ^201c21

疏二，一、釋前二句二 ^201c24

初、正釋
非但者。不獨也。凡即六道眾生，聖即三乘賢聖，
依有淨穢、正即凡聖，為對依報故重牒之。
諸法雖多不出此四，雖舉四法該一切也。
此釋經中，凡所有相皆是虛妄。
恐人聞說身相非相，將謂唯獨佛身，今言凡所以遮局見。 ^201c25

以從下。釋所以。凡聖染淨勝劣雖殊，皆從念生無不虛妄，
念無自相不離覺性，念尚無性況所現相而實有耶？
以念是所依、相是能依，所依尚虛，能依何有？
其猶皮既不存，毛將安附。 ^202a1

《起信》下。二、引證。於中順顯反顯詳而悉之 ^202a5

若見下。二、釋後二句二。
初、正釋
遮離等者，以色即是空、空即是色，離色求空斯為大失，故此遮矣。 ^202a6

不唯等者。又恐聞相即非相是如來，將謂只約佛身相說，
除佛身外相非如來，故云一切相皆無也。
此釋經中諸字也。
譬如鏡中現一人像兼現餘物，不唯人像空處是鏡，
餘物空處亦皆是鏡，合法可知。
如是了者，則知見與見緣似現前境，元我覺明。 ^202a8

故起下。二、引論釋四。
初、引《起信》
此有二意：一、證諸相皆無相義。
以相依念生，覺體尚離於念，何況於相耶？
二、證諸相無處皆如來義。
離念之相名為法身，法身既等虛空，虛空何曾有相，
無相平等攝一切相，即是法身。
下文云：「離一切相即名諸佛」，又云：「如來者即諸法如義」，故云不唯等也。 ^202a14

肇云下。二、引肇注。
此即名見法身佛之行相，恐人聞諸相非相即見如來，
便希無相之佛昭然目前，若如是者，何殊彼相，故云行合等。
智與理冥、心與神會，故云行合。 ^202a20

解通者，如前解了一切相非相也。
前是真見，此是似見，故《起信》云：「法身無有彼此色相迭相見故。」 ^202a24

偈云下。三、引本論
即前殘偈，此依天親論釋。 ^202a26

無著下。四、引無著
離遍計者。不執虛相為實，故《唯識》云：「圓成實於彼，常遠離前性。」
真色身者。有兩意：一則以虛妄為虛妄，
但如其事，不必取不生不滅以為真也。
如以水月為水月，雖似而非真矣，故《華嚴》
云：「於實見真實，不實見不實，如是解法相，是則名為佛。」
二、謂相即無相同法身故，攝末歸本名真色身，即真善妙色也。
故《涅槃》云：「吾今此身即是常身法身，金剛不壞之身。」 ^202a27

問：「前則泯相，此乃存相，何相違耶？」 ^202b6

答：「前顯法身，故云相即非相，今明色身，故言無相即相。
蓋以果佛必具二身，二身相即如波與水，
兩論之中各顯一義，言似相反意實相符，菩薩巧便妙在於此。」 ^202b7

故彼下。兩文皆證顯色身義耳。
然此一段疑中，從微至著明真應二身，
總有六重：一、明佛相非相，二、明佛相非即如來，
三、明一切相皆非相，四、明一切相非相皆如來，
五、明唯證相應無佛可見，六、明無相之相是真色身。
然此六重，前前則淺、後後轉深，文不累書理即頓現，達者所見必須一時無前後耳。 ^202b11

第二疏初標章 ^202b17

論云下。指疑起處。
無住等者。此指正答住修降問也。
無相見佛，即前若見諸相非相即見如來。 ^202b18

未來下。結成疑也。
意云：因果既皆無相，即因果俱深，如我親承方能領悟，末世鈍根云何信受？
既不信受，空說何益耶？
呈疑，經問意云：未來末世能有眾生聞此因果俱深章句，生真實信心不？
頗，能也。意揀汎爾之信，故言實信。 ^202b20

魏云下。引魏本會文。
魏經有之，此經闕者，羅什巧譯妙在影略耳。
亦可此文通約現未為問，以佛世時亦有難信此深法者，
如諸小乘及外道等，法華會上猶有退席聲聞，況今般若。
至下佛答，但舉末世以況現在，末世尚有佛世豈無，故今秦本不言未來等也。 ^202b25

句詮差別者。以名但詮諸法自性，如言色即揀非心等，
言心揀非色等，然其色心各有多種，而未明此何色心耶？
句能分辨真心妄心、形色顯色等，故云句詮差別也。 ^202c2

章解句者。以句雖詮差別而未廣顯義理，
以真妄形顯色心之中含多義故，章能明之，故云解句。
章猶彰也。疏文順義，故先解句。 ^202c5

大品下。明信之相。
謂見有色心三科等法，是信一切法也。
今以般若照之，一切浮塵諸幻化相，當處出生隨處滅盡，
幻妄稱相，其性真為妙覺明體，是不信一切法，方名信般若矣。
其猶淨眼不見空華，若執空華豈信淨眼。
法合可知，顯信經。 ^202c8

莫作是說者。訶勸之辭，豈謂後世一向無信？
如佛滅後末法之中有戒定者，能於深義實有信心，信此為實也。 ^202c14

大集下。明佛滅後有五五百歲，前前勝、後後劣。 ^202c16

解脫者。證也。即三乘聖果。
禪定者。行也。即漏無漏大小乘事理等定也。
多聞者。解也。即頓漸偏圓空有等。
解此上三者，前必具後，後未必具前。 ^202c17

塔寺者。謂不求至道、多好有為，以身外資財修世間福業等。 ^202c20

鬪諍者。此明佛法之中多有諍論，且如西天大小乘宗分河飲水，
大乘之內性相又殊，小乘之中二十部異，各皆儻己自是非他。
爰及此方未免於是，若相若性、南宗北宗，
禪講相非，彼此朋儻互不相許，名鬪諍也。 ^202c22

皆如例者。須有五百歲及牢固之言。
牢固者。人多相襲，決定不捨也。
然此但就增勝說之，非不相通。
如佛滅後二百年內，育王造塔，豈局第四耶？
又《菩薩藏經》云：「後五百歲，無量善人修禪定、
解脫、多聞，豈唯一二三耶！」
今經云：「後五百歲」，即此時也。
雖當鬪諍之代，亦有戒德之人，是知五種牢固但約增勝而說。 ^202c26

本疑下。疏以斷疑之文，照前呈疑之處，是顯空生疑於惡世無信也。
前引魏經以證斯義，惡世尚爾況餘世耶。 ^203a4

戒定下。約三學釋。
定是福體，故對於定。 ^203a7

正解無倒者。既有正解必無倒惑，以解因果無相道理，
名為實信，即慧學也。 ^203a8

無著下。引證。魏經云：「有持戒修福得智慧者。」
彌勒頌云：「說因果深義，於後惡世時，不空以有實，菩薩三德備。」
三德即是三學，今文但取於此章句，能生信心以此為實，即是慧也。
若其無慧，孰能以此為實而生信耶？ ^203a9

少欲下。持戒少欲，修定靜亂，習慧斷惑，故言等也。 ^203a14

言增上者。以戒等三學是增勝上法，經中說為三決定義。 ^203a15

戒出下。辨三益相。
有戒者，不墮地獄、餓鬼、畜生，生四洲、六欲。
故戒經云：「欲得生天上，若生人中者，常當護戒足，勿令有毀損。」 ^203a16

定出六欲者。欲界無定故，得定者生上二界故。
《圓覺經》云：「棄愛樂捨還資愛本，便現有為增上善果。」 ^203a19

慧出三界者。三界之本是其業惑，有智慧者悉能除遣，業惑既遣自然超越。
故《心經》云：「觀自在菩薩行深般若波羅蜜多時，
照見五蘊皆空，度一切苦厄。」
然淺慧尚能得出三界，豈況大乘甚深般若。 ^203a21

信因。經反顯順明之異可知。 ^203a26

緣勝者。雖則益我為友，人皆友焉？
且凡不及聖，小不如大，因不及果，一佛雖果不及多佛，
既云無量千萬，故云終勝也。 ^203a27

因勝者。三毒即貪瞋癡，此明能害有情故貶云毒。
以生起即是不善，久伏故名善根。
故《華嚴》云：「我昔所造諸惡業，皆由無始貪瞋癡。」
《唯識》云：「善謂信、慚愧、無貪等三根，有生長義，故名根也。」
善與不善皆由此三，苟能伏之乃名因勝。
因緣俱勝方起此信。
是知實信誠不易得。
一念尚爾況乎永信，及持說等耶？ ^203a29

福德門。經意云：信經之人得無量福，如來於彼咸悉知見。
如是無量福者，指信經福。
同前不住施福，十方虛空不可思量也。 ^203b7

無著下。文二。
初、釋佛知見
行住等即四威儀中各有所作差別，故注云四蘊者，即受想行識。
謂相應不相應，思何事念何事，取捨憂喜等念，皆名心也。
注云色身者，即為四蘊所依止故。
今約義標故云依止，即行住坐臥屈伸俯仰等。
斯則生心起念無所不知，舉動施為靡不咸見。
蓋佛智眼廓爾無邊，依正斯在豈不齊鑒。
《法華》云：「我常知眾生，行道不行道。」
心無形相故但言知，身質既形故得云見。
斯人德行既備、善根夙成，佛不攝授，於理如何？
故云此等顯示等。
然則佛智無偏、觀生如一，有感斯應，其誰謂之不然。 ^203b10

論云下。或問：「見之與知說一則可，云何經內具言之乎？」
故云：若不說等，以凡夫亦有知見，見通肉眼、
知兼比量，由是故有不知不見。
今佛知見非同此也，謂於見處即知、非如比量知，
知處即見、非同肉眼見，即無事不知無事不見。
經標悉言，其在茲矣。
故彌勒頌云：「佛非見果知，願智力現見。」 ^203b21

得福下。二、釋得福
先引經。論云下。釋義。
能生因者正修福業，即信解持說者也。
自體果者，即熏成種子自體，後感當果也。
正起者，作福之時當於現行。
彼滅者，謂現行滅謝種子方成，蘊在識中用感當果。 ^203b28

此云下。正會今文。
以得之一字，生取俱舍，謂生得、取得也。
秦譯之妙其在此矣。 ^203c3

二所以中疏二。一、敘意科分 ^203c5

由無等者。謂無我法二執分別，是得攝受所以也。
已斷麁執，經意如疏。 ^203c6

初徵下。文二。初、節釋經文 ^203c7

徵意可知。釋中我者，謂執自五蘊總相為我。
人者。計我死已生天，天死為畜等故。
梵語補特伽羅，此云數取趣，即是人也。
眾生者。計我眾多之法相續生故。
壽者。亦云壽命，計我一生壽命不斷絕故。
然我是總主、人等為別，攝別歸總故言我執，由是三中皆言計我等也。
然上四相，雖是經中所無，不可不了耳。 ^203c8

能取等者。心境俱亡也。
以萬法雖多統唯心境，心境各有無量差別，故云一切也。 ^203c15

真空等者。雖即諸法皆空，非謂一向非相，
但以離執真空不斷故，故云亦無非法相。 ^203c17

然離下。二、商較經旨 ^203c18

此明得佛知見之兼正也。
故論下。引證。中有徵釋詳而示之。 ^203c19

實相差別者
實相即無差別，但是能生實相方便有差別耳。
持戒功德即指前段。 ^203c20

信心等者。下云：「信心清淨則生實相。」
彌勒頌云：「彼人依信心，恭敬生實相。」 ^203c22

不但等者。意謂能生實相有多方便，不必獨說智慧。
前云離執此言般若者，由是般若能除執故，
前約所斷此約能斷，能所雖異而意不異。 ^203c24

未除細執者。謂二執俱生任運起者，前離分別麁執，
已能成就淨信，得佛知見猶淺，細執未除，
究竟障於聖道，故今顯示令其斷之。
經徵意云：以何義故，要無法非法相。
釋意云：由取相故即著我人等，餘文云云，可以詳悉。 ^203c27

疏二。初、釋。總明二相。
總解等者。經云：「若心取相。」
相中意舍法非法相，故云總也。 ^204a3

亦是等者，以次文別明取法非法，皆著我人等相，故此且是立其宗也。 ^204a5

若取下。二、釋別明二相二。
一、正辨二相 ^204a6

無明使者。法執俱生也，是無明住地所攝，故名為使。
現行等者，即我執分別現行前已斷者。 ^204a7

示無我見者。結成上義。 ^204a9

但取等者。即前無明使是所有者。
轉猶起也。 ^204a10

我想者，我執分別現行也。
依止者，分別種子為彼現行所依止故，
亦可法執分別名為依止，與彼我執所依止故，斯皆不起也。 ^204a11

中有下。二、別解 ^204a13

徵意可知。以後釋前者。
不如云以細釋麁，義則易見。 ^204a14

問：「二乘之人亦有法執，云何不起我見耶？」 ^204a15

答：「以二乘人從初修行偏斷我執，至無學位麁細盡除，是故雖有法執而不起我執。
今約大乘學者，雙斷二執，分別並遣俱生兩存，由是二執任運而起也。
故無著云：『以我相中隨眠不斷故，則有我取。』」 ^204a16

玄門。經是故者，由前取法非法皆著我等，
故所以勸，令不應即入中道也。 ^204a20

以是義故者。由是不取法非法故。 ^204a22

疏結歸中者。不應取法，離有也；不應取非法，離無也。
既離有無，即歸中道。 ^204a23

假言顯義者。謂所言非法，是顯法體離於性計，
若無非法之言，罔知彼義；餘皆例此。
當知義不自顯，必假於言。
故《淨名》云：「無離文字說解脫也。」 ^204a24

不應等者。謂雖聞非法，不得如言便執空義，此遮一向執言者也。 ^204a28

不執等者。謂若全棄非之於言，則安解諸法空義？
將知但除其病不除其法，此遮一向離言者也。
是則全執全棄二皆不可，故《華嚴疏》云：
「夫法無言象、非離言象，無言象而倒惑，執言象而迷真。」 ^204a29

偈云等者。餘兩句云：「如人捨船筏，法中義亦然。」 ^204b4

論云下。轉釋偈文。
得證智等者。以言詮智、得智忘言，忘言即不住也。
如乘筏渡河，至岸捨筏。 ^204b5

隨順等者，未得證智不可都忘其言，未達彼岸不應捨筏。 ^204b7

實相生者。實相名法，得實相智無相無得，
故云應捨，以實相無相故。
《唯識》云：「若時於所緣，智都無所得。」 ^204b9

理不應者。此實相法尚不可得，況離實相外一切法耶？
除諸法實相，餘皆魔事故。
故云：非法不與理合，故不相應。
以是例非，故云何況。 ^204b11

第三中疏初標章。
向說下。指疑起處。
此從第一中來，以彼文云：「不可以身相得見如來。」 ^204b14

佛非有為者。此指偈云：「分別有為體，防彼成就得，
三相異體故，離彼是如來。」
故云非有為。亦是按定，立其理也。 ^204b16

云何下。結成疑。既若佛非有為，即不合有得有說，
因何釋迦於菩提樹下得菩提，前後諸會說法？
既有得有說即墮有為，云何前言不以相見作無為耶？ ^204b18

舉因問。經意云：於汝心中，所謂如何？
謂我得菩提？為不得耶？
謂我說法？為不說耶？
伊本疑此，故舉問之。 ^204b22

佛問等者。空生疑得疑說，佛即順疑以問。
辭雖云得，意顯無得，試其所答解與不解。 ^204b24

無著下。引證。彼疑有取，佛顯無取，以無破有故云翻也。
說法例之。順理酬經，意可知。
定者實義，謂無實法名菩提，無實法名如來說，此一向約勝義答也。
偈云等者。餘句云：「說法不二取，無說離言相。」
意謂釋迦如來是其應化，應化之相俗有真無，是故答中皆言無定。
準《金光明經》及《攝論》說，佛果無別色聲功德，唯有如如及如如智獨存。
此是真佛，今既異此豈得言真？
故云應化非真等。 ^204b26

無定法。經徵意云：以何義故，無定法可說耶？
釋意云：欲言其有無狀無名，欲言其無聖以之靈。
諦理若此，欲何說哉？
說尚不得，欲何取哉？
取即得也，是故上云：「無有定法如來可說」等。 ^204c6

疏二。一、引無著
正聞等者，此則聞而無聞、說而無說，非謂全不聞不說也。
如《淨名》云：「夫說法者無說無示，其聽法者無聞無得。」
是茲義矣。 ^204c10

分別性者，一切諸法皆依妄念而有差別，
念尚無念，法豈是法？
故云非法。 ^204c13

法無我者，但分別性亡即是法無我理，
此理不無，故云非非法也。 ^204c14

論云下。二、引天親二
一、釋文 ^204c16

依真等者。此且標立所依之本，然於其上說離有無。 ^204c17

一切等者。緣生之法本無真實之體，亦無真實之相，故云非也。 ^204c18

實相有者。諸法既無即真實相，實相不無，故云非非法也。
此即非却非法也。 ^204c19

何故下。二、通難
難意云：本來疑證疑說，問答悉以雙該。
今於釋所以中，何故但言所說而不言證耶？ ^204c21

有言下。釋也。此乃以說反驗於證。
且川有珠而不枯，山有玉而增潤。
內無德本，外豈能談？
故但言說，自表其證也。
又此言取即是證也。 ^204c23

無取。經徵意云：所以言無取無說、非法非非法者，何也？
釋意云：聖人即是無為，無為即無分別，
若有取說法非法等，皆屬分別不名無為，何為聖人？
故無取說等。 ^204c26

言賢聖者，賢即是聖，隣近釋也。
魏云等者。 ^205a1

問：「行位通於賢聖，云何唯取聖人？」
答：「若以通論即該賢位，此明證果深淺故唯言聖。」 ^205a2

得名者。即差別也。
以諸聖人皆約證無為差別之義，而立其名。
如證偏行真如，得名歡喜地，菩薩等此則得名差別，蓋一義耳。 ^205a3

輪意等者。謂登地已上隨證一分真如，
皆斷一障二愚，即是一分清淨，約於此義便立一名，乃至佛地例皆如此。
非別得法者。無得而得即是真得菩提，
若言有得即是不得，當知菩提樹下都無實事。
故偈云：「應化非真佛」等故。 ^205a6

無取說者。結歸經文無分別義也。 ^205a11

具足清淨者。佛也。
謂一切惑習悉皆斷除，蕩無纖塵純一無雜故。 ^205a12

分清淨者。菩薩也。
分斷諸障、分證真如，垢未全除故名為分。
故《佛頂經》云：「餘塵尚諸學，明極即如來」，廣如序中滿淨覺者處說。 ^205a14

無著下。約無為差別明賢聖也。 ^205a16

無分別者。即無為義。
無所作為故云無為。
無為、真如蓋是一法。 ^205a17

菩薩等者。有分別故，有所為故。 ^205a18

如來等者，無分別故，無所作故。 ^205a19

初無為者。菩薩也。
折伏等者。此約在觀分別不生，分得相應故云顯了。 ^205a20

後無為者。如來也。
無復分別是真無為，即第一義也。
此約於佛故。 ^205a21

復云者。更無過上故云無上。
覺即佛也。 ^205a23

三乘下。結通諸乘。
以二乘之人亦分證真理，故此通攝也。
是知三乘賢聖皆修證無為，所證雖無淺深，能證有其差別。
猶如三獸同度一河，能度有差，所度無別。
故《大品》云：「欲求聲聞乘，當學般若波羅蜜，
欲求緣覺、菩薩、無上佛乘，皆言當學般若波羅蜜。」
是故經云：「一切賢聖也。」 ^205a24

校量等者。
問：「本因善吉起疑，所以世尊為斷。
斷疑既已，何用校量？」 ^205b1

答：「論云：『法雖不可取不可說，而不空故。』
意云：恐有人聞是法不可取說，便欲一向毀廢言教故。
此校量顯勝，令其演說受持。
故大雲於此開立第五不空福德疑。
以論文不言斷疑，故此不立也。」 ^205b2

劣福問。經意云：七寶最珍、三千最大，用此布施福多不多？ ^205b7

俱舍下。明三千世界。 ^205b8

四大洲者，謂東勝身洲，南贍部洲，西牛貨洲，北俱盧洲。 ^205b9

日月者。即一四天下，同一日月之所照臨。
蘇迷亦云須彌盧，但梵語楚夏耳。
此云妙高山，四寶所成，高八萬由旬。 ^205b10

欲天者。六欲天也。
謂四天王天、忉利天、夜摩天、兜率天、化樂天、他化自在天。 ^205b12

梵世者。色界初天也。
於中復有三天，謂梵眾天、梵輔天、大梵天。 ^205b14

各一千等者。如上各滿一千，方成一小千界。 ^205b15

此小千等者。又一千箇小千界，方成一中千界。 ^205b16

此千等者。又以一千箇中千界，方成一大千界。 ^205b17

皆同等者。謂四禪已上三災不及，故不說成之與壞。
三禪已下統維三災，故云同一成壞。
就中從初禪已下同火災，二禪已下同水災，三禪已下同風災。
七寶等可知。 ^205b18

福多酬。經答文可見。
徵云：以何義故說多？
釋意云：不約勝義空故說多，是約世諦有故說多。 ^205b22

勝義空者。此門是絕相無為，不可言福與不福。
福既不有，無以言多。 ^205b24

世俗有者。此門是有相有為，可以言福，以有福故兼可言多。 ^205b26

判經福。經意可知。
然四句尚爾，況全部耶。 ^205b27

疏二。一、正釋經文
偈釋持說，因明勝之所以。
望後經文，有似太疾。
以偈文連環，不可分故悉之。 ^205b28

受持及說者，標二法門。 ^205c1

不空等者。謂持說此經不同寶施，空得福德更得何物？
次文是也。 ^205c2

福不趣菩提者。謂寶施雖多，但成世間有漏之福，終不能成無上菩提。 ^205c3

二能趣菩提者。謂持說此經斷除煩惱，煩惱盡處即是菩提故。 ^205c5

四句下。二、別示句相 ^205c6

詮義等者。謂以一句詮一義，一義為一句，
四義方成一偈，一異有空常無常等，皆各有四句。
然今經四句人說不同。
有說：取無我、無人、無眾生、無壽者為四句。
有說：取若以色見我等為四句。
有說：一切有為法等為四句。
有說：但於一經之中隨取四句經文，便為四句。
有說：始從如是終至奉行，方成四句。
然上諸說皆非正義。 ^205c7

如凡下。明正義。斯則約有無等為四句也。
謂第一是有句，第二是無句，第三是亦有亦無句，
第四是非有非無句，文義兼備，故云最妙。
以此四義能通實相，即是四門。 ^205c14

然但下。通妨。先問：且一二二句皆是四言，
第三一句獨成六字，文既增減云何成偈？
故此釋也。 ^205c18

持說等者。以此四義是萬法之門，若了四義即通萬法，萬法既通豈有菩提而不證哉？ ^205c20

文或等者。但論其義，義不在文，義必周圓，文從增減。 ^205c22

義若等者。謂闕之成謗、具之成門。
成謗者，謂闕無成增益謗，闕有成損減謗，
闕非有非無成相違謗，闕亦有亦無成戲論謗。
以有則定有、無則定無，餘二例之，故成四謗。
何以故？法不如是故，不如法見故。
斯則般若波羅蜜猶如大火聚，四面不可取也。 ^205c23

具四句者。謂義無所闕故，有不定有，是即無之有；
無不定無，是即有之無。
餘亦例之。隨於一句之中，圓見四句之義，
不墮增減等謗，故成門也。
何以故？法如是故，如法見故。
斯則般若波羅蜜猶如清涼池，四面皆得入。
但以人依於法，法異人乖，苟法義之所全，豈菩提而不證矣。
故言受持此經勝於施福。 ^205c28

正釋。經徵意云：以何義故持說此經？
勝於寶施，釋意可知。 ^206a6

諸佛菩提法者。揀非餘乘菩提法也。
然餘菩提非此不出，但舉勝者而以例之。 ^206a7

此二者。持說也。 ^206a9

了因者，以法身是本真之理，不生不滅，
但以煩惱覆之則隱，智慧了之則顯，持說此法妙慧自彰，觀破煩惱法身現矣。 ^206a10

生因者，報化之身本來無有，萬行所致故名為生。
故彌勒頌云：「於實為了因，亦為餘生因。」
為經云：一切諸佛菩提法，皆從此經處。 ^206a12

轉釋。經所言佛法者，約世諦故有。
即非佛法者，約第一義。
即無第一等者，謂俗諦相中有迷悟、染淨、
凡聖之異，故說佛法從經而出。
真諦之理離於迷悟、染淨、凡聖之相，故不可說，出佛法之義也。
故《圓覺》云：「一切如來圓覺妙心，本無菩提及與涅槃，
亦無成佛及不成佛，無妄輪迴及非輪迴。」
然則本論異此，不能煩述。 ^206a15

第四疏初標章
向說下。指疑起處。
此從第三中來。 ^206a22

不可取說者。以前文云：「如來所說法，皆不可取不可說。」 ^206a23

云何下。結成疑也。
前云：「一切賢聖通於三乘故」，疑聲聞得果是取。
如初果人證自初果，亦自說言已證初果等。 ^206a24

入流果。經問意云：於汝意中如何？
汝謂須陀洹人作念云得須陀洹果不？
答言：不也。徵意云：若如是者，以何義故得名須陀洹？
釋意云：但約不入色等境界，即名須陀洹。 ^206a27

疏三。初、正釋經文
入流者，四果名為聖人。
經從凡夫剙入聖類，故流類也。
預，廁也。 ^206b2

只由下。釋得名所以。 ^206b3

入者。取著義。若取六塵即滯凡流，不取六塵名入聖流。
是知功過在人，不在六塵境界。
據此則何有別法而為所入耶？ ^206b4

論云下。引證上義。
不取一法者，不唯六塵也。 ^206b7

名逆流者。逆凡流也。
謂若取六塵即入凡流逆聖流，既不取著即入聖流逆凡流也。 ^206b8

乃至下。例明餘果。
初果尚爾，況餘果耶？ ^206b9

然非下。二、商教果證 ^206b10

或問：「既皆不取，應亦不證。」
故此釋也。 ^206b11

但於下。轉釋。意明但無取心，非謂不證。
若起下。反明。凡夫著我，既由起心，聖人無我，必不起也。 ^206b12

故知下。三、結斷疑情
空生本謂證果是取故生疑，今明無取方成證義，永異所疑也。
若準斷疑，斯文已畢，以四果是小乘賢聖修證行位，是故經中具而明也。
然此四果復有四向，謂向於果故，即須陀洹向等。
於四果之中，初為見道，次二修道，後一無學道。
且初修行得入見道，謂十六心斷三界。 ^206b14

四諦下。八十八使分別麁惑，得初果證。
謂三界各有四諦，每諦下各有煩惱，即貪、
瞋、癡、慢、疑、身見、邊見、邪見、見取、戒禁取。
四諦之下或具或闕，故成八十八使。
《雜心論》云：「苦下具一切，集滅除三見，道除於二見，上界不行恚。」
謂：初句即欲界苦諦下全具十使。
次句即集滅二諦下各除三見，即身、邊二見及戒禁取。
所以除此三者，緣身是苦本，觀苦已斷身見、
邊見，依身而起故亦隨亡。
無戒禁取者，以集諦不計非道為道，滅諦又非修位，是故皆無戒禁取。
道當修位却或有之，故不除矣，故云道除於二見，不除戒禁也。
由是苦下具十，集滅二諦下各七，通前即二十四，
道諦下八，合三十二。
後句云上界不行恚，即於二四諦下各除一瞋，
每界各有二十八，共成五十六，兼下欲界三十二，即都合為八十八也。
云何十六心？謂欲界四諦下，各一忍一智以成八心，
又合上二界為一四諦，類下欲界，觀斷亦各一忍一智，
以成八心，二八即為十六心也。
忍即無間道，是正斷惑時。
智即解脫道，是斷了時。
所謂苦法智忍、苦法智，苦類智忍、苦類智，
乃至道法智忍、道法智，道類智忍、道類智，
斷至十五心道類智忍名初果向，至第十六心道類智時，名證初果。
入於見道為須陀洹，分別麁惑一時頓斷，
猶如劈竹三節並開，即以見諦八智為初果體。
初果行相略明如是，餘之三果佇見次文。 ^206b20

一來果。經問答及徵意，皆同上釋。
意明斯陀含者，但於人間天上一度往來，
雖復往來實無往來之者，只約此義名斯陀含。 ^206c18

斷惑者，謂欲界修惑有四，即貪、瞋、癡、慢。
此是俱生細惑，任運起者障於修道。
以難斷故分為九品，所謂上上乃至下下。
此九品惑，二三果人斷之，斷至五品名二果向，斷六品盡名第二果。
故《俱舍》云：「斷至五二向，斷六一來果。」 ^206c20

一往等者。以九品修惑，能潤欲界七生。
謂上上品潤兩生，次三各一生，次二品共一生，下三品共一生。
今斷六品已損六生，猶殘下三品潤欲界一生，
是故一往天上，更須一來人間受生，斷餘惑也。 ^206c25

便得等者。
問：「據此次第，合是第三，云何僣言便得羅漢？」 ^207a1

答：「所言便得羅漢等者，非謂逾越不證第三，
但約欲界惑盡往而不來，望一去說，故云便得等也。
若改便得為直至，何也？
餘下三品一生斷盡，便往羅漢，即不須前來和會也。」 ^207a2

故名下。結成第二果。
即以見道八品無為，及修道六品無為，為此果體。 ^207a6

無我等者。由無我故不計去來，非謂不去不來，但不計去來之者。
其猶魯船匠士刻木為人，雖復驅使往來，實無情慮所計。 ^207a7

不來果。經問答徵意，亦同上釋。
意云阿那含者，一往天上更不再來，雖爾不來亦無不來之者，
但約此義，名阿那含。
不來不還，蓋是一義。 ^207a10

斷惑等者，謂前九品惑中餘下三品，斷至八品名三果向，斷九品盡名第三果。
故《俱舍》云：「斷惑七八品，名第三果向，九品全斷盡，即得不還果。」 ^207a13

更不還者，欲界修惑但餘三品，三品煩惱共潤一生，
今以斷之，更無惑潤杜絕紆絆，故無再來。 ^207a16

故云下。結成第三果也。
即以見道八品無為，及修道九品無為，為此果體。
此二三果人斷惑，猶如截木橫斷，而已知之。
同前者，合云已悟無我雖能往來。 ^207a19

四、不生下二。初、辨得名。
三釋者。由有三義故存梵音。 ^207a22

無賊者，意以煩惱為賊。
謂斷人慧命劫功德財，致使行人失於聖道，
流迸生死曠野，不達涅槃寶所，為害頗深故名為賊。 ^207a23

見修等者，謂上二界各有三種修惑，謂貪、
癡、慢。此惑微細難除，故約八地分之。
每地分成九品，都合七十二品。
每品各有一無間、一解脫，斷至七十一品名阿羅漢向，斷七十二品惑盡成阿羅漢。
此果斷惑如登樓臺漸陟漸高。
見修合論，兼欲界一地，總以八十九品無為，為此果體。 ^207a26

若約四果有為出體者。
即初果唯取道類智一解脫道為體，第二唯取斷欲界九品修惑中第六品一解脫道為體，
三果唯取第九品一解脫道為體，羅漢唯取有頂地第九品中一解脫道盡智為體。
所言無為即離繫果，有為即等流果。 ^207b3

不生等者。謂我生已盡，梵行已立，所作已辦，不受後有。
然前三句，即是盡智，後句即是無生智。
謂不向三界之中，受有苦身也。
以世間因亡果喪，出世間因成果證故。 ^207b8

應受等者。為超出人天故，堪受人天供養。
若或一種淪溺，寧堪供之？
故《俱舍》云：「供養阿羅漢，得現在福報。」
蓋由業煩惱盡、福田勝故。
當知，未出三界受他供養者，大須隨順出離，豈得安然免之哉？ ^207b12

舉問。經意準前可知。 ^207b16

明答及徵意準前釋。
意云阿羅漢者，無煩惱、不受生、應供養，以是義故名阿羅漢。
除此之外，更無一法名阿羅漢。 ^207b17

若阿下。反釋。云若或作念言，我得阿羅漢果，
便著我人等相，則與凡夫何所異哉？
由此驗知，的無是念。 ^207b19

引己證令信者。以己方人也。
亦令眾生皆亡是念，入於聖道故。 ^207b22

先印。經意云：佛於往日，曾說於我得是三昧人中第一。 ^207b23

不惱等者。若人嫌立則復為坐，乃至不向貧家乞食，皆為不惱他也。 ^207b24

能令下。釋。既不惱之，煩惱何起？ ^207b26

第一等者。謂十大弟子各有一能，皆稱第一。
即迦葉頭陀，阿難多聞，舍利弗智慧，目連神通，
羅睺羅密行，阿那律天眼，富樓那說法，
迦旃延論義，優波離持律，須菩提解空。
今言無諍者，只由解空得無諍故。
亦如夫子十哲，各有能事，謂：德行，顏淵、
閔子騫、冉伯牛、仲弓，言語，宰我、子貢，政事，
冉有、季路，文學，子游、子夏。 ^207b27

離欲等者，謂貪使煩惱通於三界，斷盡此貪方真離欲也。 ^207c5

問：「若然者，則但是羅漢皆斷三界煩惱，云何善現稱第一耶？」 ^207c6

答：「所言第一者，蓋約無諍，不約離欲也。
故經云：『我得無諍三昧人中最為第一。』
又魏經云：『我若作念，世尊則不記我無諍行第一。』
意者，以空生獨得無諍三昧故，於諸離欲羅漢之中，稱為第一也。」 ^207c7

不取。經云：「佛雖讚我，我於此時輒無是念。」 ^207c12

佛意。經云：「若我當此之時作如是念，我得阿羅漢果，佛則不說我為樂寂靜者。」
只緣不作是念，故佛讚之。 ^207c13

無所行者，即不作念也。
故經中反說，即言若作是念，順釋即言實無所行。 ^207c15

離煩惱障者。謂貪等十使麁細盡除。
離三昧障者。三昧是定，障即是惑，三昧之障，依主釋也。
不同煩惱即障，持業釋故。
然此二障，離各有由。
離煩惱障得羅漢故，離三昧障得無諍故。 ^207c17

寂靜者，寂靜即是無諍定意，言須菩提是樂寂靜之者。 ^207c21

第五疏初標章
釋迦下。先述疑意。
即釋迦因中為善慧仙人，蒙然燈如來授記云：
「汝於來世當得作佛，號釋迦牟尼。」
由此增進入第八地，故云受法。
廣有因緣如第十二中說。 ^207c22

云何下。指疑起處，便結成疑。
此亦從前第三中來，以彼文云：「如來所說法，皆不可取不可說故。」 ^207c26

經問。意云：於汝意中如何？
謂我昔於然燈佛所，於授記言說之中，有法為所得為無所得？ ^207c28

答意云：如來昔在然燈佛所，於授記言說之中，實無法為所得。 ^208a1

說是語言等者。以是語言故無所得。 ^208a2

語言非實者。謂語言從緣，緣無自性，舉體全空，空故無得也。
斯則聞而無聞、說而無說。 ^208a3

智證法者。釋得記之由也。
意明：但以自無分別智，證自無差別理，
智與理冥，境與神會，豈有所說所得耶？ ^208a5

論云下。引證上義。
證法離言說相故不可說，證法離心緣相故不可取也。
金剛經纂要刊定記卷第四
 ^208a7
