
other:: 
pin:: 中阿含經卷第三十一
translator:: 東晉罽賓三藏瞿曇僧伽提婆譯
jing:: 
###  132 賴吒和羅經
（一三二）大品賴吒惒羅經第十六〔第三念誦〕
我聞如是：
一時，佛遊拘樓瘦，與大比丘眾俱，往至鍮蘆吒，住鍮蘆吒村北尸攝惒園中。 ^623a12

爾時，鍮蘆吒梵志、居士聞：「沙門瞿曇釋種子捨釋宗族，
出家學道，遊拘樓瘦，與大比丘眾俱，來至此鍮蘆吒，住鍮蘆吒村北尸攝惒園中。
彼沙門瞿曇有大名稱，周聞十方，沙門瞿曇如來、
無所著、等正覺、明行成為、善逝、世間解、
無上士、道法御、天人師，號佛、眾祐。
彼於此世，天及魔、梵、沙門、梵志，從人至天，
自知自覺，自作證成就遊。
彼若說法，初妙、中妙、竟亦妙，有義有文，
具足清淨，顯現梵行。
若見如來、無所著、等正覺，尊重禮拜，供養承事者，快得善利。
我等應共往見沙門瞿曇禮拜供養。」 ^623a14

鍮蘆吒梵志、居士聞已，各與等類眷屬相隨，
從鍮蘆吒出，北行至尸攝惒園，欲見世尊禮拜、供養。
往詣佛已，彼鍮蘆吒梵志、居士或稽首佛足，
却坐一面，或問訊佛，却坐一面，或叉手向佛，
却坐一面，或遙見佛已，默然而坐。
彼時，鍮蘆吒梵志、居士各坐已定，佛為說法，
勸發渴仰，成就歡喜，無量方便為彼說法，
勸發渴仰，成就歡喜已，默然而住。
時，鍮蘆吒梵志、居士，佛為說法，勸發渴仰，
成就歡喜已，各從坐起，稽首佛足，繞佛三匝而去。 ^623a25

彼時，賴吒惒羅居士子故坐不起。
於是，賴吒惒羅居士子，鍮蘆吒梵志、居士去後不久，
即從坐起，偏袒著衣，叉手向佛，白曰：「世尊！
如我知佛所說法者，若我在家，為鎖所鎖，不得盡形壽清淨行梵行。
世尊！願我得從世尊出家學道而受具足，
得作比丘，淨修梵行。」 ^623b6

世尊問曰：「居士子！
父母聽汝於正法、律中至信、捨家、無家、學道耶？」 ^623b12

賴吒惒羅居士子白曰：「世尊！
父母未聽我於正法、律中至信、捨家、無家、學道。」 ^623b14

世尊告曰：「居士子！
若父母不聽汝於正法、律中至信、捨家、
無家、學道者，我不得度汝出家學道，亦不得受具足。」 ^623b16

賴吒惒羅居士子白曰：「世尊！
我當方便從父母求，必令聽我於正法、
律中至信、捨家、無家、學道。」 ^623b18

世尊告曰：「居士子！
隨汝所欲。」
於是，賴吒惒羅居士子聞佛所說，善受善持，
稽首佛足，繞三匝還歸。
白曰：「二尊！如我知佛所說法者，若我在家，
為鎖所鎖，不得盡形壽清淨行梵行，唯願二尊聽我於正法、
律中至信、捨家、無家、學道。」 ^623b21

賴吒惒羅父母告曰：「賴吒惒羅！
我今唯有汝一子，極愛憐念，意常愛樂，
見無厭足，若汝命終，我尚不欲相棄捨也，況生別離不見汝耶？」 ^623b26

賴吒惒羅居士子復至再三白曰：「二尊！
如我知佛所說法者，若我在家，為鎖所鎖，
不得盡形壽清淨行梵行，唯願二尊聽我於正法、
律中至信、捨家、無家、學道。」 ^623b29

賴吒惒羅居士子父母亦至再三告曰：「賴吒惒羅！
我今唯有汝一子，極愛憐念，意常愛樂，
見無厭足，若汝命終，我尚不欲相棄捨也，況生別離不見汝耶？」 ^623c4

於是，賴吒惒羅居士子即時臥地：「從今不起，
不飲不食，乃至父母聽我於正法、律中至信、
捨家、無家、學道。」於是，賴吒惒羅居士子一日不食，
至二、三、四、多日不食。 ^623c7

於是，賴吒惒羅居士子父母往至子所，
告曰：「賴吒惒羅！汝至柔軟，身體極好，常坐臥好床，汝今不知苦耶？
賴吒惒羅！汝可速起，行欲布施，快修福業。
所以者何？賴吒惒羅！
世尊境界甚難甚難，出家學道亦復甚難。」
爾時，賴吒惒羅居士子默然不答。 ^623c11

於是，賴吒惒羅居士子父母往至賴吒惒羅親親及諸臣所，
而作是語：「汝等共來至賴吒惒羅所，勸令從地起。」 ^623c17

賴吒惒羅居士子親親及諸臣等即便共至賴吒惒羅所，
語曰：「賴吒惒羅！汝至柔軟，身體極好，常坐臥好床，汝今不知苦耶？
賴吒惒羅！汝可速起，行欲布施，快修福業。
所以者何？世尊境界甚難甚難，出家學道亦復甚難。」
彼時，賴吒惒羅居士子默然不答。 ^623c20

於是，賴吒惒羅居士子父母至賴吒惒羅居士子善知識、
同伴、同時所，而作是語：「汝等共來至賴吒惒羅所，勸令從地起。」 ^623c25

於是，賴吒惒羅居士子善知識、同伴、同時即共往詣賴吒惒羅居士子所，
而作是語：「賴吒惒羅！
汝至柔軟，身體極好，常坐臥好床，汝今不知苦耶？
賴吒惒羅！汝可速起，行欲布施，快修福業。
所以者何？賴吒惒羅！
世尊境界甚難甚難，出家學道亦復甚難。」
彼時，賴吒惒羅居士子默然不答。 ^623c28

於是，賴吒惒羅居士子善知識、同伴、同時往至賴吒惒羅居士子父母所，
作如是語：「可聽賴吒惒羅於正法、律中至信、
捨家、無家、學道，若其樂者，於此生中，故可相見；
若不樂者，必自來還歸父母所。
今若不聽，定死無疑，當何所益？」 ^624a6

於是，賴吒惒羅居士子父母聞已，語賴吒惒羅居士子善知識、
同伴、同時曰：「我今聽賴吒惒羅於正法、
律中至信、捨家、無家、學道，若學道來還，故可見也。」 ^624a11

賴吒惒羅居士子善知識、同伴、同時即共往詣賴吒惒羅所，
便作是語：「居士子！
父母聽汝於正法、律中至信、捨家、無家、
學道，若學道已，還見父母。」 ^624a14

賴吒惒羅居士子聞是語已，便大歡喜，
生愛生樂，從地而起，漸養其身，身平復已，
從鍮蘆吒出，往詣佛所，稽首佛足，白曰：「世尊！
父母聽我於正法、律中至信、捨家、無家、
學道，唯願世尊！聽從世尊出家學道而受具足，得作比丘。」 ^624a18

於是，世尊度賴吒惒羅居士子出家學道，
授其具足，授具足已，於鍮蘆吒隨住數時，
於後則便攝衣持鉢，遊行展轉，往至舍衛國，住勝林給孤獨園。
尊者賴吒惒羅出家學道，受具足已，在遠離獨住，
心無放逸，修行精懃，彼在遠離獨住，心無放逸，修行精懃已。
族姓子所為剃除鬚髮，著袈裟衣，至信、
捨家、無家、學道者，唯無上梵行訖，於現法中自知自覺，
自作證成就遊，生已盡，梵行已立，所作已辦，
不更受有，知如真。
尊者賴吒惒羅知法已，至得阿羅訶。 ^624a23

於是，尊者賴吒惒羅得阿羅訶已後或九年十年，
而作是念：「我本已許出家學道還見父母，我今寧可還赴本要。」
於是，尊者賴吒惒羅往詣佛所，稽首佛足，
却坐一面，白曰：「世尊！
我本有要，出家學道已，還見父母。
世尊！我今辭行，往見父母，赴其本要。」 ^624b5

爾時，世尊便作是念：「此賴吒惒羅族姓子，
若使捨戒、罷道行欲如本者，必無是處。」
世尊知已，告曰：「汝去！
未度者度，未解脫者令得解脫，未滅訖者令得滅訖。
賴吒惒羅！今隨汝意。」 ^624b11

彼時，尊者賴吒惒羅聞佛所說，善受善持，
即從坐起，稽首佛足，繞三匝而去。
至己房中，收舉臥具，著衣持鉢，遊行展轉，
往至鍮蘆吒，住鍮蘆吒村北尸攝惒園。
於是，尊者賴吒惒羅過夜平旦，著衣持鉢，入鍮蘆吒而行乞食。
尊者賴吒惒羅作如是念：「世尊稱歎次第乞食，我今寧可於此鍮蘆吒次第乞食。」
尊者賴吒惒羅便於鍮蘆吒次第乞食，展轉至本家。 ^624b15

彼時，尊者賴吒惒羅父在中門住，修理鬚髮，
尊者賴吒惒羅父遙見尊者賴吒惒羅來，
便作是語：「此禿沙門為黑所縛，斷種無子，破壞我家。
我有一子，極愛憐念，意常忍樂，見無厭足，
彼將去度，當莫與食。」 ^624b23

尊者賴吒惒羅自於父家不得布施，但得嘖 #CB00944;：
「此禿沙門為黑所縛，斷種無子，破壞我家。
我有一子，極愛憐念，意常愛樂，見無厭足，
彼將去度，當莫與食。」
尊者賴吒惒羅知已，便速出去。 ^624b28

彼時，尊者賴吒惒羅父家婢使，以箕盛臭爛飲食，欲棄著糞聚中。
尊者賴吒惒羅見父婢使，以箕盛臭爛飲食，
欲棄著糞聚中，便作是語：「汝妹！
若此爛飲食法應棄者，可著我鉢中，我當食之。」 ^624c3

彼時，尊者賴吒惒羅父家婢使，以箕中臭爛飲食瀉著鉢中。
瀉著鉢中時取其二相，識其音聲及其手足，
取二相已，即往至尊者賴吒惒羅父所，
而作是語：「尊今當知，尊子賴吒惒羅還來至此鍮蘆吒，可往見之。」
尊者賴吒惒羅父聞已，大歡喜踊躍，左手攝衣，
右手摩抆鬚髮，疾往詣尊者賴吒惒羅所。 ^624c8

彼時，尊者賴吒惒羅向壁食此臭爛食。
尊者賴吒惒羅父見尊者賴吒惒羅向壁食此臭爛食，
作如是說：「汝賴吒惒羅！
汝至柔軟，身體極好，常食好食，賴吒惒羅！
汝云何乃食此臭爛食耶？
賴吒惒羅！汝以何意來此鍮蘆吒，而不能還至父母家耶？」 ^624c15

尊者賴吒惒羅白曰：「居士！
我入父家不得布施，但得嘖 #CB00944;：
『此禿沙門為黑所縛，斷種無子，破壞我家。
我唯有一子，至愛憐念，意常愛樂，見無厭足，
彼將去度，當莫與食。』
我聞此已，便速出去。」 ^624c21

尊者賴吒惒羅父即辭謝曰：「賴吒惒羅可忍！
賴吒惒羅可忍！我實不知賴吒惒羅還入父家。」
於是，尊者賴吒惒羅父敬心扶抱尊者賴吒惒羅，
將入於內，敷座令坐，尊者賴吒惒羅即便就坐。 ^624c25

於是，其父見尊者賴吒惒羅坐已，往至婦所，
而作是語：「卿今當知，賴吒惒羅族姓子今來還家，可速辦飲食。」 ^625a1

尊者賴吒惒羅母聞已，大歡喜踊躍，速辦飲食。
辦飲食已，疾輦錢出，著中庭地，聚作大積，
彼大錢積，一面立人，一面坐人，各不相見。
作大錢積已，往詣尊者賴吒惒羅所，作如是語：「賴吒惒羅！
是汝母分所有錢財，汝父錢財無量，百千不可復計，今盡付汝。
賴吒惒羅！汝可捨戒罷道，行欲布施，快修福業。
所以者何？世尊境界甚難甚難，出家學道亦復甚難。」 ^625a3

尊者賴吒惒羅白其母曰：「我今欲有所說，能見聽不？」 ^625a12

尊者賴吒惒羅母語曰：「居士子！
汝有所說，我當聽之。」 ^625a13

尊者賴吒惒羅白其母曰：「當作新布囊，
用盛滿錢，以車載之，至恒伽江，瀉著深處。
所以者何？因此錢故，令人憂苦、愁慼、啼哭，不得快樂。」 ^625a14

於是，尊者賴吒惒羅母而作是念：「以此方便不能令子賴吒惒羅捨戒罷道，
我寧可至其本婦所，作如是語：『諸新婦等！
汝可以先所著瓔珞嚴飾其身，賴吒惒羅族姓子本在家時極所愛念，
以此瓔珞速嚴身已，汝等共往至賴吒惒羅族姓子所，
各抱一足而作是說：「不審賢郎有何天女勝於我者，而令賢郎捨我為彼修梵行耶？」』」 ^625a17

於是，其母即至尊者賴吒惒羅其本婦所，
作如是語：「諸新婦等！
汝可以先所著瓔珞嚴飾其身，賴吒惒羅族姓子本在家時極所愛念，
以此瓔珞速嚴身已，汝等共往至賴吒惒羅族姓子所，
各抱一足而作是說：『不審賢郎有何天女勝於我者，而令賢郎捨我為彼修梵行耶？』」 ^625a25

彼時，尊者賴吒惒羅其本婦等即各以先所著瓔珞嚴飾其身，
尊者賴吒惒羅本在家時極所愛念。
以此瓔珞嚴飾身已，往詣尊者賴吒惒羅所，
各抱一足而作是說：「不審賢郎有何天女勝於我者，而令賢郎捨我為彼修梵行耶？」 ^625b3

尊者賴吒惒羅語本婦曰：「諸妹！
當知我不為天女故修於梵行。
所為修梵行者，彼義已得，佛教所作，今已成辦。」 ^625b8

尊者賴吒惒羅諸婦等却住一面，啼泣埀淚而作是語：
「我非賢郎妹，然賢郎喚我為妹。」 ^625b11

於是，尊者賴吒惒羅迴還顧視，白父母曰：「居士！
若施食者便以時施，何為相嬈？」 ^625b13

爾時，父母即從坐起，自行澡水，以上味餚饌，
種種豐饒，食噉含消，手自斟酌，極令飽滿。
食訖收器，行澡水竟，取一小床，別坐聽法。
尊者賴吒惒羅為父母說法，勸發渴仰，
成就歡喜，無量方便為彼說法，勸發渴仰，
成就歡喜已，即從坐起立，說頌曰：
　　「觀此嚴飾形，珍寶瓔珞等，
　　右磐縈其髮，紺黛畫眉目。
　　此欺愚癡人，不誑度彼岸，
　　以眾好綵色，莊嚴臭穢身。
　　此欺愚癡人，不誑度彼岸，
　　眾香遍塗體，雌黃黃其足。
　　此欺愚癡人，不誑度彼岸，
　　身服淨妙衣，莊嚴猶幻化。
　　此欺愚癡人，不誑度彼岸，
　　斷絕鹿 #CB01358;繈，及破壞鹿門。
　　我捨離餌去，誰樂於鹿縛。」 ^625b15

尊者賴吒惒羅說此頌已，以如意足乘虛而去，
至鍮蘆吒林入彼林中，於鞞醯勒樹下敷尼師檀，結加趺坐。
爾時，拘牢婆王及諸群臣前後圍繞，坐於正殿，
咨嗟稱歎尊者賴吒惒羅：「若我聞賴吒惒羅族姓子來此鍮蘆吒者，
我必往見。」 ^625c3

於是，拘牢婆王告獵師曰：「汝去案行鍮蘆吒林，我欲出獵。」
獵師受教，即便案行鍮蘆吒林。
於是，獵師案行鍮蘆吒林，見尊者賴吒惒羅在鞞醯勒樹下，
敷尼師檀，結加趺坐，便作是念：「所為拘牢婆王及諸群臣共坐正殿，
咨嗟稱歎者，今已在此。」 ^625c8

爾時，獵師案行鍮蘆吒林已，還詣拘牢婆王所，
白曰：「大王！當知我已案行鍮蘆吒林，隨大王意。
大王本所為與諸群臣共坐正殿，咨嗟稱歎尊者賴吒惒羅：
『若我聞賴吒惒羅族姓子來此鍮蘆吒者，我必往見。』
尊者賴吒惒羅族姓子今在鍮蘆吒林中鞞醯勒樹下，
敷尼師檀，結加趺坐。
大王欲見者，便可往也。」 ^625c14

拘牢婆王聞已，告御者曰：「汝速嚴駕，我今欲往見賴吒惒羅。」 ^625c21

御者受教，即速嚴駕，訖還白曰：「大王！
當知嚴駕已辦，隨大王意。」 ^625c23

於是，拘牢婆王即乘車出，往至鍮蘆吒林，
遙見尊者賴吒惒羅，即便下車，步進往至尊者賴吒惒羅所。
尊者賴吒惒羅見拘牢婆王來，而作是說：「大王！
今來欲自坐耶？」 ^625c24

拘牢婆王曰：「今我雖到自己境界，然我意欲令賴吒惒羅族姓子請我令坐。」 ^625c28

尊者賴吒惒羅即請拘牢婆王曰：「今有別座，大王可坐。」 ^626a1

於是，拘牢婆王與尊者賴吒惒羅共相問訊，
却坐一面，語賴吒惒羅：「若為家衰故出家學道耶？
若為無財物故行學道者，賴吒惒羅！
拘牢婆王家多有財物，我出財物與賴吒惒羅，
勸賴吒惒羅捨戒罷道，行欲布施，快修福業。
所以者何？賴吒惒羅！
師教甚難，出家學道亦復甚難。」 ^626a2

尊者賴吒惒羅聞已，語曰：「大王！
今以不淨請我，非清淨請。」 ^626a9

拘牢婆王聞已，問曰：「我當云何以清淨請賴吒惒羅，非以不淨耶？」 ^626a10

尊者賴吒惒羅語曰：「大王！
應如是語：『賴吒惒羅！
我國人民安隱快樂，無恐怖、無鬪諍，亦無棘刺、
無苦使役，米穀豐饒，乞食易得，賴吒惒羅住我國中，我當護如法。』
大王！如是以淨請我，非以不淨。」 ^626a12

拘牢婆王聞已，語曰：「我今以淨請賴吒惒羅，非以不淨。
我國人民安隱快樂，無恐怖、無鬪諍，亦無棘刺、
無苦使役，米穀豐饒，乞食易得，賴吒惒羅住我國中，我當護如法。 ^626a16

「復次，賴吒惒羅！有四種衰，謂衰衰故，剃除鬚髮，
著袈裟衣，至信、捨家、無家、學道。
云何為四？病衰、老衰、財衰、親衰。
賴吒惒羅！云何病衰？
或有一人長病疾患，極重甚苦，彼作是念：
『我長病疾患，極重甚苦，我實有欲，不能行欲，
我今寧可剃除鬚髮，著袈裟衣，至信、捨家、
無家、學道。』彼於後時以病衰故，剃除鬚髮，
著袈裟衣，至信、捨家、無家、學道，是為病衰。 ^626a20

「賴吒惒羅！云何老衰？
或有一人年耆根熟，壽過垂訖，彼作是念：
『我年耆根熟，壽過埀訖，我實有欲，不能行欲，
我今寧可剃除鬚髮，著袈裟衣，至信、捨家、
無家、學道。』彼於後時以老衰故，剃除鬚髮，
著袈裟衣，至信、捨家、無家、學道，是謂老衰。 ^626a28

「賴吒惒羅！云何財衰？
或有一人貧窮無力，彼作是念：『我貧窮無力，
我今寧可剃除鬚髮，著袈裟衣，至信、捨家、
無家、學道。』彼於後時以財衰故，剃除鬚髮，
著袈裟衣，至信、捨家、無家、學道，是謂財衰。 ^626b5

「賴吒惒羅！云何親衰？
或有一人親里斷種，死亡沒盡，彼作是念：
『我親里斷種，死亡沒盡，我今寧可剃除鬚髮，
著袈裟衣，至信、捨家、無家、學道。』
彼於後時以親衰故，剃除鬚髮，著袈裟衣，
至信、捨家、無家、學道，是謂親衰。 ^626b9

「賴吒惒羅昔時無病，安隱成就，平等食道，
不冷不熱，平正安樂，順次不諍，由是之故，
食噉含消，安隱得化。
賴吒惒羅非以病衰故，剃除鬚髮，著袈裟衣，
至信、捨家、無家、學道。 ^626b14

「賴吒惒羅往昔之時，年幼童子，髮黑清淨，
身體盛壯，爾時作倡伎樂，極以自娛，莊嚴其身，常喜遊戲。
彼時親屬皆不欲使令其學道，父母啼泣，
憂慼懊惱，亦不聽汝出家學道。
然汝剃除鬚髮，著袈裟衣，至信、捨家、無家、學道。
賴吒惒羅不以老衰故，剃除鬚髮，著袈裟衣，
至信、捨家、無家、學道。 ^626b18

「賴吒惒羅！此鍮蘆吒第一家、最大家、最勝家、
最上家，謂財物也。
賴吒惒羅！不以財衰故，剃除鬚髮，著袈裟衣，
至信、捨家、無家、學道。 ^626b25

「賴吒惒羅！此鍮蘆吒林間，大豪親族親皆存在，
賴吒惒羅不以親衰故，剃除鬚髮，著袈裟衣，
至信、捨家、無家、學道。 ^626b28

「賴吒惒羅，此四種衰，或有衰者，剃除鬚髮，
著袈裟衣，至信、捨家、無家、學道。
我見賴吒惒羅都無此衰，可使賴吒惒羅剃除鬚髮，
著袈裟衣，至信、捨家、無家、學道。
賴吒惒羅！知見何等，為聞何等，剃除鬚髮，
著袈裟衣，至信、捨家、無家、學道？」 ^626c2

尊者賴吒惒羅答曰：「大王！
世尊知、見，如來、無所著、等正覺為說四事，
我欲忍樂是，我知見聞是，是故剃除鬚髮，
著袈裟衣，至信、捨家、無家、學道。
云何為四？大王！此世無護，無可依恃，此世一切趣向老法，
此世非常，要當捨去，此世無滿，無有厭足，為愛走使。」 ^626c7

拘牢婆王問曰：「賴吒惒羅！
向之所說：『大王！此世無護，無可依恃。』
賴吒惒羅！我有兒孫、兄弟、枝黨、象軍、車軍、
馬軍、步軍，皆能射御，嚴毅勇猛，王子、力士，
鉢邏騫提摩訶能伽有占相、有策慮、有計算、
有善知書、有善談論，有君臣、有眷屬，持呪知呪，
彼隨諸方，有恐怖者能制止之。
若賴吒惒羅所說：『大王！
此世無護，無可依恃。』
賴吒惒羅！向所說，此有何義耶？」 ^626c13

尊者賴吒惒羅答曰：「大王！
我今問王，隨所解答。
大王！此身頗有病耶？」 ^626c21

拘牢婆王答曰：「賴吒惒羅！
今我此身常有風病。」 ^626c23

尊者賴吒惒羅問曰：「大王！
風病發時，生極重甚苦者，大王！
爾時可得語彼兒孫、兄弟、象軍、馬軍、車軍、
步軍皆能射御，嚴毅勇猛，王子、力士，鍮邏騫提摩訶能伽，
占相、策慮、計算、知書、善能談論、君臣、眷屬，
持呪知呪，汝等共來暫代我受極重甚苦，令我無病得安樂耶？」 ^626c24

拘牢婆王答曰：「不也。
所以者何？我自作業，因業緣業，獨受極苦，甚重苦也。」 ^627a1

尊者賴吒惒羅語曰：「大王！
以是故，世尊說此世無護，無可依恃。
我欲忍樂是，我知見聞是，是故剃除鬚髮，
著袈裟衣，至信、捨家、無家、學道。」 ^627a3

拘牢婆王語曰：「若賴吒惒羅所說：『大王！
此世無護，無可依恃。』
賴吒惒羅！我亦欲是忍樂於是。
所以者何？此世真實無護，無可依恃。」 ^627a6

拘牢婆王復問曰：「若賴吒惒羅所說：『大王！
此世一切趣向老法。』
賴吒惒羅向所說，此復有何義？」 ^627a9

尊者賴吒惒羅答曰：「大王！
我今問王，隨所解答。
若大王年或二十四、或二十五者，於意云何？
爾時速疾何如於今？
爾時筋力、形體、顏色何如於今？」 ^627a11

拘牢婆王答曰：「賴吒惒羅！
若我時年或二十四、或二十五，自憶爾時，
速疾、筋力、形體、顏色無勝我者。
賴吒惒羅！我今極老，諸根衰熟，壽過垂訖，
年滿八十，不復能起。」 ^627a14

尊者賴吒惒羅語曰：「大王！
以是故，世尊說此世一切趣向老法。
我欲忍樂是，我知見聞是，是故剃除鬚髮，
著袈裟衣，至信、捨家、無家、學道。」 ^627a18

拘牢婆王語曰：「若賴吒惒羅所說：『大王！
此世一切趣向老法。』
我亦欲是忍樂於是。
所以者何？此世真實一切趣向老法。」 ^627a21

拘牢婆王復問曰：「若賴吒惒羅所說：『大王！
此世無常，要當捨去。』
賴吒惒羅向所說，此復有何義？」 ^627a24

尊者賴吒惒羅語曰：「大王！
我今問王，隨所解答。
大王！有豐拘樓國及豐後宮、豐倉庫耶？」 ^627a26

拘牢婆王答曰：「如是。」 ^627a28

尊者賴吒惒羅復問曰：「大王！
有豐拘樓國及豐後宮、豐倉庫者，若時有法來不可依，
忍樂破壞，一切世無不歸死者。
爾時豐拘樓國及豐後宮、豐倉庫者，可得從此世持至後世耶？」 ^627a29

拘牢婆王答曰：「不也。
所以者何？我獨無二，亦無伴侶從此世至後世也。」 ^627b4

尊者賴吒惒羅語曰：「大王！
以是故，世尊說此世無常，要當捨去。
我欲忍樂是，我知見聞是，是故剃除鬚髮，
著袈裟衣，至信、捨家、無家、學道。」 ^627b5

拘牢婆王語曰：「若賴吒惒羅所說：『大王！
此世無常，要當捨去。』
者，我亦欲是忍樂於是。
所以者何？此世真實無常，要當捨去。」 ^627b9

拘牢婆王復問曰：「若賴吒惒羅所說：『大王！
此世無滿，無有厭足，為愛走使。』
賴吒惒羅向所說，此復有何義？」 ^627b11

尊者賴吒惒羅答曰：「大王！
我今問王，隨所解答。
大王！有豐拘樓國及豐後宮、豐倉庫耶？」 ^627b14

拘牢婆王答曰：「如是。」
尊者賴吒惒羅復問曰：「大王！
有豐拘樓國及豐後宮、豐倉庫者，若於東方有一人來，
可信可任，不欺誑世，來語王言：『我從東方來，
見彼國土極大富樂，多有人民。
大王！可得彼國爾所財物、人民、力役，欲得彼國整御之耶？』」 ^627b16

拘牢婆王答曰：「賴吒惒羅！
若我知有如是豐國，爾所財物、人民、力役，
得彼人民整御治者，我必取之。」 ^627b21

「如是南方、西方、北方，從大海彼岸若有人來，
可信可任，不欺誑世，來語王言：『我從大海彼岸來，
見彼國土極大富樂，多有人民。
大王！可得彼國爾所財物、人民、力役，欲得彼國整御之耶？』」 ^627b24

拘牢婆王答曰：「賴吒惒羅！
若我知有如是豐國，爾所財物、人民、力役，
得彼人民整御治者，我必取之。」 ^627b28

尊者賴吒惒羅語曰：「大王！
以是故，世尊說此世無滿，無有厭足，為愛走使。
我欲忍樂是，我知見聞是，是故剃除鬚髮，
著袈裟衣，至信、捨家、無家、學道。」 ^627c2

拘牢婆王語曰：「若賴吒惒羅所說：『大王！
此世無滿，無有厭足，為愛走使。』
我亦欲是忍樂於是。
所以者何？此世真實無滿，無有厭足，為愛走使。」 ^627c5

尊者賴吒惒羅語曰：「大王！
世尊知、見，如來、無所著、等正覺為我說此四事，
我知忍樂是，我知見聞是，是故剃除鬚髮，
著袈裟衣，至信、捨家、無家、學道。」 ^627c8

於是，尊者賴吒惒羅說此頌曰：
　　「我見世間人，有財癡不施，
　　得財復更求，慳貪積聚物。
　　王者得天下，整御隨其力，
　　海內無厭足，復求於海外。
　　王及諸人民，未離欲命盡，
　　散髮妻子哭，嗚呼苦難伏。
　　衣被而埋藏，或積薪火燒，
　　緣行至後世，燒已無慧念。
　　死後財不隨，妻子及奴婢，
　　貧富俱共同，愚智亦復然。
　　智者不懷憂，唯愚抱悒慼，
　　是故智慧勝，逮得正覺道。
　　深著於有有，愚癡作惡行，
　　於法非法行，以力強奪他。
　　少智習効他，愚多作惡行，
　　趣胎至後世，數數受生死。
　　已受出生世，獨作眾惡事，
　　如賊他所縛，自作惡所害。
　　如是此眾生，至到於後世，
　　為己所作業，自作惡所害。
　　如果熟自墮，老少亦如斯，
　　欲莊美愛樂，心趣好惡色。
　　為欲所縛害，因欲恐怖生，
　　王我見此覺，知是沙門妙。」 ^627c12

尊者賴吒惒羅所說如是。
拘牢婆王聞尊者賴吒惒羅所說，歡喜奉行。 ^628a9

賴吒惒羅經第十六竟〔六千七百七十七字〕
中阿含經卷第三十一〔第三念誦〕 " wit=
 ^628a11
