
other:: 雜阿含經卷第六
translator:: 宋天竺三藏求那跋陀羅譯

# 六

jing:: 
##  111
（一一一）
如是我聞：
一時，佛住摩拘羅山。
時，有侍者比丘名曰羅陀，晡時從禪覺，
往詣佛所，禮佛足，退坐一面，白佛言：「如世尊說有流。
云何名有流？云何名有流滅？」 ^37c6

佛告羅陀：「善哉所問！
當為汝說。所謂有流者，愚癡無聞凡夫於色集、
色滅、色味、色患、色離不如實知；不如實知故，
於色愛樂、讚歎、攝受、染著。
緣愛樂色故取，緣取故有，緣有故生，緣生故老、
病、死、憂、悲、惱、苦增。
如是純大苦聚斯集起。
受、想、行、識亦復如是。
是名有流。 ^37c9

「多聞聖弟子於色集、色滅、色味、色患、色離如實知；
如實知故，於彼色不起愛樂、讚歎、攝受、
染著；不愛樂、讚歎、攝受、染著故，色愛則滅，
愛滅則取滅，取滅則有滅，有滅則生滅，
生滅則老、病、死、憂、悲、苦、惱滅，如是純大苦聚滅。
受、想、行、識亦復如是。
是名如來所說有流、有流滅。」 ^37c16

佛說此經已，羅陀比丘聞佛所說，歡喜奉行。
jing:: 
##  112
（一一二） ^37c22

如是我聞：
一時，佛住摩拘羅山。
時，有侍者比丘名羅陀，晡時從禪覺，往詣佛所，
禮佛足，退坐一面，白佛言：「世尊！
如世尊說色斷知，受、想、行、識斷知。
世尊！云何色斷知，受、想、行、識斷知？」 ^37c24

佛告羅陀：「善哉所問，當為汝說。
於色憂、悲、苦、惱盡，離欲、滅、息、沒，是名色斷知；
於受、想、行、識，憂、悲、惱、苦盡，離欲、滅、息、沒，
是名受、想、行、識斷知。」 ^37c28

佛說此經已，羅陀比丘聞佛所說，歡喜奉行。
jing:: 
##  113
（一一三） ^38a2

如是我聞：
一時，佛住在摩拘羅山，侍者比丘名曰羅陀。 ^38a4

時，有眾多外道出家詣尊者羅陀所，共相問訊已，
退坐一面，問尊者羅陀言：「汝何故於沙門瞿曇所出家修梵行？」 ^38a5

尊者羅陀答言：「我為斷苦故，於世尊所出家修梵行。」 ^38a8

復問：「汝為斷何等苦故，於沙門瞿曇所出家修梵行？」 ^38a9

羅陀答言：「為斷色苦故，於世尊所出家修梵行，
斷受、想、行、識苦故，於世尊所出家修梵行。」 ^38a10

時，諸外道出家聞尊者羅陀所說，心不喜，
從坐起，呵罵而去。 ^38a13

爾時，尊者羅陀知諸外道出家去已，作是念：
「我向如是說，將不毀謗世尊耶？
如說說耶？如法說、法次法說耶？
將不為他難問詰責墮負處耶？」 ^38a14

爾時，尊者羅陀晡時從禪覺，往詣佛所，
稽首佛足，却住一面，以其上事具白佛言：「世尊！
我向所說，得無過耶？
將不毀謗世尊耶？
不為他人難問詰責墮負處耶？
如說說耶？如法說、法次法說耶？」 ^38a17

佛告羅陀：「汝誠實說，不毀如來，如說說、
如法說、法次法說。
所以者何？羅陀！色苦，為斷彼苦故，出家修梵行；
受、想、行、識苦，為斷彼苦故，出家修梵行。」 ^38a22

佛說此經已，羅陀比丘聞佛所說，歡喜奉行。
jing:: 
##  114
（一一四） ^38a26

如是我聞：
一時，佛住摩拘羅山，侍者比丘名曰羅陀。 ^38a28

時，有眾多外道出家至尊者羅陀所，共相問訊已，
退坐一面，問羅陀言：「汝為何等故，於沙門瞿曇所出家修梵行？」 ^38a29

羅陀答言：「我為知苦故，於世尊所出家修梵行。」 ^38b3

時，諸外道聞羅陀所說，心不喜，從坐起，呵罵而去。 ^38b4

爾時，羅陀晡時從禪覺，往詣佛所，稽首佛足，退坐一面。
以其上事具白佛言：「世尊！
我向所說，得無毀謗世尊耶？
將不令他難問詰責墮負處耶？
不如說說、非如法說、非法次法說耶？」 ^38b5

佛告羅陀：「汝真實說，不毀如來，不令他人難問詰責墮負處也，
是如說說、如法說、法次法說。
所以者何？色是苦，為知彼苦故，於如來所出家修梵行；
受、想、行、識是苦，為知彼苦故，於如來所出家修梵行。」 ^38b9

佛說此經已，羅陀比丘聞佛所說，歡喜奉行。
jing:: 
##  115
（一一五） ^38b14

如是我聞：
一時，佛住摩拘羅山。
時，有侍者比丘名曰羅陀。 ^38b16

時，有眾多外道出家至尊者羅陀所，共相問訊已，
退坐一面，問羅陀言：「汝為何等故，於沙門瞿曇所出家修梵行？」 ^38b17

羅陀答言：「為於色憂、悲、惱、苦盡、離欲、滅、
寂、沒故，於如來所出家修梵行；為於受、
想、行、識，憂、悲、惱、苦盡、離欲、滅、寂、沒故，於如來所出家修梵行。」 ^38b20

爾時，眾多外道出家聞是已，心不喜，從坐起，呵罵而去。 ^38b23

爾時，羅陀晡時從禪覺，往詣佛所，稽首禮足，退坐一面。
以其上事具白佛言：「世尊！
我得無謗世尊耶？
不令他人來難問詰責墮負處耶？
不如說說、非如法說、非法次法說耶？」 ^38b25

佛告羅陀：「汝真實說，不謗如來，不令他人難問詰責墮負處也，
如說說、如法說、法次法說。
所以者何？羅陀！色憂、悲、惱、苦，為斷彼故，於如來所出家修梵行。
受、想、行、識，憂、悲、惱、苦，為斷彼故，於如來所出家修梵行。」 ^38b29

佛說此經已，羅陀比丘聞佛所說，歡喜奉行。
jing:: 
##  116
（一一六） ^38c5

如是我聞：
一時，佛住摩拘羅山。
時，有侍者比丘名曰羅陀。 ^38c7

時，有眾多外道出家至羅陀所，共相問訊已，
退坐一面，問羅陀言：「汝何故於沙門瞿曇所出家修梵行？」 ^38c8

羅陀答言：「於色見我、我所、我慢使繫著，
彼若盡、離欲、滅、寂、沒，於受、想、行、識，見我、
我所、我慢使繫著，彼若盡、離欲、滅、寂、沒故，於世尊所出家修梵行。」 ^38c11

諸外道出家聞是語，心不喜，從坐起，呵罵而去。 ^38c14

羅陀比丘晡時從禪覺，往詣佛所，稽首禮足，退坐一面。
以其上事具白佛言：「世尊！
我之所說，得無毀謗世尊耶？
不令他人難問詰責墮負處耶？
不如說說、不如法說、非法次法說耶？」 ^38c15

佛告羅陀：「汝真實說，不謗如來，不令他人難問詰責墮負處也，
是如說說、如法說、法次法說。
所以者何？於色見我、我所、我慢使繫著，
彼若盡、離欲、滅、寂、沒故。
受、想、行、識，見我、我所、我慢使繫著，彼若盡、
離欲、滅、寂、沒故，於如來所出家修梵行。」 ^38c20

佛說此經已，羅陀比丘聞佛所說，歡喜奉行。
jing:: 
##  117
（一一七） ^38c25

如是我聞：
一時，佛住摩拘羅山。
時，有侍者比丘名曰羅陀。 ^38c27

時，有眾多外道出家至羅陀所，共相問訊已，
退坐一面，問羅陀言：「汝何故於沙門瞿曇所出家修梵行？」 ^38c28

羅陀答言：「於色有漏，障閡、熱惱、憂悲，彼若盡、
離欲、滅、寂、沒。受、想、行、識有漏，障閡、熱惱、
憂悲，彼若盡、離欲、滅、寂、沒故，於如來所出家修梵行。」 ^39a1

時，眾多外道出家聞是已，心不喜，從坐起，呵罵而去。 ^39a5

爾時，羅陀晡時從禪覺，往詣佛所，稽首佛足，退坐一面。
以其上事具白佛言：「世尊！
我之所說，將無謗世尊耶？
不令他人難問詰責墮負處耶？
不如說說、不如法說、非法次法說耶？」 ^39a6

佛告羅陀：「汝真實說，不謗如來。
所以者何？色有漏，有障閡、熱惱、憂悲，彼若盡、
離欲、滅、寂、沒。受、想、行、識有漏，障閡、熱惱、
憂悲，彼若盡、離欲、滅、寂、沒故，於如來所出家修梵行。」 ^39a10

佛說此經已，羅陀比丘聞佛所說，歡喜奉行。
jing:: 
##  118
（一一八） ^39a14

如是我聞：
一時，佛住摩拘羅山。
時，有侍者比丘名曰羅陀。 ^39a16

時，有外道出家至羅陀所，共相問訊已，
退坐一面，問羅陀言：「汝何故於沙門瞿曇所出家修梵行？」 ^39a17

羅陀答言：「於色貪、恚、癡，彼若盡、離欲、滅、
寂、沒；於受、想、行、識，貪、恚、癡，彼若盡、離欲、
滅、寂、沒，於如來所出家修梵行。」 ^39a19

諸外道聞是語已，心不喜，從坐起，呵責而去。 ^39a22

羅陀比丘晡時從禪覺，往詣佛所，稽首佛足，退坐一面。
以其上事具白佛言：「世尊！
我之所說，將無謗世尊耶？
不令他人難問詰責墮負處耶？
不如說說、不如法說、非法次法說耶？」 ^39a23

佛告羅陀：「汝真實說，不謗如來，不令他人難問詰責墮負處也，
如說說、如法說、法次法說。
所以者何？於色貪、恚、癡，彼若盡、離欲、滅、
寂、沒；於受、想、行、識，貪、恚、癡，彼若盡、離欲、
滅、寂、沒故，於如來所出家修梵行。」 ^39a28

佛說此經已，羅陀比丘聞佛所說，歡喜奉行。
jing:: 
##  119
（一一九） ^39b4

如是我聞：
一時，佛住摩拘羅山。
時，有侍者比丘名曰羅陀。 ^39b6

時，有眾多外道出家至羅陀所，共相問訊已，
退坐一面，問羅陀言：「汝何故於沙門瞿曇所出家修梵行？」 ^39b7

羅陀答言：「於色欲、愛、喜，彼若盡、離欲、滅、
寂、沒；於受、想、行、識，欲、愛、喜，彼若盡、離欲、
滅、寂、沒故，於如來所出家修梵行。」 ^39b10

時，諸外道聞是語已，心不喜，從坐起，呵罵而去。 ^39b12

羅陀比丘晡時從禪覺，詣佛所，稽首佛足，退坐一面。
以其上說具白佛言：「世尊！
我之所說，不謗如來耶？
不令他人難問詰責墮負處耶？
不如說說、不如法說、非法次法說耶？」 ^39b13

佛告羅陀：「汝真實說，不謗如來，不令他人難問呵責墮負處也，
如說說、如法說、如法次法說。
所以者何？於色欲、愛、喜，彼若盡、離欲、滅、
寂、沒；於受、想、行、識，欲、愛、喜，彼若盡、離欲、
滅、寂、沒故，於如來所出家修梵行。」 ^39b18

佛說此經已，羅陀比丘聞佛所說，歡喜奉行。
jing:: 
##  120
（一二〇） ^39b23

如是我聞：
一時，佛住摩拘羅山。
時，有侍者比丘名曰羅陀。 ^39b25

爾時，世尊告羅陀言：「諸所有色，若過去、
若未來、若現在，若內、若外，若麁、若細，若好、
若醜，若遠、若近，彼一切當觀皆是魔所作；
諸所有受、想、行、識，若過去、若未來、若現在，
若內、若外，若麁、若細，若好、若醜，若遠、若近，彼一切當觀皆是魔所作。」 ^39b26

佛告羅陀：「色為常耶？
為無常耶？」
答曰：「無常。世尊！」 ^39c3

復問：「若無常者，是苦耶？」
答曰：「是苦。世尊！」 ^39c4

「受、想、行、識亦復如是。」
復問：「羅陀！若無常、苦者，是變易法，多聞聖弟子寧於中見色是我、
異我、相在不？」 ^39c5

答曰：「不也，世尊！」「受、想、行、識亦復如是。」
佛告羅陀：「若多聞聖弟子於此五受陰不見是我、
是我所故，於諸世間都無所取，無所取故無所著，
無所著故自覺涅槃：『我生已盡，梵行已立，
所作已作，自知不受後有。』」 ^39c7

佛說此經已，羅陀比丘聞佛所說，歡喜奉行。
jing:: 
##  121
（一二一） ^39c12

如是我聞：
一時，佛住摩拘羅山。
時，有侍者比丘名曰羅陀。 ^39c14

爾時，世尊告羅陀比丘言：「諸所有色，若過去、
若未來、若現在，若內、若外，若麁、若細，若好、
若醜，若遠、若近，彼一切皆是死法；所有受、
想、行、識，若過去、若未來、若現在，若內、若外，
若麁、若細，若好、若醜，若遠、若近，彼一切皆是死法。」 ^39c15

佛告羅陀：「色為常耶？
為無常耶？」 ^39c20

答曰：「無常。世尊！」
復問：「若無常者，是苦耶？」 ^39c21

答曰：「是苦。世尊！」
「受、想、行、識，為常、為無常耶？」 ^39c22

答曰：「無常。世尊！」
復問：「若無常者，是苦耶？」 ^39c23

答曰：「是苦。世尊！」
復問：「若無常、苦者，是變易法，多聞聖弟子寧於中見是我、
異我、相在不？」 ^39c24

答曰：「不也，世尊！」
佛告羅陀：「若多聞聖弟子於此五受陰如實觀察非我、
非我所者，於諸世間都無所取，無所取者無所著，
無所著故自覺涅槃：『我生已盡，梵行已立，
所作已作，自知不受後有。』」 ^39c26

佛說此經已，羅陀比丘聞佛所說，歡喜奉行。
jing:: 
##  122
（一二二） ^40a2

如是我聞：
一時，佛住摩拘羅山。
時，有侍者比丘名曰羅陀，白佛言：「世尊！
所謂眾生者，云何名為眾生？」 ^40a4

佛告羅陀：「於色染著纏綿，名曰眾生；於受、
想、行、識染著纏綿，名曰眾生。」 ^40a6

佛告羅陀：「我說於色境界當散壞消滅，
於受、想、行、識境界當散壞消滅，斷除愛欲，
愛盡則苦盡，苦盡者我說作苦邊。
譬如聚落中諸小男小女嬉戲，聚土作城郭宅舍，
心愛樂著，愛未盡、欲未盡、念未盡、渴未盡，
心常愛樂、守護，言：『我城郭，我舍宅。』
若於彼土聚愛盡、欲盡、念盡、渴盡，則以手撥足蹴，令其消散。
如是，羅陀！於色散壞消滅愛盡，愛盡故苦盡，苦盡故我說作苦邊。」 ^40a8

佛說此經已，羅陀比丘聞佛所說，歡喜奉行。
jing:: 
##  123
（一二三） ^40a17

如是我聞：
一時，佛住摩拘羅山。
時，有侍者比丘名曰羅陀，往詣佛所，稽首禮足，
退坐一面，白佛言：「善哉！
世尊！為我略說法要，我聞法已，我當獨一靜處，
專心思惟，不放逸住：『所以族姓子剃除鬚髮，
身著染衣，正信非家，出家學道，增加精進，
修諸梵行，見法自知作證：「我生已盡，梵行已立，
所作已作，自知不受後有。」』」 ^40a19

爾時，世尊告羅陀曰：「善哉！
羅陀！能於佛前問如是義。
諦聽，善思，當為汝說。
羅陀！當知有身、有身集、有身滅、有身滅道跡。
何等為有身？謂五受陰——色受陰，受、
想、行、識受陰。云何有身集？
謂當來有愛，貪、喜俱，於彼彼愛樂，是名有身集。
云何有身滅？謂當有愛，喜、貪俱，彼彼愛樂無餘斷、
捨、吐、盡、離欲、寂、沒，是名有身盡。
云何有身滅道跡？
謂八正道——正見、正志、正語、正業、正命、
正方便、正念、正定，是名有身滅道跡。
有身當知，有身集當斷，有身滅當證，有身滅道跡當修。
羅陀！若多聞聖弟子於有身若知、若斷，
有身集若知、若斷，有身滅若知、若證，有身滅道跡若知、
若修已，羅陀！名斷愛離愛，轉結，止慢無間等，究竟苦邊。」 ^40a26

羅陀比丘聞佛所說，歡喜奉行。
從坐起，作禮而去。
世尊如是教授已，羅陀比丘獨一靜處，專精思惟。
所以善男子剃除鬚髮，著染色衣，正信非家，
出家學道，增益精進，修諸梵行，見法自知作證：
「我生已盡，梵行已立，所作已作，自知不受後有。」
成阿羅漢，心善解脫。 ^40b11

佛說此經已，羅陀比丘聞佛所說，歡喜奉行。
jing:: 
##  124
（一二四） ^40b17

如是我聞：
一時，佛住摩拘羅山。
時，有侍者比丘名曰羅陀。 ^40b19

爾時，世尊告羅陀比丘言：「諸比丘！
有色，若過去、若未來、若現在，若內、若外，
若麁、若細，若好、若醜，若遠、若近，彼一切當觀皆是魔。
受、想、行、識，若過去、若未來、若現在，若內、
若外，若麁、若細，若好、若醜，若遠、若近，彼一切當觀皆是魔。
羅陀！於意云何：色為常耶？
為無常耶？」 ^40b20

答曰：「無常。世尊！」 ^40b26

「若無常者，是苦耶？」
答曰：「是苦。世尊！ ^40b27

「若無常、苦者，是變易法，多聞聖弟子寧於中見我不？」 ^40b28

答曰：「不也，世尊！」
「受、想、行、識亦復如是。
是故，羅陀！多聞聖弟子於色生厭，於受、
想、行、識生厭，厭故不樂，不樂故解脫，解脫知見：
『我生已盡，梵行已立，所作已作，自知不受後有。』」 ^40b29

佛說此經已，羅陀比丘聞佛所說，歡喜奉行。
jing:: 
##  125
（一二五） ^40c4

如是我聞：
一時，佛住摩拘羅山。
時，有侍者比丘名曰羅陀。 ^40c6

爾時，世尊告羅陀比丘言：「諸所有色，若過去、
若未來、若現在，若內、若外，若麁、若細，若好、
若醜，若遠、若近，彼一切皆是魔所作。
受、想、行、識亦復如是。」 ^40c7

佛告羅陀：「於意云何：色是常耶？
為非常耶？」 ^40c10

答曰：「無常。世尊！」
復問：「若無常者，是苦耶？」
答曰：「是苦。世尊！」 ^40c12

復問：「受、想、行、識為是常耶？
為無常耶？」 ^40c13

答曰：「無常。世尊！」
復問：「若無常者，是苦耶？」 ^40c14

答曰：「是苦。世尊！」
佛告羅陀：「若無常、苦者，是變易法，多聞聖弟子寧於中見我、
異我、相在不？」 ^40c15

答曰：「不也，世尊！」
「是故，羅陀！多聞聖弟子於色生厭，厭故不樂，
於受、想、行、識生厭，厭故不樂，不樂故解脫，
解脫知見：『我生已盡，梵行已立，所作已作，自知不受後有。』」 ^40c17

佛說此經已，羅陀比丘聞佛所說，歡喜奉行。 ^40c20

第三經亦如是。所異者，佛告羅陀：「多聞聖弟子於此五受陰，
陰陰觀察非我、非我所。
觀察已，於諸世間都無所取，不取故不著，
不著故自覺涅槃：『我生已盡，梵行已立，
所作已作，自知不受後有。』」 ^40c22

佛說此經已，羅陀比丘聞佛所說，歡喜奉行。
jing:: 
##  126
（一二六） ^40c26

如是我聞：
一時，佛住摩拘羅山。
時，有侍者比丘名曰羅陀。 ^40c28

爾時，世尊告羅陀言：「諸所有色，若過去、
若未來、若現在，若內、若外，若麁、若細，若好、
若醜，若遠、若近，當觀彼一切皆是死法。
受、想、行、識亦復如是。」 ^40c29

餘如前說。
jing:: 
##  127
（一二七） ^41a3

如是我聞：
一時，佛住摩拘羅山。
時，有侍者比丘名曰羅陀。 ^41a5

爾時，世尊告羅陀言：「諸所有色，若過去、
若未來、若現在，若內、若外，若麁、若細，若好、
若醜，若遠、若近，彼一切當觀皆是斷法。
受、想、行、識亦復如是。
多聞聖弟子如是觀者，於色生厭，於受、
想、行、識生厭，厭故不樂，不樂故解脫，解脫知見，
自知：『我生已盡，梵行已立，所作已作，自知不受後有。』」 ^41a6

佛說此經已，羅陀比丘聞佛所說，歡喜奉行。 ^41a13

如是我觀察斷法，如是——觀察滅法，
觀察棄捨法，觀察無常法，觀察苦法，觀察空法，
觀察非我法，觀察無常、苦、空、非我法，觀察病法，
觀察癰法，觀察刺法，觀察殺法，觀察殺根本法，
觀察病、癰、刺、殺、殺根本法。
——如是諸經，皆如上說。
jing:: 
##  128
（一二八） ^41a15

如是我聞：
一時，佛住摩拘羅山。
時，有侍者比丘名曰羅陀。 ^41a21

爾時，世尊告羅陀言：「諸所有色，若過去、
若未來、若現在，若內、若外，若麁、若細，若好、
若醜，若遠、若近，彼一切當觀皆是斷法。
觀察已，於色欲貪斷，色貪斷已，我說心善解脫。
受、想、行、識亦復如是。」 ^41a22

佛說此經已，羅陀比丘聞佛所說，歡喜奉行。 ^41a26

如是比十四經，亦如上說。
jing:: 
##  129
（一二九） ^41a28

如是我聞：
一時，佛住摩拘羅山。
時，有侍者比丘名曰羅陀。 ^41a29

爾時，世尊告羅陀言：「諸所有色，若過去、
若未來、若現在，若內、若外，若麤、若細，若好、
若醜，若遠、若近，彼一切當觀皆是斷法。
觀察斷法已，於色欲貪斷，我說心善解脫。
受、想、行、識亦復如是。」 ^41b1

佛說此經已，羅陀比丘聞佛所說，歡喜奉行。
jing:: 
##  130
（一三〇） ^41b5

如是我聞：
一時，佛住舍衛國祇樹給孤獨園。 ^41b7

爾時，世尊告諸比丘：「欲斷五受陰者，當求大師。
何等為五？謂色受陰，受、想、行、識受陰，欲斷此五受陰，當求大師。」 ^41b8

佛說此經已，諸比丘聞佛所說，歡喜奉行。 ^41b10

如當斷，如是當知、當吐、當息、當捨，亦復如是。
如求大師，如是勝師者、順次師者、教誡者、
勝教誡者、順次教誡者、通者、廣通者、圓通者、
導者、廣導者、究竟導者、說者、廣說者、順次說者、
正者、伴者、真知識者、親者、愍者、悲者、崇義者、
安慰者、崇樂者、崇觸者、崇安慰者、欲者、
精進者、方便者、勤者、勇猛者、固者、強者、
堪能者、專者、心不退者、堅執持者、常習者、
不放逸者、和合者、思量者、憶念者、覺者、
知者、明者、慧者、受者、思惟者、梵行者、念處者、
正勤者、如意足者、根者、力者、覺分者、道分者、
止者、觀者、念身者、正憶念者，亦復如是。
jing:: 
##  131
（一三一） ^41b12

如是我聞：
一時，佛住舍衛國祇樹給孤獨園。 ^41b25

爾時，世尊告諸比丘：「若沙門、婆羅門習於色者，
隨魔自在，入於魔手，隨魔所欲，為魔所縛，不脫魔繫。
受、想、行、識亦復如是。
若沙門、婆羅門不習色，如是沙門、婆羅門不隨魔自在，
不入魔手，不隨魔所欲，解脫魔縛，解脫魔繫。
受、想、行、識亦復如是。」 ^41b26

佛說是經已，諸比丘聞佛所說，歡喜奉行。 ^41c2

如是，習近者、習著者、味者、決定著者、止者、
使者、往者、撰擇者、不捨者、不吐者，如是等沙門、
婆羅門隨魔自在，如上說。
jing:: 
##  132
（一三二） ^41c4

如是我聞：
一時，佛住舍衛國祇樹給孤獨園。 ^41c7

爾時，世尊告諸比丘：「若沙門、婆羅門於色不習近者，
不隨魔自在，不入魔手，不隨魔所欲，非魔縛所縛，
解脫魔繫；不習受、想、行、識亦復如是。」 ^41c8

佛說此經已，諸比丘聞佛所說，歡喜奉行。 ^41c11

乃至吐色亦復如是。
jing:: 
##  133
（一三三） ^41c13

如是我聞：
一時，佛住舍衛國祇樹給孤獨園。 ^41c14

爾時，世尊告諸比丘：「何所有故，何所起？
何所繫著，何所見我？
令眾生無明所蓋，愛繫其首，長道驅馳，
生死輪迴，生死流轉，不知本際？」 ^41c15

諸比丘白佛言：「世尊是法根、法眼、法依。
善哉！世尊！唯願哀愍，廣說其義，諸比丘聞已，當受奉行。」 ^41c18

佛告比丘：「諦聽，善思，當為汝說。
諸比丘！色有故，色事起，色繫著，色見我，
令眾生無明所蓋，愛繫其首，長道驅馳，
生死輪迴，生死流轉。
受、想、行、識亦復如是。
諸比丘！色為常耶？
為非常耶？」 ^41c20

答曰：「無常。世尊！」 ^41c24

復問：「若無常者，是苦耶？」
答曰：「是苦。世尊！」 ^41c25

「如是，比丘！若無常者是苦，是苦有故，是事起、
繫著、見我，令眾生無明所蓋，愛繫其頭，
長道驅馳，生死輪迴，生死流轉。
受、想、行、識亦復如是。
是故，諸比丘！諸所有色，若過去、若未來、
若現在，若內、若外、若麤、若細，若好、若醜，
若遠、若近，彼一切非我、非異我、不相在，是名正慧。
受、想、行、識亦復如是。 ^41c26

「如是見、聞、覺、識，求得隨憶、隨覺、隨觀，彼一切非我、
非異我、不相在，是名正慧。 ^42a3

「若有見言有我、有世間、有此世、常、恒、不變易法，
彼一切非我、非異我、不相在，是名正慧。 ^42a5

「若復有見非此我、非此我所、非當來我、
非當來我所，彼一切非我、非異我、不相在，是名正慧。 ^42a7

「若多聞聖弟子於此六見處觀察非我、
非我所，如是觀者，於佛所狐疑斷，於法、於僧狐疑斷。
是名，比丘！多聞聖弟子不復堪任作身、
口、意業，趣三惡道；正使放逸，聖弟子決定向三菩提，
七有天人往來，作苦邊。」 ^42a10

佛說此經已，諸比丘聞佛所說，歡喜奉行。
jing:: 
##  134
（一三四） ^42a14

如是我聞：
一時，佛住舍衛國祇樹給孤獨園。 ^42a16

爾時，世尊告諸比丘……如上說。
差別者：「多聞聖弟子於此六見處觀察非我、非我所。
如是觀者，於苦狐疑斷，於習、滅、道狐疑斷。
是名，比丘！多聞聖弟子不復堪任作身、
口、意業，趣三惡道……」如是廣說，乃至「作苦邊」。 ^42a17

佛說此經已，諸比丘聞佛所說，歡喜奉行。
jing:: 
##  135
（一三五） ^42a22

如是我聞：
一時，佛住舍衛國祇樹給孤獨園。 ^42a24

爾時，世尊告諸比丘……。
廣說如上。差別者：「若多聞聖弟子於此六見處觀察非我、非我所。
如是觀者，於佛狐疑斷，於法、僧、苦、集、滅、
道狐疑斷……」如是廣說，乃至「作苦邊。」 ^42a25

佛說此經已，諸比丘聞佛所說，歡喜奉行。
jing:: 
##  136
（一三六） ^42a29

如是我聞：
一時，佛住舍衛國祇樹給孤獨園。 ^42b2

爾時，世尊告諸比丘：「於何所是事有故，
何所起，何所繫著，何所見我？
諸比丘！令彼眾生無明所蓋，愛繫其首，
長道驅馳，生死輪迴，生死流轉，不知本際？」 ^42b3

諸比丘白佛：「世尊是法根、法眼、法依。
善哉！世尊！唯願哀愍，廣說其義，諸比丘聞已，當受奉行。」 ^42b6

佛告諸比丘：「諦聽，善思，當為汝說。
諸比丘！色有故，是色事起，於色繫著，於色見我，
令眾生無明所蓋，愛繫其首，長道驅馳，
生死輪迴，生死流轉。
受、想、行、識亦復如是。
諸比丘！色是常耶？
為非常耶？」 ^42b9

答曰：「無常。世尊！」
復問：「若無常者，是苦耶？」 ^42b13

答曰：「是苦。世尊！」
「如是，比丘！若無常者是苦，是苦有故，是事起、
繫著、見我，令彼眾生無明所蓋，愛繫其首，
長道驅馳，生死輪迴，生死流轉。
受、想、行、識亦復如是。 ^42b14

「是故，諸比丘！諸所有色，若過去、若未來、
若現在，若內、若外，若麤、若細，若好、若醜，
若遠、若近，彼一切非我、非異我、不相在。
如是觀者，是名正慧。
受、想、行、識亦復如是。 ^42b18

「如是見、聞、覺、識，求得隨憶、隨覺，隨觀，彼一切非我、
非異我、不相在，是名正慧。 ^42b21

「若有見言有我、有此世、有他世、有常、有恒、
不變易，彼一切非我、非異我、不相在，是名正慧。 ^42b23

「若復有見非此我、非此我所、非當來我、
非當來我所，彼一切非我、非異我、不相在，是名正慧。 ^42b25

「若多聞聖弟子於此六見處觀察非我、
非我所，如是觀者，於佛狐疑斷，於法、僧狐疑斷。
是名，比丘！不復堪任作身、口、意業，趣三惡道；
正使放逸，諸聖弟子皆悉決定向於三菩提，
七有天人往生，作苦後邊。」 ^42b28

佛說此經已，諸比丘聞佛所說，歡喜奉行。
jing:: 
##  137
（一三七） ^42c3

第二經亦如是。差別者，於苦、集、滅、道狐疑斷。
jing:: 
##  138
（一三八） ^42c5

第三經亦如是。差別者，於佛、法、僧狐疑斷，
於苦、集、滅、道狐疑斷。
雜阿含經卷第六
 ^42c7
