
pin:: 
jing:: 增壹阿含經卷第四十七
translator:: 東晉罽賓三藏瞿曇僧伽提婆譯
放牛品第四十九今分品
爾時，世尊即吐舌，左右舐耳，還復縮之。
爾時，世尊即入三昧，使彼梵志見陰馬藏。 ^799c24

時，梵志見佛三十二相、八十種好，歡喜踊躍，不能自勝。
爾時，施羅梵志白佛言：「我今婆羅門，沙門剎利種；
然沙門、婆羅門皆同一道，求一解脫。
唯沙門聽，我等有得同一道乎？」 ^799c25

佛告梵志：「汝有此見。」 ^799c29

梵志報曰：「我有斯見。」
佛告梵志：「汝當興意向一解脫，所謂正見是也。」 ^800a1

梵志白佛言：「正見即是一解脫，復更有解脫乎？」 ^800a3

世尊告曰：「梵志！更有解脫得涅槃界，其事有八，
所謂正見、正治、正語、正業、正命、正方便、
正念、正定。是謂，梵志！
八種之道，得至涅槃。」 ^800a4

爾時，梵志白佛言：「頗有此眾生知此八種道乎？」 ^800a7

世尊告曰：「非一百千。
梵志當知，無數百千眾生知此八種之道。」 ^800a8

梵志白佛言：「頗復有此眾生不解此八種之道乎？」 ^800a9

世尊告曰：「有此眾生其不解者，非一人也。」 ^800a10

梵志白佛言：「頗復有眾生不得此法乎？」 ^800a11

佛告之曰：「有此眾生不得道，如此之人十一種。
云何為十一？所謂姦偽、惡語、難諫、無反復、
好憎性、害父母、殺阿羅漢、斷善根善事、
反為惡、計有我、起惡念向如來，是謂，梵志！
十一之人不能得此八種之道。」 ^800a12

當說此八種道時，時彼梵志諸塵垢盡，得法眼淨。 ^800a17

爾時，施羅梵志告五百弟子曰：「汝等各所好者，
各自誦習，吾欲於如來所，善修梵行。」 ^800a19

諸弟子白曰：「我等亦復欲出家學道。」 ^800a20

爾時，梵志及五百弟子各各長跪，白世尊言：「唯願世尊聽出家學道。」 ^800a21

佛告諸梵志：「善來，比丘！
於如來所善修梵行，漸盡苦原。」 ^800a23

如來說此語時，五百梵志即成沙門。
爾時，世尊漸與五百說微妙之論，所謂論者：
施論、戒論、生天之論，欲不淨想，出要為樂，
如諸佛世尊常所說法：苦、習、盡、道，爾時，世尊廣與諸人說之。
時五百人諸漏永盡，得上人法。 ^800a24

爾時，翅甯梵志又白：「時到，唯願屈神。」 ^800a29

爾時，世尊告施羅等五百比丘：「汝等各著衣持鉢。」 ^800b1

千比丘圍繞，至城中梵志所，就座而坐。
爾時，翅甯梵志見五百婆羅門皆作沙門，
即語之曰：「善哉！諸人，趣道之要，莫復是過。」 ^800b2

爾時，施羅比丘為翅甯說此偈曰：
　　「此外更無法，能勝此要者，
　　如此之比像，善者無過是。」 ^800b5

爾時，翅甯梵志白世尊言：「唯願世尊小留神待時！
正爾，更辦飲食。」 ^800b9

世尊告曰：「所辦飲食，但時貢之，勿懼不足。」 ^800b10

是時，翅甯梵志歡喜無量，躬自行食，供養佛及比丘僧。
爾時，世尊飯食已訖，除去食器，以若干種華，
散佛、比丘僧上，前白佛言：「唯願世尊，男女大小盡求作優婆塞。」 ^800b11

爾時，梵志婦懷妊，婦人白佛言：「我有娠，
亦不知是男，是女耶？
亦復自歸如來，聽為優婆夷。」 ^800b15

爾時，如來與諸大眾說微妙之法，即於座上而說此偈：
　　「快哉斯福報，所願必得果，
　　漸至安隱處，永無憂厄患。
　　死得生天上，設使諸魔天，
　　亦復不能使，為福者墮罪。
　　彼亦求方便，賢聖之智慧，
　　當盡於苦本，長離去八難。」 ^800b17

爾時，世尊說此偈已，便從坐起而去。
爾時，翅甯梵志聞佛所說，歡喜奉行！
jing:: 
##  7
（七） ^800b25

聞如是：
一時，佛在舍衛國祇樹給孤獨園。 ^800b27

爾時，世尊告諸比丘：「我恒一坐而食，身體輕便，
氣力強盛；汝等比丘，亦當一食，身體輕便，
氣力強盛，得修梵行。」 ^800b28

爾時，跋提婆羅白世尊言：「我不堪任而一食。
所以然者，氣力弱劣。」 ^800c1

佛告之曰：「若汝至檀越家，一分食之，一分持還家。」 ^800c3

跋提婆羅白佛言：「我亦不堪行此法。」 ^800c4

世尊告曰：「聽汝壞齋，通日而食。」
跋提婆羅白佛言：「我亦不堪任施行此法。」
爾時，世尊默然不報。 ^800c5

爾時，迦留陀夷向暮日入，著衣持鉢，入城乞食。
爾時極為闇冥。時優陀夷漸漸至長者家，
又彼長者婦懷妊，聞沙門在外乞食，即自持飯出惠施之。
然優陀夷顏色極黑，又彼時天欲降雨，處處抴電。
爾時，長者婦出門見沙門顏色極黑，即時驚怖乃呼：「是鬼。」
自便稱喚：「咄哉！見鬼。」
即時傷胎，兒尋命終。
是時，迦留陀夷尋還精舍，愁憂不歡，坐自思惟，悔無所及。 ^800c7

爾時，舍衛城中有如此之惡聲：「沙門釋種子呪墮他子。」
其中男女各相謂言：「今諸沙門！
行無節度，食不知時，如在家白衣，有何等異？」 ^800c15

爾時，眾多比丘聞諸人民各論此理：「沙門釋種子不知節度，
行來無忌。」其中，持戒比丘戒完具者，亦自怨責：
「實非我等之宜，食無禁限，行無時節，實是我等之非也。」
各共相將至佛所，頭面禮足，以此因緣，具白世尊。 ^800c18

爾時，佛告一比丘：「汝往喚迦留陀夷使來。」 ^800c23

是時，彼比丘受佛教已，即往喚優陀夷。
時優陀夷聞佛見呼，即來至世尊所，頭面禮足，在一面坐。
爾時，世尊問優陀夷曰：「汝審昨日暮入城乞食，
至長者家，使長者婦胎墮乎？」 ^800c24

優陀夷白佛言：「唯然，世尊！」
佛告優陀夷：「汝何故不別時節，又復欲雨而入城乞食；
此非汝宜，然是族姓子出家學道而貪著於食。」 ^800c29

爾時，優陀夷即從坐起，白世尊言：「自今之後，
不敢復犯，唯願世尊聽受懺悔。」 ^801a3

爾時，世尊告阿難曰：「速打揵稚，集諸比丘在普會講堂。」 ^801a5

阿難受佛教已。即集諸比丘集在講堂，
前白佛言：「諸比丘已集，世尊！
宜知是時。」 ^801a6

爾時，世尊即往講堂，在中央坐，告諸比丘：
「過去久遠諸佛世尊皆一坐而食，諸聲聞等亦一坐而食，
正使將來諸佛及弟子眾，亦當一坐而食。
所以然者，此是行道之要法，應當一坐而食。
若能一坐而食，身體輕便，心得開解；心已得解，
得諸善根；已得善根，便得三昧；已得三昧，如實而知之。
云何如實而知之？
所謂苦諦如實而知之；苦習諦如實而知之；
苦盡諦如實而知之；苦出要諦如實而知之。
汝等族姓子已出家學道，捨世八業，而不知時節，如彼貪欲之人有何差別？
梵志別有梵志之法，外道別有外道之法。」 ^801a8

是時，優波離白世尊言：「過去如來、將來諸佛，
皆一坐而食，唯願世尊當與諸比丘限時而食。」 ^801a20

世尊告曰：「如來亦有此智，但未犯者，要眼前有罪，乃當制限耳。」 ^801a22

爾時，世尊告諸比丘：「我專一坐而食，汝等亦當一坐而食。
今汝日中而食，不得過時。
汝等亦當學乞食之法。
云何比丘學乞食之法？
於是，比丘！趣以支命，得亦不喜，不得亦不憂；
設得食時，思惟而食，無有貪著之心，但欲使此身趣得存形，
除去舊痛，更不造新，使氣力充足。
如是，比丘！名為乞食。
汝等比丘，應當一坐而食。 ^801a24

「云何比丘一坐而食？
起則犯食，更不應食。
如是，比丘！名為一坐而食。
汝等比丘亦當應得食而食之。
云何比丘得而食之？
於是，比丘！以得食已，更復有為齊此于？
以食更得者不應復食。
如是，比丘！得食而食之。
汝等比丘，亦當應著三衣，應坐樹下，坐閑靜處，
應露坐苦行，應著補納衣，應在塚間，應著弊惡之衣。
所以然者，歎說少欲之人。
我今教汝等，當如迦葉比丘。
所以然者，迦葉比丘自行頭陀十一法，亦復教人行此要法。
我今教誡汝等，當如面王比丘。
所以然者，面王比丘著弊壞之衣，不著校飾。
是謂，比丘！我之教誡，當念修習。
如是，比丘！當作是學。」 ^801b2

爾時，跋提波羅及經三月不至世尊所。
爾時，阿難臨三月初，至跋提婆羅比丘所，
而告之曰：「今諸眾僧皆補納衣裳。
如是如來當人間遊行，今不往者，後悔無益。」 ^801b16

是時，阿難將跋提婆羅至世尊所，頭面禮足，
並復白佛言：「唯然，世尊！
聽我懺悔，自今已後，更不犯之。
如來制禁戒，然我不受之，唯願垂恕。」
如是再三。 ^801b20

是時，佛告曰：「聽汝悔過，後莫復犯。
所以然者，我自念生死無數，或作驢、騾、
駱駝、象、馬、猪、羊，以草養此四大形；或在地獄中，
以熱鐵丸噉之；或作餓鬼，恒食膿血；或作人形，
食此五穀；或作天形，食自然甘露。
無數劫中，形命共競，初無厭足。
優波離當知，如火獲薪，初無厭足，如大海水，吞流無足。
今凡夫之人亦復如是，貪食無厭足。」 ^801b23

爾時，世尊便說此偈：
　　「生死不斷絕，皆由貪欲故，
　　怨憎長其惡，愚者之所習。 ^801c2

「是故，跋提婆羅，當念少欲知足，無起貪想，興諸亂念。
如是，優波離！當作是學。」 ^801c5

爾時，跋提婆羅聞如來教誡已，在閑靜之處，
而自剋責，所以族姓子，出家學道者，修無上梵行：
生死已盡，梵行已立，所作已辦，更不復受有，如實而知。
爾時，跋提婆羅即成阿羅漢。
爾時，世尊告諸比丘：「我弟子中第一聲聞多飲食者，所謂吉護比丘是也。」 ^801c6

爾時，諸比丘聞佛所說，歡喜奉行。
jing:: 
##  8
（八） ^801c12

聞如是：
一時，佛在鴦藝村中，與大比丘眾五百人俱。 ^801c14

爾時，世尊告諸比丘：「諸人民皆稱汝等為沙門。
設復問：『汝等是沙門乎？』
汝等亦言：『是沙門。』
吾今告汝，沙門之行、婆羅門之行，汝等當念修習，
後必成果，如實不異。
所以然者，有二種沙門：有習行沙門，有誓願沙門。 ^801c15

「彼云何名為習行沙門？
於是，比丘行來、進止、視瞻、容貌、著衣、持鉢，
皆悉如法，不著貪欲、瞋恚、愚癡，但持戒精進，
不犯非法，等學諸戒，是謂名為習行沙門。 ^801c20

「彼云何名誓願沙門？
於是，或有比丘威儀、戒律、出入、進止、行步、
容貌、視瞻、舉動，皆悉如法，盡有漏成無漏，
於現法中身得證而自遊化：生死已盡，
梵行已立，所作已辦，更不復受有，如實知之。
是謂名誓願沙門。
是謂，比丘！二種沙門。」 ^801c23

爾時，阿難白世尊言：「彼云何名為沙門法行，婆羅門法行？」 ^801c29

佛告阿難：「於是，比丘飲食知足，晝夜經行，
不失時節，行諸道品。 ^802a1

「云何比丘諸根寂靜？
於是，比丘若眼見色，不起想著，興諸亂念，
於中眼根而得清淨，除諸惡念，不念不善之法。
若耳聞聲、鼻臭香、舌知味、身知細滑、意知法，
不起想著，興諸亂念，於意根而得清淨。
如是，比丘根得清淨。 ^802a3

「云何比丘飲食知足？
於是，比丘量腹而食，不求肥白，但欲使此身趣存而已，
除去故痛，新者不生，得修梵行。
猶如男女身生瘡痍，隨時以膏塗瘡，常欲使瘡愈故。
今此比丘亦復如是，量腹而食，所以以膏膏車者，
欲致遠故，比丘量腹而食者，欲趣存命故也。
如是，比丘飲食知足。 ^802a8

「云何比丘恒知景寤？
於是，比丘初夜、後夜恒知景寤，思惟三十七道之法。
若晝日經行，除去惡念諸結之想，復於初夜、
後夜經行，除去惡結不善之想，復於中夜右脇著地，
以脚相累，唯向明之想，復於後夜，出入經行，除去不善之念。
如是，比丘知時景寤。
如是，阿難！此是沙門要行。 ^802a14

「彼云何名婆羅門要行？
於是，比丘苦諦如實知之，苦習、苦盡、苦出要如實而知之，
後以解此欲漏心、有漏心、無明漏心而得解脫，
已得解脫，便得解脫智，生死已盡，梵行已立，
所作已辦，更不復受胎，如實知之。
此名為婆羅門要行之法。
阿難當知，此名為要行之義也。」 ^802a21

爾時，世尊便說此偈：
　　「沙門名息心，諸惡永已盡，
　　梵志名清淨，除去諸亂想。 ^802a28

「是故，阿難！沙門法行、婆羅門法行，當念修行。
其有眾生行此諸法，然後乃稱為沙門。
復以何故名為沙門？
諸結永息故名為沙門。
復以何故名為婆羅門？
盡除愚惑之法故名為梵志；亦名為剎利。
復以何故名剎利？
以其斷淫、怒、癡故名為剎利；亦名為沐浴。
以何故名為沐浴？
以其洗二十一結故名為沐浴。
亦名為覺。以何故名為覺？
以其覺了愚法、慧法故名為覺。
亦名為彼岸。以何等故名為彼岸？
以其從此岸至彼岸故名為彼岸。
阿難！能行此法者，然後乃名為沙門、婆羅門。
此是其義，當念奉行。」 ^802b2

爾時，阿難聞佛所說，歡喜奉行。
jing:: 
##  9
（九） ^802b13

聞如是：
一時，佛在釋翅迦毘羅越尼拘留園中，與大比丘眾五百人俱。 ^802b15

爾時，提婆達兜王子往至世尊所，頭面禮足，在一面坐。
是時，提婆達兜白佛言：「唯然，世尊！
聽我道次得作沙門。」 ^802b16

佛告提婆達兜：「汝宜在家分檀惠施。
夫為沙門，實為不易。」 ^802b19

是時，提婆達兜復再三白佛言：「唯然，世尊！
聽在末行。」 ^802b20

佛復告曰：「汝宜在家，不宜出家修沙門行。」 ^802b21

爾時，提婆達兜便生此念：「此沙門懷嫉妬心，
我今宜自剃頭，善修梵行。
何用是沙門為？」是時，提婆達兜即自退歸，
自剃鬚髮，著袈裟，自稱言：「我是釋種子。」 ^802b22

爾時，有一比丘名修羅陀，頭陀行乞食，
著補納衣，五通清徹。
是時，提婆達兜往至彼比丘所，頭面禮足，
前言：「唯願尊者當與我說教，使長夜而獲安隱。」 ^802b26

是時，修羅陀比丘即與說威儀禮節，思惟此法，捨此就彼。
是時，提婆達兜如彼比丘教而不漏失。 ^802c1

是時，提婆達兜比丘言：「唯願尊者當與我說神足道，我能堪任修行此道。」 ^802c3

爾時，比丘復與說神足之道：「汝今當學心意輕重；
已知心意輕重，復當分別四大：地、水、火、
風之輕重；已得知四大輕重，便當修行自在三昧；
已行自在三昧，復當修勇猛三昧；已行勇猛三昧，
復當修行心意三昧；已行心意三昧，復當行自戒三昧；
已修行自戒三昧，如是不久便當成神足道。」 ^802c5

爾時，提婆達兜受師教已。
自知心意輕重，復知四大輕重，盡修諸三昧，
無所漏失，爾時不久便成神足之道。
如是無數方便作變無量。
爾時，提婆達兜名聲流布四遠。 ^802c11

是時，提婆達兜以神足力，乃至三十三天，
採取種種優鉢蓮花、拘牟頭華，奉上阿闍世太子，
又告之曰：「此花是三十三天所出，釋提桓因遣來奉上太子。」 ^802c15

爾時，王太子見提婆達兜神足如是，便隨時供養，給其所須。
太子復作是念：「提婆達兜神足極為難及。」
時，提婆達兜復自隱形，作小兒身，在王太子膝上。
時，諸婇女各作斯念：「此是何人，為是鬼耶？
為是天耶？」語言未竟，便復化身，還復如故。
是時，王太子及諸宮人皆稱言：「此是提婆達兜。」
即給與所須，又傳此言：「提婆達兜名德不可具記。」 ^802c19

爾時，眾多比丘聞已，往至世尊所，頭面禮足，
白佛言：「提婆達兜者極大神足，能得衣裳、
飲食、床臥具、病瘦醫藥。」 ^802c27

佛告比丘：「汝等勿興此意，著提婆達兜利養，
又莫欽羨彼神足之力，彼人即當以此神足，
墮墜三惡道，提婆達兜所獲利養，及其神足當復秏盡。
所以然者，提婆達兜自當造身、口、意行。」 ^802c29

爾時，復興此念：「沙門瞿曇有神足，我亦有神足；
沙門瞿曇有所知，我亦有所知，沙門瞿曇姓貴，
我亦姓貴；若沙門瞿曇現一神足，我當現二；
沙門現二，我當現四；彼八我十六；彼十六我三十二；
隨其沙門所現變化，我當轉倍。」
爾時，眾多比丘聞提婆達兜有此語，五百餘比丘至提婆達兜所，
及五百比丘受太子供養。 ^803a4

時，舍利弗、目乾連自相謂言：「我等共到提婆達兜所，聽彼說法為何論說？」
即共相將至提婆達兜所。 ^803a12

爾時，提婆達兜遙見舍利弗、目乾連來，
即告諸比丘：「此二人是悉達弟子。」
甚懷歡悅。到已，共相問訊，在一面坐。 ^803a14

爾時，諸比丘各興此念：「釋迦文佛弟子，今盡來向提婆達兜。」
爾時，提婆達兜語舍利弗言：「汝今堪任與諸比丘說法乎？
吾欲小息，又患脊痛。」 ^803a17

是時，提婆達兜以脚相累右脇臥，以其歡喜心故便睡眠。
爾時，舍利弗、目乾連見提婆達兜眠，即以神足接諸比丘，飛在空中而去。 ^803a20

是時，提婆達兜覺寤，不見諸比丘，極懷瞋恚，
并吐斯言：「吾若不報怨者，終不名為提婆達兜也。」
此是提婆達兜最初犯五逆惡。
提婆達兜適生此念，即時失神足。 ^803a23

爾時，眾多比丘白世尊言：「提婆達兜比丘極有神足，乃能壞聖眾。」 ^803a27

爾時，世尊告諸比丘：「提婆達兜不但今壞聖眾，乃過去世時恒壞聖眾。
所以然者，乃往過去時亦壞聖眾，復興惡念：
『我要取沙門瞿曇殺之，於三界作佛，獨尊無侶。』」 ^803a29

是時，提婆達兜語阿闍世王：「古昔諸人壽命極長，
如今遂短，備王太子一旦命終者，則唐生於世間。
何不取父王害之，紹聖王位？
我當取如來害之，當得作佛。
新王、新佛，不亦快哉。」 ^803b4

爾時，阿闍世王即便差守門人，取父王閉在牢獄，
自立為王，治化人民。
時，諸群庶各相謂言：「此子未生則是怨家之子，因以為名阿闍世王。」 ^803b8

爾時，提婆達兜見阿闍世王撿父王已，
復興此念：「吾要當取沙門瞿曇害之。」
爾時，世尊在耆闍崛山一小山側。
爾時，提婆達兜到耆闍崛山，手擎大石長三十肘，廣十五肘而擲世尊。
是時，山神金毘羅鬼恒住彼山，見提婆達兜抱石打佛，即時申手接著餘處。 ^803b11

爾時，石碎一小片石，著如來足，即時出血。
爾時，世尊見已，語提婆達兜曰：「汝今復興意欲害如來，此是第二五逆之罪。」 ^803b17

爾時，提婆達兜復自思惟：「我今竟不得害此沙門瞿曇，當更求方便。」
捨而去，至阿闍世所，啟白王曰：「可飲黑象使醉，使害沙門。
所以然者，此象凶暴必能害此沙門瞿曇。
若當沙門有一切智者，明日必不來入城乞食；
若無一切智者，明日入城乞食，必當為此惡象所害也。」 ^803b20

爾時，阿闍世王即以醇酒飲象使醉，告令國中人民曰：
「其欲自安惜己命者，明日勿復城中行來。」 ^803b26

爾時，世尊到時，著衣持鉢，入羅閱城乞食。
國中男女大小四部之眾，聞阿闍世王以酒飲象，
欲害如來，皆共相將至世尊所，頭面禮足，
白佛言：「唯願世尊莫入羅閱城乞食！
何以故？王阿闍世飲象使醉，欲害如來。」 ^803b29

佛告諸優婆塞：「夫等正覺終不為他人所害也。」 ^803c5

爾時，世尊雖聞斯言，猶故入城。
爾時，惡象遙見世尊來，瞋恚熾盛，奔趣如來，欲得害之。
然佛見象來，即說斯偈：
　　「象莫害於龍，龍象出現難，
　　不以害龍故，得生於善處。」 ^803c6

爾時，彼象聞如來說此偈已，即前長跪舐如來足。
爾時，彼象即以悔過，心不自寧，即便命終，生三十三天。 ^803c12

爾時，王阿闍世及提婆達兜見象已死，慘然不悅。
提婆達兜語王曰：「沙門瞿曇已取象殺。」 ^803c14

王報之曰：「此沙門瞿曇有大神力，多諸伎術，乃能咒此龍象殺之。」 ^803c16

時，王阿闍世復作是說：「此沙門必威德具足，竟不為惡象所害。」 ^803c18

提婆達兜報言：「沙門瞿曇有幻惑之咒，
能使外道異學皆悉靡伏，何況畜生之類。」 ^803c19

是時，提婆達兜復作是念：「我今觀察阿闍世王意欲變悔。」
爾時，提婆達兜愁憂不樂，出羅閱城。 ^803c21

爾時，法施比丘尼遙見提婆達兜來，語提婆達兜曰：
「汝今所造極為過差，今悔猶易，恐後將難。」 ^803c23

時，提婆達兜聞此語已倍復瞋恚，尋報之曰：
「禿婢，有何過差，今易後難耶？」 ^803c25

法施比丘尼報曰：「汝今與惡共，并造眾不善之本。」 ^803c27

爾時，提婆達兜熾火洞然，即以手打比丘尼殺。 ^803c29

爾時，提婆達兜以害真人，往至己房，告諸弟子：
「汝等當知，我今以興意向沙門瞿曇。
然其義理，不應以羅漢復興惡意還向羅漢，吾今宜可向彼懺悔。」 ^804a1

是時，提婆達兜以此愁憂不樂，尋得重病。
提婆達兜告諸弟子：「我無此力，得往見沙門瞿曇！
汝等當扶我至沙門所。」 ^804a4

爾時，提婆達兜以毒塗十指爪甲，語諸弟子：「汝等輿我到彼沙門所。」
爾時，諸弟子即輿將至世尊所。 ^804a7

爾時，阿難遙見提婆達兜遠來，即白世尊言：
「提婆達兜今來必有悔心，欲向如來求改悔過。」 ^804a9

佛告阿難：「提婆達兜終不得至世尊所。」 ^804a12

爾時，阿難再三復白佛言：「今此提婆達兜已欲來至求其悔過。」 ^804a13

佛告阿難：「此惡人終不得至如來所，此人今日命根已熟。」 ^804a14

爾時，提婆達兜來至世尊所，語諸弟子：
「我今不宜臥見如來，宜當下床乃見耳。」
提婆達兜適下足在地，爾時地中有大火風起生，遶提婆達兜身。
爾時，提婆達兜為火所燒，便發悔心於如來所，
正欲稱南無佛，然不究竟，這得稱南無，便入地獄。 ^804a15

爾時，阿難以見提婆達兜入地獄中，白世尊言：
「提婆達兜今日以取命終，入地獄中耶？」 ^804a21

佛告之曰：「提婆達兜不為滅盡至究竟處。
今此提婆達兜興起惡心向如來身，身壞命終，入阿鼻地獄中。」 ^804a23

爾時，阿難悲泣涕淚，不能自勝。
佛告阿難：「汝何為悲泣乃爾？」 ^804a26

阿難白佛言：「我今欲愛心未盡，未能斷欲，故悲泣耳。」 ^804a27

爾時，世尊便說斯偈：
　　「如人自造行，還自觀察本，
　　善者受善報，惡者受其殃。
　　世人為惡行，死受地獄苦，
　　設復為善行，轉身受天祿。
　　彼自招惡行，自致入地獄，
　　此非佛怨苦，汝今何為悲？」 ^804a29

爾時，阿難白世尊言：「提婆達兜身壞命終，為生何處？」 ^804b7

佛告阿難：「今此提婆達兜身壞命終，入阿鼻地獄中。
所以然者，由其造五逆惡，故致斯報。」 ^804b8

爾時，阿難復重白佛：「如是，世尊！
如聖尊教也。己身為惡，現身入地獄，所以我今悲泣涕淚者，
由其提婆達兜不惜名號、姓族故，亦復不為父母、
尊長，辱諸釋種，毀我等門戶。
然提婆達兜現身入地獄，誠非其宜。
所以然者，我等門族出轉輪聖王位，然提婆達兜身出於王種，
不應現身入地獄中。
提婆達兜應當現身盡有漏，成無漏心解脫、
慧解脫，於此現身得受證果：生死已盡，
梵行已立，所作已辦，更不復受胎，如實知之；
習真人跡，得阿羅漢，於無餘涅槃果而般涅槃。
何圖持此現身入地獄中？
提婆達兜在時有大威神，極有神德，乃能往至三十三天，
變化自由，豈得斯人復入地獄乎？
不審，世尊，提婆達兜在地獄中，為經歷幾許年歲？」 ^804b10

佛告阿難：「此人在地獄中經歷一劫。」 ^804b25

是時，阿難復重白佛言：「然劫有兩種，有大劫、
小劫，此人為應何劫？」 ^804b26

佛告阿難：「斯人當經歷大劫。
所謂大劫者，即賢劫，是盡劫數，行盡命終，還復人身。」 ^804b28

阿難白佛：「提婆達兜盡喪人根，遂復成就。
所以然者，劫數長遠，夫大劫者不過賢劫。」 ^804b29

爾時，阿難倍復悲泣哽噎不樂，復重白佛：
「提婆達兜從阿鼻地獄出，當生何處？」 ^804c2

佛告阿難：「提婆達兜於彼命終，當生四天王上。」 ^804c4

阿難復問：「於彼命終當生何處？」 ^804c5

佛告阿難：「於彼命終展轉當生三十三天、
焰天、兜率天、化自在天、他化自在天。」 ^804c6

阿難復問：「於彼命終當生何處？」 ^804c8

佛告阿難：「於是，提婆達兜從地獄終，生善處天上，
經歷六十劫中不墮三惡趣，往來天、人，
最後受身，當剃除鬚髮，著三法衣，以信堅固，
出家學道，成辟支佛，名曰南無。」 ^804c9

爾時，阿難前白佛言：「如是，世尊！
提婆達兜由其惡報，致地獄罪。
為造何德，六十劫經歷生死，不受苦惱，
後復成辟支佛，號名曰南無？」 ^804c13

佛告阿難：「彈指之頃善意，其福難喻，何況提婆達兜博古明今，
多所誦習，總持諸法，所聞不忘。
計彼提婆達兜昔所怨讎，起殺害心向於如來；
復由曩昔緣報故，有喜悅心向於如來，
由此因緣報故，六十劫中不墜墮三惡趣。
復由提婆達兜最後命終之時，起和悅心，
稱南無故，後作辟支佛，號名曰南無。」 ^804c16

爾時，阿難即前禮佛，重自陳說：「唯然，世尊！
如神所教。」 ^804c23

是時，大目乾連前白佛言：「我今欲至阿鼻地獄中，
與提婆達兜說要行，慰勞慶賀。」 ^804c24

佛告目連：「汝宜知之，勿復卒暴，專心正意，無興亂想。
所以然者，極惡行眾生難彫、難成，然後乃墮阿鼻地獄中。
又彼罪人不解人間音響，言語往來。」 ^804c26

爾時，目連復白佛言：「我今所解六十四音，
言語開通，我當以此音響，往語彼人。」 ^805a1

佛告目連：「汝宜知是時。」
是時，阿難聞斯語，歡喜踊躍，不能自勝。 ^805a4

時，大目連前禮佛足，繞佛三匝，即於佛前，
猶如力士屈伸臂頃，即往至阿鼻地獄所。
爾時，大目連當在阿鼻地獄上虛空中，
彈指覺曰：「提婆達兜！」 ^805a5

爾時，提婆達兜默然不應。
時，諸獄卒語目連曰：「汝今為喚何者提婆達兜？」 ^805a9

獄卒復白：「此間亦有拘樓孫佛時提婆達兜，
拘那含牟尼佛時提婆達兜，迦葉佛時提婆達兜，
亦有在家提婆達兜，出家提婆達兜。
汝今，比丘！正命何者提婆達兜？」 ^805a10

目連報曰：「吾今所命，釋迦文佛叔父兒提婆達兜，故欲相見。」 ^805a14

是時，獄卒手執鐵叉，或執火焰，燒炙彼身，使令覺寤。
爾時，提婆達兜身體火焰熾然，高三十肘，
諸獄卒告曰：「汝今愚人何為眠寐？」 ^805a15

爾時，提婆達兜眾苦所逼，而報之曰：「汝等今日何所教勅？」 ^805a18

獄卒復語：「汝今仰觀空中。」
尋隨彼語，仰觀虛空，見大目連結加趺坐，
坐寶蓮華，如日披雲。
提婆達兜見已，便說斯偈：
　　「是誰現天光，如日披雲出，
　　猶如金山聚，永無塵穢污？」 ^805a20

爾時，目連復以偈報：
　　「我是釋師子，瞿曇之族末，
　　是彼次聲聞，名曰大目連。」 ^805a25

爾時，提婆達兜語目連曰：「尊者目連，何由故屈此間？
此間眾生造惡無量，難可開化。
不作善根，命終之後來生此間。」 ^805a28

目連報曰：「我是佛使故來適此，欲相愍念？
拔苦無本。」 ^805b1

爾時，提婆達兜聞佛音響，歡喜踊躍，不能自勝，
并吐此言：「唯願尊者以時敷演，如來世尊有何言教？
更不記說惡趣之無乎？」 ^805b3

目連報曰：「提婆達兜！
勿懷恐怖，地獄極苦無過斯處。
彼釋迦文佛如來、至真、等正覺，愍念一切蜎飛蠢動，
如母愛子，心無差別。
以時演義，終不失敘，亦不違類所演過量。
今神口所記，汝本興起惡念欲害世尊，
復教將餘人，使趣無由；由此緣報，入阿鼻地獄中，
當經歷一劫，終無出期。
盡其劫數，行盡命終，當生四天王上，展轉當生三十三天、
焰天、兜率天、化自在天、他化自在天，六十劫中不趣惡道，
周流人、天之間，最後受身，還復人形，剃除鬚髮，
著三法衣，以信堅固，出家學道，當成辟支佛，號名曰南無。
所以然者，由汝初死臨斷命時，稱南無，故致斯號。
今彼如來觀此善言南無，故說名號，六十劫中作辟支佛。」 ^805b5

爾時，提婆達兜聞斯語已，歡喜踊躍，善心生焉，
復白目連：「如來所說言教，必然不疑，愍念群生，
所濟無量，大慈、大悲，兼化愚惑。
設我今日以右脇臥阿鼻地獄中，經歷一劫，
心意專正，終無勞倦。」 ^805b20

爾時，目連復告提婆達兜曰：「汝今云何，苦痛叵有增損乎？」 ^805b25

提婆達兜報曰：「我身苦痛遂增無損，今聞如來見授名號，
痛猶小損，蓋不足言。」 ^805b26

目連問曰：「汝今所患苦痛之原，為像何類？」 ^805b28

提婆達兜報曰：「以熱鐵輪轢我身壞，復以鐵杵#CB00055;咀我形，
有黑暴象蹋蹈我身，復有火山來鎮我面，
昔日袈裟化為銅鍱，極為熾然來著我體，
苦痛之原，其狀如斯。」 ^805b29

目連報曰：「汝頗自知罪過元本，受斯苦惱不乎？
吾今一一分別，卿欲聞耶？」 ^805c4

提婆達兜白言：「唯然。
時說。」
爾時，目連便說此偈：
　　「汝本最勝所，壞亂比丘僧，
　　今以熱鐵杵，#CB00055;擣汝形體。
　　然彼之大眾，第一聲聞者，
　　鬪亂比丘僧，今以熱輪轢。
　　汝本教王放，醇酒飲黑象，
　　今以群黑象，蹋蹈汝形體。
　　汝本以大石，遙擲如來足，
　　今以火山報，燒汝無遺餘。
　　汝本以手拳，殺彼比丘尼，
　　今被熱銅 #CB02705;，捲燋不得申。
　　行報終不敗，亦復不住空，
　　是故當勸勉，離此諸惡元。 ^805c6

「汝本提婆達兜所造元本，正謂斯耳。
當自專意向佛如來，長夜之中獲福無量。」 ^805c20

爾時，提婆達兜復白目連：「今寄目連，頭面禮世尊足：
『興居輕利，遊步康強。』
亦復禮拜尊者阿難。」 ^805c21

爾時，尊者大目乾連放大神足，使阿鼻地獄苦痛休息。
爾時，復說斯偈：
　　「皆稱南無佛，釋師最勝者，
　　彼能施安隱，除去諸苦惱。」 ^805c24

爾時，地獄眾生聞目連說此偈已，六萬餘人行盡罪畢，即彼命終生四天王上。 ^805c28

爾時，目連即攝神足還至所在，到世尊所，
頭面禮足，在一面立。
爾時，目連白世尊曰：「提婆達兜問訊敬奉無量：
『興居輕利，遊步康強。』
亦復問訊阿難！並作是說：『如來見記六十劫中成辟支佛，號名曰南無。
設我以右脇臥阿鼻地獄中，終不辭勞。』」 ^805c29

爾時，世尊告曰：「善哉！
善哉！目連，多所饒益，多所潤及，愍念群盲，
天、人得安，使諸如來、聲聞漸至滅盡涅槃之處。
是故，目連！常當勤加成就三法。
所以然者，若當提婆達兜修行善法，身三、
口四、意三者，彼人終身不貪利養，亦復不造五逆罪，入阿鼻地獄中。
所以然者，夫人貪利養者，亦有恭敬之心向於三寶，
亦復不奉持禁戒，不具足身、口、意行，當貪專意身、
口、意行。如是，目連，當作是學。」 ^806a6

爾時，目連聞佛所說，歡喜奉行。
jing:: 
##  10
（一〇） ^806a15

聞如是：
一時，佛在舍衛國祇樹給孤獨園。 ^806a17

爾時，世尊告諸比丘：「若有眾生修行慈心解脫，
廣布其義，與人演說，當獲此十一果報。
云何為十一？臥安，覺安，不見惡夢，天護，
人愛，不毒，不兵，水、火、盜賊終不侵抂。
若身壞命終，生梵天上。
是謂，比丘！能行慈心，獲此十一之福。」 ^806a18

爾時，世尊便說斯偈：
　　「若有行慈心，亦無放逸行，
　　諸結漸漸薄，轉見於道跡。
　　以能行此慈，當生梵天上，
　　速疾得滅度，永至無為處。
　　不殺無害心，亦無勝負意，
　　行慈普一切，終無怨恨心。 ^806a23

「是故，比丘！當求方便，行於慈心，廣布其義。
如是，比丘！當作是學。」 ^806b1

爾時，諸比丘聞佛所說，歡喜奉行。
增壹阿含經卷第四十七
 ^806b2
