
pin:: 增壹阿含經卷第四十九
translator:: 東晉罽賓三藏瞿曇僧伽提婆譯

#  51 非常品
非常品第五十一
jing:: 
## 1
（一）
聞如是：
一時，佛在舍衛國祇樹給孤獨園。 ^814a27

爾時，世尊告諸比丘：「云何，比丘！
汝等流轉生死，經歷苦惱，於中悲號涕泣，淚出為多耶？
為恒水多乎？」 ^814a28

爾時，比丘前白佛言：「我等觀察如來所說義，
經歷生死，涕泣之淚，多於恒水。」 ^814b1

佛告比丘：「善哉！善哉！
諸比丘！如汝所說無有異，汝等在生死，淚多於恒水。
所以然者，於生死中亦更父母終亡，於中墮淚不可稱計。
長夜之中父兄、姊妹、妻子五親，及諸恩愛，追慕悲泣不可稱計。
是故，比丘！當厭患生死，去離此法。
如是，比丘！當作此學。」
當說此法時，六十餘比丘漏盡意解。 ^814b3

爾時，諸比丘聞佛所說，歡喜奉行。
jing:: 
##  2
（二） ^814b10

聞如是：
一時，佛在舍衛國祇樹給孤獨園。 ^814b11

爾時，世尊告諸比丘：「云何，比丘！
汝等在生死中，身體毀壞，流血多耶？
為恒水多乎？」 ^814b12

爾時，諸比丘白佛言：「如我等觀察如來所說者，流血多於恒水。」 ^814b14

佛告諸比丘：「善哉！
善哉！比丘！如汝所言，流血多於恒水。
所以然者，在生死中，或作牛、羊、猪、犬、鹿、
馬、鳥獸，及餘無數所經歷苦惱，實可厭患，當念捨離。
如是，比丘！當作是學。」
爾時，世尊說是法時，六十餘比丘漏盡意解。 ^814b15

爾時，諸比丘聞佛所說，歡喜奉行。
jing:: 
##  3
（三） ^814b20

聞如是：
一時，佛在舍衛國祇樹給孤獨園。 ^814b22

爾時，世尊告諸比丘：「當思惟無常想，廣布無常想，
以思惟、廣布無常想，盡斷欲愛、色愛、無色愛，
無明、憍慢皆悉除盡。
猶如以火焚燒草木，永盡無餘。
比丘當知，若思惟無常想，廣布無常想，盡斷三界愛著。 ^814b23

「昔有國王名曰清淨音響，統領閻浮地，
有八萬四千城郭，有八萬四千大臣，有八萬四千宮人婇女，
一一婇女各有四侍人。
爾時，音響聖王無有子息。
時，彼大王便作是念：『吾今領此國界，以法治化，
無有枉理，然我今日亦無繼嗣，設我終後，門族斷滅。』
時，彼國王以息因緣故，自歸諸天、龍、神、
日、月、星辰，自歸釋、梵、四天王、山神、樹神，
下及藥草果神，願求福，使我生息。 ^814b27

「爾時，三十三天有一天子，名曰須菩提，
命將欲終，有五應瑞自然逼己。
云何為五？又此諸天華終不萎，此天子華冠自萎；
是時，諸天衣無垢坋，爾時此天子衣生垢坋；
且三十三天身體香潔，光明徹照，爾時彼天子身體臭處，
不可親近；又且三十三天恒有玉女，前後圍繞作倡伎樂，
五欲自恣，爾時彼天子命將欲終，玉女離散；
又且三十三天有自然之座，四尺入地，
設天子起座，離地四尺，然此天子命將欲終，不樂本座。
是謂五瑞應自然逼己。 ^814c7

「時，須菩提天子以有此瑞應，爾時釋提桓因告一天子曰：
『汝今往至閻浮地，語音響王曰：「釋提桓因致敬無量，
興居輕利，遊步康強。
閻浮地無有德之人與王作息，但今三十三天有天子，
名曰須菩提，今有五瑞應自然逼己，必當降神與王作息。
雖爾，年壯盛時必當出家學道，修無上梵行。」』
諸天對曰：『如是，天王，受天王教。』
猶如力士屈申臂頃，從三十三天沒，來至閻浮地。 ^814c17

「爾時，音響大王在高樓上，及持蓋一人。
是時，彼天在樓上虛空中，告王曰：『釋提桓因致敬無量，
遊步康強，興居輕利。
閻浮地無有德之人與王作息，今三十三天有天子名須菩提，
今有五瑞應以逼於己，當降神下應與王作息。
但年壯盛時必當出家學道，修無上梵行。』
時，音響王聞此語已，歡喜踊躍，不能自勝，
即報天曰：『今來所告，甚過大幸，但降神與我作息，
欲求出家，終不違逆。』
是時，彼天還至釋提桓因所，即白天王：
『音響王者甚愛所白，音響王言：「但使降神，欲出家者終不違逆。」』 ^814c26

「時，釋提桓因便往至須菩提天子所，語須菩提天子言：『汝今發誓願生音響人王宮中。
所以然者，音響人王無有子息，恒以正法治化，
汝昔有福，造眾功德，今應降神生彼宮中。』
須菩提天子曰：『止！
止！天王！我不樂願生人王宮中，意欲出家學道，在王宮者學道甚難。』
釋提桓因告曰：『汝但發願生彼王宮中。
我當將護，令汝出家學道。』
比丘當知，爾時，須菩提天子即發誓願生王宮中。 ^815a9

「是時，音響人王與第一夫人，共相交接，覺身懷妊。
是時，夫人白音響王曰：『大王當知，我今覺身懷妊。』
時王聞已，踊躍歡喜，不能自勝，更以殊特布好坐具，食以甘美如王無異。
是時，夫人經八、九月生一男兒，極為端正，
顏貌奇特，世之希有。
時，音響王召諸外道梵志群臣使令占相，
以此因緣本末，具向諸相師說。
諸婆羅門報曰：『唯願大王當察此理！
今生太子世之殊特，昔為天子名須菩提，今尋前號名須菩提。』
時諸相師立姓號已，各從座起而去。 ^815a18

「時，王子須菩提為王所敬重，未曾離目前。
是時，音響王便作是念：『我昔日已來無有子息，
緣子息故，禱謝諸天，使有一子，經歷爾許時，
今方生子；然天帝所記，當出家學道。
我今要設巧便，使不出家學道。』
是時，音響王為太子故，設三時宮殿；寒時設溫殿，
熱時設涼殿，不寒不熱時設適時宮殿。
與設四種宮女居處，第一宮有六萬婇女，
第二有六萬婇女，第三有六萬婇女，第四有六萬婇女，
各有侍從四人，作轉關坐具，令彼太子於上而臥。
若須菩提王子意欲在前遊戲，是時諸婇女輒在前立，
是時彼座具隨身迴轉，前有六萬婇女及侍者有四；
若彼意欲在後遊戲，是時座床輒隨身迴轉；
若復欲與諸婇女共相娛樂，是時座具隨身迴轉，
使王子須菩提意在五欲，不樂出家。 ^815a29

「是時，釋提桓因夜半非人之時，便往至王子須菩提所，
在虛空中告須菩提王子曰：『王子！
昔日豈不作是念乎：「若我在家年壯盛時，當出家學道。」
今日何故在五欲中而自娛樂？
意不復願出家學道乎？
然我亦有斯言：「勸樂王子使出家學道。」
今正是時，設不出家學道者，後悔無益！』
釋提桓因說斯語已，便退而去。 ^815b16

「時，王子須菩提在宮人中便生此念：『音響王者，
已與我作愛欲羅網，因緣此愛欲羅網故，不得出家學道。
我今可斷此羅網，不與穢濁所拘牽，以信堅固，
出家學道，在空靜之處，勤學經業，使令日新。』 ^815b23

「是時，王子須菩提重作是念：『音響父王有此六萬婇女前後圍繞，
我今當觀察頗有斯理在世永存乎？』
爾時，王子須菩提遍觀宮裏，無有女人久存世者。 ^815b28

「時須菩提復作是念：『我今何故觀於外物？
當觀身內因緣所起。
今此身中頗有髮、毛、爪、齒、骨、髓之屬，久存於世乎？』
從頭至足觀三十六物污露不淨。
然自觀察無一可貪，亦無真實，幻偽非真，
皆歸於空，不久存於世。 ^815c3

「是時，王子須菩提復作是念：『我今當斷此羅網，出家學道。』
是時，須菩提觀此五受陰身，所謂此色苦，
此色習，此色滅，此色出要；痛、想、行、識苦，
識習，識滅，識出要。
爾時，觀此五陰身已，所謂習法皆是盡法，即於座上得辟支佛。 ^815c8

「時，須菩提辟支佛以覺成佛，便說斯偈：
　　「『欲我知汝本，意以思想生，
　　我不思想汝，則汝而不有。』 ^815c13

「是時，辟支佛說此偈已，飛在虛空而去。
在一山中，獨在樹下，於無餘涅槃界而般涅槃。 ^815c17

「爾時，音響王告傍臣曰：『汝往觀須菩提宮內，王子為寤寐安隱乎？』
爾時，大臣受王教令，即往至王子宮內，然所寢內室門戶牢固。
時彼大臣還至王所，前白王言：『王子寤寐安隱，門戶牢固。』
時王再三問：『汝往看王子為善眠乎？』
爾時，彼臣復至宮門，然門戶牢固。
復往白王：『王子在宮眠寐不覺，門戶牢固，至今不開。』
時音響王復作是念：『我息王子少時猶不眠寐，何況今日年壯盛時有眠寐乎？
宜自往看知子吉凶，我子將不得疾病也？』 ^815c19

「是時，音響王即往至須菩提宮內，至門外立告一人曰：『汝今施梯踰墻入內與吾開門。』
彼人受王教勅，即施梯踰墻入內與王開門。
時王入內觀內宮中，所臥床空，不見王子；
不見已，告婇女曰：『王子須菩提今為所在？』
諸婇女曰：『我等亦不知王子所在。』
時音響王聞斯語已，自投乎地，良久乃穌。
是時，音響王告群臣曰：『我息小時猶生斯念：
「設我長大，當剃除鬚髮，著三法衣，以信堅固，出家學道。」
然今王子必當捨我出家學道，汝等各各四面求索王子竟為所在？』
即時，群臣乘駕流馳，處處求索。 ^815c29

「爾時，有臣逕往至彼山中，中道復作是念：
『若王子須菩提出家學道者，必當在此學道。』
爾時，大臣遙見王子須菩提在一樹下，結加趺坐。
時臣便生斯念：『此是王子須菩提。』
熟視察之，還詣王所，前白王言：『王子須菩提近在山中樹下，
結加趺坐。』時音響王聞斯語已，即往至彼山中，
遙見須菩提在山樹下，結加趺坐，復自投于地：
『我息昔日自誓願曰：「設我向二十，當出家學道。」
今將不誤。又且天告我言：「汝子必當學道。」』
時音響王直前語須菩提曰：『汝今何故捨我出家學道。』
時辟支佛默然不對。
王復告曰：『汝母極懷愁憂，須見汝乃食。
時起詣宮。』時辟支佛不言不語默然而住。 ^816a12

「時音響王即前捉手，亦不動搖。
王復告群臣曰：『王子今日已取命終，釋提桓因先來告我：
「汝應得息，但當出家學道。」
然今王子已出家學道，今輿此舍利，詣王國界，當蛇旬之時。』 ^816a25

「彼山中諸神祇，現半身白王曰：『此是辟支佛，
非是王子；蛇旬舍利法，不如王子法。
所以然者，我是過去諸佛弟子，諸佛亦有此教。
世有四人應與起偷婆。
云何為四？如來、至真、等正覺應起偷婆；
辟支佛應起偷婆；如來弟子漏盡阿羅漢應起偷婆，
當蛇旬轉輪聖王身時，蛇旬如來、辟支佛身，亦復如是。』 ^816a29

「爾時，音響王復語天曰：『當云何供養蛇旬轉輪王身？』
樹神報曰：『轉輪聖王與作鐵槨，盛滿香油，
沐浴轉輪聖王身，以白淨劫波育衣，纏裹其身，
復以綵畫之衣而覆其上，而著槨中，復以鐵蓋而蓋其上，
處處施釘，復以百張白疊而裹其槨，以種種雜香積在于地，
以鐵槨安著其中，七日七夜之中，華香供養，
懸繒、幡蓋，作倡伎樂。
過七日後，復取王身而蛇旬之，以取舍利，
蛇旬復經七日七夜不絕，於四徼道中而起偷婆，
復以香華、幡蓋種種供養。
大王當知，供養轉輪聖王舍利，其事如是；
諸佛如來、辟支佛、阿羅漢亦復如是。』 ^816b8

「時音響王語彼天曰：『以何因緣供養轉輪聖王身？
以何因緣供養佛、辟支佛、阿羅漢身？』
天報王曰：『轉輪聖王以法王治，自不殺生，
復教他人使不行殺；自不與不取，復教他人使不竊盜；
己不婬妷，復教他人不犯他妻；己不妄言、
綺語、惡口、兩舌鬪亂彼此、嫉妬、恚、癡，己意專正，
恒行正見，亦使他人習其正見。
是謂，大王！由此因緣，轉輪聖王應起偷婆。』 ^816b20

「王問天曰：『復以何因緣漏盡阿羅漢應起偷婆？』
天報王曰：『漏盡阿羅漢比丘欲愛已盡，
瞋恚、愚癡已除，已度有至無為，是世間良祐福田，
由此因緣，漏盡阿羅漢應起偷婆。』 ^816b29

「王復問曰：『以何因緣辟支佛應起偷婆？』
天報王曰：『辟支佛者無師自覺，出世甚難，
得現法報，脫於惡趣，令人生天上，由此因緣，辟支佛應起偷婆。』 ^816c4

「王復問曰：『以何因緣如來應起偷婆？』
天報王曰：『如來十力具足，此十力者非聲聞、
辟支佛所能及逮，轉輪聖王所不能及，世間群萌所不能及也。
如來四無所畏在大眾中，能師子吼轉於梵輪。
如來不度者度，不脫者脫，不般涅槃者令般涅槃，
無救護者與作覆蔭，盲者作眼目，與諸疾病作大醫王，
天及世人、魔、若魔天，靡不宗奉，可敬可貴，迴於惡趣令至善處。
是謂，大王！由此因緣，如來應起偷婆。
是謂，大王！由此因緣本末，四種之人應起偷婆。』
爾時，音響王語彼天曰：『善哉！
善哉！神天！我今受汝教，令供養此舍利，當如供養辟支佛。』 ^816c7

「爾時，音響王告諸人曰：『汝等各輿須菩提辟支佛舍利往王國界。』
群臣聞王教已，臥著金床，輿詣國界。
是時，音響王即勅使作鐵槨，盛滿香油，
沐浴辟支佛身，以劫波育衣纏裹其身，
復以雜綵好衣，而覆其上，安處鐵槨中，
復以鐵蓋而蓋其上，處處安釘，極令牢固，
以百張白疊而覆其上，取種種好香以辟支佛身而著其中，
七日七夜香華供養；過七日後，蛇旬辟支佛舍利，
復供養七日作倡伎樂，於四衢道頭起一偷婆，
後以香華、繒綵、幡蓋，作倡伎樂而供養之。 ^816c20

「比丘當知，其有眾生恭敬供養辟支佛舍利者，
命終之後即生三十三天上，其有眾生思惟無常之想，
迴三惡趣，生天人中。
諸比丘！汝等莫作斯觀。
爾時音響王者，豈異人乎？
則我身是。其思惟無常想者，多所饒益。
我今觀此義已，告諸比丘，當思惟無常想，廣布無常想。
以思惟無常之想，便欲愛、色愛、無色愛盡斷，
無明、憍慢永無遺餘，猶如以火焚燒草木、高好講堂窓牖門間。
比丘！思惟無常想亦復如是，盡斷欲愛、
色愛、無色愛，永無遺餘。
是故，比丘！當盡心意，無令違失。」
當說斯法時，於彼座上六十餘比丘漏盡意解。 ^817a2

爾時，諸比丘聞佛所說，歡喜奉行。
jing:: 
##  4
（四） ^817a14

聞如是：
一時，佛在舍衛國祇樹給孤獨園。 ^817a16

爾時，世尊告諸比丘：「若比丘、比丘尼心五弊而不斷，
不除心五結，彼比丘、比丘尼日夜於善法減而無增益。
云何心五弊而不斷？
於是，比丘！有狐疑心於如來所，亦不解脫，
亦不入其正法，彼人心不在諷誦，是謂斯比丘心弊不斷。 ^817a17

「復次，比丘！有疑心於正法，亦不解脫，亦不入其正法，
彼人亦不諷誦，是謂斯人心弊不斷。 ^817a22

「復次，比丘！有疑心於聖眾，亦不解脫，亦不施意向和合眾，
亦復不在道品法中，是謂斯比丘心弊不斷。 ^817a24

「復次，比丘！犯於禁戒，不自悔過，彼比丘已犯禁戒，
不自改悔，亦不施心在道品之中，是謂斯比丘心弊不斷。 ^817a27

「復次，比丘！心意不定而修梵行：『我以此梵行之德，
生於天上，若諸神祇。』
然彼比丘以此心行修於梵行，心不專在道品之中；
心已不在道品之中，是謂心弊不斷。
如是比丘心五弊不斷。 ^817a29

「云何比丘五結不斷？
於是，比丘！懈怠不求方便，彼比丘已有懈怠，
不求方便，是謂斯比丘心結不斷。 ^817b5

「復次，比丘！恒喜多妄，貪在眠寐；彼比丘以喜多妄，
貪在眠寐，是謂斯比丘第二心結不斷。 ^817b7

「復次，比丘！意不定，恒喜多亂；彼比丘心已亂不定，是謂比丘第三心結不斷。 ^817b10

「復次，比丘！根門不定；彼比丘已根門不定，是謂比丘第四心結不斷。 ^817b11

「復次，比丘！恒喜在市，不在靜處，是謂比丘第五心結不斷。 ^817b13

「若比丘、比丘尼，有此五心弊、五心結不斷，
彼比丘、比丘尼晝夜之中善法斷絕，無有增益。
猶如雞子若八、若十二，不隨時覆蔭，不隨 #CB02692;，
不隨時將護，彼雞雖生此念：『使我雞子得全無他。』
然此雞子終不安隱。
所以然者，皆由不隨時將護之所致，後復斷壞不成其子。
此亦如是，若比丘、比丘尼、五心結不斷、
五心弊不除，晝夜之中於善法減，無有增益。 ^817b14

「若復比丘、比丘尼，五心結斷、五心弊除，
晝夜之中善法增益，無有損減。
猶如雞子若八、若十二，隨時將護，隨時育養，
隨時蔭覆，彼雞雖生斯念：『使我雞子全不成就。』
然彼雞子自然成就，安隱無為。
所以然者，隨時長養，令得無為，時諸雞子尋得出外。
此亦如是，若比丘、比丘尼，五心弊斷、五心結除，
彼比丘、比丘尼於長夜之中善法增益，無有損減。 ^817b23

「是故，比丘、若比丘尼、當施設心無有猶豫狐疑於佛、猶豫狐疑於眾。
具足於戒律，心意專正，無有錯亂，亦不興意希望餘法，
亦不僥倖修梵行：『我當以此行法作天、
人身，神妙尊豪。』 ^817c2

「若復有比丘、比丘尼無有狐疑猶豫於佛、
法、聖眾，亦無犯戒，無所漏失。
我今告汝，重囑累汝，彼比丘當趣二處：
若生天上、若在人中。
猶如人處極熱之中，兼復飢渴，遇得陰涼之處，得冷泉水飲。
彼人雖生斯念：『我雖遇陰涼冷水飲之，猶不斷飢渴。』
但彼人暑熱已盡，飢渴已除。
此亦如是，若比丘、比丘尼無狐疑猶豫於如來所者，
彼比丘便趣二處：若生天上、若處人中。
若比丘、比丘尼，當求方便，斷心五弊，除心五結。
如是，諸比丘！當作是學。」 ^817c6

爾時，諸比丘聞佛所說，歡喜奉行。
jing:: 
##  5
（五） ^817c17

聞如是：
一時，佛在舍衛國祇樹給孤獨園。 ^817c19

爾時，世尊告諸比丘：「或有是時，王威不普，
盜賊競興；賊已競興，村家、城廓、人民之類皆悉敗亡，
或遭遇飢饉，取命終者；設彼眾生於飢饉取命終者，皆墮三惡趣。
今此精進比丘亦復如是，若持戒減少，
爾時惡比丘兢起；惡比丘已競起惡，正法漸衰，
增益非法；非法已增益，其中眾生皆墮三惡趣。 ^817c20

「若復是時，王威遠接，賊便隱藏；王已遠接，
城廓、村落、人民熾盛。
今此精進比丘亦復如是，若持戒完具，
爾時犯戒比丘漸衰耗，正法興隆，非法衰耗，
其中眾生命終之後皆生天上、人中。
是故，比丘！當念具足戒律，威儀禮節，無令缺減。
如是，比丘！當作是學。」 ^818a1

爾時，諸比丘聞佛所說，歡喜奉行。
jing:: 
##  6
（六） ^818a7

聞如是：
一時，佛在舍衛國祇樹給孤獨園。 ^818a9

爾時，世尊告諸比丘：「寧常眠寐，不於覺寤之中思惟亂想，
身壞命終，生於惡趣。
寧以火燒鐵錐而烙于眼，不以視色興起亂想。
興想比丘為識所敗；比丘已為識所敗，
必當趣三惡道：地獄、畜生、餓鬼。 ^818a10

「今我所以說者何？
彼人寧當睡眠，不於覺寤之中思惟亂想；
寧以利錐刺壞其耳；不以聽聲興起亂想。
興想比丘為識所敗，寧恒睡眠，不於覺寤起於亂想。 ^818a14

「寧熱鉗壞其鼻根，不以聞香興起亂想。
興想比丘為識所敗；已為識所敗，便墮三惡趣：
地獄、畜生、餓鬼。我所說者，正謂此耳。 ^818a18

「寧以利劍截斷其舌，不以惡言、麁語墮三惡趣：
地獄、畜生、餓鬼。寧常睡眠，不於覺寤興起亂想。 ^818a21

「寧以熱銅葉纏裹其身，不共長者、居士、
婆羅門女共相交接；設與交接言語往返者，
必墮三惡趣：地獄、畜生、餓鬼。
我所說者，正謂此耳。 ^818a24

「寧恒睡眠，不以覺寤意有所念，欲壞聖眾；
已壞聖眾，墮五逆罪，億千諸佛終不療救。
夫鬪亂眾者，必當墮不救之罪。
是故，我今說寧常睡眠，不於覺寤意有所念，
欲壞聖眾，受無救之罪。
是故，比丘！當將護六情，無令漏失。
如是，比丘！當作是學。」 ^818a27

爾時，諸比丘聞佛所說，歡喜奉行。
jing:: 
##  7
（七） ^818b4

聞如是：
一時，佛在舍衛國祇樹給孤獨園。 ^818b5

爾時，阿那邠祁長者有四兒，不事佛、法、
聖眾，亦復不自歸命佛、法、聖眾。
是時，阿那邠祁長者告四兒曰：「汝等各各自歸佛、
法、聖眾，長夜之中獲福無量。」 ^818b6

諸兒白父：「我等諸子不堪自歸佛、法、聖眾。」 ^818b9

阿那邠祁長者告曰：「我今各賜卿等純金千兩，
隨我教勅，自歸命佛、法、聖眾。」 ^818b10

諸子白言：「我不堪任自歸佛、法、聖眾。」 ^818b12

父復告曰：「加賜汝二千、三千、四千、五千兩純金，
宜當自歸佛、法、聖眾，長夜之中獲福無量。」 ^818b13

爾時，諸子聞斯語已，默然受之。
是時，諸子白阿那邠祁長者曰：「我等當云何自歸佛、
法、聖眾？」 ^818b15

阿那邠祁長者報曰：「汝等盡來，隨吾至世尊所。
若世尊有所說者，汝等當念奉行。」 ^818b17

諸子白父：「如來今為所在？
去此遠近？」 ^818b19

其父報曰：「今如來、至真、等正覺近在舍衛國，止吾園中。」 ^818b20

時阿那邠祁將四兒往至世尊所。
到已，頭面禮足，在一面立。
爾時，長者白世尊言：「我今四子不自歸佛、
法、聖眾，近昨各賜五千兩金，勸令事佛、
法、聖眾，唯願世尊各與說法，使長夜之中受福無量。」 ^818b21

爾時，世尊與長者四子漸漸說法，勸令歡喜。
長者諸子聞說法，踊躍歡喜，不能自勝，
前自長跪，白世尊言：「我等各各自歸世尊、
正法、聖眾，自今已後，不復殺生，乃至不飲酒。」
如是再三。 ^818b25

時阿那邠祁長者白世尊言：「若使有人出物雇人使事佛者，
其福云何？」 ^818c1

世尊告曰：「善哉！善哉！
長者！乃致斯問，天、人得安，乃能問如來斯義，
善思念之，吾當為汝說。」
時長者從佛受教。 ^818c2

世尊告曰：「有四大藏。
云何為四？有伊羅鉢龍在乾陀衛，此名一藏，無數珍寶積滿其宮。
復有斑稠大藏在蜜締羅國，珍寶積聚不可稱計。
復有賓伽羅大藏在須賴吒國，珍寶積聚不可稱計。
復有蠰佉大藏在婆羅#CB00178;國，珍寶積聚不可稱計。
設閻浮地男女大小，各各探抱四年四月四日取伊羅鉢藏者，
終不減少；斑稠藏，四年四月四日各來取者，
不知減少；賓伽羅藏，四年四月四日各各取者，
不知減少；蠰佉大藏在婆羅#CB00178;國，
四年四月四日取者，不知減少。
是謂，長者！四大寶藏。
若閻浮地男女大小，各各探抱經四年四月四日不知減少。 ^818c5

「將來之世有佛名彌勒，出現於世。
爾時，國界名雞頭，王所治處，東西十二由延，
南北七由延，人民熾盛，穀米豐登。
雞頭王治處，繞城七匝有池水，各縱廣一由延，
金沙在下；優鉢蓮華、拘勿頭花、分陀利華各生其中，
外像金色、銀色、水精色、琉璃色，設銀水凝凍化成為銀，
若金水凍化成為金，若琉璃水凍化為琉璃，若水精凍化為水精。 ^818c18

「長者當知，爾時，有四大城門，銀池水中金作門閾，
金池水中銀作門閾，琉璃池中水精作門閾，水精池中琉璃作門閾。 ^818c26

「長者當知，爾時，雞頭城中周匝懸鈴。
是時，鈴聲聞皆出五樂之音。
爾時，城中恒有七種之聲。
云何為七？貝聲、鼓聲、琴聲、小鼓聲、員鼓聲、
鞞鼓聲，歌舞聲為七。
爾時，雞頭城中生自然粳米，皆長三寸，
極為香美，出眾味上，尋取尋生，皆不見所取之處。
爾時，有王名蠰佉，以法化，七寶具足。 ^818c28

「長者當知，爾時，典藏人名為善寶，高德智慧天眼第一，皆能知寶藏處所。
有主之藏自然擁護，無主之藏便奉上王。
爾時，伊羅鉢龍王、般稠龍王、賓伽羅龍王、
蠰佉龍王，是時四龍王主典寶藏，皆往至善寶典藏所，
而語之曰：『欲所須者，我等相給。』
時四龍王：『唯願奉上四藏之寶，以自營己。』
時，善寶典主即取四藏之寶，奉上蠰佉王金寶羽車。」 ^819a6

爾時，世尊便說斯偈：
　　「伊羅在乾陀，蜜絺在般稠，
　　賓伽須賴國，蠰佉婆羅國。
　　此是四寶藏，種種藏充滿，
　　爾時常出現，功德之所至。
　　奉上彼聖王，金銀寶羽車，
　　諸神皆擁護，長者受其福。 ^819a14

「爾時，有佛出世名為彌勒，至真、等正覺、
明行成為、善逝、世間解、無上士、道法御、
天人師，號佛、眾祐，教化人民。
長者當知，爾時，善寶典藏者，豈異人乎？
莫作是觀。所以然者，爾時藏主者，今長者是也。 ^819a22

「時，蠰佉王以金車廣作福德，將八萬四千大臣，
前後圍繞，往至彌勒所，出家學道。
爾時，典藏亦復廣作福德，亦當出家學道，
盡於苦際，皆由長者將道四子，使自歸於佛、
法、比丘僧。緣是功德，不墮三惡趣，復緣此德得四大藏，
亦緣此報與蠰佉作典藏主，即於彼世盡於苦際。
所以然者，歸佛、法、僧，其德不可量。
其有自歸佛、法、眾者，其福如是。
是故，長者！當慈愍有形之類，求其方便，
向佛、法、眾。如是，長者！
當作是學。」 ^819a26

爾時，阿那邠祁長者歡喜踊躍，不能自勝。
即從坐起，繞佛三匝，作禮而去，及其四子亦復如是。 ^819b7

爾時，阿那邠祁長者及四子聞佛所說，歡喜奉行。
jing:: 
##  8
（八） ^819b9

聞如是：
一時，佛在舍衛國祇樹給孤獨園。 ^819b11

爾時，阿那邠祁長者身抱重患。
時，舍利弗以天眼觀清淨無瑕穢，見阿那邠祁長者身抱重患，
尋告阿難曰：「汝來共至阿那邠祁長者所問訊。」 ^819b12

時，阿難報曰：「宜知是時。」 ^819b15

爾時，阿難到時持鉢，入舍衛城乞食，以次漸漸至阿那邠祁長者家，
即便就座。時舍利弗即於座上，語阿那邠祁長者曰：「汝今所疾有增有損乎？
覺知苦痛漸漸除，不至增劇耶？」 ^819b16

長者報曰：「我今所患極為少賴，覺增不覺減。」 ^819b20

舍利弗報曰：「如今，長者當憶佛，是謂如來、
至真、等正覺、明行成為、善逝、世間解、無上士、
道法御、天人師，號佛、眾祐；亦當追憶念法，
如來法者，極為甚深，可尊可貴，無與等者，
賢聖之所修行；亦當念僧，如來眾者，上下和順無有諍訟，法法成就。
聖眾者，戒成就、三昧成就、智慧成就、解脫成就、見慧成就。
所謂僧者，四雙八輩，此名如來聖眾，可尊可貴，是世間無上福田。
長者！若修行念佛、念法、念比丘僧者，其德不可稱計，
獲甘露、滅盡之處。 ^819b21

「若善男子、善女人念三尊已：佛、法、聖眾，
墮三惡趣者，終無此事！
若彼善男子、善女人修念三尊，必至善處天上、人中。
然後，長者！不起於色，亦不依色而起於識；
不起於聲，不依聲而起於識；不起香，不依香而起於識；
不起於味，不依味而起於識；不起細滑，
不依細滑而起於識；不起意，不依意而起於識；
不起今世、後世，不依今世、後世而起於識；
不起於愛，莫依愛而起於識。
所以然者，緣愛有受，緣受有有，緣有有生、
死、愁、憂、苦、惱，不可稱計。
是謂有此五苦盛陰，無有我、人、壽、命、士夫、
萠兆、有形之類。若眼起時，亦不知來處；
若眼滅時則滅，亦不知去處。
無有而眼生，已有而眼滅，皆由合會諸法因緣。
所謂因緣法者，緣是有是，無是則無。
所謂無明緣行，行緣識，識緣名色，名色緣六入，
六入緣更樂，更樂緣痛，痛緣愛，愛緣受，
受緣有，有緣生，生緣死，死緣愁、憂、苦、惱、不可稱計。
耳、鼻、舌、身、意，亦復如是，無有而生，已有而滅，
亦復不知來處，亦不知去處，皆由合會諸法因緣。
是謂，長者！名為空行第一之法。」 ^819c2

是時，阿那邠祁長者悲泣涕零不能自止。 ^819c24

時，舍利弗語阿那邠祁曰：「以何因緣悲感乃爾乎？」 ^819c25

長者報曰：「我不悲感。
所以然者，我昔日來數承事佛，亦復尊敬諸長老比丘，
亦不聞如斯尊重之法，如舍利弗之所演說。」 ^819c26

是時，阿難語阿那邠祁曰：「長者當知，世間有二種之人，如來之所說。
云何為二？一者知樂，二者知苦。
彼習樂之人，所謂尊者耶輸提族姓子是。
彼習苦之人，婆伽梨比丘是。
又復，長者！耶輸提比丘解空第一；信解脫者，婆伽梨比丘。
又復，長者！知苦之人、知樂之人，二人心俱解脫，
二俱如來弟子無與等者，由其不沒不生，
二人勤受佛教，亦無懈廢，但心有增減故。
人有知者，有不知者，如長者之所說：『我昔已來承事諸佛，
恭敬長老比丘，初不聞如斯尊重之法，如舍利弗之所說。』
耶輸提比丘視於地，而心得解脫；婆伽梨比丘觀視於刀，即時心得解脫。
是故，長者！當作如婆伽梨比丘之比。」 ^819c29

是時，舍利弗廣與說法，勸令歡喜，使發無上之心，即從坐起而去。 ^820a13

舍利弗、阿難去未久，須臾之頃阿那邠祁長者命終，便生三十三天。
爾時，阿那邠祁天子有五事功德，勝彼諸天。
云何為五？所謂天壽、天色、天樂、天威神、天光明。
爾時，阿那邠祁天子便作是念：「我今獲此天身，皆由如來之恩。
今我不宜於五欲自娛樂，先應至世尊所，拜跪問訊。」 ^820a15

時，阿那邠祁天子將諸天人，前後圍繞，持諸天花散如來身上。
時如來在舍衛祇樹給孤獨園。
時，彼天子在虛空中，叉手向世尊，便說斯偈：
　　「此是祇洹界，仙人眾娛戲，
　　法王所治處，當發歡悅心。」 ^820a21

爾時，阿那邠祁天子說斯偈已，如來默然可之。
時，彼天子即生此念：「如來已然可我。」
即捨神足，在一面立。 ^820a27

時，阿那邠祁天子白世尊言：「我是須達，
又名阿那邠祁，人所明了，亦是如來弟子受聖尊教。
今取命終，生三十三天。」 ^820a29

世尊告曰：「汝由何恩今獲此天身？」 ^820b3

天子白佛：「蒙世尊之力，得受天身。」
時，阿那邠祁天子復以天華散如來身上，
亦散阿難及舍利弗身上，遍遶祇洹七匝還沒不現。 ^820b4

是時，世尊告阿難曰：「昨夜有天子來至我所，
便說斯偈：
　　「『此是祇洹界，仙人眾娛戲，
　　法王所治處，當發歡悅心。』 ^820b7

「是時，彼天子繞祇洹七匝便退而去。
汝今阿難！汝頗識彼天子乎？」 ^820b11

阿難白佛言：「必當是阿那邠祁長者也。」 ^820b12

佛告阿難：「如汝所言。
善哉！乃能以未知智而識彼天子。
所以然者，彼是阿那邠祁天子。」 ^820b13

阿難白佛言：「阿那邠祁！
今生天上為名何等？」 ^820b15

世尊告曰：「即名阿那邠祁。
所以然者，彼天即生之日，諸天各各有此言：
『此天子在人中時，是如來弟子，恒等心普施一切，
周窮濟乏，作此功德已，此是三十三天，今故續名阿那邠祁。』」 ^820b16

爾時，世尊告諸比丘：「有大功德智慧成就，
阿難比丘今在學地，智慧無與等者。
所以然者，阿羅漢所應知者，阿難便知之。
過去諸佛世尊所應學者，阿難皆明了知。
過去時亦有斯人，聞便了知，如我今日阿難比丘瞻望方知之：
『如來須是；如來不須是。』
過去諸佛弟子入三昧方知未然之事，如我今日阿難比丘覩便曉了。」 ^820b20

爾時，世尊告諸比丘：「我聲聞中博有所知，
有勇猛精進，念不錯亂，多聞第一，堪任執事，所謂阿難比丘是。」 ^820b28

時，諸比丘聞佛所說，歡喜奉行。
jing:: 
##  9
（九） ^820c1

聞如是：
一時，佛在舍衛國祇樹給孤獨園。 ^820c3

爾時，阿那邠祁長者有兒婦名曰善生，
顏貌端正，面如桃華色，王波斯匿大臣之女，
憑其姓望，恃其豪族，亦不恭敬姑嫜及其夫聟，
亦不事佛、法及比丘僧，亦不敬奉三尊。 ^820c4

是時，阿那邠祁長者便往至世尊所，頭面禮足，在一面坐。
爾時，長者白世尊言：「近與兒取婦，是波斯匿王第一大臣之女，
自恃其姓望，不承事三尊、長老尊卑，唯願世尊當與說法，
使發歡喜，心開意解。」 ^820c8

爾時，如來默然許可長者所說。 ^820c12

時，長者復白佛言：「唯願世尊當受我請及比丘僧。」 ^820c13

爾時，長者以見如來默然受請，即從座起，禮佛三匝而去。
還至家中，辦具種種飲食，敷好坐具，尋白：
「時至，唯願世尊當受我請，飲食已具。」 ^820c14

爾時，世尊將諸比丘眾，前後圍繞，至長者家，就座而坐。
爾時，長者更取小座，在如來前坐。 ^820c18

爾時，世尊告善生女人曰：「長者女當知，夫為婦人有四事。
云何為四？有婦如似母，有婦似親，有婦似賊，有婦似婢。
汝今當知，婦似母者，隨時瞻視夫主，不令有乏，承事供養。
爾時，諸天便復將護，若人、非人不得其便，死便生天。
是謂，長者！此名婦人似母者也。 ^820c20

「彼云何有婦似親親？
於是，長者婦見夫已，無有增減之心，同其苦樂，是謂其人似親親者也。 ^820c26

「彼云何名為婦如似賊？
於是，女人若見夫已，便懷瞋恚，憎疾夫主，
亦不承事恭敬禮拜，見輒欲害，心在他所。
夫不親婦，婦不親夫，不為人所愛敬，諸天不擁護，
惡鬼侵害，身壞命終，入地獄中，是謂斯人如似賊也。 ^820c28

「彼云何名婦人如似婢也？
於是，賢良之婦見夫主隨時瞻視，忍其言語，
終不還報；忍其寒苦，恒有慈心，於三尊所，
亦生斯念：『此存我在，此衰我耗。』
以此之事，諸天擁護，若人、非人皆悉愛念，
身壞命終，生善處天上。
是謂，長者女！有此四婦，汝今為在何條？」 ^821a4

時，彼女人聞世尊說此語已，前禮佛足，
白世尊言：「唯願世尊，我今改往修來，更不敢為，
自今已後，常行禮法，如似婢也。」 ^821a10

是時，善生女人還至夫所，頭面禮足：「唯願瞻視，當如婢也。」 ^821a13

是時，善生女人復至世尊所，頭面禮足，在一面坐。
爾時，世尊漸與說法，所謂論者：施論、戒論、
生天之論，欲為不淨想，婬為大穢。
是時，世尊已知女人心開意解，諸佛世尊常所說法：
苦、習、盡、道，爾時世尊盡與女人說之，即於座上得法眼淨，猶如新衣易染為色。
此亦如是，分別諸法，善解深妙之義，自歸三尊，而受五戒。 ^821a15

爾時，善生女人聞佛所說，歡喜奉行。
jing:: 
##  10
（一〇） ^821a22

聞如是：
一時，佛在舍衛國祇樹給孤獨園。 ^821a24

爾時，尊者舍利弗便往至世尊所，頭面禮足，在一面坐。
須臾退坐白世尊言：「尊恒稱譽豪尊高位，
不說卑賤，然我，世尊！
不歎豪尊，不說卑賤。
處中而說，使得出家學道。」 ^821a25

佛告舍利弗：「汝等自稱言：『不歎豪尊，不說卑賤，
處中而說，得出家學道。』
然我今日亦不說上、中、下及受生分。
所以然者，夫生甚苦，不足願樂，如彼糞除，
少尚極臭，何況積多！
今受生分亦復如是，一生、二生猶尚苦難，何況流轉終始而可甘處？
由有有生，由生有老，由老有病，有死、愁、
憂、苦、惱，何可貪樂，便成五盛陰身。
吾今觀此義已，而作是說：『一生、二生猶尚苦難，何況流轉終始而可甘處？』 ^821a29

「若當舍利弗意欲生者，便當發願生豪貴家，不生卑賤。
所以然者，舍利弗！
眾生長夜為心所縛，不為豪族所縛。
然我，舍利弗！處豪貴家，是剎利種，出轉輪聖王。
設我不出家學道者，應為轉輪聖王，今捨轉輪聖王位，
出家學道，成無上道。
夫生卑賤家者，不得出家學道，反墮惡趣。
是故，舍利弗！當求方便，降伏於心。
如是，舍利弗！當作是學。」 ^821b9

爾時，舍利弗聞佛所說，歡喜奉行。
增壹阿含經卷第四十九
 ^821b17
