
pin:: 大智度論釋稱揚品第六十五之餘〔卷七十九〕
author:: 聖者龍樹造
translator:: 後秦龜茲國三藏鳩摩羅什譯
【經】「須菩提！菩薩摩訶薩成就二法，魔不能壞。
何等二？觀一切法空，不捨一切眾生。
須菩提！菩薩成就此二法，魔不能壞。 ^613b29

「復次，須菩提！菩薩摩訶薩復有二法成就，魔不能壞。
何等二？所作如所言，亦為諸佛所念。
菩薩成就此二法，魔不能壞。
須菩提！菩薩如是行，是諸天皆來至菩薩所，
親近、諮問、勸喻、安慰，作是言：『善男子！
汝疾得阿耨多羅三藐三菩提不久。
善男子！汝常當行是空、無相、無作行。
何以故？善男子！汝行是行，無護眾生汝為作護，
無依眾生為作依，無救眾生為作救，無究竟道眾生為作究竟道，
無歸眾生為作歸，無洲眾生為作洲，冥者為作明，盲者為作眼。』
何以故？是菩薩摩訶薩行般若波羅蜜，
十方現在無量阿僧祇諸佛在大眾中說法時，
自讚歎稱揚是菩薩摩訶薩名姓，言：『某甲菩薩成就般若波羅蜜功德。』
須菩提！如我今說法時，自稱揚寶相菩薩、尸棄菩薩。
復有諸菩薩摩訶薩在阿閦佛世界中行般若波羅蜜、
淨修梵行，我亦稱揚是菩薩名姓。
須菩提！亦如東方現在諸佛說法時，是中有菩薩摩訶薩淨修梵行，
佛亦歡喜，自稱揚讚歎是菩薩；南西北方、
四維、上下，亦如是。
復有菩薩從初發意欲具足佛道，乃至得一切種智；
諸佛說法時，亦歡喜自稱揚讚歎是菩薩。
何以故？是諸菩薩摩訶薩所行甚難，不斷佛種行。」 ^613c2

須菩提白佛言：「世尊！
何等菩薩摩訶薩，諸佛說法時，自讚歎稱揚？」 ^613c25

佛告須菩提：「阿鞞跋致菩薩，諸佛說法時，自讚歎稱揚。」 ^613c27

須菩提言：「何等阿鞞跋致菩薩為佛所讚？」 ^613c28

佛言：「如阿閦佛為菩薩時所行所學，諸菩薩亦如是學；
是諸阿鞞跋致菩薩，諸佛說法時，歡喜讚歎。 ^613c29

「復次，須菩提！有菩薩行般若波羅蜜，信解一切法無生，
未得無生忍法；信解一切法空，未得無生忍法；
信解一切法虛誑、不實、不堅固，未得無生忍法。
須菩提！如是等諸菩薩摩訶薩，佛說法時，歡喜自讚歎稱揚名姓。
須菩提！若諸菩薩摩訶薩，諸佛說法時，
歡喜自讚歎者，是菩薩滅聲聞、辟支佛地，當得阿耨多羅三藐三菩提記。
須菩提！若菩薩摩訶薩，諸佛說法時，歡喜自讚歎者，
是菩薩當住阿鞞跋致地；住是地已，當得薩婆若。 ^614a2

「復次，須菩提！若菩薩摩訶薩聞是深般若波羅蜜，
其心明利、不疑不悔，作是念：『是事如佛所說。』
是菩薩亦當於阿閦佛及諸菩薩所廣聞是般若波羅蜜，
亦信解；信解已，如佛所說，當住阿鞞跋致地。
如是，須菩提！但聞般若波羅蜜，得大利益，何況信解！
信解已，如說住、如說行；如說住、行已，住一切種智中。」 ^614a12

須菩提白佛言：「世尊！
若佛說菩薩摩訶薩如所說住、如所說行，
住薩婆若；若菩薩摩訶薩無所得法，云何住薩婆若？」 ^614a19

佛告須菩提：「菩薩摩訶薩住諸法如中，住薩婆若。」 ^614a22

須菩提言：「世尊！除如更無法可得，誰住如中？
住如中已，當得阿耨多羅三藐三菩提？
誰住如中當說法？
如尚不可得，何況住如得阿耨多羅三藐三菩提！
誰住如中而說法？
無有是處！」 ^614a23

佛告須菩提：「如汝所言：『除如，更無法，誰住如中？
住如中已，當得阿耨多羅三藐三菩提？
誰住如中當說法？
如尚不可得，何況住如得阿耨多羅三藐三菩提！
誰住如中而說法？
無有是處！』」 ^614a27

佛言：「如是！如是！須菩提！
除如，更無有法可得，誰住如中？
住如中已，當得阿耨多羅三藐三菩提？
誰住如中當說法？
如尚不可得，何況住如中得阿耨多羅三藐三菩提！
誰住如中而說法？
何以故？是如生不可得、滅不可得、住異不可得；
若法生、滅、住異不可得，是中誰當住如？
誰當住如已，得阿耨多羅三藐三菩提？
誰當住如而說法？
無有是處！」 ^614b2

釋提桓因白佛言：「世尊！
諸菩薩摩訶薩所為甚難，深般若波羅蜜中欲得阿耨多羅三藐三菩提。
何以故？世尊！無有如中住者，亦無當得阿耨多羅三藐三菩提者，
亦無說法者。菩薩摩訶薩於是處心不驚、
不沒，不怖、不畏，不疑、不悔。」 ^614b10

爾時，須菩提語釋提桓因：「如憍尸迦說：
『菩薩摩訶薩所為甚難，是甚深法中心不驚、
不沒，不怖、不畏，不疑、不悔。』
憍尸迦！諸法空中誰驚、誰沒？
誰怖、誰畏？誰疑、誰悔？」 ^614b16

是時，釋提桓因語須菩提：「須菩提所說，
但為空事，無所罣礙。
譬如仰射空中，箭去無礙；須菩提說法無礙亦如是。」 ^614b19

【論】
釋曰：
眾會疑：「菩薩何因緣故得如是力，魔不能壞？」 ^614b22

佛答：「有二因緣故，魔不能壞：一者、觀諸法空，
二者、不捨一切眾生。」 ^614b23

以日月因緣故，萬物潤生。
但有月而無日，則萬物濕壞；但有日而無月，則萬物燋爛。
日、月和合故，萬物成熟。
菩薩亦如是，有二道：一者、悲，二者、空。
悲心憐愍眾生，誓願欲度；空心來則滅憐愍心。
若但有憐愍心、無智慧，則心沒在無眾生而有眾生顛倒中；
若但有空心，捨憐愍度眾生心，則墮斷滅中。 ^614b25

是故佛說二事兼用，雖觀一切空而不捨眾生，雖憐愍眾生不捨一切空。
觀一切法空，空亦空故不著空，是故不妨憐愍眾生；
觀憐愍眾生，亦不著眾生、不取眾生相，
但憐愍眾生，引導入空，是故雖行憐愍而不妨空。
雖行空，亦不取空相故，不妨憐愍心，如日月相須。 ^614c3

諸神天輕賤妄語人，若菩薩不如所說行，
則五種執金剛神捨離、不復守護，惡鬼得便。
是人喜生惡心，惡心故則生惡業，生惡業故則墮惡道。
菩薩不為諸佛所念者，則善根朽壞；如魚子不為母念，則爛壞不生。
是故言：「所作如所言，亦為諸佛所念。
得此二法故，不可破壞。」 ^614c9

若菩薩能如是真行般若波羅蜜，魔不能壞，
功德智慧增益，諸天則來親近、諮問、安慰、
勸喻，作是言：「善男子！
汝疾得阿耨多羅三藐三菩提不久。
以是因緣故，常行空行。」 ^614c16

問曰：
諸天未得一切智，云何能與菩薩授記？ ^614c20

答曰：
諸天長壽，從過去諸佛聞如是行得記，
今見菩薩有如是行故說，見因知有果故。
諸天見是菩薩行三解脫門印，亦兼行慈悲心於眾生，
是故說言「不久作佛」。 ^614c21

「無守護眾生汝為作守護，無歸與作歸」
等義，如先說。 ^614c24

若菩薩能如是行甚深般若波羅蜜，十方現在無量諸佛說法時，
稱揚讚歎是名字者，如我今稱揚寶相菩薩、尸棄菩薩及阿閦佛世界中菩薩。
又如十方佛說法時，稱揚諸妙行菩薩。
菩薩能如所說應諸法實相者，十方諸佛說法時，
亦以是菩薩為譬喻，作是言：「某方某世界菩薩雖未作佛，
能如是行甚深般若波羅蜜，功德希有故。」 ^614c26

如大國王有大將，不惜身命，有方便能破怨敵，
常為國王所稱譽；菩薩亦如是，觀畢竟空，
不惜我身，破煩惱賊，有方便而不作證，
教化眾生，諸佛所稱譽。 ^615a4

諸佛雖無著心，無分別善不善法，視諸阿羅漢、
外道亦無憎愛，為利益眾生故，讚歎善人，
稱揚善法，毀訾不善。
所以者何？欲使眾生依附好人，心隨善法，令出世間故。 ^615a8

問曰：
何經中說二菩薩佛所讚歎？ ^615a12

答曰：
佛經無量。佛涅槃後，諸惡邪見王出，焚燒經法，
破壞塔寺，害諸沙門。
五百歲後，像法不淨，諸阿羅漢、神通菩薩難可得見故，
諸深經不盡在閻浮提，行者、受者少故，諸天龍神持去。 ^615a13

問曰：
如遍吉菩薩、觀世音菩薩、大力勢菩薩、
文殊尸利、彌勒菩薩等何以故不讚歎，而但稱譽二菩薩？ ^615a17

答曰：
是二菩薩未得無生忍法而能似無生忍法行。
必有此事，一切魔民所不能壞，是故佛歎希有。 ^615a20

復次，是二菩薩清淨大願行、深大慈悲心，
不期疾作佛，為度眾生故；有如是等功德，故佛稱讚。 ^615a22

復次，遍吉、觀世音菩薩等功德極大，人皆知；
是二菩薩，人未知，故稱揚。 ^615a24

阿閦佛世界菩薩皆效阿閦佛，初發心來，
行清淨、不雜行；生彼菩薩皆效其行，是故說阿閦佛世界菩薩，
稱譽其德。又如十方諸佛亦稱揚諸世界上妙菩薩，亦如釋迦文尼佛稱揚二菩薩。 ^615a26

何等是？菩薩從初發意乃至十地，佛讚歎是菩薩所為甚難，
能不斷佛種。 ^615b1

此中須菩提問：「何等菩薩，佛說法時，稱揚讚歎說其名字？」 ^615b3

問曰：
佛已先說，須菩提何以更問？
答曰：
佛初說「大菩薩」，後稱說「一切菩薩，從初發意乃至十地」；
是故須菩提疑問佛：「佛讚歎何等菩薩，稱其名字？」 ^615b5

佛答：「佛雖皆愛念一切菩薩，其中有德行勝者，稱揚其名字。」 ^615b8

何等菩薩佛所稱歎？
如阿閦佛初發心時，行清淨行，不休不息，
乃至阿耨多羅三藐三菩提，如是等菩薩，佛所讚歎。 ^615b9

復次，有菩薩未得無生法忍、未入菩薩位，
行般若波羅蜜力故，常思惟籌量，求諸法實相，
能信解、忍，通一切法無生相、空、虛誑、不堅固。
有如是等相諸菩薩摩訶薩，佛稱名讚歎。
虛誑、不實、不堅固者，皆是無常、苦、無我門。
一切法空者，即是空門。
一切法無生者，即是諸法實相，滅諸觀。 ^615b12

復次，虛誑、不實、不堅固，即是無作解脫門；
一切法空，即是空解脫門；一切法無生，即是無相解脫門。 ^615b19

如是等三種差別。
是人出柔順法忍、未得無生法忍，出凡夫法、
未入聖法，而能信受聖法，似得聖法人，是故希有。
如佛所稱譽阿鞞跋致菩薩，能斷二地、
得受記；是人為佛所稱譽，亦如是。
如是相人，雖未得無生法忍，智慧力故，為諸佛稱名讚歎。 ^615b21

今以信根力勝故，佛亦稱名讚歎。
何者是？所謂：「復次，須菩提！
若菩薩摩訶薩聞是深般若，其心明利、
不疑不悔，作是念：『是事如佛所說。』」 ^615b27

問曰：
是菩薩已信解般若波羅蜜，何以更從阿閦佛及諸菩薩邊聞？ ^615c1

答曰： ^615c2

是人聞阿閦佛作菩薩時所行清淨；是人聞已，欲效阿閦佛所行。
是故佛說：「此人於是得信力、於彼得智慧力故，當住阿鞞跋致地。」
是人未得無生忍法，以智慧力故，得如阿鞞跋致，
為諸佛所讚；有信力故，得如阿鞞跋致，為諸佛所讚。 ^615c3

若但聞般若，得如是利益，何況信受、如所說行，漸住一切種智中！ ^615c8

須菩提問佛：「一切法空相無所得，云何菩薩住薩婆若？」 ^615c10

佛言：「如中住。」如者即是空。
菩薩住是畢竟空中，名為住薩婆若。 ^615c11

此中須菩提問佛：「除如，更無法可得，誰住如中？」
乃至「無有是處」，如經廣說。 ^615c13

佛可須菩提所語，說如亦空因緣，所謂：
「是如，生、滅、住異不可得，若法無三相，即是畢竟空，云何可住？
若住此中得阿耨多羅三藐三菩提而說法，無有是處！」 ^615c14

釋提桓因欲取般若一定相，聞佛共須菩提說無相亦不可得，
是故白佛言：「希有！
世尊！是般若甚深，是菩薩所為甚難，欲得阿耨多羅三藐三菩提。
何以故？是如畢竟空，除如，更無菩薩住是如中得阿耨多羅三藐三菩提，
亦無定法名為佛，說法者所度眾生亦不離如，
亦無拔出處涅槃，諸法常住如相故。
菩薩聞是事，心不疑悔，是事為難！
雖信一切法畢竟空，而欲求阿耨多羅三藐三菩提，
精進、不休不息，是為難。」 ^615c18

須菩提語帝釋：「若諸法畢竟空、無所有，疑從何生？
何有難事？」 ^615c28

帝釋心歡喜，作是念：「須菩提實是樂說空法；
須菩提有所解說，皆說空事。
雖說色等餘事，其義皆趣向空；若有難問，
不能作礙，空亦空故。」 ^615c29

若人難空，須菩提先已破空，於有無中都無所礙；譬如仰射空中。
虛空即是畢竟空，箭是須菩提智慧。
所說，如箭於空無礙，勢盡自墮，非為空盡；
須菩提說法因緣事辦故便止，非為法盡。
若有人雖有利箭，射壁不能過；人雖有利智慧，
邪見著有，則礙而不能通。
是故須菩提說無障無礙法。
pin:: 
#  66 囑累品
大智度論釋囑累品第六十六 ^616a3

【經】
爾時，釋提桓因白佛言：「世尊！
我如是說、如是答，為隨順法不？
為正答不？」 ^616a12

佛告釋提桓因言：「憍尸迦！
汝所說、所答，實皆隨順。」 ^616a13

釋提桓因言：「希有！
世尊！須菩提所樂說皆為空、為無相、無作，為四念處乃至為阿耨多羅三藐三菩提。」 ^616a14

佛告釋提桓因：「須菩提比丘行空時，檀波羅蜜不可得，何況行檀波羅蜜者！
乃至般若波羅蜜不可得，何況行般若波羅蜜者！
四念處不可得，何況修四念處者！
乃至八聖道分不可得，何況修八聖道分者！
禪、解脫、三昧、定不可得，何況修禪、解脫、
三昧、定者！佛十力不可得，何況修佛十力者！
四無所畏不可得，何況能生四無所畏者！
四無礙智不可得，何況能生四無礙智者！
大慈、大悲不可得，何況行大慈、大悲者！
十八不共法不可得，何況生十八不共法者！
阿耨多羅三藐三菩提不可得，何況得阿耨多羅三藐三菩提者！
一切智不可得，何況得一切智者！
如來不可得，何況當作如來者！
無生法不可得，何況無生法作證者！
三十二相不可得，何況得三十二相者！
八十隨形好不可得，何況得八十隨形好者！
何以故？憍尸迦！須菩提比丘一切法離行、
一切法無所得行、一切法空行、一切法無相行、一切法無作行。
憍尸迦！是為須菩提比丘所行，欲比菩薩摩訶薩般若波羅蜜行，
百分不及一，千分、千萬億分乃至算數譬喻所不能及。
何以故？除佛行，是菩薩摩訶薩行般若波羅蜜，
於聲聞、辟支佛諸行中最尊、最妙、最上。
以是故，菩薩摩訶薩欲得於一切眾生中最上，當行是般若波羅蜜行。
何以故？憍尸迦！諸菩薩摩訶薩行般若波羅蜜時，
過聲聞、辟支佛地，入菩薩位，能具足佛法，
得一切種智，斷一切煩惱習，作佛。」 ^616a17

是會中諸三十三天以天文陀羅花散佛及僧。
是時，八百比丘從坐起，以華散佛，偏袒右肩，
合掌，右膝著地，白佛言：「世尊！
我等當行是無上行，聲聞、辟支佛所不能行！」 ^616b15

爾時，佛知諸比丘心行，便微笑。
如諸佛法，種種色光：青、黃、赤、白、紅、縹，從口中出，
遍照三千大千世界，遶佛三匝，還從頂入。 ^616b19

爾時，阿難偏袒右肩，右膝著地，白佛言：「世尊！
何因緣故笑？諸佛不以無因緣而笑。」 ^616b22

佛告阿難：「是八百比丘於星宿劫中當得阿耨多羅三藐三菩提，
佛名散華，皆同一字，比丘僧、世界、壽命皆等，
各各過十萬歲，出家、作佛，是時，諸世界常雨五色天花。
以是故，阿難！菩薩摩訶薩欲行最上行，當行般若波羅蜜。」 ^616b24

佛告阿難：「若有善男子、善女人能行是深般若波羅蜜，
當知是菩薩人中死、此間生，若兜率天上死、
來生此間；若人中、若兜率天上廣聞是深般若波羅蜜。
阿難！我見是諸菩薩摩訶薩能行是深般若波羅蜜。
阿難！若有善男子、善女人聞是深般若波羅蜜，
受持、讀、誦、親近、正憶念，轉復以般若波羅蜜教行菩薩道者，
當知是菩薩面從佛聞深般若波羅蜜，
乃至親近，亦從諸佛所種善根。
善男子、善女人當作是念：『我等非聲聞所種善根，亦不從聲聞所聞是深般若波羅蜜。』
阿難！若有善男子、善女人受持是深般若波羅蜜，
讀、誦、親近、隨義隨法行，當知是善男子、善女人則為面見佛。
阿難！若有善男子、善女人聞是深般若波羅蜜，
信心清淨，不可沮壞，當知是善男子、善女人曾供養諸佛、
種善根、與善知識相得。 ^616b29

「阿難！於諸佛福田種善根雖不虛誑，要得聲聞、
辟支佛、佛而得解脫，應當深了了行六波羅蜜乃至一切種智！
阿難！若菩薩深了了行六波羅蜜乃至一切種智，
是人若住聲聞辟支佛道、不得阿耨多羅三藐三菩提，無有是處！
是故，阿難！我以般若波羅蜜囑累汝！
阿難！汝若受持一切法，除般若波羅蜜，
若忘若失，其過小小，無有大罪。
阿難！汝受持深般若波羅蜜，若忘失一句，其過甚大！
阿難！汝若受持深般若波羅蜜，後還忘失，其罪甚多！
以是故，阿難！囑累汝！
是深般若波羅蜜，汝當善受持讀誦令利！ ^616c16

「阿難！若有善男子、善女人受持般若波羅蜜，
則為受持過去、未來、現在諸佛阿耨多羅三藐三菩提。
阿難！若善男子、善女人現在供養我，恭敬、
尊重、讚歎，華香、瓔珞、擣香、澤香、衣服、幡蓋，
應當受持般若波羅蜜，讀、誦、說、親近、供養、
恭敬、尊重、讚歎，華香乃至幢幡。
阿難！供養般若波羅蜜，則為供養我，亦供養過去、
未來、現在佛已。若有善男子、善女人聞說深般若波羅蜜，
信心清淨恭敬愛樂，則為信心清淨恭敬愛樂過去、
未來、現在諸佛已。
阿難！汝愛樂佛、不捨離，當愛樂般若波羅蜜莫捨離！
阿難！深般若波羅蜜，乃至一句，不應令失！
阿難！我說囑累因緣甚多，今但略說：如我為世尊，般若波羅蜜亦是世尊。
以是故，阿難！種種因緣囑累汝般若波羅蜜。
阿難！今我於一切世間人、天、阿修羅眾中囑累汝。
諸欲不捨佛、不捨法、不捨僧、不捨過去、
未來、現在諸佛阿耨多羅三藐三菩提者，慎莫捨般若波羅蜜。
阿難！是我所教化弟子法。 ^616c28

「阿難！若善男子、善女人受持深般若波羅蜜，
讀、誦、說、正憶念，復為他人種種廣說其義，
開示、演暢、分別，令易解，是善男子、善女人疾得阿耨多羅三藐三菩提、
疾近薩婆若。何以故？
般若波羅蜜中生諸佛阿耨多羅三藐三菩提。
阿難！過去、未來諸佛阿耨多羅三藐三菩提，
皆從般若波羅蜜中生，今現在東方南方西方北方、
四維、上下諸佛阿耨多羅三藐三菩提，亦從般若波羅蜜中生。
以是故，阿難！諸菩薩摩訶薩欲得阿耨多羅三藐三菩提，應當學六波羅蜜！
何以故？阿難！六波羅蜜是菩薩摩訶薩母，生諸菩薩故。
阿難！若有菩薩摩訶薩學是六波羅蜜，皆當得阿耨多羅三藐三菩提。
以是故，我以六波羅蜜倍復囑累汝。
阿難！是六波羅蜜是諸佛無盡法藏。
阿難！十方諸佛現在說法，皆從六波羅蜜法藏中出。
過去諸佛亦從六波羅蜜中學，得阿耨多羅三藐三菩提；
未來諸佛亦從六波羅蜜中學，得阿耨多羅三藐三菩提；
現在諸佛亦從六波羅蜜中學得阿耨多羅三藐三菩提，
過去、未來、現在諸佛弟子皆從六波羅蜜中學得滅度，
已得、今得、當得滅度。 ^617a18

「阿難！汝為諸聲聞人說法，令三千大千世界中眾生皆得阿羅漢果證，
猶未為我弟子事；汝若以般若波羅蜜相應一句教菩薩摩訶薩，
則為我弟子事，我亦歡喜，勝教三千大千世界中眾生令得阿羅漢果。
復次，阿難！是三千大千世界中眾生，不前不後，
一時皆得阿羅漢果證；是諸阿羅漢行布施功德、
持戒、禪定功德，是功德多不？」 ^617b11

阿難言：「甚多！世尊！」 ^617b18

佛言：「阿難！不如弟子以般若波羅蜜相應法為菩薩摩訶薩說，
乃至一日，其福多！
置一日，但半日；置半日，但一食頃；置一食頃，
但須臾間說，其福多！
何以故？菩薩摩訶薩善根勝一切聲聞、辟支佛故。
菩薩摩訶薩自欲得阿耨多羅三藐三菩提，
亦示、教、利、喜他人，令得阿耨多羅三藐三菩提。
阿難！如是菩薩行六波羅蜜，行四念處乃至行一切種智，
增益善根，若不得阿耨多羅三藐三菩提，無有是處！」 ^617b19

說是〈般若波羅蜜品〉時，佛在四眾中、天、
人、龍、鬼神、甄陀羅、摩睺羅伽等，於大眾前而現神足變化：
一切大眾皆見阿閦佛，比丘僧圍繞，說法；
大眾譬如大海水，皆是阿羅漢；漏盡無煩惱，
皆得自在，得好解脫——心好解脫，慧好解脫；
其心調柔，譬如大象；所作以辦，逮得己利，
盡諸有結，正智得解脫；一切心、心數法中得自在；及諸菩薩摩訶薩無量功德成就。 ^617b28

爾時，佛攝神足，一切大眾不復見阿閦佛、
聲聞人、菩薩摩訶薩及其世界，不與眼作對。
何以故？佛攝神足故。 ^617c7

爾時，佛告阿難：「如是，阿難！
一切法不與眼作對，法法不相見、法法不相知。
如是，阿難！如阿閦佛、弟子、菩薩、世界，不與眼作對。
如是，阿難！一切法不與眼作對，法法不相知、法法不相見。
何以故？一切法無知、無見、無作、無動、不可捉、
不可思議，如幻人無受、無覺、無真實。
菩薩摩訶薩如是行，為行般若波羅蜜，亦不著諸法。
阿難！菩薩摩訶薩如是學，名為學般若波羅蜜。
欲得諸波羅蜜，當學般若波羅蜜。
何以故？如是學名為第一學、最上學、微妙學。
如是學，安樂、利益一切世間，無護者為作護，是諸佛所學。
諸佛住是學中，能以右手舉三千大千世界，
還著本處，是中眾生無覺知者。
何以故？阿難！諸佛學是般若波羅蜜，過去、
未來、現在法中得無礙智見。
阿難！如般若波羅蜜於諸學中最尊、第一、
微妙、無上。阿難！若有人欲得般若波羅蜜邊際，為欲得虛空邊際。
何以故？阿難！般若波羅蜜無有量，我初不說般若波羅蜜量；
名眾、句眾、字眾是有量，般若波羅蜜無有量。」 ^617c9

阿難白佛言：「世尊！
般若波羅蜜何以故無有量？」 ^617c29

佛告阿難：「般若波羅蜜無盡故無有量，般若波羅蜜離故無有量。
阿難！過去諸佛皆學般若波羅蜜得度，
般若波羅蜜故不盡；未來世諸佛亦學是般若波羅蜜得度，
是般若波羅蜜故不盡；現在十方諸佛皆學是般若波羅蜜得度，
般若波羅蜜故不盡，已不盡、今不盡、當不盡。
阿難！欲盡般若波羅蜜，為欲盡虛空。
般若波羅蜜不可盡，已不盡、今不盡、當不盡；
禪波羅蜜乃至檀波羅蜜不可盡，已不盡、
今不盡、當不盡；乃至一切種智亦如是。
何以故？是一切法皆無生；若法無生，云何有盡？」 ^618a1

爾時，佛出覆面舌相，告阿難：「從今日，於四眾中廣演、
開示、分別般若波羅蜜，當令分明易解。
何以故？是深般若波羅蜜中廣說諸法相。
是中求聲聞、辟支佛、求佛者，皆當於中學；
學已，各得成就。阿難！
是深般若波羅蜜則是一切字門。
行是深般若波羅蜜，能入陀羅尼門；學是陀羅尼門，諸菩薩得一切樂說辯才。
阿難！般若波羅蜜是三世諸佛妙法。
以是故，阿難！我為汝了了說，若有人受持深般若波羅蜜，
讀、誦、親近，是人則能持三世諸佛阿耨多羅三藐三菩提。
阿難！我說般若波羅蜜是行者足。
汝持是般若波羅蜜陀羅尼故，則能持一切諸法。」 ^618a12

【論】
問曰：
釋提桓因何以自疑所說，言：「我為隨順法、正答不？」 ^618a25

答曰：
釋提桓因非一切智人，雖得初道，三毒未盡，
猶有錯謬，而自籌量：「我雖福德因緣為諸天主，
雖得聖道味而未有一切智，一切漏未盡故，
所說或能錯謬，不自覺知。」
是故問。 ^618a26

復次，眾中大有阿鞞跋致菩薩、漏盡阿羅漢及離欲諸天，
是諸人見釋提桓因與佛、須菩提共問難，
心不怯弱，作是念：「是釋提桓因漏尚未盡，
何能問難，盡諸法邊？」
釋提桓因以是事故問佛。 ^618b1

復次，釋提桓因自知所說諸法相無違錯，
求佛印可，使聽者信受，故佛即可之。 ^618b5

問曰：
佛何以可釋提桓因說？ ^618b7

答曰：
釋提桓因雖非一切智人，常從佛聞，誦讀力強，
是故所說有理，佛便印可。
佛說有三種慧：聞慧、思慧、修慧。
有人聞慧、思慧明了故，能與修慧人問難。
譬如乘船隨流，不自用力而疾於陸行；
如阿難雖未離欲，未得甚深禪定，而能與佛、
漏盡阿羅漢等論議，隨法無違。 ^618b8

釋提桓因白佛言：「世尊！
須菩提好樂說空、善巧說空，於諸弟子中最為第一。
有所言說，皆趣向空、無相、無作，所謂四念處乃至阿耨多羅三藐三菩提，
是法中皆和合畢竟空說。」 ^618b14

佛語釋提桓因：「須菩提是行畢竟空人，
世世修集，非但今世。
是人以空解脫門入道，亦以此門教化眾生。
是人若入深空法，尚不得法，何況行是法者！」
如經說：「檀波羅蜜不可得，何況行檀者！
乃至八十隨形好不可得，何況得八十種隨形好者！」 ^618b18

須菩提所行空行，欲比菩薩空行，百分不及一。 ^618b24

問曰：
法空、眾生空，復有何不盡，而言「百分不及一」？ ^618b25

答曰：
佛此中自說「除佛，諸聲聞、辟支佛無有及菩薩」
者，諸法實相有種種名字：或說空，或說畢竟空，
或說般若波羅蜜，或名阿耨多羅三藐三菩提。
此中說諸法實相名為空行。
如一切聲聞弟子中，須菩提空行最勝；
如是，除佛，諸菩薩空行勝於二乘。
何以故？智慧分別利鈍，入有深淺故，皆名得諸法實相，但利根者得之了了。
譬如破闇故然燈，更有大燈，明則轉勝。
當知先燈雖炤，微闇不盡；若盡，後燈則無用。
行空者亦如是，雖俱得道，智慧有利鈍故，
無明有盡、不盡；惟有佛智，能盡諸無明。 ^618b26

復次，聲聞、辟支佛無慈悲心，無度眾生心，
無淨佛世界，無無量佛法願，無轉法輪度眾生，
亦無入無餘涅槃乃至遺法度眾生願，
無有三世度眾生心，所謂菩薩時、作佛時、
滅度時，非但以空行故與菩薩等。 ^618c9

復次，二乘得空，有分有量；諸佛、菩薩，無分無量。
如渴者飲河，不過自足，何得言俱行空不應有異？
又如毛孔之空欲比十方空，無有是理！
是故比佛、菩薩，千萬億分不及一。 ^618c14

佛分別是空行已，告釋提桓因：「若欲於一切眾生最上，當行般若波羅蜜。」 ^618c18

此中佛自說因緣：「菩薩學是般若波羅蜜空行，
不取空相故，過於二地，得無生忍法，入菩薩位；
入菩薩位故，具足佛法。」
佛法是菩薩道，菩薩道具足故，當得一切種智；
得一切種智故名為佛，斷一切煩惱習人。
是諸事，空行為根本。 ^618c20

問曰： ^618c25

涅槃是無量，何以言「二乘所得有量」？
答曰： ^618c26

言「智慧有分有量」，不說「諸法法性有量」。
不聞說大水喻耶？
器有量，非水有量。 ^618c27

復次，量、無量，相待法。
於凡人是無量，佛皆能量。
爾所分是須陀洹，乃至爾所分是阿羅漢、
辟支佛、菩薩，餘殘究盡法性是佛。
爾時，會中諸天以天曼陀羅華散佛等，如經中說。 ^618c28

問曰： ^619a3

華供養佛及僧，是八百比丘何以獨取供養佛？ ^619a4

答曰：
諸天所散華，諸比丘當分所得墮衣上者，
見其色香甚妙，因以發心供養於佛，白言：
「我從今日，當行是無上行，所謂畢竟空、
無相、無作等，為度一切眾生故，如佛所說，二乘所不及。」 ^619a5

爾時，佛微笑。笑義，如〈恒伽提婆品〉中說。 ^619a9

是八百比丘皆是善知識，行同心等，世世共修集功德故，
一時作佛，皆同一字。
五色天華供養佛故，世界中常雨五色天曼陀羅華。 ^619a10

佛因是事讚般若，作是言：「阿難！
欲行最上菩薩道，當行般若波羅蜜。」 ^619a13

「阿難！若有善男子能行是深般若波羅蜜，
當知是人人道中來，或兜率天上來。」
所以者何？三惡道中罪苦多，故不得行深般若；
欲界天著淨妙五欲，心則狂惑，不能行；
色界天深著禪定味，故不能行；無色界無形，
故不能行；鬼神道眼根等利，諸煩惱覆心，故不能專行深般若。 ^619a15

人道中，苦差三惡道，樂不如諸天，眼等諸根濁重，
身多地種，故能制苦樂意而行般若。
兜率天上，常有一生補處菩薩，彼中諸天常聞說般若，
五欲雖多，法力勝。
是故說二處來。 ^619a21

若從他方佛世界來，若此間有般若波羅蜜處來。 ^619a25

復次，「阿難！若有求佛道者，能問、能信、受持乃至正憶念，
當知是人，佛常以佛眼見是諸人等；應當作是念：
『我等便是面從佛受，從佛發心、種善根，不從二乘發。』
阿難！若有人信心清淨、不可破壞者，當知是人先世供養無量諸佛、
為善知識守護，故能受持。」 ^619a26

問曰：
佛亦名為寶，亦名為無上福田；若人從佛種善根，必以三乘法入涅槃不虛。
如《法華》中說：「有人或以一華，或以少香供養於佛，
乃至一稱南無佛，如是等人皆當作佛。」
若爾者，有人作是念：「但行五波羅蜜，欲作佛時乃觀空，
何用常行般若波羅蜜，難知難得空行？」 ^619b3

答曰：
以是事故，佛自答阿難：「於佛福田中雖不虛誑，
要得三乘入涅槃，應當了了行六波羅蜜，
乃至一切種智了了行故，疾得佛道，不久受生死苦。
般若有如是等利益功德故，應當行。」 ^619b10

「阿難！般若有如是功德利益故，我囑累汝。」 ^619b14

問曰：
佛無所貪，乃至一切種智、佛無礙解脫——清淨微妙諸佛法猶尚不貪，
何以故以般若波羅蜜慇懃囑累阿難，似如貪惜？ ^619b15

答曰：
諸佛為利益眾生故出世，現三十二相、
八十種隨形好、無量光明、神足變化，皆為眾生故。
第一利益眾生無過般若波羅蜜，能盡諸苦故。
是般若波羅蜜因語言、文字、章句可得其義，是故佛以般若經卷慇懃囑累阿難。 ^619b18

復次，有人見佛慇懃囑累，故言：「佛大事辦，
猶尚尊重般若，是法必尊、必妙！」
譬如大富長者命欲終時，以眾寶與兒，
偏以如意寶珠慇懃囑累：「汝勿以此寶自無定色、
質如虛空、微妙難識故而不守護！
若失餘寶為可，此寶不可失也！」
大富長者是佛，以般若波羅蜜囑累阿難：
「汝好受持守護，無令忘失！」 ^619b23

除般若，雖有十二部經，盡皆忘失，其過尚少；
若失般若一句，其過太多！
何以故？是深般若法藏是十方三世諸佛母，能令人疾至佛道。
如經中說「三世諸佛皆從般若得」，乃至
「為聲聞人說法」，其中皆是讚般若事。 ^619c1

問曰：
說法令三千大千世界眾生盡得阿羅漢，云何不如以般若一句教菩薩？ ^619c6

答曰：
是事先雖答，今當更略說：是三千大千世界中眾生雖皆得阿羅漢，
自度其身，不中作佛；若說般若一句，聞者得作佛故。
如人種眾果樹，不如一人種一如意樹，
能隨人所願，如意皆得。 ^619c8

復次，為聲聞說法中，無大慈悲心；大乘法中，
一句雖少，有大慈悲。
聲聞法中皆自為身；大乘法中廣為眾生。
聲聞法中無欲廣知諸法心，但欲疾離老、
病、死；大乘法中欲了了知一切法。
聲聞法功德有限量；大乘法中欲盡諸功德，無有遺餘。
如是等大小乘差別。
譬如金剛雖小，能勝一切寶，不得言少故不如多。
三千大千世界中阿羅漢福德，比般若一句教菩薩，
一日乃至須臾，其福甚多！ ^619c13

此中佛自說因緣：「是人自欲得阿耨多羅三藐三菩提，
亦教人令得；自行六波羅蜜諸功德，亦為人說。
菩薩集二處功德，不得佛道，無有是處。」 ^619c22

爾時，佛欲明了是事故引證，亦欲證一切法空，
不著是空法，但憐愍眾生故囑累。 ^619c25

如阿閦佛、大眾、莊嚴不與眼作對，一切法不與眼作對亦如是。
肉眼、天眼所見，皆是作法，虛誑不實。
慧眼、法眼、佛眼，皆是無相無為法，故不可見；
若不可見，亦不可知。
無作等亦如是。所見阿閦佛會，如幻、如夢；
能如是觀諸法，是名菩薩行般若，名無所著。 ^619c27

佛所囑累亦無所著，但以大慈悲故讚是般若。
一切法雖是不可思議相，而以利益眾生故讚歎，
作是言：「阿難！如是學，為學般若；若欲得一切諸波羅蜜，當學般若波羅蜜。」
如是等，如經廣說。 ^620a4

佛以無量讚般若：若佛智慧不可盡，般若功德亦不可盡。
何以故？般若波羅蜜無量相故。
名眾等言語章句、卷數有量，如《小品》、《放光》、
《光讚》等般若波羅蜜經卷章句，有限有量；般若波羅蜜義無量。 ^620a9

阿難問：「般若波羅蜜云何無量？」 ^620a13

佛答：「般若波羅蜜相自離。」
離故，從本已來不生不集，不生不集故不盡不滅。 ^620a14

此中佛自說因緣：「過去無量阿僧祇諸佛及弟子，
用是般若波羅蜜照明十方，度無量眾生，
皆共入無餘涅槃，般若波羅蜜故不盡；
未來、現在亦如是。
譬如有人欲盡虛空，虛空不可盡；般若波羅蜜等諸功德乃至一切種智亦如是，
今不盡、已不盡、當不盡。」
有人知過去不盡，謂未來、現在有盡，是故說「三世不可盡」。
何以故？諸法本無生，云何當盡？ ^620a16

佛知般若是真無盡，為名字語言句眾有盡故囑累。
如人以香油瓶囑累子弟，雖不惜瓶，為受持香油故；
語言能持義亦如是，若失語言，則義不可得。 ^620a24

爾時，佛為人信受般若故，出舌相覆面，
告阿難：「我今於四眾中囑累汝般若，汝當為眾生解說、
顯示、分別，令易解。」
所以現舌相者，世間相法，舌能覆鼻，是不妄語相，何況覆面！ ^620a27

是故佛示眾生——我從父母生身，有此舌相，
欲以般若波羅蜜令汝信解；以汝等未得一切智，
不能遍知，欲令汝等信故，非以神通力所現。
佛於甚深妙法、智慧、禪定中猶尚不著，
何況世間八法、供養利故而作虛誑！
於一切法中，如鳥飛虛空，無所觸礙，但以本願誓度眾生、
大悲心憐愍一切故，以第一利般若波羅蜜慇懃囑累汝。 ^620b3

復次，「阿難！是行深般若波羅蜜者，能入一切文字陀羅尼。」
因一字即入畢竟空，是名文字陀羅尼。
如先陀羅尼中說。
諸文字法皆因般若波羅蜜得；餘聞持等諸陀羅尼亦皆從學般若波羅蜜得。
菩薩得諸陀羅尼已，得種種樂說辯才，
無量阿僧祇劫，說一句義不可盡。
是名三世諸佛真法，更無異法。 ^620b11

又復，阿難！般若是十方三世諸佛妙法。
如一門城，四方來者，無異門入。 ^620b17

「阿難！我今為汝了了說：『若有人受持般若，
非但受持我法，是人受持三世諸佛阿耨多羅三藐三菩提。』」 ^620b19

「阿難！是般若波羅蜜，我處處說，是行者足。」
所以者何？菩薩得是般若，能行菩薩道。
「阿難！汝得是般若波羅蜜陀羅尼故，能持一切佛所說法。」 ^620b21

問曰：
以聞持陀羅尼力故能持，何以言「得般若故，能持一切諸佛法」？ ^620b25

答曰：
聞持陀羅尼，能持有數有量法，世間亦有，
如須尸摩外道亦得聞持陀羅尼；是人雖少時得，久則忘失。
從般若得陀羅尼，廣受持諸法，終不忘失。
以是為差別。 ^620b26

問曰：
般若便是波羅蜜，何以名為陀羅尼？ ^620c1

答曰：
諸法實相是般若，能種種利益，眾生愛念故，作種種名。
如佛有十號等文字；般若波羅蜜亦如是：
能到一切諸智慧邊，是名為般若波羅蜜；
菩薩行般若作佛已，變名為阿耨多羅三藐三菩提；
若在小乘心中，但名為三十七品、三解脫門；
若人欲得聞而不忘，在是人心中名為陀羅尼。
是故佛說如意珠譬喻，隨前物色變為名。 ^620c2

佛如是種種說般若大功德。
大智度論卷第七十九
 ^620c10
