
jing:: 佛說泥犁經
translator:: 東晉西域沙門竺曇無蘭譯
聞如是：
一時，佛在舍衛國祇樹給孤獨園。
佛告諸比丘言：「凡有人有三事，愚癡不足人所平相。
何等為三事？癡人所念惡、所言惡、所行惡，
今世即得其殃，用身苦、用念苦、用憂苦。
何等為憂苦？癡人與智者相隨，智者道說癡人行惡死當入泥犁。
癡人心念智者所言：『今我行惡，死當入泥犁。』
是為憂苦。何等為念苦？
癡人見取盜財，酷毒操械縛束、截手截足，
竹鞞鞭 #CB02647;用餧虎，
若著#CB06224;中以火然之，
若以鈇質寸寸斬之，若以著地令象蹈之，
若著釜上甑中烝之，若取四支生牽磔之。
癡人自念：『惡人所作無狀，至使長吏掠治如是。
設令長吏知我為惡，亦當復取我如是。』
是為念苦。何等為身苦？
癡人晨夜臥起未曾安隱，心常念惡、口常言惡、
身常行惡，是惡已後病時，便自見泥犁中火釜中人，
見人燒時、見人煮時，所作過惡稍來嬈人，譬如日中後其影稍下。
其人稍入，泥犁中惡人即自念言：『我居世間，
憙殺生、憙盜竊、憙犯他家婦女、憙欺人、
憙兩舌、憙惡口、憙妄言、憙嫉妬、憙慳貪，
不信有佛、不信有經、不信所作因緣有殃福、
不信有後世生，令我死當入泥犁。』
是為身苦。」 ^907a13

佛言：「設令惡人眼如我眼，見惡人所趣殃過考掠之處，
惡人即怖，心憔破吐沸血而死。」 ^907b5

佛言：「欲知勤苦最不可忍者，獨有泥犁。
泥犁者，極苦不可具言。」 ^907b7

諸比丘長跪言：「願聞泥犁勤苦譬喻。」 ^907b9

佛言：「譬如長吏捕得逆賊，將詣王前白言：『此人反逆念國家惡。』
王勅長吏以矛刺百瘡。
明日問之：『此人何類？』
白言：『尚生。』王言：『復刺百瘡。』
明日問之：『此人何類？』
白言：『尚生。』王言：『復刺百瘡。』」 ^907b10

佛語諸比丘言：「如此人被三百瘡，寧有完處大如棗葉無？」 ^907b14

諸比丘言：「無有完處。」
佛語諸比丘：「此人被三百瘡，寧毒痛不？」 ^907b15

諸比丘言：「人被一瘡，舉身皆痛，何況被三百瘡！」 ^907b16

佛持小石著手中，示諸比丘：「是石大？
太山為大？」 ^907b17

諸比丘言：「佛手中石小，奈何持比山？
欲持比山，億億萬倍尚復不如山大。」 ^907b18

佛言：「泥犁中痛，與矛瘡痛億億萬倍，尚不如泥犁痛，
手中小石如三百矛瘡，山者如泥犁中痛。
癡人心念惡、口言惡、身行惡，死後墮泥犁中。
泥犁中有獸鬼，便牽人前，以鈎鈎其上齗，
復以鈎鈎其頷，口皆挓開，以取消銅灌人口中，
脣舌腸#CB00787;皆燋爛，
銅便下過去，毒痛不可忍。
其人平生於世間時求財利、逆用飲食，
故以消銅灌之，泥犁勤苦如是。
泥犁中鬼取人，持鈎鈎其上下頷，皆挓開，
取燒鐵杵刺人咽中，脣舌腸#CB00787;皆燋爛，
毒痛不可忍，過惡未解故不死，泥犁勤苦如是。
泥犁中鬼復取人上鐵山，以火燒山令正赤，
上走下走，毒痛不可忍，過惡未解故不死，泥犁勤苦如是。
泥犁中鬼復取人，以燒赤斧斬其手、斬其足、
斬其百節，解解斷之，毒痛不可忍，過惡未解故不死，泥犁勤苦如是。
泥犁中鬼復取人，以鐵斤#CB00550;人身，
舉身骨肉皆悉盡，毒痛不可忍，過惡未解故不死，泥犁勤苦如是。
泥犁中有鳥，喙如鐵主，啄人頭噉人腦，
毒痛不可忍，過惡未解故不死也，泥犁勤苦如是。
泥犁中復有群駱獸，共取人 #CB02622;食齘齧，
毒痛不可忍，過惡未解故不死，泥犁勤苦如是。
泥犁中鬼復取人，以刀剝之，從兩膀腸上至兩脅，
持駕鐵車，持兩脅肉為被，令挽鐵車走行火上，
毒痛不可忍，過惡未解故不死，泥犁勤苦如是。
泥犁中鬼復取人兩脚，倒擲釜中湯沸踊躍，
在底亦熟在上亦熟，沸更上下無有不熟。
譬如煮豆上下皆熟，覆亦熟露亦熟，泥犁中人所在皆熟，
無有東西上下；其人平生在世間時，自放恣心恣口恣身所致，
泥犁勤苦如是。泥犁中鬼復取人，臥著赤地五毒治之，
以燒釘釘其左掌，復燒釘釘其右掌，復以燒釘釘其右足，
復以燒釘釘其左足，復以燒釘釘其心，
下徹地，毒痛不可忍，過惡未解故不死，泥犁勤苦如是。 ^907b20

「泥犁中鬼牽人臂入泥犁城中，泥犁城正四方，
四面有門，城四面皆堅，門皆有守鬼。
其城壁地皆鐵，城用鐵覆蓋之，不得令有過泄，
地皆燒正赤，周匝四千里，東壁火焰至西壁，
西壁火焰至東壁，南壁火焰至北壁，北壁火焰至南壁，
上火焰下至地，地火焰至上。
諸惡人有犯此十事者皆墮是中，殺生者、
盜竊者、犯他家婦女者、欺人者、兩舌者、
惡口者、妄言者、嫉妬者、慳貪者，不信有佛、
不信有經、不信所作因有殃福。
如是曹人滿泥犁中。
泥犁中毒痛極數千萬歲，乃遙見東方門開，皆走往。
人足著地者即焦，舉足肉復生如故，當有得脫者便過出去，
未當脫者門復閉。
其人見有得脫出者，如反不得出，便極視躃地。
守門鬼言：『咄死惡人，汝來於門下，何等求？』
言：『我飢渴。』鬼便取鈎，鈎其上下頷，口皆挓開，
便以消銅灌人口中，脣舌腸#CB00787;皆燋爛，
銅便過下去。其人平生在世間時，求財利不用道理，
所犯惡逆故受是殃，泥犁勤苦如是。 ^907c25

「復有泥犁，如世間鑪炭正赤，縱廣數千里，
人皆走出城，趣入炭火泥犁中，燒炙燋熟不得休息，
毒痛不可忍，過惡未解故不死，泥犁中勤苦如是。 ^908a15

「次復入寒冰泥犁中，縱廣數千里。
人入其中，皆寒凍戰慄、破碎摧裂，毒痛不可忍，
過惡未解故不死，泥犁勤苦如是。 ^908a18

「復次入沸屎泥犁中，周匝數千里，屎即熱沸有氣，走趣行之。
人入其中，便於其中自熟，毒痛不可忍，
過惡未解故不得死，泥犁勤苦如是。 ^908a21

「復次入膿血泥犁中，周匝數千里，臭惡不可言，膿血皆沸。
入墮其中，皆自熟爛形體壞敗，為烏鳥所食，
毒痛不可忍，過惡未解故不得死，泥犁勤苦如是。 ^908a24

「次復入剃頭刀山，周匝數千里，人從膿死泥犁走，
欲上山，山上有刀皆割其足；適欲據，割其手；
適欲前，割其腹；適欲偃，割其背；適欲踞，
割其臗；適欲傾，割其脇；毒痛不可忍，過惡未解故不死，泥犁勤苦如是。 ^908a27

「次復入劒樹，樹枝皆如劒。
人入其中，劒刺人胸、刺人脇、刺人背、刺人手、
刺人足、刺人身，前後皆徹，毒痛不可忍，
過惡未解故不死，泥犁勤苦如是。 ^908b3

「次復入鐵竹蘆，縱廣數千里，樹葉皆如利刀。
人入其中者，風至吹竹令震動，葉皆貫人肌、
截人骨，形體無完處，苦痛不可忍，過惡未解故不死，泥犁勤苦如是。 ^908b6

「次復有入鹹水泥犁，縱廣數千里水，鹹水如鹽熱沸踊躍，
水中有鳥，喙如鐵主，啄人肌、齩人骨，人不能忍是痛、便渡水去。
守泥犁鬼言：『死惡人，汝何等求索？』
人言：『我苦飢渴。』鬼即以鈎，鈎其上下齗，
口皆挓開，復以消銅灌人口中，脣亦燋、
舌亦燋、咽亦燋，腹中五藏皆燋盡，銅便下過去，
其人不能復忍，復還入沸鹹水中。
苦痛如前不能復忍，復還入鐵竹蘆中，
苦痛如前不能復忍，復還入劒樹間，苦痛如前不能復忍，
還入剃頭刀山，苦痛如前不能復忍，還入膿血泥犁，
苦痛如前不能復忍，復還入沸#CB01424;泥犁，
苦痛如前不能復忍，復還入炭火泥犁，
苦痛如前不能復忍，復還入鐵城泥犁，苦痛不可忍。
東門苦亦如是，南門苦亦如是，西門苦亦如是，北門苦亦如是。
泥犁勤苦如是。」佛告諸比丘：「泥犁苦不可勝數，我略麁粗為汝說耳。」 ^908b9

佛言：「人作惡，在畜生中，以芻草為食，舌撈齒嗺。
何等為舌撈齒嗺者？
牛馬騾驢、象驝駝之屬，如是眾多。
其人平生居世間時，心念惡、口言惡、身行惡，
死後展轉來作是畜生，勤苦如是。」 ^908b27

佛言：「有禽獸，生於冥處、長於冥處、死於冥處。
何等為生於冥處者？
蛇鼠狸獺虫蟻，如是之屬眾多。
其人平生居世間時，心念惡、口言惡、身行惡，
死後展轉化來，作是禽獸，勤苦如是。」 ^908c3

佛言：「有鱗虫，生於水中、長於水中、死於水中。
何等為生於水中者？
蛟龍魚鼈黿鼉之屬，如是眾多。
其人平生在世間時，心念惡、口言惡、身行惡，
死後以展轉化來作是鱗虫，勤苦如是。」 ^908c7

佛言：「有虫 #CB02679;，生於臭中、
死於臭中、長於臭中。
何等為生於臭中？
濕地虫、溝邊虫、溷中虫，如是之屬眾多。
其人平生在世間時，心念惡、口言惡、身行惡，
死後以來作是虫#CB02679;，勤苦如是。」 ^908c12

佛言：「有虫畜主食不淨，人更衣，遙聞其臭，
走行趣之，言我得食。
何等為主食不淨者？
犬猪蠅蜣蜋，臭穢之屬如是眾多。
其人平生於世間時，心念惡、口言惡、身行惡，
死後展轉以來作是虫畜，勤苦如是。」 ^908c17

佛告諸比丘：「虫畜眾多，我麁粗為汝說耳。」
佛言：「人作惡，在薜荔中者，常食沸屎尿。
所以常食沸屎尿者何？
其人平生在世間時，心念惡、口言惡、身行惡，
慳貪惜飲食，故在薜荔中。
又薜荔以膿血為食，其人平生在世間時，
作惡嗜美故，今食膿血。
薜荔中有黑狗白狗，主食薜荔肌肉。
薜荔中有烏，主食其腦。
或有十歲未曾見水者，或時百歲未曾得水者，
或遙見流水正清，欲行趣飲食，水空竭；
或時有水化作消銅；或鹹水沸如湯；適欲前飲鬼便捶之。
在薜荔中勤苦如是。」 ^908c22

佛言：「薜荔眾多，我粗為汝說耳。」 ^909a3

佛言：「人在三惡道難得脫，譬如周匝八萬四千里水，
中有一盲龜，水上有一浮木有一孔，龜從水中百歲一跳出頭，
寧能值木孔中不？」 ^909a5

諸比丘言：「百千萬歲尚恐不入也。
所以者何？有時木在東、龜在西，有時木在西、
龜出東，有時木在南、龜出北，有時木在北、
龜出南，有時龜適出頭，木為風所吹在陸地。」 ^909a8

「龜百歲一出頭，尚有入孔中時；人在三惡道處，
難得作人，過於是龜。
何以故？三惡處人，皆無所知識亦無法令，
亦不知善惡，亦不知父母，亦不知布施，更相噉食強行食弱。
如此曹人，身未曾離於屠剝膿血瘡，從苦入苦、
從冥入冥，惡人所更如是。」 ^909a11

佛言：「譬如人有揜者初亡甚多，至亡妻子田宅，
羸跣無所復有，尚復負餘。
財主大促責，以煙熏之、以火炙之。」
佛言：「如是揜者，所亡尚為薄少，初亡甚多至亡妻子田宅，
復負揜餘錢，為人所熏炙，如是為一世貧，數之無幾殘歲。
人心念惡、口言惡、身行惡，死後在三惡道中，過於是貧。
在三惡道中無央數，正使從三惡道中得解脫，
復於人中生，當於工匠，若野處貧乞匃家作子，
若以手技自給，不能自飽滿好衣。
雖在是中作子，或時跛蹇聾盲不屬逮人。
若生於屠殺家，或生於賣牛羊屠魚獦雞狗，
從惡道出，為是曹家作子，復作惡，死後當復還入惡道中。」 ^909a18

聞如是：
一時佛在舍衛國祇樹給孤獨園。
佛戒諸比丘言：「我以天眼視天下人，生死好醜、
尊者卑者，人死得好道、得惡道者。
人於世間，身所行惡、口所言惡、心所念惡，
常好烹殺祠祀鬼神者，死當入泥犁中。
身常行善、口常言善、心常念善，死即生天上。」 ^909b2

佛言：「人如天雨水中泡起，雨從上滴之，一泡壞一泡成。
人生世間，生者死者如泡起頃，佛持天眼視一天下人，
有天上者、有入泥犁者，貧者富者、尊者卑者，人所為善惡。」
佛言：「我皆知之。譬若冥夜，於城門兩邊各然大炬火，
人有出者、有入者數千萬人，人從冥中皆見火中出入者。
佛持天眼視上天者、入泥犁者，如人從冥中視火中出入者，
如人上高樓，樓下有數千萬家，人從上望皆見諸家。」
佛言：「我見天下人，死上天者、入泥犁者，如人從高樓上視諸家。」 ^909b7

佛言：「如人乘船行清水中，皆見水中魚石所有。
佛持天眼視天下人，生天上者、入泥犁者，如人視清水中。
天下有明月珠，持五綵縷貫之，人視珠皆見五綵別，知縷知珠相貫穿。
佛見天下所從來生死善惡變化，如人見珠。」 ^909b17

佛言：「我見天下人不孝父母，不承事沙門婆羅門，
不敬長老，不畏事，不畏今世後世，不驚不恐者，如是曹人死即入泥犁。
與閻王相見，即去惡就善。
主泥犁卒名曰旁，旁即將人道至閻王所，
泥犁旁白言：『此人於世間時，為人不孝父母，
不承事沙門婆羅門，不敬長老，不喜布施，
不畏今世後世，不畏禁戒，願王處是人過罪。』
王即呼人前，對之言：『若為人時於世間，
不念父母養育，若推 #CB02411;居濕乳哺長大，
若何以不孝父母？』
其人即對言：『我實愚癡憍慢。』
王言：『處若罪過者，非若父母，非天非帝王，非沙門婆羅門過。
若身所作，當自得之。』
是為閻王第一問。 ^909b22

「『若不見世間人病困劇時，羸劣甚極手足不仁？』
其人言：『我實見之。』
王言：『若何以不自改為善耶？』
人言：『我實愚癡憍慢。』
王言：『若身所作，當自得之。
是亦非父母，非天非帝王，非沙門婆羅門過。
若身所作，當自得之。』
是為閻王第二問。 ^909c7

「『若不見世間男女老時，眼無所見，耳無所聞，
持杖而行，黑髮更白不如少年時？』
其人對曰：『我實見老人持杖而行。』
『當是時若何以不自改為善耶？』
其人言：『我實愚癡憍慢。』
王言：『是亦非若父母，非天非帝王，非沙門婆羅門過。
若身所作，當自得之。』
是為閻王第三問。 ^909c13

「『若於世間時，不見男子女人死，一日至二日至七日，
身體腐爛形體壞敗，為虫蟻所食，為眾人所惡？
若見是，何以不自改為善耶？』
其人言：『我實見之，愚癡憍慢。』
『若施行，何以不端若行、端若口、端若心？
是亦非父母，非天非帝王，非沙門婆羅門過。
若身所作，當自得之。』
是為閻王第四問。 ^909c19

「『若為人時於世間，寧見長吏捕得劫人殺人賊，
即反縛送獄掠治考問，或有將出於道中挌殺，
或生牽磔者，若寧見是不？』
其人言：『我實見之。』
『若何以不自改為善？
若為人時，何以不正若身、正若口、正若心？』
其人言：『我實愚癡憍慢。』
『若身所作，當自得之。
是亦非父母，非天非帝王，非沙門婆羅門過。
若身所作，當自得之。』
是為閻王第五問對。 ^909c26

「問對已畢，泥犁旁則牽將持出詣一鐵城，
是第一泥犁，名阿鼻摩泥犁。
城有四門，周匝四千里，中有大釜縱廣四十里，
深亦四十里，泥犁旁以矛刺人，內著釜中煑之。
如是無數城中皆有火，人遙望見之，皆愁怖戰慄。
如是入者數千萬人，泥犁旁趁人而內其中，
晝夜不得出入，四面走欲求出門，門皆閉不得出。
人在其中數千萬歲，火亦不滅、人亦不死。
久久見東門自開，人皆走欲出，適至門中門復閉，諸欲出人復於門中共鬪諍欲得出。
久久復遙見南門開，皆走往門復閉，人皆復於門中共鬪諍欲得出。
久久復遙見北城門開，人皆走往門復閉，人皆復於門中共鬪諍欲得出。
久久復遙見西門開，人皆走往門復閉。
久久四門復開，人皆走往悉得出，自以為得脫。 ^910a4

「復入第二鳩延泥犁中，走足著地即焦，舉足肉復生如故。
有東走者、西走者、南走者、北走者，周匝地皆熱焦，
數千萬歲乃竟，自以為得脫。 ^910a20

「復入第三彌離摩德泥犁中，其中有虫，
虫名掘啄，#CB00047;如鐵，頭黑。
是虫見人皆迎而啄人，肉骨髓皆盡，如此數千萬歲乃竟，自以為得脫。 ^910a24

「復入第四崩羅多泥犁中，其中有石石如利刀，
人皆走上其顛，有走下者，皆欲求脫，不知當如去，
足皆截剝，地石皆如利刀，如是復數千萬歲乃竟，自以為得脫。 ^910a28

「復入第五阿夷波多洹泥犁中，其中有熱風，
風大熱，過於世間爐炭，風來著身焦人身體，
皆欲避之者，常與熱風相逢，避之不能得脫。
其人求死不能得死、求生不能得生，如是數千萬歲竟乃得出，
自以為得脫。 ^910b3

「復入第六阿喻慘波犁洹泥犁中，其中多樹木，
樹木皆為刺，樹間有鬼。
人入其中，鬼頭上即出火，口中亦出火，合身有十六刺。
鬼遙見人來入，大怒火，皆出前食人肉，
十六刺皆貫人身體，裂而食之。
人皆欲得出，走者常觸是鬼，如是數千萬歲乃竟，自以為得脫。 ^910b8

「復入第七熟徙務泥犁中，其中有蟲名敦，
人入其中者，是虫飛來入人口中，食人身體，
人皆走極欲求脫，虫食不置，人皆四面走不能得脫，
如是數千萬歲乃竟，自以為得脫。 ^910b14

「復入第八檀尼愈泥犁中，其中有流水，
人皆墮水中，水邊刺棘，是水熱過於世間湯灌，熱沸踊躍人皆熟爛。
走欲上岸，岸邊有鬼持矛手刺人，復內其中令不得出。
人入皆隨水下流，下流復有鬼，鬼復徼而鈎之，
問言：『若曹從何所來？
若為是間？』人言：『我不知從何所來，亦不知當如去。
我但苦飢渴，欲隨逐飯食耳。』
鬼言：『我與汝食。』即取消銅以注人口，復中皆燋，
如是求死不得死、求生不得生。
其人於世間為人時作惡，是故求解不得解。 ^910b18

「諸泥犁人皆復得出，自以為得脫，還反更入第七泥犁中，
第七泥犁中鬼迎問：『若去已復還為？』
諸泥犁中人皆言：『我但苦飢渴。』
即復入第六泥犁中，從第六復入第五，
從第五復入第四，從第四復入第三，從第三復入第二，
從第二復入第一阿鼻摩泥犁求出，遙望見鐵城，
皆歡喜大呼，俱稱萬歲。
閻王聞之，即問泥犁旁：『是何等聲？』
泥犁旁即白言：『是呼聲者，是前所過泥犁中去。』
閻王言：『是皆不孝父母，不畏天，不畏帝王，
不敬先祖，不承事沙門婆羅門，不畏禁戒者。』
閻王復見之言：『若莫非閻王也，今若皆解脫去，
當復為人作子者當孝順，當善事長老，
當畏天，當畏帝王，當承事沙門婆羅門，
當端若心、端若口、端若身。
人生在世間，罪過小且輕，泥犁罪過大重；
若得沙門婆羅門當承事，然後當得度脫諸惡道，勤苦之處皆已閉塞。』
對已畢，諸泥犁中人皆得出在城外，夜皆死。 ^910b27

「死者先世為人時，雖作惡多猶有小善，
從泥犁中還者，皆更正如道，從泥犁中出，
各正心正行者，不復還入泥犁也；泥犁亦不呼人，
從惡行所致，更泥犁中酷毒痛苦，亦可自思念亦可為善。」 ^910c16

佛說教如是，比丘皆歡喜。
佛說泥犁經
 ^910c20
