
jing:: 佛說三轉法輪經
translator:: 三藏法師義淨奉　制譯
如是我聞：
一時，薄伽梵在婆羅痆斯仙人墮處施鹿林中。
爾時，世尊告五苾芻曰：「汝等苾芻！
此苦聖諦，於所聞法如理作意，能生眼智明覺。
汝等苾芻！此苦集、苦滅、順苦滅道聖諦之法，
如理作意，能生眼智明覺。 ^504a7

「汝等苾芻！此苦聖諦是所了法，如是應知，
於所聞法如理作意，能生眼智明覺。 ^504a12

「汝等苾芻！此苦集聖諦是所了法，如是應斷，
於所聞法如理作意，能生眼智明覺。 ^504a14

「汝等苾芻！此苦滅聖諦是所了法，如是應證，
於所聞法如理作意，能生眼智明覺。 ^504a16

「汝等苾芻！此順苦滅道聖諦是所了法，
如是應修，於所聞法如理作意，能生眼智明覺。 ^504a17

「汝等苾芻！此苦聖諦是所了法，如是已知，
於所聞法如理作意，能生眼智明覺。 ^504a20

「汝等苾芻！此苦集聖諦是所了法，如是已斷，
於所聞法如理作意，能生眼智明覺。 ^504a22

「汝等苾芻！此苦滅聖諦是所了法，如是已證，
於所聞法如理作意，能生眼智明覺。 ^504a24

「汝等苾芻！此順苦滅道聖諦是所了法，
如是已修，於所聞法如理作意，能生眼智明覺。 ^504a26

「汝等苾芻！若我於此四聖諦法未了三轉十二相者，
眼智明覺皆不得生，我則不於諸天魔梵、
沙門婆羅門一切世間，捨離煩惱心得解脫，不能證得無上菩提。 ^504a28

「汝等苾芻！由我於此四聖諦法解了三轉十二相故，
眼智明覺皆悉得生，乃於諸天魔梵、沙門婆羅門一切世間，
捨離煩惱心得解脫，便能證得無上菩提。」 ^504b3

爾時世尊說是法時，具壽憍陳如及八萬諸天，遠塵離垢得法眼淨。
佛告憍陳如：「汝解此法不？」 ^504b7

答言：「已解。世尊！」
「汝解此法不？」
答言：「已解。善逝！」由憍陳如解了法故，因此即名阿若憍陳如
〔阿若是解了義〕。 ^504b9

是時地居藥叉聞佛說已，出大音聲，告人天曰：
「仁等當知，佛在婆羅痆斯仙人墮處施鹿林中，
廣說三轉十二行相法輪，由此能於天人魔梵、
沙門婆羅門一切世間，為大饒益，令同梵行者速至安隱涅槃之處，
人天增盛阿蘇羅減少。」
由彼藥叉作如是告，虛空諸天四大王眾皆悉聞知。
如是展轉於剎那頃盡六欲天，須臾之間乃至梵天普聞其響，
梵眾聞已復皆遍告廣說如前，因名此經為三轉法輪。 ^504b12

時五苾芻及人天等，聞佛說已，歡喜奉行。
佛說三轉法輪經
 ^504b21
