
pin:: 增壹阿含經卷第五
translator:: 東晉罽賓三藏瞿曇僧伽提婆譯

#  11 不逮品
不逮品第十一
jing:: 
## 1
（一）
聞如是：
一時，佛在舍衛國祇樹給孤獨園。 ^566b6

爾時，世尊告諸比丘：「當滅一法，我證卿等成阿那含。
云何為一法？所謂貪欲。
諸比丘！當滅貪欲，我證卿等得阿那含。」 ^566b7

爾時，世尊便說此偈：
　　「貪婬之所染，眾生墮惡趣；
　　當懃捨貪欲，便成阿那含。」 ^566b9

爾時，諸比丘聞佛所說，歡喜奉行。
jing:: 
##  2
（二） ^566b13

聞如是：
一時，佛在舍衛國祇樹給孤獨園。 ^566b14

爾時，世尊告諸比丘：「當滅一法，我證汝等成阿那含。
云何為一法？所謂瞋恚是。
諸比丘！當滅瞋恚，我證汝等得阿那含。」 ^566b15

爾時，世尊便說此偈：
　　「瞋恚之所染，眾生墮惡趣；
　　當懃捨瞋恚，便成阿那含。」 ^566b17

爾時，諸比丘聞佛所說，歡喜奉行。
jing:: 
##  3
（三） ^566b21

聞如是：
一時，佛在舍衛國祇樹給孤獨園。 ^566b22

爾時，世尊告諸比丘：「當滅一法，捨離一法，我證汝等成阿那含。
云何為一法？所謂愚癡。
是故，諸比丘！當滅愚癡，我與卿等證阿那含。」 ^566b23

爾時，世尊便說此偈：
　　「愚癡之所染，眾生墮惡趣；
　　當懃捨愚癡，便成阿那含。」 ^566b26

爾時，諸比丘聞佛所說，歡喜奉行。
jing:: 
##  4
（四） ^566b29

聞如是：
一時，佛在舍衛國祇樹給孤獨園。 ^566c1

爾時，世尊告諸比丘：「當滅一法，捨離一法，我證汝等成阿那含。
云何為一法？所謂慳貪。
是故，諸比丘！當滅慳貪，我證汝等阿那含。」 ^566c2

爾時，世尊便說此偈：
　　「慳貪之所染，眾生墮惡趣；
　　當懃捨慳貪，便成阿那含。」 ^566c5

爾時，諸比丘聞佛所說，歡喜奉行。
jing:: 
##  5
（五） ^566c8

聞如是：
一時，佛在舍衛國祇樹給孤獨園。 ^566c9

爾時，世尊告諸比丘：「我於此眾，初不見一法不可降伏，
難得時宜，受諸苦報，所謂心是。
諸比丘！此心不可降伏，難得時宜，受諸苦報。
是故，諸比丘！當分別心，當思惟心，善念諸善本。
如是，諸比丘！當作是學。」 ^566c10

爾時，諸比丘聞佛所說，歡喜奉行。
jing:: 
##  6
（六） ^566c14

聞如是：
一時，佛在舍衛國祇樹給孤獨園。 ^566c16

爾時，世尊告諸比丘：「我於此眾，初不見一法易降伏者，
易得時宜，受諸善報。
所謂心是。諸比丘！
當分別心，善念諸善本。
如是，諸比丘！當作是學。」 ^566c17

爾時，諸比丘聞佛所說，歡喜奉行。
jing:: 
##  7
（七） ^566c20

聞如是：
一時，佛在舍衛國祇樹給孤獨園。 ^566c22

爾時，世尊告諸比丘：「於此眾中，若有一人而作是念，我悉知之。
然後此人不以飲食，在大眾中而虛妄語。
我或復於異時，觀見此人，生染著心，念於財物，便於大眾中而作妄語。
所以然者，諸比丘！
財物染著甚為難捨，令人墜墮三惡道中，不得至無為之處！
是故，諸比丘！已生此心，便當捨離；設未生者，勿復興心染著財物。
如是，諸比丘！當作是學。」 ^566c23

爾時，諸比丘聞佛所說，歡喜奉行。
jing:: 
##  8
（八） ^567a2

聞如是：
一時，佛在舍衛國祇樹給孤獨園。 ^567a4

爾時，世尊告諸比丘：「於此眾中而作是念：
『正使命斷，不於眾中而作妄語。』
我或復於異時觀見此人，生染著心，念於財物，便於大眾中而作妄語。
所以然者，諸比丘！
財物染著甚為難捨，令人墮三惡道中，不得至無為之處！
是故，諸比丘！已生此心，便當捨離；若未生者，勿復興心染著財物。
如是，諸比丘！當作是學。」 ^567a5

爾時，諸比丘聞佛所說，歡喜奉行。
jing:: 
##  9
（九） ^567a12

聞如是：
一時，佛在羅閱城迦蘭陀竹園所，與大比丘眾五百人俱。 ^567a14

爾時，世尊告諸比丘：「云何，諸比丘！
頗有見提婆達兜清白之法乎？
然復提婆達兜為惡深重，受罪經劫不可療治。
於我法中，不見毫釐之善可稱記者。
以是之故，我今說提婆達兜諸罪之原首不可療治。
猶如有人而墮深廁，形體沒溺，無有一淨處。
有人欲來濟拔其命，安置淨處，遍觀廁側及彼人身，
頗有淨處，吾欲手捉拔濟出之。
彼人熟視，無一淨處而可捉者，便捨而去。
如是，諸比丘！我觀提婆達兜愚癡之人，
不見毫釐之法而可記者，受罪經劫不可療治。
所以然者，提婆達兜愚癡專意，偏著利養，
作五逆罪已，身壞命終，生惡趣中。
如是，諸比丘！利養深重，令人不得至安隱之處。
是故，諸比丘！以生利養心，便當捨離；若未生者，勿興染心。
如是，諸比丘！當作是學。」 ^567a15

爾時，諸比丘聞佛所說，歡喜奉行。
jing:: 
##  10
（一〇） ^567b2

聞如是：
一時，佛在羅閱城迦蘭陀竹園所，與大比丘眾五百人俱。 ^567b4

爾時，有一比丘聞如來記別調達，受罪一劫不可療治。
時，彼比丘便至尊者阿難所，共相問訊已，在一面坐。
爾時，彼比丘問阿難曰：「云何，阿難！
如來盡觀提婆達兜原本已，然後記別，受罪一劫不可療治乎？
頗有所由可得而記耶？」 ^567b5

時，阿難告曰：「如來所說終不虛設，身口所行而無有異。
如來真實記提婆達兜別，受罪深重，當經一劫不可療治。」 ^567b11

爾時，尊者阿難即從坐起至世尊所，頭面禮足，在一面住。
爾時，阿難白世尊曰：「有一比丘來至我所，
而作是說：『云何，阿難！
如來盡觀提婆達兜原本已，然後記別，受罪一劫不可療治乎？
頗有因緣可得記別耶？』
作是語已，各自捨去。」 ^567b13

世尊告曰：「彼比丘者必晚暮學出家，未久方來至我法中耳。
如來所說終不虛妄，云何於中復起猶豫？」 ^567b19

爾時，世尊告阿難曰：「汝往至彼，語比丘言：『如來呼卿。』」 ^567b21

阿難對曰：「如是。世尊！」
是時，阿難受世尊教，便往至彼比丘所，
到已，語彼比丘曰：「如來呼卿。」
彼比丘對曰：「如是。
尊者！」爾時，彼比丘便嚴衣服，共阿難至世尊所。
到已，禮世尊足，在一面坐。 ^567b23

爾時，世尊告彼比丘：「云何，愚人！
汝不信如來所說乎？
如來所教無有虛妄，汝今乃欲求如來虛妄。」 ^567b27

時，彼比丘白世尊曰：「提婆達兜比丘者，
有大神力，有大威勢。
云何世尊記彼一劫受罪重耶？」 ^567b29

佛告比丘曰：「護汝口語，勿於長夜受苦無量。」 ^567c3

爾時，世尊便說此偈：
　　「遊禪世俗通，至竟無解脫，
　　不造滅盡跡，復還墮地獄。 ^567c4

「若使我當見提婆達兜，身有毫釐之善法者，我終不記彼提婆達兜受罪一劫不可療治。
是故，愚人！我不見提婆達兜有毫釐之善法，
以是故，記彼提婆達兜受罪一劫不可療治。
所以然者，提婆達兜愚癡，貪著利養，起染著心，
作五逆惡，身壞命終，入地獄中。
所以然者，利養心重，敗人善本，令人不到安隱之處！
是故，諸比丘！設有利養心起，便當求滅；
若不有心，勿興想著。
如是，諸比丘！當作是學。」 ^567c7

爾時，彼比丘從坐起，整衣服，禮世尊足，
白世尊曰：「今自悔過，唯願垂恕！
愚癡所致，造不善行。
如來所說，無有二言，然我愚癡，起猶豫想。
唯願世尊受我悔過，改往修來。」
乃至再三。 ^567c16

世尊告曰：「善哉！比丘！
悔汝所念，恕汝不及，莫於如來興猶豫想。
今受汝悔過，後更莫作。」
乃至三四。 ^567c20

爾時，世尊便說此偈：
　　「設有作重罪，悔過更不犯，
　　此人應禁戒，拔其罪根原。」 ^567c23

爾時，彼比丘及四部眾聞佛所說，歡喜奉行。
　　四種阿那含　二心及二食
　　婆達二契經　智者當覺知
pin:: 
#  12 壹入道品
增壹阿含經壹入道品第十二
jing:: 
##  1
（一） ^567c26

聞如是：
一時，佛在舍衛國祇樹給孤獨園。 ^568a1

爾時，世尊告諸比丘：「有一入道，淨眾生行，
除去愁憂，無有諸惱，得大智慧，成泥洹證。
所謂當滅五蓋，思惟四意止。
云何名為一入？所謂專一心，是謂一入。
云何為道？所謂賢聖八品道，一名正見，
二名正治，三名正業，四名正命，五名正方便，
六名正語，七名正念，八名正定，是謂名道，是謂一入道。 ^568a2

「云何當滅五蓋？所謂貪欲蓋、瞋恚蓋、調戲蓋、
眠睡蓋、疑蓋，是謂當滅五蓋。 ^568a9

「云何思惟四意止？
於是，比丘內自觀身，除去惡念，無有愁憂；
外自觀身，除去惡念，無有愁憂；內外觀身，
除去惡念，無有愁憂。
內觀痛痛而自娛樂，外觀痛痛，內外觀痛痛；
內觀心而自娛樂，外觀心，內外觀心；內觀法，
外觀法，內外觀法而自娛樂。 ^568a10

「云何比丘內觀身而自娛樂？
於是，比丘觀此身隨其性行，從頭至足，
從足至頭，觀此身中皆悉不淨，無有可貪。
復觀此身有毛、髮、爪、齒、皮、肉、筋、骨、髓、腦、
脂膏、腸、胃、心、肝、脾、腎之屬，皆悉觀知。
屎、尿、生熟二藏、目淚、唾、涕、血脈、肪、膽，皆當觀知，無可貪者。
如是，諸比丘！當觀身自娛樂，除去惡念，無有愁憂。 ^568a16

「復次，比丘！還觀此身有地種耶？
水、火、風種耶？如是，比丘觀此身。
復次，比丘！觀此身，分別諸界，此身有四種，
猶如巧能屠牛之士、若屠牛弟子，解牛節解，
而自觀見此是脚，此是心，此是節，此是頭。
如是，彼比丘分別此界，而自觀察此身有地、
水、火、風種。如是，比丘觀身而自娛樂。 ^568a23

「復次，比丘！觀此身有諸孔，漏出不淨。
猶如彼人觀竹園，若觀葦叢。
如是，比丘觀此身有諸孔，漏出諸不淨。 ^568b1

「復次，比丘！觀死屍，或死一宿，或二宿，或三宿、
四宿，或五宿、六宿、七宿，身體膖脹，臭處不淨。
復自觀身與彼無異，吾身不免此患。
若復比丘觀死屍，烏鵲、鵄鳥所見噉食；
或為虎狼、狗犬、虫獸之屬所見噉食。
復自觀身與彼無異，吾身不離此患。
是謂比丘觀身而自娛樂。 ^568b3

「復次，比丘！觀死屍，或噉半散落在地，臭處不淨。
復自觀身與彼無異，吾身不離此法。
復次，觀死屍，肉已盡，唯有骨在，血所塗染。
復以此身觀彼身亦無有異。
如是，比丘觀此身。
復次，比丘！觀死屍筋纏束薪，復自觀身與彼無異。
如是，比丘觀此身。 ^568b10

「復次，比丘！觀死屍骨節分散，散在異處，
或手骨、脚骨各在一處；或膞骨，或腰骨，
或尻骨，或臂骨，或肩骨，或脇骨，或脊骨，
或項骨，或髑髏。復以此身與彼無異，吾不免此法，吾身亦當壞敗。
如是，比丘觀身而自娛樂。 ^568b16

「復次，比丘！觀死屍白色、白珂色。
復自觀身與彼無異，吾不離此法，是謂比丘自觀身。 ^568b21

「復次，比丘！若見死屍、骨青、瘀想，無可貪者，或與灰土同色不可分別。
如是，比丘！自觀身除去惡念，無有愁憂；
此身無常，為分散法。
如是，比丘內自觀身，外觀身，內外觀身，解無所有。 ^568b23

「云何比丘內觀痛痛？
於是，比丘得樂痛時，即自覺知我得樂痛；
得苦痛時，即自覺知我得苦痛；得不苦不樂痛時，即自覺知我得不苦不樂痛。
若得食樂痛時，便自覺知我得食樂痛；
若得食苦痛時，便自覺知我得食苦痛；
若得食不苦不樂痛時，亦自覺知我食不苦不樂痛。
若得不食樂痛時，便自覺知我得不食樂痛；
若得不食苦痛時，亦自覺知我不食苦痛；
若得不食不苦不樂痛時，亦自覺知我得不食不苦不樂痛。
如是，比丘內自觀痛。 ^568b27

「復次。若復比丘得樂痛時，爾時不得苦痛，爾時自覺知我受樂痛。
若得苦痛時，爾時不得樂痛，自覺知我受苦痛。
若得不苦不樂痛時，爾時無苦無樂，自覺知我受不苦不樂痛。
彼習法而自娛樂，亦觀盡法，復觀習盡之法。
或復有痛而現在前可知可見，思惟原本，
無所依倚而自娛樂，不起世間想；於其中亦不驚怖，
以不驚怖，便得泥洹：生死已盡，梵行已立，
所作已辦，更不復受有，如真實知。
如是，比丘內自觀痛，除去亂念，無有愁憂；
外自觀痛，內外觀痛，除去亂念，無有愁憂。
如是，比丘內外觀痛。 ^568c9

「云何比丘觀心心法而自娛樂？
於是，比丘有愛欲心，便自覺知有愛欲心；
無愛欲心，亦自覺知無愛欲心。
有瞋恚心，便自覺知有瞋恚心；無瞋恚心，亦自覺知無瞋恚心。
有愚癡心，便自覺知有愚癡心；無愚癡心，便自覺知無愚癡心。
有愛念心，便自覺知有愛念心；無愛念心，便自覺知無愛念心。
有受入心，便自覺知有受入心；無受入心，便自覺知無受入心。
有亂念心，便自覺知有亂心；無亂心，便自覺知無亂心。
有散落心，亦自覺知有散落心；無散落心，便自覺知無散落心。
有普遍心，便自覺知有普遍心；無普遍心，便自覺知無普遍心。
有大心，便自覺知有大心；無大心，便自覺知無大心。
有無量心，便自覺知有無量心；無無量心，便自覺知無無量心。
有三昧心，便自覺知有三昧心；無三昧心，便自覺知無三昧心。
未解脫心，便自覺知未解脫心；已解脫心，便自覺知已解脫心。
如是，比丘心相觀意止。 ^568c21

「觀習法，觀盡法，并觀習盡之法，思惟法觀而自娛樂。
可知、可見、可思惟、不可思惟，無所猗，不起世間想，
已不起想，便無畏怖；已無畏怖，便無餘；
已無餘，便涅槃：生死已盡，梵行已立，所作已辦，
更不復受有，如實知之。
如是，比丘內自觀心心意止，除去亂念，
無有憂愁；外觀心，內外觀心心意止。
如是，比丘心心相觀意止。 ^569a11

「云何比丘法法相觀意止？
於是，比丘修念覺意，依觀、依無欲、依滅盡，捨諸惡法。
修法覺意、修精進覺意、修喜覺意、修猗覺意、
修三昧覺意、修護覺意，依觀、依無欲、依滅盡，捨諸惡法。
如是，比丘法法相觀意止。 ^569a18

「復次，比丘！於愛欲解脫，除惡不善法，有覺、
有觀，有猗念，樂於初禪而自娛樂。
如是，比丘法法相觀意止。 ^569a23

「復次，比丘！捨有覺、有觀，內發歡喜，專其一意，
成無覺、無觀，念猗喜安，遊二禪而自娛樂。
如是，比丘法法相觀意止。 ^569a26

「復次，比丘！捨於念，修於護，恒自覺知身覺樂，
諸賢聖所求，護念清淨，行於三禪。
如是，比丘法法相觀意止。 ^569a29

「復次，比丘！捨苦樂心，無復憂喜，無苦無樂，
護念清淨，樂於四禪。
如是，比丘法法相觀意止。
彼行習法，行盡法，并行習盡之法而自娛樂，便得法意止而現在前。
可知可見，除去亂想，無所依猗，不起世間想；
已不起想，便無畏怖；已無畏怖，生死便盡；
梵行已立，所作已辦，更不復受有，如實知之。
諸比丘！依一入道眾生得清淨，遠愁憂，
無復喜想，便逮智慧，得涅槃證。
所謂滅五蓋，修四意止也。」 ^569b2

爾時，諸比丘聞佛所說，歡喜奉行。
jing:: 
##  2
（二） ^569b12

聞如是：
一時，佛在舍衛國祇樹給孤獨園。 ^569b13

爾時，世尊告諸比丘：「我於是中不見一法速磨滅者，憎嫉梵行。
是故，諸比丘！當修行慈忍，身行慈，口行慈，意行慈。
如是，諸比丘！當作是學。」 ^569b14

爾時，諸比丘聞佛所說，歡喜奉行。
jing:: 
##  3
（三） ^569b17

聞如是：
一時，佛在舍衛國祇樹給孤獨園。 ^569b19

爾時，世尊告諸比丘：「若有一人出現世時，
諸天、人民、魔及魔天、沙門、婆羅門，最尊最上，
無與等者，福田第一，可事可敬。
云何為一人？所謂多薩阿竭、阿羅呵、三耶三佛。
是謂一人出現世時，過諸天、人民、阿須倫、
魔及魔天、沙門、婆羅門上，最尊最上，無與等者，
福田第一，可事可敬。
如是，諸比丘！常當供養如來。
如是，諸比丘！當作是學。」 ^569b20

爾時，諸比丘聞佛所說，歡喜奉行。
jing:: 
##  4
（四） ^569b27

聞如是：
一時，佛在舍衛國祇樹給孤獨園。 ^569b29

爾時，世尊告諸比丘：「其有瞻視病者，則為瞻視我已；
有看病者，則為看我已。
所以然者，我今躬欲看視疾病。
諸比丘！我不見一人於諸天、世間、沙門、
婆羅門施中，最上無過是施。
其行是施，爾乃為施，獲大果報，得大功德，
名稱普至，得甘露法味。
所謂如來、至真、等正覺，知施中最上無過是施。
其行是施，爾乃為施，獲大果報，得大功德。
我今因此因緣而作是說：『瞻視病者，則為瞻視我已而無有異，
汝等長夜獲大福祐。』
如是，諸比丘！當作是學。」 ^569c1

爾時，諸比丘聞佛所說，歡喜奉行。
jing:: 
##  5
（五） ^569c11

聞如是：
一時，佛在舍衛國祇樹給孤獨園。 ^569c13

爾時，世尊告諸比丘：「其有歎譽阿練若者，則為歎譽我已。
所以然者，我今恒自歎譽阿練若行；其有誹謗阿練若者，則為誹謗我已。
其有歎說乞食，則為歎譽我已。
所以然者，我恒歎說能乞食者；其有謗毀乞食，則為毀我已。
其有歎說獨坐者，則為歎說我已。
所以然者，我恒歎說能獨坐者；其有毀獨坐者，則為毀我已。
其有歎譽一坐一食者，則為歎譽我已。
所以然者，我恒歎譽一坐一食者；其有毀者，則為毀我已。
若有歎說坐樹下者，則為歎說我身無異。
所以然者，我恒歎譽在樹下者；若有毀彼在樹下者，則為毀我已。
其有歎說露坐者，則為歎說我已。
所以者何？我恒歎說露坐者；其有毀辱露坐者，則毀辱我已。
其有歎說空閑處者，則為歎說我已。
所以者何？我恒歎說空閑處者；其有毀辱空閑處者，則為毀辱我已。
其有歎說著五納衣者，則為歎說我已。
所以者何？我恒歎說著五納衣者；其有毀辱著五納衣者，則為毀辱我已。 ^569c14

「其有歎說持三衣者，則為歎說我已。
何以故？我恒歎說持三衣者；其有毀辱持三衣者，則為毀辱我已。
其有歎說在塚間坐者，則為歎說我已。
何以故？我恒歎說在塜間坐者；其有毀辱在塚間坐者，則為毀辱我已。
其有歎一食者，則為歎說我已。
何以故？我恒歎說一食者；其有毀辱一食者，則為毀辱我已。
其有歎說日正中食者，則為歎說我已。
何以故？我恒歎說正中食者；其有毀辱正中食者，則為毀辱我已。 ^570a5

「其有歎說諸頭陀行者，則為歎說我已。
所以然者，我恒歎說諸頭陀行；其有毀辱諸頭陀行者，則為毀辱我已。
我今教諸比丘！當如大迦葉所行，無有漏失者。
所以然者，迦葉比丘有此諸行。
是故，諸比丘！所學常當如大迦葉。
如是，比丘！當作是學。」 ^570a15

爾時，諸比丘聞佛所說，歡喜奉行。
jing:: 
##  6
（六） ^570a21

聞如是：
一時，佛在羅閱城迦蘭陀竹園所，與大比丘眾五百人俱。 ^570a23

爾時，尊者大迦葉住阿練若，到時乞食，
不擇貧富，一處一坐，終不移易，樹下，露坐，
或空閑處，著五納衣，或持三衣，或在塚間，
或時一食，或正中食，或行頭陀，年高長大。
爾時，尊者大迦葉食後，便詣一樹下禪定。
禪定已，從坐起，整衣服，往至世尊所。 ^570a24

是時，世尊遙見迦葉來，世尊告曰：「善來，迦葉！」 ^570b1

時，迦葉便至世尊所，頭面禮足，在一面坐。 ^570b2

世尊告曰：「迦葉！汝今年高長大，志衰朽弊。
汝今可捨乞食，乃至諸頭陀行，亦可受諸長者請，并受衣裳。」 ^570b3

迦葉對曰：「我今不從如來教。
所以然者，若當如來不成無上正真道者，我則成辟支佛。
然彼辟支佛盡行阿練若，到時乞食，不擇貧富，
一處一坐，終不移易，樹下，露坐，或空閑處，
著五納衣，或持三衣，或在塚間，或時一食，
或正中食，或行頭陀。
如今不敢捨本所習，更學餘行。」 ^570b5

世尊告曰：「善哉！善哉！
迦葉！多所饒益，度人無量，廣及一切，天、人得度。
所以然者，若，迦葉！
此頭陀行在世者，我法亦當久在於世。
設法在世，益增天道，三惡道便減，亦成須陀洹、
斯陀含、阿那含三乘之道，皆存於世。
諸比丘！所學皆當如迦葉所習。
如是，諸比丘！當作是學。」 ^570b12

爾時，諸比丘聞佛所說，歡喜奉行。
jing:: 
##  7
（七） ^570b18

聞如是：
一時，佛在舍衛國祇樹給孤獨園。 ^570b20

爾時，世尊告諸比丘：「利養甚重，令人不得至無上正真之道。
所以然者，諸比丘！
彼提婆達兜愚人，取彼王子婆羅留支五百釜食供養。
設彼不與者，提婆達兜愚人終不作此惡；
以婆羅留支王子五百釜食日來供養，
是故提婆達兜起五逆惡，身壞命終，生摩訶阿鼻地獄中。
以此方便，當知利養甚重，令人不得至無上正真之道。
若未生利養心不應生，已生當滅之。
如是，諸比丘！當作是學。」 ^570b21

爾時，諸比丘聞佛所說，歡喜奉行。
jing:: 
##  8
（八） ^570c1

聞如是：
一時，佛在羅閱城耆闍崛山中，與大比丘眾五百人俱。 ^570c2

爾時，提婆達兜壞亂眾僧，壞如來足，教阿闍世取父王殺，
復殺羅漢比丘尼，在大眾中而作是說：「何處有惡？
惡從何生？誰作此惡當受其報？
我亦不作此惡而受其報。」 ^570c3

爾時，有眾多比丘，入羅閱城乞食而聞此語。
提婆達兜愚人在大眾中而作是說：「何處有惡？
惡從何生？誰作此惡而受其報？」
爾時，眾多比丘食後攝取衣鉢，以尼師壇著右肩上，
便往至世尊所，頭面禮足，在一面坐。 ^570c7

爾時，眾多比丘白世尊曰：「提婆達兜愚人在大眾中而作是說：
『云何為惡無殃，作福無報，無有受善惡之報。』」 ^570c12

爾時，世尊告諸比丘：「有惡、有罪，善惡之行皆有報應。
若彼提婆達兜愚人知有善惡報者，便當枯竭，
愁憂不樂；沸血便從面孔出，以彼提婆達兜不知善惡之報，
是故在大眾中而作是說：『無善惡之報，
為惡無殃，作善無福。』」 ^570c15

爾時，世尊便說此偈：
　　「愚者審自明，為惡為有福；
　　我今豫了知，善惡之報應。 ^570c20

「如是，諸比丘！當遠離惡，為福莫惓。
諸比丘！當作是學。」 ^570c23

爾時，諸比丘聞佛所說，歡喜奉行。
jing:: 
##  9
（九） ^570c24

聞如是：
一時，佛在舍衛國祇樹給孤獨園。 ^570c26

爾時，世尊告諸比丘：「受人利養甚重不易，令人不得至無為之處。
所以然者，利養之報，斷入人皮，以斷皮，
便斷肉；以斷肉，便斷骨；以斷骨，便徹髓。
諸比丘！當以此方便，知利養甚重。
若未生利養心便不生，已生求令滅之。
如是，諸比丘！當作是學。」 ^570c27

爾時，諸比丘聞佛所說，歡喜奉行。
jing:: 
##  10
（一〇） ^571a4

聞如是：
一時，佛在舍衛國祇樹給孤獨園。 ^571a5

爾時，世尊告諸比丘：「受人利養甚為不易，令人不得至無為之處。
所以然者，若彼師利羅比丘不貪利養者，
不作爾許無量殺生，身壞命終，生地獄中。」 ^571a6

爾時，世尊便說此偈：
　　「受人利養重，壞人清白行；
　　是故當制心，莫貪著於味。
　　師利以得定，乃至天帝宮；
　　便於神通退，墮於屠殺中。 ^571a9

「諸比丘！當以此方便，知受人利養甚為不易。
如是，比丘當作是學，未生利養心制令不生，已生此心求方便令滅。
如是，諸比丘！當作是學。」 ^571a15

爾時，諸比丘聞佛所說，歡喜奉行。
增壹阿含經卷第五
 ^571a18
