
other:: 雜阿含經卷第四十一
translator:: 宋天竺三藏求那跋陀羅譯

# 四一

jing:: 
##  1121
（一一二一）
如是我聞：
一時，佛住迦毘羅衛國尼拘律園。
時，有眾多釋氏來詣佛所，稽首禮足，退坐一面。 ^297b19

爾時，世尊告諸釋氏：「汝等諸瞿曇！
於法齋日及神足月受持齋戒，修功德不？」 ^297b21

諸釋氏白佛言：「世尊！
我等於諸齋日有時得受齋戒，有時不得；
於神足月有時齋戒，修諸功德，有時不得。」 ^297b23

佛告諸釋氏：「瞿曇！
汝等不獲善利，汝等是憍慢者、煩惱人、
憂悲人、惱苦人。何故於諸齋日或得齋戒，或不得？
於神足月或得齋戒，作諸功德，或不得？
諸瞿曇！譬人求利，日日增長，一日一錢，
二日兩錢，三日四錢，四日八錢，五日十六錢，六日三十二錢。
如是士夫日常增長，八日、九日乃至一月，錢財轉增廣耶？」 ^297b25

長者白佛：「如是，世尊！」
佛告釋氏：「云何，瞿曇！
如是士夫錢財轉增，當得自然錢財增廣，
復欲令我於十年中一向喜樂心樂，多住禪定，寧得以不？」 ^297c4

釋氏答言：「不也，世尊！」
佛告釋氏：「若得九年、八年、七年、六年、五年、
四年、三年、二年、一年喜樂心樂，多住禪定以不？」 ^297c7

釋氏答言：「不也，世尊！」 ^297c9

佛告釋氏：「且置年歲，寧得十月、九月、八月乃至一月喜樂心樂，
多住禪定以不？復置一月，寧得十日、九日、
八日乃至一日一夜喜樂心樂，禪定多住以不？」 ^297c10

釋氏答言：「不也，世尊！」 ^297c13

佛告釋氏：「我今語汝。
我聲聞中有直心者，不諂不幻。
我於彼人，十年教化。
以是因緣，彼人則能百千萬歲一向喜樂心樂，
多住禪定，斯有是處！
復置十年，若九年、八年乃至一年，十月、
九月乃至一月，十日、九日乃至一日一夜，
我教化，至其明旦，能令勝進。
晨朝教化，乃至日暮，能令勝進。
以是因緣，得百千萬歲一向喜樂心樂，
多住禪定，成就二果：或斯陀含果、阿那含果。
以彼士夫先得須陀洹故。」 ^297c14

釋氏白佛：「善哉！世尊！
我從今日，於諸齋日當修齋戒，乃至八支，
於神足月受持齋戒，隨力惠施，修諸功德。」 ^297c23

佛告釋氏：「善哉！瞿曇！
為真實要。」 ^297c26

佛說此經已，時諸釋種聞佛所說，歡喜隨喜，作禮而去。
jing:: 
##  1122
（一一二二） ^297c27

如是我聞：
一時，佛住迦毘羅衛國尼拘律園中。 ^297c29

時，有眾多釋氏集論議堂，作如是論議。
時，有釋氏語釋氏難提：「我有時得詣如來，
恭敬供養，有時不得；有時得親近供養知識比丘，
有時不得，又復不知有諸智慧優婆塞，
有餘智慧優婆塞、智慧優婆夷疾病困苦，
復云何教化、教誡說法，今當共往詣世尊所，
問如此義，如世尊教，當受奉行。」 ^298a1

爾時，難提與諸釋氏俱詣佛所，稽首禮足，
退住一面，白佛言：「世尊！
我等諸釋氏集論議堂，作如是論議，有諸釋氏語我言：『難提！
我等或時見如來，恭敬供養，或時不見，
或時往見諸知識比丘，親近供養，或時不得……』」
如是廣說，乃至「『如佛所教誡，當受奉行。』
我等今日請問世尊，若智慧優婆塞，有餘智慧優婆塞、優婆夷疾病困苦。
云何教化、教誡說法？」 ^298a8

佛告難提：「若有智慧優婆塞，當詣餘智慧優婆塞、
優婆夷疾病困苦者所，以三種穌息處而教授之言：『仁者！
汝當成就於佛不壞淨，於法、僧不壞淨。』
以是三種穌息處而教授已，當復問言：『汝顧戀父母不？』
彼若有顧戀父母者，當教令捨，當語彼言：
『汝顧戀父母得活者，可顧戀耳，既不由顧戀而得活，用顧戀為？』
彼若言不顧戀父母者，當歎善隨喜，當復問言：
『汝於妻子、奴僕、錢財諸物有顧念不？』
若言顧念，當教令捨，如捨顧戀父母法；
若言不顧念，歎善隨喜，當復問言：『汝於人間五欲顧念以不？』
若言顧念，當為說言：『人間五欲惡露不淨，
敗壞臭處，不如天上勝妙五欲。』
教令捨離人間五欲，教令志願天上五欲。
若復彼言心已遠離人間五欲，先已顧念天勝妙欲，
歎善隨喜，復語彼言：『天上妙欲無常、苦、
空、變壞之法，諸天上有身勝天五欲。』
若言已捨顧念天欲，顧念有身勝欲，歎善隨喜，
當復教言：『有身之欲，亦復無常、變壞之法，
有行滅、涅槃、出離之樂，汝當捨離有身顧念，
樂於涅槃寂滅之樂為上、為勝。』
彼聖弟子已能捨離有身顧念，樂涅槃者，歎善隨喜。 ^298a16

「如是，難提！彼聖弟子先後次第教誡、教授，
令得不起、涅槃，猶如比丘百歲壽命，解脫涅槃。」 ^298b10

佛說此經已，釋氏難提等聞佛所說，歡喜隨喜，作禮而去。
jing:: 
##  1123
（一一二三） ^298b12

如是我聞：
一時，佛住迦毘羅衛國尼拘律園中。 ^298b14

時，有釋氏名曰菩提，來詣佛所，稽首佛足，
退坐一面，白佛言：「善哉！
世尊！我等快得善利，得為世尊親屬。」 ^298b15

佛告菩提：「莫作是語：『我得善利，得與世尊親屬故然。』
菩提！所謂善利者，於佛不壞淨，於法、僧不壞淨，聖戒成就。
是故，菩提！當作是學：『我當於佛不壞淨，
於法、僧不壞淨，聖戒成就。』」 ^298b17

佛說此經已，釋氏菩提聞佛所說，歡喜隨喜，作禮而去。
jing:: 
##  1124
（一一二四） ^298b22

如是我聞：
一時，佛住迦毘羅衛國尼拘律園中。 ^298b24

爾時，世尊告諸比丘：「若聖弟子得於佛不壞淨成就。
時，若彼諸天先得於佛不壞淨戒成就因緣往生者，
皆大歡喜，歎言：『我以得於佛不壞淨成就因緣故，來生於此善趣天上。
彼聖弟子今得於佛不壞淨成就，以是因緣，亦當復來生此善趣天中。』
於法、僧不壞淨，聖戒成就亦如是說。」 ^298b25

佛說此經已，諸比丘聞佛所說，歡喜奉行。
jing:: 
##  1125
（一一二五） ^298c2

如是我聞：
一時，佛住舍衛國祇樹給孤獨園。 ^298c4

爾時，世尊告諸比丘：「有四種須陀洹道分，
親近善男子、聽正法、內正思惟、法次法向。」 ^298c5

佛說此經已，諸比丘聞佛所說，歡喜奉行。
jing:: 
##  1126
（一一二六） ^298c7

如是我聞：
一時，佛住舍衛國祇樹給孤獨園。 ^298c9

爾時，世尊告諸比丘：「有四須陀洹分。
何等為四？謂於佛不壞淨，於法、僧不壞淨，
聖戒成就，是名須陀洹分。」 ^298c10

佛說此經已，諸比丘聞佛所說，歡喜奉行。
jing:: 
##  1127
（一一二七） ^298c12

如是我聞：
一時，佛住舍衛國祇樹給孤獨園。 ^298c14

爾時，世尊告諸比丘：「若有成就四法者，當知是須陀洹。
何等為四？謂於佛不壞淨，於法、僧不壞淨，
聖戒成就，是名四法成就者，當知是須陀洹。」 ^298c15

佛說此經已，諸比丘聞佛所說，歡喜奉行。 ^298c18

如不分別說，如是分別，比丘、比丘尼、式叉摩尼、
沙彌、沙彌尼、優婆塞、優婆夷成就四法者，
當知是須陀洹，一一經如上說。
jing:: 
##  1128
（一一二八） ^298c20

如是我聞：
一時，佛住舍衛國祇樹給孤獨園。 ^298c23

爾時，世尊告諸比丘：「有四沙門果。
何等為四？謂須陀洹果、斯陀含果、阿那含果、阿羅漢果。」 ^298c24

佛說此經已，諸比丘聞佛所說，歡喜奉行。
jing:: 
##  1129
（一一二九） ^298c26

如是我聞：
一時，佛住舍衛國祇樹給孤獨園。 ^298c28

爾時，世尊告諸比丘：「有四沙門果。
何等為四？謂須陀洹果、斯陀含果、阿那含果、阿羅漢果。
何等為須陀洹果？
謂三結斷，是名須陀洹果。
何等為斯陀含果？
謂三結斷，貪、恚、癡薄，是名斯陀含果。
何等為阿那含果？
謂五下分結斷，是名阿那含果。
何等為阿羅漢果？
若彼貪欲永盡，瞋恚永盡，愚癡永盡，一切煩惱永盡，是名阿羅漢果。」 ^298c29

佛說此經已，諸比丘聞佛所說，歡喜奉行。
jing:: 
##  1130
（一一三〇） ^299a7

如是我聞：
一時，佛住舍衛國祇樹給孤獨園。 ^299a9

爾時，世尊告諸比丘：「若於彼處，有比丘經行於彼處，
四沙門果中得一一果者，彼比丘盡其形壽，常念彼處。」 ^299a10

佛說此經已，諸比丘聞佛所說，歡喜奉行。 ^299a12

如經行處，如是住處、坐處、臥處，亦如是說。 ^299a14

如是比丘，如是比丘尼、式叉摩尼、沙彌、
沙彌尼、優婆塞、優婆夷一一四經如上說。
jing:: 
##  1131
（一一三一） ^299a15

如是我聞：
一時，佛住舍衛國祇樹給孤獨園。 ^299a17

爾時，世尊告諸比丘：「如四食於四大，眾生安立，饒益攝受。
何等為四？謂摶食、觸食、意思食、識食。
如是四種，福德潤澤、善法潤澤，安樂食。
何等為四？謂於佛不壞淨成就，福德潤澤、
善法潤澤、安樂食；法、僧不壞淨，聖戒成就，
福德潤澤、善法潤澤、安樂食。」 ^299a18

佛說此經已，諸比丘聞佛所說，歡喜奉行。
jing:: 
##  1132
（一一三二） ^299a24

如是我聞：
一時，佛住舍衛國祇樹給孤獨園。 ^299a25

爾時，世尊告諸比丘……如上說。
差別者：「於佛不壞淨成就，福德潤澤、善法潤澤、
安樂食；於法不壞淨，於諸聞法可意愛念，
聖戒成就，福德潤澤、善法潤澤、安樂食。」 ^299a26

佛說此經已，諸比丘聞佛所說，歡喜奉行。
jing:: 
##  1133
（一一三三） ^299a29

如是我聞：
一時，佛住舍衛國祇樹給孤獨園。 ^299b2

爾時，世尊告諸比丘……如上說。
差別者：「於佛不壞淨成就者，福德潤澤、
善法潤澤、安樂食；若法、若慳垢纏眾生所，
心離慳垢眾多住，行解脫施，常施，樂於捨，
等心行施，聖戒成就，福德潤澤、善法潤澤、安樂食。」 ^299b3

佛說此經已，諸比丘聞佛所說，歡喜奉行。
jing:: 
##  1134
（一一三四） ^299b8

如是我聞：
一時，佛住舍衛國祇樹給孤獨園。 ^299b9

爾時，世尊告諸比丘……如上說。
差別者：「如是四種福德潤澤、善法潤澤、
安樂食，彼聖弟子功德果報不可稱量，
得爾所福、爾所果報；然彼多福墮大功德積聚數，
如前五河譬經說，乃至說偈。」 ^299b10

佛說此經已，諸比丘聞佛所說，歡喜奉行。
jing:: 
##  1135
（一一三五） ^299b14

如是我聞：
一時，佛住舍衛國祇樹給孤獨園。 ^299b16

爾時，有四十天子，極妙之色，夜過晨朝，
來詣佛所，稽首禮足，退坐一面。 ^299b17

爾時，世尊告諸天子：「善哉！
善哉！諸天子！汝等成就於佛不壞淨，於法、
僧不壞淨，聖戒成就？」 ^299b18

時，天子從座起，整衣服，稽首佛足，合掌白佛言：「世尊！
我成就於佛不壞淨，緣此功德，身壞命終，今生天上。」 ^299b20

一天子白佛言：「世尊！
我於法不壞淨成就，緣此功德，身壞命終，今生天上。」 ^299b23

一天子白佛言：「世尊！
我於僧不壞淨成就，緣此功德，身壞命終，今生天上。」 ^299b25

一天子白佛言：「世尊！
我於聖戒成就，緣此功德，身壞命終，今生天上。」 ^299b27

時，四十天子各於佛前自記說須陀洹果已，即沒不現。 ^299b28

如四十天子，如是四百天子、八百天子、
十千天子、二十千天子、三十千天子、四十千天子、
五十千天子、六十千天子、七十千天子、
八十千天子，各於佛前自記說須陀洹果已，即沒不現。
jing:: 
##  1136
（一一三六） ^299c1

如是我聞：
一時，佛住舍衛國迦蘭陀竹園。 ^299c6

爾時，世尊告諸比丘：「當如月譬住，如新學，
慚愧軟下，攝心斂形而入他家。
如明目士夫臨深登峰，攝心斂形，難速前進。
如是，比丘如月譬住，亦如新學，慚愧軟下，御心斂形而入他家。
迦葉比丘如月譬住，亦如新學，慚愧軟下諸高慢，御心控形而入他家。
如明目士夫臨深登峰，御心控形，正觀而進。」 ^299c7

佛告比丘：「於意云何？
比丘為何等像類應入他家？」 ^299c14

諸比丘白佛言：「世尊是法根、法眼、法依，唯願廣說！
諸比丘聞已，當受奉行。」 ^299c15

佛告諸比丘：「諦聽，善思，當為汝說。
若有比丘於他家心不縛著貪樂，於他得利，
他作功德，欣若在己，不生嫉想，亦不自舉，亦不下人。
如是像類比丘應入他家。」 ^299c17

爾時，世尊以手捫摸虛空，告諸比丘：「我今此手，
寧著空、縛空、染空不？」 ^299c22

比丘白佛：「不也，世尊！」 ^299c23

佛告比丘：「比丘之法常如是：不著、不縛、不染心而入他家。
唯迦葉比丘以不著、不縛、不染之心而入他家，
於他得利及作功德，欣若在己，不生嫉想、
不自舉、不下人，其唯迦葉比丘應入他家。」 ^299c24

爾時，世尊復以手捫摸虛空，告諸比丘：「於意云何？
我今此手，寧著空、縛空、染空以不？」 ^299c29

諸比丘白佛言：「不也，世尊！」
佛告比丘：「其唯迦葉比丘心常如是，以不著、
不縛、不染之心入於他家。」 ^300a2

爾時，世尊告諸比丘：「何等像類比丘應清淨說法？」 ^300a4

諸比丘白佛：「世尊是法根、法眼、法依，唯願廣說！
諸比丘聞已，當受奉行。」 ^300a5

佛告比丘：「諦聽，善思，當為汝說。
若有比丘作如是心為人說法：『何等人於我起淨信心，
為本已當得供養衣被、飲食、臥具、湯藥。』
如是說者，名不清淨說法。 ^300a7

「若復比丘為人說法，作如是念：『世尊顯現正法、
律，離諸熾然，不待時節，即此現身，緣自覺知，
正向涅槃，而諸眾生沈溺老、病、死、憂、悲、
惱、苦，如此眾生聞正法者，以義饒益，長夜安樂。』
以是正法因緣，以慈心、悲心、哀愍心、欲令正法久住心而為人說，
是名清淨說法。唯迦葉比丘有如是清淨心為人說法，
以如來正法、律，乃至令法久住心而為人說。
是故，諸比丘！當如是學、如是說法，於如來正法、
律，乃至令法久住心為人說法。」 ^300a10

佛說此經已，諸比丘聞佛所說，歡喜奉行。
jing:: 
##  1137
（一一三七） ^300a21

如是我聞：
一時，佛住舍衛國祇樹給孤獨園。 ^300a22

爾時，世尊告諸比丘：「若有比丘欲入他家，
作如是念，彼當施我，莫令不施，頓施非漸施，
多施非少施，勝施非陋施，速施非緩施。
以如是心而至他家，若他不施，乃至緩施，是比丘心則屈辱。
以是因緣，其心退沒，自生障閡。 ^300a23

「若復比丘欲入他家，作如是念：『出家之人卒至他家，
何由得施非不施，頓施非漸施，多施非少施，
勝施非陋施，速施非緩施？』
作如是念而至他家。
若彼不施，乃至緩施，是比丘心不屈辱，
亦不退沒，不生障礙，唯迦葉比丘作如是念而入他家。
是故，諸比丘！當如是學，作如是念而入他家，
出家之人卒至他家，何由得施非不施，乃至速施非緩施？」 ^300a28

佛說此經已，諸比丘聞佛所說，歡喜奉行。
jing:: 
##  1138
（一一三八） ^300b7

如是我聞：
一時，佛住舍衛國祇樹給孤獨園。 ^300b9

爾時，尊者摩訶迦葉住舍衛國東園鹿子母講堂。
時，尊者摩訶迦葉晡時從禪覺，往詣佛所，
稽首禮足，退坐一面。 ^300b10

爾時，世尊告尊者摩訶迦葉：「汝當為諸比丘說法教誡、教授。
所以者何？我常為諸比丘說法教誡、教授，汝亦應爾。」 ^300b12

尊者摩訶迦葉白佛言：「世尊！
今世比丘難可教授，或有比丘不忍聞說。」 ^300b15

佛告摩訶迦葉：「汝何因緣作如是說？」 ^300b17

摩訶迦葉白佛言：「世尊！
我見有兩比丘，一名槃稠，是阿難弟子；
二名阿浮毘，是摩訶目揵連弟子。
彼二人共諍多聞，各言：『汝來當共論議，誰所知多？
誰所知勝？』」 ^300b18

時，尊者阿難住於佛後，以扇扇佛，語尊者摩訶迦葉言：「且止！
尊者摩訶迦葉！且忍！
尊者迦葉！此年少比丘少智、惡智。」 ^300b21

尊者摩訶迦葉語尊者阿難言：「汝且默然！
莫令我於僧中問汝事。」 ^300b24

時，尊者阿難即默然住。
爾時，世尊告一比丘：「汝往至彼槃禂比丘、
阿浮毘比丘所，作是言：『大師語汝。』」
時，彼比丘即受教，至槃禂比丘、阿浮毘比丘所，
作是言：「大師語汝。」 ^300b26

時，槃禂比丘、阿浮毘比丘答言奉教，即俱往佛所，
稽首禮足，退住一面。 ^300b29

爾時，世尊告二比丘：「汝等二人，實共諍論，
各言：『汝來試共論議，誰多誰勝』耶？」 ^300c2

二比丘白佛言：「實爾。
世尊！」 ^300c4

佛告二比丘：「汝等持我所說修多羅、祇夜、
受記、伽陀、優陀那、尼陀那、阿波陀那、伊帝目多伽、
闍多伽、毘富羅、阿浮多達摩、優波提舍等法，
而共諍論，各言：『汝來試共論議，誰多誰勝』耶？」 ^300c5

二比丘白佛：「不也，世尊！」 ^300c9

佛告二比丘：「汝等不以我所說修多羅，
乃至優波提舍，而自調伏，自止息，自求涅槃耶？」 ^300c10

二比丘白佛：「如是，世尊！」
佛告二比丘：「汝知我所說修多羅，乃至優波提舍，
汝愚癡人應共諍論，誰多誰勝耶？」 ^300c12

時，二比丘前禮佛足，重白佛言：「悔過！
世尊！悔過！善逝！我愚我癡，不善不辯，而共諍論。」 ^300c14

佛告二比丘：「實知罪悔過，愚癡，不善不辯，而共諍論。
今已自知罪，自見罪，知見悔過，於未來世律儀戒生。
我今受汝，憐愍故，令汝善法增長，終不退減。
所以者何？若有自知罪，自見罪，知見悔過，
於未來世律儀戒生，終不退減。」 ^300c16

時，二比丘聞佛所說，歡喜隨喜，作禮而去。
jing:: 
##  1139
（一一三九） ^300c22

如是我聞：
一時，佛住舍衛國祇樹給孤獨園。 ^300c23

爾時，尊者摩訶迦葉住舍衛國東園鹿子母講堂，
晡時從禪覺，詣世尊所，稽首禮足，退坐一面。 ^300c24

佛告迦葉：「汝當教授、教誡諸比丘！
為諸比丘說法教誡、教授。
所以者何？我常為諸比丘說法教誡、教授，汝亦應爾。」 ^300c26

尊者摩訶迦葉白佛言：「世尊！
今諸比丘難可為說法，若說法者，當有比丘不忍、不喜。」 ^300c29

佛告迦葉：「汝見何等因緣而作是說？」 ^301a2

摩訶迦葉白佛言：「世尊！
若有比丘於諸善法無信敬心，若聞說法，彼則退沒。
若惡智人於諸善法無精進、慚愧、智慧，
聞說法者，彼則退沒，若人貪欲、瞋恚、睡眠、
掉悔、疑惑，身行慠暴，忿恨失念，不定無智，
聞說法者，彼則退沒。
世尊！如是比諸惡人者，尚不能令心住善法，況復增進！
當知是輩，隨其日夜，善法退減，不能增長。 ^301a3

「世尊！若有士夫於諸善法信心清淨，是則不退；
於諸善法精進、慚愧、智慧，是則不退，不貪，
不恚、睡眠、掉悔、疑惑，是則不退；身不弊暴，
心不染污，不忿，不恨，定心正念智慧，是則不退。
如是人者，於諸善法日夜增長，況復心住，
此人日夜常求勝進，終不退減。」 ^301a10

佛告迦葉：「如是，如是。
於諸善法無信心者，是則退減……」亦如迦葉次第廣說。 ^301a16

時，尊者摩訶迦葉聞佛所說，歡喜隨喜，
從座起，作禮而去。
jing:: 
##  1140
（一一四〇） ^301a18

如是我聞：
一時，佛住舍衛國祇樹給孤獨園。 ^301a20

爾時，尊者摩訶迦葉住舍衛國東園鹿子母講堂，
晡時從禪覺，來詣佛所，稽首佛足，退坐一面。 ^301a21

爾時，世尊告摩訶迦葉：「汝當為諸比丘說法教誡、教授。
所以者何？我常為諸比丘說法教誡、教授，汝亦應爾。」 ^301a23

尊者摩訶迦葉白佛言：「世尊！
今諸比丘難可為說法教誡、教授，有諸比丘聞所說法，
不忍、不喜。」 ^301a25

佛告摩訶迦葉：「汝何因緣作如是說？」 ^301a28

摩訶迦葉白佛言：「世尊是法根、法眼、法依，
唯願世尊為諸比丘說法，諸比丘聞已，當受奉行。」 ^301a29

佛告迦葉：「諦聽，善思，當為汝說。」 ^301b2

佛告迦葉：「昔日，阿練若比丘於阿練若比丘所，
歎說阿練若法，於乞食比丘所，歎說乞食功德；
於糞掃衣比丘所，歎說糞掃衣功德。
若少欲知足，修行遠離，精勤方便，正念正定，
智慧漏盡，身作證比丘所，隨其所行，讚歎稱說。
迦葉！若於阿練若所，歎說阿練若法，乃至漏盡比丘所，歎說漏盡身作證。
若見其人，悉共語言，隨宜慰勞善來者：『汝名何等？
為誰弟子？』讓座令坐，歎其賢善，如其法像類，
有沙門義、有沙門欲。
如是讚嘆時，若彼同住同遊者，則便決定隨順彼行，
不久亦當同其所見，同其所欲。」 ^301b3

佛告迦葉：「若是年少比丘見彼阿練若比丘來讚歎阿練若法，
乃至漏盡身作證，彼年少比丘應起出迎，
恭敬禮拜問訊，乃至彼同住者，不久當得自義饒益。
如是恭敬者，長夜當得安樂饒益。」 ^301b15

佛告迦葉：「今日比丘見彼來者，知見大德，
能感財利、衣被、飲食、床臥、湯藥者，與共言語，
恭敬問訊，歎言善來：『何某名字？
為誰弟子？』歎其福德，能感大利、衣被、飲食、
臥具、湯藥。若與尊者相習近者，亦當豐足衣被、
飲食、臥具、湯藥。若復年少比丘見彼來者，
大智大德，能感財利、衣被、飲食、臥具、湯藥者，
疾起出迎，恭敬問訊，歎言善來大智大德，
能感大利、衣被、飲食、臥具、湯藥。
迦葉！如是年少比丘，長夜當得非義不饒益苦。 ^301b19

「如是，迦葉！斯等比丘為沙門患，為梵行溺，
為大映障、惡不善法、煩惱之患，重受諸有，
熾燃生死，未來苦報，生、老、病、死、憂、悲、苦、惱。
是故，迦葉！當如是學：『為阿練若，於阿練若所，
稱譽讚歎糞掃衣、乞食，少欲知足，修行遠離，
精勤方便，正念正定，正智漏盡，身作證者，稱譽讚歎。』
當如是學。」 ^301b29

佛說此經已，尊者摩訶迦葉聞佛所說，
歡喜隨喜，作禮而去。
jing:: 
##  1141
（一一四一） ^301c5

如是我聞：
一時，佛住舍衛國祇樹給孤獨園。 ^301c7

爾時，尊者摩訶迦葉住舍衛國東園鹿子母講堂，
晡時從禪覺，詣世尊所，稽首禮足，退坐一面。 ^301c8

爾時，世尊告摩訶迦葉言：「汝今已老，年耆根熟，
糞掃衣重，我衣輕好，汝今可住僧中，著居士壞色輕衣。」 ^301c10

迦葉白佛言：「世尊！
我已長夜習阿練若，讚歎阿練若、糞掃衣、乞食。」 ^301c12

佛告迦葉：「汝觀幾種義，習阿練若，讚歎阿練若、
糞掃衣、乞食，讚歎糞掃衣、乞食法？」 ^301c14

迦葉白佛言：「世尊！
我觀二種義，現法得安樂住義，復為未來眾生，而作大明。
未來世眾生當如是念：『過去上座六神通，
出家日久，梵行純熟，為世尊所歎，智慧梵行者之所奉事。
彼於長夜習阿練若，讚歎阿練若、糞掃衣、
乞食，讚歎糞掃衣、乞食法。
諸有聞者，淨心隨喜，長夜皆得安樂饒益。』」 ^301c16

佛告迦葉：「善哉！善哉！
迦葉！汝則長夜多所饒益，安樂眾生，哀愍世間，安樂天人。」 ^301c22

佛告迦葉：「若有毀呰頭陀法者，則毀於我；
若有稱歎頭陀法者，則稱歎我。
所以者何？頭陀法者，我所長夜稱譽讚歎。
是故，迦葉！阿練若者，當稱歎阿練若；糞掃衣、
乞食者，當稱歎糞掃衣、乞食法。」 ^301c24

佛說此經已，摩訶迦葉聞佛所說，歡喜隨喜，作禮而去。
jing:: 
##  1142
（一一四二） ^301c29

如是我聞：
一時，佛住舍衛國祇樹給孤獨園。 ^302a1

爾時，尊者摩訶迦葉久住舍衛國阿練若床坐處，
長鬚髮，著弊納衣，來詣佛所。
爾時，世尊、無數大眾圍繞說法。 ^302a2

時，諸比丘見摩訶迦葉從遠而來，見已，
於尊者摩訶迦葉所起輕慢心，言：「此何等比丘？
衣服麁陋，無有儀容而來，衣服佯佯而來。」 ^302a4

爾時，世尊知諸比丘心之所念，告摩訶迦葉：「善來！
迦葉！於此半座，我今竟知誰先出家，汝耶？
我耶？」 ^302a7

彼諸比丘心生恐怖，身毛皆竪，並相謂言：「奇哉！
尊者！彼尊者摩訶迦葉，大德大力，大師弟子，請以半座。」 ^302a9

爾時，尊者摩訶迦葉合掌白佛言：「世尊！
佛是我師，我是弟子。」 ^302a12

佛告迦葉：「如是！如是！
我為大師，汝是弟子，汝今且坐，隨其所安。」 ^302a13

尊者摩訶迦葉稽首佛足，退坐一面。
爾時，世尊復欲警悟諸比丘，復以尊者摩訶迦葉同己所得殊勝廣大功德為現眾故，
告諸比丘：「我離欲、惡不善法，有覺有觀，
初禪具足住，若日、若夜、若日夜；摩訶迦葉亦復如我，
離欲、惡不善法，乃至初禪具足住，若日、
若夜、若日夜。我欲第二、第三、第四禪具足住，
若日、若夜、若日夜，彼摩訶迦葉亦復如是。
乃至第四禪具足住，若日、若夜、若日夜。
我隨所欲，慈、悲、喜、捨，空入處、識入處、無所有入處、
非想非非想入處，神通境界，天耳、他心智、
宿命智、生死智、漏盡智具足住，若日、若夜、
若日夜；彼迦葉比丘亦復如是。
乃至漏盡智具足住，若日、若夜、若日夜。」 ^302a15

爾時，世尊於無量大眾中稱歎摩訶迦葉同己廣大勝妙功德已，
諸比丘聞佛所說，歡喜奉行。
jing:: 
##  1143
（一一四三） ^302a28

如是我聞：
一時，佛住王舍城迦蘭陀竹園。
尊者摩訶迦葉、尊者阿難住耆闍崛山。 ^302b2

時，尊者阿難詣尊者摩訶迦葉所，語尊者摩訶迦葉言：
「今可共出耆闍崛山，入王舍城乞食。」 ^302b4

尊者摩訶迦葉默然而許。
時，尊者摩訶迦葉、尊者阿難著衣持鉢，入王舍城乞食。
尊者阿難語尊者摩訶迦葉：「日時太早，可共暫過比丘尼精舍。」
即便往過。 ^302b6

時，諸比丘尼遙見尊者摩訶迦葉、尊者阿難從遠而來，
疾敷床座，請令就坐。
時，諸比丘尼禮尊者摩訶迦葉、阿難足已，退坐一面。 ^302b9

尊者摩訶迦葉為諸比丘尼種種說法，
示、教、照、喜。示、教、照、喜已，時偷羅難陀比丘尼不喜悅，
說如是惡言：「云何？
阿梨摩訶迦葉於阿梨阿難，鞞提訶牟尼前為比丘尼說法？
譬如販針兒於針師家賣，阿梨摩訶迦葉亦復如是，
於阿梨阿難，鞞提訶牟尼前為諸比丘尼說法。」 ^302b12

尊者摩訶迦葉聞偷羅難陀比丘尼心不喜悅，口說惡言。
聞已，語尊者阿難：「汝看！
是偷羅難陀比丘尼心不喜悅，口說惡言。
云何？阿難！我是販針兒，汝是針師，於汝前賣耶？」 ^302b18

尊者阿難語尊者摩訶迦葉：「且止！
當忍！此愚癡老嫗，智慧薄少，不曾修習故。」 ^302b22

「阿難！汝豈聞世尊、如來、應、等正覺所知見，
於大眾中說月譬經，教誡、教授。
比丘！當如月譬住，常如新學。
如是廣說為說，阿難！
如月譬住，常如新學耶？」 ^302b24

阿難答言：「不也，尊者摩訶迦葉！」 ^302b28

「阿難！汝聞世尊、如來、應、等正覺所知所見說言：『比丘！
當如月譬住，常如新學，其唯摩訶迦葉比丘！』？」 ^302b29

阿難答言：「如是，尊者摩訶迦葉！」 ^302c2

「阿難！汝曾為世尊、如來、應、等正覺所知所見，於無量大眾中請汝來坐耶？
又復世尊以同己廣大之德稱歎汝：『阿難離欲、
惡不善法，乃至漏盡通。』
稱歎？」 ^302c3

答言：「不也，尊者摩訶迦葉！」 ^302c6

「如是，阿難！世尊、如來、應、等正覺於無量大眾中，
口自說言：『善來摩訶迦葉！
請汝半座。』復於大眾中以同己廣大功德，
離欲、惡不善法，乃至漏盡通，稱歎摩訶迦葉耶？」 ^302c7

阿難答言：「如是，尊者摩訶迦葉！」
時，摩訶迦葉於比丘尼眾中師子吼已。
jing:: 
##  1144
（一一四四） ^302c11

如是我聞：
一時，尊者摩訶迦葉、尊者阿難住王舍城耆闍崛山中，世尊涅槃未久。
時，世飢饉，乞食難得。 ^302c13

時，尊者阿難與眾多年少比丘俱，不能善攝諸根，
食不知量，不能初夜、後夜精懃禪思，樂著睡眠，常求世利。
人間遊行至南天竺，有三十年少弟子捨戒還俗，餘多童子。
時，尊者阿難於南山國土遊行，以少徒眾還王舍城。
時，尊者阿難舉衣鉢，洗足已，至尊者摩訶迦葉所，
稽首禮足，退坐一面。 ^302c15

時，尊者摩訶迦葉問尊者阿難：「汝從何來？
徒眾尠少？」 ^302c22

阿難答言：「從南山國土人間遊行，年少比丘三十人捨戒還俗，
徒眾損減，又今在者多是童子。」 ^302c23

尊者摩訶迦葉語阿難言：「有幾福利，如來、
應、等正覺所知所見，聽三人已上制群食戒？」 ^302c26

阿難答言：「為二事故。
何等為二？一者為貧小家，二者多諸惡人以為伴黨，相破壞故。
莫令惡人於僧中住，而受眾名，映障大眾，
別為二部，互相嫌諍。」 ^302c28

尊者迦葉語阿難言：「汝知此義，如何於飢饉時，
與眾多年少弟子南山國土遊行，令三十人捨戒還俗，
徒眾損減，餘者多是童子？
如阿難！汝徒眾消滅，汝是童子，不知籌量。」 ^303a2

阿難答言：「云何？尊者摩訶迦葉！
我以頭髮二色，猶言童子？」 ^303a6

尊者摩訶迦葉言：「汝於飢饉世，與諸年少弟子人間遊行，
致令三十弟子捨戒還俗，其餘在者復是童子。
徒眾消滅，不知籌量，而言宿士眾壞，阿難！
眾極壞，阿難！汝是童子，不籌量故。」 ^303a8

時，低舍比丘尼聞尊者摩訶迦葉以童子責尊者阿難，
毘提訶牟尼，聞已不歡喜，作是惡言：「云何？
阿梨摩訶迦葉本外道聞，而已童子呵責阿梨阿難，
毘提訶牟尼，令童子名流行？」 ^303a12

尊者摩訶迦葉以天耳聞低舍比丘尼心不歡喜，口出惡言。
聞已，語尊者阿難：「汝看！
是低舍比丘尼心不歡喜，口說惡語，言：
『摩訶迦葉本聞外道，而責阿梨阿難，毘提訶牟尼，令童子名流行。』」 ^303a16

尊者阿難答言：「且止！
尊者摩訶迦葉！忍之！
尊者摩訶迦葉！此愚癡老嫗無自性智。」 ^303a20

尊者摩訶迦葉語阿難言：「我自出家，都不知有異師，
唯如來、應、等正覺。
我未出家時，常念生、老、病、死、憂、悲、惱苦，
知在家荒務，多諸煩惱，出家空閑，難可俗人處於非家，
一向鮮潔，盡其形壽，純一滿淨，梵行清白。
當剃鬚髮，著袈裟衣，正信非家，出家學道，
以百千金貴價之衣，段段割截為僧伽梨，
若世間阿羅漢者，闇從出家。
我出家已，於王舍城那羅聚落中間多子塔所，
遇值世尊正身端坐，相好奇特，諸根寂靜，
第一息滅，猶如金山。 ^303a22

「我時見已，作是念：『此是我師！
此是世尊！此是羅漢！
此是等正覺！』我時一心合掌敬禮，白佛言：『是我大師！
我是弟子。』 ^303b4

「佛告我言：『如是，迦葉！
我是汝師！汝是弟子。
迦葉！汝今成就如是真實淨心所恭敬者。
不知言知，不見言見，實非羅漢而言羅漢，
非等正覺言等正覺者，應當自然身碎七分。
迦葉！我今知故言知，見故言見，真阿羅漢言阿羅漢，真等正覺言等正覺。
迦葉！我今有因緣故，為聲聞說法，非無因緣故。
依，非無依；有神力，非無神力。
是故，迦葉！若欲聞法，應如是學：「若欲聞法，
以義饒益，當一其心，恭敬尊重，專心側聽，
而作是念：『我當正觀五陰生滅，六觸入處集起、
滅沒，於四念處正念樂住，修七覺分、八解脫身作證，
常念其身，未甞斷絕，離無慚愧，於大師所及大德梵行常住慚愧。』」
如是應當學！』 ^303b6

「爾時，世尊為我說法，示、教、照、喜；示、教、照、
喜已，從座起去。我亦隨去，向於住處。
我以百千價直衣割截僧伽梨，四攝為座。
爾時，世尊知我至心，處處下道，我即敷衣，
以為坐具，請佛令坐。
世尊即坐，以手摩衣，歎言：『迦葉！
此衣輕細，此衣柔軟。』
我時白言：『如是。世尊！
此衣輕細，此衣柔軟，唯願世尊受我此衣！』
佛告迦葉：『汝當受我糞掃衣，我當受汝僧伽梨。』
佛即自手授我糞掃納衣，我即奉佛僧伽梨。
如是漸漸教授，我八日之中，以學法受於乞食，
至第九日，起於無學。 ^303b20

「阿難！若有正問：『誰是世尊法子，從佛口生、
從法化生，付以法財，諸禪、解脫、三昧、正受？』
應答我是，是則正說。
譬如轉輪聖王第一長子，當以灌頂，住於王位，
受王五欲，不苦方便自然而得，我亦如是，
為佛法子，從佛口生、從法化生，得法餘財法，
禪、解脫、三昧、正受，不苦方便自然而得。
譬如轉輪聖王寶象，高七八肘，一多羅葉能映障者。
如是我所成就六神通智，則可映障，若有於神通境界智證有疑惑者，
我悉能為分別記說，天耳、他心通、宿命智、
生死智、漏盡作證智通有疑惑者，我悉能為分別記說，令得決定。」 ^303c2

尊者阿難語尊者摩訶迦葉：「如是！
如是！摩訶迦葉！如轉輪聖王寶象，高七八肘，欲以一多羅葉能映障者。
如是，尊者摩訶迦葉六神通智則可映障，
若有於神通境界作證智，乃至漏盡作證智有疑惑者，
尊者摩訶迦葉能為記說，令其決定。
我於長夜敬信尊重尊者摩訶迦葉，以有如是大德神力故。」 ^303c14

尊者摩訶迦葉說是語時，尊者阿難聞其所說，歡喜受持。
雜阿含經卷第四十一
 ^303c21
