
pin:: 
##  2
大智度論釋薩陀波崙品第八十八之餘〔卷第九十七〕
author:: 龍樹菩薩造
translator:: 後秦龜茲國三藏鳩摩羅什譯
【經】
「爾時，薩陀波崙菩薩受是空中教已，從是東行。
不久，復作是念：『我云何不問空中聲：「我當何處去？
去當遠近？當從誰聞般若波羅蜜？」』
是時即住，啼哭憂愁，作是念：『我住是中，
過一日一夜，若二、三、四、五、六、七日七夜，
不念疲極，乃至不念飢渴、寒熱，不聞聽受般若波羅蜜因緣，
終不起也！』 ^734a7

「須菩提！譬如人有一子卒死，憂愁苦毒，
唯懷懊惱，不生餘念。
如是，須菩提！薩陀波崙菩薩爾時無有異心，
但念：『我何時當得聞般若波羅蜜？
我云何不問空中聲：「我應何處去？
去當遠近？當從誰聞般若波羅蜜？」』 ^734a13

「須菩提！薩陀波崙菩薩如是愁念時，空中有佛，
語薩陀波崙菩薩言：『善哉！
善哉！善男子！過去諸佛行菩薩道時，求般若波羅蜜，亦如汝今日。
善男子！汝以是勤精進愛樂法故，從是東行，
去此五百由旬，有城名眾香。
其城七重，七寶莊嚴；臺觀、欄楯，皆以七寶校飾；
七寶之塹，七寶行樹，周匝七重。
其城縱廣十二由旬，豐樂安靜，人民熾盛；
五百市里，街巷相當，端嚴如畫，橋津如地，寬博清淨。
七重城上，皆有七寶樓櫓，寶樹行列，以黃金、
白銀、車#CB00006;、馬瑙、珊瑚、
琉璃、頗梨、紅色真珠以為枝葉。
寶繩連綿，金為鈴網，以覆城上。
風吹鈴聲，其音和雅，娛樂眾生；譬如巧作五樂，甚可悅喜。
其城四邊，流池清淨，冷暖調適；中有諸船，
七寶嚴飾；是諸眾生宿業所致，乘此寶船娛樂遊戲。
諸池水中種種蓮華：青、黃、赤、白，眾雜好華遍覆水上，是三千大千世界所有眾華皆在其中。
其城四邊有五百園觀，七寶莊嚴，甚可愛樂。
一一園中，各有五百池，池各縱廣十里，
皆以七寶校成，雜色莊嚴。
諸池水中亦有青、黃、赤、白蓮華彌覆水上；
其諸蓮華大如車輪，青色青光、黃色黃光、
赤色赤光、白色白光。
諸池水中鳧鴈、鴛鴦，異類眾鳥，音聲相和。
是諸園觀適無所屬，是諸眾生宿業所致，
長夜信樂深法，行般若波羅蜜因緣故，受是果報。
善男子！是眾香城中有大高臺，曇無竭菩薩摩訶薩宮舍在上。
其宮縱廣一由旬，皆以七寶校成，雜色莊嚴，甚可喜樂。
垣牆七重，皆亦七寶；七重欄楯，七寶樓閣；
寶塹七重，皆亦七寶；周圍深塹，七寶累成；
七重行樹，七寶枝葉，七重圍繞。
其宮舍中，有四種娛樂園：一名常喜，二名離憂，
三名華飾，四名香飾。
一一園中各有八池：一名賢，二名賢上，
三名歡喜，四名喜上，五名安隱，六名多安隱，
七名遠離，八名阿鞞跋致。
諸池四邊，面各一寶，黃金、白銀、琉璃、頗梨；
玟 #CB00218;為池底，其上布金沙。
一一池側有八梯陛，種種妙寶以為嚴飾；
諸梯陛間，有閻浮檀金芭蕉行樹。
一切池中種種蓮華——青、黃、赤、白，彌覆水上；
諸池四邊，生好華樹；風吹諸華，墮池水中。
其池成就八種功德，香若栴檀，色、味具足。 ^734a18

「『曇無竭菩薩與六萬八千婇女，五欲具足，
共相娛樂；及城中男女俱入常喜等園、
賢等池中，五欲具足，共相娛樂。
善男子！曇無竭菩薩與諸婇女遊戲娛樂已，日三時說般若波羅蜜。
眾香城內男女大小，於其城中多聚人處敷大法座。
其座四足，或以黃金、或以白銀、或以琉璃、
或以頗梨，敷以綩綖，雜色茵褥，垂諸幃帶；
以妙白 #CB00626;而覆其上，
散以種種雜妙花香；座高五里，張白珠帳。
其池四邊，散五色花，燒眾名香，澤香塗地，
供養、恭敬般若波羅蜜故。
曇無竭菩薩於此座上說般若波羅蜜；
彼諸人眾如是恭敬供養曇無竭，為聞般若波羅蜜故。
於是大會百千萬眾，諸天、世人一處和集，
中有聽者，中有受者，中有持者，中有誦者，
中有書者，中有正觀者，中有如說行者。
當是時中，眾生以是因緣故，皆不墮惡道，不退轉於阿耨多羅三藐三菩提。 ^734c1

「『汝善男子！往趣曇無竭菩薩，當聞般若波羅蜜。
善男子！曇無竭菩薩世世是汝善知識，
能教汝阿耨多羅三藐三菩提，示、教、利、喜。
是曇無竭菩薩本求般若波羅蜜時，亦如汝今。
汝去莫計晝夜，莫生障礙心，汝不久當得聞般若波羅蜜！』 ^734c18

「爾時，薩陀波崙菩薩摩訶薩歡喜心悅，
作是念：『我當何時得見是善男子，得聞般若波羅蜜？』
須菩提！譬如有人為毒箭所中，更無餘念，
唯念：『何時當得良醫，拔出毒箭，除我此苦？』
如是，須菩提！薩陀波崙菩薩摩訶薩更無餘念，
但作是願：『我何時當得見曇無竭菩薩，令我得聞般若波羅蜜？
我聞是般若波羅蜜，斷諸有心。』 ^734c23

「是時，薩陀波崙菩薩於是處住念曇無竭菩薩，
一切法中得無礙知見已，即得無量三昧門現在前，
所謂諸法性觀三昧，諸法性不可得三昧，
破諸法無明三昧，諸法不異三昧，諸法不壞自在三昧，
諸法能照明三昧，諸法離闇三昧，諸法無異相續三昧，
諸法不可得三昧，散華三昧，諸法無我三昧，
如幻威勢三昧，得如鏡像三昧，得一切眾生語言三昧，
一切眾生歡喜三昧，入分別音聲三昧，
得種種語言字句莊嚴三昧，無畏三昧，
性常默然三昧，得無礙解脫三昧，離塵垢三昧，
名字語句莊嚴三昧，見諸法三昧，諸法無礙頂三昧，
如虛空三昧，如金剛三昧，不畏著色三昧，
得勝三昧，轉眼三昧，畢法性三昧，能與安隱三昧，
師子吼三昧，勝一切眾生三昧，華莊嚴三昧，
斷疑三昧，隨一切堅固三昧，出諸法得神通力無畏三昧，
能達諸法三昧，諸法財印三昧，諸法無分別見三昧，
離諸見三昧，離一切闇三昧，離一切相三昧，
解脫一切著三昧，除一切懈怠三昧，得深法明三昧，
不可奪三昧，破魔三昧，不著三界三昧，
起光明三昧，見諸佛三昧。
薩陀波崙菩薩住是諸三昧中，即見十方無量阿僧祇諸佛為諸菩薩摩訶薩說般若波羅蜜。」 ^735a1

【論】
問曰：
薩陀波崙何以忘，不問空中聲？
答曰： ^735a25

薩陀波崙大歡喜覆心故忘；如人大憂愁、
大歡喜，以此二事故忘。 ^735a26

問曰：
空中聲已滅，何以住此七日，不更求問處？ ^735a27

答曰：
如本於空閑處一心求般若故，空中有聲；
今亦欲一心如本，冀更聞聲，斷其所疑。 ^735a28

復次，薩陀波崙於世樂已捨，深入佛道，
愛樂情至；空中聲告，少為開示，竟未斷疑，其聲便滅。
如小兒得少美味，著是味故，更復啼泣，
而欲得之；薩陀波崙亦如是，得般若波羅蜜因緣味，
不能通達，不知那去，是故住而啼泣。 ^735b1

問曰：
何以乃至七日，佛身乃現？
答曰：
譬如人大渴故，乃知水美。
若二日、三日，精進欲未深；若過七日，恐其憂愁妨心，不任求道。
是故七日憂愁。 ^735b7

如譬喻，經中說。
問曰：
薩陀波崙何以愁憂乃爾，如喪愛子？ ^735b10

答曰：
般若波羅蜜於諸法中第一實，是十方諸佛真實法寶；
薩陀波崙得少氣味，未具足故憂愁。
如喪愛子，念其長大，多所成辦，冀得其力；
菩薩亦如是，念增益般若波羅蜜力，得阿鞞跋致已，成就佛事。 ^735b11

如子於父，孝行終身，無有異心；般若波羅蜜於菩薩亦如是，
若能得入，乃至成佛，終不遠離。
如父見子，心即歡悅；菩薩雖得種種諸法，不如見般若波羅蜜之歡喜。
如子假為其名；般若波羅蜜亦如是，空無定實，但有假名。
如是等，是總相因緣。 ^735b16

父雖愛子，不能以頭目與之；菩薩為般若波羅蜜故，
無量世中，以頭目髓腦施與眾生。
子之於父，或不能報恩，若能報恩，正可現世小利，
衣食歡樂等；菩薩於般若波羅蜜中，無所不得，
乃至一切智慧，何況菩薩力勢、世間富樂！
子之報父，恩極一世；般若之益，至無量世，乃至成佛。
子之於父，或好、或惡；般若波羅蜜無諸不可。
子但是假名，虛誑不實之法；般若波羅蜜真實聖法，無有虛誑。
子之報恩，雖得現世小樂，而有憂愁苦惱無量之苦；
般若波羅蜜但得歡喜實樂，乃至佛樂。
子但能以供養利益於父，不能免其生、
老、病、死；般若波羅蜜令菩薩畢竟清淨，
無復老、病、死、患。子但能令父得世樂自在；般若波羅蜜能令菩薩於一切世間為天人主。
如是等，種種因緣譬喻差別相。 ^735b22

世人皆知喪子憂愁故，以此為喻。 ^735c9

問曰：
空中佛現，是何等佛？
先何以但有音聲而今現身？
佛既現身，何以不即度，方遣至曇無竭所？ ^735c10

答曰：
有人言：非真佛，但是像現耳——或諸佛遣化，或大菩薩現作。 ^735c12

以先善根福德未成就故，但聞聲；今七日七夜一心念佛，
功德成就故，得見佛身。 ^735c13

佛所以不即度者，以其與曇無竭世世因緣，應當從彼度故。
有人應從舍利弗度，假使諸佛現身，不能令悟。
佛讚言善哉者，以薩陀波崙至意求知去處、
聞般若因緣故，佛現身而讚善哉。 ^735c15

過去諸佛行菩薩道時，求此般若，亦如是種種勤苦；
以初發心，先罪厚重，福德未集故。
佛安慰其心：「汝求般若波羅蜜，雖勤苦，
莫懈怠，莫生退沒心！
一切眾生行異，因時皆苦，受果時樂。
當思惟諸佛無量功德果報，以自勸勉。」 ^735c20

如是安慰已，作是言：「汝從是東行，去此五百由旬，
有城名眾香，乃至不久當聞般若波羅蜜。」 ^735c25

問曰：
眾香城在何處？ ^735c27

答曰：
過去佛滅度後，但有遺法，是法不周遍閻浮提，眾生有聞法因緣處則到。
爾時，眾香國土豐樂，多出七寶故，以七寶作城。
時薩陀波崙雖同在閻浮提，而在無佛法、
無七寶處生，但傳聞佛名、般若波羅蜜是佛道。
是人先世廣集福德，煩惱輕微故，聞即信樂，
厭惡世樂，捨其親屬，到空林中住，欲至有佛法國土。
音聲示語者，恐其異去，不得到曇無竭菩薩所，
是故語之；次後佛為現身，示其去處。 ^735c28

問曰：
薩陀波崙因緣已具聞於上，今曇無竭因緣為云何？ ^736a8

答曰： ^736a9

「欝伽陀」，秦言「盛」；「達磨」，秦言「法」。
此菩薩在眾香城中，為眾生隨意說法，
令眾生廣種善根，故號「法盛」。
其國無王，此中人民皆無吾我，如欝單越人，唯以曇無竭菩薩為王。
其國難到，薩陀波崙不惜身命，又得諸佛菩薩接助能到。
大菩薩為度眾生故，生如是國中；眾生無所乏短，
其心調柔，易可得度故。 ^736a10

問曰：
曇無竭菩薩為是生身？
為是法身，為度眾生故，以神通力化作此身？
若化身者，何用六萬婇女、園觀、浴池種種莊嚴而自娛樂？
若是生身，云何能令薩陀波崙供養具皆在空中化成大臺，
入諸三昧乃至七歲？ ^736a17

答曰：
有人言：是生身菩薩，得諸法實相及禪定神通力故，欲度是城中眾生。
如餘菩薩利根故，能入禪定，亦能入欲界法；
為攝眾生故，受五欲而不失禪定。
如人避熱故，在泥中臥，還洗則如故。
凡夫鈍根故，不能如是。
是故以神通力化作華臺，七歲入定；又以方便力故，
能受五欲，如先義說。
菩薩不但行一道，為眾生故，行種種道引導之。
如龍起雲，能降大雨、雷電、礔礰；菩薩亦如是，
雖是生身，未離煩惱而能修行善法，為眾生故不盡結使。 ^736a22

有人言：是菩薩是法性生身，為度眾香城人故，變化而度。
若是生身，云何能令十方佛稱讚，而遣薩陀波崙令從受法，
得六萬三昧？是故知是大菩薩變化身。
譬如大海中龍死相出時，如果熟應墮，
金翅鳥則來食之；眾生亦如是，行業因緣熟故，大菩薩來度之。 ^736b3

爾時，薩陀波崙聞空中佛教，大歡喜，大欲心生故，
「我何時當得見曇無竭菩薩——說般若波羅蜜者，
能令我心中愛、見等諸煩惱箭出？」 ^736b9

欲明是事故，此中佛說毒箭譬喻：如人毒箭在身，
更無餘念：一者、苦痛急，二者、毒不疾出，則遍滿身中而失命。
薩陀波崙亦如是，諸邪、疑等箭入心，貪欲等毒塗箭。
聞曇無竭菩薩能拔出此箭。
是人以邪見箭毒傷心，人畏貪欲等毒遍入身中，
奪智慧命，與凡人同死；是故急欲見曇無竭菩薩，無復餘念。
此中說斷諸所有心。
所有心者，取相著，乃至善法中亦有是病。 ^736b13

薩陀波崙目覩佛身，先所未見，從佛聞教，
得法喜故，離五欲喜，即得一切法中無礙知見。
無礙知見者，如薩陀波崙力所得無礙，非佛無礙。 ^736b21

是時，得入諸三昧門——
「諸法性觀三昧」者，能觀一切諸法實性。
實性者，如先種種因緣說。 ^736b25

「諸法性不可得三昧」者，初得三昧，所謂空、
無生、無滅；今得是三昧，則不著是性，不得其決定相。 ^736b27

「破諸法無明三昧」者，諸法於凡夫人心中，
以無明因緣故，邪曲不正，所謂常、樂、我、
淨；得是三昧故，常等顛倒相應無明破，
但觀一切法無常、空、無我。 ^736b29

問曰：
若是菩薩破一切法中無明，此人尚不須見佛，何用至曇無竭菩薩所？ ^736c3

答曰：
破無明不唯一種——有遮令不起亦名為破，有得諸法實相故破無明。
又無明種數甚多：有菩薩所破分，有佛所破分，
有小菩薩所破分、大菩薩所破分；如先說燈譬喻。
又須陀洹亦名破無明，乃至阿羅漢方是實破；
大乘法中亦如是，新發意菩薩得諸法實相故亦名破無明，
乃至佛無明盡破無餘。
是故薩陀波崙於佛法中邪見、無明及我見皆盡故，
得名破無明三昧，無咎。 ^736c5

「諸法不異三昧」者，得是三昧，觀一切法一相，所謂無相。 ^736c14

「諸法不壞自在三昧」者，得是三昧，觀一切法如、
法性、實際、無為相故名不壞。
得是法已，得自在，了了知諸法；為佛道故，不證是法。 ^736c15

「諸法能照明三昧」者，以總相、別相知一切法。 ^736c18

「諸法離闇三昧」者，無明有二種：一者、厚，
二者、薄。薄者名無明，厚者名黑闇。
破厚無明故名離闇，先破薄無明故名破諸法無明。 ^736c19

「諸法無異相續三昧」者，五眾念念滅，相似相續生，
死時，相續生而不相似。
得是三昧，知諸法念念相續法不異。 ^736c22

「諸法不可得三昧」者，即是一切法空相應三昧。 ^736c25

「散華三昧」者，得是三昧者，於十方佛前，能以七寶華散佛。 ^736c26

「諸法無我三昧」者，觀一切法無我。 ^736c27

「如幻威勢三昧」者，得是三昧者，能種種變化身。
如大幻師，能引導眾生發希有心；如大幻師，
以幻力故，能轉一國人心。 ^736c28

「得如鏡像三昧」者，得是三昧者，觀三界所有，
如鏡中像，虛誑無實。 ^737a2

「得一切眾生語言三昧」者，得是三昧故，能解一切眾生語言。 ^737a4

「一切眾生歡喜三昧」者，入是三昧，能轉眾生瞋心令歡喜。 ^737a5

「入分別音聲三昧」者，入是三昧中，皆能分別一切天、
人音聲大小、麁細等。 ^737a6

「得種種語言字句莊嚴三昧」者，得是三昧者，
義理雖淺，能莊嚴字句語言，令人歡喜，何況深義！ ^737a8

「無畏三昧」者，得是三昧者，不畏一切魔民、
外道、論師及諸煩惱。 ^737a10

「性常默然三昧」者，入是三昧者，常默然攝心；
為度眾生故，隨所應聞而出音聲，如天妓樂，應意而出。 ^737a12

「得無礙解脫三昧」者，得是三昧者，於一切法中得無礙智慧。 ^737a14

「離塵垢三昧」者，得是三昧者，諸煩惱、結使塵垢皆滅，即是無生法忍三昧。 ^737a16

「名字語句莊嚴三昧」者，得是三昧者，能種種莊嚴偈句語言說法。 ^737a18

「見諸法三昧」者，入是三昧者，以見世諦及第一義諦知諸法。 ^737a19

「諸法無礙頂三昧」者，如人在山頂遍觀四方；
菩薩住是三昧中，普見一切諸法無礙。 ^737a20

「如虛空三昧」者，入是三昧者，身及外法皆如虛空，皆得自在。 ^737a22

「如金剛三昧」者，如金剛能破諸山；是三昧亦如是，
能破障礙六波羅蜜法，直至佛道。 ^737a24

「不畏著色三昧」者，得是三昧者，乃至天色尚不著，何況餘色！ ^737a26

「得勝三昧」者，欲有所作，皆能得勝不負。 ^737a27

「轉眼三昧」者，得是三昧者，魔及魔民欲見菩薩短者，轉之令作好見。 ^737a28

「畢法性三昧」者，得是三昧者，見一切法畢入法性中。 ^737b1

「能與安隱三昧」者，得是三昧，雖往來六道迴轉，
自知必當作佛，安樂無憂。 ^737b2

「師子吼三昧」者，入是三昧者，皆能降伏一切魔民、
外道，無敢當者。 ^737b4

「勝一切眾生三昧」者，得是三昧，於一切眾生最勝。
一切有二種：一者、名字一切，二者、實一切。
於三界著心凡夫及聲聞、辟支佛及初發意未得是三昧者中勝，
故言一切。 ^737b6

「花莊嚴三昧」者，得是三昧者，見十方佛，
坐七寶蓮花上，於虛空中，雨寶蓮花於諸佛上。 ^737b9

「斷疑三昧」者，得是三昧者，雖未得佛，能斷一切眾生所疑。 ^737b12

「隨一切堅固三昧」者，諸法實相名堅固；
得是三昧者，隨諸法實相，不隨餘法。 ^737b13

「出諸法得神通力無畏三昧」者，得是三昧者，
過出一切凡夫法，得菩薩六神通、十力、四無所畏。 ^737b15

「能達諸法三昧」者，得是三昧者，乃至諸法如、
法性、實際中通達不住，乃至諸法平等。 ^737b17

「諸法財印三昧」者，財名善法，印者名相。
如人得印綬，無敢陵易；菩薩得善法財印，亦無能為作留難者。 ^737b19

「諸法無分別見三昧」者，若分別諸法，即生憎、
愛心；得是三昧者，見一切法，不作分別。 ^737b21

「離諸見三昧」者，「見」者，六十二邪見，及色等法中取相，
乃至佛見、法見、僧見、涅槃見，皆名為見。
所以者何？取相能生著心故。 ^737b23

「離一切相三昧」者，即是無相解脫門相應三昧。 ^737b26

「離一切著三昧」者，離一切相故，於一切法亦不著。 ^737b27

「除一切懈怠三昧」者，得是三昧者，如此中說乃至七歲不坐不臥。
菩薩得是三昧，常無懈怠心，乃至得佛，初不止息。 ^737b29

「得深法明三昧」者，深法名諸佛法一切智慧等；
菩薩得是三昧故，能遙見佛法，思惟籌量，知深妙無比。 ^737c2

「不可奪三昧」者，得是三昧者，行菩薩法，無能奪其志者。 ^737c5

「破魔三昧」者，得是三昧力，魔雖是欲界主，菩薩以人身能破魔事。 ^737c6

「不著三界三昧」者，得是三昧，身雖在三界中，心常在涅槃故不著。 ^737c8

「起光明三昧」者，得是三昧者，能放無量光明，照於十方。 ^737c9

「見諸佛三昧」者，得是三昧，雖未得天眼、
天耳，而能見十方諸佛，聞十方諸佛所說法，諮問所疑。 ^737c11

薩陀波崙住如是等三昧中，即見十方無量阿僧祇諸佛在大眾中為諸菩薩說般若波羅蜜。
大智度論卷第九十七
 ^737c13
