
pin:: 大智度初品中十喻釋論第十一〔第六卷〕
author:: 龍樹菩薩造
translator:: 後秦龜茲國三藏法師鳩摩羅什奉　詔譯
other:: 
##  11 十喻釋論

【經】
解了諸法如幻、如焰、如水中月、如虛空、
如響、如犍闥婆城、如夢、如影、如鏡中像、如化。 ^101c8

【論】
是十喻，為解空法故。
問曰：
若一切諸法空如幻，何以故諸法有可見、
可聞、可嗅、可甞、可觸、可識者？ ^101c10

若實無所有，不應有可見乃至可識。 ^101c12

復次，若無而妄見者，何以不見聲、聞色？
若皆一等空無所有，何以有可見、不可見者？
以諸法空故，如一指第一甲無，第二甲亦無，
何以不見第二甲，獨見第一甲？
以是故知：第一甲實有故可見，第二甲實無故不可見。 ^101c13

答曰：
諸法相雖空，亦有分別可見、不可見。 ^101c18

譬如幻化象、馬及種種諸物，雖知無實，
然色可見，聲可聞，與六情相對，不相錯亂。 ^101c19

諸法亦如是，雖空而可見、可聞，不相錯亂。 ^101c21

如《德女經》說：
「德女白佛言：『世尊！
如無明內有不？』 ^101c22

「佛言：『不！』
「『外有不？』 ^102a1

「佛言：『不！』
「『內外有不？』
「佛言：『不！』
「『世尊！是無明從先世來不？』 ^102a2

「佛言：『不！』
「『從此世至後世不？』 ^102a3

「佛言：『不！』
「『是無明有生者、滅者不？』
「佛言：『不！』 ^102a4

「『有一法定實性，是名無明不？』
「佛言：『不！』
「爾時德女復白佛言：『若無明無內，無外，
亦無內外，不從先世至今世、今世至後世，
亦無真實性者，云何從無明緣行乃至眾苦集？
世尊！譬如有樹，若無根者，云何得生莖、
節、枝、葉、華、果？』 ^102a5

「佛言：『諸法相雖空，凡夫無聞無智故，而於中生種種煩惱，
煩惱因緣作身、口、意業，業因緣作後身，身因緣受苦受樂。
是中無有實作煩惱，亦無身、口、意業，亦無有受苦樂者。
譬如幻師，幻作種種事。
於汝意云何？是幻所作內有不？』 ^102a10

「答言：『不！』
「『外有不？』 ^102a15

「答言：『不！』
「『內外有不？』
「答言：『不！』
「『從先世至今世，今世至後世不？』 ^102a16

「答言：『不！』
「『幻所作有生者滅者不？』 ^102a17

「答言：『不！』
「『實有一法是幻所作不？』
「答言：『不！』 ^102a18

「佛言：『汝頗見頗聞幻所作妓樂不？』
「答言：『我亦聞亦見。』 ^102a19

「佛問德女：『若幻空，欺誑無實，云何從幻能作伎樂？』 ^102a20

「德女白佛：『世尊！是幻相爾，雖無根本而可聞見。』 ^102a21

「佛言：『無明亦如是，雖不內有，不外有，不內外有；
不先世至今世，今世至後世，亦無實性，
無有生者、滅者，而無明因緣諸行生，乃至眾苦陰集。
如幻息，幻所作亦息；無明亦爾，無明盡，
行亦盡，乃至眾苦集皆盡。』」 ^102a22

復次，是幻譬喻，示眾生一切有為法空不堅固；
如說：「一切諸行如幻，欺誑小兒，屬因緣，
不自在，不久住。」 ^102a27

是故說「諸菩薩知諸法如幻」。
「如炎」者，炎以日光風動塵故，曠野中見如野馬，無智人初見謂之為水。
男相、女相亦如是，結使煩惱日光熱諸行塵，
邪憶念風，生死曠野中轉，無智慧者謂為一相，
為男、為女。是名「如炎」。 ^102b1

復次，若遠見炎，想為水，近則無水想。
無智人亦如是，若遠聖法，不知無我，不知諸法空，
於陰、界、入性空法中，生人相、男相、女相；
近聖法，則知諸法實相，是時虛誑種種妄想盡除。 ^102b6

以是故說「諸菩薩知諸法如炎」。 ^102b10

「如水中月」者，月實在虛空中，影現於水；
實法相月在如、法性、實際虛空中，而凡天人心水中有我、我所相現。
以是故名「如水中月」。 ^102b11

復次，如小兒見水中月，歡喜欲取，大人見之則笑。
無智人亦如是，身見故見有吾我；無實智故，
見種種法；見已歡喜，欲取諸相：男相、女相等；諸得道聖人笑之。
如偈說：
　　「如水中月炎中水，夢中得財死求生；
　　有人於此實欲得，是人癡惑聖所笑！」 ^102b14

復次，譬如靜水中見月影，攪水則不見。
無明心靜水中，見吾我、憍慢諸結使影；
實智慧杖攪心水，則不見吾我等諸結使影。 ^102b21

以是故說「諸菩薩知諸法如水中月」。 ^102b23

「如虛空」者，但有名而無實法。 ^102b24

虛空非可見法，遠視故，眼光轉見縹色。
諸法亦如是，空無所有，人遠無漏實智慧故，
棄實相，見彼我、男女、屋舍、城郭等種種雜物心著。 ^102b25

如小兒仰視青天，謂有實色，有人飛上極遠而無所見，
以遠視故，謂為青色；諸法亦如是。
以是故說「如虛空」。 ^102b28

復次，如虛空性常清淨，人謂陰曀為不淨。
諸法亦如是，性常清淨，婬欲、瞋恚等曀故，人謂為不淨。
如偈說：
　　「如夏月天雷電雨，陰雲覆曀不清淨；
　　凡夫無智亦如是，種種煩惱常覆心。
　　如冬天日時一出，常為昏氣雲蔭曀；
　　雖得初果第二道，猶為欲染之所蔽。
　　若如春天日欲出，時為陰雲所覆曀；
　　雖離欲染第三果，餘殘癡慢猶覆心。
　　若如秋日無雲曀，亦如大海水清淨；
　　所作已辦無漏心，羅漢如是得清淨。」 ^102c2

復次，虛空無初、無中、無後，諸法亦如是。
復次，如摩訶衍中，佛語須菩提：「虛空無前世，
亦無中世，亦無後世，諸法亦如是。」
彼經，此中應廣說。 ^102c13

是故說「諸法如虛空」。
問曰：
虛空實有法。何以故？
若虛空無實法者，若舉、若下，若來、若往，
若屈、若申，若出、若入等，有所作應無有，以無動處故。 ^102c16

答曰：
若虛空法實有，虛空應有住處。
何以故？無住處則無法。
若虛空在孔穴中住，是為虛空在虛空中住，
以是故不應孔中住；若在實中住，是實非空，
則不得住，無所受故。 ^102c19

復次，汝言「住處是虛空」，如石壁實中，無有住處；
若無住處則無虛空，以虛空無住處，故無虛空。 ^102c23

復次，無相故無虛空；諸法各各有相，相有故知有法。
如地堅相，水濕相，火熱相，風動相，識識相，
慧解相，世間生滅相，涅槃永滅相；是虛空無相故無。 ^102c26

問曰：
虛空有相，汝不知故言無，無色處是虛空相。 ^102c29

答曰：
不爾！無色是名破色，更無異法，如燈滅，更無法。
以是故，無有虛空相。 ^103a1

復次，是虛空法無。
何以故？汝因色故，以無色處是虛空相。
若爾者，色未生時，則無虛空相。 ^103a3

復次，汝謂：「色是無常法，虛空是有常法。」
色未有時，應先有虛空法，以有常故。
若色未有，則無無色處；若無無色處，則無虛空相；若無相則無法。
以是故虛空但有名而無實。 ^103a5

如虛空，諸法亦如是，但有假名而無實。 ^103a9

以是故，「諸菩薩知諸法如虛空」。 ^103a10

「如響」者，若深山狹谷中，若深絕#CB00589;中，
若空大舍中；若語聲，若打聲，從聲有聲，
名為「響」。無智人謂為有人語聲；智者心念：
「是聲無人作，但以聲觸，故更有聲，名為響。
響事空，能誑耳根。」 ^103a11

如人欲語時，口中風名憂陀那，還入至臍，
觸臍響出，響出時觸七處退，是名語言。
如偈說：
　　「風名憂檀那，觸臍而上去；
　　是風七處觸，項及齗齒脣，
　　舌咽及以胸，是中語言生。
　　愚人不解此，惑著起瞋癡；
　　中人有智慧，不瞋亦不著，
　　亦復不愚癡，但隨諸法相。
　　曲直及屈申，去來現語言，
　　都無有作者。　是事是幻耶？
　　為機關木人？　為是夢中事？
　　我為熱氣悶，有是為無是？
　　是事誰能知？　是骨人筋纏，
　　能作是語聲，如融金投水。」 ^103a15

以是故言「諸菩薩知諸法如響」。
「如犍闥婆城」者，日初出時，見城門、樓櫓、
宮殿、行人出入，日轉高轉滅；此城但可眼見而無有實，是名揵闥婆城。 ^103b1

有人初不見揵闥婆城，晨朝東向見之，
意謂實樂；疾行趣之，轉近轉失，日高轉滅；
飢渴悶極，見熱氣如野馬，謂之為水，疾走趣之，
轉近轉滅；疲極困厄，至窮山狹谷中，大喚啼哭，
聞有響應，謂有居民，求之疲極而無所見；
思惟自悟，渴願心息。
無智人亦如是，空陰、界、入中見吾我及諸法，
婬瞋心著，四方狂走，求樂自滿，顛倒欺誑，
窮極懊惱；若以智慧知無我無實法者，是時顛倒願息。 ^103b4

復次，揵闥婆城非城，人心想為城；凡夫亦如是，
非身想為身，非心想為心。 ^103b13

問曰：
一事可知，何以多喻？
答曰： ^103b15

我先已答，是摩訶衍如大海水，一切法盡攝；
摩訶衍多因緣故，多譬喻無咎。 ^103b16

復次，是菩薩甚深利智故，種種法門，種種因緣，
種種喻，壞諸法；為人解故，應多引喻。 ^103b17

復次，一切聲聞法中，無揵闥婆城喻，有種種餘無常喻——
「色如聚沫，受如泡，想如野馬，行如芭蕉，
識如幻」，及《幻網經》中空譬喻。
以是揵闥婆城喻異故，此中說。 ^103b19

問曰：
聲聞法中以城喻身，此中何以說揵闥婆城喻？ ^103b23

答曰：
聲聞法中城喻眾緣實有，但城是假名；
揵闥婆城眾緣亦無，如旋火輪，但惑人目。
聲聞法中為破吾我故，以城為喻；此中菩薩利根深入諸法空中故，
以揵闥婆城為喻。 ^103b24

以是故說「如揵闥婆城」。 ^103b28

「如夢」者，如夢中無實事，謂之有實，覺已知無，
而還自笑；人亦如是，諸結使眠中，實無而著，
得道覺時，乃知無實，亦復自笑。
以是故言「如夢」。 ^103b29

復次，夢者眠力故，無法而見；人亦如是，
無明眠力故，種種無而見有，所謂我、我所，男女等。 ^103c3

復次，如夢中無喜事而喜，無瞋事而瞋，
無怖事而怖；三界眾生亦如是，無明眠故，
不應瞋而瞋，不應喜而喜，不應怖而怖。 ^103c5

復次，夢有五種：若身中不調，若熱氣多，
則多夢見火，見黃、見赤；若冷氣多，則多見水、
見白；若風氣多，則多見飛、見黑；又復所聞見事多思惟念故，
則夢見；或天與夢，欲令知未來事故。
是五種夢皆無實事而妄見。
人亦如是，五道中眾生，身見力因緣故，
見四種我：色陰是我，色是我所，我中色，色中我。
如色，受、想、行、識亦如是，四五二十。
得道實智慧覺已，知無實。 ^103c8

問曰：
不應言「夢無實」。何以故？
識心得因緣便生；夢中識有種種緣，若無此緣，云何生識？ ^103c17

答曰：
無也！不應見而見，夢中見人頭有角，或夢見身飛虛空，
人實無角，身亦不飛，是故無實。 ^103c19

問曰：
實有人頭，餘處亦實有角；以心惑故，見人頭有角。
實有虛空，亦實有飛者；以心惑故，自見身飛。
非無實也？ ^103c21

答曰：
雖實有人頭，雖實有角，但人頭生角者，是妄見。 ^103c24

問曰：
世界廣大，先世因緣種種不同；或有餘國，
人頭生角，或一手一足，有一尺人，有九頭人，人有角何所怪？ ^103c25

答曰：
若餘國人有角可爾，但夢見此國所識人有角，則不可得。 ^103c28

復次，若人夢見虛空邊、方邊、時邊，是事云何有實？
何處無虛空、無方、無時？
以是故夢中無而見有。 ^103c29

汝先言：「無緣云何生識？」
雖無五塵緣，自思惟念力轉故，法緣生。
若人言「有二頭」，因語生想；夢中無而見有，亦復如是。 ^104a2

諸法亦爾，諸法雖無而可見、可聞、可知。
如偈說：
　　「如夢、如幻、如揵闥婆；一切諸法，
　　亦復如是。」 ^104a5

以是故說「諸菩薩知諸法如夢」。
「如影」者，影但可見而不可捉；諸法亦如是，
眼情等見、聞、覺、知，實不可得。
如偈說：
　　「是實知慧，四邊叵捉；如大火聚，
　　亦不可觸；法不可受，亦不應受。」 ^104a9

復次，如影，映光則現，不映則無；諸結煩惱遮正見光，
則有我相、法相影。 ^104a14

復次，如影，人去則去，人動則動，人住則住。
善惡業影亦如是，後世去時亦去，今世住時亦住，
報不斷故，罪福熟時則出。
如偈說：
　　「空中亦逐去，山石中亦逐，
　　地底亦隨去，海水中亦入！
　　處處常隨逐，業影不相離。」 ^104a15

以是故說「諸法如影」。
復次，如影空無，求實不可得；一切法亦如是，空無有實。 ^104a22

問曰：
影空無有實，是事不然！
何以故？《阿毘曇》說：「云何名色入？
青、黃、赤、白、黑、縹、紫、光、明、影等，及身業三種作色，是名可見色入。」
汝云何言無？ ^104a23

復次，實有影，有因緣故——因為樹，緣為明，
是二事合有影生，云何言無？
若無影，餘法因緣有者，亦皆應無！ ^104a27

復次，是影色，可見長短、大小、麁細、曲直，
形動影亦動，是事皆可見，以是故應有。 ^104a29

答曰：
影實空無，汝言阿毘曇中說者，是釋阿毘曇義人所作；
說一種法門，人不體其意，執以為實。
如《鞞婆沙》中說：「微塵至細，不可破，不可燒。」
是則常有！ ^104b2

「復有三世中法，未來中出至現在，從現在入過去，無所失。」
是則為常！ ^104b5

又言：「諸有為法，新新生滅不住。」
若爾者，是則為斷滅相！
何以故？先有今無故。 ^104b7

如是等種種異說，違背佛語，不可以此為證。 ^104b9

影今異於色法，色法生必有香、味、觸等，
影則不爾，是為非有。 ^104b10

如瓶二根知：眼根、身根；影若有，亦應二根知，而無是事。
以是故，影非有實物，但是誑眼法；如捉火 #CB00703;，
疾轉成輪，非實。 ^104b11

影非有物！若影是有物，應可破可滅；若形不滅，
影終不壞，以是故空。 ^104b14

復次，影屬形，不自在故空，雖空而心生眼見。 ^104b16

以是故說「諸法如影」。
「如鏡中像」者，如鏡中像非鏡作，非面作，
非執鏡者作，亦非自然作，亦非無因緣。 ^104b17

何以非鏡作？若面未到，鏡則無像，以是故非鏡作。 ^104b19

何以非面作？無鏡則無像。 ^104b20

何以非執鏡者作？
無鏡、無面則無像。 ^104b21

何以非自然作？若未有鏡、未有面則無像，
像待鏡、待面然後有。
以是故非自然作。 ^104b22

何以非無因緣？若無因緣應常有；若常有，
若除鏡、除面，亦應自出，以是故非無因緣。 ^104b24

諸法亦如是，非自作，非彼作，非共作，非無因緣。 ^104b26

云何非自作？我不可得故，一切因生法不自在故，
諸法屬因緣故，是以非自作。 ^104b27

亦非他作者，自無故他亦無，若他作則失罪福力。
他作有二種：若善、若不善；若善應與一切樂，若不善應與一切苦。
若苦樂雜，以何因緣故與樂？
以何因緣故與苦？ ^104b29

若共，有二過故：自過、他過。 ^104c4

若無因緣生苦樂，人應常樂，離一切苦；
若無因緣，人不應作樂因、除苦因；一切諸法必有因緣，愚癡故不知。 ^104c5

譬如人從木求火，從地求水，從扇求風；如是等種種各有因緣。
是苦樂和合因緣，是苦樂和合因緣生：
先世業因，今世若好行、若邪行緣，從是得苦樂；
是苦樂種種因緣，以實求之，無人作，無人受，
空五眾作，空五眾受。
無智人得樂，婬心愛著，得苦生瞋恚；是樂滅時，更求欲得。
如小兒見鏡中像，心樂愛著，愛著失已，
破鏡求索，智人笑之；失樂更求，亦復如是，亦為得道聖人所笑。 ^104c7

以是故，說諸法如鏡中像。 ^104c16

復次，如鏡中像實空，不生不滅，誑惑凡人眼；
一切諸法亦復如是空無實，不生不滅，誑惑凡夫人眼。 ^104c17

問曰：
鏡中像從因緣生，有面、有鏡、有持鏡人、
有明，是事和合故像生；因是像生憂喜，
亦作因，亦作果，云何言「實空，不生不滅」？ ^104c19

答曰： ^104c22

從因緣生，不自在故空；若法實有，是亦不應從因緣生。
何以故？若因緣中先有，因緣則無所用；
若因緣中先無，因緣亦無所用。 ^104c23

譬如，乳中若先有酪，是乳非酪因，酪先有故；
若先無酪，如水中無酪，是乳亦非因；若無因而有酪者，水中何以不生酪？
若乳是酪因緣，乳亦不自在，乳亦從因緣生；
乳從牛有，牛從水草生，如是無邊，皆有因緣。
以是故因緣中果，不得言有，不得言無，
不得言有無，不得言非有非無，諸法從因緣生，
無自性，如鏡中像。
如偈說：
　　「若法因緣生，是法性實空；
　　若此法不空，不從因緣有。
　　譬如鏡中像，非鏡亦非面，
　　亦非持鏡人，非自非無因。
　　非有亦非無，亦復非有無，
　　此語亦不受，如是名中道。」 ^104c26

以是故說「諸法如鏡中像」。
「如化」者，十四變化心：初禪二：欲界、初禪；
二禪三：欲界、初禪、二禪；三禪四：欲界、初禪、
二禪、三禪；四禪五：欲界、初禪、二禪、三禪、四禪。 ^105a11

是十四變化心，作八種變化：一者、能作小乃至微塵；
二者、能作大乃至滿虛空；三者、能作輕乃至如鴻毛；
四者、能作自在：能以大為小，以長為短，
如是種種；五者、能有主力〔有大力人無所下故言
「有主力」〕；六者、能遠到；七者、能動地；八者、
隨意所欲盡能得：一身能作多身，多身能作一；
石壁皆過，履水蹈虛，手捫日月；能轉四大：
地作水、水作地，火作風、風作火，石作金、金作石。 ^105a14

是變化復有四種：欲界藥物、寶物、幻術能變化諸物；
諸神通人神力故，能變化諸物；天龍鬼神輩得生報力故，
能變化諸物；色界生報、修定力故，能變化諸物。 ^105a22

如化人無生老病死、無苦無樂，異於人生，以是故空無實。
一切諸法亦如是，皆無生住滅。
以是故說「諸法如化」。 ^105a26

復次，化生無定物，但以心生，便有所作，皆無有實。
人身亦如是，本無所因，但從先世心生今世身，皆無有實。
以是故說「諸法如化」。 ^105a29

如變化心滅則化滅；諸法亦如是，因緣滅果亦滅，不自在。 ^105b3

如化事雖實空，能令眾生生憂苦、瞋恚、
喜樂、癡惑；諸法亦如是，雖空無實，能令眾生起歡喜、
瞋恚、憂怖等。以是故說「諸法如化」。 ^105b4

復次，如變化生法，無初、無中、無後；諸法亦如是。 ^105b7

如變化，生時無所從來，滅亦無所去；諸法亦如是。 ^105b9

復次，如變化相，清淨如虛空，無所染著，
不為罪福所污；諸法亦如是，如法性，如如，
如真際，自然常淨。
譬如閻浮提四大河，一河有五百小河屬，
是水種種不淨，入大海水中皆清淨。 ^105b10

問曰：
不應言變化事空。
何以故？變化心亦從修定得，從此心作種種變化——若人、
若法；是化有因有果，云何空？ ^105b14

答曰：
如影中已答，今當更答。
此因緣雖有，變化果空。
如口言「無所有」，雖心生口言，不可以心口有故，
所言「無所有」便是有；若言「有第二頭、第三手」，
雖從心口生，不可言「有頭、有手」。
如佛說：「觀無生，從有生得脫；依無為，從有為得脫。」
雖觀無生法無，而可作因緣，無為亦爾；
變化雖空，亦能生心因緣。
譬如幻、焰等九譬喻雖無，能生種種心。 ^105b17

復次，是化事於六因、四緣中求不可得，
是中六因、四緣不相應故空。 ^105b25

復次，空不以不見為空，以其無實用故言空。 ^105b26

以是故言「諸法如化」。 ^105b27

問曰：
若諸法十譬喻皆空無異者，何以但以十事為喻，不以山河石壁等為喻？ ^105b28

答曰：
諸法雖空而有分別，有難解空，有易解空。
今以易解空喻難解空。 ^105c1

復次，諸法有二種：有心著處，有心不著處。
以心不著處解心著處。 ^105c3

問曰：
此十譬喻，何以是心不著處？ ^105c4

答曰：
是十事不久住，易生易滅故，以是故，是心不著處。 ^105c5

復次，有人知十喻，誑惑耳目法，不知諸法空故，以此喻諸法。 ^105c6

若有人於十譬喻中心著，不解種種難論，
以此為有，是十譬喻不為其用，應更為說餘法門。 ^105c8

問曰：
若諸法都空，不生不滅，是十譬喻等種種譬喻，
種種因緣論議，我已悉知為空。
若諸法都空，不應說是喻；若說是喻，是為不空。 ^105c10

答曰：
我說空，破諸法有。
今所說者，若說有，先已破；若說無，不應難！ ^105c13

譬如執事比丘高聲舉手唱言：「眾皆寂靜！」
是為以聲遮聲，非求聲也。
以是故，雖說諸法空，不生不滅，愍念眾生故，雖說非有也。 ^105c15

以是故說「諸法如化」。 ^105c18

【經】
得無礙無所畏。
【論】
種種眾、界、入因緣中，心無礙、無盡、無滅，是為無礙無所畏。 ^105c19

問曰：
如先說諸菩薩於無量眾中無所畏，今何以更說「無礙無所畏」？ ^105c21

答曰：
先說無所畏因，今說無所畏果。
於諸大眾乃至菩薩眾中，說法無盡，論議無減，
心無疑難，已得無礙無所畏故。 ^105c22

復次，如先說於無量眾中無所畏，不知以何等力故無畏；
以是故，更說無所畏，以得無礙力故。 ^105c25

問曰：
若諸菩薩亦有無礙無所畏，佛與菩薩有何等異？ ^105c27

答曰：
如我先說，諸菩薩自有無所畏力故，於諸法中無所畏，非佛無所畏。 ^105c29

復次，無礙法有二種：一者、一切處，二者、非一切處。
非一切處者，如入一經書乃至百千經書中無礙，
若入一眾、若入百千眾中無所畏。
諸菩薩亦如是，自智慧中無礙，非佛智慧。
如佛放鉢時，五百阿羅漢及彌勒等諸菩薩皆不能取。
諸菩薩亦如是，自力中無礙，佛智慧力中有礙。 ^106a1

以是故說「諸菩薩得無礙無所畏」。 ^106a8

【經】
悉知眾生心行所趣，以微妙慧而度脫之。 ^106a10

【論】
問曰：
云何「悉知眾生心行」？
答曰：
知眾生心種種法中處處行，如日光遍照，菩薩悉知眾生心行有所趣向而教之。
言一切眾生趣有二種：一者、心常求樂；
二者、智慧分別，能知好惡。
汝莫隨著心，當隨智慧，當自責心；汝無數劫來，
集諸雜業而無厭足，而但馳逐世樂不覺為苦。
汝不見世間貪樂致患，五道受生，皆心所為，誰使爾者？
汝如狂象蹈藉殘害，無所拘制，誰調汝者？
若得善調，則離世患。
當知處胎不淨，苦厄猶如地獄；既生在世，
老病死苦，憂悲萬端；若生天上，當復墮落；
三界無安，汝何以樂著？
如是種種呵責其心，誓不隨汝。
是為菩薩知眾生心行。 ^106a11

問曰：
云何名「以微妙慧而度脫之」？
是中云何名微妙慧？
云何名麁智慧？ ^106a24

答曰：
世界巧慧是名麁智慧，行施、戒、定是名微妙慧。 ^106a26

復次，布施智是為麁慧，戒、定智是名微妙慧。 ^106a27

復次，戒、定智是為麁慧，禪定智是名微妙慧。 ^106a28

復次，禪定智是為麁慧，無猗禪定是名微妙慧。 ^106a29

復次，取諸法相是為麁慧，於諸法相不取不捨是名微妙慧。 ^106b1

復次，破無明等諸煩惱，得諸法相，是名麁慧；
入如法相者，譬如真金不損不失，亦如金剛不破不壞，
又如虛空無染無著，是名微妙慧。 ^106b2

如是等無量微妙慧，菩薩自得，復教眾生。 ^106b6

以是故說「諸菩薩悉知眾生心行所趣，以微妙慧而度脫之」。
other:: 
##  12 意無礙釋論
大智度初品中意無礙釋論第十二 ^106b7

【經】
意無罣礙。
【論】
云何名「意無罣礙」？
菩薩於一切怨、親、非怨非親人中，等心無有礙。 ^106b10

復次，一切世界眾生中，若來侵害，心不恚恨；
若種種恭敬，亦不喜悅。
如偈說：
　　「諸佛菩薩，心不愛著；外道惡人，
　　心不憎恚。」 ^106b12

如是清淨，名為意無罣礙。
復次，於諸法中心無礙。 ^106b16

問曰：
是菩薩未得佛道，未得一切智，云何於諸法中心無礙？ ^106b17

答曰：
是菩薩得無量清淨智慧故，於諸法中心無礙。 ^106b18

問曰： ^106b19

諸菩薩未得佛道故，不應有無量智；有殘結故，不應有清淨智。 ^106b20

答曰：
是諸菩薩，非三界中結業肉身，皆得法身自在，
過老病死；憐愍眾生故，在世界中行；為莊嚴佛土，
教化眾生；已得自在，欲成佛能成。 ^106b21

問曰： ^106b24

如法身菩薩，則與佛無異，何以名為菩薩？
何以禮佛、聽法？ ^106b25

若與佛異，云何有無量清淨智？ ^106b26

答曰：
是菩薩雖為法身，無老病死，與佛小異。
譬如月十四日，眾人生疑，若滿若不滿；
菩薩如是，雖能作佛、能說法，然未實成佛。
佛如月十五日，滿足無疑。 ^106b27

復次，無量清淨有二種：一者、實有量，於不能量者謂之無量。
譬如海水、如恒河沙等，人不能量，名為無量；
於諸佛菩薩，非為無量。
菩薩無量清淨智亦復如是，於諸天人及聲聞、
辟支佛所不能量，名為無量智；菩薩得無生道時，
諸結使斷故，得清淨智。 ^106c1

問曰： ^106c7

若爾時已斷諸結，成佛時復何所斷？
答曰： ^106c8

是清淨有二種：一者、得佛時，除結都盡，
得實清淨；二者、菩薩捨肉身、得法身時，斷諸結清淨。 ^106c9

譬如一燈能除闇，得有所作，更有大燈，倍復明了。
佛及菩薩斷諸結使亦復如是；菩薩所斷，
雖曰已斷，於佛所斷猶為未盡。 ^106c11

是名「得無量清淨智故，於諸法中意無罣礙」。 ^106c14

【經】
大忍成就。
【論】
問曰：
先已說等忍、法忍，今何以故復說「大忍成就」？ ^106c16

答曰：
此二忍增長，名為大忍。 ^106c17

復次，等忍在眾生中一切能忍；柔順法忍於深法中忍。
此二忍增長作證，得無生忍；最後肉身，
悉見十方諸佛化現在前於空中坐，是名「大忍成就」。 ^106c18

譬如聲聞法中，煖法增長名為頂法，頂法增長名為忍法，更無異法增長為異。
等忍、大忍，亦復如是。 ^106c21

復次，有二種忍：生忍、法忍，生忍名眾生中忍，
如恒河沙劫等眾生種種加惡，心不瞋恚；
種種恭敬供養，心不歡喜。 ^106c24

復次，觀眾生無初，若有初則無因緣；若有因緣則無初，若無初亦應無後。
何以故？初後相待故。
若無初後，中亦應無。
如是觀時，不墮常、斷二邊，用安隱道觀眾生，
不生邪見，是名生忍。 ^106c26

甚深法中心無罣礙，是名法忍。
問曰： ^107a2

何等甚深法？
答曰：
如先甚深法忍中說。 ^107a3

復次，甚深法者，於十二因緣中展轉生果，
因中非有果，亦非無果，從是中出，是名甚深法。 ^107a4

復次，入三解脫門：空、無相、無作，則得涅槃常樂故，是名甚深法。 ^107a6

復次，觀一切法非空非不空，非有相非無相，
非有作非無作；如是觀中心亦不著，是名甚深法。
如偈說：
　　「因緣生法，是名空相，亦名假名，
　　亦名中道。　若法實有，不應還無；
　　今無先有，是名為斷。
　不常不斷，
　　亦不有無；心識處滅，言說亦盡。」 ^107a7

於此深法信心無礙，不悔不沒，是名「大忍成就」。 ^107a15

【經】
如實巧度。
【論】
有外道法，雖度眾生，不如實度。
何以故？種種邪見結使殘故。 ^107a17

二乘雖有所度，不如所應度。
何以故？無一切智，方便心薄故。 ^107a18

唯有菩薩能如實巧度。 ^107a20

譬如渡師，一人以浮囊草筏渡之，一人以方舟而渡，
二渡之中相降懸殊；菩薩巧渡眾生亦如是。 ^107a21

復次，譬如治病，苦藥針炙，痛而得差；如有妙藥名蘇陀扇陀，
病人眼見，眾病皆愈。
除病雖同，優劣法異。 ^107a23

聲聞、菩薩教化度人亦復如是。
苦行頭陀，初、中、後夜，勤心坐禪，觀苦而得道，聲聞教也。
觀諸法相，無縛無解，心得清淨，菩薩教也。
如文殊師利本緣： ^107a25

文殊師利白佛：「大德！
昔我先世過無量阿僧祇劫，爾時有佛名師子音王，
佛及眾生壽十萬億那由他歲，佛以三乘而度眾生。
國名千光明，其國中諸樹皆七寶成，樹出無量清淨法音：
空、無相、無作、不生不滅、無所有之音，眾生聞之，心解得道。 ^107a29

「時師子音王佛初會說法，九十九億人得阿羅漢道，菩薩眾亦復如是。
是諸菩薩，一切皆得無生法忍，入種種法門，
見無量諸佛恭敬供養，能度無量無數眾生，
得無量陀羅尼門，能得無量種種三昧。
初發心新入道門菩薩不可稱數。
是佛土無量莊嚴，說不可盡。
時佛教化已訖，入無餘涅槃；法住六萬歲，諸樹法音亦不復出。 ^107b5

「爾時，有二菩薩比丘：一名喜根，二名勝意。 ^107b13

「是喜根法師，容儀質直，不捨世法，亦不分別善惡。 ^107b14

「喜根弟子聰明樂法，好聞深義；其師不讚少欲知足，
不讚戒行頭陀，但說諸法實相清淨。
語諸弟子：『一切諸法婬欲相、瞋恚相、愚癡相，
此諸法相即是諸法實相，無所罣礙。』
以是方便，教諸弟子入一相智。
時諸弟子於諸人中無瞋無悔，心不悔故得生忍，
得生忍故則得法忍，於實法中不動如山。 ^107b15

「勝意法師持戒清淨，行十二頭陀，得四禪、四無色定。 ^107b22

「勝意諸弟子鈍根多求，分別是淨、是不淨，心即動轉。 ^107b23

「勝意異時入聚落中，至喜根弟子家，於坐處坐；
讚說持戒、少欲、知足，行頭陀行，閑處禪寂；
訾毀喜根言：『是人說法教人入邪見中，
是說婬欲、瞋恚、愚癡無所罣礙相，是雜行人，非純清淨。』 ^107b24

「是弟子利根得法忍，問勝意言：『大德！
是婬欲法名何等相？』 ^107b29

「答言：『婬欲是煩惱相。』 ^107c1

「問言：『是婬欲煩惱，在內耶？
在外耶？』 ^107c2

「答言：『是婬欲煩惱不在內，不在外；若在內，
不應待外因緣生；若在外，於我無事，不應惱我。』 ^107c3

「居士言：『若婬欲非內、非外，非東西南北、
四維、上下來，遍求實相不可得，是法即不生不滅；
若無生滅相，空無所有，云何能作惱？』 ^107c5

「勝意聞是語已，其心不悅，不能加答，從座而起，
說如是言：『喜根多誑眾人著邪道中。』 ^107c8

「是勝意菩薩未學音聲陀羅尼，聞佛所說便歡喜，
聞外道語便瞋恚；聞三不善則不歡悅，
聞三善則大歡喜；聞說生死則憂，聞涅槃則喜。 ^107c10

「從居士家至林樹間，入精舍中，語諸比丘：
『當知喜根菩薩是人虛誑，多令人入惡邪中。
何以故？其言婬、恚、癡相，及一切諸法皆無礙相。』 ^107c13

「是時，喜根作是念：『此人大瞋，為惡業所覆，當墮大罪！
我今當為說甚深法，雖今無所得，為作後世佛道因緣。』
是時，喜根集僧，一心說偈：
　　「婬欲即是道，恚癡亦如是；
　　如此三事中，無量諸佛道。
　　若有人分別，婬怒癡及道；
　　是人去佛遠，譬如天與地。
　　道及婬怒癡，是一法平等；
　　若人聞怖畏，去佛道甚遠。
　　婬法不生滅，不能令心惱；
　　若人計吾我，婬將入惡道。
　　見有無法異，是不離有無；
　　若知有無等，超勝成佛道。」 ^107c17

「說如是等七十餘偈，時三萬諸天子得無生法忍，
萬八千聲聞人，不著一切法故皆得解脫。 ^108a2

「是時，勝意菩薩身即陷入地獄，受無量千萬億歲苦！
出生人中，七十四萬世常被誹謗，無量劫中不聞佛名。
是罪漸薄，得聞佛法，出家為道而復捨戒，
如是六萬三千世常捨戒；無量世中作沙門，
雖不捨戒，諸根闇鈍。 ^108a4

「是喜根菩薩於今東方過十萬億佛土作佛，
其土號寶嚴，佛號光踰日明王。」 ^108a9

文殊師利言：「爾時勝意比丘，我身是也，我觀爾時受是無量苦。」 ^108a11

文殊師利復白佛：「若有人求三乘道，不欲受諸苦者，不應破諸法相而懷瞋恚。」 ^108a12

佛問文殊師利：「汝聞諸偈，得何等利？」 ^108a14

答曰：「我聞此偈，得畢眾苦，世世得利根智慧，
能解深法，巧說深義，於諸菩薩中最為第一。」 ^108a15

如是等，名巧說諸法相。 ^108a17

是名「如實巧度」。大智度論卷第六
 ^108a18
