
jing:: 佛說護國經
translator:: 西天譯經三藏朝奉大夫試光祿卿明教大師臣法賢奉　詔譯
如是我聞：
一時，世尊在俱盧城，出遊化利漸漸至于覩羅聚落，與大苾芻眾安止其中。
時，彼聚落有婆羅門大長者等，互相議曰：「此大沙門瞿曇！
棄捨王位出家為道，果滿圓明名稱普聞，
即是應供、正等正覺、明行足、善逝、世間解、
無上士、調御丈夫、天人師、佛、世尊。
於天魔梵、沙門婆羅門、人及非人等界，
以自行願成等正覺，流大悲心宣說正法，
初善中善後善，文義深遠純一無雜，具足圓滿梵行之相。
如是具足最尊最上，我等若見共獲善利，
是故我等，當詣佛所瞻禮稱讚。」
眾共議已同往佛會。
到佛所已，有禮佛者，有但合掌者，有種種稱讚者，
如是之眾禮讚既已，各坐一面。
爾時，世尊為眾說法，令眾心悅發大道意。
時彼婆羅門大長者等，聽受法已，咸皆忻悅發大道心，
即從座起合掌向佛，種種稱讚禮佛而退。 ^872a22

爾時，會中有大長者名曰護國，戀慕佛故不離法會，
作如是念：「我所聞法，堪可依憑，必成正覺。
我若在家，永處輪迴。
佛難值遇，以信出家為求出離，是故我今離諸放逸發大精進，
依佛出家淨修梵行，我當志願剃除鬚髮而被法服。」
是時，護國長者作是念已，即從座起前詣佛所，
頭面禮足合掌向佛，而白佛言：「我從世尊獲聞正法，
厭輪迴苦，起信樂心，是故我今求佛出家。
唯願世尊，攝受於我。」 ^872b10

佛言護國：「汝信出家，父母聽不？」 ^872b18

護國答言：「不也。世尊！
父母不聽。」 ^872b19

佛言護國：「父母不聽，不得出家。」 ^872b20

護國復白佛言：「世尊！
雖父母未聽，我當求請，堅令聽許。」 ^872b21

佛告護國：「如汝所願，今正是時。」 ^872b22

爾時，護國長者稟承佛旨禮佛而退，還歸其舍白父母言：
「父母慈念，願聽我言。
我於佛會聞佛說法，其所聞法我悉了知，即起正信樂欲出家。
唯願父母當聽許我。」 ^872b23

是時父母告護國言：「汝樂出家當求何利？
復有何得而求出家？
汝若出家，勿為求匃而活命耶？
汝應當知，我今財賄珍寶無量，汝但在家捨財作福，
當受富樂，何須出家？」
如是父母善言誘勸。
是時護國又復白言：「父母當念，我厭輪迴，
棄捨世榮，志求出家，唯願聽許。」
如是護國再三求請。
是時父母又復告言：「汝所堅念志求出家，勿為求匃而活命耶？
我家庫藏金銀珍寶眾多無量，汝但在家捨財作福，
當受富樂，何須出家？」
如是父母二三誘勸。
是時護國又復告言：「父母若不聽，我從今已往，
誓不飲食，乃至命終。」
發誓願已即絕飲食。 ^872b26

是時護國眾多知識，聞是事已，即時共詣護國長者父母之所，
咸共白言：「長者主！
我等皆聞，汝子護國愛樂出家，彼雖志求汝不聽許。
我知汝子，然受富樂求道心堅；今不聽許，
返受憂苦將趣命終，當令汝起愛別離苦。
是故汝等，宜應聽許隨彼出家。」
時長者主，見子知識志意求請，即聽出家。
是時護國眾多知識，受其父旨，即詣護國而共告曰：
「護國當知，今汝父母已聽出家。」
是時護國受父母旨，歡喜踊躍，即詣父母拜辭而出，還至佛所。
到佛所已，頭面禮足，合掌一面而白佛言：「世尊！
今我父母已聽出家。
願佛慈悲，垂哀攝受而為苾芻。」 ^872c9

爾時，世尊告護國言：「善哉善哉！
今正是時，為汝攝受。」
是時護國鬚髮自落被袈裟衣，成苾芻相，
修持梵行，除彼放逸離諸憂惱，心自調柔證法清淨，
我生已盡、梵行已立、所作已辦、不受後有。 ^872c22

是時尊者護國得漏盡已，於十夏中依止於佛。
滿十夏已，著衣持鉢前詣佛所，頭面禮足，
合掌一面而白佛言：「世尊！
我本生居覩羅聚落，棄捨諸親以信出家。
我今思念，欲還本處親近眷屬，顒俟佛旨。」 ^872c26

爾時，世尊知尊者護國心意所欲，又觀護國其心志固欲廣利益，
況昔在家常離諸欲，如是觀已即告之曰：「尊者護國！
今正是時，可從汝意。」 ^873a2

爾時，尊者護國受佛旨已，歡喜踊躍，繞佛三匝，
頭面禮足辭佛而退，還本生處經遊次第到本聚落。
時經宿已，於其辰時著衣持鉢，次第乞食至於本舍。
見一女人在舍門外，持滿器食而欲棄擲，
尊者見之告彼女人曰：「汝無慚愧，勿棄於食。
豈如施我置於鉢中，當獲利益。」
是時女人聞尊者語，心生鄭重，即施其食置於鉢中。
尊者受已，詣大樹下敷座欲食。
時前女人作如是念：「是我主子尊者護國。」
是時女人作此念已，即詣長者主所白長者曰：
「適在門外見長者子持鉢乞食，詣大樹下敷座欲食。」
時長者主聞是事已，心大歡喜，即問女人言：
「如汝所說，是事實不？」
女人答言：「是事實爾。」 ^873a6

是時長者速出本舍往大樹下，既到彼已，
實見護國在彼欲食，即告之曰：「我子護國！
捨離本家客遊於外，如是經歷，復至聚落不入本舍，是義云何？」
時彼護國即答父言：「我沙門法，儀式如是，入於他舍非我所宜。」
時長者主，扶持護國還於本舍，既到家已敷座令坐。
時護國母前詣子所，愛念心切再三慰問，
告護國言：「我子云何堅意出家？
汝所出家今有何利？
復有何得？正為求匃而活其命，是故汝今不復離家，捨財作福富受富樂。」 ^873a19

是時慈母設諸方便，留戀於子不能別離，
復以金銀種種珍寶積尊者前，告於子言：
「我子當知，如是我有廣多財寶，今我與汝，
何況父財而復無量，以是義故何得出家？
汝今在家，捨財作福受諸富樂。」
是時尊者白於母言：「慈母當念，是多金銀種種財寶諸過之本。」
作此言已，車載擔負棄於河內，復白母言：
「慈母當念，如是財寶由貪戀故，從此為因生諸過失而致患難，
謂水火王賊惡子等難，生如是等種種壞苦，了此苦因不從其母。」 ^873a28

時護國母戀子不捨，復設方便作如是念：
「子在家時所有妻室，當令莊嚴珠寶飾身，來護國所悅可子心。」
作是念已，詣其妻所而告之言：「汝夫護國昔在家時，
所有愛樂珍寶瓔珞莊嚴之具，汝今莊嚴往護國所悅可其意。」
時護國妻受其命已，以眾寶具即時莊嚴，
詣護國所，到彼白言：「長者子！
汝意云何？所持梵行，莫為求天女不？」
護國告言：「不也。大姊！
我持梵行為求道果；如汝所說，是義不然。」
時，護國妻聞呼姊聲，即變容色負慚而退。 ^873b9

爾時，護國尊者作如是念：「食時欲至。」
即白父言：「長者！有何飲膳施於我食？」
是時，父母親持上味種種飲食供施尊者。
是時尊者飯食已訖，洗鉢收衣敷座而坐，
乃為父母宣說正法，令起悅心而生道意，
復以神通住虛空中，說伽陀曰：
　　「觀此畫色像，以眾寶莊嚴，
　　愚迷所執著，智者常遠離。
　　貪欲如繩索，能縛於世間，
　　愚者所迷惑，智者常遠離。」 ^873b20

是時，尊者說伽陀已，從空而降，還大樹下安止而住。 ^873c1

爾時，有王名曰俱盧，駕幸遊外將近覩羅聚落之側，
侍臣奏曰：「大王！當知，此聚落中有長者子名曰護國，
眷屬廣多財寶無量，棄捨出家。」
王聞是事，即問聚落人曰：「卿等此處有長者子名曰護國，
棄捨親屬而為出家，是事實不？」
時聚落人即奏王曰：「大王！
當知，是事實爾。護國尊者在臣聚落一大樹下常持梵行，我等人民親近供養。」
王聞奏已，即往彼處聚落之中，詣大樹下尊者所止。
是時尊者遙觀來命，見俱盧王奔詣我所，
即從座起進步王前，白如是言：「大王！
善來！此之境界王所統領，今請大王，往彼樹下就於我座。」
時王答言：「護國！我意如然，欲往汝所就於汝座。」
護國復言：「王意如是，故我請王。」
是時彼王同與尊者，至大樹下就座而坐。 ^873c3

爾時，大王告護國言：「有四種法，由是四法而求出家。
其四法者：一知親屬，二知富貴，三知病，
四知老，是為四法。 ^873c18

「云何知親屬？謂若有人，眷屬廣大而忽散滅，
此人作念：『我之眷屬朋友知識皆已散滅，
唯己孤然，我當出家。』
此人了知無親屬故而求出家。
今汝護國！眷屬廣大亦非孤獨，不能了知何為出家？
又復云何名知富貴？
謂若有人，先有財寶是大富者，而後竭盡貧苦隨生，以貧窮故而作此念。
今貧窮故而作此念：『今貧窮苦，我當出家。』
此人了知以貧窮故而求出家。
今汝護國！財富無量亦非貧窮，不能了知何為出家？
又復云何名知病苦？
謂若有人，久寢於疾無能救療，作如是念：
『我此疾病深可痛苦，是故我今當求出家。』
此人了知以病苦故而求出家。
今汝護國！少病少惱亦無憂苦，不能了知何為出家？
又復云何名知老朽？
謂若有人耆年衰邁，作如是念：『我今老朽，
於諸富樂不能復利，是故我今當求出家。』
此人了知老朽不任而求出家。
今汝護國！盛年少壯未受諸樂，不能了知何為出家？
護國當了，如是四法乃可出家。
我今復問護國，汝何見聞而為出家？」 ^873c21

爾時，尊者答彼王言：「大王！
當知，有四種法而求出家。
何等為四？謂老病愛死。
變壞非久名老，疾苦無療名病，無所厭足名愛，捨盡諸境名死。
如是四法，我佛世尊善了善見，我亦從佛親見親聞，
我因此故，發大信心而乃出家。」 ^874a12

王言：「尊者！如前略說，我未能了，唯願尊者，為我廣說令我開解。」 ^874a17

是時尊者聞王言已，告彼王曰：「大王！
甚善！如汝意願，我當為說。」 ^874a18

王言：「尊者！變壞非久為老，是義云何？」 ^874a19

尊者答言：「大王！於意云何？
若人從年二十三十滿四十時，所有色相身力舉動進止，是人云何？」 ^874a20

王言：「尊者！人從二十滿四十時，具大色相，
身力壯盛進止勇健，諸所施為自謂無等；
若至耆年，朽邁無堪色相變易，身力劣弱進止衰敗。」 ^874a22

尊者告言：「如王所說，是為老相變壞於世。
大王！當知，此即我佛說第一法。
又佛世尊，善了善知善說此法，我亦見聞，
於此正法愛樂志求，信心出家。」 ^874a25

時彼王言：「護國尊者！
我亦於此慶遇正法，愛樂志求。」 ^874a29

又復，王言：「護國尊者！
云何疾苦無療名為病相？」 ^874b2

尊者答言：「如人有大財寶及諸親眷，其數無量。
於意云何？是人寢病受諸苦惱，彼之親屬及諸侍從，還有代其受苦惱不？」 ^874b3

王言：「不也。護國！人若寢疾，獨受諸苦，無有代者亦無救療。」 ^874b5

尊者告言：「如王所說，無代無救是為病相，此即我佛說第二法。
又佛世尊，善了善知善說此法，我亦見聞，
於此正法愛樂志求，信心出家。」 ^874b7

時彼王言：「護國尊者！
我亦於此慶遇正法，愛樂志求。」 ^874b10

王復問言：「尊者！云何無所厭足而名為愛？」
尊者答言：「大王！於意云何？
王是富者，國土城邑乃至東南西北，所有人民居王所統，皆是大富。」
王言尊者：「如是如是！」 ^874b12

尊者復言：「大王所統國城聚落如是大富，
設或有人泛海而來，白大王言：『我見某國，
城邑廣大人民熾盛，金銀珍寶奇異諸物，
象馬兵從，其數無量。』
大王！聞此，於意云何？」 ^874b15

王言：「尊者！我聞是事，若不自往，即遣使討彼，
載以珍寶諸物，益我庫藏。」 ^874b19

時尊者言：「大王！此無厭足是名為愛，此即是佛說第三法。
又佛世尊，善了善知善說此法，我亦見聞，
於此正法愛樂志求，信心出家。」 ^874b20

時彼王言：「護國尊者！
我亦於此慶遇正法愛，樂志求。」 ^874b23

王復問言：「尊者！云何捨離諸境而名為死？」
尊者答言：「大王！於意云何？
我見有大珍寶是大富者，彼人捨於此界而生他界，所有珍寶能持往不？」
王言：「不也。」 ^874b26

尊者復言：「大王！於此世中捨諸愛境生於他世，
是名為死，此即是佛說第四法。
佛善了知善說此法，我亦見聞，於此正法愛樂志求，信心出家。」 ^874b29

王言：「尊者！我亦於此慶遇正法，愛樂志求。」 ^874c3

爾時，尊者復告王言：「我於是義欲重宣說，汝應善聽。」
王言：「甚善願樂欲聞。」 ^874c5

是時，尊者說伽陀曰：
　　「我見世間人，貪愛而積聚，
　　因財故得難，轉增於諸欲。
　　王主領國邑，廣闊極海邊，
　　如是尚無厭，而復伐他國。
　　世間諸眾生，由貪愛故滅，
　　憂惱生悲泣，嗚呼何速滅。
　　如人聚財寶，返為火所燒，
　　眾生亦隨業，所作而受報。
　　財富不延命，亦復不免老，
　　貧富者皆滅，尊幼悉無常。
　　病不擇勇健，亦不擇尊幼，
　　皆由貪愛故，是不免無常。
　　譬如人竊盜，返為自損傷，
　　如是見世間，自造諸惡因。
　　如菓熟自落，老少壞亦然，
　　歡悅意作業，苦惱而受報。
　　時世愚癡人，作業不自覺，
　　或生於他世，因憎愛得苦。
　　胎中若命盡，何人能救護，
　　設復親知友，命盡何能救？
　　欲能壞能縛，生苦增諸怖，
　　見世間幻法，是故我出家。」 ^874c6

爾時，俱盧大王聞尊者說伽陀已，歡喜信受而復白言：
「護國尊者能善出離，是故，我今歸依尊者。」 ^875a1

護國告言：「大王！勿歸依於我，我所歸依是佛世尊及法、
僧眾，王當歸依。」 ^875a3

王言：「如是如是！我今歸依佛、法、僧眾，盡形受持優婆塞戒。」 ^875a4

是時，大王作誓願已，禮奉尊者，還復王宮。
佛說護國經
 ^875a6
