
jing:: 佛說長者子六過出家經
translator:: 宋沙門釋慧簡譯
聞如是：
一時婆伽婆在舍衛城祇樹給孤獨園。
爾時，僧伽羅摩長者子，乃至六出家為道便，
往至世尊所，頭面禮足在一面立。
時僧伽羅摩長者子白世尊言：「願世尊聽出家學道，時僧伽羅摩得出家學道。」
時，世尊告僧伽羅摩比丘：「汝當行二法。
云何為二？止觀是也。」
僧伽羅摩比丘白佛言：「甚解世尊！
甚解如來！」世尊告曰：「我取要而說，云何言甚解耶？」
僧伽羅摩白佛言：「止者諸結永息，觀者世尊，觀一切諸法。」
世尊告曰：「善哉善哉！
僧伽羅摩！我取要說法，能廣分別。」
時僧伽羅摩即從佛受如此教，在閑靜處而思惟此義，
在閑靜處思惟此義已，族姓子剃除鬚髮著三法衣，
以信堅固出家學道，修無上梵行，盡生死原，
梵行已立，所作已辦，更不復受母胞胎。
時，尊者僧伽羅摩便成阿羅漢果。 ^857a19

時，僧伽羅摩未出家時有婦母在，聞女夫出家，
僧伽羅摩長者子乃至七反，於如來所出家學道，
更不習欲，捨家業僕從。
時，僧伽羅摩婦母便將女詣僧伽羅摩比丘所，
在前默然立，再三歎息，便作是語：「汝僧伽羅摩！
無義無禮，不端思惟捨我女，於如來所出家學道，
諸有舍衛城王及大臣長者婆羅門剎利，
見我女者悉皆迷惑莫知所在，如常懷敬念願與居止，汝不思惟而棄我女。」
時尊者僧伽羅摩便說偈言：
　　「此外更無要，此外亦無比，
　　此外更無觀，善慮無過此。」 ^857b5

爾時，尊者僧伽羅摩婦母，語僧伽羅摩言：「我女意有何咎何過？
乃使汝捐棄，於如來所出家學道？」
時，尊者僧伽羅摩，便說偈曰：
　　「惡口常誹謗，嫉姤心懷姦，
　　瞋恚喜妄語，如來說大惡。」 ^857b17

爾時，尊者僧伽羅摩婦及婦母，從頭至足皆悉觀，
此比丘從足至頭亦復悉觀，我尊者僧伽羅摩足，
便作是言：「願尊者，懺悔我愚癡所為亦不別真。」
僧伽羅摩言：「願妹常安隱壽命延長。」
時，僧伽羅摩婦便語母言：「僧伽羅摩稱我為妹，此必不復樂欲。」
便語僧伽羅摩言：「願尊者僧伽羅摩，懺悔愚癡所為然不別真。」
僧伽羅摩言：「願妹安隱壽命延長。」
時，僧伽羅摩婦及婦母，頭面禮足繞三匝，再三歎息便退去。 ^857b22

時，尊者阿難，從舍衛城遙見尊者僧伽羅摩婦及婦母，
見已便作是語：「諸妹見僧伽羅摩不耶？」
僧伽羅摩婦對曰：「見僧伽羅摩亦與言語，然我願不果。」
時，尊者阿難，默然而行。
時尊者阿難還自詣房，收攝衣鉢澡手洗足，
以尼師檀著肩上詣世尊所，頭面禮足在一面坐，須臾退坐以此因緣具白世尊。
爾時，世尊便說偈曰：
　　「腐樹求萌芽，火中求水渧，
　　水中而求火，無欲而求欲。」 ^857c2

爾時，世尊告諸比丘：「我聲聞中第一比丘能降伏魔，所謂僧伽羅摩比丘是。」 ^857c12

爾時，諸比丘聞佛所說，歡喜奉行。
佛說長者子六過出家經
 ^857c13
