
pin:: 
jing:: 增壹阿含經卷第三十
translator:: 東晉罽賓三藏瞿曇僧伽提婆譯
六重品第三十七之二
jing:: 
##  6
（六）
聞如是：
一時，佛在舍衛國祇樹給孤獨園。 ^712c12

爾時，尊者舍利弗往詣世尊所，頭面禮足，在一面坐。
爾時，舍利弗白世尊言：「我今以在舍衛城夏坐，意欲人間遊化。」 ^712c13

世尊告曰：「今正是時。」
時，舍利弗即從坐起，頭面禮足，便退而去。 ^712c15

時，舍利弗去未久，有一比丘懷誹謗意，
白世尊言：「舍利弗與諸比丘共諍競，不懺悔，今遊行人間。」 ^712c17

爾時，世尊告一比丘：「汝速往持吾聲，喚舍利弗。」 ^712c19

比丘對曰：「如是。世尊！」 ^712c20

佛勅目連、阿難：「汝等使諸房中召諸比丘詣世尊所。
所以然者，舍利弗所入三昧，今當在如來前作師子吼。」 ^712c21

是時，諸比丘聞佛教已，各集世尊所，頭面禮足，在一面坐。 ^712c23

是時，彼比丘受世尊教，即往至舍利弗所，
語舍利弗言：「如來欲得相見。」 ^712c25

爾時，舍利弗往至佛所，頭面禮足，在一面坐。
是時，佛告舍利弗言：「卿向者去未久，有穢行比丘來至我所，
而白我言云：『舍利弗比丘與諸比丘共諍，
亦不悔過，在人間遊化。』
審實爾乎？」 ^712c26

舍利弗白佛言：「如來自當知之。」
世尊告曰：「我自知耳。
但今大眾各懷狐疑。
汝今於大眾中，可以己辯而自明淨。」 ^713a2

舍利弗白佛言：「自出母胎年向八十，每自思惟，
未曾殺生，亦不妄語，正使於調戲之中亦不妄語，
亦復未曾鬪亂彼此；設不專意之時，或能有此行耳。
我今，世尊！心意清淨，豈當與梵行人共鬪諍乎？
亦如此地，亦受淨，亦受不淨，屎尿穢惡皆悉受之，
膿血涕唾終不逆之；然此地亦不言惡，
亦不言善，我亦如是，世尊！
心不移轉，何得與梵行人共諍而遠遊行？
心不專者能有此耳。
我今心正，何得與梵行人共諍而遠遊乎？
亦如水，亦能使好物淨，亦能使不好物淨；
彼水不作是念：『我淨是、置是。』
此亦如是，無有異想，何得與梵行人共鬪而遠遊乎？
猶如熾火焚燒山野，不擇好醜，終無想念。
我亦如是，豈當有意與梵行人共諍乎？
亦如掃灑，不擇好醜，皆能除之，終無想念。
猶如牛無其雙角，極自良善，亦不 #CB00191;暴，
善可將御，隨意所至，終無疑難。
唯然，世尊！我心如是，亦不與想有所傷害，豈當與梵行人共諍而遠遊乎？
亦如旃陀羅女著弊壞衣，在人間乞食亦無禁忌。
我亦如是，世尊！亦無想念，當興諍訟而遠遊也？
亦如脂釜，處處漏壞，有目之人皆悉觀見處處漏出。
我亦如是，世尊！九孔之中漏出不淨，豈當與梵行人共諍？
猶如女人年少端正，復以死尸繫彼女頸，而厭患之。
世尊！我亦如是，厭患此身如彼無異，豈當與梵行人共諍而遠遊乎？
此事不然，世尊！自當知之，彼比丘亦當知之。
設當有是者，願彼比丘受我懺悔。」 ^713a4

爾時，世尊告彼比丘：「汝今可自悔過。
所以然者，若不悔者頭便破為七分。」 ^713b4

是時，彼比丘心懷恐怖，衣毛皆竪，即從坐起，
禮如來足，白世尊言：「我今自知犯舍利弗，唯願世尊受我懺悔。」 ^713b6

世尊告曰：「汝比丘！
自向舍利弗懺悔，若不爾者頭便為七分。」 ^713b9

是時，彼比丘即向舍利弗頭面禮足，白舍利弗言：
「唯願受我懺悔，愚不別真。」 ^713b10

爾時，世尊告舍利弗：「汝今可受此比丘悔過，又以手摩頭。
所以然者，若當不受此比丘懺悔者，頭破為七分。」 ^713b12

爾時，舍利弗以手摩頭，語比丘曰：「聽汝懺悔！
如愚如惑，此佛法中極為曠大，能隨時悔過者，善哉！
今受汝懺悔，後更莫犯。」
如是再三。 ^713b15

是時，舍利弗告彼比丘曰：「汝更莫犯。
所以然者，有六法入地獄，六法生天，六法至涅槃處。
云何為六？欲害他人，我以起此害心，便歡喜踊躍，
不能自勝；我當教人使害他，於中起害心；
以得害人，於中起歡喜，我當得此不馨之問；未起此事便快愁憂。
是謂有此六法，令人墮惡趣。 ^713b18

「云何有六，令人至善處？
所謂身戒具足，口戒具足，意戒具足，命根清淨，
不殺害心，無妬嫉心。
是謂有此六法，生於善處。 ^713b25

「云何修六法至於涅槃？
所謂六思念法。云何為六？
所謂身行慈無瑕穢；口行慈無瑕穢；意行慈無瑕穢；
若得利養之具，能與人等共分之而無悋想；
奉持禁戒無瑕疵，智者所貴；如是之戒能具足諸有邪見、
正見、賢聖出要，能得盡苦本。
如是諸見皆悉分明。
是謂六法得至涅槃。
汝今，比丘！當求方便，行此六法。
如是，比丘！當作是學。」 ^713b28

爾時，彼比丘重從坐起，禮舍利弗足：「我今重自懺，如愚如惑而不別真。
唯願，舍利弗！受我悔過，後不復犯。」 ^713c6

舍利弗曰：「聽汝悔過！
賢聖法中極為曠大，能自改往修來，莫復更犯。」 ^713c9

爾時，彼比丘聞舍利弗所說，歡喜奉行。
jing:: 
##  7
（七） ^713c10

聞如是：
一時，佛在舍衛國祇樹給孤獨園。 ^713c12

爾時，世尊告諸比丘：「我今當說第一最空法，汝等善思念之。」 ^713c13

諸比丘對曰：「如是，世尊！」
爾時，諸比丘從佛受教。 ^713c14

世尊告曰：「彼云何為名第一最空之法？
若眼起時則起，亦不見來處，滅時則滅，
亦不見滅處；除假號法、因緣法。
云何假號、因緣？所謂是有則有，此生則生，
無明緣行，行緣識，識緣名色，名色緣六入，
六入緣更樂，更樂緣痛，痛緣愛，愛緣受，
受緣有，有緣生，生緣死，死緣愁、憂、苦、惱，不可稱計。
如是苦陰成此因緣。 ^713c15

「無是則無，此滅則滅。
無明滅則行滅，行滅則識滅，識滅則名色滅，
名色滅則六入滅，六入滅則更樂滅，更樂滅則痛滅，
痛滅則愛滅，愛滅則受滅，受滅則有滅，
有滅則生滅，生滅則死滅，死滅則愁、憂、
苦、惱，皆悉滅盡，除假號之法。
耳、鼻、舌、身、意法亦復如是，起時則起，亦不知來處，
滅時則滅，亦不知滅處，除其假號之法。
彼假號法者，此起則起，此滅則滅。
此六入亦無人造作，亦名色、六入法，六入亦無人造作，
由父母而有胎者亦無，因緣而有，此亦假號，
要前有對，然後乃有。
猶如鑽木求火，以前有對，然後火生；火亦不從木出，亦不離木。
若復有人劈木求火亦不能得，皆由因緣合會，然後有火。
此六情起病亦復如是，皆由緣會於中起病。
此六入起時則起，亦不見來，滅時則滅，
亦不見滅；除其假號之法，因由父母合會而有。」 ^713c23

爾時，世尊便說此偈：
　　「先當受胞胎，漸漸如凍酥，
　　遂復如息肉，後轉如像形。
　　先生頭項頸，轉生手足指，
　　支節各各生，髮毛爪齒成。
　　若母飲食時，種種若干饌，
　　精氣用活命，受胎之原本。
　　形體以成滿，諸根不缺漏，
　　由母得出生，受胎苦如是。 ^714a11

「比丘當知，因緣合會，乃有此身耳。
又復，比丘！一人身中骨有三百六十，毛孔九萬九千，
脈有五百，筋有五百，虫八萬戶。
比丘當知，六入之身有如是災變。
比丘！當念思惟，如是之患，誰作此骨？
誰合此筋脈？誰造此八萬戶虫？」 ^714a20

爾時，彼比丘作是念思惟，便獲二果、阿那含、若阿羅漢。 ^714a25

爾時，世尊便說此偈：
　　「三百六十骨，在此人身中，
　　古佛之所演，我今亦說之。
　　筋有五百枚，脈數亦如是，
　　虫有八萬種，九萬九千毛。
　　當觀身如是，比丘勤精進，
　　速得羅漢道，往至涅槃界。
　　此法皆空寂，愚者之所貪，
　　智者心歡悅，聞此空法本。 ^714a26

「是謂，比丘！此名第一最空之法，與汝等說。
如來之所說行之法，我今以為起慈哀心，我今以辦。
常當念修行其法，在閑居之處坐禪思惟，勿有懈怠。
今不修行，後悔無益！
此是我之教訓。如是，諸比丘！
當作是學。」 ^714b7

爾時，諸比丘聞佛所說，歡喜奉行。
jing:: 
##  8
（八） ^714b11

聞如是：
一時，佛在舍衛國祇樹給孤獨園。 ^714b13

爾時，生漏梵志往至世尊所，共相問訊，在一面坐。
爾時，生漏梵志白世尊言：「瞿曇！
剎利今日意欲何求？
有何行業？為著何教？
為究竟何事？婆羅門意欲何求？
有何行業？為著何教？
究竟何事？國王今日意欲何求？
有何行業？為著何教？
為究竟何事？盜賊今日意欲何求？
有何行業？為著何教？
為究竟何事？女人今日意欲何求？
有何行業？為著何教？
為究竟何事？」 ^714b14

爾時，世尊告梵志曰：「剎利種者，常好鬪訟，
多諸技術，好喜作務，所要究竟終不中休。」 ^714b22

梵志問曰：「梵志意何所求？」 ^714b24

世尊告曰：「梵志意好呪術，要作居家，樂閑靜之處，意在梵天。」 ^714b25

又問曰：「國王意何所求？」 ^714b26

世尊告曰：「梵志當知，王意所欲得國政，
意在兵仗，貪著財寶。」 ^714b27

「盜賊意何所求？」 ^714b28

世尊告曰：「賊意盜竊，心在姦邪，欲使人類不知所作。」 ^714b29

「女人意何所求？」
世尊告曰：「女人意在男子，貪著財寶，心繫男女，心欲自由。」 ^714c1

爾時，梵志白世尊言：「甚奇！
甚特！盡知爾許之變，如實不虛。
今日比丘意何所求？」 ^714c3

世尊告曰：「戒德具足，心遊道法，意在四諦，欲至涅槃。
此是比丘之所求也。」 ^714c5

是時，生漏梵志白世尊言：「如是。
世尊！比丘所行意不可移轉，其義實爾，瞿曇！
涅槃者極為快樂。
如來所說乃為過多，猶如盲者得視，聾者得聽，
在闇者見明，今日如來所說亦復如是，而無有異。
我今國事猥多，欲還所止。」 ^714c6

世尊告曰：「宜知是時。」
是時，生漏梵志即從坐起，繞佛三匝，便退而去。 ^714c11

爾時，生漏梵志聞佛所說，歡喜奉行。
jing:: 
##  9
（九） ^714c13

聞如是：
一時，佛在舍衛國祇樹給孤獨園。 ^714c15

爾時，生漏梵志往至世尊所，頭面禮足，在一面坐。
爾時，梵志白世尊言：「此中頗有比丘，云何得修梵行無有缺漏，
清淨修梵行？」 ^714c16

世尊告曰：「若有人戒律具足而無所犯，此名清淨修得梵行。
復次，梵志！若有眼見色，不起想著，不起識念，
除惡想，去不善法，得全眼根，是謂此人清淨修梵行。
若耳聞聲、鼻嗅香、舌知味、身知細滑、意知法，
都無識想，不起想念，清淨得修梵行，全其意根，
如此之人得修梵行，無有缺漏。」 ^714c19

婆羅門白佛言：「何等之人不修梵行，不具足清淨行？」 ^714c25

世尊告曰：「若有人俱會者，此名非梵行。」 ^714c27

婆羅門白佛言：「何等之人漏不具足？」 ^714c28

世尊告曰：「若有人與女人交接，或手足相觸，擑在心懷而不忘失。
是謂，梵志！行不具足，漏諸婬泆，與婬、怒、癡共相應。 ^714c29

「復次，梵志！或與女人共相調戲，言語相加。
是謂，梵志！此人行不全具，漏婬、怒、癡，梵行不具足修清淨行。 ^715a2

「復次，梵志！若有女人惡眼相視而不移轉，
於中便起婬、怒、癡想，生諸亂念。
是謂，梵志！此人梵行不淨，不修梵行。 ^715a5

「復次，梵志！若復有人遠聞或聞哭聲，或聞笑聲，
於中起婬、怒、癡，起諸亂想。
是謂，梵志！此人不清淨修梵行，與婬、怒、
癡共相應，行不全具。 ^715a8

「復次，梵志！若有人曾見女人，後更生想，
憶其頭目，於中生想；在屏閑之處，生婬、
怒、癡，與惡行相應。
是謂，梵志！此人不修梵行。」 ^715a11

是時，生漏梵志白世尊言：「甚奇！
甚特！此沙門瞿曇亦知梵行，亦知不梵行；
亦知漏行，亦知不漏行。
所以然者，我今亦生此念，諸有人民，女人手足相加，起諸亂想。
我時便生此念：『此人行不清淨，與婬、怒、癡共相應。』
第一更樂者，女人是也。
第一可欲者，所謂眼眼相視，然彼女人或語、
或笑，繫綴男子，或共言語而繫綴男子。
是時，我便生此念：『此六人盡行不清淨行。』
如來今日所說甚過，猶如盲者得目，迷者見路，
愚者聞道，有目之人見色，如來說法亦復如是。
我今自歸佛、法、眾，自今之後不復殺生，唯願受為優婆塞。」 ^715a14

爾時，生漏梵志聞佛所說，歡喜奉行。
jing:: 
##  10
（一〇） ^715a26

聞如是：
一時，佛在毘舍離城外林中，與大比丘眾五百人俱。 ^715a28

爾時，尊者馬師到時，著衣持鉢，入城乞食。
是時，薩遮尼健子遙見馬師來，即往語馬師曰：「汝師說何等義？
有何教訓？以何教誡向弟子說法乎？」 ^715a29

馬師報曰：「梵志！色者無常，無常者即是苦，
苦者即是無我，無我者即是空也，空者彼不我有，我非彼有。
如是者智人之所學也。
痛、想、行、識無常，此五盛陰無常者即是苦，
苦者即是無我，無我者即是空，空者彼非我有，我非彼有。
卿欲知者，我師教誡其義如是，與諸弟子說如是義。」 ^715b4

是時，尼健子以兩手掩耳，而作是言：「止！
止！馬師！我不樂聞此語。
設瞿曇沙門有此教者，我實不樂聞。
所以然者，如我義者色者是常，沙門義者無常。
何日當見沙門瞿曇與共論議，當除沙門瞿曇顛倒之心。」 ^715b10

爾時，毘舍離城五百童子集在一處，欲有所論。
是時，尼健子往至五百童子所，語童子曰：
「汝等皆來，共至沙門瞿曇所。
所以然者，意欲與彼沙門瞿曇共論，使彼沙門得見正諦之道。
沙門所說者色者無常，如我義者色者是常。
猶如力士手執長毛之羊，隨意將東西，亦無疑難。
我今亦復如是，與彼沙門瞿曇論議，隨我捉捨而無疑難。
猶如猛象凶暴而有六牙，在深山中戲，亦無所難。
我今亦復如是，與彼論議亦無疑難。
猶如兩健丈夫而捉一劣者，在火上炙，
隨意轉側，亦無疑難。
我今與彼論義亦無疑難。
我論議中尚能害象，何況人乎？
亦能使象東、西、南、北，豈不如人乎？
今此講堂樑柱無情之物，尚能使移轉，
何況與人共論能勝，我使彼血從面孔出而命終。」 ^715b15

其中或有童子而作是言：「尼健子終不能與沙門論議，但恐沙門瞿曇與尼健子論議耳。」
或有作是說：「沙門不與尼健子論議，尼健子能與沙門共論議。」
是時，尼健子便作是念：「設令沙門瞿曇所說如馬師比丘者，
足得相疇。若有義者，聞已當知。」 ^715c2

是時，尼健子將五百童子，前後圍繞，往至世尊所，
共相問訊，在一面坐。
是時，尼健子白世尊言：「云何，瞿曇！
有何教誡，以何教誡訓諸弟子？」 ^715c8

佛告尼健子：「我之所說，色者無常，無常即是苦，
苦者即是無我，無我者即是空，空者彼非我有，
我非彼有；痛、想、行、識及五盛陰皆悉無常，
無常即是苦，苦者無我，無我者是空，空者彼非我有，我非彼有。
我之教誡其義如是。」 ^715c11

尼健子報曰：「我不樂聞此義。
所以然者，如我所解義，色者是常。」 ^715c16

世尊告曰：「汝今且專心意，思惟妙理，然後說之。」 ^715c18

尼健子報曰：「我今所說色者是常，此五百童子其義亦爾。」 ^715c19

世尊告曰：「汝今所說色者是常，此五百童子其義亦爾。」
世尊告曰：「汝今以己之辯說之，何為引彼五百人乎？」 ^715c20

尼健子報曰：「我今說色是常，沙門欲何等言論？」 ^715c23

世尊告曰：「我今說色者無常，亦復無我。
權詐合數有此色者，亦無真實，無固、無牢亦如雪搏，
是等磨滅之法，是變易之法。
汝今方說色者是常，我還問汝，隨意報我。
云何，尼健子！轉輪聖王還於己國得自在不乎？
又彼大王不應脫者而脫之，不應繫者而繫之，可得爾乎？」 ^715c24

尼健子報曰：「此聖王有此自在之力，不應殺者能殺之，不應繫者能繫之。」 ^716a2

世尊告曰：「云何，尼健子！
轉輪聖王當復老乎？
頭白、面皺、衣裳垢坋？」
是時，尼健子默然不報。
世尊再三問之，彼亦再三默然不報。
是時，密跡金剛力士手執金剛之杵，在虛空中而告之曰：
「汝今不報論者，於如來前破汝頭作七分。」 ^716a4

爾時，世尊告尼健子曰：「汝今觀虛空中。」 ^716a9

是時，尼健子仰觀空中，見密跡金剛力士，
又聞空中語：「設汝不報如來論者，當破汝頭作七分。」
見已驚恐，衣毛皆竪，白世尊言：「唯願瞿曇當見救濟，今更問論當疇對。」 ^716a10

世尊告曰：「云何，尼健子！
轉輪聖王當復老乎？
亦當頭白、齒落、皮緩、面皺耶？」 ^716a14

尼健子報曰：「沙門瞿曇！
雖有此語，如我義者，色者是常。」 ^716a16

世尊告曰：「汝善思惟而後報之，前之與後，義不相應。
但具論聖王當復老乎？
亦當頭白、齒落、皮緩、面皺耶？」 ^716a17

尼健子報曰：「轉輪聖王許使老。」
世尊告曰：「轉輪聖王常能於己國得自由，
何以故不能却老、却病、却死？
我不用老、病、死，我是常之應。
欲使然者，其義可乎？」 ^716a20

是時，尼健子默然不對，愁憂不樂，寂然不語。
是時，尼健子身體汗出，汗汙衣裳，亦徹坐處，乃至於地。 ^716a23

世尊告曰：「尼健子！
汝在大眾中而師子吼：『汝等童子共我至瞿曇所，
與共論議，當降伏，如捉長毛之羊，隨意東西，而無疑難。
亦如大象入深水中，隨意自遊，亦無所畏。
亦如兩健丈夫捉一劣者，在火上炙，隨意轉側。』
又復汝說：『我常能論害大象，如此樑柱草木斯皆無情，
與共論議能使屈申低仰，亦能使腋下流汗。』」 ^716a26

爾時，世尊舉三法衣，示尼健子曰：「汝觀如來腋無流汗，
然汝今日返更有汗，乃徹乎地。」
是時，尼健子復默然不對。 ^716b4

爾時，有童子名頭摩， #CB02523;在彼眾。
是時，頭摩童子白世尊言：「我今堪任有所施行，亦欲所說。」 ^716b7

世尊告曰：「隨意說之。」 ^716b9

頭摩童子白佛言：「猶如去村落不遠有好浴池，然彼浴池有虫饒脚。
然村落人民，男女大小往至浴池所，而出此虫，
各各以瓦石取此虫，打之傷破手脚，彼虫意欲還入水者，終無此事。
此尼健子亦復如是，初意猛盛，與如來共論，
心懷姤意，兼抱憍慢。
如來盡以除之，永無有餘。
此尼健子更終不能重至如來所而共論議。」 ^716b10

是時，尼健子語頭摩童子曰：「汝今愚惑，
不別真偽，亦不與汝共論，乃與沙門瞿曇共論。」
是時，尼健子白佛言：「唯問義理，當更說之。」 ^716b17

世尊告曰：「云何，尼健子！
轉輪聖王欲使老、病、死不至，可得爾乎？
彼聖大王果此願耶？」 ^716b20

尼健子報曰：「不果此願也。」 ^716b22

「欲使有此色，欲使無此色，可果乎？」 ^716b23

尼健子報曰：「不果也。
瞿曇！」 ^716b24

世尊告曰：「云何，尼健子！
色者是常？為是無常？」 ^716b25

尼健子報曰：「色者無常。」
「設復無常，為變易法，汝復見此是我，許我是彼有乎？」 ^716b26

對曰：「不也。瞿曇！」
「痛、想、行、識為是常？
為是非常？」 ^716b28

對曰：「無常。」
世尊告曰：「設復無常，為變易之法，汝頗見有乎？」 ^716b29

對曰：「無也。」
世尊告曰：「此五盛陰是常、無常也？」 ^716c1

尼健子報曰：「無常也。」
佛言：「設復無常，為變易法，汝頗見有乎？」 ^716c2

對曰：「無也。」 ^716c3

「云何，尼健子！汝言是常，此理不與義相違乎？」 ^716c4

是時，尼健子白世尊言：「我今愚癡，不別真諦，
乃興此懷，與瞿曇共論，言色是常。
猶如猛獸師子遙見人來，有恐怖心乎？
終無此事！今日如來亦復如是，無有毫氂。
我今狂惑，未明深義，乃敢觸嬈。
沙門瞿曇所說過多，猶如盲者得眼，聾者徹聽，
迷者見路，無目見色。
沙門瞿曇亦復如是，無數方便而為說法。
我今自歸沙門瞿曇、法、比丘僧，自今以後盡形壽，
聽為優婆塞，不復殺生，唯願瞿曇及比丘僧！
當受我請，欲飯佛及比丘僧。」
爾時，世尊默然受請。 ^716c5

是時，尼健子見世尊默然受請，即從坐起，
繞佛三匝，頭面禮足而去。
往詣毘舍離童子所。
到已，語童子曰：「汝等所應供養我具，以當時給我，莫以非時。
我今請沙門瞿曇及比丘僧，明當飯之。」 ^716c15

是時，諸童子各辦飲食之具，持用與之。
是時，尼健子即以其夜，辦種種甘饌飲食，
敷好坐具，而白：「時到，今正是時，唯願屈伸。」 ^716c20

是時，世尊到時，著衣持鉢，將諸比丘僧入毘舍離，往至尼健子家。
到已就坐，及比丘僧各次第坐。
是時，尼健子以見佛、比丘僧坐定，自手斟酌，
行種種飲食，見佛、比丘僧食訖，行清淨水，
便取一小座，在如來前坐，欲得聞法。 ^716c23

爾時，世尊漸與說妙論，所謂論者：施論、
戒論、生天之論，欲為穢惡，婬不淨行，出要為樂。
爾時，世尊以見尼健子心開意解，諸佛世尊常所說法，
苦、習、盡、道，盡與彼尼健子說之。
是時，尼健子即於坐上，諸塵垢盡，得法眼淨。 ^716c29

是時，世尊便說此偈：
　　「祠祀火為上，詩書頌為首，
　　人中王為最，眾流海為源，
　　星中月為明，光明日最勝。
　　上下及四方，諸地所出物，
　　天及人民類，佛為無上尊，
　　欲求其德者，三佛為最上。」 ^717a5

爾時，世尊說此偈已，即從坐起而去。
是時，尼健子五百弟子聞師受佛教化，
聞已，各各自相謂言：「我等大師，云何師宗瞿曇？」
是時，諸弟子出毘舍離城，在中道立。
是時，尼健子欲至佛所聽法。
是時，世尊與尼健子說法，助令歡喜。
尼健子聞法已，即從坐起，頭面禮足，便退而去。 ^717a12

是時，尼健子弟子遙見師來，各各自相謂言：
「此沙門瞿曇弟子今著道來，各各取瓦石而打殺之。」 ^717a18

時，諸童子聞尼健子為弟子所殺，往至世尊所，
頭面禮足，在一面坐。
爾時，諸童子白世尊言：「如來所可教化尼健子者，今為弟子所殺。
今以命終，為生何處？」 ^717a20

世尊告曰：「彼是有德之人，四諦具足，三結使滅，
成須陀洹，必盡苦際，今日命終生三十三天，
彼見彌勒佛已，當盡苦際。
此是其義，當念修行。」 ^717a24

爾時，諸童子白世尊言：「甚奇！
甚特！此尼健子至世尊所，捔論議，還以己論而自縛，來受如來化。
夫見如來者終無虛妄，猶如有人入海取寶，
必有所剋獲，終不空還。
此亦如是，其有眾生至如來所者，要得法寶，終不空還。」 ^717a28

爾時，世尊與諸童子說微妙法，使令歡喜。
爾時，諸童子從佛聞法已，即從坐起，繞佛三匝，
頭面禮足，便退而去。 ^717b4

爾時，諸童子聞佛所說，歡喜奉行。
增壹阿含經卷第三十
 ^717b7
