
pin:: 增壹阿含經卷第五十一
translator:: 東晉罽賓三藏瞿曇僧伽提婆譯
大愛道般涅槃分品第五十二
jing:: 
##  4
（四）
聞如是：
一時，佛在舍衛國祇樹給孤獨園。 ^825c7

爾時，有一比丘至世尊所，頭面禮足，在一面坐。
爾時，彼比丘白佛言：「世尊，劫為長遠。」 ^825c8

佛告比丘：「劫極遠，不可以筭籌量。
我今當與汝引譬喻，善思念之，吾今當為汝說。」
爾時，彼比丘從佛受教。 ^825c10

世尊告曰：「猶如大石山縱廣一由旬，高一由旬，
設有人來手執天衣，百歲一拂，石猶磨滅，劫數難限。
所以然者，劫數長遠，無有邊際。
如此非一劫、百劫。
所以然者，生死長遠，不可限量，無有邊際。
眾生之類，無明所弊，流浪生死，無有出期，
死此生彼，無有窮已，我於其中厭患生死。
如是，比丘！當求巧便，免此愛著之想。」 ^825c12

爾時，諸比丘聞佛所說，歡喜奉行。
jing:: 
##  5
（五） ^825c20

聞如是：
一時，佛在舍衛國祇樹給孤獨園。 ^825c22

爾時，世尊告諸比丘：「隨時聞法有五功德，恒不失時。
云何為五？未曾聞法便聞之，已聞便持，
除去狐疑，亦無邪見，解甚深之法，是謂，比丘！
隨時聞法有此五功德。
是故，比丘！當念常聽甚深之法，此是我之教誡。
如是，比丘！當作是學。」 ^825c23

爾時，諸比丘聞佛所說，歡喜奉行。
jing:: 
##  6
（六） ^825c28

聞如是：
一時，佛在毘舍離摩訶婆那園中，與大比丘眾五百人俱。 ^826a1

爾時，師子大將便往至世尊所，頭面禮足，在一面坐。
爾時，如來告大將曰：「施主檀越有五功德。
云何為五？ ^826a2

「於是，施主名聞遠布，某甲村中有此好施之人，
周窮濟乏，無有愛惜，是謂，師子大將，第一功德施主所致。 ^826a5

「復次，師子大將，施主檀越若至剎利眾、
婆羅門眾、沙門眾中，皆無所畏，亦無疑難，
是謂，師子！第二功德。 ^826a7

「復次，施主檀越多為人所愛念，普來宗仰，
如子愛母，其心不相離，施主亦復如是，多為人所愛。 ^826a10

「復次，師子！施主檀越布施之時，發歡喜心，
以有歡喜即有悅豫，意性堅固，是時便自覺有樂有苦，
亦變悔，如實而自知。
云何自知？知有苦諦、苦習、苦盡、出要諦，如實知之。」 ^826a12

爾時，世尊便說斯偈：
　　「施為眾福具，而逮第一義，
　　其能憶施者，便發歡喜心。 ^826a16

「復次，師子長者！施主檀越布施之時，身壞命終，
生三十三天，又有五事勝彼諸天。
云何為五？一者顏貌豪貴，威神光明；二者所欲自在，
無事不果；三者若檀越施主生人中者，
值富貴家；四者饒財多寶；五者言從語用。
是謂，師子！檀越有此五功德引入善道。」 ^826a19

爾時，師子大將聞佛所說，歡喜踊躍，不能自勝，
前白佛言：「唯願世尊及比丘僧當受我請。」 ^826a24

爾時，世尊默然受請。
時，師子大將以見世尊默然受請，即從坐起，
頭面禮足，便退而去，還至家中，辦具種種飲食，
敷好坐具，即白：「時至，今正是時，唯願大聖垂愍臨顧。」 ^826a27

爾時，世尊到時，著衣持鉢，將諸比丘眾，
前後圍遶，至大將家，各次第坐。
爾時，師子將軍見佛及比丘僧已次第坐，手自斟酌行種種飲食。
爾時，大將行食之時，諸天在虛空中而告之曰：
「此是阿羅漢，斯人向阿羅漢，施此得福多，施此得福少。
此是阿那含，此人向阿那含，此人是斯陀含，
斯人向斯陀含道，此人是須陀洹，斯人向須陀洹道，
是人七生往返，此人一生，是持信，此人奉法，
此是利根，此是鈍根，此人下卑，此人精進持戒，
此人犯戒，施此人得福多，施此人得福少。」 ^826b1

爾時，師子大將聞諸天語已，亦不經懷，
見如來食已訖，除去鉢器，更取小座，如來前坐。
爾時，師子大將白世尊言：「我向者有諸天來至我所，
而告之曰：『（從羅漢至犯戒，皆具白如來）』。
雖聞斯言，亦不經懷，亦不生此念：『我當捨此施彼，捨彼施此。』
然我復生斯念：『應施一切眾生！
有形之類由食而存，無食則喪。』
我躬自從如來聞說斯偈，恒在心懷而不忘失。
云何名為偈？
　　「『施當普平等，終不有所逆，
　　必當遇聖賢，緣斯而得度。』 ^826b12

「是謂，世尊！斯偈所說。
我躬從如來聞之，恒念奉行。」 ^826b24

佛告大將：「善哉！斯名菩薩之心，平等惠施。
若菩薩布施之時，亦不生此念：『我當與此，置此。』
恒有平等而惠施，亦復有此念：『一切眾生有食則存，無食則亡。』
菩薩行施之時，亦復思惟此業。」
便說斯偈：
　　「夫人修其行，行惡及其善，
　　彼彼自受報，行終不衰耗。
　　如人尋其行，即受其果報，
　　為善獲其善，作惡受惡報。
　　為惡及其善，隨人之所習，
　　如似種五穀，各獲其果實。 ^826b25

「師子大將！當以此方便，知善惡各有其行。
所以然者，從初發意至于成道，心無增減，
不選擇人，亦不觀其地。
是故，師子！若欲惠施之時，恒念平等，勿興是非之心。
如是，師子！當作是學。」 ^826c7

爾時，世尊復說嚫曰：
　　「施歡人所愛，眾人所稱歎，
　　所至無疑難，亦無嫉妬心。
　　是故智者施，除去諸惡想，
　　長夜至善處，諸天所嘉歎。」 ^826c11

爾時，世尊說斯語已，便從坐起而去。
爾時，師子聞佛所說，歡喜奉行。
jing:: 
##  7
（七） ^826c17

聞如是：
一時，佛在舍衛國祇樹給孤獨園。 ^826c19

爾時，波斯匿王往至世尊所，頭面禮足，在一面坐。
是時，波斯匿王白世尊言：「夫施之家當施何處？」 ^826c20

世尊告王：「隨心所歡，便於彼施。」 ^826c22

王復白佛：「為施何處，得大功德？」 ^826c23

佛告王曰：「汝所問當施何處，今復問獲福功德。」 ^826c24

王白佛言：「我今問如來為施何處，獲其功德？」 ^826c25

佛告王曰：「吾今還問，王隨所樂，還報吾。
云何，大王！若有剎利子來，婆羅門子來，
然愚惑無所知，心意錯亂，恒不一定，來至王所，
而問王言：『我等當恭奉聖王，隨時所須。』
云何，大王！須此人在左右乎？」 ^826c26

王白佛言：「不須也。
世尊！所以然者，由彼人無有黠慧，心識不定，不堪候外敵之所致也。」 ^827a2

佛告王曰：「云何，大王！
若剎利、婆羅門種多諸方便，無有恐難，
亦不畏懼，能除外敵，來至王所，而白王言：
『我等隨時瞻奉聖王，唯願恩垂當見納受。』
云何，大王！當受斯人不？」 ^827a4

王白佛言：「唯然，世尊！
我等當納受斯人。
所以然者，由彼人堪任候外敵，無有畏難，亦不恐懼。」 ^827a8

佛告王曰：「今比丘亦復如是，諸根完具，
捨五成六，護一降四。
施此之人，獲福最多。」 ^827a10

王白佛言：「云何比丘捨五成六，護一降四？」 ^827a12

佛告王曰：「於是，比丘捨貪欲蓋、瞋恚蓋、
睡眠、調、疑，如是，比丘名為捨五。
云何比丘成就六？
王當知之，若比丘見色已，不起色想，緣此護眼根，
除去惡不善念而護眼根，若耳、鼻、口、身、
意不起意識而護意根，如是，比丘成就六。
云何比丘而護一？
於是，比丘繫念在前，如是，比丘而護一。
云何比丘而降四？
於是，比丘降身魔、欲魔、死魔、天魔，皆悉降伏，
如是，比丘降伏於四。
如是，大王！捨五就六，護一降四。
施如此之人，獲福難量。
大王！邪見與邊見相應，如斯之人施蓋無益。」 ^827a13

時，王白佛言：「如是，世尊！
施斯之人其福難量。
若比丘成就一法，福尚難量，何況餘者。
云何為一法？所謂身念是也。
所以然者，尼乾子恒計身行、意行，不計口行。」 ^827a25

佛告王曰：「尼乾子者愚惑，意常錯亂，心識不定，
是彼師法故，致斯言耳。
彼受身行之報，蓋不足言，意行無形而不可見。」 ^827a29

王白佛言：「此三行中何者最重？
身行耶？口行耶？意行？」 ^827b2

佛告王曰：「此三行中意行最重，口行、身行蓋不足言。」 ^827b4

王白佛言：「復何因緣故，說念意最為第一？」 ^827b5

佛告王曰：「夫人所行，先意念，然後口發。
口已發，便身行殺、盜、婬。
舌根不定，亦無端緒。
正使彼人命終，身根、舌根在，大王！
彼人何以故身、口不有所設耶？」 ^827b6

王白佛言：「彼人以無意根故，致斯變耳。」 ^827b10

佛告王曰：「當以此方便，知意根最為重，餘二者輕。」 ^827b11

爾時，世尊便說斯偈：
　　「心為法本，心尊心使，心之念惡，
　　即行即施，於彼受苦，輪轢于轍。
　　心為法本，心尊心使，中心念善，
　　即行即為，受其善報，如影隨形。」 ^827b12

爾時，波斯匿王白世尊言：「如是，如來！
為惡之人，身行惡，隨行墮惡趣。」 ^827b17

佛告王言：「汝為觀何等義，而來問我為施何人，獲福益多？」 ^827b18

王白佛言：「我昔至尼乾子所，問尼揵子曰：『當於何處惠施？』
尼乾子聞我所問已，更論餘事，亦不見報。
時尼乾子語我言：『沙門瞿曇作是說，施我得福多，
餘者無福，當施我弟子，不應施餘人，其有人民施我弟子者，
其福不可量也。』」 ^827b20

佛告王曰：「爾時，為云何報之？」 ^827b25

王白佛言：「時我便作是念：『或有斯理，惠施如來，其福難量。』
今故問佛：『為與何處，其福難量？』
然今世尊不自稱譽，亦不毀人。」 ^827b26

佛告王曰：「我口不作是說，施我得福多，餘者不得福。
但我今日所說，鉢中遺餘，持與人者，其福難量，
以清淨之心，著淨水中，普生斯念，斯中有形之類，
蒙祐無量，何況人形。
但，大王！我今所說施持戒人，其福難量，
與犯戒人者，蓋不足言。 ^827b29

「大王當知，如田家子善治其地，除去穢惡，
以好穀子著良田中，於中獲子無有限量；
亦如彼田家子不修治地，亦不除去穢惡而下穀子，所收蓋不足言。
今比丘亦復如是，若比丘捨五就六，護一降四，
如斯之人，其施惠者，其福無量；與邪見之人，蓋不足言。
猶如，大王！剎利種、婆羅門種，意無疑難，
能降外敵，當觀亦如羅漢之人，彼婆羅門種意不專定者，觀當如邪見之人。」 ^827c6

時，波斯匿王白世尊言：「施持戒之人，其福難量。
自今已後，其有來求索者，終不違逆。
若復四部之眾，有所求索者，亦不逆之。
隨時給與衣被、飲食、床臥具，亦復施與諸梵行者。」 ^827c15

佛告之曰：「勿作是說。
所以然者，施畜生之類，其福難量，況復人身乎。
但我今日所說者，施持戒人難計，非犯戒人。」 ^827c19

波斯匿王白佛言：「我今重復自歸，然世尊殷勤，
乃至於斯外道異學傳誹世尊，又且世尊恒歎譽彼人，
外道異學貪著利養，又復如來不貪利養。
國事多猥，欲還所止。」 ^827c22

佛告王曰：「宜知是時。」 ^827c25

爾時，波斯匿王聞佛所說，歡喜奉行。
jing:: 
##  8
（八） ^827c26

聞如是：
一時，佛在舍衛國祇樹給孤獨園。 ^827c28

爾時，波斯匿王殺庶母百子，即懷變悔：
「我造惡源，極為甚多，復用此為？
由王位故，殺此百人，誰能堪任除我愁憂？」
波斯匿王復作是念：「唯有世尊能去我憂耳。」
時復作斯念：「我今不宜懷此愁憂，默然至世尊所，當駕王威至世尊所。」
時波斯匿王告群臣曰：「汝等催駕寶羽之車，
如前王法，欲出舍衛城，親近如來。」 ^827c29

群臣聞王教已，即時嚴駕羽寶之車，即來白王言：
「嚴駕已訖，王知是時。」 ^828a7

時，波斯匿王即乘羽寶車，椎鍾鳴鼓，懸繒幡蓋，
人從皆著鎧器，諸臣圍遶出舍衛城，往至祇洹，
步入祇洹精舍，如前王法，除五威儀，蓋、
天冠、拂、劍、履屣，盡捨之。
至世尊所，頭面布地，復以手摩如來足，
普自陳啟：「我今悔過，改往修來，愚惑不別真偽，
殺庶母百子，王威力故。
今來自悔，唯願納受。」 ^828a9

佛告王曰：「善哉，大王！
還就本位，今當說法。」 ^828a16

波斯匿王即從坐起，禮世尊足，還詣本位。 ^828a17

佛告王曰：「命極危脆，極壽不過百年，所出無幾。
人壽百年，計三十三天一日一夜，計彼日夜三十日為一月，
十二月為一歲，彼三十三天正壽千歲，
計人中壽壽十萬歲，復計還活地獄中一日一夜。
復計彼日夜三十日為一月，十二月為一歲，
還活地獄中五千歲，或壽半劫，或壽一劫，
隨人所作行，或有中夭者，計人中之壽百億之歲。
智者恒念普修此行，復用此惡為？
樂少苦多，其殃難計。
是故，大王！莫由己身、父母、妻子、國土、人民，
施行罪業，亦莫為王身故而作罪本。
猶如石蜜為初甜後苦，此亦如是。
於短壽之中何為作惡？
大王當知，有四大畏恒逼人身，終不可制約，
亦復不可呪術、戰鬪、藥草所能抑折，生、
老、病、死，亦如四大山從四方來，各各相就，
摧壞樹木，皆悉磨滅，此四事者亦復如是。
大王當知，若生來時，使父母懷憂、愁、苦、
惱，不可稱計，若老來至無復少壯，壞敗形貌，
支節漸緩，若病來至丁壯之年，無復氣力，
轉轉命促，若死來至斷於命根，恩愛別離，五陰各散。
是謂，大王！有此四大，皆不得自在。 ^828a18

「若復有人親近殺生，受諸惡原，若生人中，壽命極短。
若人習盜，後生貧困，衣不蓋形，食不充口。
所以然者，皆由取他財物故，故致斯變，若生人中受苦無量。
若人婬他，後生人中，妻不貞良。 ^828b10

「若人妄語，後生人中，言不信用，為人輕慢，皆由前世詐稱虛偽故。
若人惡言，受地獄罪，若生人中，顏色醜陋，
皆由前世惡言，故致斯報。
若人 #CB02447;語，受地獄罪，
若生人中，家中不和，恒被鬪亂。
所以然者，皆由前身所造之報。
若人兩舌，鬪亂彼此，受地獄罪，若生人中，
家不和，恒有諍訟。
所以然者，皆由前世鬪亂彼此之所致也。 ^828b15

「若人憙憎嫉他，受地獄罪，若生人中，為人所憎，皆由前世行本之所致也。
若人興謀害之心，受地獄罪，若生人中，意不專定。
所以然者，皆由前世興斯心故。
若復有人習於邪見，受地獄罪，若生人中，
聾、盲、瘖瘂，人所惡見。
所由爾者，皆因前世行本所致也。 ^828b23

「是謂，大王！由此十惡之報，致斯殃舋，受無量苦，況復外者乎。
是故，大王！當以法治化，莫以非法，以理治民，亦莫非理。
大王！諸以正法治民者，命終之後皆生天上，
正使大王，命終之後，人民追憶，終不忘失，名稱遠布。 ^828b29

「大王當知，諸以非法治化人民，死後皆生地獄中，
是時，獄卒以五縛繫之，其中受苦不可稱量，
或鞭，或縛，或捶，或解諸支節，或取火炙，
或以鎔銅灌其身，或剝其皮，或以草著腹，
或拔其舌，或刺其體，或鋸解其身，或鐵臼中擣，
或輪壞其形，使走刀山劍樹，不令停息，
抱熱銅柱，或挑其眼，或壞耳根，截手足、
耳鼻，已截復生，復舉身形著大鑊中，復以鐵叉擾動其身，
不令息住，復從鑊中出，生拔脊筋，持用治車，
復使入熱炙地獄中，復入熱屎地獄中，
復入刺地獄中，復入灰地獄中，復入刀樹地獄中，
復令仰臥以熱鐵丸使食之，腸胃五藏皆悉爛盡，
從下而過，復以鎔銅而灌其口，從下而過，
於中受苦惱；要當罪畢，然後乃出。
如是，大王！眾生入地獄，其事如是，皆由前世治法不整之所致也。」 ^828c5

爾時，世尊便說斯偈：
　　「百年習放逸，後故入地獄，
　　斯竟何足貪，受罪難稱計。 ^828c22

「大王！以法治，自濟其身，父母、妻子、奴婢、親族將護國事。
是故，大王！常當以法治化，勿以非法。
人命極短，在世須臾間耳，生死長遠，多諸畏難，
若死來至，於中呼哭，骨節離解，身體煩疼。
爾時，無有救者。非有父母、妻子、奴婢、僕從、
國土、人民所能救也。
有此之難，誰堪代者？
唯有布施、持戒，語常和悅，不傷人意，作眾功德，行諸善本。」 ^828c25

爾時，世尊便說斯偈：
　　「智者當惠施，諸佛所嘉歎，
　　是故清淨心，勿有懈慢意。
　　為死之所逼，受大極苦惱，
　　至彼惡趣中，無有休息時。
　　若復欲來時，極受於苦惱，
　　諸根自然壞，由惡無休息。
　　若醫師來時，合集諸藥草，
　　不遍其身體，由惡無休息。
　　若復親族來，問其財貨本，
　　耳亦不聞聲，由惡無休息。
　　若復移在地，病人臥其上，
　　形如枯樹根，由惡無休息。
　　若復已命終，身命識已離，
　　形如牆壁土，由惡無休息。
　　若復彼死屍，親族舉塜間，
　　彼無可持者，唯福可怙耳。 ^829a6

「是故，大王！當求方便，施行福業，今不為者，後悔無益。」 ^829a24

爾時，世尊便說斯偈：
　　「如來由福力，降伏魔官屬，
　　今已還佛力，是故福力尊。 ^829a25

「是故，大王！當念作福，為惡尋當悔，更莫復犯。」 ^829a28

爾時，世尊便說斯偈：
　　「雖為極惡原，悔過漸復薄，
　　是時於世間，根本皆消滅。 ^829a29

「是故，大王！莫由己身，修行其惡，莫為父母、
妻子、沙門、婆羅門，施行於惡，習其惡行。
如是，大王！當作是學。」 ^829b3

爾時，世尊便說斯偈：
　　「非父母兄弟，亦非諸親族，
　　能免此惡者，皆捨歸於死。 ^829b5

「是故，大王！自今已後，當以法治化，莫以非法。
如是，大王！當作是學。」 ^829b8

爾時，波斯匿王聞佛所說，歡喜奉行。
jing:: 
##  9
（九） ^829b9

聞如是：
一時，佛在舍衛國祇樹給孤獨園。 ^829b11

爾時，國王波斯匿夜夢見十事，王即覺悟，
大用愁怖，懼畏亡國及身、妻、子。
明日即召公卿、大臣、明智道士、婆羅門能解夢相者，
悉來集會，王即為說夜夢十事，誰能解者。 ^829b12

婆羅門言：「我能解之，恐王聞之，即當不樂。」 ^829b16

王言：「便說之。」
婆羅門言：「當亡國王及王太子、王妻。」 ^829b17

王言：「云何，諸人！寧可禳厭不耶？」 ^829b18

婆羅門言：「斯事可禳厭之，當殺太子及王所重大夫人、
邊傍侍者、僕從、奴婢，并所貴大臣，以用祠天王；
所有臥具、珍琦寶物，皆當火燒，以祠於天。
如是，王身及國可盡無他。」 ^829b19

王聞婆羅門言，大用愁憂不樂，却入齋室，思念此事。
王有夫人名曰摩利，就到王所，問王：「意故何以愁憂不樂，妾身將有過於王耶？」 ^829b23

王言：「卿無過於我，但莫問是事，卿儻聞之，令汝愁怖？」 ^829b26

夫人答王：「不敢愁怖。」 ^829b27

王言：「不須問也，聞者愁怖。」
夫人言：「我是王身之半，有急緩當殺妾一人，
王安隱不以為怖，願王說之。」 ^829b28

王即為夫人說：「昨夜夢見十事，一者見三釜羅，
兩邊釜滿，中釜空，兩邊釜沸氣相交往，
不入中央空釜中；二者夢見馬口亦食、
尻亦食；三者夢見大樹生華；四者夢見小樹生果；
五者夢見一人索繩，然後有羊，羊主食繩；
六者夢見狐坐金床上，食以金器；七者夢見大牛還從犢子嗽乳；
八者夢見黑牛群，從四面吼鳴來，相趣欲鬪，
當合未合，不知牛處；九者夢見大陂池水，
中央濁，四邊清；十者夢見大溪水波流正赤。
夢見已，即寤，大用惶怖，恐亡國及身、妻、
子、人民。今召公卿、大臣、道人、婆羅門能解夢者，
時有一婆羅門言：『當殺王太子、所重夫人、
大臣、奴婢，以祠於天。』
以故致愁耳。」 ^829c1

夫人報言：「大王！莫愁夢。
如人行買金，又以火燒，兼石上磨，好惡自現。
今佛近在祇洹精舍，可往問佛，佛解說者可隨佛說。
云何信此狂癡婆羅門語，以自愁苦，乃至於斯。」 ^829c15

王方喜寤，即召左右傍臣，速嚴駕車騎，
王乘高蓋之車，乘騎侍從數千萬人，出舍衛城到祇洹精舍，
下步到佛所，頭面禮足，長跪叉手，前白佛言：
「昨夜夢見十事，願佛哀我，事事解說。」 ^829c19

佛告王曰：「善哉，大王！
王所夢者，乃為將來後世現瑞應耳。
後世人民不畏禁法，普當淫泆，貪有妻息，
放情婬嫟，無有厭足，妬忌愚癡，不知慚，
不知愧，貞潔見棄，佞諂亂國。
王夢見三釜羅，兩邊釜滿，中央釜空，兩邊釜沸氣相交往，
不入中央空釜中者，後世人民皆當不給足養親貧窮，
同生不親近，反親他人，富貴相從，共相饋遺。
王夢見一事，正為此耳。 ^829c23

「王夢見馬口亦食，尻亦食，後世人民、大臣、
百官、長吏、公卿，廩食於官，復食於民，賦歛不息，
下吏作姦，民不得寧，不安舊土。
王夢見二事，正為此耳。 ^830a2

「王夢見大樹生華，後世人民多逢驅役，
心焦意惱，常有愁怖，年滿三十，頭髮皓白。
王夢見三事正為此耳。 ^830a6

「王夢見小樹生果，後世女人年未滿十五，
便行求嫁，抱兒來歸，不知慚愧。
王夢見四事，正為是耳。 ^830a9

「王夢見一人索繩後有羊，羊主食繩，末後世人夫聟行賈，
或入軍征，遊洋街里，朋黨交戲，不肖之妻在家與男子私通栖宿，
食飲夫財，快情恣欲，無有愧陋，夫亦知之，效人佯愚。
王夢見五事，正為是耳。 ^830a11

「王夢見狐上金床，食用金器，後世人賤者當貴，
在金床上，坐食飲重味，貴族大姓當給走使，
良人作奴婢，奴婢為良人。
王夢見六事，正謂此耳。 ^830a16

「王夢見大牛還從犢子下嗽乳，後世人母，
當為女作媒，將他男子與房室，母住守門，
從得財物，持用自給活，父亦同情，佯聾不知。
王夢見七事，正謂是耳。 ^830a19

「王夢見黑牛從四面群來，相趣鳴吼欲鬪，
當合未合，不知牛處，後世人國王、大臣、
長吏、人民，皆當不畏大禁，貪婬嗜欲，畜財貯產，
妻子大小皆不廉潔，婬妷饕餮，無有厭極，
嫉妬、愚癡，不知慚愧，忠孝不行，佞諂破國，
不畏上下，雨不時節，氣不和適，風塵暴起，
飛沙折木，蝗蟲噉稼，使茲不熟，帝王人民施行如此，故天使然。
又現四邊起雲，帝王人民皆喜，各言：『雲以四合，今必當雨。』
須臾之間雲各自散，故現此怪，欲使万民改行，
守善持戒，畏懼天地，不入惡道，貞廉自守，
一妻一婦，慈心不怒。
王夢見八事，正謂此耳。 ^830a23

「王夢見大陂水，中央濁、四邊清，後世人在閻浮地內，
臣當不忠，子當不孝，不敬長老，不信佛道，
不敬明經道士，臣貪官賜，子貪父財，無有反復，
不顧義理；邊國當忠孝，尊敬長老，信樂佛道，
給施明經道士，念報反復。
王夢見九事，正謂此耳。 ^830b6

「王夢見大溪水流波正赤，後世人諸帝王、
國王，當不厭其國，興師共鬪，當作車兵、
馬兵，當相攻伐，還相殺害，流血正赤。
王夢見十事，正謂是耳。
盡皆為後世人之事耳，後世人若能心存佛道，
奉事明經道人者，死皆生天上，若作愚行，
更共相殘者，死入三惡道，不可復陳。」 ^830b12

王即長跪，叉手受佛教，心中歡喜，得定慧，
無復恐怖，王便稽首作禮，頭面著佛足。
還宮，重賜夫人，拜為正后，多給財寶，資令施人，
國遂豐樂；皆奪諸公卿、大臣、婆羅門俸祿，
悉逐出國，不復信用。
一切人民皆發無上正真之道，王及夫人禮佛而去。 ^830b18

爾時，波斯匿王聞佛所說，歡喜奉行。
增壹阿含經卷第五十一
 ^830b24
