
other:: 金剛經纂要刊定記卷第六
other:: 長水沙門子璿錄
第十四疏初標章
若無菩薩者。指疑起處。
此同第十二於十一中來，但起則同時，斷則次第也。 ^218a25

諸佛下。順他以立理也。
既無菩薩即無此事，無佛不成菩提，即是生不入涅槃，但約凡聖分於因果故。
下結疑之處則合而言之。 ^218a27

何故下。結成疑也。
意云：若無菩薩，則度生嚴土之者，是何人哉？ ^218b1

失念。經意可知。但亦如是言，是躡起疑處之文，非次前文也。 ^218b2

偈云下。兼釋後段嚴土之義，以文意鉤鎖故聯而引之也。
初句標，次二句釋，後一句結。
意云：真界平等擬心即差，既生其心豈非顛倒？
經中作如是言即生心也，是意言故。 ^218b3

無人。經徵意云：何故作是念便不名菩薩？
釋意云：但約無我無人、真如清淨，名為菩薩，非謂別有一法故。
下文云：若作是念則不名菩薩也。
疏文可知。 ^218b7

前說。經意云：以是義故，佛常宣說一切諸法，皆無我人等相。
然一切諸法本無我人，但違之則是眾生，順之則是菩薩。 ^218b11

失念。經意準前可知。 ^218b13

釋所以。經徵意，同前。
釋云：如來說莊嚴佛土者，非有能嚴所嚴。
則嚴與不嚴等無有二，是真嚴也。
今既異此，故非菩薩。 ^218b14

釋成菩薩。經意可知。 ^218b16

論云下。通釋前段。
以偈文通標在前，論文通釋於後，前後相望理則昭然。 ^218b17

起何下。約論徵也。 ^218b18

故經下。引經釋也。
無著下。可知。 ^218b19

問：「此與第六皆言嚴土，義何別耶？」
答：「前則對無取疑有取，此則對無人疑有人。
然此與第十二皆從十一中起。
以彼文云無發菩提心者，佛意但是拂於我人之心，不是泯於菩薩。
空生不達此意，將謂我人與菩薩不異，
由是空生起疑之處則云若無菩薩，如來斷疑之處則言無人，
彼此媕含未嘗顯說，直至此處方乃#CB04472;通。
經文特言：『通達無我法者，如來說名真是菩薩。』」 ^218b20

第十五疏初標章
前說菩薩下。指疑起處。
此從十四中來，以前云我度眾生、我嚴佛土，
皆非菩薩，斯則不見自他之義。
若通而言之，亦兼從正答問，及第十一疑中來也。 ^218b28

若如是下。結成疑也。
以聞不見自他等相，便謂如來都無智眼，故成疑也。 ^218c3

疏斷之下。二、引論彰意。 ^218c4

偈云下。先述斷疑意也。
初句縱，次句奪，第三句明能見五眼體常，故言實也。
末句明所見諸心體妄，故云顛倒。
然若干種心，是智所知境。
今配為所見境者，以如來知見無二體故。
約眼為見，在心曰知，故十八住中合為一住處也。 ^218c5

斷疑。意云：菩薩但離能所分別故云不見，諸佛豈無真實智眼？
此顯正斷其疑。下但隨文科釋。 ^218c10

疏文五下。三、依經斷疑。
肉眼。經問答文意可知。 ^218c12

肉團等者。謂四塵名肉，清淨眼根依肉而住，名為肉眼。
如《楞嚴》云：「眼如葡萄朵，耳如新卷葉，鼻如雙垂瓜，
舌如初偃月，身如腰鼓顙，意如幽室見。」
清淨眼根依此發也。 ^218c13

障內下。約所見分齊以結名也。
依肉之眼名為肉眼。 ^218c17

佛具下。或問曰：「佛為至聖，何以同凡有肉眼耶？」
故此通之。然但約具諸根處說有肉眼，非謂如來是血肉身。
故經云：「捨無常色，獲常色等。」 ^218c18

肉眼邊等者。謂作觀行，依肉眼處想外境界，
觀想成故見障外事，名為天眼，如阿那律等。 ^218c21

《大般若》下。克就佛說。
前但約名通解，故云障外。
今約佛位而言，故云人中無數等。 ^218c23

除見天下。結成分齊。
亦顯二眼體同，以佛眼體是一而有五用故。 ^218c25

根本者。能生後得故，亦名正體智。
真智如理智，以能照真故名慧眼也。 ^218c26

後得者。從根本後方得起故。
亦名遍智、俗智、如量智，由能達俗，故名法眼也。 ^218c28

問：「據前一二先淺後深，云何三四先深後淺？」 ^219a1

答：「前約眼之次第，此約證之次第，以達俗由證真故，說為後得也。」 ^219a2

疏於內文二。初、局釋當文。 ^219a3

前四等者。佛有此眼，故云佛眼。
以前二眼通凡夫，二乘無法眼，菩薩雖具且劣，
若在於佛四皆殊勝，總名佛眼。
是則佛眼之外無別四眼也。
其猶四河歸海失本名耳。 ^219a4

四皆勝者。謂凡夫肉眼見障內，天眼見障外，
佛眼見無數世界，二乘天眼唯見一三千界，
佛天眼見河沙佛土，二乘慧眼唯照生空，
地上菩薩亦皆分證，佛之慧眼圓照三空洞徹真性，
菩薩法眼所知未盡，地地之中各有分限，
佛之法眼所知障盡，無法不知、無生不度，故四皆勝也。 ^219a7

又見下。以所見是佛性，此眼能見故。
如《涅槃》云：「聲聞定多慧少，不見佛性，菩薩慧多定少，
雖見佛性猶不明了，諸佛如來定慧等故，
了了見性，如觀掌中菴摩勒果。」
斯不亦圓極之義乎。 ^219a14

問：「菩薩、聲聞定慧互闕，於其佛性則何以聲聞不見，菩薩分見耶？」 ^219a18

答：「以定慧望於佛性，慧是因、定是緣，因親緣疎故使然也。
又聲聞但有偏空慧無中道慧，故云慧少，菩薩有中慧故見佛性也。
又此五中，唯第三持業釋，餘皆依主釋也。」 ^219a19

無著下。二、通前總顯二
初、引無著義總釋 ^219a23

淨勝者。非顛倒故，超諸聖故。 ^219a24

四種者。舉所以攝能，明於分齊。
如以六境攝六識，色攝即肉、天二眼。
論云：「色攝有二，一法果二修界。」
法即肉眼，以從過去業法之所感故。
修即天眼，謂是定果，修所得故。
二眼同見色法，色法最麁故先明也。
第一義即真諦境，攝慧眼也。
世諦即俗諦境，攝法眼也。 ^219a25

一切種者。一切種種差別境也。 ^219b1

一切攝者。攝佛眼也。
即無所不了，是一切種智故。
論云：「一切種無功用智名為佛眼。」 ^219b2

古德下。二、約古德重結。
可知。 ^219b4

智淨中五段從狹至寬，展轉而數，謂數沙數、
河數、界數、生數、心，欲明如來之智微妙能知，
故約所知之境廣多以顯，經皆可見。 ^219b5

標悉知。經文可知。 ^219b7

共欲者。染也。欲謂五欲，即色等五塵，心與欲合故名為共。
又欲謂貪欲，是心所攝，舉初該後，意兼瞋等，
心與貪等相應，故云共也。
前約與境相應，此約與煩惱相應，皆為染也。 ^219b8

離欲者。淨也。即不與六塵境煩惱相應，名之為淨。
染淨之心各有無量，故曰若干也。 ^219b12

釋悉知。經徵意云：以何義故，能悉知之？
釋意云：彼等諸心皆是妄識，妄識即空故云非心，
以即空故真心不滅，故云是名真心。
體同故能悉知。 ^219b14

大雲下。釋出能知所以也。
以諸心是真心中所現少分之法，今證真體，豈不能知？ ^219b17

諸心下。牒釋。可知。
與此殊者。以雲說兼真，論言唯妄，故不同也。
論釋為正。若以科疏觀之，却以雲釋為正也。 ^219b19

請詳種種顛倒識者。
釋經中諸心也。魏本云：「如來說諸心住，
皆為非心住，是名為心住。」
論釋意云：諸即種種，住謂顛倒，以八識皆能緣境，
有取著故，或約前六名為種種，緣麁顯境相續不斷，故名為住。 ^219b21

以離等兩句。釋皆為非心住也。
離與不住蓋是一義，智與實念亦無別體，
意明不住大乘四念處故，若住於此即是實念實智，既住六塵即顛倒識也。 ^219b25

是故說顛倒者。釋是名為心。
此但結歸顛倒識也。 ^219b29

釋非心。經徵意云：所以說諸心為顛倒識無體者。
何謂也？釋意云：以於過現未來求不得故。 ^219c1

已滅下。釋三世不可得所以也。
論文、《淨名》、《華嚴》並同，但釋現在有少異耳。
論云：「現在虛妄分別故。」
《淨名》云：「現在不住。」
《華嚴》云：「現在空寂。」
然文異而意不異也。
然此獨於現在之中。 ^219c3

言第一義者。以無著釋經皆約二諦。
既五眼文中不言眼即非眼，又以見智二種其體不殊，故於最後安立第一義。
第一義即是空寂，空寂即是不可得義，意皆同也。 ^219c7

第十六疏初標章
向說下。指疑起處。
此從第十五中來。 ^219c11

心住者。指魏經。如上所引。
顛倒者。指偈文。皆不可得者，指經文。 ^219c12

若如是下。結成疑也。
意云：眾生心是顛倒，福德依心而成，豈非顛倒？
顛倒既同，何名善法？
既非善法，修福何益？ ^219c13

問答福。經可知。
以是下。釋多所以。
以如來舉因緣以問，空生牒因緣以答，
因緣無性福亦無性，乃成無漏，是故多也。
此文但標，下文即釋。 ^219c16

反順釋。經意云：若是住相之福，我不說多，
以是無住之福，是故說多也。 ^219c19

疏一。初、引論正釋。 ^219c20

偈云下。標也。
論云下。釋也。意云：心識住故，故成顛倒，顛倒故福皆虛妄。
佛智無住，依之作福，即非顛倒，非顛倒故皆真實也。
取相者，是有漏福，故不說多。
離相者，是無漏福，故說多也。 ^219c21

問福下。二、問答解妨。
問意可知。 ^219c25

違順等者，謂一法界心本來無住，本來空寂，
佛智空而無住故言順，妄識住而不空故言違，
所言不空但妄識，不空非真實不空也。
苟忘懷而達之，則無所不喻也。 ^219c26

第十七疏初標章 ^219c29

若諸佛下。指疑起處。
此從第三中來。
云何下。結成疑也。 ^220a1

此約下。出疑所依。
意云：既言無相法身是佛，何以成就相好亦名為佛？
此約法身疑色身也。 ^220a2

現身。經問答可知。
徵意云：以何義故，不以色身見佛？
釋意云：以約勝義非世諦故，由此不應定以色身見於佛也。 ^220a4

隨形好者。八十種也。
法數如常即小相也，隨其身形一一皆好，故八十好即色身。 ^220a6

鏡中下。喻明也。故知鏡中有物却不能現物，
如凡夫雖有法身不能現相好者，蓋緣有物。
所言物者，妄身心也。 ^220a8

論云下。約性相揀收也。
畢竟等者，約體揀。 ^220a11

然相好下。隨相收也。
此二下。釋相好為佛之由。
如金畢竟非師子，亦非無金，以師子不離於金故。 ^220a12

是故下。約存泯會釋經文。
言無者。約體而說，釋即非色身。 ^220a14

言有者。隨相而說，釋是名色身。 ^220a15

成就者。魏經即是今文具足義。 ^220a16

現相。經如前。
三十二相者，法數如常，即大相也。 ^220a17

一一等者，前從鏡中無物已下，義意並同，
前文已明，今不別釋也。 ^220a18

第十八疏初標章
若如來下。指疑起處。
此與前疑同時，於第三中起，起則同時，
斷成先後，非從次前文來。 ^220a19

若言從彼來者。已悟非身之身，何疑無說之說？
思之可見。 ^220a21

云何不，結成疑也。
意云：聲不自聲依色而發，既無所依之色，何有能依之聲？
故成疑也。 ^220a23

遮錯解。經文可知。
谷中下。喻明也。意云：以有外聲遂有響答，谷中實無作響之者。
說法亦爾，法身實無能說之者，以機感故，遂見如來有所說法。
又谷雖應聲而無應聲之念，佛雖說法而無說法之心。
據此却由無念故，方能說法。
是故遮云勿謂等也。 ^220a25

釋所以。經徵意云：以何義故，令我不作是念？
釋意可知。 ^220b1

世尊下。疏如文。可解。 ^220b2

示正見。經意如疏。
如佛法亦然者。佛既無身故現身，法亦無說故強說。
以佛例法，故曰亦然。 ^220b3

二差別者，論云：「一者能詮名句文也，二者所詮義也。」
此能所詮，若望於佛俱是所說，通名法也。 ^220b5

不離等者。論云：「釋是名說法。」
法相之界，故名法界。 ^220b7

說法無自相者。論云：「釋無法可說」，謂相即性故，言說緣生無自性故。
又解：不離法界下二句，俱是釋無法可說。
謂此二種不離法界，法界之外無別二法自相可得，
以此二法自相本空不可得故，此即以下句釋上句也。 ^220b8

真說等者。夫為說法當如法說，名真說法。
法離一切名相分別，若稱此說，是如法說故。
下文云：「云何為人演說，不取於相如如不動。」
然第三第五第七，及此四處皆明無說者，意各不同。
以第三疑化身有說，第五疑證智可說，
第七明佛無異說，此文疑無身何說，以此為異。
然諸疏於十八九之間，約魏本經文皆出一疑。
龍外皆云：何人能信疑？
雲云：能信深法疑。
今秦經既無其文，疏亦不敘而解。
今見近本，秦文皆有此段，乃於抄中略要敘釋，名為所說既深無信疑。
論云：「若言諸佛說法者，是無所說無說，不離法身。」
法身無相，有何等人能信如是甚深法界？ ^220b13

斷之。經云：「爾時慧命須菩提白佛言：『世尊！
頗有眾生，於未來世聞說是法生信心不？』」
此疑甚深，無信以問也。
解空第一，智慧圓通，以慧為命，故稱慧命。 ^220b26

生信心者。生大乘正信心也。
不信一切法方為正信，此信與聖性相應。
故《起信》云：「如是信心成就得發心者，入正定聚畢竟不退，名住如來種中正因相應。」
次揀聖性有人以酬。
「佛言：『須菩提！彼非眾生非不眾生。』」 ^220b29

須菩提下。合云實有眾生，能信此法。
彼能信者，非是凡夫眾生，非不是聖性眾生也。
論云：「非眾生者，非凡夫體故。
非不眾生者，以有聖體故，非不是聖體眾生。」
偈云：「非眾生眾生，非聖非不聖，此中聖體者，佛之知見也。」
以是信之根本故。 ^220c5

次、徵是非生信。以釋。
經云：「何以故？須菩提！
眾生眾生者，如來說非眾生是名眾生。」
何以故者徵也。以何義故？
說非眾生又名眾生耶。
須菩提！眾生眾生者此牒也。
於非眾生中說為眾生者，如來說非眾生，是名眾生。
非眾生者，非愚小異生也。
是名眾生者，結成能信之人有聖體也。
偈云：「所說說者深，非無能信者。」
此上經文魏譯則有，秦本則無，既二論皆釋此文，
後人添入亦無所失，況有冥報之緣，宜亦可信。 ^220c10

第十九疏初標章
不得一法者。指疑起處。
此從第三第十二第十三中來，以彼文中皆言無法得菩提故。 ^220c19

云何下。結成疑也。 ^220c21

離上上者。如初地並於地前名上，未離二地之上，
乃至等覺亦未免於妙覺之上，唯佛極證，
更無上位之上，故云離上上。
是則凡夫離下下，諸佛離上上，餘之中流不離上下。 ^220c22

轉轉等者，謂轉捨二障、轉得二果，轉捨轉得故云轉轉。
意云：既若轉得菩提，云何不得一法？
故成疑也。 ^220c26

為斷下。預指斷疑之意也。
指示顯現故云示現。 ^220c28

無法為正覺。經縱問。
無得是得並可知矣。 ^220c29

彼處等者。此明無有一法可名為上。
如須彌至大、微塵至小，盡未免於上，以皆有故。
如虛空無故，得名無上也。 ^221a1

菩提處者。菩提即所證處也。 ^221a3

無一法等者。但妄盡覺滿，名曰菩提。
離此寧有菩提可得？
平等為正覺。經亦可知。 ^221a4

不增減者。即釋經中無有高下。
謂在聖不增故無高，居凡不減故無下。
斯則平等之義也。 ^221a6

平等名無上者。夫上以待下得名，下既不立，上豈存焉？ ^221a8

更無下。轉釋無上義。
然此問答之中有三種無上義。
初問中言無上頭之上，約修證說。
次則無法為上故名無上，約空寂說。
後則無對下之上故名無上，約凡聖同體說。
後二是答中意也。 ^221a9

修正覺。經意云：然雖無法，然雖平等，非謂不修得成正覺，
應以無我等心修諸善法，然後得成。
然此善法約勝義則無，約世諦則有。
天親異此，詳之。 ^221a13

了因者。了有二義：一、了斷義，以般若能了煩惱空故。
二、顯了義，能顯法身故。
今無我等即是此義，亦名正因。
正由此慧除妄得法身，故今云正道，道即因義。 ^221a17

緣因者。即施戒等五，與彼般若為資緣故。
助即資也，資彼正因之力，斷煩惱成菩提也。
猶燈能破暗顯空，必籍心油為助緣也。 ^221a20

是正覺者。以梵語三菩提此云正覺，即所證之果無漏善者。 ^221a23

問：「有漏之中亦有善法，何故偏局無漏耶？」 ^221a24

答：「以無我等相所修故，唯無漏也。
又以有漏之善非菩提因，今為菩提故須無漏。」 ^221a25

問：「上三段中前二無得，後一有證，義既矛盾，云何兩存？」 ^221a27

答：「所言修者，但是斷除我法，顯自真理竟無一法可得，由此二義宛相符順。」 ^221a28

問：「第三第十二第十三，兼此一段前後四處，皆說不得菩提。
如何辨異耶？」 ^221b1

答：「前後文雖相似，義意不同。
以第三疑釋迦得果，第十二疑善慧成因，
十三疑無法無佛，十九疑有修有證。
茲義迢然，請無所濫。」 ^221b3

第二十疏初標章 ^221b5

若修下。指疑起處。
此從十九中來。 ^221b6

則所說下。形對前之數段。
結成疑也。意云：既言修一切善法得菩提，云何前來頻言持說得菩提耶？ ^221b7

以是下。成立持說不得菩提之理。
以名句文三無記性攝，無記性法中無因果故，豈感菩提耶？
經之比校，如文可知。
雖言等者，許為無記也。
而說等者，不許非因也。 ^221b9

是故下。出經意。能為佛因故勝。 ^221b12

《寶施論》云下。轉釋為因之由。
以經詮真理因之悟解，依解起行方得菩提。
若無教門，要知所入？
故《法華》云：「以佛教門出三界苦。」 ^221b13

又言下。論之別意。
汝法無記，謂小乘薩婆多宗說聲通善惡，名句文身唯無記性。 ^221b16

我法是記者。謂大乘宗地上菩薩，於後得智中所變名等，唯是善性非無記性。 ^221b18

是故等者。意云：只就無記尚得為因，況是無漏善性所攝，而不得菩提耶？ ^221b20

問：「此與第九疑何別？」
答：「彼約有為無體難，此約無記非因難。
又彼唯據持說難，此則兼對善法難。
迢然不同也。」 ^221b21

第二十一疏初標章
若法下。指疑起處。
此從十九中來。 ^221b24

云何下。結成疑也。
既度眾生即有高下，高下即不平等。
故成疑也。 ^221b25

錯解經文。初、正遮。
二、再誡。可知。
正見。經徵意云：以何義故，令不作是念？
釋意云：以實無眾生為如來所度故。 ^221b27

平等下兩句。立其義。
宗以名下兩句。釋其所以。 ^221b29

論云下。轉釋後二句也。 ^221c1

假名者，但有眾生之名，而無眾生之體，故云假也。 ^221c2

與五陰共者，謂於五蘊和合之處，說言眾生不即不離，故云共也。 ^221c3

不離法界者。佛是極證之人，已全是法界，
眾生雖未能證緣生無體，亦同法界，豈將法界度於法界？
是故偈云：「平等等也。」 ^221c4

所以。經文反顯。若順言之，應云：以佛無我人等相故，不見有眾生為所度也。 ^221c7

取相過等者。以無謂有故，不如法界故，
不了緣生故，便成有念故。 ^221c9

爾炎，梵語，此有兩義：一謂智母，已如前說。
二謂境界，然是定中境界，今取此義。
意云：佛智稱境而知，真如是有作有知，眾生是無作無知也。
若作智母釋者，即根本智證平等理，無有分別，今觀眾生亦復如是也。 ^221c10

拂迹。經意云：佛雖說我元來無我，執有我者蓋是凡夫，雖言凡夫亦無凡夫。
如夢人見虎，虎與夢人皆不可得。
法中亦爾，以凡夫人執我故云非我，恐執凡夫故云非凡。
夫邐迤除遣執情，故云展轉拂迹。
然前正答問中，及第十一十四，兼此一段前後四處，
皆說度生無度，雖文同而意異。
謂最初令離我度生，十一疑能度者是我，
十四疑無我而誰度，二十一疑真界平等不合度生。
同異昭然 ^221c15

第二十二疏初標章
論云下。指疑起處。
此從十七中來。 ^221c24

雖相等者，以前文云即非具足色身，即非諸相具足。
具足即成就義，秦魏經異也。 ^221c25

而以等者，以前文云是名具足色身，是名諸相具足，
彼中意者，法身畢竟非相好，相好亦非不佛，
由無相故現，相不離法身，所以疑云：既無相故方能現相，
則但見於相，便知無相也。
如遠見煙定知有火，以離於火必無煙故。 ^221c27

表佛。經問意云：可以相比觀無相法身如來不？ ^222a3

識根。經答意云：實可以相比觀法身如來。
悟色身者，知應化非真義也。
迷法身者，不知法身畢竟非色相義。 ^222a4

意謂下。出答意也。
意云：但見法身之相好，則知相好之法身。
如見草木之苗必知其根，由是科文約喻而立。 ^222a6

凡聖不分。經意云：輪王亦有此相，應是如來。
偈云等者，意云：但約本望末則定，若約末望本則不定。
且如輪王與佛色相雖同，相之所依二各有異，
佛相即法身所現，王相依業因而生，凡聖雲泥復何準的？
況依法身有自他受用，復有大小隨類化等，各各不同。
如苗與根事亦不定，初栽之樹則有苗無根，所接之樹則苗根各異故也。 ^222a9

佛非相見。經意云：緣聞依真現假，假不離真，
及乎約假求真，真不由假，實德不在相令色鮮矣。
仁以貌取者失之子羽，而今以後焉敢不識。 ^222a16

見聞不及。經文可見。
然恐空生更約說法比知如來，故言音聲求之不得。
此疑即從第十八中來，今預遮防故無後說。 ^222a19

魏偈者。明見聞不及之由也。
秦經則但明見聞不及。 ^222a22

偈云等者。彌勒偈也。
於中半釋秦偈、半釋魏偈，意云：見聞是識，
但能緣於色聲，佛非色聲，故不可知。 ^222a23

彼法者。法身也。 ^222a25

真如相者。即離一切相，是真如相。
非如言說知者，以真如法離言說故，但是真智之境，
唯證相應，故云自證。
第一第七第十七及此一段，皆云不以相見如來者，義意皆別。
初以對果疑因，次明感果離相，次說依真現假，
後明約假求真，故不同也。 ^222a26

第二十三疏初標章
由前下。指疑起處。
此從二十二中來。 ^222b2

遂作念下。作一向離相解，便是指起疑之宗也。 ^222b3

若爾下。結成疑也。
意云：福但成相果，相既非佛，修福何益？ ^222b4

故佛果下。結成疑名也。
論云下。引證。失福者，非菩提因故。
失果者，非菩提果故。 ^222b6

遮念。經意云：汝若謂如來不以具足相故得菩提，莫作是念。
文勢似重、意實不重，但前敘後遮也。
《華嚴》偈中前半屬前文，後半屬此段。
以文意鉤鎖，故就一處而引。
既言不離色聲，豈合一向毀相？
毀相非理，故此遮之。 ^222b7

肇云下。亦前後相半耳。 ^222b12

不偏等者。相不定故。
如輪王非佛。 ^222b13

非不等者。應機即現，不離法身故。
如釋迦是佛。 ^222b14

斷滅見者，義在次文。
出過。經文可知。
損減等者。謂執有是增益過，執無是損減過，
今既一向離相，正當此句。
斯則於果損福德莊嚴，於因損五度之行，壞俗諦也。 ^222b15

斷見者。《中論》云：「定有則著常，定無則著斷。」
今既一向作無相解，正當斷見。 ^222b18

邊見者。空有斷常皆是著邊邪之見，並非正見，故云過也。 ^222b20

不失。經徵意云：「以何義故，今不作此念？」
釋意云：「但發菩提心者皆不作此念，故知作此念者豈非過歟。」 ^222b21

如所住法者。所住之法即大菩提心。
菩提心者，即悲智願也。
金剛經纂要刊定記卷第六
 ^222b23
