
pin:: 大智度論釋初品中尸羅波羅蜜義第二十一〔卷第十三〕
author:: 龍樹菩薩造
translator:: 後秦龜茲國三藏鳩摩羅什奉　詔譯
other:: 
##  21 尸羅波羅蜜義

【經】
「罪、不罪不可得故，應具足尸羅波羅蜜。」 ^153b8

【論】
尸羅，好行善道，不自放逸，是名尸羅。 ^153b9

或受戒行善，或不受戒行善，皆名尸羅。 ^153b10

尸羅者，略說身、口律儀有八種：不惱害、
不劫盜、不邪婬，不妄語、不兩舌、不惡口、
不綺語，不飲酒，及淨命，是名戒相。 ^153b11

若不護、放捨，是名破戒。
破此戒者，墮三惡道中。 ^153b13

若下持戒生人中，中持戒生六欲天中，
上持戒又行四禪、四空定，生色、無色界清淨天中。 ^153b14

上持戒有三種：下清淨持戒得阿羅漢，
中清淨持戒得辟支佛，上清淨持戒得佛道。 ^153b16

不著、不猗，不破、不缺，聖所讚愛，如是名為上清淨持戒。 ^153b18

若慈愍眾生故，為度眾生故，亦知戒實相故，
心不猗著；如此持戒，將來令人至佛道，如是名為得無上佛道戒。 ^153b19

若人求大善利，當堅持戒，如惜重寶，如護身命。
何以故？譬如大地，一切萬物有形之類，
皆依地而住；戒亦如是，戒為一切善法住處。 ^153b22

復次，譬如無足欲行，無翅欲飛，無船欲渡，
是不可得；若無戒欲得好果，亦復如是。 ^153b25

若人棄捨此戒，雖山居苦行，食果服藥，與禽獸無異。 ^153b27

或有人但服水為戒，或服乳，或服氣；或剃髮，
或長髮，或頂上留少許髮；或著袈裟，或著白衣，
或著草衣，或木皮衣；或冬入水，或夏火炙；
若自墜高巖，若於恒河中洗；若日三浴，
再供養火；種種祠祀，種種呪願，受行苦行。
以無此戒，空無所得。 ^153b29

若有人雖處高堂大殿，好衣美食，而能行此戒者，得生好處及得道果。 ^153c5

若貴若賤、若小若大，能行此淨戒，皆得大利。 ^153c7

若破此戒，無貴無賤、無大無小，皆不得隨意生善處。 ^153c8

復次，破戒之人，譬如清涼池而有毒蛇，
不中澡浴；亦如好華果樹，而多逆刺。 ^153c9

若人雖在貴家生，身體端政，廣學多聞，
而不樂持戒，無慈愍心，亦復如是。
如偈說：
　　「貴而無智則為衰，智而憍慢亦為衰，
　　持戒之人而毀戒，今世後世一切衰！」 ^153c11

人雖貧賤而能持戒，勝於富貴而破戒者。 ^153c16

華香、木香不能遠聞；持戒之香，周遍十方。 ^153c17

持戒之人，具足安樂，名聲遠聞，天、人敬愛，現世常得種種快樂。 ^153c18

若欲天上、人中、富貴、長壽，取之不難；持戒清淨，所願皆得。 ^153c19

復次，持戒之人，見破戒人刑獄考掠，種種苦惱，
自知永離此事，以為欣慶。 ^153c20

若持戒之人，見善人得譽，名聞快樂，心自念言：
如彼得譽，我亦有分。 ^153c22

持戒之人，壽終之時，刀風解身，筋脈斷絕，
自知持戒清淨，心不怖畏。 ^153c24

如偈說：
　　「大惡病中，戒為良藥；大恐怖中，
　　戒為守護；死闇冥中，戒為明燈；
　　於惡道中，戒為橋樑；死海水中，
　　戒為大船。」 ^153c25

復次，持戒之人，常得今世人所敬養，心樂不悔，
衣食無乏，死得生天，後得佛道。 ^154a1

持戒之人，無事不得；破戒之人，一切皆失。 ^154a2

譬如有人常供養天，其人貧窮，一心供養，
滿十二歲，求索富貴。 ^154a3

天愍此人，自現其身而問之曰：「汝求何等？」 ^154a5

答言：「我求富貴，欲令心之所願，一切皆得！」 ^154a6

天與一器，名曰德瓶，而語之言：「所須之物，從此瓶出。」
其人得已，應意所欲，無所不得。
得如意已，具作好舍，象馬、車乘、七寶具足，
供給賓客，事事無乏。 ^154a7

客問之言：「汝先貧窮，今日所由得如此富？」 ^154a11

答言：「我得天瓶，瓶能出此種種眾物，故富如是。」 ^154a12

客言：「出瓶見示，并所出物！」 ^154a13

即為出瓶，瓶中引出種種眾物。
其人憍泆，立瓶上舞，瓶即破壞，一切眾物亦一時滅。 ^154a14

持戒之人，亦復如是，種種妙樂，無願不得；
若人破戒，憍泆自恣，亦如彼人破瓶失物。 ^154a16

復次，持戒之人，名稱之香，今世、後世周滿天上及在人中。 ^154a18

復次，持戒之人，人所樂施，不惜財物，不修世利而無所乏；
得生天上、十方佛前，入三乘道而得解脫。
唯種種邪見持戒，後無所得。 ^154a19

復次，若人雖不出家，但能修行戒法，亦得生天。 ^154a22

若人持戒清淨，行禪、智慧，欲求度脫老、
病、死苦，此願必得。 ^154a23

持戒之人，雖無兵仗，眾惡不加；持戒之財，
無能奪者；持戒親親，雖死不離；持戒莊嚴，勝於七寶。
以是之故，當護於戒，如護身命，如愛寶物。 ^154a24

破戒之人，受苦萬端，如向貧人破瓶失物，以是之故應持淨戒。 ^154a28

復次，持戒之人，觀破戒人罪，應自勉勵，一心持戒。 ^154a29

云何名為破戒人罪？
破戒之人，人所不敬，其家如塚，人所不到。 ^154b2

破戒之人，失諸功德，譬如枯樹，人不愛樂。 ^154b3

破戒之人，如霜蓮花，人不喜見。 ^154b4

破戒之人，惡心可畏，譬如羅剎。 ^154b5

破戒之人，人不歸向，譬如渴人，不向枯井。 ^154b6

破戒之人，心常疑悔，譬如犯事之人，常畏罪至。 ^154b7

破戒之人，如田被雹，不可依仰。
破戒之人，譬如苦苽，雖形似甘種而不可食。 ^154b8

破戒之人，如賊聚落，不可依止。 ^154b9

破戒之人，譬如大病，人不欲近。 ^154b10

破戒之人，不得免苦，譬如惡道難可得過。 ^154b11

破戒之人，不可共止，譬如惡賊難可親近。 ^154b12

破戒之人，譬如大坑，行者避之。 ^154b13

破戒之人，難可共住，譬如毒蛇。
破戒之人，不可近觸，譬如大火。 ^154b14

破戒之人，譬如破船，不可乘渡。 ^154b15

破戒之人，譬如吐食，不可更噉。 ^154b16

破戒之人，在好眾中，譬如惡馬在善馬群。 ^154b17

破戒之人，與善人異，如驢在牛群。 ^154b18

破戒之人，在精進眾，譬如儜兒在健人中。 ^154b19

破戒之人，雖似比丘，譬如死屍在眠人中。 ^154b20

破戒之人，譬如偽珠在真珠中。
破戒之人，譬如伊蘭在栴檀林。 ^154b21

破戒之人，雖形似善人，內無善法；雖復剃頭、
染衣、次第捉籌，名為比丘，實非比丘。 ^154b22

破戒之人，若著法衣，則是熱銅鐵鍱以纏其身；
若持鉢盂，則是盛洋銅器；若所噉食，則是吞燒鐵丸，
飲熱洋銅；若受人供養供給，則是地獄獄鬼守之；
若入精舍，則是入大地獄；若坐眾僧床榻，是為坐熱鐵床上。 ^154b24

復次，破戒之人，常懷怖懅，如重病人，常畏死至。
亦如五逆罪人，心常自念「我為佛賊」，藏覆避隈；
如賊畏人，歲月日過，常不安隱。 ^154b29

破戒之人，雖得供養利樂，是樂不淨；譬如愚人，
供養莊嚴死屍，智者聞之，惡不欲見。 ^154c3

如是種種無量破戒之罪，不可稱說，行者應當一心持戒。
other:: 
##  22 戒相義
大智度論釋初品中戒相義第二十二之一 ^154c5

問曰：
已知如是種種功德果報，云何名為「戒相」？ ^154c8

答曰：
惡止不更作，若心生、若口言、若從他受，
息身、口惡，是為戒相。 ^154c9

云何名為「惡」？若實是眾生，知是眾生，發心欲殺而奪其命，
生身業有作色，是名殺生罪。
其餘繫閉、鞭打等，是助殺法。 ^154c10

復次，殺他得殺罪，非自殺身。
心知眾生而殺是名殺罪，不如夜中見人謂為杌樹而殺者。
故殺生得殺罪，非不故也。
快心殺生得殺罪，非狂癡。
命根斷，是殺罪，非作瘡。
身業是殺罪，非但口教勅。
口教是殺罪，非但心生。
如是等，名殺罪；不作是罪，名為戒。 ^154c13

若人受戒，心生、口言：「我從今日不復殺生！」
若身不動，口不言，而獨心生自誓：「我從今日不復殺生！」
是名不殺生戒。 ^154c19

有人言：「是不殺生戒，或善或無記。」 ^154c22

問曰：
如阿毘曇中說「一切戒律儀皆善」，今何以言無記？ ^154c23

答曰：
如《迦栴延子阿毘曇》中言一切善，如餘
《阿毘曇》中言不殺戒，或善、或無記。
何以故？若不殺戒常善者，持此戒人，應如得道人，常不墮惡道。
以是故，或時應無記；無記無果報故，不生天上、人中。 ^154c24

問曰：
不以戒無記故墮地獄，更有惡心生故墮地獄！ ^154c28

答曰：
不殺生，得無量善法，作、無作，福常日夜生故；
若作少罪，有限、有量。
何以故隨有量而不隨無量？
以是故，知不殺戒中，或有無記。 ^155a1

復次，有人不從師受戒，而但心生自誓：「我從今日不復殺生！」
如是不殺，或時無記。 ^155a4

問曰：
是不殺戒何界繫？
答曰：
如《迦栴延子阿毘曇》中言：「一切受戒律儀，皆欲界繫。」
餘《阿毘曇》中言：「或欲界繫，或不繫。」
以實言之，應有三種：「或欲界繫，或色界繫，或無漏。」
殺生法雖欲界，不殺戒，應隨殺在欲界；
但色界不殺、無漏不殺，遠遮故，是真不殺戒。 ^155a6

復次，有人不受戒，而從生已來，不好殺生，
或善或無記，是名無記。 ^155a11

是不殺生法，非心，非心數法，亦非心相應；
或共心生，或不共心生。 ^155a13

《迦栴延子阿毘曇》中言：「不殺生是身、口業，
或作色、或無作色，或時隨心行、或不隨心行，非先世業報。
二種修應修，二種證應證〔丹注云：身證、慧證〕。
思惟斷，一切欲界最後得；見斷、時斷，凡夫、聖人所得。
是色法，或可見、或不可見法，或有對法、
或無對法，有報法，有果法，有漏法，有為法，
有上法〔丹注云：非極故有上〕，非相應因。
如是等分別，是名不殺戒。」 ^155a14

問曰：
八直道中戒，亦不殺生，何以獨言「不殺生戒有報、有漏」？ ^155a22

答曰： ^155a23

此中但說受戒律儀法，不說無漏戒律儀。 ^155a24

復次，餘《阿毘曇》中言：「不殺法常不逐心行，
非身口業，不隨心業行；或有報，或無報；
非心相應法，或有漏，或無漏。」
是為異法，餘者皆同。 ^155a25

復有言：「諸佛賢聖不戲論諸法〔丹注云：
種種異說名為『戲』也〕，現前眾生各各惜命，
是故佛言莫奪他命；奪他命，世世受諸苦痛。」
眾生有、無，後當說。 ^155a28

問曰：
人能以力勝人，并國、殺怨，或田獵皮肉，
所濟處大；令不殺生，得何等利？ ^155b2

答曰：
得無所畏，安樂無怖。
我以無害於彼故，彼亦無害於我，以是故，
無怖、無畏。好殺之人，雖復位極人王，亦不自安；
如持戒之人，單行獨遊，無所畏難。 ^155b4

復次，好殺之人，有命之屬皆不喜見；若不好殺，一切眾生皆樂依附。 ^155b7

復次，持戒之人，命欲終時其心安樂，無疑、
無悔；若生天上、若在人中，常得長壽；是為得道因緣，
乃至得佛，住壽無量。 ^155b9

復次，殺生之人，今世、後世受種種身、心苦痛；
不殺之人，無此眾難，是為大利。 ^155b12

復次，行者思惟：「我自惜命、愛身，彼亦如是，與我何異？」
以是之故，不應殺生。 ^155b13

復次，若人殺生者，為善人所訶、怨家所嫉；
負他命故，常有怖畏，為彼所憎；死時心悔，
當墮地獄，若畜生中；若出為人，常當短命。 ^155b15

復次，假令後世無罪，不為善人所訶、怨家所嫉，尚不應故奪他命。
何以故？善相之人所不應行，何況兩世有罪，弊惡果報！ ^155b18

復次，殺為罪中之重。
何以故？人有死急，不惜重寶，但以活命為先。
譬如賈客入海採寶，垂出大海，其船卒壞，
珍寶失盡，而自喜慶，舉手而言：「幾失大寶！」
眾人怪言：「汝失財物，裸形得脫，云何喜言幾失大寶？」
答言：「一切寶中，人命第一；人為命故求財，不為財故求命。」
以是故，佛說十不善道中，殺罪最在初；五戒中亦最在初。
若人種種修諸福德，而無不殺生戒，則無所益。
何以故？雖在富貴處生，勢力豪強而無壽命，誰受此樂？
以是故，知諸餘罪中，殺罪最重；諸功德中，不殺第一。
世間中惜命為第一。
何以知之？一切世人，甘受刑罰刑殘考掠以護壽命。 ^155b21

復次，若有人受戒，心生：「從今日不殺一切眾生。」
是於無量眾生中，已以所愛重物施與，所得功德亦復無量。
如佛說：「有五大施，何等五？
一者、不殺生，是為最大施；不盜、不邪婬、
不妄語、不飲酒，亦復如是。」 ^155c5

復次，行慈三昧，其福無量，水、火不害，刀、
兵不傷，一切惡毒所不能中；以五大施故，所得如是。 ^155c10

復次，三世十方中尊，佛為第一。
如佛語難提迦優婆塞：「殺生有十罪，何等為十？
一者、心常懷毒，世世不絕；二者、眾生憎惡，
眼不喜見；三者、常懷惡念，思惟惡事；四者、
眾生畏之，如見蛇虎；五者、睡時心怖，覺亦不安；
六者、常有惡夢；七者、命終之時，狂怖惡死；
八者、種短命業因緣；九者、身壞命終，墮泥梨中；
十者、若出為人，常當短命。」 ^155c12

復次，行者心念：「一切有命，乃至昆虫，皆自惜身；
云何以衣服、飲食自為身故而殺眾生？」 ^155c19

復次，行者當學大人法，一切大人中，佛為最大。
何以故？一切智慧成就，十力具足，能度眾生，
常行慈愍，持不殺戒，自致得佛，亦教弟子行此慈愍。
行者欲學大人行故，亦當不殺。 ^155c21

問曰：
不侵我者，殺心可息；若為侵害、強奪、逼迫，是當云何？ ^155c26

答曰：
應當量其輕重。若人殺己，先自思惟：「全戒利重？
全身為重？破戒為失？
喪身為失？」如是思惟已，知持戒為重，全身為輕。
若苟免全身，身何所得？
是身名為老、病、死藪，必當壞敗！
若為持戒失身，其利甚重。 ^155c27

又復思惟：「我前後失身，世世無數，或作惡賊、
禽獸之身，但為財利諸不善事；今乃得為持淨戒故，
不惜此身，捨命持戒，勝於毀禁全身百千萬倍，不可為喻。
如是定心，應當捨身以護淨戒。」 ^156a3

如一須陀洹人，生屠殺家；年向成人，應當修其家業而不肯殺生。
父母與刀并一口羊，閉著屋中而語之言：
「若不殺羊，不令汝出、得見日月、生活飲食！」
兒自思惟言：「我若殺此一羊，便當終為此業，豈以身故為此大罪？」
便以刀自殺。父母開戶，見羊在一面立，兒已命絕。
當自殺時，即生天上。 ^156a7

若如此者，是為不惜壽命，全護淨戒。 ^156a14

如是等義，是名不殺生戒。 ^156a15

不與取者，知他物，生盜心，取物去離本處，
物屬我，是名盜。若不作，是名不盜。 ^156a16

其餘方便計挍，乃至手捉未離地者，名助盜法。 ^156a18

財物有二種：有屬他，有不屬他。
取屬他物，是為盜罪。
屬他物亦有二種：一者、聚落中，二者、空地。
此二處物，盜心取，得盜罪。
若物在空地，當撿挍知是物近誰國？
是物應當有屬，不應取。 ^156a19

如毘尼中說種種不盜，是名不盜相。 ^156a23

問曰：
不盜有何等利？ ^156a24

答曰：
人命有二種：一者、內，二者、外。
若奪財物，是為奪外命。
何以故？命依飲食、衣被等故活，若劫若奪，是名奪外命。
如偈說：
　　「一切諸眾生，衣食以自活；
　　若奪若劫取，是名劫奪命。」 ^156a25

以是事故，有智之人不應劫奪。
復次，當自思惟：「劫奪得物，以自供養，雖身充足，
會亦當死；死入地獄，家室親屬，雖共受樂，
獨自受罪，亦不能救。」
已得此觀，應當不盜。 ^156b1

復次，是不與取有二種：一者、偷，二者、劫。
此二共名不與取。
於不與取中，盜為最重。
何以故？一切人以財自活，而或穿踰盜取，是最不淨。
何以故？無力勝人，畏死盜取故。 ^156b4

劫奪之中，盜為罪重，如偈說：
　　「飢餓身羸瘦，受罪大苦劇；
　　他物不可觸，譬如大火聚。
　　若盜取他物，其主泣懊惱，
　　假使天王等，猶亦以為苦。」 ^156b8

殺生人罪雖重，然於所殺者是賊，偷盜人於一切有物人中賊。
若犯餘戒，於異國中有不以為罪者；若偷盜人，一切諸國無不治罪。 ^156b14

問曰：
劫奪之人，今世有人讚美其健，於此劫奪，何以不作？ ^156b17

答曰：
不與而盜，是不善相；劫盜之中，雖有差降，俱為不善。
譬如美食雜毒，惡食雜毒，美惡雖殊，雜毒不異。
亦如明闇蹈火，晝夜雖異，燒足一也。
今世愚人，不識罪、福二世果報，無仁慈心，
見人能以力相侵，強奪他財，讚以為強。
諸佛賢聖，慈愍一切，了達三世殃禍不朽，所不稱譽。
以是故，知劫盜之罪，俱為不善，善人行者之所不為。 ^156b18

如佛說：「不與取有十罪，何等為十？
一者、物主常瞋；二者、重疑〔丹注云：重罪人疑〕；
三者、非行時，不籌量；四者、朋黨惡人，遠離賢善；
五者、破善相；六者、得罪於官；七者、財物沒入；
八者、種貧窮業因緣；九者、死入地獄；十者、
若出為人，勤苦求財，五家所共：若王、若賊、
若火、若水、若不愛子用，乃至藏埋亦失。」 ^156b26

邪婬者，若女人為父母、兄弟、姊妹、夫主、
兒子、世間法、王法守護，若犯者，是名邪婬。
若有雖不守護，以法為守；云何法守？
一切出家女人，在家受一日戒，是名法守。
若以力，若以財，若誑誘；若自有妻受戒、
有娠、乳兒、非道，如是犯者，名為邪婬。
如是種種乃至以華鬘與婬女為要，如是犯者，名為邪婬。
如是種種不作，名為不邪婬。 ^156c4

問曰：
人守人瞋，法守破法，應名邪婬；人自有妻，何以為邪？ ^156c11

答曰：
既聽受一日戒，墮於法中；本雖是婦，今不自在；
過受戒時，則非法守。
有娠婦人，以其身重，厭本所習，又為傷娠。
乳兒時婬其母，乳則竭；又以心著婬欲，不復護兒。
非道之處，則非女根，女心不樂，強以非理，故名邪婬。
是事不作，名為不邪婬。 ^156c13

問曰： ^156c18

若夫主不知、不見、不惱，他有何罪？
答曰：
以其邪故；既名為邪，是為不正，是故有罪。 ^156c19

復次，此有種種罪過，夫妻之情，異身同體，
奪他所愛，破其本心，是名為賊。
復有重罪，惡名醜聲，為人所憎；少樂多畏，
或畏刑戮，又畏夫主傍人所知；多懷妄語，
聖人所呵，罪中之罪〔丹注云：婬罪，邪婬破戒故，名罪中之罪〕。 ^156c20

復次，婬妷之人，當自思惟：「我婦他妻，同為女人，
骨肉情態，彼此無異，而我何為橫生惑心，隨逐邪意？
邪婬之人，破失今世、後世之樂。」 ^156c25

復次，迴己易處，以自制心：「若彼侵我妻，
我則忿恚；我若侵彼，彼亦何異？」
恕己自制，故應不作。 ^156c29

復次，如佛所說：「邪婬之人，後墮劍樹地獄，
眾苦備受；得出為人，家道不穆，常值婬婦、邪僻殘賊。
邪婬為患，譬如蝮蛇，亦如大火，不急避之，禍害將及！」
如佛所說：「邪婬有十罪：一者、常為所婬夫主欲危害之；
二者、夫婦不穆，常共鬪諍；三者、諸不善法日日增長，
於諸善法日日損減；四者、不守護身，妻子孤寡；
五者、財產日耗；六者、有諸惡事，常為人所疑；
七者、親屬、知識所不愛憙；八者、種怨家業因緣；
九者、身壞命終，死入地獄；十者、若出為女人，
多人共夫；若為男子，婦不貞潔。」 ^157a2

如是等種種因緣不作，是名不邪婬。 ^157a13

妄語者，不淨心，欲誑他，覆隱實，出異語，
生口業，是名妄語。
妄語之罪，從言聲相解生；若不相解，雖不實語，無妄語罪。
是妄語，知言不知，不知言知；見言不見，
不見言見；聞言不聞，不聞言聞——是名妄語。
若不作，是名不妄語。 ^157a14

問曰：
妄語有何等罪？ ^157a19

答曰：
妄語之人，先自誑身，然後誑人；以實為虛，
以虛為實，虛實顛倒，不受善法。
譬如覆瓶，水不得入。
妄語之人，心無慚愧，閉塞天道、涅槃之門。
觀知此罪，是故不作。 ^157a20

復次，觀知實語，其利甚廣，實語之利，自從己出，
甚為易得，是為一切出家人力。
如是功德，居家、出家人，共有此利，善人之相。 ^157a23

復次，實語之人，其心端直；其心端直，易得免苦。
譬如稠林曳木，直者易出。 ^157a26

問曰：
若妄語有如是罪，人何以故妄語？ ^157a28

答曰：
有人愚癡少智，遭事苦厄，妄語求脫；不知事發今世得罪，不知後世有大罪報。 ^157a29

復有人雖知妄語罪，慳貪、瞋恚、愚癡多故，而作妄語。 ^157b2

復有人雖不貪恚，而妄證人罪，心謂實爾，死墮地獄。 ^157b3

如提婆達多弟子俱伽離，常求舍利弗、目揵連過失。
是時，二人夏安居竟，遊行諸國，值天大雨，
到陶作家，宿盛陶器舍。
此舍中先有一女人在闇中宿，二人不知。
此女人其夜夢失不淨，晨朝趣水澡洗。
是時，俱伽離偶行見之。
俱伽離能相，知人交會情狀，而不知夢與不夢。 ^157b5

是時，俱伽離顧語弟子：「此女人昨夜與人情通。」
即問女人：「汝在何處臥？」 ^157b11

答言：「我在陶師屋中寄宿。」
又問：「共誰？」
答言：「二比丘。」 ^157b13

是時，二人從屋中出，俱伽離見已，又以相驗之，意謂二人必為不淨。
先懷嫉妬，既見此事，遍諸城邑聚落告之；次到祇洹唱此惡聲。
於是中間，梵天王來欲見佛。
佛入靜室，寂然三昧；諸比丘眾，亦各閉房三昧，皆不可覺。 ^157b14

即自思惟：「我故來見佛，佛入三昧，且欲還去。」 ^157b19

即復念言：「佛從定起，亦將不久，於是小住。」
到俱伽離房前，扣其戶而言：「俱伽離！
俱伽離！舍利弗、目揵連心淨柔軟，汝莫謗之而長夜受苦！」 ^157b20

俱伽離問言：「汝是何人？」 ^157b23

答言：「我是梵天王。」
問言：「佛說汝得阿那含道，汝何以故來？」 ^157b24

梵王心念而說偈言：
　　「無量法欲量，不應以相取；
　　無量法欲量，是野人覆沒！」 ^157b25

說此偈已，到佛所，具說其事。
佛言：「善哉！善哉！快說此偈！」
爾時，世尊復說此偈：
　　「無量法欲量，不應以相取；
　　無量法欲量，是野人覆沒！」 ^157b29

梵天王聽佛說已，忽然不現，即還天上。
爾時，俱迦離到佛所，頭面禮佛足，却住一面。 ^157c4

佛告俱伽離：「舍利弗、目揵連心淨柔軟，汝莫謗之而長夜受苦！」 ^157c6

俱伽離白佛言：「我於佛語不敢不信，但自目見了了，定知二人實行不淨。」
佛如是三呵，俱伽離亦三不受，即從坐起而去。
還其房中，舉身生瘡，始如芥子，漸大如豆、
如棗、如 #CB00178;，轉大如苽，
翕然爛壞，如大火燒，叫喚嘷哭，其夜即死，入大蓮華地獄。 ^157c7

有一梵天夜來白佛：「俱伽離已死。」 ^157c13

復有一梵天言：「墮大蓮華地獄。」
其夜過已，佛命僧集而告之言：「汝等欲知俱伽離所墮地獄壽命長短不？」 ^157c14

諸比丘言：「願樂欲聞！」 ^157c16

佛言：「有六十斛胡麻，有人過百歲取一胡麻，
如是至盡，阿浮陀地獄中壽故未盡。
二十阿浮陀地獄中壽，為一尼羅浮陀地獄中壽；
如二十尼羅浮陀地獄中壽，為一阿羅邏地獄中壽；
二十阿羅邏地獄中壽，為一阿婆婆地獄中壽；
二十阿婆婆地獄中壽，為一休休地獄中壽；
二十休休地獄中壽，為一漚波羅地獄中壽；
二十漚波羅地獄中壽，為一分陀梨迦地獄中壽；
二十分陀梨迦地獄中壽，為一摩呵波頭摩地獄中壽。
俱伽離墮是摩呵波頭摩地獄中，出其大舌，
以百釘釘之，五百具犁耕之。」 ^157c17

爾時，世尊說此偈言：
　　「夫士之生，斧在口中；所以斬身，
　　由其惡言。　應呵而讚，應讚而呵；
　　口集諸惡，終不見樂！
　　心、口業生惡，墮尼羅浮獄；
　　具滿百千世，受諸毒苦痛。
　　若生阿浮陀，具滿三十六；
　　別更有五世，皆受諸苦毒。
　　心依邪見，破賢聖語；如竹生實，
　　自毀其形。」 ^157c28

如是等心生疑謗，遂至決定，亦是妄語。
妄語人，乃至佛語而不信受，受罪如是！ ^158a10

以是故，不應妄語。 ^158a11

復次，如佛子羅睺羅，其年幼稚，未知慎口。
人來問之：「世尊在不？」
詭言：「不在。」若不在時，人問羅睺羅：「世尊在不？」
詭言：「佛在。」有人語佛；佛語羅睺羅：「澡槃取水，與吾洗足！」
洗足已，語羅睺羅：「覆此澡槃！」
如勅即覆。佛言：「以水注之！」
注已，問言：「水入中不？」
答言：「不入！」佛告羅睺羅：「無慚愧人，妄語覆心，
道法不入，亦復如是！」 ^158a12

如佛說：「妄語有十罪，何等為十？
一者、口氣臭；二者、善神遠之，非人得便；
三者、雖有實語，人不信受；四者、智人語議，
常不參豫；五者、常被誹謗，醜惡之聲，周聞天下；
六者、人所不敬，雖有教勅，人不承用；七者、
常多憂愁；八者、種誹謗業因緣；九者、身壞命終，
當墮地獄；十者、若出為人，常被誹謗。」 ^158a19

如是種種不作，是為不妄語，名口善律儀。 ^158a26

不飲酒者，酒有三種：一者、穀酒，二者、果酒，
三者、藥草酒。果酒者，蒱桃、阿梨咤樹果，
如是等種種，名為果酒。
藥草酒者，種種藥草，合和米麴、甘蔗汁中，
能變成酒；同蹄畜乳酒，一切乳熱者，可中作酒。
略說若乾、若濕，若清、若濁，如是等能令人心動放逸，是名為酒。
一切不應飲，是名不飲酒。 ^158a27

問曰：
酒能破冷益身，令心歡喜，何以不飲？ ^158b5

答曰：
益身甚少，所損甚多，是故不應飲。
譬如美飲，其中雜毒，是何等毒？ ^158b6

如佛語難提迦優婆塞：「酒有三十五失。
何等三十五？一者、現世財物虛竭，何以故？
人飲酒醉，心無節限，用費無度故；二者、
眾病之門；三者、鬪諍之本；四者、裸露無恥；
五者、醜名惡聲，人所不敬；六者、覆沒智慧；
七者、應所得物而不得，已所得物而散失；
八者、伏匿之事，盡向人說；九者、種種事業，
廢不成辦；十者、醉為愁本，何以故？
醉中多失，醒已慚愧、憂愁；十一者、身力轉少；
十二者、身色壞；十三者、不知敬父；十四者、
不知敬母；十五者、不敬沙門；十六者、不敬婆羅門；
十七者、不敬伯、叔及尊長，何以故？
醉悶怳惚無所別故；十八者、不尊敬佛；
十九者、不敬法；二十者、不敬僧；二十一者、
朋黨惡人；二十二者、踈遠賢善；二十三者、
作破戒人；二十四者、無慚、無愧；二十五者、
不守六情；二十六者、縱色放逸；二十七者、
人所憎惡，不喜見之；二十八者、貴重親屬及諸知識所共擯棄；
二十九者、行不善法；三十者、棄捨善法；
三十一者、明人、智士所不信用，何以故？
酒放逸故；三十二者、遠離涅槃；三十三者、
種狂癡因緣；三十四者、身壞命終，墮惡道泥梨中；
三十五者、若得為人，所生之處，常當狂騃。」
如是等種種過失，是故不飲。 ^158b7

如偈說：
　　「酒失覺知相，身色濁而惡，
　　智心動而亂，慚愧已被劫。
　　失念增瞋心，失歡毀宗族；
　　如是雖名飲，實為飲死毒。
　　不應瞋而瞋，不應笑而笑，
　　不應哭而哭，不應打而打，
　　不應語而語，與狂人無異；
　　奪諸善功德，知愧者不飲。」 ^158c2

如是四罪不作，是身善律儀；妄語不作是口善律儀；名為優婆塞五戒律儀。 ^158c11

問曰：
若八種律儀及淨命，是名為戒；何以故優婆塞於口律儀中無三律儀及淨命？ ^158c12

答曰：
白衣居家，受世間樂，兼修福德，不能盡行戒法，是故佛令持五戒。 ^158c14

復次，四種口業中，妄語最重。 ^158c16

復次，妄語心生故作；餘者或故作，或不故作。 ^158c17

復次，但說妄語，已攝三事。
復次，諸善法中，實為最大；若說實語，四種正語皆已攝得。 ^158c18

復次，白衣處世，當官理務，家業作使，是故難持不惡口法。 ^158c20

妄語故作，事重故不應作。 ^158c21

是五戒有五種受，名五種優婆塞：一者、
一分行優婆塞，二者、少分行優婆塞，三者、
多分行優婆塞，四者、滿行優婆塞，五者，斷婬優婆塞。 ^158c22

一分行者，於五戒中受一戒，不能受持四戒；
少分行者，若受二戒、若受三戒；多分行者，
受四戒；滿行者，盡持五戒；斷婬者，受五戒已，
師前更作自誓言：我於自婦不復行婬。 ^158c25

是名五戒。如佛偈說：
　　「不殺亦不盜，亦不有邪婬，
　　實語不飲酒，正命以淨心。
　　若能行此者，二世憂畏除，
　　戒福恒隨身，常與天人俱。
　　世間六時華，榮曜色相發，
　　以此一歲華，天上一日具。
　　天樹自然生，花鬘及瓔珞，
　　丹葩如燈照，眾色相間錯。
　　天衣無央數，其色若干種，
　　鮮白映天日，輕密無間壟；
　　金色映繡文，斐亹如雲氣，
　　如是上妙服，悉從天樹出。
　　明珠天耳璫，寶#CB00006;曜手足，
　　隨心所好愛，亦從天樹出。
　　金華琉璃莖，金剛為華鬚，
　　柔軟香芬熏，悉從寶池出。
　　琴瑟箏箜篌，七寶為挍飾，
　　器妙故音清，皆亦從樹出。
　　波#CB01418;質妬樹，天上樹中王，
　　在彼歡喜園，一切無有比。
　　持戒為耕田，天樹從中出，
　　天廚甘露味，飲食除飢渴。
　　天女無監礙，亦無妊身難，
　　嬉怡縱逸樂，食無便利患。
　　持戒常攝心，得生自恣地，
　　無事亦無難，常得肆樂志。
　　諸天得自在，憂苦不復生，
　　所欲應念至，身光照幽冥。
　　如是種種樂，皆由施與戒，
　　若欲得此報，當勤自勉勵！」 ^158c29

問曰：
今說尸羅波羅蜜，當以成佛，何以故乃讚天福？ ^159b2

答曰：
佛言三事必得報果不虛：布施得大富，
持戒生好處，修定得解脫。
若單行尸羅，得生好處；若修定、智慧、慈悲和合，得三乘道。
今但讚持戒現世功德，名聞、安樂後世得報，如偈所讚。
譬如小兒，蜜塗苦藥，然後能服；今先讚戒福，然後人能持戒。
能持戒已，立大誓願，得至佛道——是為尸羅生尸羅波羅蜜。 ^159b3

又以一切人皆著樂，世間之樂天上為最。
若聞天上種種快樂，便能受行尸羅；後聞天上無常，
厭患心生，能求解脫；更聞佛無量功德，
若慈悲心生，依尸羅波羅蜜得至佛道。 ^159b10

以是故，雖說尸羅報無咎。 ^159b14

問曰：
白衣居家，唯此五戒，更有餘法耶？ ^159b15

答曰：
有一日戒，六齋日持，功德無量；若十二月一日至十五日，
受持此戒，其福甚多。 ^159b16

問曰： ^159b17

云何受一日戒？
答曰：
受一日戒法，長跪合掌，應如是言：「我某甲今一日一夜，
歸依佛、歸依法、歸依僧！」
如是二、如是三歸依。 ^159b18

「我某甲歸依佛竟、歸依法竟、歸依僧竟。」
如是二、如是三歸依竟。 ^159b20

「我某甲若身業不善，若口業不善，若意業不善，
貪欲、瞋恚、愚癡故。
若今世，若過世，有如是罪，今日誠心懺悔。」
身清淨，口清淨，心清淨，受行八戒，是則布薩，秦言共住。 ^159b22

「如諸佛盡壽不殺生，我某甲一日一夜不殺生亦如是；
如諸佛盡壽不盜，我某甲一日一夜不盜亦如是；
如諸佛盡壽不婬，我某甲一日一夜不婬亦如是；
如諸佛盡壽不妄語，我某甲一日一夜不妄語亦如是；
如諸佛盡壽不飲酒，我某甲一日一夜不飲酒亦如是；
如諸佛盡壽不坐高大床上，我某甲一日一夜不坐高大床上亦如是；
如諸佛盡壽不著花瓔珞、不香塗身、不著香熏衣，
我某甲一日一夜不著花瓔珞、不香塗身、
不著香熏衣亦如是；如諸佛盡壽不自歌舞作樂、
亦不往觀聽，我某甲一日一夜不自歌舞作樂、不往觀聽亦如是。
已受八戒，如諸佛盡壽不過中食，我某甲一日一夜不過中食亦如是。 ^159b26

「我某甲受行八戒，隨學諸佛法，名為布薩。
願持是布薩福報，願生生不墮三惡八難。
我亦不求轉輪聖王、梵、釋天王世界之樂；
願諸煩惱盡，逮得薩婆若，成就佛道。」 ^159c12

問曰：
云何受五戒？
答曰：
受五戒法，長跪合掌言：「我某甲，歸依佛、
歸依法、歸依僧！」如是二、如是三。 ^159c16

「我某甲歸依佛竟、歸依法竟、歸依僧竟。」
如是二、如是三。 ^159c18

「我是釋迦牟尼佛優婆塞，證知我、我某甲，從今日盡壽歸依。」 ^159c19

戒師應言：「汝優婆塞聽！
是多陀阿伽度、阿羅呵、三藐三佛陀，知人見人，
為優婆塞說五戒如是，是汝盡壽持！ ^159c21

「何等五？
「盡壽不殺生，是優婆塞戒，是中盡壽不應故殺生；
是事若能，當言諾。 ^159c23

「盡壽不盜，是優婆塞戒，是中盡壽不應盜；
是事若能，當言諾。 ^159c25

「盡壽不邪婬，是優婆塞戒，是中盡壽不應邪婬；
是事若能，當言諾。 ^159c27

「盡壽不妄語，是優婆塞戒，是中盡壽不應妄語；
是事若能，當言諾。 ^159c28

「盡壽不飲酒，是優婆塞戒，是中盡壽不應飲酒；
是事若能，當言諾。 ^160a1

「是優婆塞五戒，盡壽受持。
當供養三寶：佛寶、法寶、比丘僧寶，勤修福業，以求佛道！」 ^160a2

問曰：
何以故六齋日受八戒、修福德？ ^160a4

答曰：
是日惡鬼逐人，欲奪人命，疾病、凶衰，令人不吉。
是故劫初聖人教人持齋，修善、作福，以避凶衰。
是時，齋法不受八戒，直以一日不食為齋。 ^160a5

後佛出世，教語之言：「汝當一日一夜，如諸佛持八戒，
過中不食，是功德將人至涅槃。」 ^160a8

如《四天王經》中佛說：月六齋日，使者太子及四天王，
自下觀察眾生，布施、持戒、孝順父母少者，
便上忉利，以啟帝釋；帝釋、諸天心皆不悅，
言：「阿修羅種多，諸天種少。」
若布施、持戒、孝順父母多者，諸天、帝釋心皆歡喜，
說言：「增益天眾，減損阿修羅。」
是時，釋提婆那民見諸天歡喜。
說此偈言：
　　「六日神足月，受持清淨戒；
　　是人壽終後，功德必如我！」 ^160a10

佛告諸比丘：「釋提桓因不應說如是偈。
所以者何？釋提桓因三衰、三毒未除，云何妄言持一日戒，功德福報必得如我？
若受持此戒，必應如佛，是則實說。」
諸大尊天歡喜因緣故，得福增多。 ^160a20

復次，此六齋日，惡鬼害人，惱亂一切，若所在丘聚，
郡縣、國邑，有持齋受戒行善人者，以此因緣，
惡鬼遠去，住處安隱。 ^160a24

以是故，六日持齋受戒，得福增多。 ^160a27

問曰：
何以故諸惡鬼神輩，以此六日惱害於人？ ^160a28

答曰：
《天地本起經》說：劫初成時，有異梵天王子諸鬼神父，
修梵志苦行，滿天上十二歲，於此六日，
割肉、出血以著火中。
以是故，諸惡鬼神於此六日輒有勢力。 ^160a29

問曰：
諸鬼神父，何以於此六日割身肉、血以著火中？ ^160b3

答曰：
諸神中摩醯首羅神最大第一，諸神皆有日分。
摩醯首羅一月有四日分：八日、二十三日、
十四日、二十九日。
餘神一月有二日分：月一日、十六日，月二日、十七日。
其十五日、三十日，屬一切神。
摩醯首羅為諸神主，又得日多故，數其四日為齋；
二日是一切諸神日，亦數以為齋。
是故諸鬼神於此六日，輒有力勢。 ^160b5

復次，諸鬼神父，於此六日割肉、出血以著火中；
過十二歲已，天王來下，語其子言：「汝求何願？」
答言：「我求有子！」天王言：「仙人供養法，以燒香、
甘果諸清淨事；汝云何以肉、血著火中，如罪惡法？
汝破善法，樂為惡事，令汝生惡子，噉肉、飲血。」
當說是時，火中有八大鬼出，身黑如墨，
髮黃、眼赤，有大光明。
一切鬼神，皆從此八鬼生。
以是故，於此六日，割身肉、血以著火中而得勢力。 ^160b13

如佛法中，日無好、惡，隨世惡日因緣故，教持齋受八戒。 ^160b21

問曰：
五戒、一日戒，何者為勝？
答曰： ^160b23

有因緣故，二戒俱等；但五戒終身持，八戒一日持。
又，五戒常持，時多而戒少；一日戒，時少而戒多。 ^160b24

復次，若無大心，雖復終身持戒，不如有大心人一日持戒也。
譬如軟夫為將，雖復將兵終身，智勇不足，
卒無功名；若如英雄奮發，禍亂立定，一日之勳，功蓋天下。 ^160b26

是二種戒，名居家優婆塞法。
居家持戒，凡有四種：有下、中、上，有上上。 ^160c1

下人持戒，為今世樂故；或為怖畏，稱譽、
名聞故；或為家法，曲隨他意故；或避苦役，
求離危難故——如是種種，是下人持戒。 ^160c2

中人持戒，為人中富貴，歡娛適意；或期後世福樂，
剋己自勉，為苦日少，所得甚多——如是思惟，堅固持戒。
譬如商人，遠出深入，得利必多；持戒之福，
令人受後世福樂，亦復如是。 ^160c5

上人持戒，為涅槃故，知諸法一切無常故，
欲求離苦、常樂無為故。 ^160c9

復次，持戒之人，其心不悔，心不悔故得喜樂，
得喜樂故得一心，得一心故得實智，得實智故得厭心，
得厭心故得離欲，得離欲故得解脫，得解脫故得涅槃——如是持戒為諸善法根本。 ^160c11

復次，持戒為八正道初門，入道初門，必至涅槃。
other:: 
##  23 讚尸羅波羅蜜義
大智度論釋初品中讚尸羅波羅蜜義第二十三 ^160c15

問曰：
如八正道，正語、正業在中，正見、正行在初，
今何以言「戒為八正道初門」？ ^160c19

答曰：
以數言之，大者為始；正見最大，是故在初。 ^160c20

復次，行道故，以見為先；諸法次第，故戒在前。
譬如作屋，棟梁雖大，以地為先。 ^160c21

上上人持戒，憐愍眾生，為佛道故；以知諸法，
求實相故，不畏惡道，不求樂故——如是種種，是上上人持戒。 ^160c23

是四總名優婆塞戒。
出家戒亦有四種：一者、沙彌、沙彌尼戒，
二者、式叉摩那戒，三者、比丘尼戒，四者、比丘僧戒。 ^160c26

問曰：
若居家戒得生天上，得菩薩道，亦得至涅槃，復何用出家戒？ ^160c28

答曰：
雖俱得度，然有難易。
居家生業種種事務，若欲專心道法，家業則廢；
若欲專修家業，道事則廢；不取不捨，乃應行法，是名為難。
若出家離俗，絕諸紛亂，一向專心，行道為易。 ^161a1

復次，居家憒閙，多事多務，結使之根，眾惡之府，是為甚難。
若出家者，譬如有人，出在空野無人之處而一其心，
無思、無慮，內想既除，外事亦去。
如偈說：
　　「閑坐林樹間，寂然滅眾惡；
　　恬澹得一心，斯樂非天樂。
　　人求富貴利，名衣好床褥；
　　斯樂非安隱，求利無厭足。
　　納衣行乞食，動止心常一；
　　自以智慧眼，觀知諸法實。
　　種種法門中，皆以等觀入；
　　解慧心寂然，三界無能及！」 ^161a6

以是故，知出家修戒，行道為易。
復次，出家修戒，得無量善律儀，一切具足滿。
以是故，白衣等應當出家受具足戒。 ^161a18

復次，佛法中，出家法第一難修。
如閻浮呿提梵志問舍利弗：「於佛法中何者最難？」
舍利弗答曰：「出家為難！」
又問：「出家有何等難？」
答曰：「出家樂法為難。」
「既得樂法，復何者為難？」
「修諸善法難。」以是故，應出家。 ^161a20

復次，若人出家時，魔王驚愁言：「此人諸結使欲薄，
必得涅槃，墮僧寶數中。」 ^161a25

復次，佛法中出家人，雖破戒墮罪，罪畢得解脫。 ^161a27

如《優鉢羅華比丘尼本生經》中說：「佛在世時，此比丘尼得六神通阿羅漢。
入貴人舍，常讚出家法，語諸貴人婦女言：『姊妹可出家！』
諸貴婦女言：『我等少壯，容色盛美，持戒為難，或當破戒！』
比丘尼言：『但出家，破戒便破。』
問言：『破戒當墮地獄，云何可破？』
答言：『墮地獄便墮！』
諸貴婦女笑之言：『地獄受罪，云何可墮？』
比丘尼言：『我自憶念本宿命時作戲女，
著種種衣服而說舊語，或時著比丘尼衣以為戲笑。
以是因緣故，迦葉佛時作比丘尼，自恃貴姓端政，
心生憍慢而破禁戒；破戒罪故，墮地獄受種種罪。
受罪畢竟，值釋迦牟尼佛出家，得六神通阿羅漢道。
以是故，知出家受戒，雖復破戒，以戒因緣故得阿羅漢道；
若但作惡，無戒因緣，不得道也。
我乃昔時世世墮地獄，地獄出為惡人，
惡人死還入地獄，都無所得。
今以此證知出家受戒，雖復破戒，以是因緣，可得道果。』」 ^161a28

復次，如佛在祇洹，有一醉婆羅門來到佛所，求作比丘。
佛勅阿難與剃頭，著法衣。
醉酒既醒，驚怪己身忽為比丘，即便走去。
諸比丘問佛：「何以聽此醉婆羅門作比丘？」
佛言：「此婆羅門無量劫中初無出家心，
今因醉故暫發微心，以是因緣故，後當出家得道。」 ^161b17

如是種種因緣，出家之利，功德無量。
以是故，白衣雖有五戒，不如出家。 ^161b23

是出家律儀有四種：沙彌、沙彌尼、式叉摩那、
比丘尼、比丘。 ^161b24

云何沙彌、沙彌尼出家受戒法？
白衣來欲求出家，應求二師：一和上，一阿闍梨。
和上如父，阿闍梨如母；以棄本生父母，當求出家父母。
著袈裟，剃除鬚髮，應兩手捉和上兩足。
何以捉足？天竺法以捉足為第一恭敬供養。
阿闍梨應教十戒，如受戒法。 ^161b26

沙彌尼亦如是，唯以比丘尼為和上。
式叉摩那受六法二歲。 ^161c3

問曰：
沙彌十戒，便受具足戒；比丘尼法中，何以有式叉摩那，然後得受具足戒？ ^161c4

答曰：
佛在世時，有一長者婦，不覺懷妊，出家受具足戒；
其後身大轉現，諸長者譏嫌比丘。
因此制有二歲學戒，受六法，然後受具足戒。 ^161c6

問曰：
若為譏嫌，式叉摩那豈不致譏？ ^161c9

答曰：
式叉摩那未受具足戒，譬如小兒、亦如給使，
雖有罪穢，人不譏嫌。 ^161c10

是名式叉摩那受六法。
是式叉摩那有二種：一者、十八歲童女受六法；
二者、夫家十歲得受六法。 ^161c12

若欲受具足戒，應二部僧中，用五衣、鉢盂，
比丘尼為和上及教師，比丘為戒師，餘如受戒法。 ^161c14

略說則五百戒，廣說則八萬戒。
第三羯磨訖，即得無量律儀，成就比丘尼。 ^161c16

比丘則有三衣、鉢盂，三師十僧，如受戒法。
略說二百五十，廣說則八萬。
第三羯磨訖，即得無量律儀法。 ^161c18

是總名為戒，是為尸羅。
大智度論卷第十三
 ^161c21
