
xu:: 
# 仁王護國般若經疏序
仁王護國般若經疏序
author:: 朝請郎飛騎尉賜緋魚袋晁說之撰
陳隋間天台智者，遠稟龍樹立一大教，
九傳而至荊谿，荊谿後又九傳而至新羅法融，
法融傳理應，應傳瑛純，皆新羅人，以故此教播於日本，而海外盛矣。
屬中原喪亂，典籍蕩滅，維此教是為不可亡者，亦難乎其存也。
然杲日將出而曉霞先升，真人應運而文明自見，
我有宋之初，此教乃漸航海入吳越，今世所傳三大部之類是也。
然尚有留而不至，與夫至而非其本真者。
仁王經疏先至有二本，眾咸斥其偽。
昔法智既納日本信禪師所寄辟支佛髮，
答其所問二十義，乃求其所謂仁王經疏。
信即授諸海舶，無何中流大風驚濤，舶人念無以息龍鼉之怒，
遽投斯疏以慰安之。
法智乃求強記者二僧詣信，使讀誦以歸，不幸二僧死于日本。
至元豐初，海賈乃持今《仁王疏》三卷來四明，於是老僧如恂因緣得之。
其文顯而旨微、言約而意廣，以秦譯為本，
義勢似觀心論疏，實章安所記智者之說也。
恂道孤而寡偶、學古而難知，食貧而力不足，
無以為此經毫髮之重，每指而歎曰：「其來晚。
學而艱如此。寧封野馬而飽蠹魚，不能下几案以視人。」
嗚呼！此疏曾不得輩行於三大部中，而匿光瘞彩，猶若海外之遠歟？
恂今年七十有六歲，乃一日抱之而泣曰：「殆將與吾俱滅邪？
吾前日之志非也。」
遇嵩山晁說之曰：「盍不為我序而流通之？」
說之自顧：「何足以與此？」
亦嘗有言曰：「智者若生齊梁之前，則達磨不復西來矣。
盡法性為止觀，而源流釋迦之道，囊槖達磨之旨。
今方盛於越中，異日會當周於天下。
豈獨是書之不可掩哉。
顧予老不及見之為恨。」
姑序其所自云爾。 ^253a7

政和二年壬辰四月癸卯序仁王護國般若經疏卷第一
fen:: 
# 序分

pin:: 
##  1 序品

### 1

other:: 天台智者大師說　門人灌頂記 ^253b9

大師於諸經前例作五重玄義：一釋名、
二辨體、三明宗、四論用、五判教。
此經以人法為名，實相為體，自行因果為宗，
權實二智為用，大乘熟酥為教相。
所言名者，有通有別。
經之一字，通諸部也。
佛說仁王護國般若波羅蜜者，別也。
又佛說仁王護國，別此部也。
般若波羅蜜，通諸部也。
又佛說仁王護國般若波羅蜜經，即一部之通稱。
序品第一，即部內之別名也。
然諸經立名不同，或單就法，如《涅槃經》；
或單就人，如《阿彌陀經》；或單從譬，如《梵網經》；
或人法兩題，如《淨名》及此經；或法喻雙舉，
如《法華經》；或三具足，如《華嚴經》。 ^253b15

所言「佛」者，具德之義，自覺異凡，覺他異聖，覺滿異菩薩。
八音宣暢名「說」。此能說之人也。 ^253b26

「仁王」下，明所說之法。
施恩布德故名為「仁」，統化自在故稱為「王」。
仁王是能護，國土是所護，由仁王以道治國故也。
若望般若，般若是能護，仁王是所護，以持般若故仁王安隱。
若以王能傳法，則王是能護，般若是所護也。
又仁者忍也，聞善不即喜、聞惡不即怒，
能含忍於善惡，故云忍也。
王者統也，四方歸統故也。
此因緣釋。約教則見諸法生，知生是實；
見諸法滅，滅則是空，空則六塵等國不動不轉故。
三界結盡則王安隱，此二乘所得名為仁王。
三藏意也。於凡聖同居土而得自在，若觀諸法色即是空，
不生不滅如幻如化，三界煩惱一時頓斷，
住於界外化城之中，生已度想、生安隱想，
則是三乘之人共行十地，能護方便有餘化城之國各得稱王。
此通教意。若觀諸法空即是色，色無邊故般若等法亦復無邊，
雖復無邊而與心不相妨礙，如函大蓋大。
而無邊之法在一心中，一一法中具諸佛法，
從於初地乃至妙覺，分分圓滿住蓮華臺，
不動不轉能動能轉，即十地菩薩住檀等六各各為王。
此別教意也。若觀諸法本來不生、今則無滅，
雖無生滅，生滅宛然，雙照雙亡契乎中道廣大如法界、
究竟若虛空，即從初住乃至佛地，四十二心分分明證中道之理，
住常寂光各得稱王。
此圓教意也。又三藏中，羅漢支佛煩惱盡故得仁王，
菩薩及果向忍見思未盡但名王不名仁也，通教佛地別教妙覺圓教極果各是仁王。
當教自有優劣，若非仁則是王也。
若約本迹，即三教之仁王為迹，圓教之仁王為本。
分論本迹，則圓教十行能為別教之本，
通教佛地即是別教之迹，三藏二乘復是通教中本，展轉當教各有本迹云云。
觀心者，觀生滅法，見色是有析之至空，
心於色上而得自在，此生滅觀心仁王也。
觀色即是空、空色自在，此無生觀心仁王也。
若觀空即是色，次第而入中道正觀，此無量觀心仁王也。
若觀色空空色不二而二、二而無二，雙照雙亡，
此是實相一心三觀、三觀一心，如彼天目不縱不橫而得自在，
此圓教觀心仁王也。
我今聖主道化無方，子育蒼生仁恩普洽，
恒以三觀安隱色心，迹尚叵窮，本誠難究矣。 ^253b28

「般若」者，此云智慧，即《智論》四十二卷中釋也，開善藏法師並用此說。
論第七十又有一解云： " resp=般若不可稱。
般若甚深極重，智慧輕薄，是故不能稱。
莊嚴旻師以此文說般若名含眾義，智慧唯是一門，非正翻譯。
詳二師說各成諍競，今為通之。
夫般若者，自有二種：一實、二權。
權即可翻，實則不可。
實則圓教，權則前三。
又權不可翻，即三藏實色不可令色即是空。
實即可翻，即三智也，通教一切智、別教道種智、圓教一切種智。
豈可各固一見以局大方？
火炎不可取，實當有在也。
然智與慧，經論解殊。
《成實》合釋，云「真慧名智」，即慧是智也。
《淨名》離說，「知一切眾生心念，如應說法，
起於智業，不取不捨入一相門。」
起於慧業者，釋云：智是有、慧是空，有智故不住空，有慧故不住有。
今此般若具翻八部。
有人云：《天王》一部即仁王部攝。
此解不可。若如《大經》中明人王亦天王，斯則可也。 ^254a12

問：人仁字別，云何取同？
答：《大經》云「有仁恩故名之為人。」
《老經》云「聖人不仁，以百姓為芻狗。」
故知人王行仁不求恩報。
若背道之主但人非仁，順道之主是人亦仁。 ^254a29

問：仁義云何？答：以字論義，理則易明。
上一表天德，下一表地德，立人表人德。
聖主道侔造化、德合三才，故曰仁王也。 ^254b4

問：古人云《仁王經》非正傳譯。
是事云何？答：寡識小智，深可憐愍。
豈有不見目錄，即云非是正翻？
海庸不信山木似魚，夏革亦云古初無物，嗚呼盲目誚玻瓈珠。
且準下經，自有兩本：一廣說，如〈散華品〉
云「爾時十六大國王，聞佛所說十萬億偈般若波羅蜜，
散花供養」；二者略本，即今經文。
譯者不同，前後三本：一者晉時永嘉年，
月支三藏曇摩羅察，晉云法護，翻出二卷，名仁王般若。
二是偽秦弘始三年，鳩摩羅什於長安逍遙園別館翻二卷，
名佛說仁王護國般若波羅蜜。
三者梁時真諦，大同年於豫章實因寺翻出一卷，
名仁王般若經，疏有六卷。
雖有三本，秦為周悉，依費長房《入藏目錄》云耳。 ^254b7

「波羅蜜」者，此云事究竟，亦云到彼岸。
生死為此，涅槃為彼，煩惱為中流，六度為船筏，此因緣釋也。
三藏實有為此，實有滅為彼，見思為中流，八正為船。
通教以色為此，即空為彼，見思為中流，六度為船。
別教以色空為此，空即是色為彼，無明為中流，無量行為船。
圓教以色空空色不二而二為此，二而無二為彼，
無明為中流，一行無量行、無量行一行為船。
隨前諸教而度，云到彼岸。
此約教釋也。空觀，觀色即空及色滅空，
雖有巧拙，同斷見思，而論彼此。
假觀，觀三假得理論彼此。
中觀，十信已前十住已後論彼此。
此觀心釋也。經有翻無翻，各具五義，廣如
《法華玄》云云。約教，六塵俱經。
經云「或以光明而作佛事」，即色塵為經。
「或以音聲而作佛事」，即聲為經。
「或以飯香而作佛事」，實即香塵經。
食飯入津，即味塵經。
搖脣動舌，即觸塵經。
寂然無聲，諸菩薩等得入三昧，即法塵經。
一一塵根各有約教、本迹、觀心釋也。
又但以文字為經、心行為緯，能成正覺之疋帛，故取世經以喻焉。 ^254b20

「序」者，由也次也。「品」者，梵云跋瞿，此云品，謂品類也。
義類相從，即為一品。
「第」者，欲令不亂。「一」者，義乃在初。
釋名竟。 ^254c11

第二辨體者，有人云文義為體。
此通說也。有云無相為體者，四教皆有無相，
無相永漫，亦通說也。
有云以五忍十地為體。
如下經云「五忍是菩薩法」，具列五忍竟，
結云「名為諸佛菩薩修般若波羅蜜」，故知因修般若證五忍。
一切佛菩薩無不由五忍而成聖，故以五忍十地為體。
今則不然。先釋體字。
體者法也，各親其親、各子其子，君臣撙節。
若無體者，則非法也。
出世間法亦復如是，善惡凡聖菩薩佛，
一切不出法性，正指實相為體。
《普賢觀》云「大乘因者諸法實相，大乘果者亦諸法實相。」
實相即法性，依此法性因得法性果，故知此經以實相為體。
若別論之，般若二種：一共二乘人說、二者不共。
準此，實相亦有二種：一共、二不共。
共者，但見於空、不見不空，不斷無明、但除見思，此偏真實相。
不共者，名中道實相，別教地前次第修，初地方證。
圓教一心從初住乃至佛果，皆名圓證。
若論權實，即共者是化他之權，不共者是自行之實云云。
約教，即般若是通，唯無三藏。
有三乘共行十地，有別入通、有圓入通。
通正二傍，即通別是權、圓教是實。
此經雖具三教，正以圓實相為體也。 ^254c14

第三明宗。宗者，要也，所謂佛自行因果以為宗也。
有以無生正觀為宗，離有無二邊假云中道。
故下文云「般若無知無見、不行不受、不生不滅。」
此通教意，但得於權而失於實。
今以佛自行因果以為宗要，令諸聞者欣樂增修，一色一香無非般若。
般若真智離有離無，雖離有無有無宛然，
雖復宛然只自無相，故以無相因果以為宗也。 ^255a7

問：宗與體何異？答：宗如綱裘，體如毛目。
振裘毛舉、動綱目起，宗體之義若此。
又如釵釧，金銀是體，匠者造之是宗。
今實相之理是體，修因得果為宗也云云。 ^255a14

第四辨用。用者，力用也。
有人云此經以內外二護為用。
內護者，下文云「為諸菩薩說護佛果因緣、護十地行因緣。」
言外護者，下文云「吾今為汝說護國因緣，
令國土獲安，七難不起、災害不生，萬民安樂。」
名外護也。此但得一俗一真，真又不定。
通別圓皆有十地為護。
何者？十地故不可全依。
今以諸佛二智為力用，以諸如來皆以實智自照、權智照他。
然此經有三種權實，通別雖有實智亦名為權，圓教雖復有權亦總稱實。
以圓教是佛自行二智，照理即鑒機、鑒機即照理。
如薩婆悉達彎祖王弓滿名為力，穿七鐵鼓貫一鐵圍山洞地徹水名為用。
通別力用微弱，如凡人弓箭。
何者？以通稟化他二智，或等照理不遍，
或次第方知，不若圓教圓照圓證故以圓中二智為用也。
即權智護同居、有餘、實報等國，令七難不起；實智護圓教四十二心之因果。
經云「護十地行因緣」，此通約三教所行十地也云云。 ^255a18

第五明教相。弘宣正法須識教之偏圓，
廣如《法華玄義》，今略明之。
教者，聖人被下之言也。
相者，分別同異也。
此經部屬般若，教通衍門，是熟酥味經，說護佛果及護十地行因緣。
又王問摩訶衍云何照，故知非三藏教明矣。
雖有八偈談無常生滅等事，乃舉往昔百法師用小乘說世間不堅，
以勸普明捨國，即屬助道，非今經正說也。 ^255b7

次入文解釋。夫震旦講說不同，或有分文或不分者。
只如《大論》釋《大品》不分科段，天親涅槃即有分文。
道安別置序、正、流通，劉虬但隨文解釋。
此亦人情蘭菊好樂不同，意在達玄非存涉事。
今且依分文者況。
聖人說法必有由漸，故初明序分；序彰正顯利益當時，
名正說分；末世眾生同霑法利，名流通分。
此經八品，〈序品〉為序分，〈觀空〉下六品為正說分，
〈囑累品〉為流通分。
若望經文，〈受持品〉末佛告月光下，即是流通分云云。
今初二序：一者證信、二者發起，亦名通序、
別序，亦名如來序、阿難序，亦名經前序、經後序。
六事證經名證信序，起發正宗名發起序；
諸經通有名通序，此經獨有名別序；金口所說名如來序，
阿難證信名阿難序；佛在時故名經前序，集者所置名經後序。
今且依初。從「如是」下。
至「僉然而坐」，名證信序。
「爾時十號」下，是發起序。
證信序者，《大智論》云「佛於俱夷那竭國薩羅雙樹林中北首臥，
將入涅槃。爾時阿難親愛未除心沒憂海，
阿泥盧豆語阿難言：『汝守法藏人，不應如凡自沒憂海。
佛將付汝法，汝今愁悶，失所受事。
汝當問佛：「般涅槃後，我等云何行道？
誰當作師？惡口車匿云何共住？
佛說經初置何等語？」』
阿難聞已悶心小醒，於佛後臥床邊具以事問。
佛答：『依四念處住。
解脫經戒即是大師。
車匿比丘如梵天法治之。
若心須改，教迦旃延經即可得道。
是我三僧祇所集法寶，是初應置「如是我聞一時佛在某方某國某處樹林中」。
是我法門中，初應如是說。
何者，三世佛經皆有是語云云。』
復次摩訶迦葉等問阿難：『佛初何處說法？
說何等法？』阿難答：『如是我聞：一時佛在波羅奈國仙人鹿林，
為五比丘說苦聖諦。』
爾時大眾聞者皆信。」
具如《智論》第二云云。
為是事故，有證信序云云。 ^255b14

文為六：一「如是」，舉所聞之法體。
二「我聞」，明能持之阿難。
三「一時」，明聞持和合感應道交。
四「佛」，明說教之主。
五「住王舍城」下，明說教之處。
六「與大比丘眾」下，明同聞之眾。
釋六句者，三世佛經皆安如是，諸佛道同，
不與世諍，此世界悉檀。
《大論》云「舉時方令人生信事，此為人悉檀。
破外道阿漚二字，此對治悉檀。」
肇云：「如是者，信順之辭也。
信則所聞之理會，順則師資之道成。」
理會即第一義悉檀。
此四皆是因緣釋云云。
約教者，佛明俗諦有文字、真諦無文字，
阿難傳佛俗文不異名如，因此俗文會真無非故名是。
此藏教經初如是也。
佛明即色是空、空即是色，色空空色無二無別，
空色不異為如，即事而真為是，此通教經初如是也。
佛說死生是有、涅槃是無，從死生有入涅槃無，
出涅槃無入於中道，阿難傳之與佛無異，此別教經初如是也。
佛說生死即涅槃即中道，徧一切處無非佛法名如實相，
阿難傳此與佛無異為如，如如不動名之為是，此圓教經初如是也。
此經具三教三諦如是之義，阿難傳之無錯無謬也。
所聞法體竟。 ^256a1

釋「我聞」者，《大論》云「耳根不壞，聲在可聞處，
作心欲聞，眾緣和合故言我聞。」
我總耳別，舉總攝別，世界釋也。
阿難昇座口稱我聞，大眾悲泣飛空說偈，此為人也。
阿難昇座，眾疑釋迦重起，或阿難成佛，
或他方佛來；若唱我聞，三疑即遣，此對治釋也。
阿難隨俗稱我聞，第一義中我即無我、
聞即無聞，不聞而聞、不我而我，此第一義釋也。
約教者，《釋論》云「凡夫三種，謂見、慢、名字，
學人二種，無學一種。」
阿難是學人，無邪我，能伏慢我，隨世名字稱我，此三藏意也。
《十住毘婆沙》云「四句稱我，皆墮邪見。
佛正法中，無我誰聞。」
此通教意也。《大經》云「阿難多聞士，自然能解了，是我及無我。」
知我無我、二而不二，雙分別我無我，此別教意也。
若阿難知我無我、不二而二二而無二，
方便為侍者傳佛智慧，此圓教釋也。
《正法念經》有三阿難：一阿難陀，此云歡喜，
持小乘藏；二阿難跋陀，此云歡喜賢，持雜藏；
三阿難娑伽，此云歡喜海，持佛藏。
《阿含》有典藏阿難，持菩薩藏。
蓋指一人而具四德、傳持四教，其義分明。
觀心者，有空觀、假觀、中道正觀。
即空者，我即無我也。
即假者，無我即我也。
即中者，是真我也。 ^256a22

「聞」者，阿難，佛得道夜生，侍佛二十餘年，未侍佛時應是不聞。
《大論》云「阿難展轉聞，非是悉聞。」
《報恩經》阿難乞四願，未聞之法願佛重說。
《胎藏經》云「佛從金棺出金色臂，重為阿難現入胎出胎相，諸經因此皆得稱聞。」
《法華》云「阿難得記，即時憶念過去佛法，
令如現在前，故一切稱聞。」
因緣釋也。若歡喜阿難，面如淨滿月，眼若青蓮華，
親承佛旨如仰完器盛水瀉之異缾，一句無遺。
此持聞聞法也。歡喜賢住學地，得空無相願，
六根不漏，持聞不聞法也。
典藏阿難多所含受，如雲持雨，此持不聞聞法也。
阿難海是多聞士，自然能了常與無常等。
若知如來常不說法，是名多聞。
佛法大海水，流入阿難心，此持不聞不聞法也。
此經具三教，即阿難一人以三德傳持也云云。 ^256b15

釋「一時」者，肇云：「法王啟運之日，大眾嘉會之時。」
此世界釋時也。《大論》云「迦羅是實時，示內弟子時，
食時著衣時者，為人說時也。
三摩耶是假時，除外道邪見者。」
對治釋時也。第一義中無時無不時。
廣明時義具如《智論》第一卷云云。
約教則見諦已上、無學已下，名下一時；
若三人同入第一義，名中一時；登地已上名上一時；初住已上名上上一時。
今經初說即是通一時，約別圓接入則具三時云云。 ^257a10

釋教主者，佛也。佛名為覺，覺諸煩惱身心二病，
因果圓滿方能破縛，劫初無病、劫盡多病，
真壽時樂、短壽時苦，東天下富而壽、西天下多牛羊、
北天下無我無人，如此之處不能感佛。
八萬歲時南天下未見果而修因，乃至百歲時亦如是，
故佛出其地，此世界釋也。
日若不出，池中未生生已等花皆未現，日出皆生。
佛若不出，天人減少、惡道增長。
佛若出世，則有剎帝、婆羅門、居士、四天王乃至有頂，此為人釋也。
三乘根性感佛出世，餘不能感，若斷有頂種，
永度生死流，此對治釋也。
佛於法性無動無出，能令眾生感見動出，
而於如來實無動出，此第一義說。
佛名覺者，覺世間苦集、覺出世道滅，身長丈六，壽年八十。
現比丘像，三十四心樹下成佛者，三藏世尊自覺覺他也。
帶丈六像，現尊特身，樹上一念相應斷餘殘習，即通佛自覺覺他也。
現尊特身，坐蓮華臺，受佛記者，別佛自覺覺他。
隱前三相，唯示不可思議如虛空相，即圓教佛自覺覺他。
故《像法決疑經》云「或見丈六之身，或見小身大身，
或見坐蓮華臺為百千釋迦說心地法門，或見身滿虛空遍於法界無有分別。」
即四佛義也。本迹釋者，三佛為迹，一佛為本云云。
觀心釋者，觀因緣所生法，析之至無，此三藏拙覺。
觀因緣即空，此通教巧覺，皆覺空也。
若先觀空、次假、後中，此別教假覺也。
若觀諸法即空即假即中，是圓覺也。 ^257a19

釋住處為三：先釋住、次釋王城、後釋山。
佛具三身，住處有八。
應身四住：一壽命住，謂五分法身等。
二依止住，謂王城耆山等。
三境界住，謂三千界境。
四威儀住，謂行立坐臥。
報身三住：一者天住，住六欲天。
二者梵住，住四禪天。
三者聖住，住空無相無願。
法身一住，住第一義空云云。
約教者，藏佛從析門發真知無漏住有餘無餘二涅槃，
通佛從體門發真住二涅槃，別佛從次第門住祕密藏，圓佛從不次第門住祕密藏。
二釋城。具存梵音，應云羅閱祇摩訶伽羅。
羅閱祇，此云王舍。
摩訶，此云大。迦羅，此云城。
國名摩伽陀，此云不害人，無亂殺法也。
亦云摩竭提，此云天羅，天羅者即班足之父。
昔久遠時此主千小國，時王遊獵，值牸獅子共王交通，後月滿來王殿上生子。
王審知是子，而作告令言：「我無子，天賜我子。」
養之長大，足上班駁，時人號為班足。
後紹王位，喜多食肉，一時遽闕，仍取城西新死小兒以供王膳。
王大美之，勅常準此。
厨人自後日殺一人，毒流天下，舉國咸怨。
千小國王舉兵伐之，擯在五山。
羅剎翼輔而為鬼王，因與山神誓殺千王方滿我願。
即以神力捉得諸王，唯普明王後方捕至，欲行屠害以祭山神。
時普明王悲啼泣恨而作是言：「生來實語，而今乖信。」
班足問言：「汝求何信？」
普明答曰：「許行大施。」
班足語言：「放汝行施，事畢就我。」
普明歡喜遠歸本國，作大施會，委政太子，心安形悅匍匐就終。
班足問云：「死門難向。
汝既得去，何更自來？」
時普明王廣與班足說慈悲心、毀訾殺害，仍示一切悉是無常。
班足聞信，得空平等住於初地。
普集千王，各取一渧血、髮三條賽山神願，
尋與千王都五山中築城立舍，欝為大國迭更知政。
千王住故，故稱王舍。
又城中百姓七徧起舍、七徧被燒，唯王舍獨免。
太子命言：「自今已後，雖百姓家悉稱王舍，應免火難。」
率土遂命，便得免燒，故百姓家盡稱王舍云云。
又亦云王赦，因普明王放千王，故稱王赦。
又此城四天王共造，故稱王舍。
又摩伽陀王生一子，一頭兩面四手，以為不祥，裂其身首欲棄草野。
有羅剎女鬼名曰梨羅，還合其身，以乳養之。
年長成人，力盈諸國，取八萬四千王，置五山內立城治化，以多王住故稱王舍云云。
又摩伽陀者，名持甘露處，有十二城：一區祇尼大城、
二富樓那跋檀大城、三阿監車多羅大城、
四弗羅婆大城、五王舍大城、六舍婆提大城、
七婆羅奈大城、八迦毘羅大城、九瞻婆城、
十婆翅多城、十一拘睒彌城、十二鳩樓城。
此十二城中，後六少住、前六多住。
又前六城中，多住王舍城，報法身恩故；
少住舍婆提城，報生身恩故也。
舍者，王舍城中有六精舍：一竹園精舍，
在平地，迦蘭陀長者之所造，去城西北三十里；
二小力獨山精舍；三七葉穴山精舍；四天主穴山精舍；
五蛇神穴山精舍；六耆闍崛山精舍。 ^257b16

耆闍崛山，此翻靈鷲。
釋迦菩薩昔為鷲鳥，於此山中養育父母，
從此得名，故名靈鷲。
又王舍城南有屍陀林，鷲鳥居之，多食死人。
人欲死者，鷲翔其家悲鳴作聲，人以預知。
知人死，故稱靈鷲。
又山有五峯，東方象頭、南方馬頭、西方羊頭、
北方師子頭、中央鷲頭，亦得名為鷲山也。
問：佛何故偏於王城中向鷲山說法耶？
答：依《法華論》云「如王舍城勝於餘城，耆闍崛山勝於餘山。
以佛在勝處故，顯此法門勝也。」
今此般若是最勝法故，偏就王城耆山說也。
「中」者，表說中道般若也。 ^258a24

「與大比丘眾」下，第六列同聞眾。
諸經列眾不出四種：一者影響，謂諸佛菩薩大果已圓，
為令正法久住世間，故來影響。
二結緣眾，見在雖聞而不獲益，但作當來得道因緣也。
三發起眾，法身菩薩更相發起，請如來說，共益眾生也。
四當機眾，植因曠古，果遂今生，聞法之時即能悟入也。
比丘、比丘尼、優婆塞、優婆夷等，各有四義，推之可解。 ^258b6

文為二：初列眾、二總結。
初文三：一此土眾、二他方眾、三化眾。
初文為三：一聲聞眾、二菩薩眾、三雜類眾。
二乘著空故初列，凡夫著有故後列，菩薩常行中道故中列。
又聲聞心形兩勝故初，菩薩心勝形劣故中，凡夫心形俱劣故後。
初文二：先聲聞、次緣覺。
初文五：一通號、二列數、三行位、四歎德、五總結。
今初。「與」者言共。《釋論》云「一時一處、一戒一心、
一見一道、一解脫」也。
「大」者，亦云多、亦云勝。
皆阿羅漢故稱大，數至八百萬億故言多，勝諸異道故言勝。
「比丘」，五義：一名乞士，清淨自活離四邪命。
二破煩惱，見愛滅故。
三者名號，如梵漢異相各有名號。
四者受具足戒，故名比丘。
五者比之名能，丘之名怖，能怖煩惱賊故名比丘。
四人已上名之為眾云云。
「八百萬億」者，二唱數也。
「學無」下，三明行位。
既云有學無學，云何皆言阿羅漢？
依《成論》二，羅漢二種，一住、二行，當知行者是學人，住者是無學人。
故經云「五戒賢者皆行阿羅漢」即是學人。
又於此中一文先明德行即學無學，以此人學於無學之行，
非是向義。八人之中四向三果名學無學，第八羅漢但名無學。
「皆羅漢」者，翻三義：一者不生，無明糠脫，
後世田中更不受生，故言不生；二者殺賊，
九十八使煩惱盡故，名為殺賊；三者應供，
智願具足，堪銷物供。
此藏通意也。若就圓釋，非但不生，亦不生不生，無漏是不生也。
非但殺賊，亦殺不賊，不賊者涅槃是也。
非但應供，亦是供應一切眾生是供應也云云。
「有為功德」下，四歎德。
文有八科法門，亦可歎三人。
初四科歎通教人，次三假歎別教人，三空下歎圓教人。
又初四科歎通，法假等下共歎別圓也。
初即為四：今初歎有為無為功德。
有為舉智德，無為約斷德。
若就境論，道諦是有為，滅諦是無為。
施物名功，歸己曰德，故名功德。
「無學十智」下，次歎智差別。
言十智者，一法智，即欲界繫法中無漏智，
欲界繫因中無漏智，欲界繫法滅中無漏智，
為斷欲界繫法道中無漏智，及法智品中無漏智是也。
二比智，於上二界道中無漏稱智。
中約四諦辨四種無漏智，如上法智中明，但有法比之殊也。
三他心智，知欲色二界繫現心心數法，
及無漏心心數法少分，名他心智也。
四世智，知諸世間有漏智慧也，亦名等智，凡聖同有故。
五苦智，觀五陰無常苦空無我也。
六集智，有漏法因因集生緣觀時無漏智。
七滅智，盡滅妙出觀時無漏智。
八道智，道正跡乘觀時無漏智。
九盡智，見苦已、斷集已、證滅已、修道已等。
《智論》云「我見苦已、斷集已、盡證已、修道已」也。
十無生智，見苦已不復更見等也。
諸經或云十一智。
智度為如實智，知一切法總相別相，如實正知無有罣礙，是為如實。
此獨在佛心中有，二乘無分，故但云十智也。
有學八智者，是那含人，在修道位中無盡無生智故，但有八也。
有學六智者，謂見道中但有四諦及法比等六智也。
「三根」者，次歎三根德。
若修行次第，應先辨三根、後辨十智，今先說果後明因也。
一未知欲知根，無漏九根和合信法二行人於見道中，名未知欲知根。
九根者，謂信等五及喜樂捨意等是也。
二知根，信解見得人，思惟道中是九根轉名知根，如前說。
三知已根，若至無學道中，是九根轉名知已根云云。
「十六心行」者，次歎十六觀門。
從心之所行，故名心行，非心即行也。
依修行次，應在十智前明，亦先說果也。
又只離四諦為十六行，行以往趣為義。
修此十六觀法，能趣四實之理，故名行也。
苦下四行：一無常、二苦、三空、四無我。
集下四行：一集、二因、三緣、四生。
滅下四行：一盡、二滅、三妙、四出。
道下四行、一道、二正、三跡、四乘。
又法忍等十六行也，此約通說。
若地前四十位為四，十地為十，等覺、妙覺為十六，此約別說云云。
仁王護國般若經疏卷第一
 ^258b13
