
pin:: 大智度論初品中十想釋論第三十七〔卷二十三〕
author:: 聖者龍樹造
translator:: 後秦龜茲國三藏鳩摩羅什譯
other:: 
##  37 十想釋論

【經】
「十想：無常想、苦想、無我想、食不淨想、一切世間不可樂想、
死想、不淨想、斷想、離欲想、盡想。」 ^229a7

【論】
問曰：
是一切行法，何以故或時名為「智」？
或時名為「念」？或時名為「想」？ ^229a9

答曰：
初習善法，為不失故，但名「念」；能轉相、轉心故，
名為「想」；決定知，無所疑故，名為「智」。 ^229a10

觀一切有為法無常，智慧相應相，是名「無常想」。
一切有為法無常者，新新生滅故，屬因緣故，不增積故。 ^229a12

復次，生時無來處，滅亦無去處，是故名無常。 ^229a15

復次，二種世間無常故說無常：一者、眾生無常，
二者、世界無常。 ^229a16

如說：
　　「大地草木皆磨滅，須彌巨海亦崩竭，
　　諸天住處皆燒盡，爾時世界何物常？
　　十力世尊身光具，智慧明照亦無量，
　　度脫一切諸眾生，名聞普遍滿十方，
　　今日廓然悉安在？
　何有智者不感傷！」 ^229a17

如是舍利弗、目犍連、須菩提等諸聖人，
轉輪聖王、諸國王，常樂天王及諸天，聖德尊貴皆亦盡，大火焰明忽然滅。
世間轉壞，如風中燈，如險岸樹，如漏器盛水，不久空竭。
如是一切眾生及眾生住處皆無常故，名為無常。 ^229a23

問曰：
菩薩何以故行是無常想？
答曰：
以眾生著常顛倒，受眾苦，不得免生死。
行者得是無常想，教化眾生言：「諸法皆無常，
汝莫著常顛倒，失行道時！」
諸佛上妙法，所謂四真諦，四諦中苦諦為初，苦四行中無常行為初。
以是故，菩薩行無常想。 ^229a28

問曰：
有人見無常事至，轉更堅著。
如國王夫人寶女從地中生，為十頭羅剎將度大海，王大憂愁！
智臣諫言：「王智力具足，夫人還在不久，何以懷憂？」
答言：「我所以憂者，不慮我婦叵得，但恐壯時易過。」
亦如人好華好果，見時欲過，便大生著。
如是知無常，乃更生諸結使，云何言「無常能令心厭，破諸結使」？ ^229b4

答曰：
如是見無常，是知無常少分，為不具足，與禽獸見無常無異。
以是故，佛告舍利弗：「當具足修無常想。」 ^229b11

問曰：
何等是「具足無常想」？
答曰： ^229b14

觀有為法念念生滅，如風吹塵，如山上水流，如火焰隨滅。
一切有為法，無牢無強，不可取、不可著，
為如幻化，誑惑凡夫。
因是無常得入空門，是空中一切法不可得故，無常亦不可得。
所以者何？一念中生、住、滅相不可得：生時不得有住、
滅，住時不得有生、滅，滅時不得有生、住。
生、住、滅相，性相違故無，是無故無常亦無。 ^229b15

問曰：
若無無常，佛何以苦諦中說無常？ ^229b22

答曰：
凡夫人生邪見故，謂世間是常；為滅除是常見故說無常，不為無常是實故說。 ^229b23

復次，佛未出世，凡夫人但用世俗道遮諸煩惱；
今欲拔諸煩惱根本故，說是無常。 ^229b25

復次，諸外道法，但以形離五欲，謂是解脫；
佛說邪相因緣故縛，觀無常正相故解脫。 ^229b27

復有二種觀無常相：一者、有餘，二者、無餘。
如佛說：「一切人、物滅盡，唯有名在，是名有餘；
若人、物滅盡，名亦滅，是名無餘。」 ^229b29

復有二種觀無常相：一者、身死盡滅，二者、新新生滅。 ^229c3

復次，有言：持戒為重。
所以者何？依戒因緣故，次第得漏盡。 ^229c4

有言：多聞為重。所以者何？
依智慧故，能有所得。 ^229c5

有言：禪定為重。如佛所說，定能得道。 ^229c6

有言：以十二頭陀為重。
所以者何？能淨戒行故。 ^229c7

如是各各以所行為貴，更不復懃求涅槃。
佛言：「是諸功德皆是趣涅槃分；若觀諸法無常，是為真涅槃道。」
如是等種種因緣故，諸法雖空而說是無常想。 ^229c8

復次，無常想，即是聖道別名。
佛種種異名說「道」：或言「四念處」，或言「四諦」，
或言「無常想」。如經中說：「善修無常想，能斷一切欲愛、
色愛、無色愛，掉、慢、無明盡，能除三界結使。」
以是故，即名為「道」。 ^229c12

是無常想，或有漏、或無漏——正得無常是無漏，初學無常是有漏。
摩訶衍中，諸菩薩心廣大，種種教化一切眾生故，
是無常想亦有漏、亦無漏——若無漏，
在九地；若有漏，在十一地。
緣三界五受眾。四根相應，除苦根。
凡夫、聖人得。如是等種種因緣，說無常想功德。 ^229c16

「苦想」者，行者作是念：「一切有為法無常故苦。」 ^229c22

問曰：
若有為法無常故苦者，諸賢聖人有為無漏法亦應當苦！ ^229c23

答曰：
諸法雖無常，愛著者生苦，無所著者無苦！ ^229c25

問曰：
有諸聖人雖無所著，亦皆有苦，如舍利弗風熱病苦，
畢陵伽婆蹉眼痛苦，羅婆那跋提痔病苦，
云何言「無苦」？ ^229c26

答曰：
有二種苦：一者、身苦，二者、心苦。
是諸聖人以智慧力故，無復憂愁、嫉妬、
瞋恚等心苦；已受先世業因緣四大造身，
有老病、飢渴，寒熱等身苦，於身苦中亦復薄少。
如人了了知負他債，償之不以為苦；若人不憶負債，
債主強奪，瞋惱生苦。 ^229c29

問曰：
苦受是心心數法，身如草木，離心則無所覺，
云何言「聖人但受身苦」？ ^230a5

答曰：
凡夫人受苦時，心生愁惱，為瞋使所使，心但向五欲。
如佛所說：「凡夫人除五欲，不知更有出苦法。
於樂受中，貪欲使所使；不苦不樂受中，無明使所使。
凡夫人受苦時，內受三毒苦，外受寒熱、鞭杖等。
如人內熱盛，外熱亦盛。」
如經說：「凡夫人失所愛物，身、心俱受苦，
如二箭雙射；諸賢聖人無憂愁苦，但有身苦，更無餘苦。」 ^230a7

復次，五識相應苦，及外因緣杖楚、寒熱等苦，
是名身苦；餘殘名心苦。 ^230a15

復次，我言：「有為無漏法，不著故非苦。」
聖人身是有漏，有漏法則苦，有何咎？
是末後身所受苦亦微少。 ^230a16

問曰：
若無常即是苦者，道亦是苦，云何以苦離苦？ ^230a19

答曰：
無常即是苦，為五受眾故說。
道雖作法故無常，不名為苦。
所以者何？是能滅苦，不生諸著，與空、無我等諸智和合故，但是無常而非苦。
如諸阿羅漢得道時，說偈言：
　　「我等不貪生，亦復不樂死；
　　一心及智慧，待時至而去！」 ^230a20

佛取涅槃時，阿難等諸未離欲人，未善修八聖道故，
皆涕泣憂愁；諸離欲阿那含，皆驚愕；諸漏盡阿羅漢，
其心不變，但言：「世間眼滅疾！」
以得道力故，雖從佛得大利益，知重佛無量功德而不生苦。
以是故知「道」雖無常，非苦因緣故，不名為苦；但五受眾是苦。
何以故？愛著故，無常敗壞故。
如受念處中苦義，此中應廣說。 ^230a27

復次，苦者，有身常是苦，癡覆故不覺。
如說：
　　「騎乘疲極故，求索住立處；
　　住立疲極故，求索坐息處；
　　坐久疲極故，求索安臥處；
　　眾極由作生，初樂後則苦。
　　視眴息出入，屈伸坐臥起，
　　行立及去來，此事無不苦！」 ^230b5

問曰：
是五受眾為一切皆苦？
為苦想觀故苦？若一切皆苦，佛云何說有三種受：
苦受、樂受、不苦不樂受？
若以苦想故苦，云何說「苦諦為實苦」？ ^230b13

答曰：
五受眾一切皆苦。
凡夫人四顛倒因緣，為欲所逼，以五欲為樂；
如人塗瘡，大痛息故以為樂，瘡非樂也。
佛說三種受，為世間故，於實法中非是樂也！
若五受眾中實有樂，何以故佛說「滅五受眾名為樂」？ ^230b16

復次，隨其所嗜，樂心則生樂，無定也。
樂若實定，不待心著；如火實熱，不待著而熱也。
以樂無定，故名為苦。 ^230b21

復次，世間顛倒樂，能得今世、後世無量苦果報，故名為苦。
譬如大河水中著少毒，不能令水異；世間顛倒毒藥，於一切大苦水中則不現。
如說：
　　「從天下生地獄時，憶本天上歡樂事，
　　宮觀婇女滿目前，園苑浴池以娛志。
　　又見獄火來燒身，似如大火焚竹林，
　　是時雖見天上樂，徒自感結無所益！」 ^230b23

是苦想攝、緣，如無常想。
如是等種種分別苦，名為「苦想」。 ^230c3

「無我想」者，苦則是無我。
所以者何？五受眾中盡皆是苦相，無有自在，
若無自在是則無我；若有我自在者，不應令身有苦。
如所說：
　　「諸有無智人，身心計是我，
　　漸近堅著故，不知無常法。
　　是身無作者，亦無有受者；
　　是身為無生，而作種種事。
　　六情塵因緣，六種識得生；
　　從三事和合，因緣觸法生。
　　從觸法因緣，受念業法生；
　　如珠日草薪，和合故火生。
　　情塵識和合，所作事業成；
　　相續相似有，如種有牙莖！」 ^230c4

復次，我相不可得故無我。
一切法有相故則知有，如見煙覺熱，故知有火；
於五塵中各各別異，故知有情；種種思惟籌量諸法故，知有心心數法。
此我無相，故知無我。 ^230c18

問曰： ^230c21

有出入氣，則是我相；視眴、壽命心、苦樂、
愛憎、精懃等是我相。
若無我，誰有是出入息、視眴、壽命心、苦樂、
愛憎、精懃等？當知有我在內動發故。 ^230c22

壽命心亦是我法。
若無我，如牛無御。
有我故能制心入法，不為放逸；若無我者，誰制御心？ ^230c25

受苦樂者是我。若無我者，為如樹木，則不應別苦樂！
愛憎、精懃亦如是。
我雖微細，不可以五情知，因是相故，可知為有。 ^230c27

答曰：
是諸相皆是識相。
有識，則有入出息、視眴、壽命等；若識離身則無。
汝等我常遍故，死人亦應有視眴、入出息、壽命等！ ^231a1

復次，出入息等是色法，隨心風力故動發。
此是識相，非我相。 ^231a4

壽命是心不相應行，亦是識相。 ^231a5

問曰：
若入無心定中或眠無夢時，息亦出入，
有壽命，何以故言「皆是識相」？ ^231a6

答曰：
無心定等，識雖暫無，不久必還生，識不捨身故；
有識時多，無識時少，是故名識相。
如人出行，不得言其家無主。 ^231a7

苦樂、憎愛、精懃等，是心相應，共緣，隨心行；
心有故便有，心無故便無。
以是故，是識相，非我相。 ^231a10

復次，若有我者，我有二種：若常、若無常。
如說：
　　「若我是常，則無後身；
　　常不生故，亦無解脫！
　　「亦無妄無作，以是故當知：
　　無作罪福者，亦無有受者。
　　捨我及我所，然後得涅槃；
　　若實有我者，不應捨我心。
　　若我無常者，則應隨身滅；
　　如大岸墮水，亦無有罪福。」 ^231a12

如是，我及知者、不知者，作者、不作者，如檀波羅蜜中說。
不得是我相故，知一切法中無我；若知一切法中無我，則不應生我心。 ^231a22

若無我，亦無我所心，我、我所離故，則無有縛；
若無縛，則是涅槃。
是故行者應行無我想。 ^231a25

問曰：
是無常、苦、無我，為一事？
為三事？若是一事，不應說三。
若是三事，佛何以故說「無常即是苦，苦即是無我」？ ^231a27

答曰：
是一事，所謂受有漏法。
觀門分別故，有三種異：無常行相應，是
「無常想」；苦行相應，是「苦想」；無我行相應，
是「無我想」。無常，不令入三界；苦，令知三界罪過；
無我，則捨世間。 ^231a29

復次，無常，生厭心；苦，生畏怖；無我，出拔令解脫。 ^231b4

無常者，佛說「五受眾是無常」；苦者，佛說
「無常則是苦」；無我者，佛說「苦即是無我」。 ^231b6

無常者，佛示五受眾盡滅相；苦者，佛示如箭入心；
無我者，佛示捨離相。 ^231b8

無常者，示斷愛；苦者，示斷我習慢；無我者，示斷邪見。 ^231b9

無常者，遮常見；苦者，遮今世涅槃樂見；
無我者，遮著處。 ^231b10

無常者，世間所可著常法是；苦者，世間計樂處是；
無我者，世間所可計我牢固者是。 ^231b12

是為三相分別想。
無我想緣、攝種種，如苦想中說。 ^231b14

「食厭想」者，觀是食從不淨因緣生。
如肉從精血水道生，是為膿虫住處；如酥乳酪，
血變所成，與爛膿無異；廚人污垢，種種不淨。
若著口中，腦有爛涎，二道流下，與唾和合，
然後成味，其狀如吐，從腹門入；地持、水爛，
風動、火煮，如釜熟糜，滓濁下沈，清者在上。
譬如釀酒，滓濁為屎，清者為尿。
腰有三孔，風吹膩汁，散入百脈，與先血和合，凝變為肉。
從新肉生脂、骨、髓，從是中生身根；從新舊肉合生五情根，
從五根生五識；五識次第生意識，分別取相，
籌量好醜；然後生我、我所心等諸煩惱，及諸罪業。
觀食如是本末因緣種種不淨，知內四大與外四大無異，
但以我見故，強為我有。 ^231b15

復次，思惟此食，墾植耘除，收穫蹂治，舂磨洮汰，
炊煮乃成，用功甚重；計一鉢之飯，作夫流汗集合，量之食少汗多。
此食作之功重，辛苦如是，入口食之，即成不淨，
無所一直，宿昔之間變為屎尿。
本是美味，人之所嗜；變成不淨，惡不欲見。 ^231b29

行者自思：「如此弊食，我若貪著，當墮地獄噉燒鐵丸；
從地獄出，當作畜生：牛、羊、駱駝，償其宿債；
或作猪狗，常噉糞除。」
如是觀食，則生厭想；因食厭故，於五欲中皆厭。 ^231c5

譬如一婆羅門修淨潔法，有事緣故到不淨國；
自思：「我當云何得免此不淨？
唯當乾食，可得清淨。」
見一老母賣白髓餅，而語之言：「我有因緣住此百日，
常作此餅送來，當多與價！」
老母日日作餅送之；婆羅門貪著，飽食歡喜。
老母作餅，初時白淨，後轉無色、無味。
即問老母：「何緣爾耶？」
母言：「癰瘡差故。」婆羅門問：「此言何謂？」
母言：「我大家夫人隱處生癰，以麵、酥、甘草拊之，
癰熟膿出，和合酥餅；日日如是，以此作餅與汝，是以餅好。
今夫人癰差，我當何處更得？」
婆羅門聞之，兩拳打頭，搥胸吁嘔：「我當云何破此淨法？
我為了矣！」棄捨緣事，馳還本國。 ^231c9

行者亦如是，著是飲食，歡喜樂噉，見其好色細滑，
香美可口，不觀不淨；後受苦報，悔將何及！
若能觀食本末如是，生惡厭心，因離食欲，
四欲皆捨，於欲界中樂悉皆捨離；斷此五欲，於五下分結亦斷。 ^231c22

如是等種種因緣惡罪，不復樂著，是名「食厭想」。 ^231c27

問曰：
無常、苦、無我想與無漏智慧相應，食厭等四想與有漏智慧相應，
次第法應在前，今何以後說？ ^231c28

答曰： ^232a1

佛法有二種道：見道，修道。
見道中用是三想，破諸邪見等，得聖果，
猶未離欲；為離欲故，三想次第說是食厭等四想，得離婬欲等諸煩惱。
初三想示見諦道，中四想為示學修道，後三想示無學道。 ^232a2

初習身念處中，雖有食厭想，功用少故佛不說。
今為須陀洹、斯陀含度欲故，無我想次第說食厭等四想。 ^232a6

「一切世間不可樂想」者，若念世間色欲滋味，
車乘、服飾，廬觀、園宅，種種樂事，則生樂想；
若念世間眾惡罪事，則心生厭想。
何等惡事？惡事有二種：一者、眾生，二者、土地。 ^232a9

眾生有八苦之患：生、老、病、死、恩愛別離、
怨憎同處、所求不得，略而言之，五受眾苦。 ^232a13

眾生之罪，婬欲多故，不別好醜，不隨父母師長教誨，
無有慚愧，與禽獸無異。
瞋恚多故，不別輕重，瞋毒狂發，乃至不受佛語，
不欲聞法，不畏惡道；杖楚橫加，不知他苦；
入大闇中，都無所見。
愚癡多故，所求不以道，不識事緣，如搆角求乳；
無明覆故，雖蒙日照，永無所見。
慳貪多故，其舍如塚，人不向之。
憍慢多故，不敬賢聖，不孝父母；憍逸自壞，永無所直。
邪見多故，不信今世、後世，不信罪福，不可共處。
如是等諸煩惱多故弊敗，為無所直。 ^232a14

惡業多故，造無間罪：或殺父母，或傷害賢聖。
或要時榮貴，讒賊忠貞，殘害親戚。 ^232a25

復次，世間眾生，善好者少，弊惡者多。
或時雖有善行，貧賤鄙陋；或雖富貴端政，而所行不善。
或雖好布施，而貧乏無財；或雖富有財寶，
而慳惜貪著，不肯布施。
或見人有所思，默無所說，便謂憍高自畜，不下接物。
或見好下接物，恩惠普潤，便謂欺誑諂飾。
或見能語善論，便謂恃是小智，以為憍慢。
或見質直好人，便共欺誑調捉，引挽陵易。
或見善心柔濡，便共輕陵踏蹴，不以理遇。
若見持戒清淨者，便謂所行矯異，輕賤不數。 ^232a27

如是等眾生弊惡，無一可樂。 ^232b8

土地惡者，一切土地多衰無吉，寒熱飢渴、
疾病惡疫、毒氣侵害、老病死畏，無處不有。
身所去處，眾苦隨之，無處得免！
雖有好國豐樂安隱，多為諸煩惱所惱，則不名樂土。
一切皆有二種苦：身苦，心苦，無國不有。
如說：
　　「有國土多寒，或有國多熱，
　　有國無救護，或有國多惡，
　　有國常飢餓，或有國多病，
　　有國不修福，如是無樂處。」 ^232b9

眾生、土地有如是惡，思惟世間無一可樂。 ^232b19

欲界惡事如是。
上二界死時、退時，大生懊惱，甚於下界；
譬如極高處墮，摧碎爛壞。 ^232b20

問曰： ^232b21

無常想、苦想、無我想、一切世間不可樂想，有何等異而別說？ ^232b22

答曰：
有二種觀：總觀，別觀。
前為總觀，此中別觀。
復有二種觀：法觀、眾生觀。
前為呵一切法觀，此中觀眾生罪惡不同。 ^232b23

復次，前者無漏道，此中有漏道。
前見諦道，今思惟道。 ^232b26

如是等種種差別。
一切地中攝，緣三界法。
是名「一切世間不可樂想」。 ^232b27

「死想」者，如死念中說。 ^232b28

「不淨想」者，如身念處中說。
斷想、離想、盡想者，緣涅槃相。 ^232b29

斷諸結使故，名「斷想」；離結使故，名「離想」；
盡諸結使故，名「盡想」。 ^232c1

問曰：
若爾者，一想便足，何以說三？
答曰： ^232c3

如前一法三種說：無常即是苦，苦即是無我；
此亦如是，一切世間罪惡深重故三種呵。
如伐大樹，不可以一下斷。
涅槃微妙法，昔所未得，是故種種讚，名為
「斷想」、「離想」、「盡想」。 ^232c4

復次，斷三毒故名為「斷」，離愛故名為「離」，
滅一切苦更不生故名為「盡」。 ^232c8

復次，行者於煖法、頂法、忍法、世間第一法，
正智慧觀，遠諸煩惱，是名「離想」；得無漏道，
斷諸結使，是名「斷想」；入涅槃時，滅五受眾不復相續，
是名「盡想」。 ^232c9

「斷想」，有餘涅槃；「盡想」，無餘涅槃；「離想」，二涅槃方便門。 ^232c13

是三想，有漏、無漏故，一切地中攝〔十想竟〕。
other:: 
##  38 十一智釋論
大智度初品中十一智釋論第三十八〔丹云：三三昧義、三根義合〕 ^232c14

【經】
「十一智：法智、比智、他心智、世智、苦智、集智、
滅智、道智、盡智、無生智、如實智。」 ^232c18

【論】
「法智」者，欲界繫法中無漏智，欲界繫因中無漏智，
欲界繫法滅中無漏智；為斷欲界繫法道中無漏智，及法智品中無漏智。 ^232c19

「比智」者，於色、無色界中無漏智亦如是。 ^232c22

「他心智」者，知欲界、色界繫現在他心心數法，及無漏心心數法少分。 ^232c23

「世智」者，諸有漏智慧。
「苦智」者，五受眾無常、苦、空、無我，觀時得無漏智。 ^232c25

「集智」者，有漏法因：因、集、生、緣，觀時無漏智。 ^232c26

「滅智」者，滅、止、妙、出，觀時無漏智。 ^232c27

「道智」者，道、正、行、達，觀時無漏智。 ^232c28

「盡智」者，我見苦已，斷集已，盡證已，修道已；
如是念時，無漏智慧見明覺。 ^232c29

「無生智」者，我見苦已不復更見，斷集已不復更斷，
盡證已不復更證，修道已不復更修；如是念時，無漏智慧見明覺。 ^233a1

「如實智」者，一切法總相、別相，如實正知，無有罣礙。 ^233a4

是法智緣欲界繫法、及欲界繫法因、欲界繫法滅、為斷欲界繫法道。 ^233a5

比智亦如是。
世智，緣一切法。
他心智，緣他心有漏、無漏心心數法。 ^233a7

苦智、集智，緣五受眾；滅智，緣盡；道智，緣無漏五眾。 ^233a8

盡智、無生智，俱緣四諦。 ^233a9

十智，一有漏，八無漏，一當分別：他心智，
緣有漏心是有漏，緣無漏心是無漏。 ^233a10

法智，攝法智及他心智、苦智、集智、滅智、
道智、盡智、無生智少分。 ^233a12

比智，亦如是。
世智，攝世智及他心智少分。 ^233a13

他心智，攝他心智及法智、比智、世智、道智、
盡智、無生智少分。 ^233a14

苦智，攝苦智及法智、比智、盡智、無生智少分。 ^233a15

集智、滅智亦如是。 ^233a16

道智，攝道智及法智、比智、他心智、盡智、無生智少分。 ^233a17

盡智，攝盡智及法智、比智、他心智、苦智、
集智、滅智、道智少分。 ^233a18

無生智亦如是。 ^233a19

九智，八根相應，除慧根、憂根、苦根。
世智，十根相應，除慧根。 ^233a20

法智、比智、苦智，空三昧相應。 ^233a21

法智、比智、滅智、盡智、無生智，無相三昧相應。 ^233a22

法智、比智、他心智、苦智、集智、道智、盡智、
無生智，無作三昧相應。 ^233a23

法智、比智、世智、苦智、盡智、無生智，無常想、
苦想、無我想相應。 ^233a24

世智，中四想相應。
法智、比智、滅智、盡智、無生智，後三想相應。
有人言：世智或與離想相應。 ^233a26

法智，緣九智，除比智。
比智亦如是。世智、他心智、盡智、無生智，緣十智。
苦智、集智，緣世智及有漏他心智。
滅智不緣智。道智，緣九智，除世智。 ^233a28

法智、比智，十六相。
他心智，四相。苦、集、滅、道，各各四相。
盡智、無生智，俱十四相，除空相、無我相。
煖法、頂法、忍法中世智，十六相。
世間第一法中世智，四相。
除無相。 ^233b2

初入無漏心，成就一世智。
第二心，增苦智、法智。
第四心，增比智。第六心，增集智。
第十心，增滅智。第十四心，增道智。
若離欲者，增他心智。
無學道，增盡智。得不壞解脫，增無生智。 ^233b6

初無漏心中，不修智，第二心中，現在、未來修二智。
第四心中，現在修二智，未來修三智。
第六心中，現在、未來修二智。
第八心中，現在修二智，未來修三智。
第十心中，現在、未來修二智。
第十二心中，現在修二智，未來修三智。
第十四心中，現在、未來修二智。
第十六心中，現在修二智，未來修六智，若離欲修七智。 ^233b10

須陀洹欲離欲界結使，十七心中修七智，
除他心智、盡智、無生智。
第九解脫心中修八智，除盡智、無生智。 ^233b17

信解脫人轉作見得，雙道中修六智，除他心智、
世智、盡智、無生智。 ^233b20

離七地欲時，無礙道中修七智，除他心智、
盡智、無生智。解脫道中修八智，除盡智、無生智。 ^233b21

離有頂欲時，無礙道中修六智，除他心智、
世智、盡智、無生智。
八解脫道中修七智，除世智、盡智、無生智。 ^233b23

無學初心第九解脫，不時解脫人修十智，
及一切有漏、無漏善根。
若時解脫人修九智，及一切有漏、無漏善根。 ^233b26

如是等種種，以阿毘曇門廣分別。 ^233b28

「如實智」分別相，此《般若波羅蜜》後品廣說。 ^233b29

復次，有人言：
「法智」者，知欲界五眾無常、苦、空、無我，知諸法因緣和合生，
所謂無明因緣諸行，乃至生因緣老死。
如佛為須尸摩梵志說：「先用法智分別諸法，後用涅槃智。」 ^233c1

「比智」者，知現在五受眾無常、苦、空、無我，
過去、未來及色、無色界中五受眾無常、
苦、空、無我亦如是。
譬如見現在火熱能燒，以此比知過去、未來及餘國火亦如是。 ^233c5

「他心智」者，知他眾生心心數法。 ^233c8

問曰：
若知他心心數法，何以故但名「知他心」？ ^233c9

答曰：
心是主故，但名知他心；若說心，當知已說心數法。 ^233c10

「世智」者，名為假智。
聖人於實法中知，凡夫人但假名中知，以是故名假智。
如棟梁椽壁名為屋，但知是事，不知實義，是名世智。 ^233c11

「苦智」者，用苦慧呵五受眾。
問曰：
五受眾亦無常、亦苦、亦空、亦無我，何以故但說
「苦智」，不說「無常、空、無我智」？ ^233c15

答曰：
為苦諦故說「苦智」，集諦故說「集智」，滅諦故說
「滅智」，道諦故說「道智」。 ^233c17

問曰：
五受眾有種種惡，何以故但說苦諦，不說無常諦、
空、無我諦？ ^233c19

答曰：
若說無常、空、無我諦，亦不壞法相；以眾生多著樂畏苦故，
佛呵世間一切皆是苦，欲令捨離故。
無常、空、無我中，眾生不大畏，故不說。 ^233c20

復次，佛說法中五受眾有異名，名為苦；
以是故，但說苦智。 ^233c24

是苦智，或有漏、或無漏：若在煖法、頂法、
忍法、世間第一法，是有漏；若入見諦道，是無漏。
何以故？從煖法至世間第一法中，四種觀苦故。
集智、滅智、道智亦如是。 ^233c25

復次，「苦智」名知苦相實不生。 ^233c29

「集智」名知一切法離，無有和合。
「滅智」名知諸法常寂滅如涅槃。 ^234a1

「道智」名知一切法常清淨、無正無邪。 ^234a2

「盡智」名知一切法無所有。
「無生智」名知一切生法不實、不定故不生。 ^234a3

「如實智」者，十種智所不能知，以如實智故能知。 ^234a4

十智各各相、各各緣、各各別異、各各有觀法；
是如實智中無相、無緣、無別，滅諸觀法，亦不有觀。 ^234a5

十智中有法眼、慧眼，如實智中唯有佛眼。 ^234a8

十智，阿羅漢、辟支佛、菩薩共有；如實智唯獨佛有。
所以者何？獨佛有不誑法。
以是故，知如實智獨佛有。 ^234a9

復次，是十智入如實智中，失本名字，唯有一實智；
譬如十方諸流水，皆入大海，捨本名字，但名大海。 ^234a11

如是等種種分別十一智義，此中略說。
〔丹云：十一智竟〕 ^234a13

【經】
「三三昧：有覺有觀三昧，無覺有觀三昧，無覺無觀三昧。」 ^234a15

【論】
一切禪定攝心，皆名為三摩提，秦言正心行處。
是心從無始世界來，常曲不端；得是正心行處，心則端直。
譬如蛇行常曲，入竹筒中則直。 ^234a16

是三昧三種：欲界、未到地、初禪，與覺觀相應故，
名「有覺有觀」；二禪中間，但觀相應故，名
「無覺有觀」；從第二禪乃至有頂地，非覺觀相應故，
名「無覺無觀」。 ^234a19

問曰：
三昧相應心數法乃至二十，何以故但說覺、觀？ ^234a23

答曰：
是覺觀嬈亂三昧，以是故說，是二事雖善，
而是三昧賊，難可捨離。 ^234a24

有人言：心有覺觀者無三昧，以是故，佛說有覺有觀三昧，
但不牢固；覺觀力小微，是時可得有三昧。
是覺觀能生三昧，亦能壞三昧；譬如風能生雨，亦能壞雨。
三種善覺觀，能生初禪；得初禪時發大歡喜，覺觀故心散還失。
以是故但說覺、觀。 ^234a26

問曰： ^234b2

覺、觀有何差別？
答曰：
麁心相名「覺」，細心相名「觀」；初緣中心發相名
「覺」，後分別籌量好醜名「觀」。 ^234b3

有三種麁覺：欲覺，瞋覺，惱覺。
有三種善覺：出要覺，無瞋覺，無惱覺。
有三種細覺：親里覺，國土覺，不死覺。
六種覺妨三昧，三種善覺能開三昧門。
若覺觀過多，還失三昧；如風能使船，風過則壞船。
如是種種分別「覺」、「觀」。 ^234b5

問曰：
經說三種法：有覺有觀法，無覺有觀法，
無覺無觀法；有覺有觀地，無覺有觀地，無覺無觀地。
今何以但說三種三昧？ ^234b10

答曰： ^234b12

妙而可用者取。
有覺有觀法者，欲界、未到地、初禪中覺觀相應法，
若善、若不善、若無記。
無覺有觀法者，禪中間觀相應法，若善、若無記。
無覺無觀法者，離覺觀法，一切色、心不相應行及無為法。 ^234b13

有覺有觀地者，欲界、未到地、梵世。
無覺有觀地者，禪中間，善修是地作大梵王。
無覺無觀地者，一切光音、一切遍淨、一切廣果、一切無色地。 ^234b17

於中上妙者是三昧，何等是三昧？
從空等三三昧乃至金剛，及阿羅漢、辟支佛諸三昧，
觀十方佛三昧乃至首楞嚴三昧，從斷一切疑三昧乃至三昧王等諸佛三昧。 ^234b20

如是等種種分別，略說三三昧義竟。 ^234b24

【經】
「三根：未知欲知根，知根，知已根。」
【論】
「未知欲知根」者，無漏九根和合。
信行、法行人，於見諦道中名「未知欲知根」，
所謂信等五根，喜、樂、捨根，意根。 ^234b26

信解、見得人，思惟道中，是九根轉名「知根」。 ^234b29

無學道中，是九根名「知已根」。
問曰： ^234c1

何以故於二十二根中但取是三根？
答曰： ^234c2

利解了了自在相，是名為「根」。
餘十九根，根相不具足，故不取。
是三根利，能直入至涅槃，諸有為法中主故，
得自在，能勝諸根。 ^234c3

復次，十根但有漏自得，無所利益故；九根不定，
或有漏，或無漏，故不說菩薩應具足。 ^234c5

問曰： ^234c7

十想亦有漏、亦無漏，何以故說應具足？
答曰： ^234c8

十想皆是助道求涅槃法，信等五根雖是善法，不盡求涅槃。
如阿毘曇中說：「誰成就信等五根？
不斷善根者。」 ^234c9

復次，若五根清淨變為無漏，三根中已攝。
是三根中必有意根，三受中必有一受。
以是故但說三根。 ^234c11

復次，二十二根，有善、有不善、有無記，雜，是故不說應具足。 ^234c13

是三根，受眾、行眾、識眾攝。 ^234c15

未知欲知根在六地，知根、知已根在九地。
三根緣四諦。六想相應。 ^234c16

未知欲知根，三根因；知根，二根因；知已根，但知已根因。 ^234c17

未知欲知根次第，生二根；知根次第或生有漏根，
或生知根，或生知已根；知已根或生有漏根，或生知已根。 ^234c18

如是等，以阿毘曇門廣分別說。 ^234c21

復次，未知欲知根名諸法實相未知欲知故，
生信等五根；是五根力故，能得諸法實相。
如人初入胎中得二根：身根，命根；爾時如段肉，
未具諸根，不能有所別知；五根成就，能知五塵。
菩薩亦如是，初發心欲作佛，未具足是五根，
雖有願欲知諸法實相，不能得知。
菩薩生是信等五根，則能知諸法實相。 ^234c22

如眼四大及四大造色和合名為眼，先雖有四大、
四大造色，未清淨故，不名眼根；不斷善根人雖有信，
未清淨故，不名為根。 ^234c29

若菩薩得是信等五根，是時能信諸法實相不生不滅、
不垢不淨、非有非無，非取非捨，常寂滅、
真淨、如虛空，不可示、不可說，一切語言道過，
出一切心心數法，所行如涅槃，是則佛法。
菩薩以信根力故，能受；精進根力故，懃行、
不退不轉；念根力故，不令不善法入，攝諸善法；
定根力故，心散五欲中能攝實相中；慧根力故，於佛智慧中少多得義味不可壞。 ^235a3

五根所依意根，必與受俱，若喜、若樂、若捨。
依是根入菩薩位，乃至未得無生法忍果，
是名「未知欲知根」。 ^235a11

此中知諸法實相了了故名「知根」。
從是得無生法忍果，住阿鞞跋致地，得受記，
乃至滿十地坐道場得金剛三昧，於其中間，
名為「知根」。 ^235a13

斷一切煩惱習，得阿耨多羅三藐三菩提，
一切可知法智慧遍滿故，名為「知已根」。
〔丹云：三根竟〕大智度論卷第二十三
 ^235a17
